
ESIPUHE 


Kierrätys on in. Kulttuurimme kehityksen lakipiste on saavutettu ja 
muutos on pysähtynyt paikoilleen. Vielä 1980-luvulla oli mahdotonta, 
että nuoriso olisi kuunnellut 20 vuotta vanhaa musiikkia, joka oli 
”made in 60's”. Abban, Madonnan ja Modern Talkingin sukupolvi olisi 
pyörtyillyt koipalloja popliinitakkinsa taskuista heittelevien Beatlesien 
tai Elviksen vuoksi — mahdoton ajatus. Sen sijaan nykyajan nuorille 
kelpaavat heidän omien vanhempiensa musiikkityylit. Tämä ei johtune 
pelkästä uuskonservatiivisuuden aallosta vaan pikemminkin siitä, että 
maailma on yksinkertaisesti tullut valmiiksi. Kaikki merkityksellinen 
luotiin jo parikymmentä vuotta sitten. Niinpä edellä mainittujen artis- 
tien remix-versiot menevät edelleen kuin kuumille kiville. Monet rock- 
ja teknotähdet ovatkin julkaisseet vanhat vinyylinsä uudelleen. Esi- 
merkkinä voi mainita sen, että myös kansantaiteilija Irwin Goodmanin 
”Rentun Ruusut”, ”Reeperbahnit” ja ”Reteesti vaan” -ikivihreät tulivat 
hiljattain levyprässistä siistinä CD-kokoelmana, jonka kanteen oli pai- 
nettu asianmukainen vinotarra: ”RE-MASTEROITU”. 

Myös filosofian kierrätysboomiin on syynsä. Kun kaiken pitää ta- 
pahtua yhä nopeammin ja nopeammin, kukaan ei ehdi enää ajatella, ja 
jäljelle jää vain vanhojen ideoiden toistaminen. Sata megabittiä sekun- 
nissa imuroivalle verkkoliittymälle, 7 200 kierrosta minuutissa pyöri- 
välle kovalevylle ja blu-ray-asemalle ei riitä enää ”huomenna” eikä ”tä- 
nään”, vaan kaiken on tapahduttava jo eilen ehtiäkseen ajoissa. Olen 
ottanut tämän huomioon omassa filosofiassani. Siksi myös minä pää- 
dyin julkaisemaan hittini uudelleen masteroituna the special edition 
-kokoelmana. 

Tämän valikoiman tekstit käsittelevät muutaman vuoden takaisia 
ajankohtaisaiheita. Yritin kirjoittaa ne jo alun perin niin, että ne oli- 
sivat ilmestyessään tarpeeksi out of time. Niinpä tekstini eivät ole juuri 
vanhentuneet. Ikuisen paluun tarjoaman kiertopulkkakyydin vuoksi 
päivänkohtaisuuden tavoitteleminen merkitsee usein vain täydellistä 
jälkeenjääneisyyttä omasta ajasta. Sen vuoksi myös nyt käsillä oleva 
teos on saanut aikansa kiinni niin kuin kirppu häntänsä perässä pyöri- 
vän koiran. Kulttuurimme paikallaan jumittamisen vuoksi tekstini ei- 
vät ole ainoastaan pysyneet ajankohtaisina, vaan jotkut niistä ovat 
saaneet jopa klassikon aseman. 


Noin puolet tämän teoksen artikkeleista on ilmestynyt filosofisessa ai- 
kakauslehdessä Niin & Näin. Minulla oli ilo kirjoittaa jo lehden ensim- 
mäiseen numeroon vuonna 1994, mistä lähtien toimitus julkaisi jut- 
tujani yli kymmenen vuoden ajan. Kirjoittaessani artikkeleitani mi- 
nulla oli mielessäni niistä täydentyvä kokonaisuus, ja toimitus laittoi 


ne lehteen derridalaisen ”Positioita”-otsikon alle. Monien kirjoitusten 
kanssa törmättiin nopeasti saatavuusongelmaan. Ne olivat hujan hajan 
lehtien eri numeroissa. Useimmat niistä lehdistä, jotka sisälsivät kir- 
joituksiani, on myyty ajat sitten loppuun. Yhdessä nämä artikkelit 
muodostavat filosofiaa, vallan käyttöä ja seksuaalisuutta käsittelevän 
tekstikokonaisuuden. Jutuistani tunnetuimmat on valittu tähän koko- 
elmaan vain siksi, että nekin, jotka eivät tekstejäni halua, entistä pa- 
remmin saisivat niitä! 

En ole suostunut aiemmin käyttämään kirjoituksistani esseen ni- 
meä, jota tämän kokoelman sylikummit ovat esittäneet niille. En voi 
käyttää tuota sanaa nytkään, sillä eräät kollegani ovat alkaneet kut- 
sua omia esitelmiään ja hallintopuheitaan järjestelmällisesti ”esseiksi”. 
Kaikkia tämän teoksen tekstejä on trimmattu niin, että ne entistä kau- 
niimmin katselisivat lukijaansa. Muutokset ovat pääasiassa laajen- 
nuksia. Osa kirjoituksista ei ole mahtunut lehteen alkuperäisessä 
asussaan, ja eräitä on muokattu paremmin kokoelmaan sopiviksi. Ko- 
konaisuutta täydentämään on myös lisätty aiemmin julkaisemattomia 
artikkeleita. Tekstien alkuperäinen julkaisuyhteys käy ilmi kunkin ju- 
tun lopussa olevasta viitteestä. 

Haluan lausua lämpimät kiitokseni Feenix Kustannuksen kirjalli- 
sille ja tieteellisille asiantuntijoille, jotka etukäteen tutustuivat kirjoi- 
tuksiini ja vaativat niiden julkaisemista sellaisinaan. Heidän päättä- 
väisestä taivuttelustaan huolimatta otin kuitenkin vapaudekseni tehdä 
teksteihini vielä muutamia täsmentäviä ja tarkentavia huomautuksia. 


Entä mikä on tämän teokseni juoni tai sen motiivi? Filosofisena meto- 
dinani on ollut usko siihen, että sen enempää filosofian kuin henkilö- 
kohtaisen elämämmekään ”juonen” ei tarvitse olla valmiiksi kirjoitettu, 
vaan jokaisella ihmisellä on oikeus poimia havaintotodellisuuden vir- 
rassa eteen tulevista ilmiöistä oma ”arkikokemuksen filosofiansa”. 
Tästä on kyse paitsi fenomenologisessa asenteessa, myös aristoteeli- 
sessa mythoksessa eli juonen perustumisessa havaintoihin, joiden on 
oltava kaiken kirjoittamisen lähtökohtana. 

Tapahtumien pakoton ja tiedostamaton paikoilleen loksahtaminen 
on oletettuna myös C. G. Jungin kollektiivisen piilotajunnan ideassa. 
Koetan antaa teoksellani näyttöä siitä, miten havaintomaailman ai- 
heista, kuten teknosta tai formuloista, voidaan tehdä verevää filosofiaa 
ilman sitoutumista ammattislangeihin. Toisaalta olen pyrkinyt osoitta- 
maan, kuinka filosofiset välineet ja lähestymistavat voivat auttaa jo 
alun perin näkemään todellisuuden ilmiöt toisin. 

Kuten lukija voi huomata, tulkintojani yhdistää massakulttuurin 
kritiikki. Lisäksi tämä teos on eräänlainen post scriptum, jälkikirjoitus 
postmodernistiselle filosofialle, jossa etsintäkuulutetuiksi ovat joutu- 
neet arvopaperikuponkien, kirjepaperin ja käteisen rahan lisäksi niin- 
kin ilmeiset tosiasiat kuin aine ja sukupuoli. Mikä siis muutoksessa on 


ollut filosofisesti pysyvää — muuttumisen itsensä lisäksi? Omalta osal- 
taan tämä kirja pyrkii vastaamaan kysymykseen, mitä on muutos; 
mitä on liike? Herakleitoksen ja Einsteinin näkemykset eivät poiken- 
neet tässä suhteessa toisistaan paljon: liike on suhteellista, havaitsijan 
näkökulmasta ja ajattelutiloista riippuvaista. Niin sanottuina edis- 
tyksen vuosina ”liike” yhdistyi vielä yhteiskunnalliseen tietoisuuteen. 
Postmodernismin jälkeisinä vuosina liike on kiihtynyt suorastaan hal- 
litsemattomiin mittoihin, kun maailmanlaajuinen reaaliaikaisuus on 
tehnyt selvää jälkeä etäisyyksistä, jopa niin, että jatkuva yhdenaikai- 
suus on saanut liikkeen itsensä katoamaan. 

Olen ajatellut oppineita kollegojani varustamalla tekstini viitteillä ja 
lähteillä, mutta toivon, että teostani voisi lukea myös riippumatossa 
vapaasti lehteillen: niin kokonaisuutena kuin sieltä täältä valikoiden, 
juttu kerrallaan. Tavan puhua ”sekseistä” monikossa olen omaksunut 
Kaj Kalinilta: ei ole olemassa vain yhtä seksiä vaan useita seksejä. 
Samaan tapaan ei pitäisi olla yhtä valtaa eikä yhtä filosofiaakaan. 
Yksikkömuoto näistä asioista puhuttaessa vastannee kuitenkin todelli- 
suutta paremmin. Miten niitä voisi edes arvostella olematta realistinen 
ja tunnustamatta yhden totuuden todellisuutta ainoaksi olemassa ole- 
vaksi? 

En halua uuvuttaa lukijaa esipuheeseen. Tutustukoon kukin itse 
näkemyksiini ja tehköön omat johtopäätöksensä. Istu siis nojatuoliin 
mukavasti, hae jääkaapista lämpimiä juustovoileipiä ja kärsi tai nauti! 


Niin & näin puhui 
Jukka Hankamäki 


kesäisen keskipäivän kirkkaudessa 2006. 


FILOSOFIA 
JA 
LIIKE 


Trancella sämpläten 


Teknon filosofiaa 


Elettiin vuotta MCMLXXVII, kun punkrock tuli muotiin. (Käytän roo- 
malaisia numeroita havainnollistaakseni, kuinka vanhaa asia on.) 
Punk oli massojen kapinaa; se yhdistyi enemmistöjen maailmankuvaan 
ja ideologiaan. Mutta rock' n? rollin jälkiaalloissa akateemisten juhla- 
menojen tyvenen vaimeaan menuettiin sekoittui tuoreita ja virvoittavia 
laineita, joiden postmoderneista hyrskeistä myös Esa Saarisen Pelle 
Hermanni -malliset bailauskengät ottivat sähköiset urakierteensä ja fi- 
losofiseen skimbaukseen tarvittavat volttinsa. Aikana, jolloin yliopis- 
toistamme pois potkittujen punkakateemikoiden mopedeista näkyvät 
enää vain iltaruskon hämärässä loimottavat pakoputken perävalkeat, 
on viimeinen hetki kääntää menokahvat toiseen suuntaan. Sillä elämää 
ylläpitävän yhteiskuntadynamiikan suitset ovat vaihtuneet monissa 
käsissä, maailmamme on yksilöllistynyt ja filosofi etsii sisäisiä arvoja. 


Se tapahtui viime vuosikymmenen lopulla. Jäin pahasti koukkuun. 
Ennen en pitänyt musiikillisesta alakulttuurista, jota sanottiin tek- 
noksi. Sitä lähellä olevaa rap- ja hip-hop-musiikkia ylenkatsoin erään- 
laiseksi epämusikaalisuustestiksi: skeittareiden musiikista jos pitää, 
on varmasti epämusikaalinen. Tätä mieltä olen edelleen. Mutta sittem- 
min minulla oli ystävä, josta pidin kovasti ja joka oli sattumalta in- 
noissaan juuri tietokoneilla tehtävästä teknomusiikista. Hän luetteli 
useita teknon lajeja: trance-teknoa, house-teknoa ja ambience-teknoa. 
Hän osasi erotella erilaisia tyylejä, versioita ja miksauksia, ja ennen 
kaikkea hän sämpläsi. Hän sovitti kappaleista omia versioita, hyödynsi 
tietokoneelta löytyneitä ohjelmia ja lisäsi komppeja, joiden kiihkeys 
ilmaistaan erityisenä minuuttisykkeenä eli poundina. Se kulki kuin 
juna. Hän lisäsi vauhtiin kiihdytettyyn tavarahöyryyn useita erilaisia 
sirkusrummun päristyksiä, jotka loivat rytmiin kiihkeän ja innostavan 
odotuksen tunteen. Nostatukset päättyivät isokokoiseen peltilautasen 
mäjäykseen jatkuen mahtipontisella mutta hyvin kaunissointuisella ja 
kihelmöivää vauhdinoton tunnetta siivittävällä melodialla, joka toimi 
lyhyenä johdatuksena tulevaan. 

Hänen tietokoneensa oli yhdistetty stereolaitteistoon, ja siinä oli 
kiinni myös syntetisaattorin kaltainen keyboard. Hän hallitsi useita 
akustisia tilavaikutelmia ja lisäsi levyihin suggestiivisia efektejä. Tä- 
mä kaikki oli erityisen nautittavaa. Jokaisella tyvenellä, jokaisella 
kiihkeärytmisen sykkeen taukoamisella, oli tässä audiofonisessa tietoi- 

suudenlaajentamisskenaariossa erityinen kokonaisaistikokemusta te- 
rävöittävä merkitys. Hän poltti valmiit tuotokset laserlevylle — usein 
niillä oli mittaa seitsemän tai kymmenenkin minuuttia — ja kaksi- 
pesäisellä CD-soittimella sämpläten miksasi bitti-informaationa virtaa- 
van soundisykkeen yhteen kuunneltaessa. Aloin rakastaa teknoa. 


Filosofia soikoon 


Laulun ja musiikin filosofista merkitystä ei voida koskaan liioitella. 
Niiden kautta välittyy merkityksiä, jotka ovat alkuvoimaisella tavalla 
inhimillisiä, aivan kuten äänen sävyt ja eleet: itku, nauru ja koko 
äänikuvallinen maisema räjähdyksineen, paukkeineen ja puheenpori- 
noineen. Musiikkiin on syytä suhtautua vakavasti. Ääni ja puhe eivät 
ilmennä ihmisen persoonallisuutta, vaan ne ovat osa ihmisen per- 
soonallisuutta. Sama pätee musiikkiin, ja musiikilla onkin erityinen 
mielen integraatiota edistävä vaikutus silloin, kun unissa kuullaan 
musiikkia, valaiden tai lintujen laulua, esimerkiksi. 

Rapin taustalla on tunnetusti jazz ja syvän etelän groove sekä soul. 
Teknomusiikin alkuperää, lajeja, kehitystä ja jopa niin sanottua tekno- 
kulttuuria tärkeämpää teknossa on teknon musiikillinen olemus, se, 
mihin aineettomaan teknon ilmiö filosofisesti viittaa, mihin se voi joh- 
dattaa, ja mitä aistikokemukseen, tajuntaan ja tietoisuuteen liittyviä 
merkityksiä sen kautta voi tulla selväksi. 

Sana ”tekno” perustuu Aristoteleen tutuksi tekemään kreikan kie- 
len käsitteeseen ”?tekhne', mutta mitään suoranaisia yhteyksiä tekno- 
musiikin ja Aristoteleen välillä ei ole. Filosofisesti katsoen teknomusii- 
kin langettama valonsäde piirtää juhlavalaistukseen lähinnä yhden 
praksista ja teoriaa yhdistävän näkökulman. Olennaista teknossa on 
sen yhteys transsendentaalifilosofioihin. Transsendentaalifilosofioilla 
tarkoitetaan ajatteluperinteitä, tieto-oppia, filosofisia järjestelmiä ja 
niihin perustuvia maailmankatsomuksia, joiden lähtökohtana on ihmi- 
sen aistikyvyn, sen aseman ja ominaisuuksien, filosofinen selvittely. 
Monet järjestelmäkeskeiset tieteenharjoittajat ovat etsineet omille 
opinkappaleilleen oikeutusta pitämällä transsendentaalianalyysin pe- 
rustajaa, Immanuel] Kantia, ensisijaisesti systeemifilosofina, mutta kyl- 
lä hänkin oli enemmän eettinen ja yhteiskunnallinen visionääri, jolle 
oli ominaista vain raskas saksalaisperäinen kirjoitustyyli. Jos siis 
transsendentaalifilosofioista on naturalistien aiheuttaman kangistelun 
jälkeen jotain jäljellä — ja nähdäkseni siitä ovat kaikki olennaiset ai- 
nekset jäljellä — on kysyttävä, missä mahdollisissa muodoissa trans- 
sendentaalianalyysia hyödyntävät filosofiat elävät ja voivat hyvin kes- 
kellä inhimillistä todellisuutta. 

Väitteeni on, että transsendentaalifilosofia elää, inkarnoituu ja 
konkretisoituu juuri transsendentaalielämyksiin kiihdyttävässä musii- 

kissa, tranceteknossa. Soveltavan filosofian riemuvoitto lihallistuu seu- 
raavassa maailmaa koskevassa lauseessa, joka kaikkien inhimillisten 
ja epäinhimillisten totuuksien tavoin on kielen sisäinen totuus eli 
tautologia: ”Transsendentaalifilosofia elää trancena.” Mutta väitteelle 
on myös päteviä perusteluja. Jos tämä kirjoitus olisi Internetissä 
julkaistava hyperteksti, tässä kohdassa olisi linkki: ”Klikkaa tästä ja 
kuuntele ekskursionomaisesti seuraava luettelo levyjä.” 


Naturalisoidaanpa hieman transsendentaalifilosofiaa 


Analyyttisen filosofian nouseva tähti Sami Pihlström määrittelee aika- 
laisfilosofisen kommunikaation ehtoja niin, että filosofisten perintei- 
demme välille olisi parempi kehitellä ”vuoropuhelua”. (Toteamukseen 
voisi lisätä toiveen, että viisasta olisi hoitaa vuoron perään myös filo- 
sofin virkoja.) Aina yhtä ilmaisuvoimaista kielikuvaa käyttäen hän 
katsoo, että naturalismin ja transsendentalismin välille voitaisiin ”ra- 
kentaa siltaa” ja ryhtyy toimimaan tällaisena ”sillanrakentajana”.? 
Hän katsoo, että naturalisoidun transsendentaalifilosofian kautta kan- 
tilainen transsendentaalifilosofia voitaisiin ikään kuin säästää, sen 
keskeinen ydin säilyttää ja, kuten monet nokkelat kriitikot tulkitsi- 
sivat, se voidaan ”pelastaa”. Samalla Pihlström katsoo pelastavansa 
myös systeemifilosofiseksi nimittämänsä katsantokannan ja asenteen, 
koska hänen mielestään transsendentaalifilosofia on Kantia ja Kant 
suurimmaksi osaksi systeemiä. 

Tämäntapainen pioneerityö herättää toisaalta kysymyksen, mitäs 
ihmeen puolusteluja transsendentaalifilosofiat itse kaipaavat, ellei sit- 
ten ole niin, että naturalismi on jo oletetusti asetettu etulyöntiase- 
maan, jolloin myös transsendentaalifilosofioiden oikeuttaminen näyt- 
täytyy tuollaisena moniarvoisuutta edistävänä laupeudentyönä. Koska 
minä olen luonteeltani hyvä, aivan niin kuin Mattiesko Hytönen ja 
Ruben Stiller, olen päättänyt aloittaa sillanrakennustyön vastapäiseltä 
rannalta ja tulla puolitiehen vastaan. Katsotaan sitten, mitä saadaan 
valmiiksi. Putoammeko kenties jorpakkoon pulikoimaan ja kuka kenet- 
kin pelastaa? Pihlströmin mielestä transsendentaalifilosofia olisi ”prag- 
matisoitava”. Hän sanoo näin: 


Transsendentaalifilosofian avaaminen pragmatismille edellyttää- 
kin transsendentaalisuuden käsitteen uudelleentulkintaa. Trans- 
sendentaalinen reflektio, joka kohdistuu tietomme, kokemuksem- 
me ja siten maailmamme ennakkoehtoihin, on olennainen osa 
pragmatistin filosofista projektia. Pragmatistin on vain luovuttava 
kantilaisesta epähistoriallisesta, staattisesta apriorismista, ja 
hylättävä valmiit, muuttumattomat transsendentaaliperiaatteet. 
Kaikki, mitä elämässämme on — kuten se, että käytämme kieltä — 

on historiallisesti ehdollista ja kontingenttia. Voisimme elää aivan 
toisenlaista elämää. 


Mitä tämä tarkoittaa? Filosofikuntamme on viimeksi kuluneen vuosi- 
kymmenen aikana rikastunut useilla noin kolmekymmentävuotiailla 
filosofian tohtoreilla, joista jokainen keksii ja kehittää mitä oma- 
peräisimpiä tulkintoja klassisille filosofeille. Koska kuulun myös itse 
tuohon ryhmään, rohkenen yrittää nyt samaa. Pohdin seuraavassa, 
miten elämänkäytäntöjen ja transsendentaalifilosofian yhdistäminen 
voisi käydä päinsä. Miten transsendentaalifilosofiaa voitaisiin todella 
naturalisoida, minkälaista naturalisoitu transsendentaalifilosofia on, ja 
mitä se oikeastaan merkitsee? Kun lähtökohdaksi valitaan elämän- 
käytäntöjen ja aistikykyä koskevan filosofian yhdistäminen, on luonte- 
vaa ajatella, että maailman ja inhimillisen elämän piirissä olisi jokin 
ihmisen kokemuksia ja kokemuksen ehtoja kokeileva toteutumisyhteys, 
jonka kautta kantilainen das Erlebnis tulisi lihaksi ja vereksi, henki ai- 
neeksi ja aine hengeksi. 

Kyseessä olisi aistikokemuksen transsendoiminen, kokemisen muo- 
dollisten ehtojen tilapäinen ylittäminen. On filosofeja, kuten Heidegger 
ja Levinas, joiden mielestä ajallisten näennäisehtojen transsendoimi- 
nen on osa ihmisen situaatiota pysyvästi, mutta monet naturalistit 
eivät hyväksy heidän ajatuksiaan eivätkä suostu lukemaan hei(s)tä. 
Siksi tarkastelenkin seuraavassa, miten transsendentaalifilosofiaa 
voitaisiin naturalisoida niin, että naturalismin luonne piirtyisi esiin 
riittävän selkeästi. Haluan naturalisoida transsendentaalifilosofiaa si- 
ten, että tulos on tarpeeksi realistinen ja konkreettinen, haluan olla 
vaikuttava ja tuottaa tuloksia. Vältän vaikeita sanoja ja yritän olla 
helppotajuinen. Selitän asian niin, että kuka tahansa voi ymmärtää. 
Tarkastelen asiaa tavalla, jolla naturalismin immanentti olemus piir- 
tyy selvästi esiin, ja tuon jokaisen eteen sen, mitä saadaan, kun 
transsendentaalifilosofiaa oikein kunnolla naturalisoidaan. Pohdin 
ajan henkeä ja kysyn itseltäni, missä, oi missä juuri tällä hetkellä 
kulkee ajan viimeisin virtaus, missä elämänkäytäntöjen kirjavissa rois- 
keissa porskuttelee naturalismin syvällisin ydin ja sen silmiltämme 
salattu praksis! 


Syvällisyydestä 


Yliopistojen filosofian laitoksilta asioita katsellen vuosisatamme filo- 
sofian merkittävimmäksi seuraukseksi näyttäisi tulevan se, että prag- 
matismi ja mediafilosofia ovat aikamme syvällisimmät suuntaukset. 
Siksi on syytä ottaa ajatus todesta ja pohtia, voitaisiinko niitäkin 
jotenkin yhdistää. Kun transsendentaalifilosofian ja naturalismin yh- 
distäminen pragmatismissa on palkintoesseen arvoinen asia, niin 

pragmatismin ja mediafilosofian yhdistämisen pitäisi olla vähintään 
Nobelin kirjallisuuspalkinnon suuruinen saavutus. Väitteeni on, että 
transsendentaalifilosofian tieteelle näkymätön naturalisointi on saanut 
ilmaisunsa jo useiden vuosien ajan kulttuurielämämme virtauksista 
viimeisimmässä mutta silti aina yhtä elinvoimaisessa ja tuoreessa 
ajanhengen linjauksessa, aistikyvyn näennäiset rajoitteet yhdistävässä 
kokonaisilmaisun ja -elämäntavan hankkeessa: suggestiivisessa tek- 
nossa. 

Tekno on naturalisoitua transsendentaalifilosofiaa. Mediafilosofi- 
sessa praksis-orientoituneisuudessa esittäytyy transsendentaalifiloso- 
fian elämänkäytännöllinen naturalisointi, jolle on ominaista rajatilo- 
jen tavoittelu, näennäisesti annetun stabiiliuden järkyttäminen, hät- 
kähdyttävyys ja havahtuminen. Sam Inkinen, joka tuli 1980-luvulla 
kuuluisaksi nukkumalla yönsä toimistonsa lattialla, tiivistää tulkin- 
tansa seuraavaan kirkkaasti kiteyttävään katkelmaan: 


Lähitulevaisuuden ”auditiivisena oraakkelina” tekno saattaa ku- 
vastaa nihilistisen ”X-sukupolven”, moraalittoman ”O-sukupolven” 
sekä matkustusorientoituneen ”G-sukupolven” tai Don Tapscottin 
propagoiman ”verkkosukupolven” kaoottista ja kontingenttia koke- 
mustodellisuutta: auktoriteettien löystymistä, arvokoordinaattien 
(tietoistakin) kadottamista, kokemusnarkomaniaa, kulttuurin ja 
moraalin imploosiota, tiedon ja historian redusoitumista infor- 
maatioverkkojen assosiatiivisiksi rihmoiksi ja tämän kaiken kaut- 
ta — länsimaisen kulttuuriperinteen vähittäistä tuhoutumista. 
Ongelmia stilisoivana elämistekniikkana tekno kertoo myös post- 
modernin ihmistyypin hedonistisesta hurmasta, nomadisesta lais- 
sez fairesta ja kyynisestä tee-se-itsestä. Ambientin ja trancen kal- 
taisten mikrogenrejensä sekä zippikulttuurin kautta se kertoo 
rationaalisen valistusmentaliteetin horjumisesta, 2000-luvun uus- 
henkisyydestä (”Vesimiehen aika”) ja niistä voimakkaista trans- 
sendessipyrkimyksistä, joihin moderniteetin omaksunut länsikult- 
tuuri ei voi siirtyä kuin väkivaltaisen järjen hylkäämisen kautta.4 


Kuinka iskevää! Kuinka läpivalaisevaa! Lauselman mukaan olisi siis 
oikea aika hylätä ”väkivaltainen järki”, mikä varmaan miellyttää aina- 
kin niin sanottuja rationalisteja. Historiallisesti tekno on myös lähellä 
postmodernismin ja dekonstruktion sanomaa sekä 1930-luvun eksis- 
tenssifilosofien, Olavi Paavolaisen ja Tulenkantajien tunnelmia.5 Se on 
luku viime vuosisadan eurooppalaiseen filosofiaan. 

Siksi teknon transsendentaalisten kannanottojen kylkeen voidaan 
lisätä myös viitteitä niistä filosofioista, jotka korostavat ei-predikoi- 
tavan kokemuksen asemaa. Tällaisella ajattelulla tarkoitetaan koke- 
mukselliseen, sanallistamattomaan ja ei-kielelliseen tiedonmuodos- 
tukseen liittyvää filosofiaa, jonka piirissä kokemuksia ei ole predikoitu 

eli kuvailtu käsitteellisesti. Kokemuksen ensisijaisuutta ja yksikäsit- 
teisen sanallistamisen mahdottomuutta alleviivaava filosofia asetetaan 
usein vastakohtaiseen asemaan suhteessa kielifilosofioihin, jotka pai- 
nottavat kokemusten kommunikoitavuutta ja välitettävyyttä. Ne kat- 
sovat, ettei kokemuksista ole tietoakaan, jos ei vallitse sopimusta 
kielestä, joka vasta antaa kokemuksille olemassaolon luvan ja se- 
manttisen merkityksen. Tässä mielessä eksistenssifilosofiat ja pragma- 
tismi kokevat keskenään kolhun. 


Eksistentialismikin on naturalismia 


Eksistenssifilosofiat vakuuttavat toteamuksellaan, että onhan ihmisen 
oltava olemassa, ennen kuin hän voi edes yrittää saada käsitteellistä 
tietoa kokemuksistaan, esimerkiksi omasta olemassaolostaan. Siinä, 
missä cogito-argumentti (”ajattelen, siis olen olemassa”) oli olemassa- 
olon tekemistä tiedon kohteeksi, olemassaolon kokeminen on ei-predi- 
katiivinen kokemus. Se puolestaan on välttämätön, jotta minkään asi- 
an voidaan ymmärtää olevan olemassa. Saivartelun ”kehäpäätelmistä”, 
”solipsismista” ja ”yksityiskielestä” voi jättää omaan arvoonsa, koska se 
perustuu neuroottisen rajoittuneeseen päättelyyn. Olemisen ja ymmär- 
tämisen luonne on diffuusi, jo sinänsä ristiriitainen ja ajallisen ja 
muuttuvan ominaisuutensa vuoksi paradoksaalinen. Ihminen kiiruh- 
taa eläessään ja toimiessaan jatkuvasti ”itsensä edelle”, ja niinpä oman 
olemassaolon kokemista leimaa raja-arvomainen luonne, jossa itsen ja 
maailman ymmärtämistä jatkuvasti vain lähestytään. Kehämäisyys 
kuuluu siis olemassaoloon itseensä. 

Todellisuuden transsendoimista on se, kun ylittämme omat näen- 
näisesti aikaan sidotut ehtomme. Kyse ei ole tällöin mistään *”annetun 
myytistä”, vaikka monet filosofit ovat nähneet vaivaa saattaakseen 
mietiskelyn kautta hankitun tiedon (aivan kuten aistienkin antaman 
elämyksellisen varmuuden) huonoon valoon. Toisaalta monet eksis- 
tenssifilosofit ovat antaneet transsendoimisen idealle myös uskonnolli- 
sen tulkinnan, vaikka itse ajatus on hyvin maanläheinen ja imma- 
nentti. 

Siltaa voitaisiinkin nyt rakentaa paitsi naturalismia ja transsen- 
dentaalifilosofioita, myös pragmatismia ja eksistenssifilosofioita erotta- 
vien kuilujen välille. Teknon filosofiahan se vasta kirkastaa eksis- 
tenssifilosofian. Teknossa tihkuu esipredikatiivinen tuoreus. Se hylkää 
eksistenssifilosofisen yhtä hyvin kuin pelkän naturalistisenkin perus- 
telun. Se ei pyri oikeuttamaan itseään takuutodistuksin. Se elää ne 
todeksi. Näin saatu arkikokemuksen filosofia kohoaa majesteetilliseen 
kukoistukseen trance-musiikin kiihkeissä ja mukaansa tempaavissa 
soundeissa. Siksi on kiinnitettävä huomiota myös tanssin filosofiaan. 

Kun tanhupelimanni tuohivirsunsa söi 


Tanssin kautta tekno on lähellä buddhalaisia zen-filosofioita, ja tran- 
cen ohjelma on pääpiirteissään sama. Tavoitteena on kokea satori, 
valaistuminen sekä tilapäisen ruumiista irtautumisen ja entistä voi- 
makkaamman yhdistymisen dialektiikka. Kulttuuri-ilmiönä trancen 
projekti viestii, että ihmisten liikkuminen ja kehonkieli on nykyisin 
niin jäykistynyttä ja kaavamaista, konttorituolin ja pulpetin kangista- 
maa, että monet länsimaiset ihmiset ovat käytännöllisesti katsoen 
menettäneet luonnollisen tapansa liikkua. Kuitenkin useimmat ihmi- 
set liikkuvat toimistoteknistä rajoitteista vapauduttuaan hämmäs- 
tyttävän moni-ilmeisesti ja hyvin. 

Trancea ja buddhalaista meditaatiota yhdistää kartesiolaisesta pak- 
kopaidasta vapautuminen ruumiin ja hengen hyväksi. Ihminen, joka 
kietoo tanssin ja meditaation yhteen trancessa, ei ole kiertänyt karte- 
siolaisuuden kuilua. Hän ei ole esittänyt argumenttiakaan sielun ja 
ruumiin dikotomiaa vastaan. Hän ei ole osoittanut kartesiolaisuuden 
ideologista alkuperää ja luonnetta. Hän ei ole analysoinut kartesiolai- 
suuden esiteoreettisia ja ideologisia taustaoletuksia taitavasti kuin 
Martin Heidegger ja Jukka Hankamäki,$ vaan hän on yksinkertaisesti 
transsendoitunut — hän on ekstaasissa. 

Monilla merkittävillä filosofeilla on ollut läheinen suhde musiikkiin. 
Kierkegaardilla oli Mozart-esseensä, Nietzschellä Wagner-suhteensa, 
ja Sartren kerrotaan olleen taitava pianisti. Siksi ei pidä hämmästellä, 
että filosofit nykyäänkin kirjoittavat esimerkiksi trancesta. Lauseen ja 
sen kantaman ajatuksen rakentuminen edellyttää lauseen kuulemista 
puhuttuna. Merkitys rakentuu semantiikan, syntaksin ja pragmatiikan 
ohella myös kielen sisäiset ominaisuudet ylittävästä paralingvis- 
tiikasta; se on merkitysten sitoutumista paikallisiin, murteellisiin ja 
kohtaamisfilosofisiin taustaehtoihin. Siksi ajatuksella on sosiaaliseen 
kanssakäymiseen liittyvä puolensa. Myös trance-musiikki ikään kuin 
kuorii ihmisten kehonkielestä, eleistä ja liikkeistä irti ihmisten erilli- 
syyteen liittyvät ruumiin rajat, ja tanssin avulla kehot ja sielut voivat 
yhdistyä metafyysis-kosmisessa kokonaisaistikokemuksessa. Sam Inki- 
nen kuvailee transsendoitumista seuraavasti: 


Kysymys rave-estetiikassa on näyttänyt alusta lähtien olevan 
voimakkaasta totaalikokemuksesta (vrt. Wagnerin Gesamtkunst- 
werk), jossa on tavoiteltu konventionaalisen rock-konsertin tai 80- 
lukuisen discoillan ylittävää, tajuntaa voimakkaasti stimuloivaa 
kokemusta, so. ”nopean liikkeen aiheuttamaa hallusinaation- 
omaista ruumiskokemusta” ja ekstaasinomaista ”ruumiittoman 
ruumiin kokemusta”. Tämän kokemuksen saavuttamisessa on no- 
pean ja kovaäänisen musiikin, kiivaasti ja rytmisesti organisoi- 

tujen valojen, suljetussa tilassa syntyvän joukkosuggestion sekä 
erilaisten psykedeelisten ja empatogeenisten kemikaalien lisäksi 
tanssilla ollut elimellinen merkitys.? 


Teknoa voi siis tanssia koko yön kestävissä rave-juhlissa. Tekno on 
epäsukupuolisidonnaista, ja sen keksivät edistykselliset homoseksu- 
aalit aivan kuten diskonkin. Porvarilliset äidit ja isät eivät osaa aavis- 
taa, että heidän teini-ikäinen pikku pampeloisensa bailaa auringon 
nousua tervehtivissä, pakanallisia seremonioita muistuttavissa karne- 
vaaleissa, jotka ovat seksuaalipoliittisen vähemmistöliikkeen keksintöä 
ja joissa ajatukset, tunteet ja sielut siirtyvät yhteishengen lumouksessa 
kehosta kehoon kuin voodoo-rituaalissa. Tekno on nuorison integraati- 
ota edistävää. Se tarjoaa luovan kanavan poliittiseen kapinointiin ti- 
lanteessa, jossa sukupolvien kuilu on luotu näennäisesti umpeen, rahat 
ja ansiolähteet siirretty eläkeläisten haltuun ja nuoret taivuteltu pal- 
velemaan 60-luvulla luotua valtaa. 

Yhteiskunnalliseksi demonstraatioksi nähtynä teknossa esittäytyy 
uusi suhde luontoon ja persoonaan.3 Noitarummun arkaaiset rytmit 
nousevat syvältä inhimillisen kokemisen arkkityypeistä ja seksuaali- 
suudesta, ihmisen sisäisestä biologisesta rytmikoneistosta. Tekno on 
yksilöitä ja alakulttuureita positiivisesti eheyttävää ja itsemääräämis- 
oikeutta vahvistavaa. Tuloksena on telepaattinen yhteisö, joka vie uut- 
ta viestiä yhteiskuntaan. Teknoreiverit ovat kulttuurin kärkijoukkoa, 
he ovat uutta filosofista avantgardea, jolle myös 30-luvulta tutut kone- 
romantiikka, hurmio ja luonto — alastomuus, porno ja ekstaasi — rivous, 
ruohokentät ja uimarannat — julkisuus, häpeämättömyys ja stadionit — 
ovat edelleen ehtymätön luovuuden lähde. 


Tekoäly on humanismia 


Kiintoisan näkökulman teknon, transsendentaalifilosofian ja natura- 
lismin suhteisiin avaa tekoälyntutkimus ja kognitiotiede. Teknomusiik- 
kia valmistetaan yksinomaan syntetisaattoreilla ja tietokoneilla, ilman 
akustisia soittimia. Suosittelenkin tämän artikkelin lukumusiikiksi 
Alice Deejayn tasaisen erinomaista teknopoplevyä Who needs guitars 
anyway?? 

Vielä keskiajalla musiikki oli sävelasteikkoon sitomatonta lyömä- 
soitinten kalistelua, luutun pimputusta ja huilun puhaltelua. Äänen- 
muodostus ei ollut niinkään soitinlaitteen kuin soittajan omien akus- 
tisten resurssien, kuten hänen puhallustaitojensa, poskiensa ja palle- 
ansa, varassa. Samaan tapaan kitaran soittaja määrää nykyisinkin 
näppäilemänsä kielen pituuden ja soivan sävelen korkeuden. Piano ja 
urut olivat ensimmäisiä koneellisia soittimia. Niiden kautta musiikki 
sidottiin täsmälliseen sävelasteikkoon. Tämä näkyi myös tanssikult- 

tuurissa, kun rytmikäs liike valettiin muotoon barokin aikakaudella. 
1960-luvulla musiikin ja tanssin muodollisuus oli tullut tiensä päähän. 
Suuntaa pois menneestä osoitti jälleen tekniikka. Transistorien kehitys 
oli johtanut vahvistinten ja syntetisaattorien kehittymiseen. Ne puo- 
lestaan synnyttivät elektronisen tanssimusiikin 1970-luvulla. Samalla 
mahdollistui tie ulos entisestä tanssikulttuurista. Disko oli syntynyt. 

Musiikin koneellistuminen on merkinnyt myös ihmisen kehollisuut- 
ta koskevia muutoksia. Kun tekniikka auttoi liikettä vapautumaan 
kaavoista, voisiko se edistää myös filosofian vapautumista kokemuksia 
ja käsitteitä erottavasta kartesiolaisuudesta? Keskeinen kysymys on 
muun muassa se, voiko tietokone puhua ja ilmaista itseään tekoälyllä 
tuotetun musiikin kautta. Ylittyykö kommunikaation kuilu kenties 
helpommin aistiefektien kuin käsitteellisen informaation keinoin? Ja 
kiintoisaa on, mitä tietokoneilla tuotettu äänimaisema merkitsee mu- 
siikille semioottisesti. 

Johan Sebastian Bachin partituurit voidaan nykyään translitteroida 
konekielelle, mutta cembalon ja Grimaldi-pianon aikaiset instrumentit 
eivät selviä tietokoneen tuottamista tila-avaruusefekteistä. Kaksois- 
viulukonserton voi kieltämättä sovittaa konemusiikille (vaikkakaan ei 
tärytorvelle), mutta tietokoneilla tehtyä musiikkia ei voida poikkeuk- 
setta sovittaa akustisille soittimille. 

Jos säveltämiseen yhdistetään tekoälyä, kone puhuu ihmiselle mu- 
siikin kielellä inhimillisyyden ja koneellisuuden rajan yli. Ajatus on 
tietysti vertauskuvallinen, mutta niinhän luonnehdinnat yleensä ovat, 
ja miksi kohtuuttomuuden raja kulkisi juuri tässä? Sävelproduktion 
saattaminen inhimillisesti ymmärrettävään muotoon on koneelle hel- 
pompaa kuin kognitiivisen tai semanttisia merkityksiä sisältävän. Ko- 
neen säveltämää musiikkia ei voida erottaa ihmisen ohjelmoimasta, 
mutta kone ei pysty ainakaan toistaiseksi tuottamaan loistavaa ro- 
maania. Kyborgi voi siis olla säveltäjä mutta ei kovin hyvä kirjailija. 

Ihmisen ja koneen välisen kognition ongelma näyttäisi helpommin 
ylitettävältä nimenomaan aistielämyksen kuin käsitteellisen infor- 
maation keinoin. Musiikki on nähtävissä pelkäksi suhteiden järjestel- 
mäksi niin kuin matematiikka, kun taas luonnolliselle kielelle on 
ominaista semanttinen syvyys. Kartesiolainen dualismi voidaan ylittää 
parhaiten musiikin keinoin, sillä musiikki on ei-predikatiivinen suh- 
teiden verkosto, joka intellektuaalisesta vaativuudestaan huolimatta 
vetoaa nimenomaan kokemukseen ja aisteihin — ei niinkään käsitteelli- 
senä pidettyyn älyyn. Tietoteoreettisista esteistä voidaan päästä yli 
teknon keinoin, sillä ”rajallinen levykokoelma aiheuttaa painetta pään- 
kuoreen”, sanoo Free Record Shopin mainos. 

Keskeistä teknomusiikissa on paitsi muodoista vapaa eläytyminen, 
myös soitinten ja luonnon äänien jäljittely, simulaatio. Siteeraan vielä 
Sam Inkistä. Juuri hän on omassa legendaarisessa grand old manin 
etabloituneisuudessaan teknofilosofian ehtymätön asiantuntija: 

Teknokulttuurissa tähän korkean tunnetason maailmaan pyritään 
musiikin ja tanssin lisäksi nauttimalla ecstasy-huumetta (suom. 
ekstaasi). Kyseessä on amfetamiinijohdannainen hallusinogeeni, 
jonka käyttö varsinkin manner-Euroopan puolella on yleistä. 
Siinä, missä hipit 60-luvulla nauttivat LSD:tä, vauhdittaa tämän 
päivän teknoreiveri itseään älyhuumeilla ja ekstaasilla.10 


Muun muassa heroiinia maistelleet kertovat, että teknomusiikin efek- 
tit simuloivat juuri sitä, mitä huumausaineet parhaimmillaan stimu- 
loivat. S(t)imulaatio auttaa nauttimaan astraalisoundeista täydemmin, 
näkemään värejä syvemmin, ja tietoisuuden laajentamisesta on kuu- 
lemma apua myös seksissä. 


Välihuomautus 


Kreikkalaisten miesten puheillallisilla Sokrateen tiedetään käyttäneen 
sananlahjojaan ensin jonkin asian puolesta siteeraten poissaolevaa 
ystäväänsä tai antamalla puheen soljua omasta päästään. Sitten hänen 
selitetään tulleen katumapäälle ja viettäneen pitkiä aikoja pihamaalle 
jähmettyneenä, vastaanottaen viestejä tuonpuoleisuudesta. Tämän jäl- 
keen hänen kerrotaan astuneen takaisin tupaan, aloittaneen puheen- 
sa uudelleen ja lausuneen sen, minkä demonit olivat hänelle viestineet. 

Modernisti ilmaistuna Sokrateen sosiaaliset pidäkkeet olivat puheen 
pärpätyksessä murtuneet ja hänen kielensä kannat katkenneet. Vasta 
alkuryöpsähdyksen jälkeen oli katharsiksen ja tehdyn virheen korjaa- 
misen vuoro. Platon kirjoittaa Sokrateen ja Faidroksen keskustelusta 
seuraavasti. 


SOKRATES: Sillä hetkellä kun olin aikeissa mennä joen yli, ilmestyi 
se tavanomainen merkki jumalalta, joka varoittaa minua kun olen 
tekemäisilläni jotain. Olin kuulevinani äänen, joka kielsi minua 
lähtemästä ennen kuin olin puhdistautunut, ikään kuin olisin 
jotenkin rikkonut jumalaa vastaan [...] Vasta nyt minä ymmärrän 
rikkomukseni. Millainen tietäjä onkaan sielu! Jokin vaivasi minua 
koko ajan puhuessani, ja Ibykoksen tavoin minä pelkäsin että 
”jumalia vastaan rikkoen hankin mainetta ihmisissä”. Mutta nyt 
kuten sanottu käsitän erehdykseni. 


FAIDROS: Mitä sinä tarkoitat? 


SOKRATES: Se oli hirvittävä puhe jonka sinä minulle luit, Faidros. 
Ja hirvittävä oli myös puhe jonka pakotit minut pitämään.!! 

Seurasi peruutusruno, palinodia, jotta puhujaa ei kohtaisi kauhea 
filosofiaa kuohitseva kosto, sokeus. Niinpä filosofi puhui edellisen pu- 
heensa kanssa täysin ristiin. 


”Naturalisoitu transsendentaalifilosofia” 


Palatkaamme aiheeseemme. Olisi ilmeisen epäoikeudenmukaista mää- 
ritellä transsendentalismin asemaa naturalismin kautta. Olisi kohtuu- 
tonta arvioida transsendentaalifilosofioita virheellisiksi ylipäänsä tai 
virheellisiksi sillä perusteella, että ne poikkeavat niin sanotusta luon- 
nontieteellisestä asenteesta, sillä kyseessä ovat alkuperäisesti vertailu- 
kelvottomat suuntaukset. Aivan kuten Sami Pihlströmkin kohteliaasti 
sanoo: 


Olisi [...] hätiköityä tyrmätä perinteikäs, aikanaan vaikutusval- 
tainen filosofian harjoittamisen tapa empiirisestä luonnontieteelli- 
sestä asennoitumisesta poikkeavana ja pelkästään tämän vuoksi 
virheellisenä käsityksenä filosofiasta. Oman aikamme ajatteli- 
joiden joukossa on vielä monia, jotka pitävät kantilaista transsen- 
dentaalifilosofian ideaa perustaltaan oikeana.!? 


Minä otan tämän todesta ja kerron teille nyt, minkälaista on natu- 
ralisoitu transsendentaalifilosofia. Naturalisoitu transsendentaalifilo- 
sofia on tällaista: filosofi leikkaa paperista neliön ja sanoo: ”Tämä on 
pragmatismia.” Sen jälkeen hän kohtaa kollegojensa taholta arvostelua 
ja leikkaa neliöstään yhden kulman pois. Sitten hän esittelee aikaan- 
saannoksensa taas kollegoilleen, kohtaa jälleen arvostelua ja leikkaa 
toisen kulman pois. Näin hän jatkaa, kunnes käsillä on pyöreä ympyrä. 
Sitten hän menee yleisönsä luokse ja sanoo: ”Tämä on naturalisoitua 
transsendentaalifilosofiaa — tämä on neliö, jota edustan!” 

Entä minkälaista on teknon filosofia? Filosofian kannalta on kieltä- 
mättä edifioivaa, kun kansallisfilosofimme J. V. Snellmanin jälkeläinen 
suoraan alenevassa polvessa, malliagentti Laila Snellmanin poika, 
bailaa maailmaa valloittavan Bomfunk MC's:n musiikkirainalla ollen 
laajimmalle levinnyt kotimainen musiikkivideoesiintyjämme ja ylivoi- 
maisesti noteeratuin elokuvatähtemme kautta vuosien harmaan vael- 
luksen. Mutta tekno sinänsä ei ole pelkkää pötyä. Teknon trance- 
luonteeseen liittyy selvästi myös totuutta. Tekno toteutuu pimeyden ja 
hämärän rajamailla, se kuuluu epäjumalten hämärän vaikeasti tutkit- 
tavaan reviiriin. Musiikki vaikuttaa aivoihin suoraan, aivan kuten ha- 
jut ja tuoksut. Niiden tuottama refleksi on välitön ja alkukantainen. Ne 
vaikuttavat tiedostamattomaan. 

Tekno on fasinoiva visio. Se on esileikki ja ekstaattinen rynkytys 
yhtä aikaa. Operoidessaan veitsenterällä tekno houkuttelee dualismien 

tulkintaan. Siksi myös suhtautuminen teknoon on kuin kristillinen 
saarna, jossa syytösosaa seuraa armo-osa, tai kuin humalatila, jossa 
erottuu vastaavasti laskuhumala ja nousuhunmala, tosin päinvastai- 
sessa järjestyksessä. Mutta mitä tekno varsinaisesti on? 


Jäätävän poltteinen hekuma 


Teknomusiikkia leimaa kielettömyys; se ei ole sidoksissa aikaan eikä 
paikkaan. Se on sidoksissa kosmisuuteen, ja se pyrkii olemaan uni- 
versaalia. Kun Trevor Pinnock johti aikoinaan Sibeliusta Lontoon 
filharmonikoille, hän selitti sovituksiaan niin, ettei Sibelius oikeastaan 
kuvannut teoksissaan suomalaista luontoa vaan ihmissielun sisäisiä 
tapahtumia, jotka ovat yleispäteviä. Suomalaiset hermostuivat ja pa- 
heksuivat hänen lausuntojaan. Ne eivät tehneet oikeutta kansallis- 
säveltäjälle, joka tuijottikin Tuusulanjärven pintaa vain löytääkseen 
sävellystyöhön tarvittavaa hiljaisuutta. Se, miksi ranskalaiset inho- 
sivat Sibeliusta — taiteen yhdistyminen kansallistunteeseen — olikin 
pohjimmiltaan epänationalismia. Vai oliko? 

Voisi kuvitella, että sama pätisi teknoon. Myös sitä leimaa kie- 
lettömyys, kun alakulttuurit harjoittavat anarkismia ylittämällä kan- 
sallisia ja etnisiä rajoja, aivan kuten kansainväliset kapitalistit ja 
yläluokkaiset korkeakulttuurit ovat aina tehneet. Myös suomalainen 
voi menestyä maailmalla, jos hän luopuu erittäin kaunista vuohen 
mäkätystä muistuttavasta suomen kielen äännerakenteesta mykistä- 
mällä itsensä kokonaan, kuten teknossa. Toinen vaihtoehto on pake- 
toida sanottavansa hirvittäväksi käsitepuuroksi, kuten rapissä. Ruot- 
sin kielen mongertavasti etenevästä äännerakenteesta puolestaan joh- 
tuu, miksi maailma tuntee sellaisenkin käsitteen kuin ruotsalainen 
reggae”. 

Sen sijaan Daruden sinivalkoinen Sandstorm, jolla oli kunnia olla 
ensimmäinen suomalainen konemusiikin luomus ja samalla ainoa 
suomalainen kautta aikojen Britannian singlelistan sijalla kolme, ei 
suinkaan muistuta sävelkulultaan Porilaisten marssia. Sen valittavan 
melankolinen melodia tuo mieleen kansainvälisen työväenlaulun kerto- 
säkeet. Eikä tuo Virtasen Ville yritä olla yhtään enempää tekourbaani 
kuin itsekään olen, sillä hänkin on kotoisin syvältä Satakunnan syn- 
keästä metsästä, Hinnerjoen alasatakuntalaisesta kylästä, jossa kaup- 
pa, seurakunta ja posti jakavat ainoiden risteävien katujen kulmat ja 
jonka mutaista pääraittia minut pakotettiin ajamaan armeijamalli- 
sella polkupyörällä kranaatinheittimen vastinlevy ajoneuvooni kiinni- 
tettynä suorittaessani varusmiespalvelusta Porin Prikaatin joukko- 
osastossa Säkylässä vuonna 1986. Tästä henkisestä ilmastosta, tästä 
muusisesta ympäristöstä, tästä sisäisestä sävelmaisemasta, on kotoisin 
yhtä hyvin Sandstormin, Feel the Beatin kuin Out of Controlin meteli 

ja mäiske, joka varsinkin äkkiarvaamatta alkaen tuo satunnaisen kuu- 
lijan mieleen, ettei hän ravintolamusiikin uhriksi jouduttuaan ole suin- 
kaan missä tahansa tilassa, paikassa tai talossa, vaan hän on suo- 
rastaan sodassa! 


Pragmatisoidun massakulttuurin sietämätön reippaus 


Teknomelodiat ovat hyvin surumielisiä ja repressiivisiä. Syntetisaatto- 
reiden palkeista puhallettuina ne muistuttavat enemmänkin virsiä, ja 
niiden suggeroiva merkitys lienee sama. Tila- ja kaikuefektit toimivat 
yksinäisyyden ja melankolian representaatioina, aivan niin kuin viivy- 
tykset ja kiihdytykset pitävät yllä odotusta siitä, että ”epätoivosta 
huolimatta onnistun ehkä iskemään jonkun...”. Tämä on baarin filo- 
sofiaa. Ennustan, että kaikkein omistautuneimmista teknointoilijoista 
tulee aikanaan aktiivista kirkkokansaa. 

Mutta teknokulttuuri on samalla hyvin työväenluokkaista. Kyse ei 
ole vain esteettisestä esillepanosta, kulttuuri-ilmiöstä tai joukkoliik- 
keestä vaan enemmänkin koko persoonanmuodostukseen liittyvistä 
motiiveista. Selitys, jonka mukaan teknohuuma asianmukaisine kiih- 
dyttimineen ja pakomatkoineen johtuisi vain siitä, että nuorison to- 
dellisuus täyttyy epätoivosta ja ankeudesta, on banaali. Syy todelli- 
suuspakoon on se, että elää koko ajan nenä konditorialiikkeen ik- 
kunassa kiinni: kun tietää, mitä kaikkea maailmassa olisi tarjolla. 
Normaali työväenluokkainen lähiönuori on yleensä nähnyt kaiken tar- 
peellisen tietääkseen mitä hän voisi, mutta kun kaikki on mahdollista 
ja vain mahdollista, mikään ei ole ylitse muiden, eikä asioilla ole ta- 
voittelemisen vaatimaa arvoa. Niinpä ratkaisuksi jää extreme-koke- 
musten etsiminen. Keskiluokkaisen virkamiesperheen nuori, joka on 
saanut kaiken, minkä on osannut pyytää, kulkee kahdensadan Evisu- 
farkut jalassa ja päällään trendiliikkeestä ostettu sadan euron t-paita. 
Vanhempiensa epätoivoissaan keräämää omaisuutta tuhlaten hän 
oksentelee ja ottaa vapisevin käsin nappia, ja hänen korviensa välissä 
humisee tuuli. 

Tietyn luokkastrategisen ilmeen ohella teknokulttuurissa huomiota 
kiinnittää reippauden ja raikkauden tavoittelu, joka soi hymnimäisenä 
Internationaalina marssipoljennon päällä. Kun johonkin asiaan yh- 
distetään työväenluokkaisuus, kansallishenkisyys ja hurmoksellisuu- 
desta kertova ryhtiliike, herää kysymys, tunnetteko tarpeeksi fasismin 
massapsykologiaa tunnistaaksenne, mitä nationalismin ja sosialismin 
yhdistelmästä syntyi.13 Jos fasistit olisivat keksineet teknon, he olisivat 
joko estetisoineet pelkän ruumiin ja tyytyneet siihen (mikä olisi ollut 
adekvaattia) tai tehneet myös teknomusiikista politiikkansa subliimin 
välineen. Politiikan kautta ruumiita tulikin melkoinen pino. Onneksi 
nykyään on tekno. 

Tekno vapauttaa kontrollin kahleista. Tekno antaa oikeuden raja- 
tilaan ilman altistumista auktoriteeteille. Tekno antaa luvan rypeä ja 
oksentaa ilman poliittisia seurauksia. Paavit suudelkoot natseja, mutta 
tekno on ihmisen ystävä niin kuin massakulttuuri on filosofian vihol- 
linen. Tekno antaa yksilölle luvan olla viimeinkin poliittisesti korrek- 
tilla tavalla hullu. 

Postmodernismi olkoon postmortemismia, mutta mediafilosofi Make 
Leveelahti on trenditietoinen ja luova. Hän on eräänlainen levottomuu- 
den huippu. Niinpä hän kuuluu siihen noin kolmekymmentävuotiaiden 
kellokkaiden ryhmään, joka ei ole koskaan toipunut ajokortti-ikäisen 
omnipotenssifantasioista ja jota jatkuvasti juovuttaa rajaton luottamus 
omiin kykyihin. Kas näin hän bailaa elämänkäytäntöjä ja transsen- 
dentaalifilosofiaa, kaikkea mahdollista ja mahdotonta filosofian henki- 
seen tilaan ja mihin tahansa yhdistäen: 


Leveelahti katsoi olevansa hyvä tanssija. Hän oli jopa harjoitellut 
kotona ja antoi nyt epäröimättä parastaan. Itse Nietzsche olisi 
säikähtänyt sitä henkihieverissä välkehtivää valourkua ja diskon 
kattoon kiinnitettyä peilipalloa, jonka säkenöivässä loisteessa 
mediafilosofi ilmensi itseään. Hän hyppi, tanssi, poukkoili ja hi- 
koili diskon liukkaalla lattialla sellaista menoa, että monet vä- 
hemmän päihteissä olevat juhlijat taluttivat jo oman partnerinsa 
sivuun kuin minkäkin rättiväsyneen aasin. 

Make Leveelahden mielestä Nietzsche oli nynny. ”Kun menet 
naisen luokse, älä unohda ruoskaa.” — Mitä siinä? Kuka tahansa 
voisi nykyään sanoa saman, ajatteli Leveelahti. Sitä paitsi Tiina 
oli laiska, pullea ja tyhmä toisin kuin hänen uusi sähkönsininen 
partnerinsa, vaikka maskara alkoi valua jo tämänkin otuksen pos- 
kille, ja hänen metallinhohtovärinen huulipunansa oli pysyvästi 
tärvellyt Leveelahden muodikkaiden popvaatteiden rintamukset. 

Mutta ilma oli täynnä sielua ravitsevaa tupakansavua ja tekno- 
musiikin romanttis-dekadentteja mollisointuja, jotka oli voideltu 
korskeilla sanallisilla fraaseilla ja jotka melankolisuudellaan toi- 
vat mieleen aidsiin kuolevan tiputuspotilaan viimeiset kuolin- 
kouristukset. Lopulta Leveelahti jorasi lattialla yksin ja tanssi 
omat askelensa robottimaiseksi katkokävelyksi muuttavien stro- 
bovalojen paisteessa...!! 


Ja hetkisen kuluttua: 


Leveelahden kengät olivat tipotiessään. Hänen räkäkaunis wet- 
look-kampauksensa oli aivan sekaisin. Hänen sylkensä ja verensä 
olivat tahrineet ravintolan samettipäällysteiset portaat, ja hänen 
sikamakeet populaarikuteensa olivat yltä päältä paskassa. Pas- 
kaa, paskaa ja vielä kerran paskaa! Glamourin lumon takana ei 

ollut mitään muuta kuin pelkkää paskaa. Leveelahden tavoittele- 
man loisteen takaa oli paljastunut julkisuuden kostonhimoinen 
julmuus ja itsetehostuksella paisutetun trendifilosofian hirviömäi- 
nen rumuus.!5 


Eteeni hahmottuvan ajankuvan jälkeen en voi muuta kuin yhtyä erään 
IT-alalla työskentelevän ystäväni toteamukseen: ”Tämä teknomedia- 
ala on suurimmaksi osaksi pelkkää haippia.” Siinä, missä rockjuhlat 
päättyvät goottiteinien oksentamiseen omaan tissivakoonsa, päättyvät 
teknoreivit bilettäjien kumarrukseen joutsenkaulaiselle posliiniasti- 
alle, joten ei ollut filosofiaksi tästäkään tripistä.16 

Miten teknologia ja vauhtisokeus fasinoivat 
massakulttuuria? 


F1-huumaa filosofisesti formuloituna 


Jean-Philippe Toussaint on ranskalainen kirjailija, joka lopetti televisi- 
on katselun. Se ei olisi merkinnyt sinänsä mitään, mutta hän sammutti 
vastaanottimensa lopullisesti ja kirjoitti sormenliikkeestään kirjan. 
Edellisessä romaanissaan hän lukittui kylpyhuoneeseensa ja eli elä- 
määnsä saippuakuplien keskellä, kylpysuolojen ja yrttihöyryjen peh- 
mentämässä kaakelilaattojen kimalluksessa kuin monadien keskellä 
konsanaan. Palattuaan toilettihuoneesta hän pimensi TV-ruutunsa 
Ranskan ympäriajon — erään oman aikamme Sisyfoksen työn — päät- 
teeksi. Yhdyn varovasti hänen protestiliikkeisiinsä, mutta omasta mie- 
lestäni ei olisi syytä paeta maailmaa kylpyhuoneeseen eikä vältellä tele- 
vision kuvaruutua. Sitä pitäisi katsoa tarkemmin. 


Kun analyyttinen systeemifilosofi saa hallintaan kohtalokkaasta uran- 
valintavirheestä johtuvat pakkoneuroosinsa, on hänkin jo hyvällä tiellä 
ja voi hankkia päiviensä kulkuun elämänsisältöä. Hän voi yrittää 
jotain hyödyllistä ja aloittaa esimerkiksi hi-fi-harrastuksen, aivan niin 
kuin moni keski-ikäistyvä perheen päämies tekee ja varustaa olo- 
huoneeseensa kotiteatterin. Vielä enemmän elämänsisältöä saa, jos 
avaa kotialttarin sunnuntaina kello kolme ja katsoo mainostelevisiosta 
formulakilpailua. Ulvonta on valtava. Mikäli asiaa ei muutenkin tie- 
täisi, voisi vain luulla, että nopeus ja moottoreiden parkuminen symbo- 
loivat samaa kuin anabolisilla steroideilla kuukusensa surkastutta- 
neen machomiehen pin up show: lupauksillaan vangitsevaa pullistelua, 
jonka takana ei ole mitään. 

Me suomalaiset olemme voineet jo vuosien ajan tuntea iloa, tyydy- 
tystä ja kunniaa kansallisesta loisteestamme kansainvälisyydessä, kun 
TV-ruutuun on formula-ajojen jälkeen ilmestynyt englantia puhuva 
suomalainen. Humanistisen tiedekunnan olisi kenties syytä pyrkiä 
mitätöimään englannin kielen pro exercitio -kokeeni, sillä vuosien opin- 
noistani huolimatta en ymmärrä noiden sadan miljoonan dollarin 
lätsäpekkojen englannin kielestä mitään. Samalla siis, kun akateemi- 
nen tutkija koristelee työhuoneensa seinät lausein ”tässä paikassa ker- 
jää ja kaupustelee vain henkilökunta”, tuodaan formulatallin trasseli- 
jussille ilmaista drinkkiä missä tahansa maailmankolkan kapakassa. 
Mutta kulttuurielämä ja niin sanottu urheilumieli voivat myös yhdis- 
tyä mittasuhteissa, joita sanotaan kansainvälisiksi. Kun mittakaava on 
ainakin näennäisesti rajaton ja markkinabisnes ääretön, saavutetaan 

toiminnan ja tekemisen laji, jolla sisällölliset merkitykset katoavat ja 
merkitysten ylimmäksi moottoriksi kohoaa mittasuhde sinänsä. Tätä 
on tapahtumisen megataso. 


Megatason disseminaatio 


Megatasolla lauseet voivat muuttua toimijoiden kesken vaihtokelpoi- 
siksi ilman, että kukaan huomaa mitään. Seuraava toteamus ei ole 
tosin lähtöisin amerikkalaisen pragmatistifilosofin vaan suomalaisen 
formulakuljettajan suusta: ”Emmä tiedä, tai kyl mä tiedän, mut mitä 
välii sillä on?” Sanat ovat Mika Salon, joka on formularatojen Esa- 
Pekka Salonen. Varsinaisen tahtipuikonheiluttamisen lausuja on jät- 
tänyt Jukka-Pekka Sarasteelle, joka puolestaan on sinfoniaorkesterien 
Mika Häkkinen. Aivan riippumatta siitä, kuka ansaitsisi arvonimen 
”suomalaisen pianonsoiton Kimi Räikkönen”, vertailut mega-artistien 
kesken eivät ole kohtuuttomia. Kuuntelin jokin aika sitten sametin- 
pehmeässä kesäyössä eetteristä tulvivaa radio-ohjelmaa, jossa kuu- 
luisa suomalainen dirigentti todellakin käytti, tahallisesti tai tahatto- 
masti, juuri tuota formulasuharin slogania. Muutenkaan Salosen puhe- 
tyyliä ja itsensä ilmaisemisen tapaa ei voinut erottaa hengästyneestä 
Mika Salosta. Megatasolla sisällöt eivät ratkaise vaan globaali mitta- 
kaava ja toiminnan volyymi. Vastaavasta disseminaatiosta kertovat 
Luciano Pavarottin ja U2:n Bonon yhteisesiintymiset konserteissa. 
Mutta eurooppalaisen identiteetin korskea ori ei hirnu vain ooppera- 
tenorien välisissä urheilukilpailuissa, vaan universaalis-kosmologista 
megaluokan harmoniaa kannattelee ennen kaikkea F1-radoilta aaltoi- 
leva moottoreiden laulu. Taide vaatii toteutuakseen jonkinlaista päte- 
vyyttä, mutta postmodernissa massakulttuurissa kuka tahansa voi 
tulla rikkaaksi ja kuuluisaksi osaamalla jonkin yhden asian, kuten hy- 
pätä suksilla tai paahtaa rataa kilpa-autolla. Voit tehdä mitä miele- 
töntä tahansa, kunhan näkyvyys on maailmanlaajuista ja takana on 
massojen hurmio. Esimerkiksi Heikki Kovalaisen ja Nico Rosbergin ei 
tarvitsisi kuin ilmoittautua Miss-Suomi-finaaliin, niin he kilpailisivat 
tasavertaisesti ensimmäisen perintöprinsessan paikasta. 
Formulakilpailuissa megakaava yhdistyy äärimmäiseen erikoistu- 
miseen, joka kohtelee persoonan olemusta kaksitahoisella tavalla. Mas- 
sakulttuurissa kuka tahansa voi nousta muiden yläpuolelle, vaikka 
kenenä tahansa oleminen onkin kuuluisuuden asemassa yhtä aikaa 
sekä äärimmäisen helppoa että vaikeaa. Toiminnan kautta oleminen ei 
kiinnostu persoonasta vaan suorituksesta, ja sankaruudelle olisi silti 
saatava kasvot. Formulakilpailut tuottavat persoonan ja valmistavat 
sankarin äärimmäisen perverssillä tavalla. Formulavaunu voi viedä 
kuljettajansa kunniaan, mutta se voi myös repiä pärinäpojat kappa- 
leiksi ja saattaa heidät kuoleman taimitarhaan. Formulakilpailuissa 

kukoistaa rivous, ja se on fasistisen estetiikan mukaista. Kansallinen 
veri uhrataan tällöin vallan ja vaikutuksen tehostamiseksi. 


Punamustavalko 


Kansainvälisen kilpailun mahdollistaa kansallishenki, ja kansallis- 
hengellä puolestaan on merkitystä vain suhteessa siihen, mihin se 
rajautuu, eli kansainväliseen yhteisöön. Kansainvälisyyden korostami- 
nen korostaa paradoksaalisesti kansallisuutta, kun internationalismi 
eli internatsismi tuottaa ja sisältää myös natsismin. Formuloiden koh- 
dalla tätä yhtäpitävyyttä on kuitenkin epäiltävä. Kansainvälinen ka- 
pitalismi voittaa joskus kansallisen hekuman, mikä ilmenee muun 
muassa Ferrari-merkkiin kohdistuvana fanaattisuutena. Kysymys 
kuuluu, miksi rutiköyhät kansanosat, joiden liirat ja pesetat ovat 
katolisen kirkon tai pankkien hallussa, kokoontuvat luksusmerkkien 
alle. Motiiveja ei voida erottaa kansallisista yhteyksistä, mutta 'kan- 
salla? on silloin ymmärrettävä pikemminkin sosiaaliluokkaa. F1- 
fanaattisuus on pohjimmiltaan nationalistista, tosin kansallisen iden- 
tifikaation kohde ei ole kansallisvaltio muualla kuin syrjäisessä ja kai- 
kilta ilmansuunnilta rajatussa Suomessa. 

Kansalliset suosijat pyrkivät tavoittelemaan voittoa nähdessään 
sankareiden persoonalliset ominaisuudet juuri heidän kansallisuu- 
dessaan, kun taas maailmanlaajuinen julkisuus kohottaa esiin ihmis- 
ten persoonalliset ominaisuudet heidän kansallisuudestaan riippu- 
matta. Mitä merkitystä onkaan olla maailmankuulu suomalainen 
autonkuljettaja, säveltäjä tai rocktähti, jos tuo henkilö itse on kuu- 
luisampi kuin hänen kotimaansa? Aikana, jolloin urheilijat keräävät 
palkintoja ensisijaisesti itselleen, osoittautuu valtioiden halu voittajien 
kansallisuudesta riippuvaan lisäarvon pyyntiin turhaksi. Se tuo vain 
kyseenalaista kunniaa heidän kotimailleen, jotka ilmoittavat olevansa 
valmiita hyötymään voittoisien henkilöiden ponnistuksista tässä epä- 
symmetrisessä vaihtosuhteessa. Julkisuuden megakaava on omiaan 
kohottamaan ensisijaisesti persoonaa eikä ihmisen taustoja, mikä 
voidaan tulkita myös kansallishenkeen liittyvien voimavarojen tap- 
pioksi. 

Olisi kuitenkin väärin kuvitella, että urheiluhengen alennustila 
merkitsisi kansallismielisyyden rappiota. Se vain etsiytyy uusiin muo- 
toihin. F1-fanaattisuus on ritualisoidun aggression muoto. Siitä on sel- 
keimmin kirjoittanut brittiläinen Rom Harr6 käyttäen esimerkkinään 
jalkapallohuliganismia.! Kun yhteiskunta ei luo järjestyksiä, arvohie- 
rarkioita eikä elämisen syitä merkityksistä tyhjentyneelle työväen- 
luokalle, tämä ottaa arvoperustan omiin käsiinsä ja pyrkii luomaan ja 
ilmaisemaan arvojärjestyksiä symbolisen toiminnan kautta, esimer- 
kiksi liittymällä fan clubeihin tai mellakoimalla kaduilla. Tämän 

ajattelun taustalla kukoistaa pyrkimys olla subjekti: vapaa, tahtova, 
tietoinen ja toimiva ihminen sekä yksilöllisessä että yhteisöllisessä 
merkityksessä. Ongelmana on, että ritualisoitu aggressio on komplek- 
sista. Se kiertää peruskysymykset ja -ongelmat. Herää kysymys, olisiko 
F1-fanaatikolla parempaa tekemistä kuin uhrata aikansa, vaivansa ja 
rahansa luovuttamalla ne Herra Ferrarille? Formulahuuman logiikka 
on sama kuin muinaisen fasismin, jossa työväenluokkaa jymäytettiin 
oikein kunnolla ja kaikkea kansaa vedettiin nenästä. Pelkkää sattu- 
maa kuitenkin lienee se, että Ferrari-sirkuksen visuaalinen ilme on 
sama kuin natsismin: mustaa, punaista ja valkoista kuohuvana lippu- 
merenä vellovissa katsomoissa. 

Parhaiten rotuoppi, siihen liittyvä fertiiliyden idea ja kilpailuideo- 
logia yhdistyvät keväisessä äitienpäivän formulassa. Myös äitienpäivä 
oli natsien keksintöä. Englannin kielen sana ”race” merkitsee sekä 
rotua” että kilpailua, ja fasismiin johtaa lajinsäilytysstrateginen 
racing. 


Tähtikeulan syvä totuus 


Entä mitä poliittista tai sosiaalista merkitystä vauhtien varaan 
rakentuvalla ajattelulla on? Pierre Bourdieu opetti aikoinaan, että 
vauhti on sosiaalisen erottautumisen väline ja että sosiaalisen muodon 
ilmentymä on merkki.? Tässä on tähtikeulan syvä totuus. Potentiaali- 
nen vauhti ilmaisee poissaoloa, lähtemistä, jättämistä oman onnensa 
nojaan. Se, minkä piti yhdistää ihmisiä — liike — alkoikin tosiasiassa 
erottaa heitä toisistaan, luonnehtii puolestaan Paul Virilio.3 Asiasta on 
helppoa olla samaa mieltä. Syvällisin intersubjektiivisuus on nykyisin 
sitä, kun perheautot törmäävät moottoritieliikenteessä. Kohtaamisen 
asemasta tapahtuva törmäileminen on tullut niin olennaiseksi osaksi 
ainakin amerikkalaista mediatodellisuutta, että sikäläisiltä TV-kana- 
vilta voidaan katsella camp-henkistä sarjaohjelmaa, jossa luonnollisten 
ihmisten asemasta seikkailevat sideharso- ja laastaripäiset kolari- 
nuket. Tuotantoyhtiöiden narustaveto ei ole nerokas vain vertauskuva- 
na vaan myös realistisuutensa vuoksi. Ihmiskunta todellakin pakenee 
elämänsä ahdistuksia ja ankeutta turvavyöhykkeillä ja -puskureilla 
varustettuun autoon, joka kaikessa filosofian vastaisessa puolustuk- 
sellisuudessaan on läntisen kulttuuripiirin suurimpien teollisten uh- 
rausten kohde. 

Väitteeni on, että F1-sirkus hyödyntää nekrofiilisiä eli kuoleman 
rakastamiseen liittyviä yllykkeitä. Niiden vuoksi autoteollisuuden on 
mahdotonta myydä yhtään vauhtirautaa ilman kunnollista törmäys- 
videota, jossa koeajajan kasvot painautuvat esille räjähtäneen turva- 
tyynyn untuvanpehmeään syleilyyn. Keskivertoheteromiehelle kysei- 
nen turvalaite edustanee hänen oman äitinsä rintaa, joka hänen pitää 

saada myös autoonsa mukaan. Auton palvonta onkin nykyisen esine- 
fetisismin huippu. Harvalla ihmisellä on kotonaan yhtä huolellisesti 
muotoiltuja nahkaistuimia kuin autossaan, monipistestereoista, ilmas- 
toinnista ja muista mukavuuksista puhumattakaan. Autojen koje- 
laudan täytyy loistaa kuin Manhattan by night, ja siihen pitää liittyä 
ajotietokone, televisio, puhelin ja satelliittinavigaattori, jotta ohjaaja 
tietäisi, missä mennään. Kysymys kuuluu, miksi tämä loistokkuus 
pitää rakentaa nimenomaan autoon, jossa mikä tahansa onnettomuus 
saattaa sen hetkessä romuttaa. Kyse ei liene vain teknisestä nekro- 
filiasta vaan siihen liittyen myös ihmisten epävapaudesta. Kun puoliso 
ja lapset mellastavat kotona, menevät lokoisat nautintohetket televi- 
sion ääressä pieleen, ja miehen pitää rakentaa oma todellisuutensa 
autoon. Nykyaikainen tieteellinen positivismi toteutuu autojen turva- 
laitteiden ergonomiassa, kun ihmisten ajattelu kahlitaan turvavöillä, 
aivan niin kuin Ismo Alanko kuvaa laulussaan Nuorena syntynyt. Au- 
ton ohjaamo on siis positivistisen ihmiskuvan toteutumisyhteys. Se on 
pakenemista omasta itsestä, kun perhehuoltensa raskauttama kul- 
jettaja kiitää paikasta toiseen välttääkseen vapaan elämän haasteet. 
Taustalla väijyy kuolevaisuuteen liittyvä huoli, joka saa symbolisen 
mutta kieroutuneen muodon jatkuvana tilassa siirtyilemisenä ja tou- 
hotuksena. Ei olekaan ihme, että latinan sana ”cursus” tarkoittaa 
paitsi kiirettä”, myös ihmisen ajalliseen olemassaoloon liittyvää huolta. 

Lasin, pellin ja kromin kimalteeseen valettua ylpeyttä ei tätä nykyä 
uhkaa vain uusiin autoihin sisältyvä ruumiin tuoksu tai kolarin myötä 
täydellistyvä ortopedien ahneus, vaan auto on jo sinänsä eräänlainen 
proteesi, tekopenis ja hengellinen kainalosauva teknologisen kukois- 
tuksen puolesta ja sitä vastaan. Kyseessä on teollisen massakulttuurin 
hybris, jonka tehtävänä on todistella, että teknologinen mielenlaatu 
voittaa kiireisten kurvien takana vaanivan kuolemanvaaran. Jos 
asioihin suhtauduttaisiin yhtä puhtaan rationaalisella hartaudella ja 
harkinnalla kuin millä fanaatikot asennoituvat kilpa-ajoihin, ei voitaisi 
kiertää moraalisen nuhteen vaatimusta: filosofian laitosten ja Julkisen 
sanan neuvoston pitäisi yhteistuumin asettaa F1-kilpailut esityskiel- 
toon niiden kylvämän asennemuokkauksen vuoksi. Formulatulosten 
välillä uutisissa kerrotaan myös teillämme tapahtuneista kuolonkola- 
reista. Vauhti on yleistyvä kuolinsyy, ja jatkoyhteyden tarjoaa yhä use- 
ammin ruumisauto. Olisikin kenties eettistä, että myös kilpa-autoilijat 
kuolisivat kolareissaan, sillä silloin katsojat oppisivat, että autolla 
kaahaaminen ei kannata. 

Totuus on kuitenkin tässä: teknisen mielenlaadun fasinoima ihmi- 
nen on niin kiimoissaan teknologisen lumouksen herättämistä kinky- 
yllykkeistä ja vauhtifetisismistä, että häneltä oma keho ja ajallis- 
paikallinen olemassaolo ovat unohtuneet jo kauan sitten. Oikeasti hän 
haluaakin rampautua ja kuolla, hän haluaa innosta kiljuen päänsä 
pölkylle! Nuori varusmies tilittää päivälehdessä: kun ajaa satasen 

asemasta kahtasataa ja tekee tämän ilman turvavyötä, käy paremmin, 
kun ei jää autoon litistymään, vaan lentää suoraan tuulilasin läpi ava- 
rampaan ilmaan... Liberalistis-naturalistisen filosofian täytyy tämä 
hyväksyä. Formulakilpailuihin liittyy myös kaikki muu ihanuus ja 
väkivalta: terveyden pilaaminen ja lihan silpominen, kulutushysterian 
lietsominen ja luonnonvarojen tuhlaaminen. Autot kulkevat tupakka- 
teollisuuden rahoilla, niihin liittyvät syöpäriski, hiilidioksidipäästöt ja 
sademetsätuhojen jouduttaminen. Tätä ei saa puhtaaksi edes Saube- 
rilla. 


Painovoima ja Boeing 


Paikasta toiseen siirtyilemisessä ja kiirehtimisessä saa ilmaisunsa 
huoli (die Sorge).*? Kun huoli ja kiirehtiminen välittyvät teknologian 
kautta, seurauksena on autoilua, loputonta autoilua. Eikä kyse ole vain 
lauantai-illan niin sanotusta pillurallista, kun viisi tai kuusi twink- 
ikäistä karpaasia ahtautuu Toyota Corollaan, jonka radiopiiskassa 
heiluu ketunhäntä, jonka kojelautaan on kiinnitetty vaniljantuoksui- 
nen Wunderbaum-ilmanraikastaja ja jonka taustapeilistä roikkuvat 
huoltamolta ostetut karvanopat. Tämä on nimittäin Klassikko. Sitten 
otetaan vähän alkoholia. Klassinen on myös kohtalo, kun poliisi ronk- 
kii romuttuneesta Toyotasta viiden tai kuuden keskiyön cowboyn hen- 
not pojanvartalot, jotka voivat olosuhteisiin nähden hyvin (mikäpä 
juopon tuurin tappaisi). Näin suomalainen mies iskee naisia. 

Mutta elonhuoli on myös järjestyneempää. Se on organisoitua, se on 
liikennettä. Se on pendelöintiä kodin ja työpaikan välillä, kuten työ- 
voimaneuvoja sanoisi. Ihminen on kuin suuri tamponi, joka luistaa 
paikoilleen ja takaisin, kun siinä on se asetin (das Gestell).5 Suurin osa 
maailman liikenteestä on turhaa. Lähiöiden pihoista aamuisin kato- 
avat peltikotterot päätyvät iltaisin senttimetrin tarkkuudella samaan 
ruutuun, josta ne lähtivät. Jos ajatteleminen olisi tärkeämpää aja- 
misen asemasta, ihmiskunta tulisi toimeen ilman turhaa siirtyilyä, 
nykimistä ja hermoilua. ”Pysy kotona”, sanoo Ikean mainos, sillä jul- 
kisissa tiloissa vietetty aika menee poikkeuksetta hukkaan, kuten 
jokainen on varmaan huomannut. 

Heidegger kirjoittaa, että nykyajan ihminen ei käsitä teknisen 
maailman mieltä. Hän on ”paossa ajattelemista” (Fliicht vor dem 
Denken).6 Hän ei ymmärrä, missä hän on mukana, eikä hän käsitä edes 
sitä, mitä hänen silmänsä näkevät, sillä ihmeestä on tullut hänelle 
jokapäiväisyyttä. Kiitoradan ohjainvalot ovat kimaltavia pisteitä, 
joiden suhteet ja sijainnit vaihtelevat koneen rullatessa lähtöase- 
miinsa. Perämies asettaa kätensä kapteenin kämmenselän päälle, 
kaasukahva työntyy ihanasti eteen, kierrokset nousevat, ja koneen 
halogeenivaloviuhkat pesevät kiitoradan puhtaaksi. Yön kevyt poltto- 

öljy virtaa palokammioissa, ja transsendentalistis-supernaturalistinen 
ultravioletti valaisee tieni. Mistä on kysymys? 

Boeing 747—400 -suihkuturbiinijumbo painaa täyteen lastattuna yli 
300 tonnia. Se on seitsemän täysinäisen rekka-auton massa. Suun- 
naton on se energiamäärä, joka tarvitaan nostamaan tämä kokonai- 
suus, tämä alumiinipellin, teräksen, titaanin ja lukemattomien elek- 
tronisten ohjauslaitteiden ja tietokoneiden yhteiskyhäelmä kymmenen 
kilometrin korkeuteen: liikehtimään siellä planeettamme yhdestä 
maanosasta toiseen. Potentiaalienergia on niin hirveä, ettei laite pääse 
laskeutumaan kentälle heti nousun jälkeen, vaan tankit on joko 
ajettava tai pumpattava ensin tyhjiksi. Puolet tämän koneen massasta 
on puhdasta lentopolttoainetta, kerosiini-nimistä petrolia. 

Huomionarvoisempaa kuin tämä tapahtuminen sinänsä, on se, ettei 
kukaan pidä tapahtumisen valtavuutta erikoisena ihmeenä. Kyseessä 
ei ole pelkkä stondiksen totuus, ei pelkkä erektion prometeeinen ka- 
pina luonnonvoimia ja painovoimaa vastaan. Ihmismassat vaeltavat 
lentokenttien odotushalleista ja tunneleista toiseen. He eivät koe 
ihmetystä, elämystä tai syyllisyyttä, jotka olisivat vallanneet vielä 
1800-luvun ihmisen tämäntapaisen ilmalaivamatkan jälkeen. Tämä on 
massaturismia, tämä on massakulttuuria, ja nykyaikana asia kuin asia 
muuttuu hyväksyttäväksi, kun sen yhteyteen liitetään sana ”kulttuuri” 
(on muun muassa rikoskulttuuri, kalja-, viina-, olut-, kusi-, paska-, 
oksennus- ja prostituutiokulttuuri). 

Teknologista megatapahtumista luonnehtii käsittämättömyys, mut- 
ta suurin osa ihmisistä ei käsitä sitä, että he eivät käsitä. Tätä on 
ajattelemisen pakeneminen. Suurin osa ihmisistä on huonosti hereillä. 
He ovat kuin jatkuvassa horteisessa, he ovat unessa. Tämä unen- 
kaltaisuus ei ole niinkään turtunutta, kohmeloista tai satunnaisesti 
kuorsaavaa kuin itse valittua ja tietoista: se on aktiivista unohtamista. 
Kaikilla maailman lentoasemilla on pieni kappeli tai rukoushuone, 
myös Helsinki-Vantaalla. Ihmiset, jotka ovat hurskaita ja niin sano- 
tussa teknologis-metafyysisessä uskossa, käyvät siellä torjumassa huo- 
noa omaatuntoaan eli vakuuttelemassa itselleen tekevänsä kaikesta 
huolimatta oikein. Metafysiikka antaa luonnonvarojen riistolle oikeu- 
tuksen. Sitten ei harmita, jos räjähtää. Luulen, että niin sanottu tek- 
ninen loistokkuus lentää maahansyöksynsä viimeiset metrit ilman 
Concorde-luokan eleganssia ja turvaa. 

Euroopan unionin piirissä suunnitellaan tätä nykyä jumboa, jonka 
nimeksi tulee A 380 ja joka vetää ennätykselliset 555 matkustajaa. 
Räjähdys on suunnaton, liekkimeri on käsittämätön, raudan, teräksen 
ja alumiinipellin sinkoileminen on spektaakkelimaista, kun tällaiset 
koneet romuttuvat ja liekehtivät tulimeressä kappaleiksi. Tulevaisuu- 
dessa saamme yhä vaikuttavampia lento-onnettomuuksia. Jos post- 
modernin glamour-asenteen haurasta tähtivaloa välkehtivä runoratsu 
Suede tarvitsee lauluihinsa lisää tyhjyyden ja tila-avaruuksien meta- 

foria, ovat betoniset lentoasemat, niiden asfalttiset tasopinnat, basso- 
jylinä ja etäiset horisontit ehtymätön lähde pitkästymisen, kaipauksen 
ja vieraantuneisuuden ilmaisemiseen. 


Inertia ja onnettomuuksien filosofia 


Liikkeeseen ja törmäilyyn perustuva dekadentti ajattelu havainnollis- 
taa, miten suuri näennäinen syvällisyys kätkeytyy häviöön, tappioon ja 
kurjuuteen. Ja kuinka latteaa onkaan voittaminen, joka johtaa usein 
vain ylpeyteen tai traagiseen urheilijankohtaloon. Kaikki syvällisyys ja 
filosofia näyttävät piilevän synkkyydessä, häviössä ja nujerretuksi 
tulemisessa. Vastaavasti on huoletonta joutua lento-onnettomuuteen, 
sillä se merkitsee vain marttyyriksi laakerointia taloudellisessa ja 
teknologisessa sodassa läntisen elämäntavan puolesta. Juuri tästä 
syntyy nykyinen onnettomuuksien filosofia, joka rakentuu oman oppo- 
sitionsa, eli onnellisuuteen tähtäävän metafyysisen filosofian, perus- 
talle mutta joka paremmin todellisuutta vastaavana on perimässä siitä 
voiton. Onnellisuus sinänsä on yhtä laaja käsite kuin vapaus, eikä se 
merkitse muuta kuin kykyä elää todellista elämää. Mutta idealisaati- 
ona se on johtanut monia ihmisiä entistä kauemmas todellisuudesta, ja 
he ovatkin löytäneet onnellisuuden avaimet juuri sen kurjuuden tun- 
nustamisesta, joka todellisuuteen sisältyy. Siksi onnellisuus on monille 
ihmisille onnettomuuden myöntämistä, ja juuri tästä syntyy räjähdys- 
ten, katastrofien ja tuhon viesteihin liittyvä koskettavuuden, syvälli- 
syyden ja puhuttelevuuden vaikutelma. 

Kaapelitelevision National Geographic- ja Discovery-kanavat ovat 
taistelun, henkiinjäämisen ja naturalismin myyntipöytiä, joissa leis- 
kuvat sanat ”exploded”, ”hijacked”, ”destroyed” ja ”collapsed”. Varsin- 
kin sodat ja lentävät laitteet tuntuvat olevan katsojien suosiossa, ja 
myös Hitler vilahtelee useilla kanavilla, jopa samanaikaisesti. Näiden 
asioiden esittäminen kertonee ihmiskunnan kollektiivisessa piilotajun- 
nassa asuvasta messiaan odotuksesta. Mutta millaisesta havaitsijan ja 
todellisuuden suhteeseen liittyvästä filosofisesta muutoksesta teknii- 
kan välityksellä tapahtunut lähentyminen ja etääntyminen kertoo? 

Niin merenkulun ja maantieliikenteen kuin lentotoiminnankin pii- 
rissä sattuneet onnettomuudet ovat merkkeinä virtuaalisen ja onto- 
logisesti olemassa olevan todellisuuden kohtaamispinnoista, ja ne toi- 
mivat myös matemaattisesti hahmotettavissa olevan liikkeen ja aisti- 
maailman välisinä solmukohtina. Näiden rajapintojen tutkimista voisi 
kutsua filosofiseksi inertia-opiksi. Inertialla tarkoitetaan massan taipu- 
musta vastustaa liiketilaan saattamista tai sellaista liiketilan muu- 
tosta, joka kohdistuu ikuisessa pyörimisliikkeessä olevaan kappa- 
leeseen, esimerkiksi planeettaan. Inertian eräs ilmenemismuoto on 
painovoima, mutta sillä voidaan tarkoittaa myös Paul Virilion viit- 

taamaa ”maailman kykyä vastustaa”. Eräille inertia voi tuoda mieleen 
Ludwig Wittgensteinin kertomuksen miehestä, joka suunnitteli täy- 
dellisen maailman mutta unohti kitkan ja sen vuoksi liukastui, löi 
päänsä ja kuoli. Latinan kielen sana ”inertia” tarkoitti alun perin 
”hitautta”, mutta ideaalisen ja materiaalisen todellisuuden välisiin 
kitkoihin liittyen käsite viittaa ensisijaisesti aistitodellisuuden ja ha- 
vaintomaailman tapoihin jarruttaa matemaattisen todellisuuden ker- 
roksissa asuvaa kunnianhimoa ja sen toteutumista puhtaana. 

Katsonkin, että ihmisen haptisessa eli ruumiin, kehon ja kosketta- 
misen keinoin tapahtuvassa etäisyyksien ja mittasuhteiden hahmotta- 
mistavassa tapahtui olennainen muutos ihmiskunnan siirtyessä purje- 
laivojen ja kompassien aikakaudelta ensin radioaaltojen ja sittemmin 
satelliittien avulla tapahtuvaan paikannus- ja suunnistusjärjestel- 
mään. Samalla otettiin ratkaiseva askel pois havaintojen perusteella 
tapahtuvasta liikkeen, tilan ja avaruuden hahmottamisesta ja irtaan- 
nuttiin kantilaiseen filosofiaan liittyvien aistikyvyn ehtojen, kategori- 
oitten sekä niiden ”puhtaiden muotojen” (eli ajallisuuden ja avaruuden) 
kautta välittyvästä maailman ymmärtämisestä. Nykyajan lentokoneet 
lentävät ja laivat purjehtivat oman matemaattisesti hallitun suunnis- 
tusjärjestelmänsä perusteella — eivät aistiemme kautta jäsentyvässä 
koordinaatistossa, vaikka ne samanaikaisesti liikkuvat myös näky- 
vässä todellisuudessa, niin kuin ennenkin. Tästä tosiasiasta seuraava 
ristiriitaisuus törmäyksineen ja onnettomuuksineen on kartesiolaisen 
metafysiikan vahvistusta ja toistoa. Yhteentörmäykset ovat samalla — 
paitsi liikkuvien laitteiden keskinäisiä kolareita — myös virtuaalisen ja 
aidon todellisuuden välille paikantuvia kohtaamispintoja. Ne ovat 
ideaalisen maailman ja aistitodellisuuden rupisia muistutuksia jumal- 
ten ylivertaisuudesta ja ihmisten kuolevaisuudesta. 

Erään esimerkin tällaisen madonreiän löytymisestä antaa aivan 
tavallinen autoilija, joka hyväntahtoisen mutta hajamielisen hobitin 
tavoin on unohtanut päivittää navigaattorinsa. Hän kääntyy vahin- 
gossa yksisuuntaiselle kadulle, jonka ajosuunta onkin juuri vaihtunut 
ja jolta avautuu tie autuaampien autoilijoitten Valhallaan. Inertiana 
eli ”massan hitautena” ilmenevä kuvitteellisen ja aidon todellisuuden 
ristiriita saa ilmaisunsa myös tekniikan välityksellä rakentuvan 
maailman ja oman minän välisessä epäsuhtaisuuden kokemuksessa. 
Ollessaan kotona webbikameroiden ja Internet-karttojen äärellä ihmi- 
sestä saattaa tuntua, että hänellä on hallussaan koko maailma, mutta 
mitä kauemmaksi hän maailmassa matkustaa, sitä pienemmäksi hä- 
nellä on syytä tuntea itsensä. 

Energiat ja Euroopan uni 


Inertiaan, virtuaalisuuteen ja onnettomuuksia pohjustavan kulttuurin 
dekadenssitilaan liittyy myös käsite 'energeio”. Aristoteles tarkoitti sillä 
'aktuaalisuutta” eli jo läpikäytyä muutosta, jonka tuloksena saavute- 
taan päämäärä eli telos. Energeian vastakohta on dynamis, jolla viita- 
taan pelkkään potentiaan: kykyyn saada aikaan kinesis eli muutos.? 
Jatkuvassa liiketilassa oleva nykyaikainen kulttuuri perustuu energi- 
aan myös tämän käsitteen poliittisessa merkityksessä, ja siksi liikku- 
mista vastustavien kitkojen yhteydessä puhutaan entistä useammin 
energiapolitiikasta. Juuri sen perusteella ratkeaa liiketilassa olevan 
yhteiskuntajärjestyksen kohtalo, jolla tosin näyttää olevan juuri niin 
vähän toivoa kuin onnettomuuksilla ja rappiolla ratsastava ideologinen 
mediakoneisto myöntää sille. 

Britanniassa suunnitellun terrori-iskun paljastumisen aikoihin suu- 
ri suomalainen päivälehti kirjoitti olevan ”erittäin tärkeää, että 
kansalaiset eivät reagoi terroristien toivomalla tavalla” toisin sanoen 
vähennä lentomatkustusta pelkojensa vuoksi.8 Seuraavana päivänä 
samaan konserniin kuuluva radiokanava julisti uutislähetyksessään, 
että ”todennäköisesti vaikutukset jäävät lyhytaikaisiksi ja merkitsevät 
vain hetkellistä notkahdusta lomamatkojen ja hotellien kysyntään.”? 
Koska lähdettä ei mainittu, voidaan päätellä, että kyseessä oli tie- 
dotusvälineen oma kannanotto. Näin valtamedia viestii ilmiöiden ja 
asioiden sijasta vain oman itsensä, kertoo huomisen uutiset jo tänään 
ja pyrkii omalla asennemuokkauksellaan luomaan todellisuutta. Tiedo- 
tussota on tietenkin osa terrorismin vastaista taistelua. Mutta onko 
tämä läpinäkyvä kansalaisten ohjeistaminen enää perusteltua? En- 
täpä, jos ihmiset toimisivatkin terroristien toivomalla tavalla? Kenties 
maailma olisi oikeudenmukaisempi ja parempi. Ja onko ihmismasso- 
jen omankaan edun mukaista nousta enää lentokoneisiin, vai livah- 
taako ihmisparka silloin kuin laboratoriohansteri hallitusten ja terro- 
ristien yhdessä virittämään ansaan? 

Lentokoneterrorismin kauheutta taivasteltaessa ei vaivauduta ajat- 
telemaan, kuinka eettistä terrorismi on esimerkiksi luonnon kannalta, 
kun ilmakehää rasittava lentäminen vähenee. Mitä enemmän ihmiset 
lentävät, sitä lähempänä on aika, jolloin ei ehdottomasti lennetä, sillä 
ei ole mitä laittaa koneiden tankkiin. Eräänlainen välinpitämättö- 
myyden ja ajattelemattomuuden muoto onkin siinä, että lentoyhtiöt 
ovat huolissaan vain toisarvoisista kysymyksistä, kuten lentomelun 
torjunnasta tai matkustajien viihtyvyydestä, noissa kuluttamisen ja 
ylimielisyyden institutionalisoiduissa laitteissa eli ihmismassojen 
kuljettamiseen tarkoitetuissa jumbokoneissa. Turhaan kuluttamiseen 
perustuva yhteiskunnallinen epäoikeudenmukaisuus on sitä, että 
energiavarat, jotka tarvittaisiin paljon tärkeämpään, kuten ravinnon 

tuottamiseen ja lämmitykseen, tuhlataan pelkkään paikasta toiseen 
siirtyilyyn ja vieläpä huonolla hyötysuhteella. Myös autoiluun liittyen 
ihmiskunta joutuu pohtimaan, miten saada entistä enemmän energiaa 
aina vain vähenevistä öljyvaroista, jotka sinänsä ovat ehtymätön 
mutta yhä harvinaisemmaksi käyvä luonnonvara. 

Suomen talvisilla teillä liikkujat voivat havaita, kuinka lumi pöllyää 
vastaantulevista autoista tuiskuisena sumupilvenä jääden pyörteile- 
mään pyryä uhmaavien autojen perään. Pohjoisella pallonpuoliskolla 
elävä länsimainen kulttuurimme on jatkuvassa liikkeessä. Maail- 
mamme pyörii pitkälti energian varassa, ja kylmässä Pohjolassa ener- 
gian saanti on olemassaolomme perusta, sen elinehto. Illan hämärässä 
kiitävien autojen hiljaisista matkustamoista voi nähdä, miten digitaa- 
liset numerot vaihtuvat huoltamoiden mainosvaloissa ja kertovat öljy- 
yhtiöiden kaupitteleman bensiinin tai dieselöljyn reaaliaikaisen hin- 
nan. Energiankulutus on maaplaneetallamme tasaista kuin liikenteen 
öinen jyminä. Mutta kuinka kauan kohtuuhintaista energiaa riittää? 
Miten kauan planeettamme kuoren alla olevat öljy- kivihiili- ja maa- 
kaasuvarat riittävät vastaamaan sen pinnalla olevaa kulutusta? Maail- 
man pörsseissä tapahtuvan kaupankäynnin puskureina ovat valtioiden 
ja energiayhtiöiden varastot, mutta muutoin hinta määräytyy suoraan 
tuotantolukujen ja toimitusvalmiuden perusteella. Niinpä jokaisen 
huoltamolla pistäytyvän tankkaajan sormi on planeettamme öljy- 
varojen valtimolla. 

Polttoaineiden ostaja on voinut huomata, että energian hinta on 
huimasti noussut. Raakaöljyn hinta on indeksitarkistuksetkin huomi- 
oon ottaen lähes seitsenkertaistunut niin sanotun öljykriisin vuosista, 
1970-luvun alusta. Öljykriisiksi kutsuttu tuotannon supistus oli ensim- 
mäinen koko maailman tietoisuuteen välittynyt merkki energiavarojen 
rajallisuudesta. Sen jälkeen halvan bensiinin ja öljytuotteiden aikaan 
ei ole voitu palata. Öljyn hinta saattaa aika ajoin laskea tai nousta, 
mutta hinnanmuutokset ovat pelkkää pintavärähtelyä. Ne kertovat 
tilapäisistä kysynnän ja tarjonnan vaihteluista tai tuotantokiintiöiden 
muutoksista. Kaiken taustalla on kuitenkin tosiasia, josta ei ole ulos- 
pääsyä: öljyn kulutuksella on luonnollinen rajansa, eivätkä maapallon 
raaka-ainevarat ole pohjattomia. 

Mitä merkitystä öljyn hinnalla on liikkeen, teknologisen ajattelu- 
tavan ja liikkeeseen perustuvan poliittisen massakulttuurin ilmentä- 
jänä? Öljyyn perustuva energiankäyttö voitelee maailmamme navan. 
Suurin osa ravinnostamme tuotetaan helpoimmin käyttöönotettavilla 
hiilivedyillä eli öljyjalosteilla. Ne ovat tilavuuteensa ja massaansa näh- 
den tehokkaimpia ja soveltuvat käytettäviksi liikkuvissa laitteissa, 
kuten tehomaataloudelle välttämättömissä traktoreissa, puimureissa 
ja kuljetuksissa. Myös lannoitus perustuu typen sitomiseen ilmasta, 
mikä kuluttaa suuren määrän energiaa, ja niinpä suurin osa siitä, mitä 
syömme, on öljyä. Öljyä käytetään runsaasti myös teollisten materi- 

aalien tuotantoon, eikä kulttuuriamme olisi olemassa nykyisenlaisena 
ilman öljyvarojen käyttöön perustuvaa energian kulutusta. Ilman öljyä 
ei olisi myöskään nopeita autoja, sotakoneistoa eikä lentomatkustusta. 
Samalla, kun energian riittävyys on länsimaisen elämäntavan perusta, 
se on myös poliittisten valtioiden ydinkysymys ja lähtökohta niiden 
olemassaololle. Tästä syystä ekologiselle ajattelulle on alettu antaa 
lopultakin painoa myös politiikan puntareissa, minkä merkiksi Pri- 
tannian pääministeri Tony Blair palkkasi Yhdysvaltojen entisen vara- 
presidentin, Al Goren, kampanjoimaan ilmastonmuutoksen hidas- 
tamisen ja energiansäästön puolesta. Pelkkä jarruttelu ei kuitenkaan 
riitä, sillä ekologisen ongelman aiheuttaa ihmiskunnan jatkuva li- 
sääntyminen ja siitä johtuva kulutuksen kasvu, jotka ovat perim- 
mäisiä syitä odotettavissa olevaan ekokatastrofiin. Öljynkulutuksen ja 
väestönkasvun välillä on myös käänteinen syy-seuraus-suhde, sillä 
maapallon väestö on moninkertaistunut öljyn käyttöön perustuvan 
hyvinvoinnin aikana. Hiilivetyjen liikakäytöstä johtuva jäätiköiden 
sulamisen uhka voitaisiin torjua ratkaisemalla energiankulutuksen ja 
väestönkasvun ristiriita, mutta juuri tähän epäyhtälöön ei näytä löy- 
tyvän viisastenkiveä. Sen sijaan olemme päivä päivältä lähempänä 
öljyn loppumista tai ainakin pistettä, jossa sen tuottaminen kysyy 
enemmän energiaa kuin se antaa — tai pumppaaminen tulee yksin- 
kertaisesti kannattamattomaksi. Hiileen perustuvan energiankäytön 
ekologiset ongelmat saattavat osoittautua ihmiskunnan kannalta 
ratkaisevan kohtalokkaiksi yhdessä sademetsätuhojen kanssa, ja ne 
tuottavat maapallon jatkuvasti paisuvalle väestölle hitaan tukehtumis- 
kuoleman. 

Käyristä ja diagrammeista innostunut tiede on koettanut jäljittää 
myös öljyn tuottamiseen liittyvää huippupistettä, jonka jälkeen luke- 
mat kääntyvät pysyvään laskuun. Kerskakulutuksen asteita kartoit- 
tava mittarimatona toimiminen on eräänlainen tieteellisen perversion 
ja tirkistelyn muoto, sillä se hekumoi pelkällä energiavarojen riisto- 
käytön ja ryöstöviljelyn havainnoimisella. Tutkijat ja tiedemiehet 
asettuvat pelkiksi riippumattomiksi statisteiksi, joiden tehtävänä on 
lastonikkareille tyypillistä moraalisen vastuun ja osallisuuden kieltä- 
mistä ja katsomoon asettumista, joka pyrkii kiertämään sen tosiasian, 
että tuotantohuipun löytyminen merkitsee myös joutsenlaulun alka- 
mista koko länsimaiselle demokratialle ja vapaalle poliittiselle järjes- 
telmälle. Samanaikaisesti Mobil, Shell ja muut monikansalliset öljy- 
yhtiöt toimivat formula-autoilun rahoittajina ja kulutuskarnevaalien 
lietsojina haluten pitää tuloksensa voitollisena niin kauan, kuin 
rajallisten resurssien tarjoamaa riemua riittää. Juuri tämä paljastaa, 
mihin leipää ja sirkushuveja tarvitaan. 

Kansalaisten tyynnyttelyä, tuudittelua ja turvallisuusajattelua kai- 
vataan ennen kaikkea poliittisten olojen ja järjestyksen ylläpitämiseen. 

Vauhtien aiheuttama vieraantuminen ei ole nyt vain symbolista tai 
pelkistetyn konkreettista vaan yhteiskunnallisesti hyvin todellista. 
Esimerkkinä tästä on se, että vuoden 2000 Euroopan Grand Prix'n F1- 
palkinnon kävi luovuttamassa EU-komission puheenjohtaja Romano 
Prodi. Euroopan unionin kannalta on suotuisaa miellyttää kansaa 
kilpa-ajoilla. Tämä muinaisilta roomalaisilta opittu politiikka on osa 
fasinoituvan massakulttuurin mediateollista vaikuttavuutta. Yhdenty- 
vässä Euroopassa on tärkeää luoda yhteenkuuluvuuden lumous sa- 
malla, kun markkinatalouden teollisuushirviö rikkoo rajoja pakotta- 
malla väestöt vaeltamaan tuotantoehtojen puitteissa maasta ja valta- 
kunnasta toiseen. Jos asiaa katsotaan Heideggerin näkökulmasta, jat- 
kuvan liikkumisen ja matkustusteollisuuden olemukseksi paljastuu 
samanlainen raiskaus ja hyväksikäyttö, jotka leimaavat myös teho- 
maataloutta ja ydinvoiman käyttöä. Voidaan siis päätellä, että ihmis- 
ten suggeroiminen liikkeellä on eräänlaista massojen hypnotisoimista 
ja moraalisesti luhistumassa olevan läntisen kulttuurin keinotekoista 
koossa pitämistä, joka ainakin poliittisten imperaattorien taholla näyt- 
tää olevan tiedostettua. Järkevintä energiapolitiikkaa olisi energian 
säästäminen, mutta siihen paisuva ihmiskunta tuskin ryhtyy ennen 
kuin autojen moottorit eivät enää saa happea tai nouseva vesi tukkii 
niiden pakoputket. 

Hallintoylimystön huonosta omastatunnosta kertoo se, että EU:n 
toimielimissä panostetaan erityisesti fasismin- ja rasisminvastaiseen 
työhön. Samalla EU itse ja EU:n harjoittama kansallisen itsemää- 
räämisoikeuden repiminen ovat merkittävimpiä syitä siihen, miksi 
kansallishenki nostaa nyt päätään paitsi öljyvaltioissa, myös eräissä 
kansainvaellusten uhreiksi joutuneissa maissa, kuten Itävallassa. Kun 
Euroopan uni vihdoin päättyy, voimmekin herätä todellisuuteen, joka 
on muuttunut painajaiseksi. 

Joku semiootikko voisi nähdä tässä politiikan, talouden ja tekniikan 
yhteen kytkeytymisessä myös ironisia puolia. Mikäli sosiaalisen segre- 
gaation perusteeksi vaihdetaan etnisen jäsentymisen asemasta merkki, 
voidaan vähentää ihmiskunnan huolta olemassaolostaan tai ainakin 
ohjata se harmittomiin kohteisiin. Nykyisessä postgöbbelsiläisessä 
mediatodellisuudessa kansalaiset jakautuvatkin ”mercedes-benziläi- 
siin”, ”williamsilaisiin” ja ”Red Bullin” kannattajiin, ja ”Benettonhan” 
ei vanhastaan ollut muuta kuin Oliviero Toscanin valokuvat ja merkki. 

Auto antaa ihmisille persoonan. Auto jäsentää yhteiskunnan hege- 
monisesti ja autoritaarisesti. Suomalainen punaniska on autoritari. 
Hän uhraa vuoden säästönsä kokeakseen F1-kilpailujen huuman pai- 
kan päällä, mutta todennäköisesti hän ei kuuna kullan valkeana aja 
saati omista Mercedes-Benz-nimistä autoa. Silti hän kannattaa Mer- 
sua, hän jäsentää olemisensa merkityksen Mersun kautta, Mersu an- 
taa hänen elämälleen tarkoituksen, hän palvoo Mersua. 

Olevainen karkaa välähdyksittäin 


Filosofit ovat tutkineet paljon olemista ja aikaa mutta vain vähän sitä, 
miten olemisen suhteet paikkoihin ja ajallisuuteen suhteutuvat toi- 
siinsa liikkeessä. Liikkeeseen liittyy paljon dynaamista voimaa ja jän- 
nitteitä, ja arvostuserot ovat yhteiskunnallisen liikehdinnän motiivi. 
Mutta mistä johtuu, että nyky-yhteiskunnissamme liikkeellä on toisen- 
lainen asema? Liike ilmaisee nykyisin välinpitämättömyyttä aivan niin 
kuin ministeri-Mersun takapyörä, joka jäljentää kuvionsa slummi- 
alueiden asfalttiin pikaisen tutustumiskäynnin jälkeen. Liike ilmaisee 
hyväksyttyä piittaamattomuutta aivan kuten Lamborghini-Rytsö- 
löiden tapa tyhjentää taskurahansa sakkokassaan. Tämä on hyvän- 
tekeväisyyttä. Vielä 1970-luvulla liike yhdistyi tietoisuuteen. Nykyään 
liike on yhtä kuin todellisuuspako. Kyse ei ole kuitenkaan vain 
moottoriestetiikasta tai teknisestä fetisismistä, joka yhdistyy frommi- 
laiseen psykopatologiaan, pakoon vapaudesta.10 

Kysymys on liikkeen olemuksesta. Paul Virilio luonnehtii vauhtien 
merkitystä osuvasti. Kun vauhti lähestyy valonnopeutta, se tappaa 
kaiken politiikan ja demokratian, sikäli kuin ne perustuvat jaettuun 
aikaan eli kirjoitetulle kulttuurille ominaiseen ajatteluun ja keskuste- 
luun.!! Hänen maanmiehensä Henri Lefebvre lausui aikoinaan, että 
televisio ”disintelligoi” eli epä-älyllistää tyylin, mistä muodostui lentä- 
vä lause myös sähköiseen mediatodellisuuteen. Näennäiseen läsnä- 
oloon ja reaaliaikaisuuteen perustuva tiedonvälitys on muodostunut 
yksisuuntaiseksi hallinnan muodoksi, joka etäännyttää ihmisiä toi- 
sistaan ja todellisuudesta. Aikaa harkintaan ei ole. Ydinohjukset, tele- 
visio ja formulat ovat yhtä ja samaa tuotepakettia. Joskus formula- 
auton nopeus on niin päätä huimaavaa, ettei television välketaajuus- 
kaan saa nopeudesta kiinni, vaan liike välittyy vastaanottimeen katko- 
naisesti, välähdyksittäin. Virilio kiinnittää huomionsa juuri siihen ja 
sanoo, että nopeus ja liike fragmentoivat todellisuutta: ne aiheuttavat 
todellisuuden välittymistä kohtauksittain. Niiden välissä on poissa- 
olo.?? Kulttuurimme on tätä kaikkialla läsnäolon ja kaikkialla poissa- 
olon vaihtelua, joka saa ilmaisunsa esimerkiksi ympärivuorokautisena 
live-uutislähetyksenä tai stealth-pommikoneiden varjona. 

Televisio on siis olohuoneen nurkassa loimottava strobovalo, jonka 
kuva vaihtuu 50 tai 100 kertaa sekunnissa. Samanlainen on elokuva, 
joka koostuu yhtä paljon aidoista kuvista kuin silmänpohjien verkko- 
kalvoilla viipyvistä jälkikuvista. Ne hyödyntävät biologisen luonnon 
sopeutumiskykyä ja inhimillisen tajunnan hidasta kellotaajuutta. 
Myöskään reaktioherkät formula-ajajat eivät pysy enää nopeutensa 
perässä, mille voidaan löytää psykologis-fysiologinen selitys. Kyseessä 
on ”pyknoleptinen kohtaus”. Se on eräänlainen mikrouni, jonka aika- 
na aivot herpaantuvat pingottuneesta keskittymisestä, ja sata metriä 

sekunnissa kiitävä kilpa-auto ehtii sinkoutua kaiteeseen sillä seu- 
rauksella, että muutamat katsojat ehkä kuolevat ajajan itsensä 
kiirehtiessä vara-autoon. Ihmettelyyn, miten tämä on mahdollista, eräs 
todistusvoimainen aivokirurgi totesi selityksen piilevän siinä, että 
”nämä ajajat ovat hulluja; kun he ovat tehneet hullusti kerran, he 
haluavat tehdä hullusti mahdollisimman nopeasti uudestaan.”!t He 
ilmeisesti nauttivat vauhdin suomasta eksistentiaalisen katoamisen 
tunteesta. Saman vaikutelman nykyihmiselle tuottavat tietokonepelit, 
joilla voidaan ajaa kotiformulaa ja jotka ikävällä tavalla ehdollistavat 
pelaajansa ajattelemaan, että heille ei käy kuinkaan kolarin sattuessa. 
Tämä on juopumusta, tämä on jumalallista hulluutta, jolle voidaan 
antaa kosmologinen selitys: F1-kuninkuuslajin maailmanlaajuisessa 
nopeuskiertueessa tavoitellaan ”kaikkialla ja ei-missään läsnäolon” 
universaalia tunnetta, joka ainakin toistaiseksi on ollut vain jumalien 
omaisuutta. 


Kun olevaiset katoavat 


Elealainen luonnonfilosofi Zenon oli ensimmäinen, joka pohti liikkeen 
olemusta filosofisesti. Niin sanotun lentävän nuolen paradoksin mu- 
kaan lennossa oleva nuoli on lentoratansa jokaisessa kohdassa paikoil- 
laan. Ristiriidan vaikutelma selittyy tarkastelun kytkemisellä joko 
nuoleen itseensä tai ympäristöön, johon nähden se suhteellisesti ottaen 
liikkuu. Kyse on siis havaitsijan näkökulmasta ja hänen tavastaan ym- 
märtää liike. Liikkeen ymmärtämistavalla on keskeinen rooli myös 
osana ihmisen omaa itsensä ymmärtämistä, kun nykyfilosofialla on 
kytkös jatkuvaan liikkeessä olemisen tilaan. Se ei ole vain Aristo- 
teleelta periytyvää dynaamisuuden (eli muutoksen mahdollisuuden) ja 
energeian (eli liikkeen lopputuloksen) vaihtelua vaan myös Hegelin 
ajoilta juurensa juontavaa ”joksikin tulemista” (werden). Liikkumisen 
paradoksit sisältävät poliittisten kysymysten lisäksi myös ontologisen 
ongelman: onko liikkeessä oleva kappale todella olemassa, jos sitä ei 
voida tavoittaa liikeratansa yhdestäkään pisteestä? Ja jos se liikku- 
essaan on jossakin pisteessä, sitä joko ei ole olemassa tai se ei liiku. 
Tätä ongelmaa ovat pohtineet Zenonin, Aristoteleen, Einsteinin ja Hei- 
deggerin lisäksi monet nykyfilosofit. 

Vauhti saa olemassaolon katoamaan, ja Virilio siteeraakin apostoli 
Paavalia, jolle ”maailma sellaisena kuin sen tunnemme, on katoa- 
massa.”l6 Television välketaajuus ilmentää poissaolon ja läsnäolon 
vaihtelua. Mitä tiheämmin kuva piirtyy ruudulle, sitä pysyvämmältä 
se näyttää, vaikka taukoa on määrällisesti yhtä paljon. Nopeus näyttää 
kurovan tyhjyyden umpeen. Virilion mielestä illuusio pysyvyydestä on 
samanlaista kuin illuusio olevaisen olemisesta, jonka hiukkasfysiikka 
on paljastanut suurimmaksi osaksi tyhjäksi tai ei-miksikään.!? Sekä 

Virilion että suhteellisuusteorian tarkoittamassa mielessä maksimaali- 
sella nopeudella liikkuvaa kappaletta ei ”ole”, ja juuri siksi valon- 
nopeudella kiitävän fotonin onkin oltava massaton. 

Mutta vastaankin voidaan väittää. Vauhtien aiheuttama vieraantu- 
minen on pohjimmiltaan illuusiota. Virilio analysoi perimmältään har- 
haa, ja näkemys, jonka mukaan vauhti heikentää sekä koettua että 
absoluuttista olemassaoloa, ei todista kummankaan olemassaolon to- 
della katoavan. Kyse on pelkästä vaikutelmasta; kyse on ajatteluperin- 
teemme historiasta, jolle kaikki todellinen on näkymätöntä. Myös 
ristiriita koetun olemassaolon ja esineellisen olemisen välillä on il- 
meinen. Kun filosofia on kiinnittynyt analysoimaan joko näkymätöntä 
tai objektiivista olemassaoloa, se on lähtenyt formuloiden matkaan ja 
unohtanut kokemuksellisen olemassaolon, aivan niin kuin Heidegger 
näkee. Myös tiiliseinän olemassaolon huomaa, kun siihen törmää — ja 
sitten kun törmää, niin varmasti huomaa. Juuri tässä havaitaan ma- 
temaattisten idealisaatioiden ja kokemuksellisen todellisuuden koh- 
taamispinta. 

Olemisen unohtamisesta todistaa myös Virilion hehkutus omalle 
”dromologiaksi” nimetylle katoamisen estetiikalleen, vauhdin filosofi- 
alle.18 Vauhti lisää vauhtia, ja kiihtyvyys voi olla kiihtyvää. Siinä, 
missä kulttuuriamme riivaa kiire, on akateeminen ajattelu jatkuvassa 
pysähtyneisyyden tilassa, ja myös filosofiset liikkeet on (liiketilan 
myönteisessä merkityksessä) ajettu yliopistofilosofian ulkopuolelle. 
Vauhtikulttuurissa filosofia ja sen laitokset erottuvat nyt erään- 
laiseksi sentrifugiksi, jonka liepeiltä on ainakin jokaisella Denken- 
projektille antautuneella tutkijalla taipumus sinkoutua jonnekin muu- 
alle. He yksinkertaisesti katoavat, niin kuin onnettomat Augusto 
Pinochetin Chilessä. Vallan ja pyörimisen keskipisteessä keskipakois- 
voimaa ei ole — ei ole myöskään liikettä. 


Ääretön merkityksettömyys 


Virilion muotoilema vauhdin filosofia hyödyntää populaarin kuvakult- 
tuurin visioita ja median lumousta. Lisäksi se on heteroseksistisellä ta- 
valla viriiliä. Urheilun ja tieteen metafysiikka on erittäin patriarkaa- 
lista. Perheenisä asettuu mittaripatteriston taakse, hän peruuttaa 
tallista farmariauton ja suunnistaa valtatielle mielessään PlayStation 
3:n ohjelmoima ajomalli. Hän valloittaa todellisuuden niin kuin nainen 
valloitetaan. Hän haluaa olla maailman mestari, hän valitsee Miss 
Universumin. Universtaista universaalimpien eli ”universityjen” mei- 
ninki ei ole tästä metafysiikasta kaukana. 

Selvää on, että formulakilpailujen, ylilentojen ja hävittäjäesitysten 
anti jäisi ohueksi ilman valtavaa meteliä ja kerosiinin hajua, joka vasta 


45 


antaa machoilulle merkityksen. Kuitenkin jo Bertrand Russell opetti, 
kuinka ilmiöitä pitää tutkia. Ei pitäisi antautua turbohoureiden vietä- 
väksi. Russell kertoo William Jamesin tuttavasta, joka eräällä petrolin- 
käryisellä verstaalla työskennellessään piti tapanaan nuuhkia typpi- 
oksiduulia. Kerran hän innostui väittämään, että aina ollessaan päih- 
teen vaikutuksen alaisena hän pystyi ymmärtämään maailman- 
kaikkeuden salaisuuden. Ongelmana oli vain se, että humalatilan 
mentyä ohi oli totuuskin kaikonnut. Filosofin kiinnostuttua asiasta 
hän pyysi ystäväänsä kirjoittamaan arvoituksen paperille ylös, kun 
hän seuraavan kerran olisi tuossa tilassa. Sitten herrat erosivat. Tava- 
tessaan uudestaan he palasivat puheenaiheeseensa. Jamesin tiedus- 
tellessa, oliko hänen tuttavansa ollut viime aikoina tuossa tilassa ja 
saanut selville maailmankaikkeuden arvoituksen, vastaus oli tyydytyk- 
sellä todettuna myönteinen. Innostuneena mies ojensi kysyjälle lapun, 
josta filosofi saattoi lukea maailmanarvoituksen selvittävät sanat: 
”Valopetrolin lemu vallitsee kaikkialla.”!? 

Massakulttuurin tarjoamia nautintoja, ekstaasia ja ekstaattisuuden 
selityksiä on siis syytä arvioida kriittisesti. Mutta filosofian kuluttaja 
voi päihtyä myös niin sanotusta rationalismista eli järkeisuskosta. For- 
muloilla ja filosofioilla ei näytä ainakaan suoranaisesti olevan muuta 
yhteistä kuin yhteinen alkukirjain. Epäilen kuitenkin, että myös tie- 
teessä ja filosofiassa ilmentyy jotakin massakulttuurien hekumaa 
lietsovasta maapalloistumisen intohimosta. Tiedettä ja formulaurhei- 
lua yhdistää megaluokan mittakaavaistuminen. 

Modernissa yhteiskunnassa globalisaatio ja rajattomat markkinat 
takaavat sen, että mikä tahansa aineellissimmanenttiin tarpeeseen 
vastaava tuote voi tehdä valmistajansa elämästä menestystarinan. Jos 
tuotteesta tehdään sosiaalinen välttämättömyys, kuten tietokoneen 
käyttöjärjestelmästä, Internet-selaimesta tai matkapuhelimesta, me- 
nestykselle ei ole muita rajoja kuin vapaa kilpailu, ja sekin suosii 
keskittymistä. Kiistattomuutta, ongelmattomuutta, nopeutta ja suju- 
vuutta painottava kulttuuri kuolettaa ajattelemisen ja filosofian. Mate- 
rialismi, mekanismi ja naturalismi ovat todistumattomien asioiden 
todisteluvaatimuksineen vartiointiliikkeiden filosofiaa. Sama pätee 
akateemiseen tieteeseen. On turha sanoa mitään filosofiasta tai ihmi- 
sestä, kun voi tehdä merkittäviä läpimurtoja kansainvälisen kusiais- 
tutkimuksen taholla osoittamalla olevansa maailman paras asiantunti- 
ja muurahaisten lasipurkinreunaa kiipeämiskyvyn mittaamisessa. 

Erikoistuminen ja massakulttuuri näyttävät vastakohdilta, mutta 
tosiasiassa ne tukevat toisiaan. Molemmat lähestyvät ääretöntä mer- 
kityksettömyyttä. Huojentavaa ja suhteellisuudentajuista olisi, jos tur- 
huuden takana olisi pelkkää leikkimieltä ja kepeyden tavoittelua. Lei- 
mallista fanaattisille kamppailuille maailman suurimman turhuus- 
tieteilijän tittelistä on kuitenkin se, että myös monet filosofit ottavat 
sisällöttömyyden vakavasti. He haluavat ikään kuin paneutua, he ha- 

luavat omistautua, he haluavat todistella ja osoittaa, he haluavat kai- 
kin keinoin alleviivata ja selittää tavalla, joka ei jätä tilaa millekään 
tulkinnoille tai vastaväitteille. Lopputulos on sama kuin formula- 
ajoissa: he ehtivät maaliin vain saapuakseen siihen, mistä he lähtivät. 

Jo Aristoteleen todistukseen ”liikkumattomasta liikuttajasta” sisäl- 
tyi ajatus, jonka mukaan maailmassa vallitseva liike on ikuista.?! Kos- 
ka ainoa päättymätön liike on ympyräliike, oli hänen mielestään oltava 
ikuinen ympyräliike. Ilmeisesti juuri se on kyseessä niin tieteissä kuin 
formula-ajoissakin — antamatta kuitenkaan mahdollisuutta uudistu- 
vuuteen. Siksi ei ole ihme, että rationalistina tunnettu filosofi päätti 
liikettä käsittelevät pohdintansa lauseeseen: ”Huonoa on moniherrai- 
suus; yks herrana olkoon!”2! Tämä oli kuuluisa ”liikkumaton liikut- 
taja”. Muutoksen ja liikkeen korostamisessaan myös Aristoteles oli 
eräänlainen staattisuuden puolustaja, niin hyvässä kuin pahassa. 

Virilio puolestaan siteeraa Bachelardia: ”Sovellettu rationalismi on 
vain laajenemaan pyrkivää filosofiaa työssään... systemaattisen ajatte- 
lun hätäilyä, autoritaarinen taipumus, jota kukaan ei kyseenalaista. ”22 

Tämä filosofia on umpinaista, se on suljettua ja onttoa. Kuitenkin 
vasta periaatteellisten kysymysten esittämisestä, vasta systeemiraken- 
nelmien filosofisten ja ideologisten perusteiden arvioimisesta, kriitti- 
sestä mielestä, tyytymättömyydestä ja hyökkäävyydestä filosofia oike- 
astaan alkaa. 


V-tyyli ja pitkästyminen 


Hyppyrin nokalla tuulee viisi metriä sekunnissa. Kiilanokka halkaisee 
ilmaa seitsemänkymmenen kilometrin tuntinopeudella. Tihku piiskaa 
visiiriin ja housunlahkeet väpättävät selostaja-aitiossa. Mäkikotkan 
hyppyhaalari ei väpätä, sillä univormu on valmistettu ilmanvastusta 
vähentävästä mikrokuitukankaasta, ja se on pullistettu vaahtokumi- 
sella joustotäytteellä aerodynaamiseen muotoon. Olen laskenut koe- 
luonteisesti alas K 60 -metrisestä hyppyrimäestä vuonna 1984. K-piste 
tarkoittaa niin sanottua kriittistä pistettä, jota pitemmät hypyt alka- 
vat mennä pieleen. Mittaa kertyi neljätoista metriä, mikä on olosuhtei- 
siin nähden paljon. Abiturientti päätti kevättalvella lopettaa, sillä hä- 
nen mielessään kävi ajatus, miten ikävää olisi ylioppilaskirjoitusten 
kannalta, jos maahantulossa nyrjähtäisi ranne. Kahdeksantoistavuoti- 
aan mielikuvitukseen ei mahtunut mikään suurempi onnettomuus. 
Urheilija, joka hyppää mäkisuksilla, toteuttaa samaa elämänkatso- 
muksellista onttoutta kuin geenitutkija, joka luulee, että ihmisen toi- 
mintaa ja elämisen merkityksiä voidaan selittää tunkeutumalla ihmi- 
sen lihaan pipetin ja piikin avulla, kaivamalla esiin molekyylejä ja 
kromosomeja. Taustalta paistaa ahdistuksen kuilu: ”Tähän me pys- 
tyimme äärimmäisin keinoin, tämä on parasta, mihin me kykenimme. 


47 


Tämä ei tarkastele todellisuutta merkitysten näkökulmasta, eikä tämä 
päde juuri minkäänlaisin inhimillisin ehdoin, ja siihen, mitä arvoa 
tällä on siltä kannalta, miksi ihmisen kannattaisi pysyä elossa, me 
emme osaa vastata, mutta älä sinä tule sanomaan meille, että elämän- 
työmme on valunut hukkaan!” — En tulekaan, jos se auttaa heitä. 

Martin Heidegger puhui paljon tieteen ja teknologisen ajattelun 
aiheuttamasta pitkästyneisyydestä (die Langeweile).23 Pitkästyminen 
on olemishuolen kiertämistä, se on pakenemista instrumentteihin ja 
metodeihin, joilla todellisuudesta koetetaan saada kiinni. Joskus myös 
käytännölliset merkitykset karkaavat, ja jäljelle jää pelkkä merki- 
tyksetön tuotteliaisuus, jossa sinä olet olemassa enemmän tavaroita ja 
tuotantoelämää varten kuin muu elämä sinua tai sinä mitään muuta 
varten. Tieteellä ja filosofialla pitäisi olla muitakin merkityksiä, mutta 
kyllä myös masturbaatio kuuluu kuvaan yhtenä varmimnista. 

Pitkästymisen taustalla pesii aggressio. Massakulttuuri on filosofian 
vihollinen juuri siksi, että se laistaa ajattelemisen vaivan. Viihdy- 
tyksen kaipuu kertoo pitkästyneisyydestä, ja urheilu on monien mie- 
lestä parasta viihdettä. Mutta mitä tehdä, kun viihde ei viihdytä? 
Viihdettä edeltää ja kaiketi myös seuraa viihtymätön tila; miksi viih- 
dettä muuten tarvittaisiinkaan? Pitkästyneisyyden takana on kyvyttö- 
myyden, heikkotahtoisuuden ja vaikutusvallattomuuden kokemus ja 
siksi myös jonkin verran padottua vihaa. Kenties se johtuu merkitys- 
resurssien köyhyydestä, ehkä yleisestä alisteisuuden kokemuksesta 
sekä voimattomuudesta ja deprivaatiosta, jotka yhdessä ovat pitkästy- 
neisyyden syitä, ilmaisuja ja pysyttäjiä. Pitkästyminen johtaa nautin- 
non tavoitteluun ja nautinto pitkästymiseen. Niinpä tähän ajatus- 
ympyrään tuomitut ihmiset ovat kahlehdittuja kadotuksen kaltaiseen 
ahdistukseen. 

Nykyisessä ”hyvässä” työllisyystilanteessa pitkästyminen johtuu 
entistä useammin kurjasta ja ylikuormitetusta työstä, jonka jäljiltä 
ihmispoloinen saapuu kuvaruudun ääreen etsien edes jotain lohdu- 
tusta vapauden menetykselleen vieraan tahdon alaisuudessa. Jalka- 
palloilija mukiloi toisen televisiossa, formula-ajaja kärventyi kuoli- 
aaksi, silmänpohjamme näkevät moottorisahamurhaajaa, ja kansan 
kurttuinen käsi puristuu nojatuolin kädensijaan huutaen: ”Saatana!” 
Urheilun kepeys ja leikkimielisyys, joita tieteessä edustavat peliteoria 
ja koe, kertovat kyllästymisestä. Kyllästymisen kyljessä kytee aggres- 
sio. Siksi on tarpeen nähdä aggression representaatiota: aggressiolajia. 

Keski-Euroopan mäkiviikkoa seuraavan festihumun takana vallit- 
see uteliaisuus, kiihko ja odottava aggressiivisuus. Se saattaa olla 
samaa alkuperää, jota Erich Fromm kuvaa teoksessaan Tuhoava 
ihminen. On pirteä pakkaspäivä, on kirkasta ja puhdasta, läsnä on 
kuolemanvaara ja porvariston veri, on fallossymboliikka ja vertaus- 
kuvallinen ejakulaatio. Lisäksi paikalla ovat riski, yltiöpäisyys ja 
kuolemanvaaran voittamisesta johtuva näennäisen vapautuksen koke- 

mus, on hekuma, into ja jano — on yhteiseen aikakokemukseen liittyvä 
uuden vuoden aloittava sukupuolisen potenssin uusintamisriitti: ”Kas 
näin pitkälle meiltä lentää!” Mäkihypyssä menestyvät vain maat, joilla 
on fasistisia perinteitä tai muita ideologisia jyrkänteitä, maat, joiden 
kamaralla katsotaan ”Vuoristosairaalaa” (Suomi, Saksa, Itävalta, Ja- 
pani...). Formuloissa pärjäävät lisäksi Italia ja eräät Etelä-Amerikan 
näennäisdemokraattiset valtiot. 

Suunnilleen samasta asiasta on kysymys työväenluokkaisten ihmis- 
ten tavassa järjestää BMW-virityskerhojen kokoontumisajoja lento- 
kenttien ja autoratojen laitamille, joissa ajoneuvoja esitellään ja ver- 
taillaan. Tirolilaisiin nahkahousuihin pukeutunut torviorkesteri soit- 
taa saksalaisia eurohumppia, ja sota-aikainen kaksitaso tekee Immel- 
mannin baijerilaisen moottoritehtaan ja pyörimisliikettä kuvaavan 
brandin kunniaksi. Paikalla on tavallisten perhesporttien lisäksi myös 
entisöityjä Hitler-Bemareita, joista muhkeimmat muistuttavat Kol- 
mannen valtakunnan loiston päivistä. Niihin liittyvässä nostalgiassa 
voi aistia kukoistuksen mahtiin liittyvää kaipausta. Monet merkki- 
uskolliset autoilijat jäsentävät elämänsä ja perhetapahtumansa auto- 
jen vuosi- ja korimallien mukaisesti: ”Se oli mukavaa aikaa, kun seu- 
rustelimme ja ajoimme tuolla kaksiovisella mallilla, kun taas neliovi- 
sessa ajopelissä esiintyi jo kitinöitä...” Autojen kehityksessä nähdään 
myös teknistä evoluutiota, kun ihmisen, perheen tai suvun tarina 
liitetään autoilun historiaan. Tämä yhdistää ajatusta mekanistis-natu- 
ralistiseen ideologiaan. Autojen vertailua voidaan pitää homoseksuaali- 
sena fallossymbolien esittelynä, joka kieroutuneessa ja subliimissa 
muodossa tuottaa tulokseksi vieraantuneisuutta: gay-kulttuuriin kun 
autoilu ei edelleenkään kuulu. 


Katoava seksuaalisuus? 


Aivan niin kuin nykyaikana ei ole kyse yhdestä liikkeestä vaan useista 
liikkeistä, ei voida enää puhua vain yhdestä ”seksistä” vaan useista 
”sekseistä” tämän käsitteen monimerkityksisyyteen liittyen. Katoami- 
seen houkutteleva liike yltää kehon kokemuksista intiimeimpään eli 
seksuaalisuuteen asti. 

Istun nyt keskitasoa edustavassa ravintolaliikkeessä, jonka sisään- 
käyntiä somistaa valtiottoman kansamme poliittinen tunnus, sateen- 
kaarilippu. Hideaway-baari mainostaa olevansa ”heteroystävällinen”. 
Kaksikymmentävuotias sänkitukkainen poika on erittäin söpö. ”Sanon 
ihan suoraan, että olen sitten hetero”, painottaa hän, kun tarjoan 
hänelle lasillisen Koskenkorvalla terästettyä karpaloviinaa. ”Olen pu- 
lassa. En koskaan tiedä, mitä tekisin naisten kanssa. Taidan olla aika 
erikoinen, nautin kivusta”, paljastaa skinipää viiden minuutin keskus- 
telun jälkeen. ”Ei, ei, et ole ollenkaan erikoinen”, vastaan, ”sado- 

masokistiset fantasiat, kuten kinky- ja bondage-harrastukset, ovat 
erittäin yleisiä, ja totuus on, että monet naisista pitävät miehet oikein 
haluavatkin tulla naisten alistamiksi. Se on heidän haaveensa ja unel- 
mansa. Onhan se nyt eri juttu olla yliopiston kuin Veronican palve- 
luksessa, mutta tiedän silti tämän: asianhan osoittaa jo naisten suuri 
suosio hallintokanslioissa ja muissa hbysanttilais-kryptistä metodo- 
logiaa soveltavissa organisaatioissa.” 

Blondia huvittaa ja hän hyväksyy selityksen. ”Tärkeintä on to- 
teuttaa aistifantasioita poliittisesti korrektilla tavalla”, muistutan, 
mutta seuraavaa en sano suoraan: pilottirotsi ja maihinnousukengät 
eivät auta, yhteiskunnassamme on paljon sadismia, ja vaarallisin ei ole 
Joensuusta tullut skini vaan sisäasiainministeriön virkamies, jonka 
toimistotekninen organisaatio pitää huolen siitä, että ihmiset leima- 
taan ja heidät identifioidaan eri ryhmiin lopullisesti ja tehokkaasti. 
Mutta myös seksuaalisuuden raaistumisessa, ”Räsypokerissa” ja porno- 
kauppiaitten napakympissä näkyy jotain kehollisesta vieraantumi- 
sesta. Ne ovat idättäneet oheensa seksuaalipoliittisia pehmoliikkeitä, 
kun kiinteiden identiteettien kautta tapahtuvaa määrittelemistä ja 
vallankäyttöä vastustava gueer-teoria on todistanut, että ihminen 
valitsee itse oman sukupuolensa, ikänsä, toimintansa ja mielikuvansa 
sekä ”paikantuu vain hetkellisesti johonkin sukupuoleen”. 

Pelkään kuitenkin pahoin, että se, miten vastustetaan, on taaskin 
sen leimaamaa, mitä vastaan käydään. Sukupuoli ei ole paikka, jossa 
käydään vierailemassa, eikä se ole hetkellinen ominaispiirre vaan py- 
syvä ominaisuus. Pukeutuminen, käyttäytyminen ja tyylit ovat tietysti 
omia asia-alueitaan, mutta jos sukupuolesta puhuminen korvataan 
vaatteita koskevilla käsitteillä, kuten feministien kirjoituksissa, kysy- 
mys on kehollisen kokemushorisontin hämärtämisestä. Seksiäkin voi 
olla vain, jos on olemassa kaksiarvoisen sukupuolieron mukainen suku- 
puoli, johon intohimot voivat kohdistua ja viitata. Näin on sekä homo- 
että heteroseksuaalisuuden kannalta. Sekä gender-pehmoilu että 
machoileminen kertovat kumpikin omalla tavallaan vieraantuneisuu- 
desta. Kun oma seksuaalisuus on tapettu sosiologisessa seminaarissa, 
mitä voi tehdä Jaska? Hän voi löytää sen uudestaan lävistysliikkeen 
S/M-henkisessä takahuoneessa. 


Oi, mikä ihana ilta, voi tapahtua mitä vaan 


Vetelen sauhuja Kaivopuiston rannassa ja istun vihreällä nurmikolla 
lootusasennossa sylimikro reisieni päälle avattuna. Kymmenen metrin 
päässä ohitseni kulkee poliisiauto. Hitaasti lipuvassa Mondeossa nuok- 
kuu kaksi raukean uneliasta poliisia. He eivät kiinnitä piiputteluuni 
erityistä huomiota, sillä työskentelen aktiivisesti kannettavan Power- 
bookini näppäimillä. Poutapilvisen kesäpäivän kirkkaudessa he voisi- 

vat olla Suomen Akatemian tutkijoita, jotka filosofian professori on 
lähettänyt valkovuokkoja poimimaan saadakseen olla edes hetken rau- 
hassa, ajattelen. 

Ihmisfiguuri levittää kätensä sadanviidenkymmenen metrin kor- 
keudessa. Vastavaloon piirtyvä T:n muotoinen siluetti kaatuu nosturi- 
korin partaan yli kuin keila. Auringon sädekimppu välkähtää nosturi- 
hissin takaa. Ilman ja veden tuulenvireessä väreilevä kalvo ei kuiten- 
kaan rikkoudu eikä elonpirtaa pitelevä hopealanka katkea, sillä se on 
valmistettu periksi antavasta vaijerista, joka pysäyttää taivaan halki 
syöksähtäneen ihmispommin kuin nuolen ja tempaa hänet edestakai- 
seen heiluriliikkeeseen maan ja taivaan välille. Joustonarun toinen pää 
on kiinnitetty rakennusliikkeen paikalle tuomaan nostokurkeen. 

Benji-hyppy on Pohjoismaiden korkein, ja se tuo uskaliaan yrittä- 
jänsä alas kaksisataa euroa kevyempänä. Olemme pääkaupunkimme 
kultahammasrannikolla, jossa kiinteistöjen neliöhinta on Suomen hui- 
min. Porvarillisen kesäidyllin keskelle pystytetty kuolemaa rienaava 
hyppysirkus paljastaa turhautuneisuuden takana kytevän suisidaali- 
suuden ja osoittaa kapitalismin ja skitsofrenian yhteenkuuluvuuden. 
Leppeänsovinnaisen julkisivun taustalla kytevät ahdistus ja aggressio, 
mikä on karmealla tavalla rappeutunutta ja rumaa. Mutta se on 
epäesteettistä muussakin kuin kauneusarvoja koskevassa mielessä. 
Keskeiset johtopäätökset koskevat aistisuutta. On välttämätöntä, on 
huolellisesti ajateltua, on syvällisesti filosofista ja jopa taloudellisesti 
kannattavaa harjoittaa symbolista itsemurhan representaatiota valta- 
kunnan merkittävimmällä ohikulkijoiden ja taivastelijoiden foorumilla, 
jossa keikarit, leveilijät ja avoautoillaan kerskailijat käyvät harjoitta- 
massa itsetehostusta. Sillä enää vain altistuminen kuoleman viikat- 
teelle voi taata elämälle suuremman merkityksen kuin kaupungin kal- 
leimmassa merenrantakahvilassa nautittu pullakahvi. 

Tieteellinen selitys: ihmiset ovat niin vieraantuneita omasta ole- 
massaolostaan, että he yrittävät tuottaa itselleen olemassaolon koke- 
muksen extreme-kokemusten kautta. Tästä on kysymys yltiölajien suo- 
siossa: taekwondo, kalliokiipeily, kickboxing, laskuvarjohypyt, viiltely, 
neulanpistot, yllytyshullut ja niin edelleen. Olisi yksinkertaistavaa 
väittää, että kyse on vain isojen miesten tärkeistä tehtävistä. Kyllä 
kysymys on syvällisestä filosofiasta. On välttämätöntä altistua kuole- 
malle, on tarpeellista uhrata elämää, on hekumallisen innostavaa 
inspiroida esiin riski, sillä vain hengissä pysymisen vastakohta takaa 
elämälle suuremman merkityksen. Ja tämä kaikki on kristillisellä 
tavalla kompleksista. Kun lyö oikein kunnolla, niin tietää miltä hyvä 
olo tuntuu. Mutta loogisesti ajatellen musta ei tule mustemmaksi sen 
kautta, että se vertautuu vastakohtaansa, valkoiseen; hyvä ei parem- 
maksi sen kautta, että sen rinnalla kasvaa jotain pahaa. Tämä 
vastakohdilla ja kontrasteilla operoiminen on hyvin kristillistä ja 
samalla fasistisen estetiikan mukaista. Elämän merkitys kirkastuu 

teräksen ja raudan kosketusta vasten, eikä siitä ole itsensä Perkeleen 
sormenjälki kaukana. 

Sama pätee vauhtilajien hurmioon. Karnevaalehin kutsutaan katso- 
jaksi kuolema, jotta tyhjänpäiväisyys saisi arvoisensa merkityksen. — 
Ja kenties myös Kaivopuistossa käy eräänä päivänä niin, että kau- 
pallisen TV-yhtiön makaaberit uutiset saavat jälleen herkutella pienoi- 
sella katastrofiuutisella, kun kuperapintaisen katodisädeputken kuva- 
pinnalle ilmestyy asiansa valittaen toteava pää, joka vahinkovakuutus- 
tutkijan matalalla peruskurkkuäänellä antaa asioille yksityiskohtaisen 
immanentin selityksen: ”Ja sitten kävi niin, että hyppyvaijerin kiinni- 
tysköyttä pidellyt välipala irtosi ja lukituslaitteen syöttöramppi aukesi, 
ja henkilö yksinkertaisesti paiskautui mereen. Jatkossa asiaan kiinni- 
tetään huomiota yhä enenevässä määrin.”25 


Hektinen hetkinen 


”Älkää yrittäkö säätää televisionne ääntä tai kuvaa, sillä vika on 
lähetyksessä”, valisti entisaikojen amerikkalainen slogan viitaten sii- 
hen tosiasiaan, että häiriötilat ihmisten välisessä kommunikaatiossa 
eivät välttämättä johdu vastaanottimien ominaisuuksista. Sosiaalisen 
kanssakäymisen ja vuorovaikutuksen merkitys on monilta varmaan 
unohtunut, sillä niin suosittua on tajunnan sisäisinä pidettyjen ruu- 
vien kiristely matkasaarnaajien ja kansankynttilöiden markkinoimissa 
mielenhallintaoppaissa, etunenässään tietysti neurolingvistinen pro- 
sessointi.?26 Samanaikaisesti myös yhteiskunnalliset normiruuvit ovat 
jatkaneet kiristymistään. 

Nykyajan TV-kasvon julistuksen modernille ihmiselle voisi kiteyttää 
seuraavasti: ”Yrittäkää kaikin keinoin säätää vastaanottimenne ääntä 
ja kuvaa, vaihtakaa vanha mulkosilmänne suorakulmaiseen ja tasa- 
pintaiseen digitaalivastaanottimeen, niin saatte maailmastanne laaja- 
alaisemman ja vähemmän silmää rasittavan käsityksen. Rakentakaa 
kotiinne Dolby Surround -elokuvateatteri ja antakaa naapureidenne 
tietää, miltä peräkamarissanne jyrisevä viiden richterin maanjäristys 
tuntuu, kun sitä kuunnellaan viereisessä kääntövuoteella varustetussa 
elementtiyksiössä. Asettakaa tajuntanne otolliseksi meedioiden asen- 
nemuokkaukselle ja mielipiteiden manipulaatiolle, sillä lähetyksen si- 
sältö ei muutu.” 

Entä mitä merkitystä vauhtiin ja kiihdyttelyyn perustuvalla kult- 
tuurielämän hajaantumisella ja maailmanlaajuisella massaviihteeksi 
yhdistymisellä loppujen lopuksi on? Korkeakulttuurien ”fragmentoitu- 
miseksi” sanottu pirstaloituminen muodostaa ainakin näennäisesti 
vastakkaisen kehityssuunnan uudelle kansainvälistymiseen ja globali- 
soitumiseen perustuvalle yhdistymiselle. Tämän ristivedon tuloksena 
on syntynyt juopa median kautta välitettävien sisältöjen typerryttä- 

vyyden ja toisaalta niiden viestimiseen tarvittavan teknisen edistyk- 
sellisyyden välille. Tosiasiassa mitään ristiriitaa ei ole, vaan molemmat 
kehityssuunnat palvelevat yhtä ja samaa asiaa ja ammentavat voi- 
mansa samasta lähteestä. 

Näennäisten ristiriitojen takaa paljastuvaa kriisiytymistä kreikka- 
laiset kutsuivat peripeteiaksi eli käännekohdaksi, johon liittyy tietoi- 
suus vanhenemisesta ja siitä, ettei ole enää nuori. Samaan tapaan 
Nietzsche ajatteli, että kulttuurien elämä koostuu kaarista, joiden ilta- 
hämärissä horisontit loistavat ulkoisesti hallitun ihmisen ja häneen 
kohdistettujen hallintamuotojen eli uskontojen kukistumisen muis- 
toksi. Aristoteleen ”Runousopissa” peripeteia oli seuraus hamartiksesta 
eli traagisesta erehdyksestä, jonka tuloksena hyvät aikeet kääntyivät 
huonoksi lopputulokseksi. Hänelle uskollisesti Erich Fromm puoles- 
taan tulkitsi tilannetta niin, että omasta vapaudestaan tietoisen ihmi- 
sen myötä eurooppalaisen ajattelun aamurusko vaihtui keskipäivän 
kukoistukseksi. Tämä vaikutti osaltaan myös natsismin syntyyn, kun 
vapautuneet ihmiset kokivat vapautensa liian raskaaksi taakaksi ja 
halusivat luovuttaa sen takaisin ulkoisten mahtien haltuun. Niinpä 
fasistiseen hallintaan perustuvat kulttuurit eivät koskaan saavutta- 
neet edes keski-ikää saati viidenkymmenen villitystä, vaan ne elivät 
murrosikänsä kiihkeimpiä päiviä. Teknisesti loistelias mutta sivis- 
tyksellisesti takapajuinen kulttuurimme onkin nähdäkseni tuossa 
ylimenon vaiheessa yhä, eikä mailleen menosta saati henkilökohtaisen 
yli-ihmisyyden löytymisestä omasta itsestä ole edelleenkään tietoa. 

Mikä tuon uuden hallinnan sitten saa aikaan, ja mikä on sen filo- 
sofinen olemus? Ihmisten alistamista poliittisen manipulaation mah- 
dollistavalle massakulttuurille ja joukkoviihteelle palvelee nykyään se, 
että lähetyksen vastaanottamiseen tarvittava elektroniikka on niin 
tavattoman halpaa. Piisirun mikroskooppisen tarkkaan käsittelyyn 
perustuvat digitaaliset laitteet, joita ennen pidettiin ylellisyyshyödyk- 
keinä, ovat nyt vain käyttöesineitä, joita myydään supermarketeista 
kuin makkaraa. CD-soitinten ollessa vielä uusia niihin suhtauduttiin 
kunnioittavasti jo niiden rahallisen arvon vuoksi. Nykyään ei ole mi- 
kään temppu hankkia uutta DVD-tallenninta hävityn jääkiekko- 
ottelun päätteeksi särjetyn laitteen tilalle. Nämä kulttuurimme hie- 
nostuneisuutta ja kehittyneisyyttä ilmentävät välineet ovatkin pääty- 
neet moukkien haltuun. Pyyteellisessä ja laajenemaan pyrkivässä 
massakulttuurissa digitaaliset matkapuhelimet ja MP3-soittimet ovat 
koneita, joiden muodikkailla kuorilla tehostetaan myös pukeutumista, 
mutta ne ovat usein myös kantajaansa hienostuneempia. Eräänlaista 
tyylin ja moraalin yhtäaikaista rappiota ilmaisee se, että kyseisten 
esineiden arvoa satoja vuosia kestäneen kulttuurievoluution tuloksina 
ei kunnioiteta. Sen sijaan nämä korkeamman matematiikan sovellu- 
tuksiin perustuvat laitteet mielletään pelkiksi arkipäiväisiksi käyttö- 
esineiksi, joiden taustalla olevaa älynvaellusta ei pysähdytä ajattele- 

maan, vaan niihin suhtaudutaan villi-ihmisen tavoin barbaarisesti. 
Toisaalta joku systeemejä kehittänyt supernero voisi omassa hillityssä 
anonyymiydessään tuntea salaista mielihyvää sen johdosta, että hänen 
keksintönsä palvelevat koko ihmiskuntaa, vaikka tuonkin tyydytyksen 
tunteen takana olisi pelkkää ylemmyyden tunnetta. Se on perimmäl- 
tään samaa kuin lääkärin viisas vaiteliaisuus hänen parannettuaan 
potilaan, joka ei tiedä tuon taivaallista siitä, mitä hänelle tapahtunut. 
Tämänkaltainen objektiksi asettaminen (ja asettuminen) on tyypillistä 
myös massakulttuuriin liittyvien välineiden sekä niiden jakamien 
sisältöjen kohteena oleville ihmisille. 

Televisiovastaanottimien ääressä tapahtuvassa tylsistymisessä on 
siis kysymys vakavasta kulttuuri-ilmiöstä, joka antaa aiheen herme- 
neuttiseen yhteiskuntakritiikkiin. Tuskin on olemassa esineellisem- 
män näköistä olentoa kuin televisiota katsova ihminen. Puhuttelevaa 
on, että sohvaperunat katselevat nojatuoleissaan tosi-TV-tyyppisiä 
ohjelmia, joissa katsojien keskuudesta valitut pulliaiset toimivat itse 
tähtinä. Samanlaisia ovat erilaiset laatikko- ja seuraleikit sekä pudo- 
tuspelit ja eloonjäämis- tai laulukilpailut, jotka todistavat natura- 
listisen karsituksi tulemisen ja aliupseerimaisen alisteisuuden vah- 
vasta asemasta keskivertokansalaisten tajunnassa. Sen lisäksi, että 
tosi-TV herättää kysymyksen, minkälainen olisi ”epätosi” televisio, se 
johdattaa kysymään suosion salaisuutta. Uskoakseni vastaus on seu- 
raava: kun televisiosta voi katsella jo omastakin elämästä tuttua kellis- 
telyä, katsojien itseymmärrys kasvaa! 

Tilanteesta voisi laatia myös taiteellisen performanssin, jossa kehä- 
päätelmä ei olisi suljettu vaan laajeneva: ihmiset voisivat saapua nyky- 
taiteen museoon katsomaan (tai omalta osaltaan luomaan) teosta, jossa 
katsoja olisi samanaikaisesti kuvattava, ja televisio lähettäisi vain 
samassa tilassa tapahtuvaa ohjelmaa. Tämä voisi antaa kasvot massa- 
mediassa vallitsevalle sisällöttömyydelle. Vertauskuvallista on, että 
Helsingin Designmuseossa avasi äskettäin ovensa näyttely, jossa esi- 
tellään formula-autoiluun liittyvää muotoilua ja joka TV-mainonnan 
tukemana lunasti itselleen kansalaisten suuren suosion. Lippumyymä- 
län ovella jonottajat ovatkin nyt osa massakulttuurin ja vauhdin 
estetiikan ympärille luotua kokonaisteosta, jossa kilpailuun liittyvä 
ideologia kytketään yhteen evolutiivisesti kehittyneen lajinsäilytys- 
strategisen kauneuskäsityksen kanssa. 

Kirjoitan tätä tekstiäni Lumeessa, se on: Taideteollisen korkeakou- 
lun hypermedialaboratoriossa, jonka rakentaminen maksoi 140 mil- 
joonaa markkaa. Edessäni on monitoreja, joiden tyhjyyttään hehkuvat 
videokanavat luovat huoneeseen sinertävän valaistuksen, saman- 
laisen, joilla narkomaaneja estetään piikittämästä itseään julkisten 
tilojen käymälöissä. Sormeni on liipaisimella — teen tajuntateollisuu- 
den hyökkäykselle saman kuin Jean-Philippe Toussaint ja suljen 
fosforinkäryisen kuvaputkeni ikuisesti.?? 

Kirjoituksen alkuperäinen versio on julkaistu Niin & Näin -lehden numerossa 

Amerikat 


Matka kohti rajattomuutta 


Alun perin niitä ei pitänyt olla olemassakaan. Kirkkoisä Augustinus oli 
väittänyt, ettei maan toisella puolella voinut olla ihmisiä — ei sellaisesta 
Raamatussakaan puhuttu mitään. Myös nykyaikana Amerikkojen ole- 
massaolo on epävarmaa. Mikä on niiden eksistentiaalinen status? Poh- 
joinen ja eteläinen Amerikka ovat läpikotaisin eurooppalaisia luomuk- 
sia, toisin kuin meitä huomattavasti läheisemmät naapurimme Kauko- 
itä ja Afrikka. Eurooppa on loogisen historiallisen kehityksen tulos ja 
vuosituhantisten vaikutusyhteyksien langanpää. Sen sijaan Amerikka, 
jota sanotaan myös kulttuurien sulatusuuniksi, on mielikuvituksellinen 
ja keinotekoinen luomus. 


Kun 1800-luvun pohjalaisnuorukainen suunnitteli lähtöä uudelle man- 
tereelle onneaan etsimään, hän saattoi hyräillä toiveikkaasti: ”Minä 
lähren Amerikkaan, sinne menee kaikki.” Hänen jälkeensä jääneet 
kihlatut, tuttavat ja sukulaiset voivat korjata asian sen oikeaa laitaa 
vastaavaksi: ”Hän lähti Amerikkoihin.” Amerikkoja ei ole yhtä vaan 
monta. Maantieteellisesti ajatellen Amerikkoja on edellä mainitut kak- 
si. Mutta myöskään se Amerikka, josta tavataan puhua yksikössä, ei 
ole ainoastaan fyysinen tila — eikä vain kahteen osaan jakautunut. 

Amerikat on tunnettu käsittämättömän vähän aikaa. Pohjoinen 
puoli rakennettiin preeriasta betonisiksi kaupungeiksi ja lasiseinäi- 
siksi palatseiksi noin sadassa vuodessa. Eteläisen Amerikan vehreitä 
sademetsiä (joihin pakeni myös huomattava määrä natsipäälliköitä 
täyteen tankatuilla pommikoneen romuilla) erottaa Euroopasta ja Afri- 
kasta rannaton meri. Amerikka kelluu sinisen planeetan toisella puo- 
len. Amerikka on eurooppalaisuuden kollektiivinen piilotajunta, Toinen 
Puoli ja Veronican muotokuva. Se on henkisesti ja materiaalisesti 
ryöstöviljeltyjen Aasian ja Afrikan kansojen kasvufarmi, jossa vallitsee 
eurooppalainen kuri. 

Euroopan kansat kävivät sotaa Pohjois-Amerikan hallinnasta. Silti 
ne eivät koskaan nimittäneet Amerikkaa siirtomaakseen, josta olisi 
laivattu mausteita tai orjia. Sen sijaan ne halusivat asettua sinne itse 
asumaan. Euroopasta tulleet halusivat kokea Amerikan omakseen, 
mutta rikkautta oli liikaa pois vietäväksi. 

Yhdysvaltoja ja Englantia on sanottu täysin erilaisiksi valtioiksi, 
joita erottaa yhteinen kieli (Raymond Chandler). Amerikka on täynnä 
new-alkuisia paikkakuntia. Saapuessani suoralla lennolla suurkaupun- 
kiin, jota kutsutaan ”uudeksi Yorkiksi”, en ole enää varma ajatuksen 

paikkaansa pitävyydestä. Matkani on vasta alussa, mutta oloni on outo 
kuin Kristoffer Kolumbuksella hänen saapuessaan ”Länsi-Intian” saa- 
ristoon. Lentokenttäkuulutuksissa puhutaan espanjaa — jo täälläkin, 
eikä vain Los Angelesissa, Miamissa ja San Franciscossa. 

Amerikkalaisia filosofeja ovat John Dewey, William James ja Char- 
les Peirce sekä pragmatismin neljäntenä tenorina tunnettu George H. 
Mead, josta olen kirjoittanut tutkimuksen.! Tunnetaan myös suuri 
joukko amerikkalaisia nykyfilosofeja, mutta heitä ei voi erottaa ame- 
rikkalaisiksi ajattelijoiksi sen enempää kuin keitään muitakaan. Jos 
sellaisen jostain löytää, hän ei sitten erotu filosofiksi. Mikäli ame- 
rikkalaisen ajattelun tunnusmerkkinä pidetään pinnallisuutta, voi 
kyseisen tunnusmerkin täyttäviä filosofeja löytää kyllä useita, varsin- 
kin yliopistoista. Ja sitä pintaa riittää. Leveästi murtavilla koripallo- 
yliopistojen jonglööreilla on olevinaan ”foucault'lainen” tai ”postmoder- 
ni” mielipide kaikesta, mutta lähemmin keskusteltaessa heidän tie- 
tonsa ja taitonsa osoittautuvat vajavaisiksi: ”Well, of course Dr. Hank 
A. Maki, we know where is Finland, it's in Korean headland, isn't it?” — 
Minä tähän: ”Noukia, Raikkonen...” 


Nopeammin, voimakkaammin 


Kun Rion viileissä öissä livertelevät papukaijat, New Yorkin betoni- 
viidakon äänimaisemassa vierauden ja inhimillisyyden yhtäaikaista 
tunnelmaa pitävät yllä vain autojen varashälytinten testiäänet ja niis- 
tä sinkoilevat kaikuefektit. Ne ulvahtelevat ja vingahtelevat satojenkin 
metrien päähän. Tämä on Manhattan. Saarella, joka vaihtoi omistajaa 
kahdellakymmenelläneljällä dollarilla, kaupataan nykyisin osakkeita, 
rahaa, kultaa ja timantteja enemmän kuin missään muualla maail- 
massa. Friedrich Nietzsche epäili jo vuonna 1882, että amerikkalaisten 
halu loputtomaan hbisneksentekoon juontaa juurensa pikemminkin 
alkuperäiskansojen ajattelutavasta kuin eurooppalaisuudesta, johon se 
on tarttunut erilaisten eloonjäämistaisteluiden kautta: 


Amerikkalaisten rahanahnehtimisessa on intiaanimaista, inti- 
aaniverelle ominaista hurjuutta: ja heidän hengästyttävä työtah- 
tinsa — uuden maailman varsinainen pahe — alkaa jo tartunnal- 
laan villiinnyttää Eurooppaa ja levittää sen ylle aivan merkillistä 
hengettömyyttä. Lepo tuntuu nyt jo hävettävältä; pitkäaikainen 
harkinta aiheuttaa melkein tunnonvaivoja. Ajatellaan kello kä- 
dessä, niin kuin syödään päivällistä katse suunnattuna pörssileh- 
teen, — eletään kuin ainakin se, joka lakkaamatta ”voisi unohtaa 
tehdä jotakin”. ”On parempi tehdä jotakin kuin ei mitään” — myös 
tämä periaate on nuora, jolla kaikki sivistys ja kaikki korkeampi 
maku voidaan kuristaa kuoliaaksi.? 

Kiire oli Nietzschelle rappion muoto ja eurooppalaisen ajattelun vasta- 
kohta. Hän näki amerikkalaisuudessa sentapaista dynaamisuutta, jota 
hänen oma modernismin vihansa vastusti. Amerikkalaisuuden lähtö- 
satamaa, Eurooppaa, on halki historian leimannut pysähtyneisyys ja 
liikkumaton tila. Ajattelemiseen ja filosofiaan on yhdistetty paikallaan 
oleminen, jonka tunnemme jo klassisilta filosofeilta: hiljenny hetkeksi, 
mieti ja viivähdä. ”Meillä on paljon yhteistä pohdittavaa, sanoi täi filo- 
sofin päälle”, sanoo saksalainen sananlasku. Sen sijaan amerikkalaisen 
ajattelun yhteinen nimittäjä on jatkuva liike. Tähän liikkeeseen kitey- 
tyy myös amerikkalaisen filosofian, politiikan ja elämäntavan olemus. 
Se ei näytä riippuvan mistään erityisestä toimintayhteydestä, kuten 
siitä, onko kyseessä siirtolaisuus, mormonien vankkurivaellus vai 
pragmatistifilosofien pyrkimys liiketaloudelliseen hyötyyn. Keskeistä 
on tavoitella, pyrkiä eteenpäin ja edistyä. Toinen tärkeä piirre, joka 
leimaa amerikkalaista ajatteluperinnettä, koostuu tämän liikkeen syis- 
tä: on tärkeää saavuttaa jotain suurempaa ja parempaa. Päämääräsi 
tavoittaaksesi sinun on ponnisteltava ja kamppailtava hellittämättä, 
toisin sanoen oltava valmis lakkaamattomaan liikkeeseen. Amerikka- 
lainen metafysiikka rakentuu tämän yhteenlaskukaavan varaan. 
Aggressiivisuuden johteleminen Nietzschen tapaan pelkästä ”inti- 
aaniverestä” ei kuitenkaan vaikuta selityksenä uskottavalta. Mikäli 
halutaan viitata kansojen ominaisuuksiin, voidaan tietenkin pohtia, 
olivatko eurooppalaiset uudisasukkaat perintötekijöiltään muita rohke- 
ampia tai kehitysuskoisempia niin, että heidän jälkeläistensä hurja- 
mielisyys johtuisi siirtolaisten taipumuksesta ahkeruuteen ja riskin- 
ottoon. Todennäköisemmin amerikkalaisten touhukkuus ja puuhak- 
kuus liittyvät metafyysisiin perinteisiin tai niiden puuttumiseen. 
mieltyneet jatkuvaan liikkeeseen, saattaa olla sukua myös homeerisen 
epiikan sankari-ihanteille ja harhaan seilanneiden merimiesten huo- 
lelle, tosin vailla sellaista neuvokkuutta ja moraalista oikeudentuntoa, 
joka oli ominaista vain Odysseukselle. To be g00d, kingly, gorgeous and 
clever — tämän verran amerikkalaisissa on shakespearelaisuutta, 
mutta lähinnä päämääränä ja ihanteena. Olevaisen pohtiminen on 
jätetty kallona Tanskan entisen prinssin käteen, when yankee shakes. 
Historiallisesti katsoen Amerikka on kuin nuori jättiläinen, jolta 
kysytään, mikä sinusta tulee isona ja joka vastaa: ”Isompi.” Suurem- 
paa ja parempaa tavoittelevassa peruspositiivisuudessa ei ole sinänsä 
mitään moittimista, paitsi että se on usein vain sisällötöntä pai- 
suttelua. Niinpä se ei kelpaa muun kuin muodollisen ja ajatussisäl- 
löistä tyhjennetyn systeemifilosofian välikappaleeksi. Siihen se on yh- 
distynytkin mainiosti, kun länsimainen filosofia on repeytynyt anglo- 
amerikkalaiseen ja mannereurooppalaiseen perinteeseen, joista vii- 
meksi mainitulla saattaa olla vielä jotain sanottavaa. Toisaalta Ame- 
rikan henkinen kansalaisuus on nykyaikana kylvetty jokaisen länsi- 

maisen ihmisen tajuntaan. Päättihän Ronald Reagankin puheensa 
kuulijaa osoittavaan toteamukseen ”And remember: youTe also Ameri- 
can!” 


Pysähtymisen merkitys 


Kiintoisaa on, mistä suuruudenhulluus ja liike juontavat juurensa. 
Oliko halu jatkuvaan liikkeeseen kirjoitettu uudisraivaajien geeneihin? 
Olivatko he ja heidän jälkeläisensä tavallista reippaampia asioihin 
tarttujia, vai oppivatko he jotain intiaaneilta? Materiaalisessa maail- 
massa matkustamiseen liittyy todellisuuspako. Aineellisessa ja esi- 
neellisessä avaruudessa kiitäminen voidaan tulkita filosofisten haastei- 
den kiertelyksi, mutkitteluksi ajattelun kartalla. Sen sijaan Immanuel 
Kantin ajatus alkoi lentää paikallaan pysymällä (hän ei koskaan pois- 
tunut Königsbergistä). Matkustamasta kieltäytyminen voikin olla tie- 
toista itsensä pakottamista ajattelutyöhön, ja siinä on myös transsen- 
dentaalifilosofisen sisäänpäin kääntymisen motiivi. 

Entä mitä tapahtuu, jos filosofian koko sisällöksi muodostuu liike; 
jos liikkeestä tulee elämänsisältö ja ajattelun toinen luonto? Sitä pohti 
urbanistina tunnettu Paul Virilio. Hän katsoi, että amerikkalaisen 
ajattelun utopia, sen paikattomuus ja paikallaan pysymättömyys, to- 
teutui esimerkillisimmin Howard Hughesin, tuon kuuluisan öljy- ja 
helikopterimiljonäärin omituisessa elämässä.3 Siihen liittyi julkisuu- 
den karttaminen, eristäytyminen omiin oloihin ja oleskelu elokuva- 
teatterin tapaisessa pimeässä huoneessa katselemassa satelliittitele- 
visiota — missä päin maailmaa hän sitten liikkuikin. Arkipäivän maail- 
maa koskevien sitoumusten unohtaminen ja halu olla ”kaikkien kanssa 
kaikkialla kaiken aikaa” ovat tyypillisiä nimenomaan amerikkalaisuu- 
delle. Kyseessä on eräänlainen dromatomania eli jatkuvaan liikkumi- 
seen pakottava hätätila, jonka seurauksena ihminen touhuaa ja puu- 
haa kuin Duracell-pupu. 

Kun immanentti vaellus pysähtyy, alkaa matka sielun sisään, kuten 
kävi amerikkalaisille uudisraivaajille. Niin kauan kuin valloitettavaa 
erämaata vielä riitti, ei tarvinnut ajatella. Kun meri viimein tuli vas- 
taan, paljastui transsendentin merkitys, ja alkoi matka kohti sinistä. 
Tästä henkistymisestä sikisi edistysuskon siivillä myös hämmästyttävä 
ajattelun pilvilinna. 


Mahdollisen metafysiikka 
Amerikkalaiset oppivat paljon valistusfilosofeilta, mutta myös ranska- 


laiset ovat irrottaneet amerikkalaisuudesta paljon mukiinmenevää 
filosofiaa. Jean Baudrillardin Amerikka-teoksen ilmestyttyä englannin- 

kielisenä vuonna 1988 yhdysvaltalainen yliopistoväki pyrki sitä luke- 
malla selvittämään, minkälainen heidän maansa oikein on. Baud- 
rillardin matkakertomuksen keskeinen innoittaja oli ollut juuri Paul 
Virilion Katoamisen estetiikka (1980), minkä hän myönsi tekstissään.t 
Parhaan näköalan amerikkalaiseen sielunmaisemaan saakin sisältä 
päin: omaksumalla jatkuvan liikkeen toimintafilosofian periaatteek- 
seen ja lähtemällä itse uudisraivaajien matkaan, juuri niin kuin Baud- 
rillard teki. 

Kun matkustaa silmät auki Amerikassa, amerikkalaisia filosofeja ei 
voi lukea samaan tapaan kuin ennen. Amerikkalaisen pragmatismin 
founding fatherseja — Deweyä, Jamesia, Meadia ja Peircea — ei voi 
arvioida entisin kriteerein, kun on nähnyt, mistä kontekstista heidän 
ajattelunsa on lähtöisin. Mikä on heidän henkinen kotipaikkansa? 
Heistä kaikista on kirjoitettu miljoonia sanoja, mutta miten ne valai- 
sevat meitä? Paljon puhuttelevampi on se esiliinojen, stetsonien ja 
kantrikulttuurin henkinen erämaa, josta on peräisin totuuden hyödylli- 
syyttä, käyttökelpoisuutta ja yhteisön hyväksymistä painottava ajat- 
telutapa. Amerikkalainen filosofia liittyy läheisesti elämäntapaan. 
Näin sanoo pragmatismi itse. 

Myös Suomessa pragmatismista on tehty virallista filosofiaa — ym- 
märrettävästi, sillä se on ollut niin helppo omaksua. Sen mukaan 
käsityksiämme määräävät todellisuuden tarkastelun välineet, kuten 
pragmatismiin liittyvä instrumentalismi väittää. Tiedon merkitys pal- 
jastuu, kun selviää, kuinka se hyödyttää meitä, ja tämän mukaan 
totuus on tiedeyhteisön hyväksymistä. Totuudesta siis sovitaan tiede- 
kunnan äänestyksessä niin kuin taivasosuudesta englantilaisen setle- 
menttiseurakunnan kokouksessa. 

Se, että tieteellisen filosofian historia nojaa niin vahvasti juuri 
pragmatismiin, voi hämmästyttää vain siksi, ettei se juurikaan häm- 
mästytä. Asia on ymmärrettävä, sillä tieteen ja kirkon ajattelutavat 
ovat olleet pitkälti samat. Molempia leimaa pelastuksenhalu: tieto on 
pelastettava, niin myös sen subjekti, sielu. Amerikkalaisilla pragmatis- 
teilla ja varsinkin Jamesilla halu sitoutua kristilliseen perinteeseen oli 
julkilausuttua. Siitä kertoo hänen teoksensa Uskonnollinen kokemus 
(1902).5 Sen sisältö on tosin herättänyt epäuskoa niin tieteen kuin 
kirkonkin uskovaisissa. Pragmatismia on leimannut liiketaloudellinen 
laskelmointi, jonka rationaalisuus kilpailee vahvasti Blaise Pascalin 
laskukoneen kanssa. Hänen mukaansa ihminen ottaa epärationaalisen 
suuren riskin ollessaan uskomatta Jumalaan. Kannattaako uskonto? 
Pragmatistien motiivina oli harjoittaa uskontoa niin, että se toisi ihmi- 
selle myös taloudellisen voiton. Toisaalta maallista hyvää piti tavoitella 
siten, että kristilliset käskytkin voitaisiin pitää. Tämä johti yleensä 
jompienkumpien tappioon tai kaksinaismoralismiin. 

Pragmatistit olivat usein hurskaita uskovaisia, jotka arvioivat us- 
kontoja käytännöllisen totuusmääritelmän mukaan ja totuutta liike- 

taloudellisen kannattavuuden perusteella. Gideonien liikemiesmoraali 
oli pragmatistista alkuperää, samoin amerikkalainen hyväntekeväi- 
syys: hyvyys kannattaa. Sen sijaan rikos ei kannata, sillä muussa 
tapauksessahan sitä ei lainkaan sanottaisi rikokseksi, totesi eräs kir- 
jailija. Amerikan avun muodossa annettu grace, laupeus ja armeliai- 
suus voivatkin johtaa ihmisyksilöitä ja kansakuntia riippuvuuteen, ja 
pelkän hyväntekeväisyyden varaan jätetty hyvinvointi saattaa edistää 
julmia ja välinpitämättömiä yhteiskuntakäytäntöjä. Tämä lienee 
kaiken laskelmoinnin ja hyötyoppeihin perustuvan moraalin ominais- 
piirre. 

Mutta myös amerikkalaisuuden arvostelemisessa voi piillä jotain 
ambivalenttia, ristiriitaista ja kompleksista. Amerikkalainen rikkaus 
ja vauraus ovat yhtä hyvin tavoittelun kuin kateudenkin kohteita. Se- 
kä liike että suuruuden tavoittelu hyödyntävät kuvitteellista ajattelua, 
utopioiden ja mielikuvituksen maailmaa. Amerikassa kaiken on oltava 
mahdollista. Usein se myös jää ”vain mahdollisen” tasolle. Ei olekaan 
ihme, että saksalaisen Gottfried Leibnizin kehittelemä idea mah- 
dollisista maailmoista on saanut tukevan jalansijan nimenomaan Ame- 
rikan mantereella. Teoriahan väittää, että universumi koostuu useista 
mahdollisista asiaintiloista, joista juuri tämä voimassa oleva on kaik- 
kien sovittamattomien ristiriitojenkin keskellä paras mahdollinen, 
kuin Jokeri vedettynä korttipakasta. Sovittelutuloksesta johtuen ”toi- 
seksi parasta mahdollista maailmaa” ei ole olemassa, vaan voimassa 
oleva asiantila muodostaa vallitsevan totaliteetin. Silti ajatus avaa 
taivaan myös loputtomille spekulaatioille, juuri niille, joita amerikka- 
lainen unelma tarvitsee ja joita se rakastaa. Kun mahdollisia maail- 
moja ei ole vain yhtä vaan äärettömän monta, jokainen haaveesi, unel- 
masi ja toiveesi toteutuu parasta aikaa jossakin mahdollisessa maail- 
massa. Niitä on pääsi yläpuolella niin kuin tähtiä taivaalla. Ajatus ei 
ole hassumpi ja sopii amerikkalaiseen ajattelutapaan kuin pihvi ham- 
purilaisen väliin. Maailma ilmeisesti tarvitsee myös mahdollisuuksia, 
miksei vaikka uuden elämän. 

Kristillinen pelastususko, pragmatismi ja mahdollisten maailmojen 
unelias tyytyväisyys ovat samaa metafyysistä alkuperää. Tämä on vie- 
lä Pohjois-Amerikkaa, tämä on Bostonia, ja Bostonissa jaetaan Suomen 
Akatemian määrärahat. Olemme yhä sivilisaation piirissä, mutta mat- 
kani vasta on alussa. Tarkoitukseni on kaartaa pohjoisten teollisuus- 
valtioiden halki Keskilänteen. Metsissä, vuorilla ja preerialla mieleeni 
tulee maanläheisempiä ajatuksia. 


Talouden mobilisoiminen 


En tee matkaani Greyhoundilla, sillä nämä vinttikoirat tulevat ja 
lähtevät miten sattuu. Niitä odottaessa muistuu mieleen M. A. Nummi- 

sen laulu Amerikassa voi soittaa puhelinkoppeihin: ”Kuljen kadulla, 
kuulen puhelin pärisee — vastaan ja sanon: olen vain ohikulkija...” 
Nokian ja Motorolan kilpailu on tehnyt puhelinkoppeihin soittamisesta 
tarpeetonta myös Amerikassa, mutta ajatus välittää edelleen preeria- 
kaupunkien ja esikaupunkialueiden kujilla vallitsevan tunnelman, kun 
mikä tahansa näyttää mahdolliselta, ja tarinat alkavat niin sanotusti 
kaduilta. Puhelin on myös transsendenssin vertauskuva. Sen johdot 
lähtevät ylöspäin ikään kuin jumalien keskuuteen, ja langan päässä 
saattaa olla kuka tahansa. 

Minua suostutteli lähtemään Amerikan-kiertoajelulle dollarin halpa 
kurssi. Läpileikkaus mantereesta ei maksa juuri enempää kuin vas- 
taavan ajan viettäminen pakettimatkalla jossakin pensionaatissa tai 
yliopistossa, jossa ei opi mitään. Bussien ja sotilaallisesti vartioitujen 
lentovuorojen sijasta olen turvautunut junakyytiin. Tätä kirjoittaes- 
sani matkustan Amerikan yksityisillä rautateillä yksityisellä junalla 
yksityisen yhtiön junanvaunussa pohtien yksityisiä ajatuksiani. Myös 
yksityisessä rautatieyhtiössä kiteytyy jotain hyvin amerikkalaista. On 
hyvä, että itään päin tuovat toiset kiskot kuin ne, jotka vievät länteen. 
Välillä ohitse humahtelee vastaan tulevia junia. Jos kyseessä olisivat 
vain yhdet raiteet, tasoristeyksessä mietiskelevä kulkuri voisi ajatella, 
että ylittäessään kiskoja riittää katsoa vain yhteen suuntaan: mikäli 
juna ei tule lännestä, se ei voi tulla idästäkään, sillä muutoin ne 
törmäisivät. Kahden kiskoparin olemassaolo rauhoittaa myös minua, 
sillä junien aikataulut pettävät, ja vuoro Detroitiin on kaksi tuntia 
myöhässä. Ilmeisesti juuri siitä syystä rautatieyhtiöiden pitää olla 
yksien kiskoparien kulttuureissa tarkoin valvottuja. 

Junan lonksuttua asemalle kävelen näköalapaikalle Detroitin savu- 
piippukaupungin ylle. Täältä alkoi Amerikan ja koko maailman autois- 
tuminen. Henry Ford oli amerikkalaisen pragmatismin tuotteistaja ja 
sen eräs mobilisaattori. Kun vauhti, puuha ja toiminta ovat niiden tar- 
koituksia tärkeämpiä, on teollisuuden pyörät pidettävä pyörimässä 
hinnalla millä hyvänsä. Miten siis lisätä kierroksia teollisuuden ja 
kaupan vauhtipyörään? Lisäämällä tietenkin kulutusta. Entä mistä voi 
löytää lisää kuluttajia? Henry Ford oli jatkuvan kasvun käytännöllinen 
isä. Hän teki tuottajasta itsestään kuluttajan: autoja valmistavat sa- 
mat ihmiset kuin niitä käyttävät. Idea oli nerokas ja yksinkertainen. 
Kun ihmisillä on luonnostaan erilaisia tarpeita, sama ihminen pitää 
käynnissä useaa eri teollisuudenhaaraa. Niiden vauhdissa pitämiseksi 
riittää vain voimistaa ihmisten luonnollisia tarpeita: enemmän, lisää ja 
perusteellisemmin. Tämä järjestelmä toimii tietenkin vain totalitaari- 
seksi ideologiaksi omaksuttuna eli silloin, kun kaikki ihmiset yhtä 
aikaa osallistuvat kulutuskulttuurin ylläpitoon. Se puolestaan vaatii ja 
voimistaa massakulttuurien valtaa. 

John Maynard Keynes merkitsi taloustieteelle samaa kuin Henry 
Ford teollisuudelle. Myös hänen teoriansa nojautuu samaan jatkuvan 

kasvun ajatusympyrään kuin Fordin. Se säätelee kysynnän volyymia ja 
pyrkii vaikuttamaan massojen käyttäytymiseen. Kyseessä on kuitenkin 
vain hölmöläisten viltinpidennys. Lama-aikana julkinen valta ammen- 
taa kauhallaan rahaa kuluttajille lisätäkseen ostovoimaa ja saattaak- 
seen kotimaisen kysynnän kasvuun. Rahan ulkoista arvoa säätelemällä 
se koettaa vaikuttaa myös vientikysyntään. Vientivajeen ja kauppa- 
alijäämän aikana halvan dollarin keynesiläinen ketunjuoni on otettu 
jälleen käyttöön USA:ssa. Sen sijaan Euroopan yhdysvalloissa harjoi- 
tetaan kovaa monetaristista politiikkaa, jossa rahan määrän markki- 
noilla halutaan kasvavan tasaisesti ja hallitusti. Näin inflaation toivo- 
taan pysyvän kurissa. Inflaation torjuminen tapahtuu kuitenkin työlli- 
syyden kustannuksella. Euroopassa sosiaalipolitiikkaa ei voida eikä 
haluta tehdä enää talouspolitiikan keinoin. Kun rahan arvo on kiinteä, 
kysyntää ei voida säädellä eikä työllisyyteen vaikuttaa poliittisilla 
valinnoilla. Sanotaan, että talous ohjaa politiikkaa eivätkä poliittiset 
valinnat taloutta. Raha on entistä kovempaa. 

Sekä keynesiläisyys että monetarismi ovat läpikotaisin amerikka- 
laisia luomuksia. Yhdysvallat on molempien henkinen kotimaa. Mone- 
taristinen ajattelu nojaa enemmän selviin faktoihin kuin keynesiläi- 
syys, jonka taustalla on usein nähty pelkkää taloudellista keinottelua. 
Monetarismissa rahan arvo on vakio. Työtä on jos on. Kysyntää on aina 
vain sen verran kuin todellista ostovoimaa riittää, eikä taloutta ruokita 
kepeillä eikä porkkanoilla. Nykyinen uusklassinen talouden makroteo- 
ria nojaa oletukseen, että yhteiskunnan markkinamekanismi on kun- 
nossa ja että taloudenpitäjät toimivat rationaalisesti, eli omaa etuaan 
ajatellen. Sen sijaan keynesiläisellä finanssi- ja rahapolitiikalla on 
tunnustettu olevan vain lyhytaikaisia vaikutuksia. Monetaristisen 
ajattelun mukaan valtiontalouden on oltava tasapainossa, eikä työlli- 
syyttä voida loputtomasti hoitaa budjettien tuloalijäämää kasvatta- 
malla. Kaiken yhteiskunnallisen kovuuden keskellä Yhdysvalloissa 
eletään nyt taloudellisesti pehmeää aikaa. 


Panssarilla maailmaa päin (kun Hiawatha hievahtaa) 


Ajoneuvot, joita Detroitin liukuhihnat tuottavat ulos, ovat entistä 
useammin avolavamaastureita. Niiden markkinaosuus on jo 40 pro- 
senttia ja kasvaa yhä. Nyt on syytä ajaa Chevrolet pick-upilla. Avo- 
lavalla varustetut pienoiskuormurit ovat luotettavia ja turvallisia. Ne 
painavat 2 500 kiloa ja sopivat myös poikkeusoloihin hyvien maasto- 
ominaisuuksiensa johdosta. Hankintapäätöksen esikuvana lienee tapa, 
jolla muslimiterroristit lastaavat Toyota Hiluxiin pataljoonan verran 
jalkaväkeä ja käyttävät avolavaa joukkojen siirtoon harjoitusleireillä. 
Armeijan lisenssillä valmistettu Hummer-maastoauto on jyrä, joka 
pyyhkii pitkin maantien pintaa. Kun puolipanssaroidulla ajoneuvolla 

pamauttaa päin pikatiellä vaeltavan ortodoksimormonin hevoskärryjä, 
törmäystä peräseinässä olevaan varoituskolmioon ei edes huomaa. 
Vanerin ja lastulevyn lento on yhtä lahjomatonta kuin ruunaparan 
harjajouhien taivaallinen vaellus. 

Juna, johon jälleen nousen ja johon luotan enemmän kuin valta- 
tiehen numero 66, saapuu tuntien ajelun jälkeen Chicagon tuuliselle 
ratapihalle. Se on yksi maailman suurimmista. Kaupunki on kolea ja 
epäsympaattinen. Ruosteisten kiskojen teräksisiä teitä myöten sisä- 
maakaupungista on rahdattu valtavia tavaramääriä. Tähän kaupun- 
kiin liittyy myös kieltolain ja Al Caponen aika. Paikallisessa yliopis- 
tossa on tuotettu pragmatistista filosofiaa. Muiden muassa Dewey, 
Mead ja syntaksin, semantiikan ja pragmatiikan jaottelustaan tun- 
nettu Charles W. Morris opettivat aikoinaan tässä kaupungissa. 

Chicagoa on pidetty varkaiden, ryöväreiden ja laista vähät välit- 
tävän omavaltaisuuden tyyssijana, joten Yhdysvaltojen väitettyä väki- 
valtaisuutta on luontevaa pohtia täällä. Suomalainen filosofi Mikko 
Yrjönsuuri arvosteli hiljattain Yhdysvaltoja historian ”roistovaltioksi” 
ajankohtaiskirjassaan.$ Ajatus on kenties osuva mutta peittelemätön ja 
keskeneräinen. Eivät jenkit suinkaan mitään rosvoja olleet. Suurvallan 
roolia on sanottu yhtä usein maailmanpoliisin rooliksi. Rosvo, joka on 
yhtä aikaa poliisi, onkin nimeltään gangsteri. Gangsteri viittaa jengiin 
(£ang), joka on näennäisesti legitimoinut oman toimintansa. Juuri 
tähän viittaa tapa, jolla levolliselta näyttävä suurkaupunki antaa 
itsestään uneliaan ja siten myös hieman petollisen kuvan. Eurooppa- 
laisesta kahvilaperinteestä poiketen kaikki filosofiakin on tapahtunut 
suljetusti. Filosofiaa on harjoitettu seinien suojissa, vähän niin kuin 
maan alla — tai akateemisilla kujilla ja käytävillä, joilla on luotu ”käy- 
tännön tarpeisiin soveltuvaa filosofiaa”. 

Samalla kun Amerikka esiintyy maailmanpoliisina, se on sekä 
vieraan vallan että oman valtansa tiedostamaton uhri. Yhdysvalloissa 
asioista eivät ole pitkään aikaan päättäneet vaaleilla valitut henkilöt 
vaan organisaatio, jota jo Dwight D. Eisenhower nimitti jäähyväis- 
puheessaan ”sotilasteolliseksi kompleksiksi” (military-industrial com- 
plex) ja jonka hän näki uhkana koko läntiselle demokratialle. Siinä, 
missä Kaukoidän valtioiden tärkeimpiä ministeriöitä ovat opetusminis- 
teriöt ja Eurooppaa puolestaan hallitsevat vahvat valtionvarain- ja 
sosiaaliministeriöt, Yhdysvaltojen liittovaltiossa taloudellista hyvin- 
vointia jaetaan osavaltioille lähinnä aseteollisuuden ja puolustusminis- 
teriön solmimien sopimusten kautta. Valtion sisäisen yhtenäisyyden ja 
hyvinvoinnin sitomisessa väkivaltakoneistoon ja ulkoiseen voimaan 
toteutuu Yhdysvaltojen mahtiasemasta juurensa juontava tragedia, 
eikä vastaavanlainen kehitys olisi hyväksi myöskään raameistaan pai- 
suvalle Euroopalle. Yhdysvaltojen itsenäisyysjulistukseen tukeutuen 
kirjailija Henry David Thoreau totesi jo 1800-luvulla, että kansalais- 
ten tulisi suojella valtiota hallituksilta ja vaatia jopa niiden eroa, 

mikäli he huomaavat poliittisen vallankäytön olevan vaaraksi demo- 
kratialle ja kansalaisten hyvinvoinnille itselleen. Hänen ajatuksensa 
kohteena oli tosin brittihallinto. 

Konservatiivisten patrioottien ja republikaanien symboli, norsu, 
sopii nyt kuvaamaan Amerikan henkistä tilaa. Se on kuin elefantti- 
naaras, jonka pitäisi pian synnyttää. Mutta mitä se päästäisi tähän 
maailmaan, kysyy Sokrates. Sillä ei näytä olevan sisällään muuta kuin 
suuri määrä ilmaa. Asia valkenee, kun matkustetaan pohjoisesta vul- 
gaarina pidettyyn etelään. Reittini on ajautunut jo niin länteen, että 
Mississippin laaksoon juurtunut rehevä musta Amerikka jää nyt näke- 
mättä, samoin vallan ja viisauden keskus Capitolium sekä Washing- 
tonin muut monumentaalirakennukset. Pohjoisen gangsterikaupungin 
jätän kaipausta tuntematta. 


Transsendentalismi ja spirituaalisuus 


Kiskoilla on aikaa ajatella. Maisemat, joiden halki juna kulkee, ovat 
henkeäsalpaavan kauniita. Ei ihme, että myös Thoreau viihtyi mie- 
lellään Walden-nimisen lammen rannalla Yhdysvaltojen koilliskolkas- 
sa, jonne hän erakoitui paetessaan ”teollisen yhteiskunnan tulta syök- 
sevää lohikäärmettä”, junaa. Teoksessaan Elämää metsässä (1854) 
tämä antiamerikkalaisuuden perustavimpana pidetty toisinajattelija 
kuvasi ihmisyksilön mahdollisuutta elää vapaasti, normeista riippu- 
mattomassa tilassa, jossa valtiolla tai yhteiskunnalla ei olisi mitään 
valtaa häneen. Amerikkalaisen edistysuskon vastaisesti hän julisti, 
ettei ihminen ole oppinut kokemuksistaan paljoakaan, sillä muutoin 
vanhat ihmiset olisivat viisaita, mitä he eivät valitettavasti ole. 

Thoreaun mielestä asioissa saattoi auttaa jopa Bhagavad Gitan 
lukeminen, mutta käytännöllisen ahkeruuden tuloksena ei voinut olla 
muuta kuin epätoivoa ja kurjuutta, sillä teollistuminen oli tehnyt 
ihmisistä pelkkiä koneiden käyttämiä työkaluja. Niinpä putoaminen 
maanviljelijästä tehdastyöläiseksi oli yhtä suuri arvon alennus kuin 
ihmisen ryhtyminen maanviljelijäksi. Aidon anarkistin tavoin hän 
halusi elää askeesissa, jossa ihminen kuudessa viikossa tuottaa koko 
vuoden toimeentulon” mutta muutoin omistautuu vain välttämättö- 
mäksi kokemilleen asioille, kuten filosofialle ja kirjallisuudelle. 

Vaikka Thoreaun ajattelu saattaa vaikuttaa depressiiviseltä ja 
sikäli hyvin epäamerikkalaiselta, hänen ihmiskäsityksensä oli perim- 
mältään optimistinen. Juuri kieltäytyminen materialismin hedelmistä 
merkitsisi älyllisen ja tietoisen elämän uudelleen löytämistä, mikä 
tarjoaisi ihmisille myös henkisiä hyveitä, kuten rohkeutta, tarmoa, 
totuutta, uskoa ja viattomuutta. Näiden transsendenttien päämäärien 
kautta ihminen voisi löytää uudelleen myös aistimellisuutensa ja 
nauttia luonnon tarjoamista antimista esimerkiksi pulahtamalla 

aamu-uinnille metsälampeen, jolloin hänen sielunsakin puhdistuu. 
Luonnonvoimien ja hengellisen elämän kohtaamiseen liittyvää risti- 
riitaisuutta Thoreau sen sijaan ei kyennyt ratkaisemaan, ellei sitten 
hänen omaa erakoitunutta elämäntapaansa pidetä ratkaisuna. Sama 
naturalismin ja transsendentalismin välinen paradoksaalisuus on 
leimannut niin hänen edeltäjiään kuin seuraajiaankin. 

Koskemattoman luonnon tarjoamissa taustakuvissa filosofiaansa 
muotoilivat myös Yhdysvaltojen kansalliskirjailijoina pidetyt Walt 
Whitman ja Ralph Waldo Emerson, jotka olivat lähtöisin itärannikon 
suurkaupungeista. Heidän edustamansa spiritualismi muodostaa ame- 
rikkalaisen hengellisyyden syvällisimmän osan. Se onkin mielestäni 
paljon rehellisempää, uskottavampaa ja omassa vilpittömyydessään 
todesta otettavampaa kuin edellä mainittu pragmatismi, joka tyytyi 
vain oikeuttamaan uskonnollisuutta. Esimerkiksi William Jamesin 
mukaan uskonnolliset opinkappaleet voivat olla mitä tahansa, kunhan 
ne edistävät ja rakentavat ihmisten onnellisuutta. Tällainen konstruk- 
tiivisuus ja näennäistranssendentalismi saavuttivat suuren suosion 
1800-luvun loppua leimanneen edistysuskon siivellä. Usko suuruuteen 
ja kasvuun näkyi myös hänen oppilaansa John Deweyn kasvatus- 
opillisissa kehityksen ja edistyksen ihanteissa.? Kenties noiden ide- 
aalien olemassaolo oli myös eräs syy siihen, miksi hänestä tuli nimen- 
omaan kasvatustieteilijä. 

Sen sijaan Whitmanin ja Emersonin ajatukset muistuttavat tosi- 
asiasta, että matkustaessani Amerikan mantereella en ole vain val- 
loittajien vaan myös pakolaisten jäljillä. Esimerkiksi Hernändo Cort6s 
upseereineen poltti laivansa uuteen maailmaan saavuttuaan motivoi- 
dakseen miehiä. Meksikoon rantautuneet valloittajat siis ikään kuin 
”ostivat menolipun”, mikä selittää heidän uskonnollisuuteensa liitty- 
vää eksistentialistista heittäytyneisyyttä. Myös monet Pohjois-Amerik- 
kaan saapuneet siirtolaiset olivat jättäneet Euroopan taakseen ikui- 
siksi ajoiksi paetessaan siellä riehuneita uskonnollisia vainoja. Niiden 
estämiseksi Yhdysvaltojen perustuslakiin kirjoitettiin mahdollisimman 
laaja uskonnonvapaus vuonna 1787. Kun uskonnollisuus ei ole sidottu 
kirkkoon, siinä voi olla jotain aidompaa — mutta myös jotain rajoi- 
tuksenalaisempaa, sillä pienyhteisö saattaa sitoa jäseniään vielä tiu- 
kemmin kuin suuri kirkko. 

Useat Englannista muuttaneet uudisasukkaat olivat protestanttisen 
anglikaanikirkon jäseniä. Emerson ja Whitman filosofoivat lähellä 
erään sen lahkon, unitaariseurakunnan, ajatuksia. Emerson toimi 
myös kyseisen ykseyttä (unity) painottavan uskontokunnan pappina. 
Unitaarikirkon merkittävimpiä omintakeisuuksia oli se, että sen 
kannattajat hylkäsivät kolminaisuusopin. Tämä puolestaan oli täysin 
yhteensopimatonta pelastuksen ja armon opinkappaleiden kanssa. 
Unitaarikirkon jäsenille Jeesus oli samanlainen julistaja ja opettaja 
kuin Mooses, Muhammed tai Buddha. Unitaarikirkon kannattajien 

mukaan Jumala on yksi, ja ihminen on Jumalansa kuva. Uskonnolli- 
nen kokemus puolestaan on ihmisen samastumista Jumalaan. Emer- 
son kirjoittaa esseessään ”Historia”, että ihmisessä on äärettömyys, 
jonka johdosta jokaiseen ihmiseen voivat sisältyä ”maailman suurim- 
mat ja uljaimmat henget”: 


On yksi, kaikille ihmisyksilöille yhteinen henki. Jokainen on 
pääsytie siihen ja kaikkiin siihen kuuluviin. Se, jolle on kerran 
myönnetty järjen oikeus, on tehty koko valtakunnan täysivaltai- 
seksi kansalaiseksi. Hän voi ajatella samaa, mitä Platon on aja- 
tellut, tuntea samaa, mitä joku pyhimys on tuntenut, ymmärtää 
mitä on tapahtunut kenelle tahansa ihmiselle. Se, joka pääsee 
universaalisen hengen yhteyteen, on osallisena kaikessa, mitä 
voidaan tehdä, sillä tämä on ainoa ja ylin tekijä.8 


Tämän spiritistisen käsityksen mukaan koko ihmiskunta muodostaa 
jakamattoman ykseyden, ja ajatussuuntaa voidaan pitää tasapainon ja 
rauhan asuinsijana samaan tapaan kuin sen esikuvana olleiden uus- 
platonismin ja spinozalaisen monismin eteeristä harmoniaa. Amerikka- 
laiseen hengellisyyteen on helppo uskoa junan kiitäessä keskellä pree- 
riaa, jonka iltaruskot tekevät kenestä tahansa kuolevaisesta auringon- 
laskujen ystävän. 

Mutta myös spiritualismissa saivat ilmaisunsa amerikkalaisen 
ajattelun yhteiset nimittäjät: liike ja ponnistelu. Se ikään kuin siirsi 
unelmilla ja mahdollisuuksilla spekuloimisen ihmisen sisään: hänen 
tajuntansa ominaisuudeksi. Elämän lopputulos riippuu ihmisen omista 
sielunkyvyistä ja hellittämättömästä kamppailusta niiden toteuttami- 
seksi. Juuri tätä Emerson korosti esseessään ”Itseensä luottava ihmi- 
nen” (”Self-Reliance”, 1841), joka kuuluu Yhdysvaltojen kirjallisuuden 
klassikkoteoksiin. Hän lausuu muun muassa näin: ”Luottamus omaan 
ajatukseen, usko, että se, mikä on totta oman sydämen syvyydessä, on 
totta kaikille ihmisille — se on neroutta.”? Tämä on osa amerikkalaisen 
eksistentialismin vaativaa sanomaa, ja näin syntyivät sekä American 
dream että idea sen rakentajasta, self-made manista. 


Lennä, uneksi 


Tilasta toiseen siirtyileminen edustaa pyrkimystä ylittää aikaan ja 
paikkaan sidotut transsendentaaliset ehdot. Niinpä transsendentalismi 
näkyy jopa amerikkalaisten autojen muotoilussa: ne ovat spirittejä, 
hengettäriä, joiden kautta artikuloituu ajallinen huoli läsnäolosta tai 
sen puutteesta. Mutta spirituaalisuus liittyy Amerikassa kaikkeen 
muuhunkin. Myös Charles Lindbergh nimesi pärinäkoneensa, jolla hän 
suoritti ensimmäisen Atlantin yli suuntautuneen välilaskuttoman yk- 

sinlentonsa vuonna 1927, ”Spirit of St. Louisiksi”. Nimi viittaa Rans- 
kan pyhänä pidettyyn kuninkaaseen Ludvig IX:een (1227—1270) ja 
toisaalta Saint-Louis-nimiseen kaupunkiin, joka tunnetaan eräänä 
jazzin monista kotikaupungeista. Vastaavalla tavoin ranskalaisen 
Antoine de Saint-Exupöryn postilennot katolisen Etelä-Amerikan tai- 
vaalla välittävät lukijoille edelleen kosmisen kauneuselämyksen.!0 
Nämä moderniteetin proosa- ja runoratsut olivat liikkeen ja hurma- 
henkisyyden Pegasoksia. 

Spiritualismin palo ja näennäistranssendentalismin sielunruoka ra- 
vitsevat nykyisin amerikkalaista politiikkaa. Kun Wrightin veljesten 
ensimmäisestä moottorilennosta tuli kuluneeksi sata vuotta, Yhdys- 
valtojen hallitus järjesti suurenmoisen tilaisuuden. Saatuaan kiinni 
Saddam Husseinin George W. Bush oli suosionsa huipulla. Hän pal- 
kitsi itsensä ja kansakuntansa maalaamalla koko maailman eteen 
ennen näkemättömän avaruusohjelman joulukuussa 2003. Terrorismin 
ja taannoisen sukkulaturman aiheuttama itsetunnon kolaus oli pai- 
kattava mahtipontisella ohjelmanjulistuksella: amerikkalainen astro- 
nautti astelisi ennen pitkää Mars-planeetan pinnalla! Kilpavarustelun 
vuosina John F. Kennedy oli soveltanut Kuuban kriisin, U-2-vakoilu- 
koneen alas ampumisen ja Juri Gagarinin tuottaman tappiomielialan 
lääkitsemiseen samaa reseptiä. 

Jo kuulennot olivat sublimaation huippu. Avaruusrakettien valkoi- 
set pinnat, hygieenisiltä näyttävät grafiikat ja kullatut aurinkopaneelit 
muistuttivat apollonisesta viisauden ihanteesta (myös ohjelma itse oli 
nimetty ”Apolloksi”). Amerikan kansojen tie tähtiin on kollektiivisen 
joukkopaon muoto. Kun Amerikan mantereen länsiranta pysäytti kara- 
vaanarit ja kun sielun syöverit osoittautuvat pohjattomiksi, liikkeen oli 
jatkuttava kohti avaruuden laitaa. 


Utopioiden toteutuminen ja katoaminen 


Tämä yö kuluu junassa. Raiteiden laulu pitää huolen siitä, että syntyy 
Emmanuel Levinasin kuvailema kokemus olemassaolosta: ”Sinä et 
valvo. Se valvoo.”!! Poliisi- ja roistovaltion leimojensa ohella Yhdys- 
valtoja on pidetty eräänlaisena unelmavaltiona. Se on utopia ja uni 
maan päälle laskeutuneena. Baudrillard oli ilmeisesti oikeassa ajatuk- 
sessaan, että sitä mukaa kun maailmassa ei tunneta amerikkalaisen 
elämäntavan lisäksi enää mitään muuta, tapahtuu vastautopioiden 
katoaminen. Mikään ei kuitenkaan katoa kuolemalla vaan monin- 
kertaistumisen ja kyllästymisen kautta, mitä Heidegger puolestaan 
piti kuolinkouristuksissaan kamppailevan systeemifilosofian kohta- 
lona. Niinpä amerikkalainen utopiakaan ei romahda heikkouttaan 
vaan syöpämäisen liikakasvun seurauksena. Se katoaa laajenemalla, 
kun kaikesta, yhtä hyvin Mikki Hiirestä, McDonald'sista kuin joka- 

päiväisestä sukkien vaihdostakin, tulee syvästi ”arvofilosofista”, ”sosi- 
aalista” ja ”poliittista”. 

Amerikkalainen politiikka on todellista party-toimintaa. Se on peliä 
ja spektaakkelia, jonka tehtävänä on vakuuttaminen (warranty). Sen 
idea on kenties kadonnut, mutta paradoksaalista on, että systeemi 
toimii sen johdosta yhä paremmin. Toisaalta tämä ei ole outoa, koska 
itse idea oli vain muodollinen: lisää, enemmän ja nopeammin. Si- 
sällöistä tyhjentyminen siis täydellistää muodon. 

Keinotekoisuutensa ja virtuaalisuutensa vuoksi Amerikkaa on 
pidetty simulaationa, jota ei voida enää erottaa mallistaan. Baudril- 
lardin merkittävimpiä älynväläyksiä oli hänen semiologinen jaotte- 
lunsa, jonka mukaan asian ilmaisu (abstrakti kuva) itsenäistyy erilleen 
sen merkityssisällöstä (mentaalinen kuva) ja ulkopuolisesta todellisuu- 
desta (referenssi). Mitä tämän perusteella voidaan ajatella amerik- 
kalaisista Cadillaceista ja Chryslereista, joiden jäähdytinmaskit muis- 
tuttavat kreikkalaisten temppelien julkisivuja? Amerikassa tapahtuu 
todellinen merkitysten disseminaatio, kun dollarihymyn epikurolainen 
ilve (abstrakti kuva) erottuu sen takana lymyävästä vaurauden mer- 
kityssisällöstä (mentaalinen kuva) ja esikuvastaan Akropolis-kukku- 
lalla (referenssi). Kitschin kautta jäljitelmistä on tullut esikuviaan 
todellisempia. Tämä merkitsee, että transsendentit merkitykset ovat 
kadonneet ja kaikki filosofia on muuttunut vain toiminnalliseksi ja 
aineelliseksi. 


Takapihojen Amerikka 


Amerikkalaiseen jatkuvan liikkeen ajatteluperinteeseen kuuluu, että 
suuri osa ihmisistä asuu ei-missään. Asuntovaunussa asuminen on 
erittäin yleistä varsinkin köyhimmissä osavaltioissa. Olen saapunut 
Olkahomaan. ”Joko sinulla on auton vetokoukku?”, kysyy paikallisen 
Ostos-TV:n mainos. ”Eikö? No millä sinä sitten vedät asuntovaunua, 
jos sinulla ei ole auton vetokoukkua?!” Varhaisella televisionkatsojalla 
tuskin on enempää asuntoa, vaunua kuin veturiakaan, mutta idea on 
hyvä. Siis nouse pyörille, on the road, hanki asuntovaunu ja laita 
osoitteeksi poste restante. Pistä Metallican, ZZ Topin tai Bruce 
Springsteenin biisejä soimaan ja lähde tien päälle, aitoon Amerikan 
malliin! 

Aamu Oklahoma Cityn asemalla tuo eteen roska-autoja ja pult- 
sareita. Villinä pidetty länsi on Amerikan takapiha. Olen hämmäs- 
tynyt. Kun saapuu Lännen suurkaupunkiin, pukeutuminen ja asenteet 
ovat kuin 1950-luvulta. Luulin, että Amerikka olisi toisenlainen, mutta 
se on vielä toisenlaisempi. 

Satunnainen liikemiesvierailija, joka toitottaa matkapuhelimeen 
keskellä kiireistä katua, ei asiaa huomaa, mutta jos poikkeaa hieman 

amerikkalaisuudesta ja pysähtyy, niin havaitsee eron eurooppalai- 
suuteen. Nuoret 20-vuotiaat naiset pukeutuvat puseroon ja hameeseen. 
Miehet käyttävät flanellipaitaa ja Leviksiä. He tanssivat kantrin 
tahdissa ulkoilmalavoilla ja ovat pitävinään hauskaa. He ovat hyvin 
isänmaallisia ja murehtivat syyskuun yhdennentoista päivän tapah- 
tumia. Sen johdosta veisataan edelleen itkuvirsiä ja järjestetään illan- 
istujaisia. Niissä joukkosurraan Amerikan sydämeen iskettyä haavaa. 

Etelävaltioissa vaikuttaa kolme kansanperinnettä: latinot, mustat 
ja cowboyt. Latinoihin uppoaa Anastacia, Ricky Martin ja Shakira. 
Heidän suosionsa on espanjaa puhuvan väestön keskuudessa vailla 
vertaa. Mustiin vetoaa hip-hop ja rap, joiden sanoitukset kantavat 
tiettyä käyttäytymiskoodia tai paremman elämän ohjetta: ”Follow this, 
and yow'll be happy when you die. — Yo!” Valkoiseen väkeen vetoaa 
brittiläinen pop. Robbie Williamsilla on kannatusta täälläkin. Latinot 
ja mustat kamppailevat edelleen paremman elämän puolesta. Siksi 
heihin vetoavat musiikkivideot, joissa etnistä alkuperää oleva solisti 
kurvaa Mercedes-Benz-avoautolla. Päivä on kaunis ja woman is 
beautiful. Mustilla oli Martin Luther Kinginsä. Latinoilla ei ole ollut 
vielä omaa kingiään. Varsinainen roturasismi on jo sillä tavoin pois 
pyyhittyä, että suurta julistajaa tuskin tuleekaan. Sellaisen voi tarvita 
enintään maassa asuva muslimiväki. 

Ulkona aaltoilee lähes sadan asteen paahde. Lämpöasteet ja mitta- 
yksiköt ovat tässä maassa niin kuin kaikki muutkin tykötarpeet. 
Ollessaan sockeria myös football on aivan kummallista. Alaskan asuk- 
kaat kiinnittävät tennismailat anturoidensa pohjaan ja käyttävät niitä 
lumikenkinä. Ulko-ovet avautuvat sisäänpäin. Mutta 90 F* = 32 C. 
Itse en jaksa enää tukalaa junakyytiä. Ostan halpalennon Los Ange- 
lesiin. Myös täyteen lastatussa DC-9:ssä on helteinen olo. 


Ylimeno ja mailleenmeno 


Eteläinen Yhdysvallat on kehitysmaata. Olot eivät ole kovin erilaiset 
kuin toisessa suurvallassa, Venäjällä. Molemmat jättiläiset ovat pyrki- 
neet kohottamaan itsetuntoaan samalla menetelmällä: todistelemalla 
kuinka hiiltä, terästä, rautaa ja hautakiviä on tuotettu vuosi vuodelta 
yhä enemmän. Kenties suurentelu ei olekaan vain amerikkalainen 
ominaispiirre. 

Aivan läntisimmällä rajalla, enkelten kaupungissa, silmiin pistää 
historiattomuus, autistinen ajan ja menneisyyden puute. Maisemassa 
ei ole jälkiä kulttuurista, ei varsinkaan ”agrikulttuurista” saati cultura 
animista. Matalalla kaartelevasta koneesta näkee, että pellot ovat 
tasankoja. Niissä ei ole mitään kädellä viljellyn näköistä. Kaupungit on 
koottu betonielementeistä, tai ne ovat röttelökortteleita. Mitään new- 
yorkilaisen klassisismin tai bostonilaisen modernismin tapaista arkki- 

tehtuuria täällä ei ole. Ei olekaan ihme, että ystäväni Matthew, jonka 
tapaan sovitusti lentoasemalla, oli haltioissaan Helsingin uusrenes- 
sanssi- ja jugend-taloista käydessään Suomessa kaksi vuotta sitten. 

Los Angelesissa mitkä tahansa jumalat ovat mahdollisia, yhtä hyvin 
latinoiden pyhimykset kuin aasialaisten Buddhat. Amerikan arkaaisia 
jumalia eivät olekaan auringonnousun suunnalta nousseet Wotan, 
Vishnu tai Kali. Niiden vaikutus pysähtyi Eurooppaan, joka kohtasi 
keskipäivän demoninsa jo kastijaon oppeja hyödyntäneen natsismin 
muodossa. Jumalien paikan ovat tässä materiaa pursuavassa neon- 
valojen hehkussa varastaneet Sony, Samsung ja Canon. Myös L. Ron 
Hubbardin dianetiikalla, skientologialla ja jopa ruotsalaisella Emanuel 
Swedenborgilla on täällä oma seurakuntansa, joka tosin toimii aktiivi- 
semmin Yhdysvaltojen itäosissa. Lännessä myös ateisteilla on asian- 
mukaisesti oma kirkkonsa. 

Yhdysvallat on maa, josta pystyy sanomaan kahden viikon läsnäolon 
jälkeen kaiken tarpeellisen, mutta asuttuaan maassa kaksikymmentä 
vuotta voi olla vaikea päättää, mistä aloittaisi. Amerikka on maailman 
suurin pakolaisvaltio, levoton jättiläinen, joka projisoi omia itsetunto- 
vaivojaan ja sisäisen hajanaisuuden kokemuksiaan haluunsa hallita 
kaikkea muuta maailmaa. Olisimmeko onnellisempia ilman Amerik- 
kojen löytymistä? Olemmeko löytäneet niiden olemusta vieläkään? 
Kaikesta huolimatta uskon jokaisen eurooppalaisen salassa kiittävän, 
että on olemassa tämä ristiriitojen ja paradoksaalisen oikeudentunnon 
Amerikka. 

Kävelen rannalla ja poimin käteeni simpukankuoren. Seuraava maa 
meren takana on Japani. Olen saapunut perille. Täällä aurinko sulaa 
veden kultaiseen pintaan niin kuin munan keltuainen paistinpannuun. 
Taivaanrannan takana matkatessaan se saa lisää voimaa ja nousee 
huomenna taas. Riisun vaatteeni ja menen uimaan. Kokemusta kestää 
vain hetken: se on suuri sininen, veden lämpö ja horisontin hehku. 
Painan kasvoni veden pintaan. Pian on yö, ja vaatteeni ovat vettä. Tätä 
maailmaa valaisevat vain kalat. Merihevoset veivät sieluni, ja ne 
leikkivät kanssani.? 

Uskotko yliluonnolliseen? 


Darwin, Däniken ja pyramidien arvoitus 


”Aivan, sinähän luit jo pienenä niitä Erich von Dänikenin kirjoja!”, to- 
tesi eräs täti-ihminen ymmärtäväisesti mainittuani taannoin, että olin 
alkanut opiskella filosofiaa. Ja aika, jota elettiin, vasta edelsi nykyistä 
filosofiaboomia. Myöhemmin olen huomannut, että voidakseen toden 
teolla omistautua filosofialle pitääkin olla jonkinlainen vapaaherra. 


Filosofiksi ryhdyttäessä on tärkeää irrottautua entisen elämän talou- 
dellisista ja ideologisista taustaehdoista, kuten rahasta, suvusta ja 
oman luostarinsa filosofisen sääntökunnan sotilasvääpeleistä. Näistä 
kiinnekohdista irti pääseminen ei ole ollut minulle yhtä vaikeaa kuin 
Eino Kailalle, Karl Marxille, Ludwig Wittgensteinille ja monille muille 
kunnianarvoisille filosofeille — kenties juuri omien sitoumusteni vähäi- 
syyden vuoksi. 

Filosofian harjoittaminen on mitä luonnonvastaisinta puuhaa. 
Eräät naturalistit ovatkin tuottaneet toisille filosofeille melkoista hu- 
via pitämällä ”luonnollisena” tai ”luonnonvastaisena” milloin mitäkin 
ilmiötä tai asiaa. Jo se, mikä luonnon kirjaan luetaan, on tietenkin hy- 
vin epäluonnollista, eli seurausta ihmisen itsensä luomasta kulttuu- 
rista. Italialainen filosofi Giambattista Vico (1668—1744) ajatteli aikoi- 
naan, että niin sanottua tekijäntietoa ihmisellä voi olla muun muassa 
matematiikasta, oikeusjärjestyksestä, kirjallisuudesta ja kulttuurista 
sekä luonnontieteen teorioista, sillä nämä ovat ihmisen itsensä luomia 
tuotteita, kun taas luonto sinänsä on olemassa luonnostaan ja pysyy 
sen vuoksi ikuisena arvoituksena — niin kuin Mona Lisan hymy. 

Mutta myös ihmisessä piilee eläin, kuten kulttuurimme ikoniksi 
kohotettu Friedrich Nietzsche julisti, ja juuri siksi myös inhimillisen 
elämän luojajumala itse kuuluu karvoineen kaikkineen luontoon. Mikä 
on siis ihmisen oma alkuperä? Olemmeko seuranneet luonnollisesta 
kehityksestä niin sanotun evoluution myötä, antoiko jumalallinen 
sormi elämälle sähköiskun luodessaan suuressa pamauksessa kaiken, 
vai tulimmeko avaruuden laitamilta, tähtitarhain tuolta puolen, tai- 
vaankannen takaa? Halki vuosikymmenten meitä ovat vastauksillaan 
viihdyttäneet erilaisten oraakkelien ja oppineiden arvaukset — meedi- 
oista materialisteihin, Uri Gelleristä tiukan tieteellisiin skientisteihin. 
Uskotko sinä yliluonnolliseen? Vaikka olevaisen alkuperää koskevat 
kysymykset ovatkin ajan hampaan kuluttamia, niihin sisältyvä viisaus 
on omalla tavallaan ikuista. 

Erikoisen tavallisia epäilyksiä 


Käkikellojen luvatusta maasta kotoisin oleva tietokirjailija Erich von 
Däniken on tunnettu väitteestään, että ihminen ja hänen kulttuurinsa 
ovat ekstraterrestiaalista alkuperää: lähtöisin planeettamme ulkopuo- 
lelta. Ajatus on mielikuvitusta kiehtova ja houkuttelee lennokkaisiin 
ajatuskulkuihin tavalla, johon ohjaa myös lohduton totuus asemas- 
tamme kaikkeudessa: kiidämme avaruuden halki kivisen järkäleen 
päällä, joka ei ole kiinnitetty mihinkään vaan ”pyörii” kuten tanssivien 
dervissien sufi-runoilija ekstaasissa tai pölyhiukkaset tuulessa, eikä 
paraskaan tiedemies osaa sanoa, minne olemme menossa. 

Sen sijaan von Däniken kiinnitti huomionsa pyramideihin. Hänen 
mielestään muinaisten faaraoiden hautakammiot ja inkakuninkaiden 
juhlapaikoiksi rakennetut temppelit muistuttavat pysyvästi ihmisen ja 
kulttuuriemme taivaallisesta alkuperästä. Pyramidien rakentaminen 
ei ollut vain egyptiläinen ilmiö, vaikka Sinuhen ajalta periytyvät Gizan 
ja Sakkaran alueen rakennelmat ovatkin ehkä kaikkein komeimmat. 
Myös Etelä- ja Väli-Amerikan intiaanit suosivat samanlaista raken- 
tamistapaa — von Dänikenin mukaan toisistaan tietämättä. Pyramidi- 
en kaltaisia luomuksia rakensivat muiden muassa Meksikon atsteekit, 
Guatemalan mayat sekä Bolivian, Chilen ja Perun inkat. Teoksessaan 
Tulimmeko tähtien takaa? von Däniken muotoilee ajatuksensa näin: 


Tähän asti on oltu sitä mieltä, että Etelä-Amerikan pyramidit ja 
mayojen keskiamerikkalaiset pyramidit olisivat syntyneet ilman 
mitään yhteyttä Egyptin pyramideihin. Egyptissä nuo kolossaali- 
rakennukset olivat tämän mukaan hautapaikkoja, uudella mante- 
reella pelkästään suurenmoisia konstruktioita, joiden yläpuolelle 
rakennettiin temppeleitä. [...] Pyramidien muoto on sama kuin 
Egyptissä. Kuka tässä on ottanut mallia keneltä? Kummat raken- 
sivat ensimmäisinä pyramideja, inkat vai egyptiläiset? [...] Olisiko 
mahdollista, että kaikilla pyramideilla kaikilla maailman seu- 
duilla on ollut samat pääsuunnittelijat?! 


Egyptin suuret pyramidit ovat peräisin noin 4 500 vuoden takaa ja 
intiaanien kiviröykkiöt suuren valtameren takaa. Kulttuurien ainoat 
yhtäläiset piirteet löytyvät pyramideista. Niissä yhtäläisyyksiä onkin 
useita, ja Däniken luettelee niitä kirjoissaan.? Jos tieto pyramidien 
valmistuksesta olisi jossain vaiheessa levinnyt Pohjois-Afrikasta Atlan- 
tin yli Amerikkoihin, sopii olettaa, että sieltä olisi myöhemmin löytynyt 
muitakin egyptiläisen tai etuaasialaisen kulttuurin tunnusmerkkejä, 
esimerkiksi jälkiä aakkoskirjoituksesta tai hieroglyfeistä. Asianlaita ei 
ole kuitenkaan niin, ja intiaanien katsotaankin tunteneen vain al- 
keellisen solmukirjoituksen. Muutoinhan tilanne olisi vastannut kris- 

tillisen lähetysretkikunnan saapumista eristyksissä olleelle saarelle 
Hollywood-elokuvassa: kyläpäälliköltä löytyy viisareilla varustettu 
rannekello, ja alkuasukkaat puhuvat sujuvasti valloittajien kanssa 
englantia... 

Toisaalta myös viikinkien on todisteltu seilanneen Pohjois-Atlantin 
viimassa Kanadan mannerjalustalle jo paljon ennen Kolumbuksen 
aikaa, joten eipä tuo vaikutusyhteyskään mahdoton ole. Viikinkien 
veljeskunnan ”Göran Schildt”, tutkimusmatkailija Thor Heyerdahl, 
puolestaan osoitti vuonna 1970 pystyvänsä purjehtimaan Ramses- 
dynastian aikaisella Ra II -papyrusveneellään Marokosta Länsi-Intian 
saaristoon.3 Hänen jäljittelemänsä retkeilijät lienevät tyytyneet vain 
menolippuun, sillä mitään vuorovaikutusta, kuten ryöstösaaliita, orja- 
kauppaa tai prostituutiota maanosien välillä ei ole havaittu ennen 
vuotta 1492. 

Todennäköisimpänä von Däniken pitääkin sitä, että rakennusohjeet 
pyramidien valmistamiseen ovat saapuneet eri mantereille niiden ulko- 
puolelta, kokonaan toiselta taivaankappaleelta, ufo-olentojen tuomina. 
Tähän viittaa myös se, että pyramidit ovat tietyssä astronomisessa 
asennossa, niiden rakenteet noudattelevat tähtitieteellisiä mittasuh- 
teita, seinustoihin on kaiverrettu humanoideja esittäviä piirroksia, ja 
ilmakuvista niiden liepeiltä voidaan hahmottaa jopa lentokenttiä ja 
avaruuskeskuksia! Dänikenin mukaan koko ihmissuku ja elämä itse 
saattaa olla kotoisin aurinkokuntamme ulkopuolelta. 


Konnien saarilla 


Joskus sattuu, että matkalle lähtiessä ihmisen päähän syntyy hyviä 
uusia ajatuksia. Tämä selittänee laivaseminaarien suosion. Sanotaan, 
että ollakseen matkalla ihmisen on syytä karata (lähteä riippumatta 
siitä olisiko syytä jäädä), kadota (mennä niin ettei kukaan tiedä missä 
itse on) ja unohtaa (jättää kaiken taakseen). Vain näin olet tieteelli- 
sellä matkalla. 

Kun 24-vuotias lääketieteen opiskelija Charles Darwin oli neljä 
vuotta kestäneen purjehduksensa lopulla saapunut Beagle-laivan kyy- 
dissä lähellä Ecuadoria sijaitseville Galäpagossaarille vuonna 1835, 
hän teki siellä ollessaan merkittävän havainnon. Eläinkanta ja var- 
sinkin linnusto oli riittävän samanlainen kuin läheisellä Etelä-Ame- 
rikan mantereella mutta myös tarpeeksi omaleimainen, jotta Darwin 
saattoi olettaa yhtäläisyyksien ja erojen selittyvän maantieteellisillä 
seikoilla ja todistavan siten myös lajien evolutiivista kehitystä kuvaa- 
van hypoteesin puolesta. Vuonna 1913 suomen kielelle käännetyssä 
evoluutioteorian raamatussa Darwin pukee omat havaintonsa seuraa- 
vien havaintojen ja kysymysten muotoon: 

Galapagos-saaret, jotka sijaitsevat päiväntasaajan seudulla, ovat 
500-600 engl. peninkulman päässä Etelä-Amerikan rannikolta. 
Näiden saarten miltei kaikki maa- ja vesieliöt osottavat ilmeistä 
sukulaisuutta Amerikan mannermaan asujanten kanssa. [...] 
Miksi on asian laita tällainen? Miksi ilmenee näissä lajeissa, jotka 
oletetaan erikoisesti Galapagos-saarille ja yksin niitä varten 
luoduiksi, niin selvänä sukulaisuus Amerikan mantereelle luotu- 
jen lajien kanssa? [...] Tällaisia tosiasioita ei mitenkään voida 
selittää siltä käsityskannalta lähtien, että lajit ovat luodut riippu- 
matta toisistaan. Sitävastoin meidän esittämämme käsityksen 
mukaan on selvää, että Galapagos-saaret ovat saaneet asujamis- 
tonsa Amerikasta ja Kap Verde -saaret Afrikasta, joko sitten 
tilapäisin levenemiskeinoin, tai (joskaan omasta puolestani en 
usko tätä selitystä) siten, että saaret ovat olleet aikaisemmin 
katkeamattomassa maayhteydessä mantereen kanssa. Sellaiset 
siirtolaiset ovat taipuvaisia toisiintumaan, mutta perinnöllisyys 
ilmaisee vieläkin niiden alkuperäisen synnyinseudun.f 


Darwinin epäilemä maayhteyden vaikutus voidaankin jättää laskuista 
pois, sillä 18 saaren Galäpagos-ryhmä on kohonnut suoraan merestä 
tulivuoritoiminnan tuloksena noin viisi miljoonaa vuotta sitten — niin 
kuin Feenix-lintu tuhkasta. Mannerliikuntojen vaikutus voisi selittää 
myös pyramidien rakenteissa havaitut yhtäläisyydet, ellei noiden 
mahtavien mantereiden erkaantuminen olisi peräisin kaukaa ihmistä 
edeltävältä ajalta, noin 135 miljoonan vuoden takaiselta yläliitukau- 
delta, jolloin planeettaamme asuttivat dinosaurukset ja joka tunnetaan 
”maapallon hämäränä keskiaikana”.5 Mutta muutoin Darwinin lähtö- 
kohta muistuttaa von Dänikenin kuvailemaa tilannetta; tosin heidän 
päättelynsä etenevät vastakkaisiin suuntiin. 

Von Dänikenin teorioissa mantereiden etäisyys todistaa pyramidien 
yhtäläisyyksien puolesta, kun havaitut yhdenmukaisuudet tulkitaan 
ufo-olentojen tuomiksi. Darwinin ajattelussa maantieteelliset välimat- 
kat todistavat lajien eroavaisuuksien puolesta, kun erottavia piirteitä 
ei selitetä luomistyöstä johtuviksi. Yhtä kaikki, Darwinin havainnot 
ohjasivat häntä luonnostelemaan oman evoluutiota ja perinnöllisyyttä 
koskevan teoriansa. Sen mukaisesti on kehittynyt ja valikoitunut 
muotoonsa eri puolilla maailmaa eläneiden eläinten, ihmisten ja mui- 
den luotujen liha. Ja tämän kaiken keksimisestä ei ole kulunut vielä 
kahtakaan sataa vuotta. 


Olevaisen alkuperästä 


Darwinin päättely perustuu havaintoon, että saarten ja mantereiden 
välillä oli vallinnut enemmän tai vähemmän eristynyt tila. Samaan 

havaintoon nojaa myös von Dänikenin ajatus: Afrikka on ollut ihmisen 
historiaa pitemmän ajan irti Amerikasta. Mutta von Däniken vie onto- 
logiset arvauksensa pitemmälle. Hän pyrkii vastaamaan siihen olevai- 
sen alkuperää koskevaan kysymykseen, jonka Darwin jätti Herran 
huomaan: mistä tai miksi olevainen ylipäänsä on? 

Darwin puolestaan ei niinkään selittänyt kuin vain kuvasi. Myös 
kysyessään syytä ja alkuperää hän ei pystynyt eikä pyrkinyt vastaa- 
maan sellaisiin fundamentaaliontologisiin kysymyksiin, kuten miksi 
luonnossa havaittava muutos olisi luonteeltaan edistystä tai miksi 
ilmiöt kehittyisivät aina vain kohti kukkeampia ja täydellisempiä 
muotoja. Aristoteleen muotoilemista syyn lajeista hänen päättelynsä 
hyödynsivät sekä vaikuttavaa syytä, johon liittyy kausaalinen syyllä 
selittäminen, että finaalista päämääräsyytä, johon liittyy ajatus luon- 
nossa vallitsevasta tarkoituksenmukaisuudesta ja sen mukainen teleo- 
loginen selittäminen. 

Jos viimeksi mainitut syyn lajit voidaan lukea formaaliontologian 
piiriin, niin loput aristoteelisen analyysin syistä, muodollinen ja mate- 
riaalinen syy, jäävät pohdittaviksi materiaaliontologisten ongelmien 
kentälle. Tässä valossa sekä Darwin että von Däniken osoittautuvat 
metafyysisiksi materialisteiksi, ja omalla tavallaan he ovat vaikut- 
taneet myös hengenelämäämme ravinneisiin käsityksiin siitä, mitä tuo 
”materia” filosofisesti katsoen on. Filosofian harjoittaminenhan on jo 
sinänsä henkistä toimintaa, vaikka filosofit eivät eläkään pelkästä 
hengestä. 

Darwinia ja von Dänikeniä erottaa se, että toinen kuvaa, toinen 
keksii. Kun fenomenologeina on nykyään pidetty monia analyyttisiakin 
filosofeja, samaa logiikkaa seuraten Darwiniakin voisi nimittää nyt 
”fenomenologiksi”, hän kun vain luonnosteli eteemme kuvauksen siitä, 
kuinka ilmiöt ovat hänen mielestään tapahtuneet. Sekä Darwin että 
von Däniken ovat siis suuria metafyysikoita, jotka jättivät olemassa- 
olon oman luonteen pohtimisen rauhaan, mutta eksistentiaalionto- 
logiset kysymykset elämän alkuperästä ja kuoleman merkityksestä 
eivät kyenneet jättämään rauhaan kumpaakaan ajattelijaa itseään. 


Luotain, sä lähdit! 


Von Däniken on edennyt Darwinia pitemmälle ontologisissa kannan- 
otoissaan, mutta kestävätkö hänen käsityksensä kritiikkiä? Kysymyk- 
sestä voi esittää vähintäänkin muutaman huomautuksen. Ensinnäkin 
monet filosofiaa tuntemattomat luonnontieteilijät asennoituvat tutki- 
miinsa ilmiöihin hämmästyttävän naiivisti. Heitä voikin sanoa naii- 
veiksi naturalisteiksi. Esimerkeiksi kelpaavat NASA:n eli ”Pohjois- 
Amerikan Avaruushallinnon” virkamiehet, jotka pakkasivat vuonna 
1972 avaruuden ääriin lähettämänsä Voyager F -luotaimen mukaan 

(kenties hieman hupaisasti) alastonta naista ja miestä esittävän 
laatan.$ Kullattuun kilpeen oli kaiverrettu myös lähettäjän kotipaikka, 
taivaallinen postinumero ja tietoja binäärisesta numerojärjestelmästä, 
”sillä se on kaikkien loogisesti rakennettujen tietokoneiden kieli ja 
sellaisena muita ymmärrettävämpi.”? 

Olisi mielenkiintoista tietää, minkälaisissa käsissä he olettivat tuon 
laatan kuluvan. Avaruuden ihmeet huomioon ottaen paljon luonte- 
vampaa olisi ollut olettaa, että ufo-olennot eivät lainkaan eksistoi 
samassa kolmiulotteisesti ja ajallisesti avautuvassa todellisuudessa 
kuin me vaan jossain aivan toisessa ulottuvuudessa, joka ei edes 
paljastu ihmisen vajavaisille aisteille. Tähän ohjaisi jo tieteiskirjalli- 
suuden mielikuvituksettominkin aines. Dekadenttia on, että taivaal- 
lisen postikortin kuva-aihe oli lähtöisin science fiction -kirjailijana tun- 
netun astrofyysikko Carl Saganin kynästä.8 

Sen sijaan tieteiden piirissä oletus, että elollinen elämä toistuu 
samanmuotoisena halki universumin, perustuu käsitykseen, jonka 
mukaan elämän alkuehdot ja evoluution lait ovat samanlaiset halki 
universumin. Niinpä aistikyvyn ehtojen ja viestinnällisten puitteiden 
pitää olla kaikille maailman humanoideille samat. Myös von Dänikenin 
realismi selittynee kirjoittajansa halulla olla ”objektiivinen” ja vakuut- 
taa siten rahvaan mieltä. Toisaalta moni oppinutkin uskoo nykyisin 
vain sitä, minkä hänen silmänsä näkevät, ja siten myös von Däniken ja 
hänen kollegansa voidaan mitä mainioimmin lukea tuohon naiivien 
naturalistien koulukuntaan. 

Toinen huomautus koskee von Dänikenin historiantuntemusta. Mo- 
net tietävät, että muinaisilla egyptiläisillä ja Etelä-Amerikan intiaa- 
neilla oli käytössään korkeasti kehittynyttä matematiikkaa. Ja miksi ei 
olisi ollut? Erottaahan meidän ja heidän aikaansa muutoinkin vain 
tieteellisen ajattelun soveltaminen: tekniikka. Ilojen ja ahdistusten 
aiheet olivat samoja kuin nykyään. Pyramidien taidokas astronomi- 
suus saattaakin ilmentää ihmisen halua hallita tiedoillaan ja taidoil- 
laan aikaa, missä tehtävässä on riittänyt haastetta myös modernille 
tieteelle. Pyramidit ovat siis taivaankappaleiden sijainnin mukaan 
pystytettyjä almanakkoja ja päivyreitä, kuten samalta ajalta periy- 
tyvät Stonehengen graniittipaasit. Tai ne ovat kuoleman uhan alla 
pystytettyjä toteemeja, kuten Pääsiäissaarten hymyttömät kivikasvot. 
On tosin vaikea sanoa, keille nämä vakavat ja vakaumukselliset nä- 
köispatsaat pitäisi nyt omistaa, Skepsis-yhdistyksen kyynikoille vai 
Darwin-seuvran tosikoille? 

Kolmanneksi, pyramidien muotoon saattoi vaikuttaa se, että egypti- 
läisessä sen enempää kuin inkakulttuurissakaan ei tunnettu mainit- 
tavaa arkkitehtuuria eikä rakennustekniikkaa. Ihmiset asuivat tel- 
toissa tai tiipiissä. Niinpä rakennelmien yhteisiä piirteitä ei voida pitää 
tuloksena tietoisista valinnoista, keskinäisistä vaikutusyhteyksistä 
eikä ufo-olennoista vaan paremminkin fysikaalisesta luonnonlaista. 

Tietyn muotoiset kivet sattuivat pysymään mielellään juuri pyramidi- 
orjien kasaan kokoamassa läjässä, eivätkä ne lähteneet vyörymään 
rinteen reunaa alas, kuten muinaiset murikat Sisyfos-nimisen miehen 
ikuisesti jatkuvassa painajaisunessa. 

Yhteisiä piirteitä pyramidien muotoilussa voidaan pitää seurauk- 
sena samantapaisesta fysikaalisesta välttämättömyydestä, joka on 
määrännyt myös komppanian suuruisen sotilasyksikön koon ja anta- 
nut sen johtajalle nimen ”kapteeni”. Tuo sanahan juontuu italian 
kielen fraasista, joka tarkoittaa ”samasta padasta”. Noin sadan miehen 
vahvuinen yksikkö on nimittäin suurin, joka tulee kylläiseksi juuri sen 
kokoisen soppapadan sisällöstä, joka vielä suostuu kiehumaan leiri- 
nuotiolla. Näin fysikaalinen lainalaisuus on muuttunut sosiaaliseksi 
instituutioksi. Vastaavasti myös pyramideissa havaittavat yhtäläi- 
syydet voidaan johdella fysikaalisista lainalaisuuksista tarvitsematta 
olettaa ufo-olentoja niitä tuomaan. 


Pyramidien huiputus 


Sekä Darwinin että von Dänikenin havainnot ja heidän päättelyidensä 
reitit ovat opettavaisia myös tieteenfilosofiaa ajatellen. Ouod natura 
relinguit imperfectum, ars perficit, totesivat alkemistit: ”Sen, minkä 
luonto jättää epätäydelliseksi, sen taide täydentää.” Evolutiivisen kehi- 
tyksen systemaattisuutta ja kosmista järkeä kuvaavan ajattelumallin 
voi löytää jo keskiaikaisten katedraalien kattofreskoista ja Jumalan 
luomistyötä kuvaavista maalauksista. Myös kirkkojen monisäikeisiä ja 
korkeuksiin kohoavia holvikaaria voidaan pitää sukuhierarkioiden tai 
lajinkehityksen symboleina, jotka ylistävät taivaallisen luomistyön 
valtavuutta, niin kuin Stephen Jay Gould ja Richard C. Lewontin ovat 
nähneet ironisessa artikkelissaan.? Niinpä evoluutio-oppi ja avaruus- 
huuhaa saattavat toistaa tiettyjä ideologisia ajattelumalleja, jotka 
ilmentävät lopulta hyvin tavanomaisia ja arkisia elämänkäytäntöjä. 
Useimpien taustalta löytyy luullakseni niin sanottu perheen ideologia 
ja kaikki sellainen, mistä yllätysvierailulle saapuva ufo-olento saattaisi 
ihmetellä, mitä tuokin touhu on. 

Mutta filosofisesti kiintoisinta pyramideissa on niiden rakentamisen 
syy, jota voidaan kutsua pyramidien arvoitukseksi. Miksi valmistaa 
suuria ja mahtavia monumentteja kuolemalle, joka meidät kaikesta 
materiasta kuitenkin vapauttaa — vai vapauttaako? Uskonnon sano- 
taan tekevän vapaaksi, mutta käytännössä uskonnot ovat sitoneet 
ihmisiä kuoleman pakoilemisen ikeeseen. Uskontojen pelottavuus ja 
vaikutusvalta perustuvat kuoleman viikatteen välttelemiseen. Niinpä 
esimerkiksi islamin imaamit lupaavat jokaisen pyhässä sodassa kuol- 
leen taistelijan vilahtavan hetkessä Paratiisiin, jossa he saavat nauttia 
ikuisesti seitsemänkymmenen neitsyen seurasta. Ajatus ei tosin kerro, 

ovatko myös homoseksuaalit tässä suhteessa tasavertaisia, tai pitääkö 
impien jäädä neitsyiksi. Siinä tapauksessa ikuinen Paratiisi saattaa 
muuttua monen mielessä Helvetiksi. 

Pyramidit voivat ilmentää ihmisen halua kiertää kuolema. Samaan 
tapaan myös nykyaikainen filosofian harjoittaminen, onpa se sitten 
transsendentaalista tai immanenttia, voidaan tulkita modernien tie- 
teenharjoittajien omaksi mausoleumiksi. Niin sanottu systeemifilosofia 
näyttäytyykin kollektiivisena pyramidin rakentamisena, jossa tutkija 
raaputtaa ja rappaa sivupuhteenaan omaa sarkofagiaan niin kuin 
timpermanni vesille laskettavaa venhoa. Tiedeyhteisön dekaanit, 
danny-showt ja dänikenit ovat sitten niitä, jotka omine ilmestyksineen 
ja näkyineen selittävät ja ohjailevat, mitä filosofia saa olla. Esimerkiksi 
analyyttisen filosofian hyvin tunnettu suosiminen tiedehallinnossa 
lienee seurausta siitä pelosta ja ahdistuksesta, jonka eri aiheisiin 
”sisältä päin sitoutuva” tarkastelu tuottaisi — ja josta ”analyyttinen ja 
viileä” ulkoa päin tarkasteleminen ”vapauttaa”. Ja myönnän toki itse- 
kin kirjoittavani omaa filosofiaani vain siksi, että tulevaisuudessa joku 
toinen filosofi voisi omistautua sen tutkimiselle sekä saada työtään 
varten apurahan ja esiintymislavan. 

Myös Egyptin pyramidien valmistamiseen liittyi sosiaalisia motii- 
veja. Se yhdisti ennen näkemättömällä tavalla kansaa. Faaraon mei- 
kattujen silmien alla ahertavat muskelimiehet muodostivat historian 
ensimmäisen kansallisvaltion, jossa taivaallinen ja maallinen hallinto 
kytkettiin yhteen. Faaraon kuolemattomuuden kautta rakentajista 
itsestäänkin katsottiin tulevan kuolemattomia, vaikka kuolleisuus 
muutoin oli rakentajien keskuudessa suuri. Luurankojen ja puuttuvien 
raajojen perusteella tiedemiehet päättelevät, että heidän tiimalasinsa 
tyhjeni noin 35 ikävuoteen. Inhimillistä kärsimystä lisäsi rakennus- 
työn tiukka deadline, joka riippui tietenkin hallitsijan omasta dead- 
linesta. Tämä homma oli sen verran hartsia, että taustamusiikiksi 
valitsisin goottibändi Nightwishin yhteen hitsaaman purple-flash- 
shooting-spine-pain-raidan ”Pharaoh sails to Orion”,10 jonka myötä 
saviastia rikkoutuu lähteellä ja haukka pyrähtää säikkyen lentoon — ja 
ruumis matkaa nukahtavan auringon rantaan, niin kuin on ollutkin, ja 
sielu kaukaiseen tähteen, joka sen on antanutkin. 

Faarao Kheops kuoli vuonna 2 457 eaa. Nykyisen työmoraalin valli- 
tessa olisi ihme, jos pyramideja ehdittäisiin rakentaa valmiiksi edes 
meidän päiviämme varten. Joka kodin asuntomarkkinoilla puuhas- 
televat keltiäiset saattavat nyt halveksia egyptiläisten kivikasoja, 
mutta totuus lienee se, että pyramidit jäävät olemaan vielä pitkäksi 
ajaksi senkin jälkeen, kun useimmat meidän asuttamistamme raken- 
nuksista on jo purettu. 

Huuhaan merkitys 


William S. Burroughs oli amerikkalainen laatukirjailija, joka tunne- 
taan monista tempauksistaan. Kun hän vuonna 1997 kuoli 83 vuoden 
iässä, häntä luonnehdittiin Yhdysvaltojen kirjallisuuden viimeiseksi 
suureksi neroksi Allen Ginsbergin ja Jack Kerouacin rinnalla. WSB:tä 
yhdistää Egypti-tematiikkaan hänen kirjoittamansa teos Hurjat pojat — 
Kuolleiden kirja, jota on edelleenkin pidettävä mestariteoksena.!! 
Egyptiläisten Kuolleiden kirja oli tosiasiassa maailman ensimmäinen 
käytöksen kultainen kirja. Siinä neuvottiin, miten Osiriksen hallitse- 
massa Manalassa pitää käyttäytyä, ja tässäkin teoksessa ylijumala Ra 
joutuu taistelemaan tottelemattomien nuorten kanssa erämaassa. Mut- 
ta Burroughs oli myös niiden ensimmäisten joukossa, jotka kiinnostui- 
vat maanmiehensä L. Ron Hubbardin dianetiikasta 1960-luvulla. Hän 
naamioitui putkimieheksi ja tunkeutui Hubbardin jo tuolloin varsin 
loisteliaaseen omakotitaloon tutkimuksiaan suorittamaan. 

Huuhaan harrastajat tietänevät itse harrastavansa huuhaata. Hei- 
dän mielestään se on kenties hauskaa. Todellisena huuhaana voi- 
daankin pitää lähinnä sellaista huuhaata, jota sen harrastaja itse ei 
tunnista huuhaaksi, vaan pitää sitä esimerkiksi kriittisenä ja suuri- 
arvoisena tieteenä. Oletettavasti sekä Hubbard että von Däniken ovat 
olleet tietoisia toimintansa luonteesta. Tuskin he muutoin olisivat 
pystyneet saavuttamaan kaupallista menestystä. Sen sijaan Harvardin 
yliopistossa Bachelor of Arts -tutkinnon suorittaneen Burroughsin 
motiiveista ei ole täyttä varmuutta, sillä hän on voinut tulla toimeen 
myös sukunsa perustaman Burroughs-merkkisiä kirjoitus- ja lasku- 
koneita valmistavan yrityksen tuotolla. 

Myös minä rohkenen nyt tehdä von Dänikenille ”burroughsit” ja 
tunkeudun hänen ajatuksiinsa omalla clavis hieroglyphicallani, toisin 
sanoen hänen ajatustensa tulkitsemiseen valmistetulla hieroglyfisella 
avaimella. Tärkeä kysymyshän on se, miksi avaruuden hörhöt neuvoi- 
vat muinaisia ihmisiä tekemään jotain niin peräti vaivalloista kuin 
kasaamaan kiviä kovalla helteellä. Miksi he eivät opettaneet jotain 
hyödyllisempää, kuten rakentamaan jäähdytys- ja kylmälaitteita egyp- 
tiläisille, uuttamaan kevyt-Coca-Colaa Amazonin kuumeisiin öihin tai 
keittämään lämmintä pannujauhatuskahvia kylmien Andien poncho- 
intiaaneille? 


Arkkityypeistä enkeleihin 
Psykoanalyytikko Carl Gustav Jungin (1875—1961) mukaan ufot ovat 


tulkittavissa kollektiivisen piilotajunnan projektioiksi. Von Dänikenin 
tavoin myös hän oli syntyperäinen sveitsiläinen, joka näki toisen 


82 


maailmansodan tunnot ja tuskat puolueettoman vuoristovaltion suo- 
jista. Muuta yhteistä ajattelijoiden välillä ei sitten olekaan. Jungin 
ajattelu noudattelee Sigmund Freudin opetuksia siinä, että hänenkin 
näkemyksensä mukaan unet nostavat päivänvaloon ihmisyksilöiden 
takaraivossa kyteviä ajatuksia. Eli jos Muhammed ei mene vuoren 
luokse, niin vuori tulee Muhammedin luokse. Freudin yksilöpsykologi- 
nen käsitys tajunnasta ei kuitenkaan tyydyttänyt Jungia, sillä se ei 
pystynyt selittämään eräitä paranormaaleja ilmiöitä, kuten aaveita, 
näkyjä ja muita ilmestyksiä tai sitä, miksi lähimmäisemme soittaa 
meille puhelimella juuri silloin, kun ajattelemme häntä. 

Jungin käsityksen mukaan ihmisellä on kaksi piilotajuntaa. Niistä 
ensimmäisen muodostaa yksilöllinen tiedostumaton, johon kuuluu ih- 
misen omaan sielunelämään kerrostunut aines, esimerkiksi elämän- 
kokemukset ja unelmat. Toisen muodostaa kollektiivinen tiedostuma- 
ton, joka koostuu ihmisille lajityypillisistä peruskokemuksista. Ne 
liittyvät kaikkien ihmisten kohtaamiin tilanteisiin, kuten syntymiseen, 
vanhenemiseen ja kuolemiseen. Arkkityypit puolestaan ovat näiden 
kollektiivisessa piilotajunnassa lymyilevien perustilanteiden kokemis- 
muotoja. Kun vastaava arkkityyppi integroituu yksilön sielunelämään, 
syntyy symboli. Symboli ei olekaan Jungin mielestä pelkkä semi- 
oottisesti, kognitiivisesti tai muulla tavoin merkitysopillisesti ymmär- 
rettävissä oleva merkki, vaan se on arkkityyppinen kokemisen tapa, 
jolla on universaali tiedostumaton merkitys. Täten ihmisen symboli- 
funktio ei ole lähestyttävissä pelkästään kielifilosofisena tutkimus- 
ongelmana, vaan symbolisuus liittyy olennaisesti ihmisten jokapäiväi- 
seen elämään, jossa symbolisten aktien merkitys on ei-predikatiivinen. 

Kollektiivinen piilotajunta koostuu siis sisällämme jyräävistä tie- 
dostumattomista voimista, jotka puolestaan muodostuvat yhteistoimin- 
nassamme solmimistamme sanattomista sopimuksista. Esimerkiksi 
kotiinpaluuodotusten perusteella voidaan nähdä niin sanottuja etiäisiä, 
ja kollektiivisessa piilotajunnassa piileskelevät käyttäytymisodotukset 
selittävät myös sen, miksi puhelimemme soi juuri silloin, kun odo- 
tamme sen soivan. Odotukset ja sopimukset ovat siis kuin diaprojek- 
toreita, jotka heijastavat tyhjälle valkokankaalle kuvia pimeässä huo- 
neessa. Kollektiivisen tiedostumattoman sisältämillä syy-yhteyksillä 
voidaan selittää myös sitä, miksi ihmiskohtaloiden näennäisesti toisis- 
taan riippumattomat linjat saattavat joskus leikata ”ihmeellisellä ta- 
valla” yhteen onnen ja onnettomuuksien keskellä. Siihen, onko kollek- 
tiivisen piilotajunnan paikka ja toteutumisyhteys lopulta yksilön sisä- 
vai ulkopuolella, tai onko sen olemus henkinen vai materiaalinen, on 
mahdotonta antaa lopullista vastausta oletusten todistumattomuuden 
vuoksi, mutta Jung näyttää asettuneen henkisyyttä korostavan vaihto- 
ehdon kannalle. 

Jungilaisittain ajatellen myös ufot voidaan tulkita kollektiivisen 
piilotajunnan tuottamiksi symbolimuodostelmiksi, joita ihmiset ovat 

piirrelleet seinämaalauksiinsa ja pyhiin kirjoituksiinsa eri puolilla 
maailmaa toisistaan tietämättä. Projektion alkuperä ei ole kuitenkaan 
tällöin ensisijaisesti sosiaalinen (kuten sen ilmiasu) vaan ihmisyksi- 
löiden olemukseen sisältyvästi arkkityyppinen. 

Tästä lähtökohdasta Jung selittää myös von Dänikenin taivastele- 
mia ilmestyksiä. Kun Euroopassa nähtiin harvinaisen runsas ufo- 
esiintymien sarja vuosina 1896—1897, on muistettava, että havainnot 
ajoittuivat poliittisen terrorin aikaan, jolloin surmansa sai muiden 
muassa Ranskan presidentti Sadi Carnot salamurhaajan uhrina. Kuo- 
hunta ennakoi ensimmäiseen maailmansotaan johtaneita jännitteitä. 
Kun Yhdysvalloissa nähtiin poikkeuksellisen paljon lentäviä lautasia 
kuuluisan Roswellin ufon vuonna 1947, on syytä huomata, että tämä 
tapahtui lähellä Los Alamosin ydinkoealuetta, pelottavien sienipilvien 
varjossa. Kun siis tavalliset perheenisät alkoivat yhtäkkiä nähdä 
takapihoillaan humanoideja, jotka ”varoittivat” ydinsodan vaaroista, 
nämä olennot voidaan selittää yhteisön moraalista huolestuneen kol- 
lektiivisen piilotajunnan tuotteiksi, jotka nousivat kuin zombiet hau- 
dasta muistuttamaan, että ”Älkää nyt sentään!” 

Kollektiivinen piilotajunta on siis yksilön ulkopuolelle paikantuva 
sopimusten, odotusten ja torjuttujen havaintojen verkosto, jota voidaan 
pitää yhtä merkityksellisenä kuin julkisia ja avoimia sopimuksia tai 
niiden yksilöpsykologisia vastineita ihmisen tajunnan sisällä. Kollek- 
tiivinen piilotajunta on yhtä merkittävä kuin yksilön oma tietoisuus ja 
piilotajunta. Mutta kollektiivisen piilotajunnan käsitettä on käytetty 
paitsi ”selittämään pois?” ufojen olemassaoloa, myös perustelemaan 
sitä. Ajatuskulku valkenee seuraavan esimerkin avulla. Lentokoneiden 
ja helikoptereitten alettua rysähdellä sivistyksen turmeluksesta osatto- 
maksi jääneille Australian aroille alkuasukkaat eivät aluksi kyenneet 
myöntämään teknisten hirviöiden olemassaoloa lainkaan, sillä ne eivät 
sopineet heidän todellisuuskäsitykseensä. Niinpä he torjuivat ne tietoi- 
suudestaan, kielsivät asian ja julistivat putoamispaikat pyhiksi. Sa- 
maan tapaan väitetään, että James Cookin saapuessa Uuteen-Seelan- 
tiin maorit eivät yksinkertaisesti ”nähneet” hänen laivaansa, sillä se 
ylitti heidän käsityskykynsä. He työnsivät epämiellyttävän salai- 
suuden kollektiiviseen piilotajuntaansa. Vastaavalla tavoin voidaan se- 
littää myös ihmisten haluttomuutta uskoa ufoihin tai enkeleihin. Ne 
ovat olemassa, mutta kollektiivisen piilotajuntamme suojissa, josta 
emme yksinkertaisesti havaitse niitä. Jos kerran kollektiivinen piilo- 
tajunta on olemassa, miksi nämä todellisuuden olennot eivät asuisi 
juuri siellä? Tähän kysymykseen ei ilmeisesti ole lopullista vastausta. 

Enkeleitä vai vempeleitä? 


Samaan tapaan kuin keskiajan ihmiset näkivät hyviä haltijoita, piruja 
ja enkeleitä, teknisen ajan ihmiset kohtaavat päiväunissaan teknologi- 
sia vempeleitä. Projektioiden syntymekanismi on sama mutta ilme- 
nemistapa kunkin ajanhengen mukainen. Vastaavasti myös nykyajan 
insinöörien avaruuteen lähettämä kultalaatta voidaan nyt tulkita 
inkojen kätköistä löydettyjen ja ”ufo-olentojen lahjoittamina” pidet- 
tyjen aarteiden piilotajuiseksi projektioksi, jonka von Däniken, Sagan 
ja heidän hengenheimolaisensa linkosivat symbolisesti ”takaisin” tai- 
vaan tähtitarhaan. 

Tähtien välisen pullopostin lähetteleminen on vielä varsin viatonta 
puuhaa, mutta kiintoisaa on, mitä tapahtuu, jos piilotajuisten arkki- 
tyyppien ja symbolien projisoiminen kielletään esimerkiksi tieteellä tai 
lailla, kuten uskonto muinaisessa Neuvostoliitossa. Teoksessaan Fin 
moderner Mythus — von Dingen, die am Himmeln gesehen werden 
(1958) Jung katsoo, että jokainen tiensä päähän tullut projektio palaa 
takaisin alkuperäänsä.!? Sama pätee myös Jumalaan ja jumalatto- 
muuteen sekä jumaluusoppien poliittisiin seurauksiin. 1800-luvun 
puolivälin jälkeen oli tullut tavaksi julistaa Jumalan kuolemaa. Kollek- 
tiivisena hypoteesina ja sielunelämän projektiona Jumala oli kuitenkin 
jo dynaaminen osa ihmisen psyykeä. Tällöin nietzscheläisestä paluusta 
takaisin subjektiin saattoi seurata vain se, että ihminen itse asettui 
Jumalaksi, mikä johti sekä yksilölliseen että poliittiseen hulluuteen. 

Kaikkien piilotajuisten unelmien projisoiminen (tai projisoimisen 
kieltäminen) ei olekaan harmitonta. Jos oma aikamme alkaa jälleen 
nähdä poliittisiin tai sotilaallisiin yhteyksiin liittyviä hallusinaatioita, 
on varoituksen sana paikallaan. Alitajunnasta nousevia varoituksia on 
syytä harjaantua tarkkailemaan. Piilotajunnan projektiot eivät ole 
välttämättä esineenkaltaisia, eivätkä ne aineellistu vain yksilöllisiksi 
ilmestyksiksi. Ne voivat kiteytyä symboleihin, kuten hakaristiin, joka 
pyöreälle pohjalle asetettuna loi vaikutelman liikkeestä ja vaikutti 
ihmisiin suggeroivasti. Kokonainen kansakunta saattaa päätyä joukko- 
psykoosin valtaan, kuten pyramidien rakentajat sekä heidän faaraonsa 
ja ylipappinsa vuosina 2 700—2 500 eaa. Entä olisivatko saksalaiset 
voineet vuonna 1914 ennakoida, mitä he olivat vuonna 1943, jolloin 
ihmisten massatuhoaminen keskitysleireillä alkoi? Myös nykyajan 
eurooppalainen integraatiohurmos saattaa olla ajanut todellisten mah- 
dollisuuksiensa ohi ja vastaa Paul Oakenfoldin teknovideossaan ku- 
vaamaa Kiina-ilmiötä, jossa ihmiset ovat ikään kuin Hypnotized, 
hypnoosissa.!3 Rakentavatko siis eurooppalaisen kulttuurin työmuu- 
rahaiset nytkin eräänlaista pyramidia, Baabelin tornia tai Kiinan 
muuria? 

Tällaisiin joukkopsykooseihin liittyy usein pakkomielteitä ja per- 

soonan jakautumista. Joskus neuroosit suojelevat ihmisiä varsinaiselta 
hulluudelta. Köyhän päätyessä kallonporaajan penkille rikas pakenee 
ravintolaan rahojaan säästämään. Kansainvälisen politiikan mittakaa- 
vassa skitsofrenia on samaa, mutta sen ilmaisut vaihtelevat. Niinpä 
kurja arabimaailma oksentaa häpeämättömästi rikkaan länsimaail- 
man naamalle sen omat paheet, jotka länsi on tähän asti peittänyt 
”hyvillä kansainvälisillä tavoilla”. Nähdessään köyhyydessä kylpevän 
kolmannen maailman vallanhalun Euroopan unioni ja Yhdysvallat 
ovat pakotetut massiivisiin puolustustoimiin samalla, kun ne ylpei- 
levät hyvillä tarkoitusperillään. Jungilaisen ajattelun opetus on siinä, 
että diplomaattiset valeet, järjestelmälliset petokset ja verhotut uh- 
kaukset sitovat länsimaat neuroottisiin poliittisiin kahtiajakoihin, joi- 
den vastapuolelta meille eivät irvistä suinkaan vieraiden kulttuurien 
ufo-olennot tai inkalautasten saatanalliset ilveet vaan oman pahan 
varjomme kasvot. 

Vastustuskyvyn pelolle ja sen myötä myös vihalle antaa vasta omien 
kulttuuristen naamioiden tunteminen, aivan niin kuin Luke Sky- 
walker oivaltaa George Lucasin avaruussaagassa Tähtien sota. Siksi 
myös omat säkeistöni samastuvat Kuolontähdellä lasermiekkailevan 
Darth Vaderin sähköiseen ääneen, joka lausuu pelkkään hyvyyteen 
uskoville elokuvan ystäville: ”A4nd now — 1 will show you the power of 
the dark side!” 


Neon valoa 


Siinä, missä pyramidit voivat todistaa kollektiivisesti koetun kuole- 
manuhan arkkityyppisestä alkuperästä, ufo-olentojen yleismaailmalli- 
suudesta todistaa niihin liittyvä folkloristinen terminologia. Lyhenteen 
”ufo” kehitti Yhdysvaltojen Ilmavoimat sanoista ”unidentified flying 
object” vuonna 1953, kun taas ranskalaisen tieteen vastine ”ufoille” on 
”objets volants non identifies” eli ”ovni”. Kilpavarustelun vuosina 
syntynyt neuvostotermi, joka kuvaa samaa asiaa, on ”nepoznanije 
ljekajostsije objektii”. Ufojen tutkimusta harjoittaa maailmanlaajuisesti 
Seti eli Search for Extraterrestrial Intelligence, ja kyllä ufojen ja mui- 
den yliluonnollisten ilmiöiden metsästäminen on myös arkirealismin 
rajoissa kiinnostavaa puuhaa, vaikka ei itse kuuluiskaan Setiin. Ufo- 
ilmiöiden yleismaailmallisuus tavallaan vahvistaa jungilaisen arkki- 
tyyppiteorian paikkaansa pitävyyden. 

Erään suosituimmista ufojen selityksistä on tarjonnut niin sanottu 
reservaattihypoteesi. Sen mukaan maailmaa hallitsee Matrix-eloku- 
vista tutun taustasysteemin kaltainen järjestelmä, jossa ihmiskuntaa 
käytetään biologisiin kokeisiin ja jonka verkkoihin ja säikeisiin ufo- 
olennot hetkittäin materialisoituvat käyttäen hyväkseen järjestelmäs- 
sä olevia madonreikiä. Onko tämä nykyajan monadologiaa, spinoza- 

laista Jumalan systeemiä, aikuisten satua vai modernin deluusion 
muoto? Erilaisten hirviöiden ja mörköjen rymistely elokuvissa ja TV- 
ruuduilla saattaa kertoa ihmisten halusta rikastaa karua arkeaan 
symbolisten arkkityyppien representaatioilla: siitä, että kollektiivi- 
sessa tiedostumattomassa jokin mönkii jälleen esiin. Kaipausta sym- 
bolien ja kertomusten ihmeelliseen maailmaan nimitetään tieteellisen 
tutkimuksen mielikuvituksettomuudessa usein vain todellisuuspaoksi. 

Myös reservaattihypoteesi voidaan siis selittää jungilaisesti. Teorian 
oletushan on, että taustasysteemi ”auttaa” ihmiskuntaa siirtämällä 
teknisen evoluution hienouksia meidän aikaamme. Todisteeksi sen 
kannattajat ovat esittäneet, että ufo-olentojen yhteydessä on havaittu 
juuri sellaisia teknisen kehityksen edistysaskelia, jotka myöhemmin 
ovat toteutuneet: ilmalaivoja, sukelluskelloja ja lentokoneita. Asia voi 
kuitenkin olla vice versa, ja ufo-ilmestykset voidaan tulkita pelkiksi 
piilotajunnassa reuhanneiden ideoiden projektioiksi, jotka ovat odot- 
taneet toteutumistaan niin kuin sukellusvene Jules Vernen tarinoissa 
tai helikopteri Leonardo da Vincin piirroksissa. Ufo-olennot eivät siis 
ole niinkään syy kuin seuraus. 

Matrix-elokuvien laajan levikin vuoksi en ryhdy selostamaan reser- 
vaattihypoteesin juoni-ideaa laajemmin; riittänee kun totean sen 
hyödyntävän ihmiskunnan selkäpiissä vaanivaa pelkoa, jonka tulok- 
sena terveen epäilyn ja vainoharhaisuuden raja katoaa, eikä ihminen 
pysty enää erottamaan unta ja valvetta toisistaan. Jos siis näit unta, 
että heräsit, et ole hereillä. 


Atavistisia aavistuksia 


Jungilaisten selitysten ulkopuolelle jää huomattava joukko von 
Dänikenin luettelemia ihmeitä, joiden syntyä ei voitane selittää pel- 
killä päiväunelmilla. Kuinka hän saattoi löytää 95—105 kilometriä 
pitkiä merenalaisia tunneleita Perusta!' ja 240 metrin syvyyteen 
kaivettuja luolia Ecuadorista!5, ja miten nämä muodostelmat ovat 
syntyneet? Risteilikö hän allendelaisen ay-liikkeen kätkemissä kupari- 
kaivoksissa? Bahamasaarten edustalta on puolestaan löydetty satojen 
neliökilometrien alueelle levittäytyneitä vedenalaisia kaupunkeja, jot- 
ka on rakennettu noin 7 000—+10 000 vuotta ennen ajanlaskumme al- 
kua.16 Kheopsin pyramidi oli 147 metrin korkeuteen ulottuvine kärki- 
neen maailman korkein rakennus Eiffel-tornin valmistumiseen asti, ja 
se on pantu kokoon 2 300 000:sta noin 2 500—50 000 kiloa painavasta 
paasista, joiden veitsenterävästi leikatut tahkot on liitetty yhteen niin 
saumattomasti, ettei väliin mahdu edes turistipoliisin paragoni. 

Myös minä hyödynnän pyramideja ja uusiokäytän parranajoteräni 
pitämällä niitä pohjois-etelä-suuntaisesti pyramidin mittasuhteita jäl- 
jittelevän pleksikuvun alla. Tylsien Wilkinsonien teroittuminen voita- 

neen selittää alkeellisella magnetismilla, jonka tuloksena metalliaines 
järjestyy ohuessa terässä aikaa myöten uudelleen. Sen sijaan faara- 
oiden kiroukset viiltävät edelleen selittämättömyydellään. 

Myös se hämmästyttää, kuinka meidän kaikkien tuntemien sfink- 
sien ja Theban Memnoniin pystytettyjen kolossaalipatsaiden ulkomuo- 
dot saatiin veistetyiksi työkaluilla, joiden käyttäjät eivät tunteneet 
edes raudan valmistusta. Miten patsaat ja niiden aines tuotiin pai- 
koilleen keskelle savesta ja hiekanmuruista koostuvaa autiomaata, 
kun veistoksista pienimmätkin painavat 2 000 tonnia? Siirrettäessä 
eräitä pois Assuanin patoalueelta 1960-luvulla timanttiporaajien piti 
ensin leikata yhtenäisestä kiviaineksesta tehdyt patsaat paloiksi ja 
koota ne Caterpillar-kuljetuksen jälkeen uudessa sijoituspaikassa. 
Kuparitaltoilla ja tukkiteloilla suoritetut voimanponnistukset jättävät 
ihmettelijöiden huulet törrölleen — ihan niin kuin ne ovat myös noiden 
hölmistyneinä merelle tuijottavien Pääsiäissaarten ukkeleiden kas- 
voilla, jotka legendan mukaan ”hiipivät itsestään paikoilleen”. Kukin 
näistä kahdestasadasta Moai-veistoksesta painaakin vain noin 50 
tonnia. 


Jumala — Taivaassa? 


Entä mitä merkitystä jungilaisella salakirjoitusavaimella lopulta on 
Charles Darwinin ja Erich von Dänikenin esittämien spekulaatioiden 
kannalta? Uskonnollisessa mielessä Darwinia ja Dänikeniä yhdistää 
vain se, että Darwinin teoriasta puuttuu edellä selostettu luojajumalan 
projektio, jonka von Däniken sisällyttää omiin pohdintoihinsa ufo- 
olentoja koskevan oletuksen muodossa. Vai sisältyikö Jumala myös 
Darwinin teoriaan? Hänhän muun muassa torjui Karl Marxin ehdo- 
tuksen omistaa teoksensa Pääoma (1867)! Darwinille, koska kirja 
sisälsi luonnontutkijan mielestä ”uskonnonvastaista ainesta”. Lajien 
synty oli innoittanut materialistista Marxia, ja kiintoisaa onkin, että 
Darwin oli laatinut major opuksestaan luonnoksen jo vuonna 1844, 
jolloin Karl Marx päästeli kynästään Taloudellis-filosofiset käsikirjoi- 
tuksensa. Todennäköistä on, että sen enempää Marxin kuin Darwinin- 
kaan filosofiaa ei olisi ollut ilman Hegelin hengen fenomenologiaa ja 
hänen opetuksiaan siitä, miten lajikäsitteet syntyvät toisistaan. Niin 
myös nämä opit ovat toistensa oksia. Lajien synnyn loppupuolella 
Darwin puolustaa omaa vallankumousoppiaan varsin uskontomyöntei- 
sellä tavalla. Hänen voi nähdä luonnostelleen jopa niin sanotun jatku- 
van luomisen teorian suuntaviivat: 


En ymmärrä, että tässä teoksessa esitetyt mielipiteet voisivat 


loukata kenenkään uskonnollisia tunteita. Riittänee, jos muistu- 
tan osotukseksi siitä, kuinka ohimeneviä sellaiset vaikutukset 

ovat, että Leibnitz kiivaasti vastusti suurinta keksintöä, minkä 
kukaan ihminen on tehnyt, nimittäin painovoiman lakia, koska se 
muka oli ”omansa hävittämään luonnollisen ja siis myöskin 
ilmoitetun uskonnon”. Eräs kuuluisa kirjailija ja jumaluusoppinut 
on kirjoittanut minulle ”vähitellen oppineensa ymmärtämään”, 
että on aivan yhtä ylevä jumaluuden käsitys uskoa, että Jumala 
on luonut muutamia harvoja muotoja, jotka ovat kykeneviä 
kehittymään toisiksi kykeneviksi muodoiksi, kuin että Hänen 
tarvitsisi turvautua uusiin luomistöihin täyttääkseen ne tyhjät 
tilat, jotka ovat syntyneet Hänen lakiensa vaikutuksesta.1!8 


No niin. Taipumuksessaan Herran nuhteeseen Darwin ei muistuta 
kovin paljon von Dänikeniä, jonka uskonnollisista näkemyksistä ei 
tosin ole tarkempaa tietoa. Jungia puolestaan erotti Freudista hänen 
optimisminsa. Siinä, missä jämeräpartainen psykiatri katseli elämää 
taustapeilistä korostaen lapsuuden merkitystä, Jung puolestaan kiin- 
nitti katseensa ihmisten edessä viittovaan tulevaisuuteen. Juuri tämä 
teki hänestä toiveiden, unelmien ja utopioiden psykologin, joka näki 
pyrkimyksissä jumaluuteen, tuonpuoleisuuteen ja taivaisiin myös aitoa 
toivoa. 

Aristoteles ei siis ollut suinkaan ainoa, jota (teoksessaan De caelo — 
Taivaasta) kiehtoi maallisen hyörinän yläpuolinen maailma. Myös 
muita filosofian ajatuskuplia on voitu johdella naturalistisesti ihmisen 
häntäluusta. Niinpä yllä mainittua halua lentää ja kohota korkeuksiin 
on selitetty muun muassa evolutiivisella näkemyksellä, että elämä on 
syntynyt vedessä. Esimerkiksi aivotutkija Matti Bergström on toden- 
nut, että omaa kehityshistoriaansa seuraten ihmisen liike suuntautuu 
edelleenkin ylöspäin ja halajaa painovoimattomaan tilaan? — aivan 
kuten Laskuvarjojääkärikoulun sotilas, joka murahtaa tunnuslau- 
seekseen ”Korkeammalle!” mutta joka Fokkerista tipahdettuaan valah- 
taa takaisin alamaailmaan nopeasti kuin talkkari jäiseltä peltikatolta. 

Heidän kanssaan kilpailemaan voi laittaa Carl Gustav Jungin kerto- 
muksen eräästä kollegastaan, jolle tuo painovoimaa vastaan kiipeile- 
minen oli muodostunut eräänlaiseksi maniaksi. Jung tilittää hätäisen 
tuttavansa kailotusta näin: 


Kerran tapasin hänet kadulla, ja hän huusi minulle: ”No mitä 
kuuluu? Yhäkö te tulkitsette unia? Minä muuten näin äskettäin 
aivan omituisen unen. Merkitseekö se jotakin?” Sitten hän kertoi 
unensa: Minä kiipeän korkealle vuorelle kovaa, jäistä jyrkännettä 
pitkin. Kiipeän yhä korkeammalle ja korkeammalle, ja sää on 
suurenmoinen. [..] Kun saavutan huipun, tunnen niin valtavaa 
onnea ja riemua, että minusta tuntuu siltä kuin voisin kiivetä yhä 
ylöspäin avaruuteen. Ja minä myös pystyn tekemään sen ja astun 
ylös ilmaan. Herätessäni olin aivan hurmion vallassa. 

Vastaan hänelle: ”Hyvä kollega, koska tiedän, että te ette kui- 
tenkaan voi luopua vuorikiipeilystä, niin minun on erittäin har- 
taasti pyydettävä teitä kokonaan luopumaan yksin kiipeilemi- 
sestä. Jos lähdette, niin ottakaa mukaan kaksi opasta, joita sitten 
lupaatte kunniasanalla totella.” Kollegani nauroi: ”Te olette pa- 
rantumaton”, ja hyvästeli. Minä en enää tavannut häntä. Kahden 
kuukauden kuluttua tuli ensimmäinen varoitus. Kollegani oli 
kiipeillyt yksinään, ja lumivyöry oli haudannut hänet alleen, 
mutta viime hetkellä aivan sattumalta paikalle tullut sotilaspartio 
oli kaivanut hänet esiin. Kolme kuukautta sen jälkeen tuli loppu: 
Ollessaan ilman opasta kiipeilemässä erään nuoremman ystävän- 
sä kanssa hän vuorenrinnettä laskeutuessaan astui sananmukai- 
sesti ilmaan [...] ja putosi suoraan alempana odottavan ystävänsä 
päälle, ja molemmat kierivät alas syvyyteen ja murskautuivat. 
Siinä oli hurmiota kerrakseen!20 


Niin kuin tietoisuus sumenee yöhön, ulottuvat unet ja piilotajunta 
meidän päiväelämäämme. Putoamis- ja kaatumisunet kertovat tunne- 
tusti liian korkealle asetetuista tavoitteista ja voittamattomista haas- 
teista. Kun myös eurooppalaisen integraation utopiat koostuvat nyt 
noista suurenmoisista päiväunelmista, pilvilinnoista ja beethoveni- 
laisen harmonian haaveista, olisi mielenkiintoista tietää, minkälaisia 
unia näkevät ne asioista vastuussa olevat poliitikot, jotka työkseen 
parveilevat kansainvälisillä lentokentillä. Kapinoivatko he paino- 
voimaa ja materiaa vastaan? Välttelevätkö he kuolevaista kohtaloaan? 
Rakentavatko he temppeleitä, kaarisiltoja, katakombeja ja bunkke- 
reita? Tavoittelevatko he jumaluutta? 

Painovoimaa sinänsä voidaan pitää varsin heikkona maailman- 
kaikkeudessa vaikuttavana voimana, ja se häviääkin kirkkaasti esi- 
merkiksi atomiytimen vuorovaikutusvoimille. Asiaa voi jokainen itse 
kokeilla hyppäämällä alas seitsemännen kerroksen parvekkeelta. Jos 
atomin vuorovaikutusvoimat häviävät painovoimalle, katu alas mät- 
kähtäessäsi väistää ja jatkat putoamistasi kadun läpi kohti maan 
keskipistettä. Jos niin ei käy, ydinvoimat voittavat. Ihmisen halu oppia 
atomifysiikkaa on ollut ehtymätön. 


”Ajatuksista ei mene veroa”?! 


Entä miksi yrittää yhteyttä avaruuteen, kun suurin osa ihmisistä ei 
saa eikä halua yhteyttä edes omiin naapureihinsa? Vastaus voi kertoa 
piilotajunnan reaktiosta erakoitumisen ihanuuteen ja zarathustra- 
laisesta ”kauimmaisenrakkaudesta”.?? Mutta se puoltaa myös todelli- 
suustajunsa säilyttävää realismia. Olisi suuruudenhullua olettaa, että 
me olemme maailmankaikkeuden ainoat elolliset olennot, kun pelkäs- 

tään omaan linnunratajärjestelmäämme on arvioitu sisältyvän noin 
100 000 000 000 kiintotähteä, joista usean ympärillä pyörii pieni 
planetaario.?3 Muut vastaavanlaiset galaksit näkyvät kaukoputkella 
vain usvaisena sumupilvenä. 

Koetan lopuksi vastata kysymykseen, jonka Erich von Däniken on 
esittänyt teoksensa nimessä: ”Tulimmeko tähtien takaa?” Ainakin 
omaan tietoisuuteeni humahtaa epäilys, entä jos hän on sittenkin 
oikeassa ja asiat ovat niin kuin newyorkilainen DJ Moby sepittää 
laulunsa sanoissa: ”We are all made of stars.”2* Minkä tähden takaa 
minä siis tulen? Mobyn takaa, Esa Saarisen takaa, lumiukon vai 
joulupukin takaa? Juuri tämä on sitä ihmiselon satua ja taikaa, jonka 
lumouksella ei ole äärtä eikä rajaa. Mutta siitä olen varma, että von 
Dänikenin naturalistista realismia kannattaa tutkia tarkemmin. 

Naturalismin käsitteellä on tietenkin useita eri merkityksiä, eikä 
kenenkään vakaumuksellisen naturalistin pidä masentua tavasta, jolla 
eleganssin tavoittelu hänen mielestään dominoi älyä ja informaatio- 
sisältöä tekstissäni. Esimerkin sanan ”naturalismi” monipuolisuudesta 
antaa Helsingin Pihlajasaareen johtavan laiturin kupeeseen kiinnitetty 
opaskartta, jossa kerrotaan, että saarelta löytyy myös ”nudistiranta 
naturalisteille”. 

Mitä yliluonnollisiin ilmiöihin tulee, itse uskon rakkauden suuren 
mysteerion lisäksi lähinnä kahteen. Toinen on Ison Roobertinkadun 
kummitus, joka minun ja muiden porvarien nukkuessa kylvää öisin 
kävelykadulle rikkinäistä lasia, suolenpätkiä ja villisian kuona-aineita. 
Räyhähenki lienee karannut jostain lähitienoon ruumisarkkuliik- 
keestä. Toinen on noitalause principium triplex reditus, joka sanoo, 
että kaikki itsestäsi lähtevä hyvä ja paha tulevat kolminkertaisina 
takaisin. Ongelmana on vain se, mistä hyvää ja pahaa riittää niin 
paljon, että ne ihmisten välillä aina moninkertaistuvat. Pulma on 
sama kuin sielunvaellusopissa: miten sieluja riittää enää kaikille, kun 
ihmisten määrä on historian kuluessa kasvanut? Ovatko sielut ja- 
kautuneet, tai onko osa ihmisistä nykyisin kokonaan ilman sielua? 
Vastaavasti hyönteisten määrä on vähentynyt. Ehkä suurella osalla 
ihmisistä on nyt hyttysen sielu. 

VALTA 


Heidegger — Sankarini! 


Mistä kiistaa käytiin? 


Saksalainen filosofi Martin Heidegger (1889-1976) oli viime vuosisadan 
tärkeimpiä ajattelun suunnannäyttäjiä. Hän on tullut kuuluisaksi 
muun muassa länsimaista tiedetraditiota koskevasta kritiikistään, jos- 
sa hän arvostelee systeemiteoreettisesti motivoitunutta filosofiaa inhi- 
millisen olemassaolon unohtamisesta. Heideggerin esittämä teknologia- 
kritiikki on ollut suureksi osaksi ansaittua, ja kehityksen kehittyessä 
sen arvo on vain noussut. Hänen kuvauksensa ydinvoimatekniikan ja 
bioteknologian siunauksista ovat osuneet nappiin. 


Samalla kun analyyttisetkin filosofit ovat alkaneet tuntea kiinnos- 
tusta Heideggerin ajattelua kohtaan, hänen merkityksensä on havah- 
duttu huomaamaan myös Suomessa, aivan niin kuin Nietzsche-tutki- 
jana tunnetuksi tullut professori Tarmo Kunnas toteaa. Hänen mu- 
kaansa suomalaisen filosofian angloamerikkalaista painottumista lie- 
ventää se, että Heideggerin ympärillä on jo aiemmin esiintynyt muuta- 
mia ”asian harrastajia”, muiden muassa professorit Arto Haapala ja 
Juha Varto.! Kiinnostuksen heräämisen tärkein tekijä lieneekin eksis- 
tenssifilosofien oma aktiivisuus. Merkkeinä siitä ovat Heideggerin te- 
oksen Oleminen ja aika ilmestyminen suomeksi vuonna 2000, Juha 
Himangan kirja Se ei sittenkään pyöri (2002) sekä omassa teoksessani 
Dialoginen filosofia (2003) esittämäni fenomenologisen filosofian uudel- 
leentulkinnat ja -arviot. Arto Haapalan toimittaman artikkelikokoel- 
man nimi ”Heidegger — Ristiriitojen filosofi” (1998) tosin on analyyttis- 
ten filosofien kantaa ilmentäen edelleenkin varauksellinen. Heidegger 
ei ollut suinkaan ristiriitainen tai ristiriidoille altis filosofi, vaikka 
häntä koskevat tulkinnat voivatkin olla ristiriitaisia. 

Sitä mukaa kun Heideggerin tapa tehdä filosofiaa on rehabilitoitu 
myös filosofisten valtavirtojen piirissä, epäluottamuksen varjo on pois- 
tunut hänen persoonansa yltä. Heidegger joutui omana aikanaan an- 
karan tiedepoliittisen vyörytyksen kohteeksi. Häntä itseään on ar- 
vosteltu kovin sanoin, niin kuin terävälle kulttuurin kriitikolle usein 
käy. Varsinkin monet analyyttiset systeemifilosofit, marxistit ja post- 
modernistit ovat esittäneet epäilyksiä Heideggerin altistumisesta po- 
liittisille seikkailuille 1930-luvun Saksassa. Kiistaa käytiin halki vuosi- 
kymmenten. 

Heideggerin hiljaisuus 


Vaikuttavimmin Heideggerin filosofiaa yritettiin mustamaalata viit- 
taamalla yhteyksiin, joita hänellä oli Saksan Kansallissosialistiseen 
Työväenpuolueeseen 1930-luvun alussa. Esimerkiksi Philippe Lacoue- 
Labarthe (1981) on epäillyt Heideggeria identifioitumisesta natsisti- 
seen liikkeeseen? mutta varsinaisen mylläkän aloitti Heideggerin 
opiskelijana 1960-luvulla toimineen chileläisen Victor Fariasin vuonna 
1987 julkaisema syytöskirja Heidegger et le nazisme, jonka Hans-Georg 
Gadamer, Jacgues Derrida ja Hugo Ott tuomitsivat heti raa'aksi ja 
ylimalkaiseksi. George Stenerin Heidegger-teoksen suomentaja Tere 
Vaden puolestaan on päätynyt niinkin jyrkkään arvioon, että Hei- 
degger oli vakaumuksellinen natsi elämänsä loppuun asti.3 

Käsitykset Heideggerin poliittisista mielipiteistä on tuettu lähinnä 
siihen tosiasiaan, että hän toimi kotikaupunkinsa Freiburgin yliopiston 
rehtorina lukuvuonna 1933—1934, jolloin kansallissosialistit olivat 
nousseet valtaan. Osallisuus yliopistolaitoksen tehtäviin ei kuitenkaan 
välttämättä merkitse kovin läheistä sitoutumista vallalla oleviin poliit- 
tisiin ideologioihin. Heidegger myös suorin sanoin kieltäytyi hänelle 
myöhemmin tarjotusta professorinvirasta, joka sijaitsi poliittisen val- 
lan keskipisteessä, Berliinissä. Tiukkasanaisimmin Heideggeria on 
syytetty hänen lausahduksestaan, jonka mukaan Adolf Hitler on Sak- 
san valtakunnan yksi ja ainoa totuus.t Der Spiegel -lehden kohutussa 
haastattelussa vuodelta 1966 Heidegger tosin kieltäytyi ”enää ajattele- 
vansa” tämän omana aikanaan mitä todenperäisimmän maailmaa kos- 
kevan väitteen mukaisesti.5 Kyseinen lause, joka Heideggerin on väi- 
tetty esittäneen rehtoraattipuheessaan Die Selbstbehauptung der deut- 
schen Universität vuonna 1933, oli tosiasiassa ilmestynyt Freiburgin 
paikallisessa opiskelijalehdessä, jonka luotettavuusarvo on jo sinänsä 
kyseenalainen. Lausahduksen voi nähdä ironisena sikäli, että dik- 
taattorin asemassa oleva Hitlerhän muodosti yhden ja ainoan totuu- 
den, ja kieltäytyminen allekirjoittamasta väitettä enää 1960-luvulla 
puolestaan hyödyntää Heideggerille tärkeää eriaikaisuuden teemaa. 

Muita kannanottoja, joissa Heideggerin on epäilty altistuneen nat- 
sien poliittiselle toiminnalle, ovat väitteet, joiden mukaan hän olisi 
koettanut rajoittaa edeltäjänsä Edmund Husserlin kirjastonkäyttö- 
oikeutta tämän ollessa eläkkeellä.6 Herrojen välisen etääntymisen ja 
mahdollisen välirikon perusteeksi on mainittu myös filosofisia mieli- 
pide-eroja. Niiden taustalla oli Heideggerin halu elävöittää fenomeno- 
logista ajattelua irrottamalla sitä saksalaisen idealismin kahleista. Ne, 
jotka ovat halunneet korostaa fenomenologisen filosofiaperinteen yhte- 
näisyyttä, ovat puolestaan viitanneet siihen, että Heideggerin omistus- 
kirjoitus opettajalleen Husserlille on yhä paikoillaan Sein und Zeitin 
myöhemmissäkin painoksissa, vaikka SA:n virkamiehet esittivät sitä 


98 


sota-aikana poistettavaksi. Vuoden 1941 painoksesta omistus poistet- 
tiinkin, mutta jo seuraavasta eli kuudennesta painoksesta lähtien se on 
ollut alkuperäisellä paikallaan. Jarruttelu ja halu kiistää tutkimus- 
resursseja näyttävät olevan osa kaikkea tiedepolitiikkaa myös nyky- 
Suomessa ilman, että kukaan pitää sitä fasismina. Onkin kumnallista, 
miksi marxilaisesti motivoitunut tutkijakunta on saanut moittia 
”oikeistolaisiksi” miellettyjä filosofeja ja sitoutua omalla luvallaan po- 
liittisesti, mutta jos joku filosofi on esittänyt yhdenkin kansallishenki- 
sen näkemyksen, samat tahot ovat haukkuneet häntä heti natsiksi. 

Kysymykseen siitä, miksi Heidegger ei paennut Frankfurtin piirin 
filosofien tavoin ulkomaille natsien noustua valtaan, on esitetty eri- 
laisia vastauksia. Kriitikoiden mielestä filosofi, joka ei väisty poliittisen 
vallan edessä, ei ole hyvä ihminen. Missään tapauksessa Heidegger ei 
koskaan osallistunut natsien toimeenpanemiin käytäntöihin, ellei 
sellaiseksi lasketa Heideggerin sotakomennusta, jonka aikana hän toi- 
mi työprikaatissa poteronkaivajana — tehtävässä, joka filosofille maini- 
osti sopi. Vastaavalla tavoin Heideggerilta vaikutteita saanut Jean- 
Paul Sartre (1905-1980) toimi sota-aikana puhelinvaihteen hoitajana. 

Kysymys Heideggerin mahdollisesta sitoutumisesta kolmannen 
valtakunnan poliittiseen ideologiaan, hallintoon tai toimintaan ei rat- 
kea immanentteja tosiasioita eikä mielipiteitä vertailemalla. Heidegger 
ei tehnyt tuona aikana mitään sellaista, mitä kuka tahansa posti- ja 
lennätinvirkailijana toimiva filosofi ei olisi joutunut tekemään, mikäli 
halusi jäädä asuttamaan omaa maataan. Heideggerin ajattelua ei siis 
pidä verrata esimerkiksi natsien pääideologina toimineen Alfred 
Rosenbergin poliittiseen juonenpunontaan, joka löysikin matkansa 
pään hirsipuusta. Kenties juuri tuontapaisesta lopputuloksesta synty- 
nyt pelko ohjasi Heideggeria pidättäytymään kaikista poliittisista 
kannanotoista jo 1930-luvun puolivälin jälkeen, mutta erityisesti sotaa 
seuranneina vuosina. Mikä tahansa kannanotto olisi voitu tulkita 
hänen vahingokseen, ja niinpä Heidegger varoi puuttumasta sanalla- 
kaan puoluepolitiikkaan koko loppuelämänsä aikana. Samasta syystä 
Heidegger jäi syrjäseudulle ja kulki mieluummin peltoteitä kuin valta- 
teitä sekä ennen sotaa että sodan jälkeen. 

Heideggerin tapaa vaieta oman maansa historiasta on arvosteltu 
laajasti. On muun muassa huomautettu, ettei Heidegger milloinkaan 
tuominnut natsismia. Tämän on selitetty johtuneen joko Heideggerin 
tuntemasta pelosta, hänen kunnioituksestaan sodassa surmansa saa- 
neita maanmiehiään ja muita ihmisiä kohtaan, tai sitten sitä on 
pidetty merkkinä Heideggerin oletetusta vakaumuksesta. 

Heideggerin omalta kannalta katsoen menneisyyden kieltäminen 
olisi ollut itsepetoksen muoto. Hänen edustamansa filosofian valossa 
menneen kieltäminen ja tuomitseminen olivat halpoja ratkaisuja. Mikä 
onkaan sen helpompaa kuin esiintyä takinkääntäjänä: koettaa kiistää 
mahdolliset virheet ja aloittaa likapyykinpesu torjumalla vähäinenkin 

osallisuus niihin? Kun ihmiseen kerran lyödään jokin leima, ei se 
pesemällä pois lähde. Niinpä laajat vuodatukset poliittisten tyhmyyk- 
sien vuosista olisivat voineet tulla tulkituiksi syyllisyyden tunnus- 
tuksiksi. Sellaisina ne olisivat olleet omiaan lisäämään itseen kohdis- 
tuvia aiheettomia epäilyksiä. Myöskään Heideggeria arvostelleet tahot 
eivät näytä luopuneen omista aatteistaan edes sotien jälkeen vaan 
uskonevat kannattamiensa poliittisten järjestelmien paluuseen, vaikka 
niin kommunismi kuin sosialismikin ovat osoittautuneet maailman- 
historian suurimmiksi poliittisiksi erehdyksiksi. Heideggerista saattoi 
tuntua siltä, että vasemmistolainen 1960-luku tuomitsisi hänet joka 
tapauksessa, sanoipa hän mitä tahansa. Niinpä hän katsoi parem- 
maksi tulla moitituksi sen vuoksi, ettei hän sanonut sota-ajan asioista 
mitään, kuin joutua arvostelluksi pelkän kinasteluun antautumisen 
vuoksi. 


Filosofian virallisuus ja epävirallisuus 


Kaikesta edellä sanotusta huolimatta kiinnostava kysymys on edelleen 
se, mikä oli Heideggerin lopullinen kanta natsismin ideologiaan. 
Vuoden 1933 hallintopuheen lisäksi hänen filosofisista teksteistään, 
joiden yhteenlaskettu määrä lähestyy standardieditiossa sadan kappa- 
leen lukua, ei löydy mitään natsismiin viittaavaa, ellei sellaisena pide- 
tä Heideggerin tapaa valita muutamien luentojensa teemat ”sallit- 
tujen” filosofien ja aiheiden piiristä. Heitä edustivat muiden muassa 
Nietzsche ja Hölderlin. Silti Heidegger ei näytä nauttineen valtapitä- 
neiden suosiota erottuaan rehtorinvirasta heti nimitystä seuranneena 
vuonna. Professori Lauri Rauhala on kirjoituksessaan ”Filosofinen epä- 
natsi Martin Heidegger” (1992) huomauttanut Heideggerin joutuneen 
viettämään aikaa jopa kotiarestissa poliittisen epäluotettavuutensa 
vuoksi. Pelkkä viranomaistoimi akateemisen laitoksen piirissä ei siis 
kerro tässäkään tapauksessa mitään filosofista itsestään. 

Heideggerin poliittisista sitoumuksista ei voida nykytiedon valossa 
esittää muuta johtopäätöstä kuin se, että hänen suhteensa viranomais- 
valtaan rajoittuu hänen toimimiseensa filosofin virassa 1930-luvulla ja 
1940-luvun alussa. Se, onko virallisformaalia asemaa yliopistolaitok- 
sessa pidettävä sitoutumisena vallitsevaan poliittiseen ideologiaan, 
onkin sitten visainen tiedepoliittinen kysymys. Heideggerin tappioksi 
voitaneen lukea eräät hänen 1930-luvun alussa esittämänsä kansallis- 
mieliset sympatiat, joiden vaikutus tosin jäi sekä Heideggerin omassa 
mielessä että monien muiden aikalaisten keskuudessa lyhytaikaiseksi. 
Ajatus kotiseutuun kiinnittyvästä kansallisesta filosofiasta ilmensi 
hänen toivettaan löytää omalta maaperältä jotain sellaista alku- 
peräistä ja omintakeista viisautta, joka kelpaisi vastustamaan niin 
lännestä tulvivaa pinnallisuutta kuin idästä vyöryvää raakuutta. 

Eurooppalaisen kansallishengen nousua onkin usein selitetty nimen- 
omaan kommunistisen diktatuurin vastavaikutukseksi. 

Heidegger piti saksan kieltä tunnetusti korkeassa arvossa ja katsoi 
filosofisen ajattelun kotiutuneen parhaiten juuri omaan kieleensä. Aja- 
tus on myös yleistettävissä katsomalla, että filosofia säilyy semantti- 
sesti rikkaana, kun sitä voi harjoittaa omalla äidinkielellään. Kotikie- 
len merkitykseen ja arvoon onkin helppo uskoa, kun tutustuu tapaan, 
jolla angloamerikkalaisen kieli-imperialismin sisäistäneet nykytieteen- 
harjoittajat esiintyvät kielipuolipotilaina kansainvälisissä seminaa- 
reissa. Kansallishenkisyys puolustaa vähemmistökielten eloonjääntiä, 
ja siksi Heideggerin kansallisfilosofiset pyrkimykset voidaan tulkita 
hänen ansioikseen. 

Viranomaisyhteyksissä esittämiensä kannanottojen ohella Heideg- 
ger on tunnettu erityisesti viranomaisfilosofian vastaisuudestaan. Hä- 
nellä olikin paljon annettavaa filosofian kehitystä ja filosofien omaa 
itseymmärrystä ajatellen. Husserlin oppilaana Heidegger lukeutui 
fenomenologisen filosofiaperinteen piiriin, ja hänen omaa filosofia- 
käsitystään voidaan kutsua eksistenssifenomenologiseksi. Se hyödynsi 
myös hermeneutiikkaa, joka on 1800-luvulta alkaen tunnettu tekstien 
tutkimukseen, ihmisten keskinäiseen ymmärtämiseen ja tieteenfilo- 
sofiaan liittyvänä tulkintametodina. Sen mukaisesti historiaa, kult- 
tuurin ilmiöitä ja todellisuuden kokonaisuutta pyritään tarkastele- 
maan pitäen silmällä ihmisyksilöiden persoonallista merkitystenanto- 
tapaa. Tämä tapahtuu analysoimalla paitsi kohteen ominaisuuksia, 
myös tutkijan omaa maailmankuvaa, toisin sanoen pyrkimällä ”sul- 
keistamaan” (die Einklammerung) tutkimuskohteeseen liittyvät esi- 
ymmärrykset ja maailmalliset intressit ”fenomenologisessa epookissa”. 

Sana ”epookki” juontaa juurensa kreikan kielen sanasta ”epokhe”, ja 
se tarkoittaa ”kannanotosta pidättäytymistä”. Hermeneuttisen tulkin- 
nan katsotaankin tapahtuvan kehämäisesti, jolloin tutkija lähestyy 
kohdettaan omat ymmärtämisen tapansa tiedostaen ja mielipiteensä 
pois sulkien. Saavutettuaan kohteestaan tietyn käsityksen hän voi 
verrata hänelle syntynyttä ymmärrystä aiempiin käsityksiinsä ja 
tarkentaa niitä. Lähestyessään kohdetta uudestaan hänen näkemyk- 
sensä tarkentuvat edelleen niin, että ymmärtämisen kehä koko ajan 
laajenee. Keskeiseksi ongelmaksi on koettu kriteerien puute eli se, 
mikä takaisi, että ymmärtäminen etenee oikeaan suuntaan, toisin 
sanoen parempaan ymmärtämiseen. 

Fenomenologinen tieteenfilosofia on vastannut tähän kysymykseen 
tarjoamalla kriteereiksi Edmund Husserlin filosofiasta periytyneitä 
”ankaran tieteen” (strenge Wissenschaft) välineitään. Fenomenologisen 
reduktion tarkoitus oli redusoida eli palauttaa kohde alkuperäiseen 
kontekstiinsa niin, että siitä (epookin mukaisesti) suljetaan pois sen 
omaan olemukseen kuulumattomat merkitykset. Toisaalta voi olla 
paikallaan, että kohdetta pyritään ymmärtämään merkitysyhteyk- 

siensä eräänä osana, ja siksi tutkijalla on oikeus ja jopa velvollisuus 
kuvitella, miltä tutkittava ilmiö näyttäisi, mikäli se esiintyisi vaihto- 
ehtoisissa ympäristöissä. Tähän puolestaan viittaa fenomenologisen 
konstruktion ajatus. Joissakin tapauksissa tutkittavaa kohdetta ei ole 
enää olemassa tai se on vasta suunnitteilla. Filosofilla on siis lupa 
rakentaa mielessään jäljitelmä tai malli tutkittavasta ilmiöstä. Tämän 
hän voi tehdä luontevimmin silloin, kun fenomenologinen reduktio on 
jo tullut suoritetuksi. Fenomenologinen destruktio sen sijaan ei ole 
vaihe, joka yksinkertaisesti seuraisi reduktiota tai konstruktiota, vaan 
se on eräänlainen kriittinen asenne, joka liittyy niihin molempiin. Sen 
mukaisesti tutkija pysyy itsekriittisenä ja kysyy koko ajan itseltään, 
tekeekö hän tutkimustaan moraalisesti oikein, vai olisiko hänen toi- 
missaan epäilyn tai arvostelun sijaa. 

Heidegger hyödynsi ajattelussaan sekä hermeneuttista että feno- 
menologista filosofiaa. Eksistenssifilosofioille ominaista hänen lähes- 
tymistavoissaan oli huomion kiinnittäminen yksilön situaatioon: hä- 
nen elämäntilanteeseensa ja ympäristöönsä. Heidegger näki ihmisen 
perusluonteeltaan ymmärtävänä, tulkitsevana ja merkitysten maail- 
massa elävänä olentona, joka pyrkii koko ajan parempaan käsitykseen 
itsestään ja maailmasta. Husserlin muotoileman fenomenologisen 
metodin kehitysaskeleista Heidegger korosti piirrettä, joka liittyi ilmi- 
öiden mahdollisuuteen paljastua omana itsenään, ilman tutkimusmeto- 
deihin liittyviä pakonomaisia odotuksia. Juuri tähän kytkeytyi hänen 
oman ajattelunsa kokonaishanke: kääntää traditionaalisen filosofisen 
ajatteluperinteen suunta. Onnetonta Heideggerin mielestä oli se, että 
teknisesti motivoitunut länsimainen tiede oli pysähtynyt analysoimaan 
erillisten ja irrallisten ilmiöiden olemusta, mutta samalla se oli niin 
huumaantunut omasta menestyksestään, että filosofian kannalta pe- 
rimmäinen kysymys todellisuuden olemisesta sinänsä oli jäänyt 
kysymättä. Tähän viitaten Heidegger puhui ”ajattelemisen unohtami- 
sesta”. Siihen puolestaan liittyi teknokraattinen, pelkkiä hyötymis- 
näkökohtia, korostava tieteenihanne. 

Heideggerin mielestä olisi ollut tärkeää pohtia, mitä oleminen yli- 
päänsä on ja mitä merkitsee se ihmeellinen tosiasia, että on jotakin. 
Niinpä hän katsoi, että löytääksemme filosofialle uuden, ihmisen eksis- 
tentiaalista rakennetta paremmin vastaavan alun, filosofian ja tieteen 
luonteen olisi muututtava. Termien ”filosofia” ja ”tiede” asemasta Hei- 
degger käyttääkin omasta projektistaan mieluummin ajattelemisen 
(das Denken) nimeä. Hänen erottelunsa ”laskevan ajattelun” (das rech- 
nende Denken) ja ihmisen olemassaoloa paremmin vastaavan eli ilmiöt 
”silleen jättävän” ajattelun (die Gelassenheit) välillä on vaikuttanut 
laajasti filosofiaan. 

Heideggerin kaavaileman uuden ajattelun tarkoituksena oli voittaa 
kartesiolaisen metafysiikan synnyttämä ajattelun ja kokemuksen kui- 
lu, sillä kartesiolaisuuden hän näki johtaneen vain välineelliseen ratio- 

nalismiin ja teknisesti painottuneeseen ihmiskuvaan. Vaikka Heideg- 
geria on usein pidetty antiikin ihailijana, tosiasiassa hänen suhtau- 
tumisensa oli kriittistä myös klassiseen kreikkalaiseen filosofiaan ja 
tietokäsitykseen nähden. Sen sijaan saksalaiseen ajatteluun ja kieleen 
kätkeytyvä kysymys olemisesta ja olemisen mielestä olisi Heideggerin 
mukaan voinut tarjota tien hänen kaipaamaansa uuteen alkuun. 

Heideggerin muotoileman ajattelun tarkoituksena ei tosin ollut 
kysyä minkään yksittäisen olevaisen ominaisuuksia. Niin tekisi aristo- 
teelinen luokitteleva tiede, kun taas Heidegger pyrki ajattelun avain- 
ten löytämiseen pohtimalla inhimillisen olemisen perusrakennetta 
vuonna 1927 ilmestyneessä teoksessaan Sein und Zeit. Heidegger esitti 
systemaattisesti etenevässä tutkimuksessaan, että aina kun kysytään 
olemisen mieltä, päädytään kysymään ihmisen olemisen ja sitä kautta 
myös ajallisuuden kysymystä. Ajallisuuden kysymyksissä puolestaan 
on läsnä kuolema, jolle Heidegger uhrasi erityisen paljon huomiota 
teoksessaan, ja tässä suhteessa Heideggerin filosofiaa on pidetty harvi- 
naisen rikkaana ja syvällisenä. Vaikka Heidegger tunnetaan myös 
kiinnostustensa kohteiden vaihtumisesta, Sein und Zeitin pohjustama 
kumous loi tärkeimmät suuntaviivat myös Heideggerin myöhemmälle 
tuotannolle. 

Sein und Zeitin piti alun perin olla kaksiosaisen teoksen ensim- 
mäinen osa, ja kiintoisaa on, mitä toinen osa olisi sisältänyt, jos 
Heidegger olisi sellaisen kirjoittanut. Julkaistu teos sisältää nyt vain 
ihmisen olemistavan ja ajallisuuden analyysin, kun jatkossa oli määrä 
purkaa auki historiallisesti ja ”destruktiivisesti” myös ontologista pe- 
rinnettä aina Kantista ja Descartes'ta Aristoteleen aikaan. Erään 
kysymyksen on muodostanut se, voidaanko jälkeenpäin ilmestynyttä 
tuotantoa pitää kokonaisuudessaan tuona ”jatko-osana”. Olemiskysy- 
mys saattoi tulla ammennetuksi tyhjiin jo ensimmäisessä osassa, ja 
kirjoittajan mielenkiinnon voidaan sanoa tyhjentyneen jo siihen. Tämä 
merkitsee, että toinen osa tuskin olisi tarjonnut ”eksistentialismin 
Raamatun” lukijalle mitään uutta, ja teoksen yksityiskohtaista sisältöä 
tärkeämmäksi muotoutuikin sen yhteiskunnallinen vaikutus uusia 
uria avaavana ja ajatuksia herättävänä manifestina. 


Psykologismista psykofasismiin? 


Entä mitä merkitystä Heideggerin ajattelun sisällöillä ja päämäärillä 
oli hänen poliittisuutensa kannalta? Eräs kiintoisa näkökulma Hei- 
deggerin ajatteluun avautuu tulkitsevan psykologian kautta. Ne tutki- 
jat, jotka ovat vaivautuneet perehtymään Heideggerin ajatteluun muu- 
toinkin kuin vain suurennuslasilla, ovat kiinnittäneet huomiota kuole- 
maa koskevan tematiikan asemaan. Monet psykoanalyyttisesti moti- 
voituneet sosiaalitieteilijät ovat pitäneet nekrofiilisiä kiinnostuksia 

autoritaariselle persoonallisuudelle ominaisina. Esimerkiksi Erich 
Fromm on tulkinnut ihmisen rakkautta kuolemaan osaksi natsismin 
psykodynaamista rakennetta.? Hänen mukaansa Eros, Thantos ja 
niiden korskeista teemoista koostuva suuruudenhulluus veivät lopulta 
järjen kansalta, joka oli juuri vapautunut kirkon henkisistä auktori- 
teeteista. Juuri tätä ”vaarallista vapautta” ja johtajankaipuuta Hitler 
ja Stalin saattoivat käyttää hyväkseen kytkemällä koko kansankunnan 
omaan talutusnuoraansa. Frommin käsityksen mukaan taustalla ei 
vaikuttanut ainoastaan vapauden kyltymätön haave vaan myös ihmi- 
sen oman kuolematietoisuuden ahdistavuus ja siitä sikiävä halu löytää 
omalle olemassaololle turvallinen perusta. Tämän tulkinnan valossa 
Heideggerin filosofiaa ja erityisesti Sein und Zeitin tematiikkaa voi- 
daan helposti pitää natsismin psykodynaamiselle rakenteelle otollisena 
lähtökohtana. 

Yllä selitettyä tulkintaa voidaan kuitenkin pitää nurin niskoin sei- 
sovana, kuten useaa muutakin psykologisoivaa argumenttia. Feno- 
menologit Husserlista alkaen kritisoivat ilmiöiden tutkimista vain 
psykologisoivien kaleidoskooppien läpi, sillä niissä tapahtuva tulkin- 
nallinen merkitysten muuntuminen oli omiaan peittämään itse asian, 
johon fenomenologit puolestaan tähtäsivät ”Zu den Sachen selbst! 
[Asioihin itseensä!]” -teesinsä mukaisesti. Puhuessaan ihmisen ajalli- 
suudesta Heidegger ei hekumoinut kuolemalla. Sein und Zeit on 
hienovaraisimpia esityksiä ihmisen ajallisesta, kuolevaisesta ja 
katovasta luonteesta. Siinä ei ole mitään makaaberia eikä mitään 
kiihkoilevaa. Sekä Hitleriä että psykoanalyytikoita voidaankin pitää 
yhtä lailla epäonnistuneina antiikin tutkijoina. Heideggerin ajattelu 
lienee ymmärretty yhtä pahasti väärin kuin Friedrich Nietzsche 
aikoinaan. Myöskään hänen edustamansa ”myöntävä ajattelu” (Ja- 
sagen) ei ollut alistumista muiden johdettavaksi vaan edusti filosofin 
oikeutta sanoa omalle itselleen ”kyllä”. 

Nietzscheltä on lähtöisin myös lause, joka sopii kuvaamaan sekä 
Heideggerin että hänen oman filosofiansa pinnallisia väärinymmär- 
täjiä: ”Kavalin tapa vahingoittaa jotakin asiaa on se, että puolustetaan 
sitä tahallisesti virheellisillä perusteilla.” Myös Heideggeria on puo- 
lustettu ja vastustettu usein pelkältä poliittiselta pohjalta. Parempaan 
tulokseen olisi päästy suostumalla ymmärtämäan Heideggerin filo- 
sofisia ja tiedekriittisiä motiiveja. Heidegger oli myös monella tavoin 
ironinen ajattelija, jonka lausahduksia ei pitäisi tulkita suoraviivai- 
sesti tai korostetun psykoanalyyttisesti. Tunnetun esimerkin tarjoaa 
hänen toteamuksensa ”Enää vain Jumala voi meidät pelastaa”, joka on 
kirjattu Der Spiegel -lehdessä ilmestyneen haastattelun otsikkoon. 
Tätä lausetta voidaan pitää pikemminkin eräänlaisena voimattomuu- 
den tunnustuksena teknologisen ylivallan ja poliittisen manipulaation 
edessä kuin sellaisena poliittisen syyllisyyden tunnustuksena, jollai- 
sena hänen kriitikkonsa ovat halunneet lauseen nähdä. 

Heidegger-kriitikoiden autoritaarisuus 


Heideggerin ajattelua on yleensä pidetty subjektin asemaa vahvista- 
vana, mutta ovatpa eräät postmodernistit erehtyneet näkemään siinä 
myös tiettyä epäsubjektivismin kannatusta. He ovat tukeutuneet 
väitteissään siihen, että myöhäisfilosofiassaan Heidegger näki elämän 
kokonaisuuden pikemminkin ihmisen ja hänen ympäristönsä välisenä 
vuorovaikutuksena tai prosessina kuin pelkkänä yksilön olemisen ku- 
vauksena. Esimerkin siitä tarjoaa Heideggerin kuuluisa tulkinta Maan 
(die Erde), Taivaan (der Himmel), Kuolevaisten (Sterbliche) ja jumalien 
(Göttliche) ”nelinpelistä” (das Spiegel-Spiel).9? Sen tarkoitus oli muo- 
dostaa vaihtoehto humanismin ”yksikeskiselle” tarkastelutavalle, jossa 
ihminen asetettiin kaikkeuden keskukseen ja jota Heidegger kritisoi 
manipulatiiviseksi. Humanismi oli hänen mielestään samanlainen 
metafyysinen ismi kuin kaikki muutkin ideologiat. Sellaisena Hei- 
degger piti myös filosofiaa, jonka tilalle hän suositteli ajattelemista. 
Ajattelemisen ja olemisen korostamisessa on yliyksilöllinen, epäsubjek- 
tiivinen ja persoonan vastainen vivahde, mutta subjektilla on kuiten- 
kin välttämätön asema olemisen universaalien piirteiden ymmärtäjänä 
ja tulkitsijana. 

Heideggerin filosofian kokonaispanos vahvistaa ja oikeuttaa persoo- 
nallista, yksilöllistä ja omaperäistä ajattelua paremmin kuin jälki- 
strukturalistien väitettä inhimillisen subjektin ”katoamisesta”. Se 
hyökkää myös naturalismille tyypillisiä tieteenihanteita, kuten objekti- 
vismia, tieteenharjoittajien keskinäistä anonymiteettia ja toinen toisel- 
laan korvattavuutta vastaan. Viimeksi mainitut ovatkin sopineet var- 
sin huonosti ihmis- ja yhteiskuntatieteisiin, niin kuin monet tieteen- 
harjoittajat nykyisin myöntävät ja fenomenologista filosofiaa kohtaan 
tunnettu kiinnostus osoittaa. Myös ollessaan inhimillisen tietoisuuden 
oikeuttamista Heideggerin ajattelu ei edusta omaan itseensä sulkeutu- 
vaa solipsismia, vaan se on kuvausta olemisemme ja situaatiomme 
välttämättömistä ehdoista. 

Heideggerin tieto-opillisen ja subjektin asemaa koskevan ajattelun 
oikea paikantaminen on tärkeää hänen filosofiansa poliittisten merki- 
tysten kannalta. Samalla kun Heideggerin ajattelu oli ihmisyksilön 
omaa asemaa ja vastuuta korostavaa, se artikuloi vastalauseen natsis- 
min eräälle käyttövoimalle: kollektivistiselle massakulttuurille. Mutta 
Heideggerin filosofiaa voidaan pitää auktoriteettiuskon vastaisena 
myös siinä tapauksessa, että se tulkitaan ”epäsubjektivistiseksi”. Juuri 
ne Heideggerin kriitikot, jotka ovat vaatineet häneltä ehdottomia 
totuuksia, erehtymätöntä viisautta ja objektiivisuutta, ovat itse syyl- 
listyneet auktoriteettikeskeiseen ajatteluun ja hyödyntäneet omassa 
ajattelussaan juuri sitä taustadynamiikkaa, joka oli ominaista joh- 
dettavaksi alttiille persoonallisuudelle. Sen mukaisesti nämä kriitikot 

vaativat kaikilta ihmisiltä jumalallista erehtymättömyyttä (ymmärtä- 
mättä vaatia sitä itseltään), mikä tekee heistä itsestään joko autori- 
taarisia johtajia tai alttiita johdettaviksi. Etiikan ja moraalin kannalta 
subjektivismin myöntäminen voisikin olla parempi vaihtoehto kuin sen 
idealisoiva kiistäminen, sillä myönnettyinä ja tunnustettuina inhimilli- 
seen näkökulmaan liittyvät mielipide-erot ja tendenssit voivat vaikut- 
taa vähemmän haitallisesti kuin peiteltyinä tai kiistettyinä. 


Massakulttuurin arvosteleminen totalitarismien kritiikkinä 


Entä missä valossa Heideggerin niin sanottu myöhäisfilosofia ja hänen 
asemansa näyttäytyivät sodan jälkeisinä vuosina? Liittoutuneiden 
miehityshallinto pidätti Heideggerin hänen professorinvirastaan vuon- 
na 1945 ja asetti hänet Lehrverbotiin, luennointikieltoon. Päätös tosin 
muutettiin 56-vuotiaan filosofin eläkkeelle siirtämiseksi ranskalaisten 
vaatimuksesta. He olivatkin ymmärtäneet Heideggerin ajattelua pa- 
remmin kuin amerikkalaiset, englantilaiset ja venäläiset; olihan Hei- 
deggerin eksistenssifenomenologia innostanut ranskalaisia filosofeja ja 
kirjailijoita jo 1930-luvulla ja vaikuttanut Ranskan vastarintaliikkeen 
kautta myös kyseisen maan kansallisen filosofian kehitykseen. Hei- 
deggerin sallittiin palata professuuriinsa vuonna 1951, jolloin hänet 
nimitettiin kunniaprofessoriksi. Tämä ei kuitenkaan riittänyt palaut- 
tamaan Heideggerin arvostusta, vaan hän saattoi kokea itsensä nöy- 
ryytetyksi ja häväistyksi. Tapaus valottaa yleisemminkin sitä tosi- 
asiaa, ettei sodan voittaneiden kirjoittama historia ole välttämättä en- 
tistä parempaa. 

Kiintoisimmaksi teemaksi Heideggerin ”mystiseksi” tulkitusta myö- 
häisfilosofiasta nousi hänen esittämänsä teknologiakritiikki. Se on 
myöhemmin osoittautunut hyvin todellisuudentajuiseksi ja tulevai- 
suutta valaisevaksi. Luonnon salaisuuden avaaminen ja atomiytimen 
voimien valjastaminen oli Heideggerin mielestä modernin ajattele- 
mattomuuden ilmausta. Ihminen osaa, taitaa ja hallitsee kyllä paljon 
mutta ei tiedä mitä tekee. Niinpä Heideggerin vetäytyminen Schwarz- 
waldissa sijainneen mökkinsä (die Hiitte) rauhaan ei kuvasta ensisijai- 
sesti hänen väistymistään syrjäytettynä, vaan se oli hänen ajattelunsa 
johdonmukainen seuraus. Oli sanottava omia motiivejaan tunnista- 
mattomalle laskevalle ajattelulle ”Good bye”.19 

Heideggerin voi sanoa joutuneen eräänlaisen tieteellisen ja poliitti- 
sen totaliteetin uhriksi. Totalitaristisia valtioita oli 1900-luvulla lei- 
mannut vauhti, teknologiausko ja mekanistis-materialistinen ihmis- 
kuva. Natsismi, kommunismi, amerikkalaisuus ja kilpavarustelu eivät 
oikeastaan muuta olleetkaan kuin vauhdin, liikkeen ja aggressioiden 
palvontaa, mobilisaatiota ja massakulttuurin lumousta. Ne olivat jouk- 
kojen saattamista liikekannalle. Tässä valossa Heideggerin esittämä 

laumasieluisuuden, joukkohenkisyyden ja kulutushysterian arvostele- 
minen kohdistui tarkalleen natsismin taustalla vaikuttaneita yhteis- 
kunnallisia tendessejä vastaan. Tuo sama totaliteetti jatkoi kuitenkin 
olemassaoloaan toisen maailmasodan jälkeen kilpavarustelun, massa- 
turismin, ekokatastrofin ja ydinenergian muodossa, ja myös Heideg- 
gerin kriittiset äänenpainot yritettiin haudata taloudellis-teknisten 
intressiryhmien toimesta. Tieteen kehitys oli jättänyt jälkeensä niin 
eettisen ja yhteiskunnallisen kuin olemista itseäänkin koskevan tietoi- 
suuden. 


Mihin Heidegger-kiistaa tarvittiin? 


Sekä Heideggerin tekstien lähilukeminen että syvällisempi tulkitsemi- 
nen osoittavat, ettei hänen ajattelustaan löydy mitään natsi-ideologi- 
alle ominaisia piirteitä mutta kylläkin paljon siitä poikkeavia aineksia: 
ideoita niin entisten kuin nykyistenkin totaliteettien arvostelemiseen. 
Tässä suhteessa hänen ajatteluaan ovat edelleen kehitelleet hänen 
oppilaansa Emmanuel Levinas (1906—1995) ja Heideggerin assistent- 
tina toiminut Hannah Arendt (1906—1975).11 Juutalainen Arendt kut- 
sui Heideggeria lähes palvovasti ”ajattelun salatuksi kuninkaaksi” 
vielä Yhdysvaltojen vuosinaankin eli aikana, jolloin hänestä oli tullut 
merkittävä itsenäinen filosofi. 

Tärkeimpänä syynä Heideggerin ajattelua varjostaneisiin epäluuloi- 
hin voidaankin pitää hänen tapaansa tehdä ”fenomenologinen epookki” 
ja pidättäytyä häntä itseään koskevasta parranpieksennästä. Nähdäk- 
seni kiistelyyn onkin ollut kokonaan muita kuin hänen omasta filosofi- 
astaan johtuvia syitä. Mihin siis Heidegger-kiistaa on tarvittu? Tähän 
kysymykseen vastaaminen on vastaamista myös siihen, minkälaista 
filosofia nykyään on. Heideggerin ympärillä riehuneen erimielisyyden 
jäljet johtavat erilaisten filosofiakäsitysten väliseen kinasteluun, sii- 
hen, minkälaista filosofia saa olla. Ludwig Wittgensteinin tavoin 
Heidegger nostettiin järjettömän korkealle jalustalle siltä maanlähei- 
seltä tasolta, jolla molemmat filosofit itse halusivat elää ajatuksiaan 
todeksi. Heistä molemmista on tekaistu retorisia keppihevosia, voima- 
hahmoja, joiden selän taakse mennään piiloon ja josta sitten edus- 
tetaan mitä erilaisimpia käsityksiä. Auktoriteetteihin vetoaminen ja 
heidän syyttelemisensä on tavattoman tyypillistä kaikelle ritualisoitu- 
neelle tieteelle. Myös Heideggerista tehtiin kiistelyn lyömäase. 

Monet analyyttiset filosofit ja systeemiteknokraatit koettivat pitkään 
kieltää eksistenssifilosofisen ja fenomenologisen ajattelun perustan 
vetoamalla Heideggerin ylle langetettuun poliittiseen varjoon. He 
pyrkivät kieltämään yksilöllisen, subjektiivisen ja elämyksellisen 
tiedonmuodostuksen roiskimalla niiden päälle natsismin kuraa. Kun 
välikappaleeksi valittiin ”epäluotettavaksi” leimattu Heidegger, kyse 

oli henkilöön kohdistuvasta ad hominem -argumentista. Tosiasiassa 
lienee selvää, ettei mikään filosofinen ajatus kaadu filosofian henkilö- 
kohtaisuuden perusteella. Myös Heideggerin oman ajattelun sisältönä 
oli väite, että filosofian pitääkin olla kokemuksellista, elettyä ja per- 
soonallisesti ajateltua — ja tieteen sellaista, jossa ihmisen ”maailmassa 
oleminen” (in-der-Welt-sein) ja hänen koko elämänyhteytensä (die 
Lebenswelt) tulevat huomioon otetuiksi. Tämä olisi tärkeää myös 
nykyisissä ihmis- ja yhteiskuntatieteissä, joita uhkaavat jälleen monet 
1950-luvun teknistä ihmiskuvaa toistavat paradigmat. Niistä esimer- 
kin tarjoaa kartesiolaista kahtiajakoa hyödyntävä kognitiotiede, jossa 
empiirinen ja positivistinen tutkimusote ovat julkilausuttuja perus- 
asenteita. 

Vaikka Heideggerin ajattelu oli hyvin maanläheistä, se ei ollut 
naturalistista. Se on kaukana myös nykyisistä realismin lajeista. Ol- 
lessaan olevaista ja sen olemismuotoja koskevaa ajattelua filosofia ei 
ollut Heideggerille ”todellisuuden perimmäisen rakenteen” etsimistä 
vaan olemassaolon inhimillisten merkitysten pohtimista. Niinpä Hei- 
deggerin oma realismi sai persoonafilosofioita lähellä olevan sisällön, 
kun taas materialismin systeemifilosofisista muodoista syntyi juuri 
tuota Heideggerin kritisoimaa metafysiikkaa, oppia olemassaolosta.!? 
Heideggerin antipatioita kristinuskoa kohtaan voi puolestaan selittää 
se, että hän piti filosofian yli-intellektualisoitumista seurauksena 
hiekka-aavikoiden dualistisesta jumalakuvasta. Jako sieluun ja ruu- 
miiseen vastasi myös modernin tieteen idealisoivaa luonnetta. Siihen 
liittyvä ontoteologinen metafysiikka sisälsi olevaista itseään koskevan 
kannanoton, jonka mukaisesti taivaan ja maan vastakohtaisuudesta 
juurensa juontava jumaluus valjastettiin olemassaoloa koskevan arvoi- 
tuksen selitysmestariksi.1!3 

Sen sijaan suomalaisten salokorpien ja kunnaiden jumalhahmot ovat 
huomattavasti moni-ilmeisempiä aina Ukosta Hiiteen — samoin kreik- 
kalaisten jumalat, jotka kaskaiden ja undulaattien tavoin kujertelevat 
ja kuiskivat pinjapuiden ja sypressien suojissa. Heideggerin hampaissa 
narskuikin juutalais-kristillisen ajatteluperinteen ja muiden henkisten 
autiomaiden santa ja sora — tosin hän ei nojautunut tulkinnoissaan 
Ontologinen jumalakuva puolestaan saattoi seurata mistä tahansa, 
vaikkapa keskivertoheteromiehen oidipaalisesta kompleksista, ja näi- 
den suhteiden pohtimisessa onkin kiintoisaa tulkintahaastetta nyky- 
aikaiselle filosofialle ja tieteentutkimukselle. 


Sananvapauden totuusvakuutus 


Heideggeria koskevien kannanottojen pääasiallinen mielenkiinto ei ole 
ollut vain siinä, mitä Heidegger ja hänen kriitikkonsa tarkalleen ottaen 

sanoivat, vaan siinä, mistä ne kertoivat. Kriittistä ajattelua onkin aina 
tervehdittävä iloiten. Silti ihmettelen, miksi kukaan ei ollut huolissaan 
tieteenharjoittajien poliittisista sitoumuksista 1970-luvulla, jolloin 
eräät suomalaiset professorit tahtoivat muuttaa koko poliittisen järjes- 
telmämme ja johdattaa maatamme sosialistiseen Suomeen. Stalinin 
hirmuteothan olivat tuohon aikaan jo kaikkien tiedossa. Heideggeria 
koskeva arvostelu puolestaan ei kerro ensisijaisesti hänen ajattelus- 
taan eikä persoonastaan vaan siitä, mitä hänen arvostelijansa yleensä 
ajattelevat politiikasta. 

Keskustelun vapaus lienee sisältöjä tärkeämpi arvo tieteessä, eikä 
sen tulisi johtaa argumentaatioresurssien kiistämiseen niin kuin 
erilaisissa referee-menettelyissä jatkuvasti käy. Myös sananvapauden 
rajoittamista voidaan pitää samantapaisena persoonan riistona, jol- 
laisena Heidegger piti teollista maataloutta ja luonnon välineellistä 
hyödyntämistä. Vaatimalla ihmistä sanomaan jotain muuta kuin hän 
itse haluaa ajaudutaan tilanteeseen, jossa filosofit joutuvat selittele- 
mään sanojaan jälkikäteen, kuten Heideggerille kävi 

Vaikka Heidegger tunnettiin radikaalina filosofina, jonka poliitti- 
sista sitoumuksista on kiistelty paljon, yksimielisyys vallitsee nykyään 
siitä, että toisen maailmansodan jälkeen hänen radikalisminsa oli 
erilaista kuin 1930-luvun alussa. Kiinnostustensa aiheissa 1930-luvun 
lopulla tapahtunutta muutosta Heidegger on itse nimittänyt ”kään- 
teeksi” (die Kehre). Politiikan, arkielämän ja filosofian yhteenkietoutu- 
minen tai -kietoutumattomuus on muodostanut merkittävän filosofisen 
teeman paitsi Heideggerin ajattelua tutkittaessa, myös arvioitaessa 
koko viime vuosisadan filosofiaa. Tässä mielessä Heidegger saattaa olla 
sekä muutosten tulkki että niiden edustaja.!* 

Toiset tulevat ensimmäisiksi 


Emmanuel Levinas ja kielifilosofian haaste — Toinen osa 


Filosofiassa käy joskus niin, että kirjoittajan saatua valmiiksi tutki- 
mustensa ensimmäisen osan toinen osa jääkin ilmestymättä mielenkiin- 
non tyhjennyttyä jo ensimmäiseen osaan — tai sitten toinen osa jää ajan 
viikatteen tai muiden inhimillisten syiden vuoksi kesken ja katoaa 
tutkijoiden ulottuvilta. Kun Frederik Chopin ensiesitti toisen pianokon- 
serttonsa vuonna 1829, yleisö oli saapunut paikalle ihmetellen, mikä 
teossarjan osa oikeastaan oli kyseessä: kukaan läsnäolijoista ei ollut 
kuullut ensimmäisestä pianokonsertosta mitään. Säveltäjä, joka tuol- 
loin oli vasta 19-vuotias, totesikin toisen konserttonsa saavan ensi-iltan- 
sa ensin, sillä ensimmäinen oli ”vasta tekeillä”. 


Myös filosofi Emmanuel Levinasille Toinen oli ensimmäinen. Rinnas- 
tus nuottinsa hukanneisiin säveltäjämestareihin ei ole kohtuuton. 
Levinas aloitti filosofiansa osasta numero kaksi eli etiikasta, jonka on 
katsottu seuraavan ”ensimmäisenä filosofiana” pidetyn tietoteorian jäl- 
keen. Aristoteleen jälkeisessä ajattelussa prima philosophian alaan 
luettiin tunnetusti olevaisen olemassaoloa käsittelevät metafyysiset 
kysymykset. Kantilaisen ajattelun vaikutuksesta ne muotoiltiin tieto- 
opillisiksi ongelmiksi 1800-luvun lopulla, johon ajoittuu myös modernin 
systeemifilosofian ja kielifilosofian synty. Katsottiin, että vasta kun 
olemisen olemassaoloa koskevat ontologiset pulmat oli ratkaistu, 
voitiin puhua jotain eettisestä tai moraalisesta hyvästä. Levinas ei 
halunnut palauttaa tätä asetelmaa takaisin lähtökohtaansa, kuten 
Heidegger, jonka mielestä todellisuudessa vallitsevien järjestysten 
oivaltamiseksi pitäisi harjoittaa olemisen analyysia. Hänen mukaansa 
olevainen ilmaisisi lopulta itsensä niin kuin Platonin myöhäisfilo- 
sofiassa kuvailtu Hyvän idea. Levinasin mielestä filosofien ei tarvitsisi 
kääntyä sen enempää olemassaoloa kuin tiedon ongelmiakaan koske- 
vien kysymysten puoleen vaan katsoa eteenpäin ja aloittaa hyvästä 
toiminnasta itsestään. 

Emmanuel Levinas on tunnettu myös teesistään, että filosofia aina 
”epäonnistuu”. Pahiten se oli epäonnistunut koettaessaan perustaa 
etiikkaa pelkän tieto-opillisen järkeisuskon varaan. Myös valistusfilo- 
sofia oli omassa rationalismissaan keskeneräistä, aivan niin kuin ihmi- 
sen moraalisen vapautumisen ongelmia käsitelleet Frankfurtin koulu- 
kunnan filosofit olivat katsoneet. Jos siis epäonnistuminen ja epätäy- 
dellisyys ovat osa filosofian olemusta, voisimme mekin tehdä Levinasin 
suosittaman liikkeen ja aloittaa huoleti osasta numero kaksi. 

Miksi puhua Levinasin filosofiasta? 


Vuonna 1906 Liettuassa syntyneen ja 1995 Pariisissa kuolleen Em- 
manue! Levinasin filosofiaa on tutkittu maailmalla paljon. Kiinnos- 
tusta Levinasin ajatteluun on pitänyt yllä — paitsi aina ajankohtainen 
kiinnostus etiikan perustoihin — erityisesti poliittinen integraatio Eu- 
roopassa sekä siihen liittyvät teemat, kuten etnisen toiseuden ja 
erilaisuuden kohtaaminen, totalitarismien arvostelu ja niiden vastai- 
suus. Myös terrorismia ja eriarvoisuutta koskeviin pohdintoihin Levi- 
nasilla on ollut annettavaa. Olen itse käsitellyt näitä kysymyksiä teok- 
sessani Dialoginen filosofia, joka sai ilmestyessään yhtä innostuneen ja 
ristiriitaisen vastaanoton kuin Emmanuel Levinasin filosofia aikoi- 
naan. Tämän kirjoituksen tarkoitus on toimia johdatuksena siihen, 
miten dialogisen filosofian periaatteet voivat valaista filosofian ole- 
musta ja miksi puhua Levinasin tapaisesta ajattelijasta edelleen. 

Dialogisen filosofian pääajatus on moraalifilosofinen. Siten sen vai- 
kutukset palautuvat takaisin tieteellisen tiedonmuodostuksen piiriin, 
jossa filosofinen tiedekritiikki muovautuu väistämättä tiedepoliittisen 
vallan arvostelemiseksi; näin asia oli jo Levinasin ja Heideggerin ai- 
koina. Vaikka filosofeilla on oikeus aloittaa suoraan eettisistä kysy- 
myksistä, on etiikan ensisijaisuuden, kasvojen lumovoiman ja Sinän 
kutsun valaisemiseksi hyvä luoda katsaus myös niiden taustalla vai- 
kuttavaan ”ensimmäiseen osaan” eli tieto-oppiin, josta toisen osan eli 
etiikan, on katsottu seuraavan. Tällä tavoin voidaan kartoittaa filosofi- 
sen uudistumisen motiiveja. 

Levinasin filosofian taustan muodosti tunnetusti Heidegger ja hä- 
nen eettinen nihilisminsä. Heidegger ei itse kirjoittanut lainkaan etiik- 
kaa. Nietzscheltä vaikutteita saaneen filosofin mukaan se olisi ollut 
eräänlaista henkilökohtaisten valintahaasteiden välttelyä ja olemiseen 
itseensä sisältyvän vastuun kiertelyä. Todellisuuden luonteen oivalta- 
neelle ihmiselle etiikan ei pitänyt olla lainkaan tarpeellista: yli-ihmi- 
sen ihanne sinänsä oli eettisen ihmisen idea äärimmillään, ja omaa 
elinympäristöä koskevan tietoisuuden olisi pitänyt hänen mielestään 
riittää. On tosin vaikea sanoa, mitä olevaisen eri olemistapojen kuvai- 
luun keskittyvän Sein und Zeitin suunnitteilla ollut jatko-osa olisi 
sisältänyt, mikäli tekijä olisi saanut tämän ”toisen osansa” valmiiksi. 
Platonin luolaa valaisseet soihdut sammuivat kuitenkin jo sitä ennen. 

Levinas puolestaan asettui tietoisesti vastustamaan antiikin Krei- 
kasta alkanutta metafyysistä ja tieto-opillista asennetta, jossa etiikka 
oli ollut alisteista ontologialle. Levinasin perustelu oli ensinnäkin käy- 
tännöllinen: filosofian perinne oli satojen vuosien ajan keskittynyt 
laatimaan eettisiä teorioita, mutta se ei ollut pystynyt estämään holo- 
kaustia, jota Levinas pakotettiin itsekin näkemään toisen maailman- 
sodan aikana. Filosofisissa lähestymistavoissa oli siis vikaa. Kyse ei 
kuitenkaan ollut siitä, ettei filosofia saisi myös epäonnistua. Levinasin 

mielestä virheistä olisi vain otettava opiksi. Toiseksi, tieto-opillisista 
ongelmista alkava filosofia oli totaliteetin filosofiaa, sillä se oli pyrkinyt 
yleispätevyyteen ihmisen yksilöllisyyden ja persoonallisuuden kustan- 
nuksella. Akateeminen filosofia on ollut sekä deskriptiivisenä että 
prespkriptiivisenä velvollisuusetiikkana yhtä määräävää kuin poliitti- 
set ideologiatkin. Esimerkiksi kantilaisessa etiikassa yleispätevyyden 
vaatimus ymmärrettiin ihanteeksi, johon liittyivät myös valistuksen 
julistamat vapauden, veljeyden ja tasa-arvoisuuden teesit. Mutta 
toisella kädellään tiede on ollut omiaan kiistämään ihmisten erilai- 
suutta ja yksilöllisyyttä painottavan situationaalisen etiikan, jossa tun- 
nustetaan ihmisten ja tilanteiden alkuperäinen vertailukelvottomuus. 

Esimerkiksi tasa-arvoa ja yhdenvertaisuutta on usein pyritty luo- 
maan ihmisiä samanlaisina ja vertailukelpoisina kohtelevan oletuksen 
varaan. Kuitenkin vasta erilaisuuden ja yksilöllisyyden myöntäminen 
takaisivat sen, että universaaleilla yhdenvertaisuuden julistuksilla voi 
olla sisältö. Asian voi sanoa niin, että tasa-arvoa tarvitaan vain, mikäli 
on olemassa erilaisuutta ja toiseutta. Universalistiset teoriat ovat 
onnistuneet takaamaan ihmisoikeudet ja demokratian osalle ihmisistä, 
mutta niiden heikkoutena on ollut alttius puhdasoppisuudelle ja siitä 
seuranneelle normatiiviselle yhteiskuntakäytännölle. Oikeus on ollut 
piikkilankojen takana. 


Pragmatismi johtaa valtaan 


Levinasin esittämä ontologisen perinteen kritiikki kohdistui totalita- 
rismien lisäksi filosofian subjektikeskeisyyteen. Hänen mielestään Hei- 
deggerin ajattelu oli subjektivismin huippu. Levinas ei siis ollut tyyty- 
väinen myöskään siihen, että etiikkaa ja yhteiskuntakäytäntöjä pe- 
rustettaisiin jonkin yksilöllisen tai monadiseksi ymmärretyn minän 
varaan, joka elää ja kuolee omia aikojaan, maailmasta välittämättä. 
Levinas katsoikin, että jo Husserlin esittämässä intentionaalisuuden 
tulkinnassa olisi ollut mahdollisuus inhimillisen tajunnan vuorovai- 
kutukselliseen käsittämiseen. Tätä mieltä hän oli väitöskirjassaan 
Theorie de Vintuition dans la phenomönologie de Husserl (”Intuition 
teoria Husserlin fenomenologiassa”) vuodelta 1930. Ihmisten vuoro- 
vaikutus pitäisi ymmärtää perin juurin toisin kuin tuon ajan empiiri- 
sessä ja positivistisessa ihmistutkimuksessa. Ihmistä ei tulisi redu- 
soida stimuluksen ja responsin eli ärsykkeen ja reaktion välisessä 
kaavassa rimpuilevaksi olennoksi, jonka tehtävänä on vain toimia 
hallitusti ja ennustettavasti eteen tulevissa tilanteissa. Suuri osa viime 
vuosisadan yhteiskuntateorioista nojautui juuri tähän mekanistiseen 
ja massojen ennustettavaa reagoimista hyödyntävään kaavaan. Sen 
sijaan aidoin inhimillisen kanssakäymisen muoto olisi sellainen, jossa 
ihminen kieltäytyy toimimasta reaktiomaisesti ja itse päättää eteen 


114 


tulevien asioiden merkityksistä. Tällöin kyse ei olisi kausaalisesta 
interaktiosta eli vuorovaikutuksesta vaan pakottomasta ja ennakko- 
ehdottomasta intersubjektiivisuudesta eli ”ihmisten välisyydestä” tai 
kohtaamisesta. Näin ihmisellä säilyisi toisin ajattelemisen ja toisin 
toimimisen tila, jota voidaan sanoa myös filosofiaksi — tai Heideggerin 
termein ajattelemiseksi (das Denken). 

Entä merkitseekö edellä lausuttu väistämättä sitä, että ihmisten 
kanssakäyminen pitäisi palauttaa subjektiin tai egoon, jonka tehtä- 
vänä on ohjata inhimillistä vuorovaikutusta? Nähdäkseni ei. Edel- 
lyttäähän ihmisten välinen yhteisymmärryskin sitä, että yksimielisyys 
vallitsee esimerkiksi siitä, jos itsen ja muun maailman välillä vallitsee 
ristiriita tai konflikti. Tässä mielessä filosofinen vuorovaikutus on 
toisen ihmisen erilaisuuden ja erimielisyyden ymmärtämistä: yhteis- 
ymmärrystä erimielisyyden ehdoista. Ongelmana on ollut se, että 
akateemisen filosofian perinne ei ole jättänyt paljoakaan tilaa tuolle 
erimielisyydelle. Pyrkimys kaiken haltuun ottavaan totaliteettiin on 
ollut ominaista myös eräille behavioristisille merkityksenteorioille, 
kuten symboliselle interaktionismille ja pragmatismille, joiden piirissä 
”oikeana kielenkäyttönä” pidetään vain sosiaalista tottumusta ja tie- 
teellisenä totuutena yhteisön hyväksymistä. Tällä tavoin ajateltaessa 
merkityksen ja totuuden kysymykset palautetaan enemmistöpäätösten 
valtaan, ja behaviorismista, naturalismista ja pragmatismista onkin 
muodostunut massojen ja enemmistöjen poliittinen ideologia. Saman- 
suuntainen ajattelutapa on saanut ilmaisunsa myös analyyttisessa 
kielifilosofiassa, joka ei ole ollut oikeastaan muuta kuin keskiaikaisen 
skolastiikan jatke meidän aikakaudellamme. Filosofian rajoittamiseen 
pelkän kielifilosofian tasolle johtaa tietoteoreettinen skeptisismi, mutta 
se ei voi estää ihmistä kohtaamasta omia kehollisia rajojaan etsiessään 
jumaluutta kielen salakareista. Yleispätevään merkityksenteoriaan 
pyrkiminen onkin ollut lähinnä filosofian oman homoseksuaalisen ole- 
muksen peittämistä heteroseksuaalisen arvomaailman mukaisella oidi- 
paalisen kompleksin symboliesityksellä, eli ontologisella jumalaoletuk- 
sella. Se saa ilmaisunsa yleispätevän tiedon vaatimuksena ja toimii 
siten yksilöllisen ja ei-predikatiivisen tiedon oikeutusta vastaan. 

Filosofian alisteisuus valtakulttuureille ja niitä pönkittäville ideolo- 
gisille rakennelmille on näkynyt myös poliittisella ja sosiaalisella ta- 
solla. Levinasin mielestä Husserl ja Heidegger eivät merkinneet suur- 
takaan käännettä filosofian historiassa. He vain jatkoivat länsimaista 
tieto-opillista perinnettä. Levinas sanookin, että länsimaisessa filosofi- 
assa Sama (le Möme) aina määrittää Toisen (/'Autre), mutta Toinen ei 
koskaan määritä Samaa.! Sama” viittaa tällöin epäsubjektiiviseen tota- 
liteettiin ja Toinen” siitä erilliseen, vieraaseen maailmaan. Tämä on 
pohjimmiltaan kartesiolaisen res cogitas — res extensa -dualismin tois- 
toa. Filosofian historiaa hallitsee minän ja maailman jako, jossa sa- 
muuden tai totaliteetin prinsiippi hallitsee. 

Sanallistamattoman kokemuksen asema 


Levinasin mielestä ihmisen läsnäoloa, suuntautuneisuutta ja suhdetta 
toiseuteen pitäisi tarkastella tavalla, jossa Toinen säilyttää toiseu- 
tensa, vierautensa ja erilaisuutensa. Tavoitteena olisi konkreettisen 
toisen (autrui) ei-tiedollinen ja ei-intentionaalinen kohtaaminen. Juuri 
tämän vuorovaikutuksellisen ja ei-tiedollisen näkökulman kautta saa- 
vutaan Levinasin etiikan alkulähteille. Hän poimi fenomenologisen 
filosofian historiasta kaksi keskeistä teemaa. Niistä ensimmäinen on 
tajunnan intentionaalinen suuntautuneisuus ja sen tulkitseminen 
vuorovaikutukselliseksi. Levinasin filosofian valossa on perusteltua 
puhua tajunnasta tietoisuuden sijasta, koska tajunta sisältää myös ei- 
käsitteelliset ja ei-tietoiset, esimerkiksi alitajuiset, merkitykset. Feno- 
menologisen ajattelun toinen tärkeä anti Levinasille oli käsitys, että 
suuri osa merkityksistä on ei- tai esipredikatiivisia, eli ei-kielellisiä tai 
ei-tietoisia — tai niitä edeltäviä merkityksiä. Inhimillinen kokemus ei 
siis ole esitettävissä kielellisesti, mutta kokemuksen pitää kuitenkin 
olla eettisen harkinnan pohjana. Tätä kautta Levinasin ajattelu ulot- 
tuu kielifilosofian alueelle, ja hänen katsantokantansa onkin yhteen- 
sopiva Heideggerin sen käsityksen kanssa, että ihmisen maailmassa 
oleminen edeltää hänen tiedonhankintaansa. Ihmisen kehollinen koke- 
mus on merkitysten oivaltamiselle tärkeämpää kuin kielen käyttöä 
koskeva pragmaattinen sopimus. 

Jo yllä lausuttujen kahden näkökohdan valossa Levinasin filosofia 
johtaa useisiin kysymyksiin. On esimerkiksi kysyttävä, millaista eksis- 
tenssifilosofien korostama maailmassa oleminen on, mikäli se ei ole 
kartesiolaista, rationaaliteetin kautta tuotettua olemista tai Hei- 
deggerin kuvailemaa yksilöminän olemista. Minkälainen on ihmisen ja 
hänen ulkomaailmansa — tai ollaksemme uskollisia Heideggerin ja 
Levinasin ajattelulle — olemisen yleensä luonne? Varmastikaan se ei ole 
kartesiolaista maailma-minä-dualismia hyödyntävä suhde, joka tekisi 
mahdolliseksi minän ja maailman reaktionomaisen vaikutuksen. Pa- 
remminkin inhimillinen oleminen on kuvattavissa prosessuaaliseksi 
tilaksi, jossa myös erimielisyydet ja konfliktit hyväksytään osaksi 
ihmisen situaatiota. Ne kuuluvat olennaisesti maailmaan, ja siten ne 
pitäisi hyväksyä myös filosofian alkuehdoiksi. Levinasin ajattelu ei 
kuitenkaan pyri luomaan riitoja filosofien välille vaan pyrkii ratkai- 
semaan ne huomauttamalla, kuinka pakonomaista pyrkimys yksimieli- 
syyteen on ollut tässä monenkirjavassa todellisuudessa. Tie filosofiseen 
harmoniaan kulkee siis todellisuuden ristiriitaiseksi tunnustamisen 
kautta. 

Edellä mainitulla ajatuksella on myös syvät juuret filosofisen 
antropologian alueella. Levinas kehittelikin Heideggerin Dasein-filo- 
sofiaa pitemmälle, aina olemisen sydänsijoille asti. Levinasin tarkas- 

telujen keskipisteessä on ”oleminen ennen ihmistä”, ennen Daseinia, 
ennen mitään. Hän nimitti tällaista olemista jo vuonna 1947 julkais- 
tussa teoksessaan De l'existence & lexistant (”Eksistenssistä eksistoi- 
vaan”) termillä ”i/ y a”, joka voidaan suomentaa suomen kielen verbillä 
”on”. Se on tiedostajasta riippumatonta; se on anonyymia ja määrää- 
mätöntä. Pääteoksessaan Ethigue et infini (Etiikka ja äärettömyys) hän 
kuvailee olemista jonakin, 


[...] joka muistuttaa sitä, mitä kuullaan, kun laitetaan tyhjä sim- 
pukan kuori korvalle. Aivan kuin tyhjyys olisi täynnä, aivan kuin 
hiljaisuus olisi ääntä. Jotain, jota voidaan tuntea, kun ajatellaan, 
että vaikka ei olisi mitään, niin se tosiasia, että ”on”, ei ole 
kiellettävissä. [...] Ei voida sanoa, että tämä sitkeästi pysyvä ”on” 
olisi ei-mikään, vaikka mitään ei olisikaan. [...] Erityisen huomion- 
arvoinen on unettomuuden kokemus. Unettomuudessa sekä voi- 
daan että ei voida sanoa olevan jonkin ”minän”, joka ei saa nukut- 
tua. Mahdottomuus irtautua valveillaolosta on jotain ”objektii- 
vista”, omasta aloitteestani riippumatonta. Tämä persoonatto- 
muus täyttää tietoisuuteni, tietoisuus muuttuu persoonattomaksi. 
Minä en valvo: ”se” valvoo.? 


Levinasilta lainattu tekstikatkelma saattaa vaikuttaa vaikeaselkoi- 
selta, mutta tosiasiassa sen idea on helposti ymmärrettävä. Levinasille 
oleminen oli ”unettomuutta”. Valvomisen metafora kuvaa tilannetta, 
jossa yksilötietoisuus ja minuus ovat muuttuneet diffuuseiksi, tietoi- 
suuden ja alitajunnan raja hämäräksi, ja sisäisen ja ulkoisen todelli- 
suuden välinen raja vuotaa. Levinas täsmentää, että kyseessä on sub- 
jektista riippumaton kokemus, elämys päättymättömyydestä, joka 
irrottaa subjektin erilleen olemisesta. Ihminen ikään kuin jää ulko- 
puolisena tarkkailemaan olemisen tapahtumista, mikä voi tuottaa 
hänelle jopa järkytyksen elämyksen. Perimmältään kyse ei ole kui- 
tenkaan kielteisestä kokemuksesta, ja Levinas onkin alusta asti 
torjunut ajatuksen, että kyse olisi Heideggerin kuvailemasta ahdistuk- 
sesta (die Angst). Sen sijaan kyse on yleisinhimillisestä oman olemassa- 
olon kokemisesta, jonka kautta myös vierauden, erilaisuuden ja ulko- 
puolisuuden elämykset ovat mahdollisia. Oman olemassaolon kokemi- 
nen muodostaa siis rajakokemuksen, joka muistuttaa ihmisten erilli- 
syydestä ja sitä kautta toimii etiikan perustana varoittaessaan hal- 
tuunoton, hyväksikäytön ja hallitsemisen pyrkimyksistä. 

Levinasin esittämä olemisen tulkinta ohjaa kysymään, mitä teke- 
mistä edellä sanotulla on etiikan kannalta. Kuten jo edellä mainitsin, 
etiikka ei ole tietoisuuden asia eikä tieto-opin seurausilmiö, eikä 
tietäminen ole etiikan ennakkoehto. Kahden ensin mainitun näkökoh- 
dan eli intentionalisuuteen liittyvän vuorovaikutuksellisuuden ja koke- 
muksen esipredikatiivisen aseman tunnustamisen lisäksi tärkeä on 

vielä kolmas seikka: etiikkaa ei voida määritellä positiivisesti. Tämä 
merkitsee, että etiikan perusrakennuspuu ei ole kiveen kirjoitettu teo- 
ria, vaan etiikka voidaan määritellä enintään negatiivisesti, eräänlai- 
sena varoituskilpenä, miten ihmistä ei pitäisi kohdella tai kohdata. 
Juuri tämä on toisen ihmisen itsenäisyyden ja erillisyyden tunnusta- 
mista, ja siihen liittyy myös Dialoginen filosofia -teoksessa luonnos- 
telemani teesi: ”Kohtele ihmisyyttä toisissa ihmisissä aina suurena 
arvoituksena.” 

Levinas näyttääkin laajentavan transsendentin käsitteen tarkoitta- 
maan sitä, että jos toista ihmistä ei voida täysin tuntea sen enempää 
transsendentaalifilosofisessa kuin arkipäiväisessäkään mielessä, pitäi- 
si luopua myös häneen kohdistuvista hallintapyrkimyksistä. Tämä on 
teema, joka esiintyy Levinasin ajattelussa puheena toisen ihmisen 
kasvoista. Tukiessaan transsendentaaliargumenttinsa konkreettiseen 
ja esipredikatiiviseen olemassaolon kokemiseen Levinasin eksistenssi- 
filosofinen ajattelu on oppositiossa alkuperäisen kantilaisen transsen- 
dentaalifilosofian kanssa, jonka lähtökohtana oli tietoteoria. Se on 
ristiriidassa myös marxilais-leniniläiseen tieto-oppiin nähden, jossa 
katsottiin, että ihmisen tajunta on vain heijastusta ympäröivästä 
yhteiskunnasta. Juuri viimeksi mainittua voidaan pitää totalitarismin 
pahimpana muotona, sillä se redusoi ihmisolennon pelkäksi laumojen 
ja massakulttuurin osaksi. 

Kantilaista transsendentaalifilosofiaa puolestaan ei ole Levinasin- 
kaan näkökulmasta kumottu, kun taas marxismi-leninismi on kumottu 
jo omien seuraustensa epäinhimillisyyden vuoksi. Kantia arvostelta- 
essa onkin aina vastattava kysymykseen ”missä mielessä kumottu”, 
sillä järjen sisäisiin lakeihin vetoavana Kantin transsendentaali- 
filosofia perustelee itse itsensä, eikä sitä tarvitse oikeuttaa järjen eikä 
tietoisuuden ulkopuolisilla argumenteilla. Hyväksyessään kantilaisen 
lähtökohdan ihmiskäsityksensä perustaksi Levinas näyttää tukeu- 
tuvan kokemuksen lisäksi myös järkeen. Rationalismi ei tosin laajen- 
tunut hänen ajattelussaan yksipuoliseksi järkeisuskoksi. 


Kielifilosofian epäonnistuminen tienä etiikkaan 


Eettisen universalismin vastaisuuteen Levinasia johdattivat myös kie- 
len ja merkitysten asemaa sekä yleispätevän ymmärtämisen mahdolli- 
suuksia koskevat pohdinnat. Selvää on, että ihmisten kohtaaminen jää 
epätäydelliseksi ja vajaaksi, jos se ei välitä merkityksiä. Toisen 
ihmisen kasvot voivat vakuuttaa meidät omalla peittelemättömyy- 
dellään, jolloin ruumiillisuuden, haluamisen ja nauttimisen välittö- 
myys riisuvat osapuolia rooleissa olemisen vaatimuksista. Tämä 
saattaa riittää etiikan perusteluksi edellä mainitulla tavoin eli nega- 
tiivisesti: se ikään kuin purkaa ihmisten välille syntyvää kitschiä. 


118 


Mutta se ei takaa vielä osapuolten yhteisymmärrystä; se ei takaa 
dialogisuutta. Keskeinen kysymys onkin, miten dialogiin voitaisiin 
päästä, ja mitä se on? Vetoaminen esimerkiksi merkitysten kokemuk- 
selliseen ja keholliseen muodostumiseen saattaa valottaa etiikan ei- 
käsitteellistä perustaa, mutta kohtaamista kuvaileva kieli on aina jo 
käsitteellistä filosofiaa. Miten siis Levinas välttää suistumisen takaisin 
lingvistisen filosofian pyörteisiin? 

Levinasin mukaan myös kielestä olisi ajateltava perin juurin toisin 
kuin kielifilosofit olivat opettaneet. Kieltä koskevissa tarkasteluissaan 
Levinas huomauttaa kielifilosofioiden taustalla vaikuttavista ideologi- 
sista alkuehdoista, toisin sanoen siitä, että kielen analyysiin keskitty- 
vissä filosofioissa merkitykset on jo lähtökohtaisesti rajattu vain 
kielellisiksi merkityksiksi. Tämän mukaan on oletettu, että kokemuk- 
silla on merkitystä vain, kun ne ensin käsitellään kehollisesta koke- 
muksesta irrallisen ajattelun kautta. Kanta noudattelee kartesiolaista 
dualismia, jolla oli motivaationsa kristillisessä pyrkimyksessä ideali- 
saatioihin sekä ruumiin ja sielun erotteluun. Sen sijaan Levinasin 
mielestä kokemuksilla on merkitys jo ei-käsitteellisinä kokemuksina. 
Ihmisen suhde todellisuuteen edeltää väistämättä hänen tiedonhankin- 
taansa. Ihmisen ”maailmassa-oleminen” on siis käsitteellisen tiedon- 
saannin ehto ja edellytys sekä ajallisessa että loogisessa järjestyk- 
sessä. Sen sijaan analyyttinen kielifilosofia on keskittynyt lähinnä 
kiistämään ihmisten kokemuksista yleisimmän eli oman olemassaolon 
kokemuksen merkityksen. Niin tehdessään se on pyrkinyt vastus- 
tamaan ihmisen perimmäisesti differentoivaa eli hänet erilliseksi yksi- 
löksi erottavaa kokemusta, jonka valossa olisi mahdollista tunnustaa 
merkitysten syntymisen kehollisuus, kokemuksellisuus ja riippuvuus 
esimerkiksi sukupuolisesta erilaisuudesta. 

Vetoamalla merkitysten ei- tai esipredikatiivisuuteen voidaan kier- 
tää lingvistisen filosofian määräysvalta, jonka mukaisesti merkityksen 
käsite on ollut rajoitettuna vain kielen tai käsitteellisen tiedon alueelle. 
Tämän havainnollistamiseksi Levinas jakoi inhimillisen kommuni- 
kaation ”sanottuun” (le dit) ja ”sanomiseen” (le dire).3 Sanottu eli 
puhuttu kieli on välittävää eli assertatiivista ja esittävää eli represen- 
tatiivista. Se määrittelee ja pysäyttää kohteensa. Sanominen puoles- 
taan on kohteensa luovaa eli performatiivista. Tällainen kieli on 
pikemminkin metaforallista kuin esittävää. Jälkimmäinen mahdollis- 
taa toiseudesta puhumisen, ja se voi olla myös viittauksenomaista tai 
taiteellista. Olennaista on, että sanomisen perusta ei koskaan tule 
kielellisesti sanotuksi. Tämän toteamisessa puolestaan ei ole kyse pel- 
kästään kieltä tai puhetta koskevasta luokittelusta, vaan Levinasin 
jako sanomiseen ja sanottuun pyrkii ulottumaan kielen ja puheen 
taakse: kommunikaation kohtaanisfilosofisiin taustaehtoihin. Niitä 
puolestaan ei voida kaventaa psykologisiksi, vuorovaikutuksellisiksi tai 
nonverbaaliseen viestintään liittyviksi tekijöiksi, jotka olisivat paljas- 

tettavissa eleinä tai reaktioina tai jotka rajautuisivat ja siten myös 
vertautuisivat kieleen. Sen sijaan kyse on olemisen pohjavireestä, kyse 
on kontaktista toiseen ihmiseen, jolloin semanttiset merkitykset yh- 
distyvät arvostuksiin ja arvomerkityksiin. 

Levinasin mukaan sanottuun kuuluu se, mikä voidaan tietää ja 
hallita, määrittää tai kumota. Sanottua ovat muotoa ”S on P” (”subjekti 
on predikaatti”) olevat lauseet, joiden totuusehdot voidaan määrittää. 
Tämän mukaan kaikki, mikä voidaan sanoa, voidaan tuoda esille 
sanotussa. Kyse ei ole kuitenkaan tarkalleen samasta asiasta kuin 
Ludwig Wittgensteinin Tractauksessa, jonka mukaan ”[klaikki mistä 
voidaan puhua, voidaan sanoa selvästi. Siitä, mistä ei voida puhua, on 
vaiettava.”*4 Levinasin kuvaileman ”sanotun” ala on kieltämättä sama 
kuin mielekkäiden lauseiden ala Wittgensteinin ajattelussa, mutta 
Levinasin mukaan myös epämielekkäät lauseet ilmentävät sanottua 
yhtä selvästi kuin mielekkäät. Vaikka ne ovat metafysiikkaa, ne ovat 
kieltä, ja niiden totuusarvo ja -asema on määriteltävissä. Levinasin 
ajattelussa mielekkäiden lauseiden ala ei siis tule rajatuksi kielen 
sisältä päin, kuten Wittgensteinin varhaisfilosofiassa. Sen mukaan 
”Lflilosofia osoittaa mitä ei voida sanoa — esittämällä selvästi 
sanottavissa olevan.” (Toisaalta Wittgensteinkin tunnusti kielen 
ulkopuolelle jäävän filosofiansa merkityksellisyyden eli omien pyrki- 
mystensä aseman koskien ihmisen tiedonhankinnan rajallisuutta.) Sen 
sijaan Levinasin käsitys sanotusta liittyy sekä mielekkäänä että 
”epämielekkäänä” pidettyyn puhuttuun ja kirjoitettuun sanaan — sitä 
voi esiintyä yhtä hyvin tieteen, filosofian ja politiikan keskustelu- 
avaruuksissa kuin tavaratalojen hyllyillä höpöttävien tuote-esittely- 
videoiden vauhdikkaissa imarteluissa. 

Sanomisessa puolestaan on kyse siitä, että se on aina suunnattua 
jollekin tietylle toiselle ihmiselle. Sanominen edellyttää suhteen. Ei 
olisi mieltä sanoa mitään ilman, että se suuntautuu itsen ulkopuolelle: 
tietoisuudesta toiseuteen. Jos sanottua ovat lauseet, on sanominen se 
kehollinen, kohtaamisfilosofinen ja kokemuksellinen yhteys minän ja 
toisen välillä, joka kantaa nämä lauseet. Sanottu voi tulla sanotuksi 
vain toiselle suunnatussa sanomisessa. Sanominen on siis intentio- 
naalinen rakenne, joka toteutuu konkreettisen ruumiillisen olemassa- 
olon tasolla. Niinpä Levinas ja Wittgenstein näyttäisivät olevan yhtä 
mieltä siitä, että ”[eltiikkaa ei voi ilmaista lausein”6 ja että perim- 
mältään ”[eltiikka on transsendentaalista.”? 

Entä mihin asemaan filosofia nyt asettuu? Eikö Levinasin oma 
hanke — sanomisesta puhuminen — tuo sanomista sanotun piiriin, tee 
siitä tiedettä, jota esineellistää kieli? Miten voidaan väittää, että Levi- 
nasin vaihtoehtofilosofia, sanomisen ”toisin kuin oleminen”, olisi 
jotakin ilman, että sitä tuodaan olemisen ymmärtämisen piiriin? 
Levinas vastaa, että kääntämällä (traduit) tuo inhimillinen ja humaa- 
nimpi sanominen esineellisemmäksi sanotuksi se väistämättä petetään 

(trahit). Tämä on välttämätöntä, tämä on filosofian luonne. Sanomista 
ei voida käsittää tekemättä siitä sanottua. Mutta — sanottu olisi 
jatkuvasti ylitettävä. Sanottu täytyy yhä uudelleen kiistää, sanoa pois 
(dedire). Parhaimmillaankin meille jää vain sanottu, sillä sanomisen 
perustaa ei voida koskaan tavoittaa. Olemisen vaimea perusta, josta 
Levinas käytti ”simpukan kuoresta kuultavan kohinan” ja ”valvo- 
misen” metaforia, ei ole koskaan paljastettavissa. Siten myöskään 
eettisen reflektion perusta ei ole koskaan esitettävissä. Se jää jälkenä 
nähtäväksi kasvoissa ja kohtaamiseen liittyvässä arvoituksellisuu- 
dessa. 

Levinasin filosofian eettinen opetus nousee omien alkuehtojensa 
ylittämiseen haastavan filosofisen paradoksaalisuuden keskeltä. Kun 
etiikan perusta ei ole ilmaistavissa sanotun eikä puhutun kielen pii- 
rissä, pelkkään kielen analyysiin keskittyvä etiikka välttämättä epä- 
onnistuu. Tämä epäonnistuminen voi olla kuitenkin tärkeällä tavalla 
valaisevaa. Sen sisältönähän on johtopäätös, että kielen tasolla ta- 
pahtuvalla filosofialla voi olla vain marginaalinen asema eettisiä 
ratkaisuja tehtäessä. Etiikka ei siis ole perimmältään reflektiota, 
harkintaa. Etiikka on pikemminkin ihmisen transsendentaalisten ehto- 
jen eli aistikykyyn liittyvien rajojen tunnustamista ja tunnustelua. 
Levinasin näkemys siitä, miten ”sanottu” olisi ylitettävä, kiistettävä ja 
”sanottava pois”, onkin lähellä myös Ludwig Wittgensteinin ajatusta, 
että kielifilosofinen harjoitus on eräänlaista tikapuilla etenemistä, ja 
ylös kiivettyään ihmisen olisi heitettävä tikkaat pois.8 Mieleen voi tulla 
myös hänen myöhempi ajatuksensa, jonka mukaan ryntääminen päin 
kielen rajoja on etiikkaa. Siitä, mihin kielen rajat päättyvät, etiikka 
siis alkaa. 

Vaikka nämä rinnastukset Wittgensteiniin voivat vaikuttaa kaukai- 
silta, ei Levinasin ajattelun ja oman aikamme kielifilosofian välillä ole 
välttämättä ristiriitaa. Myös monet yhteiskuntafilosofit ovat nykyisin 
ajatelleet Levinasin tavoin, että etiikan tulisi olla pikemminkin 
asenteellinen kuin älyllinen tai tiedollinen asia. Levinasin käsitys 
etiikan tärkeimpien imperatiivien lausumattomuudesta ei tee tyhjäksi 
eettisen analyysinkaan merkitystä. Harkinta sekä ”sanotun” piirissä 
harjoitettava reflektio voivat valaista etiikan asumusta sisältä päin, 
vaikka ne eivät kerrokaan mitään ympäristöstä tai seudusta, jolla talo 
sijaitsee, eivätkä sen perustuksesta. Siksi kielifilosofia on pelkkää 
johdatusta varsinaiseen filosofiseen ajatteluun. 


Missä eksistenssifilosofiat ovat epäonnistuneet? 
Entä mitä merkitystä edellä selitetyllä voi olla filosofialle? Tieteellisiin 


yhteyksiin sovellettuna Levinasin ajattelu pyrkii kritisoimaan esimer- 
kiksi kokemuksen käsitteen metodologista yleistämistä ihmistieteissä. 

Emme voi puhua kokemuksista yleistäen, toisin sanoen puuttumatta 
siihen, kenen ihmisen kokemuksista on kysymys. Kielifilosofioiden 
omaa asemaa ajatellen tämä merkitsee muun muassa seuraavaa. 
Dialogille on tärkeää juuri se, mitä ei sanota lauseina tai lueta riveiltä 
vaan oivalletaan rivien väleistä — tai Levinasin omin sanoin ilmais- 
tuna: hiljaisuudessaan toisen ihmisen kasvot kutsuvat ihmistä vas- 
taukseen ja vastuullisuuteen.? Pelkkää kielellistä vuorovaikutusta 
edeltävänä ehtona on toisen ihmisen kohtaamiselle keskeistä myös se, 
että siihen liittyy kutsu keskusteluun. Tämä ”vaatimus puheeseen” on 
tosiasiassa ”sanomaton ensimmäinen sana”, joka edeltää kaikkea 
dialogia. Painiessaan kielen kanssa monet filosofit ovat unohtaneet 
sen, että semiotiikkaa, diskurssianalyysia ja analyyttista kielifilosofiaa 
ennen on jotain, joka edeltää kieltä ja tekee sanomisen tarpeelliseksi. 
Jos Levinasin käsitteitä verrattaisiin esimerkiksi de Saussuren kieli- 
teoriaan, voitaisiin sanoa, että puhunta (la parole) edeltää systeemin- 
omaista kieltä (le langage). (Toisaalta tämä ”puhunta” ei ole tarkalleen 
ottaen samaa kuin Levinasin ”sanottu” tai ”sanominen”.) Dialogista 
puhetta voisi luonnehtia sanomisen piileväksi motiiviksi; se on syy, 
joka tekee sanotun ja puhutun kielen tarpeelliseksi. Sanomisen syy on 
siis toisen ihmisen toiseus, toisen haastavuus, erilaisuus, vieraus ja 
läsnäolo: kasvojen lähettämä ”kutsu” keskusteluun eli dialogiin. 

Mikäli kartesiolaisen ja rationalistisen filosofian perinne on epä- 
onnistunut omassa luottamuksessaan järkeen, niin miten on käynyt 
Levinasin omalle ajattelulle? Nähdäkseni myös Levinas on tavallaan 
”epäonnistunut”; hän on epäonnistunut pyrkimyksessään tehdä kai- 
kista filosofeista eksistenssifilosofeja. Toiseksi Levinas epäonnistui 
jonkin verran siksi, että monien kriitikoiden tavoin myös hän jäi 
vastustelemiensa kielifilosofisten noidankehien ja paradoksien van- 
giksi. Mutta jos huomataan, että epäonnistuessaan filosofia aina jo 
hieman ”onnistuu”, voi Levinasin sanoa onnistuneen yrityksessään 
valaista filosofian harjoittamisen omaa luonnetta. 

Monet oman aikamme eettiset teoriat ovat keskittyneet tutkimaan 
vain tekojen ja seurausten suhteita sekä sitä, tietävätkö ihmiset 
tekojensa tulokset vai eivät. Ihminen on nähty olentona, joka toimii eri 
tapahtumakulkujen välillä informaation valaiseman rationaalisuu- 
tensa voimin. Levinasin filosofia ei ollut tällaista. Levinas kuvaili, mi- 
ten etiikka ja arvokokemus ilmenevät Minän ja Toisen välillä jo ennen 
kuin minuus on siitä perinteisen filosofian edellyttämällä tavalla tie- 
toinen. Ihminen voi siis olla vastuullinen myös siitä, mitä hän ei ole 
tarkoittanut tai aikonut. 

Perinteinen filosofia kiinnitti suuria toiveita ihmisen valistunei- 
suuteen, siihen, että tunnemme toimintamme motiivit. Tämän mukai- 
sesti oletettiin, että ei ole mitään, mitä ei voitaisi tietää ja että ihminen 
hallitsee täysin todellisuutta ja itseään. Levinasin filosofiaa voidaan 
väittää kehittyneemmäksi, sillä hän toi eettisen keskustelun aidosti 

1900-luvulle, jolloin tunnettiin esimerkiksi Nietzschen filosofia ja 
psykoanalyysi. Ihmisten motiivit eivät ole tietoisia, ja heidän tarkoi- 
tuksensa voivat olla pimeitä. Ihminen on kuitenkin lopulta vastuussa 
kaikesta. Vastuun merkitys puolestaan ei ollut Levinasille syyllistävä. 

Sen kautta valottui transsendentaalisen ihmiskäsityksen merkitys: 
olisi myönnettävä, että ihminen on pohjimmiltaan salattu. Tämä 
jakaisi vastuun taakkaa, sillä kaikki ihmiset voidaan nähdä keskenään 
yhtä vastuullisina. Kun toimintaamme luonnehtii epävarmuus ja epä- 
tietoisuus niin motiiveista kuin seurauksistakin, tämä filosofia ohjaa 
meitä varovaisuuteen. Ihminen ei ole vastuullinen vain siksi, että hän 
tietää tekojensa seuraukset, vaan myös siksi, että hän ei tiedä. 

Ihmisten pitäisi ottaa huomioon myös tekojensa ei-aiotut sivuseu- 
raukset tai varautua niihin. Niinpä tieteenkään ei pitäisi olla kunnian- 
himoista eikä ohjaavaa. Sen ei pitäisi olla preskriptiivistä eikä sitoutua 
valtaan. Ja samasta syystä tarvitaan myös ulkopuolisia ihmisiä, toisia 
ja vieraita, jotka osoittavat vastuun rajat. 


Tiede totaalisena sosiaalisena faktana 


Nykyajan filosofisessa etiikassa ja tieteentutkimuksessa katsotaan 
laajalti, että tieteellistä valtaa leimaa sama ilmiö kuin kansainvälistä 
oikeuttakin, eli perustojen puuttuminen. Kansallisvaltioiden katsotaan 
olevan suvereeneja toimijoita, joiden pakottamiseen ei ole muita 
keinoja kuin väkivalta. Myös tieteenharjoittajat mielletään suveree- 
neiksi toimijoiksi, joiden käyttämä asiantuntijavalta paljastuu usein 
pelkäksi mielipidevallaksi. Tätä kautta fundamenttien puuttuminen on 
itse asiassa kääntynyt fundamentalismiksi myös tieteissä. Esimerkin 
tarjoaa naturalisteille ominainen taipumus oikeuttaa omia voittojaan 
vahvemman oikeudella, käsityksellä, että tiedepoliittiset voitot ovat 
osoituksia heidän oman tiedekäsityksensä oikeellisuudesta. Kyseessä 
on kuitenkin virhepäätelmä, jonka mukaan vallitsevasta tai toivotusta 
asiantilasta johdellaan käsitys, että asiat niin ollessaan ovat myös 
oikein. 

Dialoginen filosofia vastustaa kyseistä kohtalouskoa pyrkimällä 
varmistamaan argumentaatioaseman ja vapaan viestinnän kaikille 
filosofian osapuolille riippumatta siitä, miten ihminen on onnistunut 
hankkimaan ja säilyttämään paikan akateemisissa hierarkioissa ja 
ravintoketjun osana. Dialogiseen filosofiaan kuuluu myös se, että 
keskustelun osapuolille suodaan oikeus olla juuri sitä mieltä, mitä he 
itse ovat, eikä heitä yritetä taivutella. Vapaa kommunikaatio ja itsensä 
edustaminen ovat siis dialogisen filosofian lähtökohtia, eikä dialoginen 
filosofia olekaan perinteisen akateemisen ihanteen mukaista taivutte- 
lulle ja tinkimiselle alistamista. Kun dialoginen filosofia pyrkii vahvis- 
tamaan vähemmistö- ja erityiskulttuurien argumentaatiomahdolli- 

suuksia, ei ole pelkoa suistumisesta despoottimaiseen vallankäyttöön 
tai totalitarismiin. Tieteen ongelmahan ei ole ollut niinkään vaihto- 
ehtoisten totuuksien runsaus kuin yhden totuuden tavoittelu. Sitä 
puolestaan on pidetty tieteen ihanteena aatehistoriallisista syistä, kun 
yksi suuri totuus on arvotettu paremmaksi kuin monta pientä. Totuus 
on ollut ”voittamista”. 

Levinasin esittämän totaliteettikritiikin valossa tieteen taipumusta 
yksiulotteisuuteen voidaan havainnollistaa myös Marcel Maussin teok- 
sessaan Essai sur le don (1925) käyttöön ottamalla totaalisen sosi- 
aalisen faktan (fait social total) käsitteellä. Tieteiden yhteyteen so- 
vellettuna sillä tarkoitetaan vallitsevaa paradigmaattista näkökantaa, 
jolle ei tunnusteta olevan vaihtoehtoja ja joka siten muistuttaa pi- 
kemminkin ideologiaa. Totaalisen sosiaalisen faktan sisällä elävillä 
ihmisillä ei ole keinoja eikä kieltä oman asemansa kuvaamiseksi, sillä 
he itse toimivat malleina. 

Kirjoittaessani teostani Dialoginen filosofia koetinkin toimia kysei- 
selle asenteelle vastakohtaisesti. En pyrkinyt analysoimaan jotakin 
”tieteelliseksi? arvotettua tutkimusongelmaa sisältä päin raportoi- 
dakseni tuloksia kansainvälisessä aikakauskirjassa, kuten eräät kolle- 
gani olettivat ja toivoivat, vaan pyrin asettumaan metafilosofiseen 
asemaan filosofian ulkopuolelle kysymään, mitä filosofia sinänsä on: 
mistä filosofia syntyy, kuinka filosofiaa harjoitetaan ja miten sitä 
pitäisi harjoittaa, sekä mitä on tiedepoliittinen valta? Fenomenologien 
ja eksistenssifilosofien esittämä tiedekritiikki onkin usein jaettu ”anar- 
kiaan tutkijankammiossa” (jota edusti Husserl), ”anarkiaan alppi- 
majassa” (Heidegger) sekä ”käytännöllisen elämän ja olemisen anarki- 
aan” (Levinas, Sartre). Siten oma dialoginen filosofiani ja metodologi- 
nen anarkiani (teoksessa Filosofia räjähti, tulevaisuus palaa) kytkey- 
tyvät saumattomasti viimeksi mainittujen kehitysaskelien jatkoksi 
pyrkien tekemään niistä tarpeellisia poikkeuksia ja konkretisoiden 
niitä filosofiseksi elämänkäytännöksi. Valitettavasti myös Levinasin 
esittämä tiedekritiikki on pyritty useasti hautaamaan upottamalla se 
hänen ulkopuolisuuteensa ja ”juutalaisuuteensa” tai pyrkimällä nä- 
kemään hänet vain jonkinlaisena uskonnollisena pohdiskelijana. 


Absolutismin ja objektivismin tuolle puolen 


Vaikka Levinasin argumentaation kärki kohdistui nimenomaan filo- 
sofian omaan luonteeseen ja edusti siten tieteenfilosofista tutkimus- 
otetta, vertailu uskonnollisiin ajattelijoihin saattaa olla osuva; Levinas 
kun on nähty eräänlaisena ”juutalaisuuden paavina”. Mikä sitten erot- 
taa häntä katolisen kirkon ja tieteen paaveista? Hiljattain virkaansa 
valittu paavi Benedictus XVI toimi uransa alkupuolella teologian pro- 
fessorina, joten myös hänelle on karttunut kokemuksia tieteellisestä 

vallasta. Edeltäjänsä hautajaisissa Joseph Ratzinger kutsuikin funda- 
menttien puuttumisesta johtuvaa fundamentalismia ”relativismin 
diktatuuriksi”. Sille ovat ominaisia egoismi ja asiantuntija-auktori- 
teetin varjolla harjoitettava mielipidevalta sekä siitä seuraava despo- 
tia. Toisaalta paavin ajatus on ironisella tavalla paljastava, sillä hänen 
kannanottojaan voidaan pitää eräänlaisena ”absolutismin diktatuu- 
rina”; paavihan syyllistyy itse aivan yhtä vaikuttavaan vallankäyttöön 
kuin tieteen kaikkivoipaisuudesta juopuneet tieteenharjoittajatkin. Tä- 
mä saattaa olla kohtalokasta, sillä erehtyessään pitämään valtaansa 
Jumalan valtana ihminen voi erehtyä äärimmäisen paljon. 

Voidaan siis sanoa, että relativismin diktatuuria pyhittää subjekti- 
vismi ja absolutismin diktatuuria näennäinen objektivismi. Dialogisen 
filosofian näkökulmasta molemmat asenteet ovat seurausta ihmisen 
asettumisesta edellytystensä ulkopuolelle, toisin sanoen ajautumisesta 
pitämään objektiivista tietoa ihanteena. Tuolloin omien mielipiteiden 
suhteellista asemaa ei joko tunnusteta lainkaan ja omia käsityksiä 
pidetään erehtymättöminä — tai sitten niitä vähätellään pitäen niitä 
vain henkilökohtaisina vaikutelmina ja tuntemuksina. Tuloksena on 
itsen paisuttelua tai aiheetonta vähättelyä, jotka yhdessä varmistavat 
vallankäytön edellytykset. 

Dialogisen filosofian näkökulmasta ihmisjärjen rajallisuus ja suh- 
teellisuus leimaavat koko elämäämme, eikä muuta merkityksellistä 
näkökulmaa kuin inhimillisen tajunnan subjektiivinen ja relatiivinen 
näkökulma oikeastaan ole. Dialogisessa filosofiassa tältä pohjalta teh- 
dään kuitenkin sellaiset johtopäätökset, jotka eivät anna aihetta muo- 
vata elämästämme relativismin diktatuuria. Mikäli tieteen subjektiivi- 
suus tunnustetaan yhdeksi toimintamme taustaehdoksi, vältytään 
naamioimasta mielipidevaltaa objektiivisuuden kaapuun, ja näin teh- 
dään tilaa myös vaihtoehtoisille totuuksille. Jos siis objektivismi ei ole 
mahdollista, ei tarvita subjektiivisuuden käsitettäkään, sillä subjekti- 
vismi on osa elämäntilannettamme pysyvästi. Näin ollen myös tie- 
teelle, aivan kuten uskonnoillekin, on myönnettävä vain suhteellinen 
asema. Tässä mielessä filosofi ei ainoastaan saa olla subjektivisti; 
hänen täytyy olla subjektivisti. 

Entä merkitseekö yksilön tahdon ja aseman korostaminen relativis- 
miin ja subjektivismiin liittyvän valta-aseman voimistamista? Tähän 
kysymykseen on vastattava kieltävästi. Tieteen ongelmahan ei ole 
koskaan ollut yksilöllisen ajattelun liiallisuus vaan sen upottaminen 
kollektiiviseen päätöksentekoon, riippuvuuteen ja ehdollistamiseen. 
Yksilö ei voi olla totaliteetti mutta yhteisö voi. Lisäksi yksilöidenkin 
käsissä oleva valta voi tulla vaikuttavaksi vain kollektiivisen vallan 
osana. Ehkä tässä on syy siihen, miksi tieteenharjoittajat usein 
tavoittelevat viranomaisasemaa ja uraa. Asioita korjattaessa olisi puu- 
tuttava siihen, miten yksilöllisyys ja toiseus pitää ymmärtää. Dialogi- 
sessa filosofiassa tieteen ja filosofian toimijat mielletään yksilöiksi ja 

heitä kohdellaan ainoastaan yksilöinä. Tämän mukaan jokainen ihmi- 
nen voi puhua, kuunnella ja ottaa kantaa vain omissa nimissään. Sen 
sijaan totalitaarinen asenne syntyy, kun yksilöiden sallitaan naa- 
mioida omat mielipiteensä instituution, organisaation tai virka-aseman 
taakse, jolloin kyseiset henkilöt tulevat käyttäneiksi valtaa tieteen, 
yliopiston, kirkon, armeijan, valtion, politiikan tai liike-elämän edusta- 
jina. Tällöin inhimilliset kasvot peitetään ja yksilön ja subjektin asema 
ymmärretään perin juurin toisin kuin ihmisen alkuperäistä ja paljasta 
olemassaoloa korostavassa dialogisessa filosofiassa. Siksi olisi parempi, 
että tieteen ja filosofian toivottaisiin ja sallittaisiin koostuvan nimen- 
omaan yksilötoimijoista eikä kollektiivisesta mielipidevallasta. Samas- 
ta syystä kannatan myös yksilöllisyyden lisäämistä yliopistoissa: sitä, 
että yksilötoimijoiden asema tieteellisen ajattelun lähtökohtana tun- 
nustettaisiin ja sitä aktiivisesti tuettaisiin. Kyseisen ajatuksen olen 
esittänyt myös teoksessani Työttömän kuolema — Johdatus uuteen työ- 
yhteiskuntaan ja työn filosofiaan, joka on manifesti henkisen arvo- 
tuotannon puolesta. 

Tieteiden piirissä harjoitettavan vallan ongelmat ovat lyhyesti lau- 
suttuina seuraavat. Ensinnäkin tiede on mielletty nurinkurisella ta- 
valla toiseudenvaraiseksi: dialogisuus on ymmärretty laumasieluisesti 
omien näkemysten altistamiseksi kontrollille, rajoituksille ja persoo- 
nan riistolle, eikä sitä ole suostuttu näkemään ihmisen omien artiku- 
laatioresurssien vahvistamisena. 

Toiseksi tieteen kurjuus johtuu siitä, että tiede nojautuu suosion 
tavoitteluun omilta vastustajilta, kun vertaisarvioinnit ja referee- 
menettelyt perustuvat oikeutuksen pyytämiseen henkilöiltä, joiden 
näkemykset asioista ovat perin juurin erilaiset kuin omat, usein jopa 
päinvastaiset. Tosiasiassa professorien ja tutkijoiden vertaisarviot 
eivät perustu vertaisasemaan vaan valta-asemaan, eivätkä ne voi 
koskaan olla puolueettomia. Tämän ongelman ratkaisemiseksi tieteissä 
turvaudutaan usein auktoriteettiverifiointiin, eli pyrkimykseen kirjoit- 
tautua historian hämärissä vaikuttaneiden gurujen taakse. Tästä puo- 
lestaan seuraa tieteen koulukuntaistuminen. 

Kolmas ongelma on tieteen tehtäväksi määritelty totuuden tavoit- 
telu, joka on omiaan johtamaan joko relativistiseen mielivaltaan tai 
absolutismin diktatuuriin. Neljänneksi ongelmia aiheuttavat paradig- 
mat ja niihin perustuvat virkanimitykset, mutta dialoginen filosofia 
keskittyy lähinnä ensin mainittujen viestinnällisten ja asenteellisten 
pulmien ratkaisemiseen. Edellä mainituista lähtökohdista voidaan 
johdella lopputulos, että tieteellisten periaatteiden noudattaminen ei 
sovi filosofialle, joka on jo oman olemuksensa puolesta mielipiteiden ja 
tulkintojen varaista ja jolla tulisi sen vuoksi olla erityisasema yliopisto- 
laitoksen sisällä. Filosofian mielipiteidenvaraisuus tulisi myös tunnus- 
taa, jotta siihen liittyvä relativismi ei johtaisi tiedepoliittiseen dikta- 
tuuriin, eli mielipidevallan käyttämiseen asiantuntijavaltana. 

Samaan tapaan kuin paavinistuimella, myös tiedeyhteisössä relati- 
vismin diktatuurin toteutuminen on arkipäivää. Tiedeyhteisö muis- 
tuttaa nyt elävästi papiston hallitsemia islamilaisia valtioita, joissa 
imaamit käyttävät poliittista valtaa. Siinä, missä tiedeyhteisö ei tun- 
nusta fundamentteja, se naamioi oman mielipidevaltansa objektiivi- 
seksi asiantuntijuudeksi, joka on eräs fundamentalismin muoto. Papit 
puolestaan näyttävät fundamentalisteilta, mutta heidän maallinen 
vallankäyttönsä ilmentää perimmältään fundamenttien puuttumista. 
Yhtä kaikki, molemmat operoivat totuuden oletuksella ja hyödyntävät 
sitä ajattelussaan. Objektiivinen totuus puolestaan oli jumala, jolle 
Friedrich Nietzsche soitteli kuolinkelloja jo Epäjumalten hämärässään. 
Niinpä se, joka vaatii ”fundamentalismin” poistamista tieteistä, voisi 
aloittaa itsestään. 


Tieteellisestä vihasta 


Tieteen keskeisimpiä ilmenemismuotoja on riita. Yleensä se johtuu 
resurssikiistoista tai tieteellisen relativismin kanavoitumisesta sosi- 
aalisen hyväksynnän tavoitteluksi. Kaiken taustalla vaikuttaa tieteen 
kommunistiseksi käsitetty olemus. Se puolestaan koostuu ihanteesta, 
jonka mukaisesti ihmiset pakotetaan kerjäämään hyväksyntää omilta 
periaatteellisilta vastustajiltaan. Tämän mukaan ”sivistyksenä” pide- 
tään ihmisten pakottamista kollektivismin mukaiseen ajattelutapaan. 

Yliopistoissa ”sivistyksenä” pidetään yliopiston yksipuolista oikeutta 
vaatia yksityishenkilöiltä tieteelle uhrautumista, vaikka yliopisto itse 
ei tee mitään yksilöiden hyväksi saati että se turvaisi ihmisten toi- 
mintamahdollisuudet piirissään. Sen sijaan yliopisto kääntää yksilöille 
kylmästi selkänsä samalla, kun se pakottaa kansalaiset rahoittamaan 
oman ylläpitonsa. Ihmiselle saatetaan esimerkiksi vastata, että ”oikeus 
toimia yliopistossa ei ole subjektiivinen oikeus”. Ei voida kuitenkaan 
lähteä siitä, että ihmiset uhrautuisivat yliopistolaitoksen hyväksi 
yksin, vaan yliopiston pitää hylätä näennäinen suvereniteettinsa ja 
ottaa jaettu vastuu yksilöiden onnistumisesta omissa akateemisissa 
pyrkimyksissään. Totuus onkin se, että oikeuden toimia tiedeyhtei- 
sössä pitää olla subjektiivinen yksilön oikeus, sillä jos se ei sitä ole, 
yliopisto tekee itsestään Neuvostoliittoakin pahemman totalitarismin 
muodon. 

Missään muualla kyseinen kommunismi ei toimikaan yhtä tehok- 
kaasti kuin yliopistossa, jossa se näyttää voivan edelleen hyvin. Pe- 
rustuessaan mielipidevaltaan siinä on kyse eräänlaisesta väärin ym- 
märretystä relativismista ja objektivismista. Ollessaan kollektiivista 
yliopistollisessa tiedepolitiikassa on kyse absolutismin diktatuurista, ja 
tuloksena on toimintaa, jonka vertauskuvaksi sopii Saatanan palvonta: 
ihmisten kunnianhimoon vedoten se vaatii uhreja mutta pettää ta- 

hallaan kaikki lupauksensa saattaen ihmisen kurjuuteen. Absoluutin 
asemassa olevan professorikunnan se puolestaan lahjoo näennäisellä 
vallalla asettaen sen kuitenkin tosiasialliseen kontrolliin, kunnes se 
riistää myös tieteen korkeilta virkamiehiltä elämän heidän sorrut- 
tuaan tieteelliseen hybrikseen. Perussyy onnettomuuteen on tieteelli- 
sen vallan heteronomisuus. 

Sen sijaan muualla maailmassa sivistys mielletään yksilön oikeuk- 
sien ja yksilöllisten toimintaresurssien varmistamiseksi. Tässä mieles- 
sä esimerkiksi yrityselämä, demokratia ja vapaa markkinatalous toimi- 
vat aitojen sivistysorgaanien tavoin, sillä ne joutuvat ottamaan huo- 
mioon ihmisten erilaiset näkemykset ja ovat sen vuoksi yliopistollista 
kommunismia sivistyneempiä kulttuurimuodostelmia. Niin sanottu 
akateeminen sivistys ei taidakaan olla kovin syvällisen sivistynei- 
syyden merkki. 

Mihin sitten perustuvat tieteelliset vihollisuudet ja erimielisyydet? 
Niiden olemassaolo ja vaikutuksethan ovat ilmeisiä tosiasioita. Eräänä 
syynä on tietenkin edellä viitattu resurssien rajallisuus. Tämän totea- 
minen tosin muodostaa vain erään kuvauksen riitojen ilmenemistavas- 
ta, mutta se ei anna selitystä taustalla vaikuttaviin syihin. Sisällöllisen 
selityksen tarjoaa se, että tieteen olemukseen liittyy yleinen kiistan- 
alaisuus, jolloin erimielisyydet kääntyvät helposti riidoiksi ja arvo- 
valtakiistoiksi. 

Se, miksi osapuolet harvoin alistuvat noudattamaan tieteellisen 
itseään korjaavuuden periaatetta, johtuu tosiasiasta, että kyseinen 
ihanne on pelkkä kupla. Tieteenaloilla, joilla objektiivisia totuuksia ei 
voida löytää, erimielisyydet johtuvat erilaisista tulkinnoista ja tiede- 
käsityksistä. Niiden taustalla voi olla kulttuuriin, kieleen, vallitseviin 
ideologioihin, uskonnollisiin sitoumuksiin, kansallisuuksiin ja jopa 
rotuun liittyviä eroja. On näyttöä siitä, että pienetkin symboliset erot 
voivat tuottaa suuria erimielisyyksiä. Kun näiden erojen vaikutta- 
vuutta ei myönnetä vaan asiantuntijavaltaa käytetään mielipide- 
valtana näennäisen objektiivisuusihanteen varjolla, on seurauksena 
vihollisuuksia. Vihollinen on tällöin ihminen, jonka koetaan toimivan 
epäreilusti ja ymmärtämättömästi sekä omia arvolähtökohtiaan 
tunnustamattomasti. 

Vihollisuuksien syntymisessä on siis kyse tieteenharjoittajien kyvyt- 
tömyydestä ymmärtää toisiaan. Esimerkiksi kansainvälisessä arvi- 
ointimenettelyssä kasvaa vihollisuuksien viljaa, sillä se jos mikä tukee 
ihmisten välistä ymmärtämättömyyttä. Lausuntojen laatiminen on 
etäistä ja anonyymia, ja ihanteena pidetään sitä, etteivät osapuolet 
edes tunne toisiaan. Kun ihmiset eivät tunne eivätkä tunnista omien 
kantojensa arvosidonnaisuutta, he alkavat vihata toisiaan, ja näin 
kuva vihollisesta on valmis. Tapahtumien kulku on seuraava: tieteen 
arvosidonnaisuuden kiistäminen johtaa objektivistiseen tieteenihantee- 
seen, objektiivisuuden ihanne mielipidevallan naamioimiseen asian- 

tuntijavallaksi, asiantuntijavaltana käytetty mielipidevalta ymmärtä- 
mättömyyteen, ymmärtämättömyys epäoikeudenmukaisuuteen ja 
epäoikeudenmukaisuus vihaan. 

Eksistenssifilosofisesti katsoen objektivismin tavoitteluun ohjaa ole- 
massaolon ahdistus, joka juontaa juurensa ihmisen kuolevaisuudesta 
ja kuolevaisuutta koskevasta aavistuksesta. Eniten tieteenharjoittaja 
pelkää luonnollisesti Helvettiä, jolloin sana ”Helvetti” on ymmärrettä- 
vä metaforallisuutensa ohella myös tosiasiallisesti. Helvettihän on 
pohjimmainen kadotus: se on olemattomuutta. Kadotuksessa puoles- 
taan ei ole mitään — ei palkkaa, ei asemaa eikä edes kirjoittajan pää- 
teoksia. Tieteenharjoittaja tekee siis toivotonta ja turhaa työtä taistel- 
lessaan aikaa ja olemattomuuden kammoaan vastaan ja yrittäessään 
jatkaa elämäänsä kirjoituskoneen riveillä. Sen sijaan hävinneille ja 
sorretuille kadotus on myönteinen tila, minkä merkiksi monet huomat- 
tavat filosofit ovat palanneet takaisin kadotuksesta jonkin yhden ja 
alun perin vähäpätöisenä pidetyn teoksensa turvin. Tultuaan tuomi- 
tuiksi he väkevästi ovat. 

Mutta jumalat ovat allergisia kohtalon ironialle ja vitseille, ja paho- 
laisenkin sanotaan pelkäävän vain naurunalaiseksi joutumista. Myös 
meidän länsimaisessa yhteiskunnassamme on useita pyhiä arvoja, joita 
ei sovi pilkata ja jotka ovat samalla tavoin absoluutin asemassa kuin 
kuvakiellon kohteena oleva Allah. — Meidän kulttuurimme Allah on 
tiede. Menepä ja pilkkaa jotain tieteellistä asiantuntijaa tai kyseen- 
alaista akateemisten arvioiden perusta. Epäile absoluutin asemaan ko- 
hotettua itseään korjaavuuden periaatetta, joka on tosiasiassa sangen 
suhteellinen asia. Väitä, että kyse on pelkästä puolueellisesta vallan- 
käytöstä ja naura sille! Seuraus on, että joku tieteisuskovainen kiih- 
koilija langettaa sinulle fatwan ja julistaa, että kirjoittaja ”itse dis- 
kvalifioi itsensä”. Jos siis moralisoidaan esimerkiksi muslimien irratio- 
naalisuutta, on syytä muistaa, että vastaavanlaista outoa käyttäy- 
tymistä löytyy lähempääkin: länsimaisen yhteiskunnan perustana ole- 
van tieteellisen ajattelun keskiöstä. 

Runeberg ja Snellman, aikansa radikaalit 


Onko kansallisella filosofialla merkitystä? 


Kotitaloani viistosti vastapäätä sijaitsevan rakennuksen kylkeen ilmes- 
tyi pari vuotta sitten pronssinen muistolaatta. Plakaatista erottuu seu- 
raava teksti: ”Suomen kansallisrunoilija Johan Ludvig Runeberg asui 
tällä paikalla sijainneen Bergmanin talon vaatimattomassa piharaken- 
nuksessa vuosina 1828-1829. Runeberg jakoi asunnon yhdessä Fredrik 
Cygnaeuksen kanssa. Myös J. V. Snellman asui heidän kanssaan lyhy- 
en aikaa. Täällä Runeberg kirjoitti pääosan runosikermästään Idyll och 
epigram, johon kuuluvat runot Saarijärven Paavo ja Flickan kom ifrän 
sin älsknings möte. Ne julkaistiin Runebergin ensimmäisessä runokoko- 
elmassa Dikter vuonna 1830.” 


Runebergin ja Snellmanin täytettyä äskettäin kaksisataa vuotta hei- 
dän ajatuksensa lähtivät jälleen melkoiseen lentoon, ja seminaarit ko- 
koontuivat pohtimaan, mikä merkitys näillä oman aikansa vaikutta- 
jilla on ollut maamme filosofiaan ja kulttuurielämään. Kansallisten 
juurten etsiminen ja jäljittäminen on elänyt renessanssia myös ”Suuret 
suomalaiset” -nimisen TV-ohjelman muodossa, jolloin kärkisijoille tosin 
selviytyi poliitikkoja ja sotapäälliköitä. 

Suurmiesten ihannoimisessa voidaan nähdä jotain infantiilia, sillä 
heihin viittaamalla pyritään usein vain kirjoittautumaan historiallis- 
ten henkilöhahmojen taakse, välttelemään puhumasta mitään nyky- 
ajasta tai peittelemään sitä, ettei sanottavaa ole. Haluun ryömiä auk- 
toriteettien taakse saattaa vaikuttaa myös nykyfilosofien keskinäisten 
arvioiden puolueellisuus ja asiantuntijavallan muuttuminen pelkäksi 
mielipidevallaksi, jolloin omien näkemysten tueksi halutaan kaivaa 
historiallisia suuruuksia. Tosiasiassa älyllinen erektiovarmuus olisi 
saavutettavissa omaehtoisemminkin. 

Eräs syy historiallisten alkuehtojen jäljittämiseen voi olla se, että 
monista Suomen kansan ja valtion olemassaololle tärkeistä tapahtu- 
mista on kulunut sata tai kaksisataa vuotta. Poliittisesti ja etnisesti 
suomalaisuudella on siis koko modernin aikakauden mittainen histo- 
ria, ja historian olemassaolo puolestaan on tärkeää sekä yksilöllisen 
että yhteisöllisen identiteetin kannalta — pidettäköönpä tämän ajat- 
telutavan oppimestarina sitten Hegeliä tai hänelle kiitollisuudenvelas- 
sa olevia myöhempiä teorioita itseen tai toisiin ihmisiin identifioitu- 
misesta. 

Kansallisromantiikan transsendentaalisuus 


Runebergin ja Snellmanin ymmärtäminen vaatii merkkimiesten näke- 
mistä osana omaa aikaansa sekä niiden syiden erottamista, jotka 
nostivat heidät maineeseen suomalaisen identiteetin luojina. Edusta- 
vimman kuvan kansallisrunoilijan yhteiskunnallisesta merkityksestä 
saa tutustumalla Matti Klingen kirjoittamaan elämäkertaan Poliitti- 
nen Runeberg (2004), kun taas Snellmanin roolista oman aikansa 
filosofina kertovat neljässä eri kirjassa piirretyt henkilökuvat, jotka 
tulivat painosta hänen juhlavuonnaan 2006. Nämä teokset valaisevat 
henkilöhahmojen ympärillä vallitsevaa kulttia riittävästi. Ne tulkitse- 
vat heidän toimintaansa osana kansalliseen heräämiseen liittyvää kuo- 
huntaa, jolloin filosofisen toiminnan luonteesta välittyy elävä kuva. 
Ilman perusteellisia tietoja 1800-luvun aatevirtauksista ja poliittisesta 
historiasta Runebergista ja Snellmanista olisi haastavaa ja vaikeaakin 
kirjoittaa, vaikka molempien herrojen henkilöhistoria sinänsä on ollut 
läpikotaisin tutkittua. 

Matti Klinge näkee Runebergin aseman eräänlaisena diplomaatti- 
sen katalysaattorin roolina painottaessaan, että vuoden 1848 Flooran- 
päivä Maamme-laulun esityksineen oli selkeä poliittinen veto, jonka 
kautta nousuhumalassa olevat ylioppilaat saatiin laulamaan Suomen 
vesistä ja rannoista Euroopassa raikuvan vallankumouksellisen Mar- 
seljeesin sijaan.! Vaikka Runeberg suhtautui keisarivallan vastaisuu- 
teen alun perin kumoushalvuja hillitsevästi, radikaalin hänestä teki 
hänen romanttinen konstruktivisminsa, jonka perustalle voitiin luoda 
ajatus Suomesta isänmaana. Klinge onkin nähnyt toukokuun 13. päi- 
vän ”Suomen syntymäpäivänä” jo Topelius-elämäkerrassaan.? 

Myös rakennustyötä saattoi pitää tuohon aikaan radikaalina hank- 
keena. Moraalisen oikeutuksen antaminen kansakunnalle ei ollut suin- 
kaan yksiselitteinen tehtävä siitä huolimatta, että asialle oli sosiaali- 
nen tilaus. Tässä mielessä runoilijan ei tosin tarvinnut kuin asettua 
tiettyyn luovan flown tilaan ja antaa teostensa virrata kynästään osa- 
na monille kansalliskirjailijoille tyypillistä harmonian ja tasapainon 
kaipuuta. Elias Lönnrotin keräämän kansanrunouden ja Runebergin 
viljelemän klassisen runouden merkitys näyttäytyy historiallisessa 
katsannossa eräänlaisena metodina tai tienä, jonka päätepisteessä 
vastamuodostettu Suomen suuriruhtinaskunta kohotettiin kulttuuri- 
kansojen joukkoon sekä suomalaisten omissa että ulkomaalaisten sil- 
missä. Samantyyppisessä asemassa on tunnetusti nähty myös Aleksis 
Kiven Seitsemän veljestä (1870), jota on pidetty niin kansallisena 
kehityskertomuksena kuin sivistysprosessin tai modernisaation ku- 
vauksenakin. 

Klingen panosta Runebergin ymmärtämiseksi voitaisiin täydentää 
sillä huomautuksella, että kansallishenkisten runoilijoiden ja säveltä- 

jien sielunmaisema on ollut eri puolilla maailmaa yhteinen. Esimer- 
kiksi Yhdysvaltojen kansalliskirjailijoina pidetyt Ralph Waldo Emer- 
son ja Henry David Thoreau pyrkivät hakeutumaan eräänlaiseen tasa- 
painotilaan luonnon ja koko olevaisen kanssa. He katsoivat ajatustensa 
puhdistuvan kulttuurin ja yhteiskunnan normeista ottaessaan etäi- 
syyttä ihmisyhteisöön. Runebergin matkoja Ruovedelle ja Saarijärvelle 
vuosina 1824-1825 tuskin voisi verrata Thoreaun erakoitumiseen 
omaan majaansa, mutta samaa spirituaalisuuden kaipuuta oli myös 
Runebergin asenteessa, vaikka transsendentalismi ei lähtenytkään 
hänen runoudessaan sellaiseen laukkaan kuin amerikkalaisten ajatte- 
lussa. Sitä paitsi Runebergin vihkiminen luterilaisen papin virkaan 
vuonna 1838 sitoi hänet kristilliseen ideologiaan, mikä muodosti hänen 
ajatteluunsa myös eräänlaisen sisäisen ristiriidan. Runoilijan esteetti- 
set ihanteethan olivat klassisia ja kotoisin antiikin Kreikasta. 

Kansallisromanttisia runoilijoita ja säveltäjiä yhdisti luonnollisesti 
Hegel, jonka vaikutuksen voi kiteyttää Johann Wolfgang von Goethen 
lauseeseen: ”Työn suuren täyttöön tähdätyksi saa tuhat kättä, henki 
yksi.”3 Filosofisesti katsoen oletus hegeliläisen Hengen liikkeistä ja 
ajanhengen merkityksistä voisi olla perusteltu kollektiivista piilotajun- 
taa koskevan teorian kautta. Kollektiivisessa tiedostumattomassa val- 
litsevien tendenssien hyödyntäminen ei ole tällöin yksilöllisen tahdon- 
voiman vastakohta, sillä tutkimus on osoittanut yhden runonlausujan 
voivan hallita tuhansia säkeitä sisältäviä eepoksia. 

Runeberg olikin runoutensa kautta eräänlainen muutosten airut ja 
tulkki — tai hegeliläistä ilmausta käyttääkseni ”aikansa poika”. Ajatus 
filosofista tai kirjailijasta ajanhengen ilmentäjänä vastaa hyvin myös 
Aristoteleen Runousopissaan esittämää klassista mythosta, joka on 
usein käännetty suomen kielen sanaksi ”juoni”. Tätä termiä käytettä- 
essä ei ole tosin kovin usein vaivauduttu pohtimaan, mistä juoni yli- 
päänsä syntyy tai mitä sillä tarkoitetaan. Aristoteelisen mythoksen 
takana on sana ”myein” joka merkitsee silmät kiinn? ja viittaa ”si- 
säänpäin kääntyvään katsomiseen”, siis eräänlaiseen mystiikkaan ja 
haluun rauhoittua näkemään selvemmin. Siksi myös antiikin drama- 
turgiassa juonen katsottiin syntyvän todellisuuden suorasta ja ”sisäi- 
sellä silmällä” tapahtuvasta havainnoimisesta, jolloin kirjailija ikään 
kuin poimii tapahtumien kulun ja mahdollisen kohtalon elävästä to- 
dellisuudesta ja siirtää sen teoksiinsa, kun taas todellisuuteen sovi- 
tettua juonta voitaisiin sanoa ”juonitteluksi” tai juonimiseksi todelli- 
suutta itseään vastaan. 

Faktan ja fiktion (tai todellisuuden ja epätodellisuuden) suhde on 
tietenkin ongelmallinen, kun on puhe romanttisesta ja transsenden- 
talistisesta kirjallisuudesta, mutta ainakaan Runebergin ei voida sanoa 
dellisuudelle kuin antaneen ajan tapahtumien kirjoittaa oma todelli- 
suutensa teoksiinsa. Tämä näkyy paitsi hänen kohtalouskossaan, myös 

siinä, että hän antoi runoutensa ohjautua poliittisen vallan taholta; 
esimerkiksi Maamme-laulun sanoitusta Klinge pitää yliopiston johdon 
taholta — lähinnä rehtori Laguksen aloitteesta — toivottuna tilaustyönä. 
J. V. Snellmanin kriittisessä kaleidoskoopissa Runebergin kirjoittama 
säe ”Sun kukoistukses kuorestaan kerrankin puhkeaa” puolestaan sai 
merkityksen pikemminkin kohtaloon alistumisen vertauskuvana kuin 
toivon metaforana, joten kyseisen värssyn ei voida katsoa tyydyttäneen 
uudistusmielisimpiä piirejä. 

Oliko Runeberg sitten kovin mullistava ajattelija vai pikemminkin 
sopeutuja? Vaikka Runebergin ”rakentavuutta” voidaan pitää eräällä 
tavalla radikaalina, hänen antikvaarisuutensa näkyi siinä, että kir- 
joittaja taipui varttuneemmalla iällä sanoittamaan muun muassa vir- 
siä. Erityisesti tämä konservatiivisuus käy ilmi Vänrikki Stoolin tari- 
noista (I osa 1848 ja II osa 1860), joissa suomalaiselle sotilaalle puettiin 
spartalaiset miehuusihanteet ja stoalaiset hyveet. Venäläisistä erot- 
tautumisen pyrkimyksissään teoksen toinen osa näyttäytyy kuitenkin 
ensisijaisesti poliittisena kannanottona eikä historiallisena esityksenä 
sodasta. Siten se todistaa erään tärkeän tosiasian: itsenäisyyttä tavoit- 
televa autonominen maa ei ollut historian objekti vaan subjekti. Kon- 
tekstissaan nähtyinä Runebergin tekstit välittävät siis uudistushalui- 
sen viestin. 

Runebergin suurmiesmyyttiä himmentää jonkin verran se, että hän 
oli suosittu runoilija jo eläessään eikä kuollut tietämättömänä menes- 
tyksestään, kuten esimerkiksi Nietzsche. Runebergin maineen pelas- 
tukseksi tiedeyhteisö tuli toimineeksi ennustettavasti ja diskriminoi 
häntä jonkin verran, mikä takasi hänelle paikan kansan rakastamana 
henkilönä. Runebergia ei tunnetusti nimitetty yliopistosta hakemaansa 
apulaisenvirkaan, joka vastaisi uudempaa apulaisprofessorin oppituo- 
lia, vaan virkataistelun hävinnyt kaunopuheisuuden dosentti kannet- 
tiin surusaattueessa Pitkänsillan yli kohti Porvooseen johtavaa tietä 
samalla, kun katujen reunoja kansoitti hämmästyneiden kaupunkilais- 
ten sankka parvi. Hänelle tosin ehdotettiin myöhemmin Kreikan kir- 
jallisuuden professuuria, mutta Klinge selittää runoilijan kieltäyty- 
mistä parhain päin arvioimalla, että antiikkisiin ihanteisiin nojaavaa 
Runebergia ei tekstikriittiseen ja kielitieteelliseen suuntaan muotoutu- 
va filologinen tutkimus olisi edes kiinnostanut. Yleisenä kysymyksenä 
voi epäillä, täytyykö tieteen niin sanottu ”kehitys” ymmärtää aina 
tiedeyhteisön käsitysten myötäilyksi tai niihin sopeutumiseksi nykyi- 
sinkään, vai saisiko yksilöllä itsellään olla jotain sanottavaa. 


Snellman ja sivistyksen missio 


Myös J. V. Snellmanin akateeminen ura oli ohdakkeinen. Tämän mer- 
kiksi Mikko Lahtinen aloittaa teoksensa Snellmanin Suomi (2006) 

puhumalla ”Suomen yliopistoista määräajaksi erotetusta dosentista”,* 
joka julkaisi suuren määrän kirjoituksistaan itse perustamissaan leh- 
dissä, Saimassa ja Litteraturbladissa. Kyseisen teoksen kautta kan- 
sallisfilosofista piirtyy monipuolinen kuva, jossa kirjoittaja on onnistu- 
nut eläytymään aikakauden tapahtumiin ja tilanteisiin. Teosta voidaan 
pitää mainiona kokonaisesityksenä 1800-luvun suomalaisesta filosofi- 
asta ja kulttuurielämästä myös laajemmin. Lukijalle esiteltävän muo- 
tokuvan perusteella Snellman ei ollut sellainen kivikasvo, jollaisena 
hänet tunnetaan patsaansa perusteella, vaan monipuolinen ja räiskyvä 
hahmo, jonka kynästä irtosi myös kaunokirjallisia tekstejä. 

Lahtinen on varmasti oikeassa siinä tutkimuksellisessa näkemyk- 
sessään, että Snellman esitti keskeisiä filosofisia perusajatuksiaan 
monissa kritiikeissään ja puheenvuoroissaan, joiden otsikoista ei voi 
suoraan päätellä, mitä kirjoitus tosiasiassa sisältää. Sen sijaan aka- 
teemisia tarkoituksia varten kirjoitetut tutkimukset jäävät Lahtisen 
mielestä pelkiksi kuriositeeteiksi ja esimerkeiksi siitä, minkälaista 
filosofia oli 1800-luvulla.5 Sama vaara uhkaa myös niitä oman ai- 
kamme filosofeja, jotka ovat ottaneet todesta G. H. von Wrightin 
luonnosteleman jaon systeemifilosofiaan ja kulttuurifilosofiaan ja jotka 
pyrkivät tyydyttämään vain akateemisen tutkimuksen muotovaati- 
muksia osallistumalla ”oman alansa keskusteluun” kansainvälisissä 
aikakauslehdissä. Olenkin Lahtisen kanssa samaa mieltä siitä Snell- 
manin pohjalta nousevassa johtopäätöksessä, että todellinen oppinei- 
suus on kyvyssä tehdä filosofisia ideoita vallitsevaksi todellisuudeksi. 

Snellmanille filosofian käytännöllisyys oli muun muassa sitä, että 
hän pyrki viemään filosofisen kritiikin ja kriittisen käytännön keskelle 
oman aikansa todellisuutta. Toisaalta Snellmania ei voitaisi pitää tällä 
perusteella ”pragmatistina”, sillä pragmatismilla on totuttu ymmärtä- 
mään tarkemmin rajattua ajatteluperinnettä. Kyllä Snellman oli sel- 
västi liberalistinen valtiohegeliaani, tosin hukuttautumatta pelkän sys- 
teemiajattelun syövereihin. Suomessa hegeliläisyydellä onkin ollut 
Snellmanin päivistä meidän aikaamme ulottuva vaikutus, jota viime 
vuosina ovat edustaneet muiden muassa Eero Ojanen ja Reijo Wile- 
nius. 

Filosofisen ja käytännöllisen elämän yhdistäjäksi Snellman kaavaili 
sivistyksen ihannetta. Käytännöllisyyden korostaminen on tosin ollut 
filosofian piirissä ongelmallista siksi, että suurella osalla ihmisistä ei 
ole ollut älyllisiä resursseja eikä myöskään halua filosofisen moniselit- 
teisyyden ymmärtämiseen, vaan yleisöjä lähestymään pyrkivä filosofia 
on meidän aikanammekin hukkunut massojen ja viihteen pyörteisiin. 
Juuri massakulttuurille altistumisesta on alkanut filosofian oma 
rappio, vaikka optimistisesti ajatellen sivistysihanteen kautta on 
onnistuttu tuottamaan paljon yleistä hyvää. Sivistyksen missio sisältää 
usein myös poliittisen tiedonintressin, aivan kuten valistuksen 
aikakauteen liittyvät vapauden, veljeyden ja tasa-arvoisuuden julistuk- 

setkin. Vaikka tieteelle on tunnustettu emansipatorinen eli vapautta- 
maan pyrkivä tehtävä, sivistyksen käsitettä on käytetty manipulatiivi- 
sesti eli totuutta ja tiedonhankintaa rajoittavasti esimerkiksi marxilai- 
sessa retoriikassa. Siksi pyrkimystä jonkin tietyn tendenssin mukai- 
seen sivistykseen voidaan pitää epäsivistyksen merkkinä. Snellmanin 
ajattelussa tämä ongelma näkyy esimerkiksi siinä, ettei kansallis- 
filosofi tyytynyt tutkimukselliseen tietoon, jota hän piti tilastonäper- 
telynä, eikä hän pitänyt sellaisen tiedon hankintaa itseisarvona. Hä- 
nelle tärkeää ei ollut tilasto vaan tahto, ja siksi myös tutkimus oli 
pantava palvelemaan ihmisten poliittisia päämääriä. Seikka selittänee 
sen, miksi Snellmanin ajattelu on ollut myöhemmin eritoten vasem- 
mistohegeliläisyydelle perustuvan uusvasemmistolaisen mielenkiinnon 
kohteena. 

Kansallisfilosofin reipas toiminnallisuus merkitsi sitä, ettei hänen 
ajattelunsa ollut kaikilta osin kovin syvällistä. Tämä näkyi hänen 
käsittelemissään teemoissa, jotka ulottuivat geologiasta teologiaan. 
Harvinaista sen sijaan on, että filosofin jalat pysyivät näitäkin kysy- 
myksiä käsiteltäessä kotikonnun kamaralla. Esimerkiksi maan poveen 
sisältyviä vuorimalmeja Snellman tarkasteli mieluummin kaivosteolli- 
suuden kannalta kuin runoratsun selästä, mikä vastasi paljon pa- 
remmin todellisuutta kuin hänen ajalleen tyypillinen romantisointi. 
Naiskysymystä käsittelevä luku puolestaan saa hieman liikaa tilaa 
Mikko Lahtisen teoksessa, jossa mieskysymykselle ei omisteta yhtään 
lukua! 

Snellmania voidaan pitää utilitaristisena ajattelijana sikäli, että 
hän piti esimerkiksi tilastotiedettä yhtenä hyötyä tuottavana tieteen- 
alana, jonka pitää palvella yhteiskunnan suunnittelua ja ohjausta. 
Suomalaisessa sosiaalipolitiikassa myöhemmin tunnettu konstrukti- 
vismi lieneekin osittain snellmanilaisen ajattelun peruja, ja samassa 
rakentajan roolissa hän lähestyi luonnontieteitä. Myös lehtiä perusta- 
essaan oli liike-elämässä toimineella filosofilla jo markan kiilto sil- 
missä, ja poliittisen lehden julkaiseminen oli tuohon aikaan jopa ta- 
loudellisesti tuottavaa. Esimerkiksi Klinge katsoo, että 1840-luvulla 
elettiin samantapaisessa uudistuksille alttiissa tilanteessa kuin 1960- 
luvulla: suurista sodista oli aikaa, yhteiskunta kehittyi voimakkaasti, 
ja tiedonvälityksellä oli kasvava rooli ihmisten elämässä.$ Saiman, 
Litteraturbladet för allmän medborgerlig bildningin sekä Maamiehen 
Ystävän perustamiselle lankesikin lopulta samantyyppinen tehtävä 
kuin kansallisfilosofin junailemalle Saimaan kanavan rakentamis- 
hankkeelle, joka puolestaan valmistui filosofin täyttäessä viisikym- 
mentä vuotta. Vuoksen virtaa myöten yhdistyivät silloin suomalainen 
ja savolainen sielunmaisema, ja Kuopion ja Iisalmen vesistöalueilta 
voitiin ennen pitkää purjehtia pienillä proomuilla Suomenlahdelle sekä 
Pohjanmereltä Ranskan jokireittejä myöten aina sivistyksen kehtoon, 
välimerelliseen Kreikkaan asti... Ikävä tosiasia, jota harvoin maini- 

taan, on se, että kansallisfilosofimme käytännöllisten hankkeiden 
suursaavutus, Saimaan kanava, riistettiin kommunistisen hirmuvallan 
sanelemassa rauhanteossa lähes kokonaan osaksi Neuvostoliittoa, jota 
voidaan edelleen pitää yhtenä suurimmista rikoksista koko ihmis- 
kuntaa vastaan. 

Myös höyrykoneella Snellman näki sivistyksellisen tehtävän, sillä 
veturin sauhujen myötä hän ajatteli parempien viljely-, koulutus- ja 
teollisten menetelmien ulottuvan kaikkialle Suomeen, aivan niin kuin 
hän oli nähnyt lehtiensä leviävän eri puolille maata. Päätoimittaja 
Mikko Lahtinen kirjoittaakin merkitsevästi, että ”heikoimpia lehtiä 
tuohon aikaan olivat ne, joita liikemies-kirjanpainajat kustansivat elin- 
keinonsa ravinnetekijäksi, kun taas parhaita olivat ne joissa kustan- 
taja ja toimitus sekä taloudellinen ja kulttuuripoliittinen pyrkimys 
osuivat yhteen.”? Asiat eivät liene muuttuneet Snellmanin ajoista 
paljoa. Myös nykyisin, kun filosofisia teoksia julkaistaan taloudellisin 
tuotto-odotuksin, on syytä muistaa, ettei filosofisten tekstien arvoa 
pitäisi koskaan määritellä kustannusyhtiöissä, joissa kirjoittajia taivu- 
tellaan muuntelemaan mielipiteitään tai tinkimään niistä. Siksi oma- 
toiminen julkaiseminen on monelle filosofille edelleenkin ainoa sanan- 
vapauden mahdollisuus. 

Kansallisfilosofimme persoonaan avautuu kiintoisa näkökulma lu- 
kemalla niin sanottujen pääteosten asemasta hänen lehtikirjoituk- 
siaan. Snellmanin Koottujen teosten erään toimittajan, Raimo Savolai- 
sen, elämäkerrallinen teos Sivistyksen voimalla — J. V. Snellmanin 
elämä (2006) vaikuttaa kuitenkin hieman tavanomaiselta, vaikka te- 
oksessa onnistutaankin karttamaan turhia lokerointeja. Marja Jalavan 
väitöskirjaa Minä ja maailmanhenki (2005) seurannut teos J. V. 
Snellman — Mies ja suurmies (2006), jossa Snellmanista piirretään 
kuvaa melko yksiarvoisena ja monotonisena ajattelijana, puolestaan 
tuntuu varsin perinteiseltä, ja se muodostaakin eräänlaisen vasta- 
kohdan Lahtisen ja Klingen näkemyksille tuon ajan filosofiasta. Snell- 
manin keskustelevan luonteen kiistäminen ja hänen valistushenkisyy- 
tensä hautaaminen juontanevat juurensa Snellmanin nimeen liitetystä 
suurmiespaatoksesta sekä niistä useista kipsipäistä, joita hänestä on 
aikojen kuluessa veistetty. Myöskään Raija Majamaan ja Lenni Tiiran- 
karin teos J. V. Snellman — Valtioviisas vaikuttaja (2006) ei käsittele 
Snellmania filosofisena ja poleemisena intellektuellina, vaikka se sup- 
peudestaan huolimatta piirtääkin sympaattisen kuvan filosofin urasta 
ja yksityiselämästä. 

Snellmanin pitkäaikaisesta yhteiskunnallisesta toiminnasta ja hä- 
nen kansallisfilosofin maineestaan johtunee se, että ”siveysopin ja 
tieteiden järjestelmän” kaapuun verhotun filosofian professorinviran 
saanti toisella hakukerralla vuonna 1856 oli hänelle lähes yhtä 
merkityksetön hallitusvallan suopeuden osoitus kuin professorin arvo- 
nimen lankeaminen Runebergille vuonna 1844. Vaikka Snellman 

osoitti esimerkillistä yhteiskunnallista valppautta myös senaattorina 
toimiessaan, en edelleenkään pidä hänen tavastaan moukaroida kir- 
jailijoita, kuten Zachris Topeliusta, jonka teoksia hän piti ”kepeäh- 
köinä” ja kirjoittajaa ”ranskalaisen tyylin” huonolaatuisena viljelijänä.8 
Vaikka Topeliuksen kuvauksissa Suomi olikin melkoinen lintukoto ja 
Snellmanin iskemät naulat upposivat kuin lahoon puuhun, olivat filo- 
sofin mielipiteet usein myös jäykän yksitotisia. Puhuiko siis Snell- 
manissa tulevien systeemifilosofien oppimestari, jonka sanankäytöstä 
professorivallan myöhemmätkin edustajat ovat ammentaneet esiku- 
vansa? Siinä tapauksessa filosofia olisi edelleenkin kiellettynä myös 
nykyisissä yliopistoissamme. 

Merkillepantavaa on, että Runebergin ja Snellmanin aikana suuri 
osa kirjallisesta ja filosofisesta aktiivisuudesta toteutui yliopiston ulko- 
puolella, esimerkiksi vuonna 1831 perustetussa Suomalaisen Kirjalli- 
suuden Seurassa ja Lauantaiseurassa, jonka kantavana voimana tosin 
toimi Snellmanin kunnioittama filosofian professori J. J. Tengström. 
Nykyaikana, jolloin akateemisista instituutioista ovat jäljellä pelkät 
kuoret, voisi nähdä, että spontaanisti syntyneillä filosofisilla seuroilla 
ja instituuteilla olisi jälleen yhtä keskeinen asema elävän filosofian 
toteutumisyhteytenä. 


Svekomaancja ja fennomaaneja 


Kun suuri osa kansallisina merkkimiehinä pidetyistä henkilöistä on 
ollut ruotsinkielisiä professoreja, piispoja ja heidän apulaisiaan tai 
sukulaisiaan, on ihmeellistä, ettei kenenkään mieleen ole välähtänyt 
epäillä, olivatko kyseiset herrat oikeastaan mitään suomalaisuus- 
miehiä. Ilmeisesti ajatusta on pidetty poliittisesti epäkorrektina. Jotain 
surkuhupaisaa on kuitenkin siinä, että Suomen kansallisrunoilijana 
pidetyn Runebergin äidinkieli oli ruotsi ja että hän kirjoitti ”suomalai- 
suuden” kannalta tärkeänä pidetyn Maamme-laulun samoin kuin koko 
tuotantonsakin ruotsiksi. J. V. Snellmanin lehdistä kaksi oli ruotsin- 
kielisiä, ja ironista on myös se, että Ruotsissa Runebergia pidetään 
edelleen ruotsinkielisen kirjallisuuden keskeisenä edustajana. Samaan 
tapaan akateemikko G. H. von Wrightiäkin palvottiin läntisessä naa- 
purimaassamme kuin paikallista kuningasta. Vaikuttaa siltä, kuin 
Suomessa olisi kansallisrunoilijaksi tai -filosofiksi kelpuutettu kuka 
tahansa, kunhan hän ei ole ryssä! 

En tahdo väittää, etteivät ruotsinkieliset kuuluisi Suomen kansaan, 
mutta kielisodan ymmärtämiseksi on tarpeen pohtia, kuinka suoma- 
laisia nämä suomalaisuusmiehinä pidetyt henkilöt todella olivat. 
Vaikka he olivat kansallisia merkkihenkilöitä, olivatko he suomalai- 
suusmiehiä, ja miksi tuohon tehtävään kelpasi ruotsinkielinenkin? 
Kielisota puhkesi suureksi osaksi sen kysymyksen ympärille, pitääkö 

ollakseen suomalainen olla suomenkielinen. Suomalaisten itsenäisyyt- 
tä ja suomen kielen parempaa asemaa ajaneiden henkilöiden ruotsin- 
kielisyyden voi ymmärtää sitä taustaa vasten, että ruotsia oli totuttu 
pitämään kansakunnan sivistyskielenä. Näistä asetelmista katsoen 
paradoksaalista on, että ruotsinkieliset yrittivät lopulta osoittaa sivis- 
tyneisyyttään opiskelemalla ahkerasti suomea, ja esimerkiksi Lönnrot 
taivutteli Snellmania vaihtamaan kirjoituskielensä suomeen.? Snell- 
man taipuikin usein sille kannalle, että erikieliset kuuluvat eri kansa- 
kuntaan, tosin puoliksi leikillään.!? Mutta vakavasti ottaen hänkin 
katsoi, ettei kieli ole vain keino ajatusten välittämiseksi, vaan koko 
kansakunnan ajattelu rakentuu yhteiseen kieleen. Snellmanin panos 
suomen kielen aseman vahvistamiseksi oli lopulta merkittävä. Hänelle 
vuonna 1863 suodun audienssin tuloksena keisari suostui allekirjoitta- 
maan säädöksen, joka mahdollisti suomen kielen käyttöönoton viralli- 
sissa yhteyksissä. 

Epäilystä, oliko yhteiskunnallinen luokka-asetelma hautautumassa 
kielitaisteluun, voidaan kyseenalaistaa muistuttamalla, että kielitais- 
telu sisälsi myös luokka-asetelman, kun suuri osa niin sanotusta ylä- 
luokasta oli alun perin ruotsinkielistä. Esimerkiksi Runebergin voi- 
daan katsoa kirjoittaneen maastamme idyllisissä luontokuvauksissaan, 
mutta ei sen katajaisesta kansasta. Snellmanille puolestaan näyttää 
tärkeämmässä asemassa olleen aina kansalaisyhteiskunta, joka on 
olemassa yhteisöllisyyden vahvistamiseksi, eikä vain pelkkä laillisuu- 
den puolustamiseksi olemassa oleva valtio. 

Vaikka kieltä koskevat kiistat eivät akateemisissa yhteyksissä val- 
litsekaan enää suomen ja ruotsin kielen välillä vaan lähinnä englannin 
kielen ylivallan ja pienten vähemmistökielten kesken, on historiallisilla 
kieliasetelmilla edelleen näkyviä seurauksia. Esimerkiksi ruotsinkie- 
liset ylioppilaat ovat jatkuvasti etuoikeutetussa asemassa suomalaisia 
yliopistopaikkoja jaettaessa, sillä heille akateemisia opiskelupaikkoja 
on tarjolla suhteellisesti enemmän kuin suomenkielisille. Ja mikäli 
ruotsinkielistä maisteria ei pelasta työelämään jokin ruotsinkielisen 
pääoman hallitsema suuryritys, hänelle myöntää apurahan ruotsin- 
kielinen kulttuurirahasto Svenska Kulturfonden, joka mahtavine kiin- 
teistö- ja osakesijoituksineen on Suomen Kulttuurirahastoakin anteli- 
aampi säätiö, tosin rahoitusta se myöntää vain ruvotsinkielisille. Myös 
nämä asiat olisi syytä nostaa pöydälle kriittistä tarkastelua varten. 

Aikana, jolloin kirkkoherranvirat olivat ”tuottoisia” ja hyvä avioliitto 
takasi suotuisat uranäkymät akateemiseen suopeuteen perustuvassa 
herrojen ja salokiladyjen yhteiskunnassa, olivat Runeberg ja Snell- 
mankin melkoisia pataporvareita. Esimerkiksi Runeberg meni naimi- 
siin pikkuserkkunsa Fredrika Tengströmin kanssa, joka oli sukua J. J. 
Tengströmille ja arkkipiispa Jacob Tengströmille. Snellman puolestaan 
yritti naida professori Tengströmin tyttären mutta epäonnistui ai- 
keessaan karvaasti. Eräänlainen sisäsiittoisuus näkyy lisäksi siinä, 

että patsaan isälleen veisti tilauksesta hänen poikansa Walter Rune- 
berg. Ruotsinkielisille on aina ollut tärkeää, että ”meidän perheestä” 
puhutaan ja että kulttuurielämä etenee ruotsinkielisten ehdoilla. Jää- 
kö siis suomenkielisille muuta mahdollisuutta, kuin toistella ruotsin- 
kielisen virkamieseliitin toimia, vai olisiko syytä yhtyä 1960-luvun 
protestilauluun kahdestakymmenestä perheestä? Nimitys ”svekomaa- 
ni”, jota nimeä kantoi rotuopeistaankin tunnettu ruotsin kielen pro- 
fessori Axel Olof Freudenthal, lienee oikeutettu vertailukohtana kan- 
sallisromanttiselle ja kenties tutummalle ”fennomaanille”. 

Minun mielestäni Runebergia, Snellmania, Nervanderia, Tengströ- 
miä ja muita lauantaiseuralaisia suomalaisempi oli Alexis Stenvall, 
joka sentään suomensi oman nimensä ja josta Jukka Virtanen totesi 
”Suuret suomalaiset? -ohjelmassa, että ”se kivi, jonka rakentajat 
hylkäsivät, on tullut kulmakiveksi” (Matt. 21:42). Hänelle ovat velkaa 
niin Eino Leino, Hannu Salama, Spede, Jouko Turkka ja Vesa-Matti 
Loiri kuin ”rahvaan ruuneperina” tunnettu Vexi Salmikin. Toinen var- 
teenotettava ehdokas suurimmaksi suomalaiseksi olisi ollut Mikael 
Agricola, jota ilman ei olisi poliitikkojen ja sotapäälliköiden puolus- 
tettavaksi arvoisaa suomen kieltä. Siitä, miten kaukana Kiven supi- 
suomalainen ajatusmaailma oli ruotsinkielisten sielunmaisemista, 
kertoo tunnetusti August Ahlgvistin Finlands Allmänna Tidningiin 
laatima lynkkaus ja Seitsemän veljeksen pikainen myynnistä pois vetä- 
minen sekä myyntiin palauttaminen vasta kirjailijan kurjan kuoleman 
jälkeen, jolloin ymmärtäväisen esipuheen teokseen laati J. V. Snell- 
man. 


Kansallisen ajattelun alkuehdoista 


Suuret ajat synnyttävät suuria miehiä. Jos ei ole merkittäviä poliittisia 
tapahtumia, kuten sotia tai muita elämän ja kuoleman kysymyksiä, ei 
tule myöskään suurmiehiä eikä -naisia. Pyrinkin lopuksi pohtimaan, 
onko kansallismieliselle ajattelulle katetta nykyaikana, tai olisiko ny- 
kyisessä suomalaisessa yhteiskunnassa motiiveja suurmiesmyyttien 
syntymiselle? Tätä arvioidessani en pyri problematisoimaan sitä, mitä 
'kansa' merkitsee etnisesti. Sen sijaan haluan tarkastella kansaa 
lähinnä poliittisena käsitteenä, jonka ulkorajan muodostaa kysymys, 
onko Suomea kansallisena ilmiönä olemassa, vai onko Suomi jo alun 
perin monikulttuurinen luomus, joka koostuu muun muassa hitaista 
hämäläisistä, ilkeistä savolaisista, häijyistä lappalaisista, rikkaista 
pohjalaisista ja kieroista turkulaisista. Heimojen yhtäläisyydet ovat 
luullakseni merkittävämpiä kuin erot niin, että yhtenäisestä kansa- 
kunnasta voidaan puhua, ja suomalaisen on toistuvasti pelastanut 
hurrien ja venäläisten invaasiolta se, että me emme mielellämme opi 
emmekä käytä vieraita kieliä. Tässä suhteessa kansallinen yhtenäisyys 

lienee taattu pitkälle tulevaisuuteen. Luullakseni myös kansallisen 
edun käsite vaikuttaa ulkopolitiikassa edelleen, vaikka se aika ajoin 
haudataan kansainvälistymistä koskevaan retoriikkaan, jonka keskel- 
tä se tosin nousee heti, kun asioissa ajaudutaan konflikteihin. 

Viime vuosikymmenten monikulttuurisuustendenssi ja pakkokan- 
sainvälistäminen eivät ole olleet omiaan luomaan suurmiehiä vaan 
pikemminkin valtionhoitajapoliitikkoja, joiden tehtävänä on perustella 
kansalle, miksi Euroopan unionissa toimivan virkamieseliitin tahto on 
kansalaisten tahtoa tärkeämpää. Tämä asennemuokkaus päättyy 
vasta, kun kapitalismille tietä tekevään uusliberalistiseen laissez- 
faireen naamioitu linjanveto johtaa voimakkaisiin eturistiriitoihin ja 
organisaatiot kasvavat Euroopan unionin ja Naton tavoin liian suu- 
riksi. Sitä kautta ne tulevat myös konfliktialttiiksi ja toimintakyvyttö- 
miksi. Kansalliselle ajattelulle vallitseekin jälleen tilaus siksi, että 
internatsismin eli pakkokansainvälistämisen nimissä tehdään nykyään 
samoja asioita kuin natsismin nimissä ennen. Globalisaation tuottamat 
pääomien ja työvoiman pakkosiirrot ovat merkinneet kansallisten etu- 
jen laiminlyöntejä ja pahoinvoinnin lisääntymistä ihmisten keskuu- 
dessa. Tämä on kenties osittaisseurausta siitä, että vastavoimia kas- 
vottomalle kapitalismille ei enää tunnusteta, ja itse olen käsitellyt 
näitä teemoja useissa kiistelyä herättäneissä kirjoissani. 

Edellä kuvatussa valossa voidaan tietenkin ihailla Suomen Sisun 
tapaisten järjestöjen pyrkimystä vastustaa globalisaation ja inter- 
natsismin varjopuolia. Lisäksi voidaan puolustaa sisulaisten yrityksiä 
toimia ”modernina kansallismielisenä liikkeenä”, joka haluaa poimia 
Euroopan integraatiosta myönteisinä pitämiään piirteitä. Ikävää on 
vain se, miksi kansallismielisyyttä motivoidaan ja omaa identiteettiä 
vahvistetaan uhkakuvilla ja vähemmistöihin kohdistuvilla epäluuloilla. 
Kun kalevalainen kansallishenkisyys sinänsä on kaunis, arvokas ja 
vaalimisen arvoinen asia, miksi kansakuntaa ja kansallista ajattelua ei 
voitaisi ymmärtää hieman laajemmin, esimerkiksi niin, että kansa- 
kunta sulkee sisäänsä myös kansallisen erilaisuuden? 

Akateemisissa yhteyksissä filosofian kansallinen merkitys voisi 
toteutua esimerkiksi kieltäytymisenä kansainvälisen tiedeyhteisön 
vaatimuksista asettaa filosofiset kysymykset ja vastaukset aina vain 
englannin kielellä. Filosofialle ei nähdäkseni lainkaan sovi se luonnon- 
tieteistä välittynyt tieteenihanne, jonka mukaan filosofia ymmärretään 
jonkinlaiseksi työmuurahaisten harjoittamaksi tietojen keruuksi tai 
kasaamiseksi kansainvälisissä aikakauskirjoissa julkaisemista varten. 
Sen sijaan filosofialle on ominaista laajojen näkemysten ja spekula- 
tiivisten ideoiden esittely kirjoittajan subjektiivista ajattelua ilmaise- 
vissa kotikielisissä teoksissa. Jonkin reaalitieteen, kuten lääketieteen 
tai fysiikan, viestinnällisiin ihanteisiin nojaava tiedekäsitys tulee hel- 
posti kieltäneeksi sen tosiasian, että filosofia on kontekstiriippuvaista, 
eli tiettyyn yhteiskunnalliseen tilanteeseen liittyvää keskustelua ja 

osallistumista. Samoin filosofian kielikin on usein metaforallista ja 
kirjallista, ja sen ominaisuudet jäävät riippumaan ihmisten käytän- 
nöllisen kohtaamisen edellytyksistä, esimerkiksi luottamuksesta ja 
muista paralingvistisistä alkuehdoista. Keskittyminen kansainvälisen 
tiedeyhteisön tärkeinä pitämiin kysymyksiin rajaisi pois sellaisen 
yhteiskunta- ja kulttuurikritiikin, jonka toteutumisyhteys on oma 
maamme. Näistä asioista puhuvia henkilöitä tuskin päästettäisiin 
lähellekään kansainvälisen filosofian puoluekokouksia, vaan heidät 
rajattaisiin pois jo englantilais-imartelevaan ennakkosensuuriin perus- 
tuvassa call for papers -vaiheessa. 

Etnisesti omaleimainen ja kansallinen ajattelu näyttää olevan kor- 
keassa kurssissa muissa kuin akateemisissa yhteyksissä. Eurovision 
laulukilpailuissakin voitto irtosi vasta, kun suomalaiset lakkasivat jäl- 
jittelemästä kliseemäistä eurooppalaista iskelmäperinnettä ja laittoi- 
vat tuulikoneet kaappiin. Voitto tuli omaehtoisen ultimatumin tulok- 
sena, jossa työn, vastoinkäymisten ja viimeisen tuomion pasuunat 
soivat ja muoto ja sisältö olivat suomalaiskansalliselle ajattelulle omi- 
naisesti tasapainossa. Ehkä meidän aikamme Runeberg on Lordi — 
kenties oman aikamme Pacius on Rasmus. Mytologiaa hyödyntävien 
roolipelien ja heavyrockin turvin kansallinen ajattelu on noussut siivil- 
leen myös nuorisokulttuureissa. 


Uutta kansallisromantiikkaa: sateenkaarilippu salkoon! 


Runebergin ja Snellmanin kaltaisia hahmoja syntyy vain kerran valti- 
oiden historiassa, vaikka kansalliselle ajattelulle sinänsä löytyy ka- 
tetta sekä poliittisten etujen vaalimiseen että etniseen omaleimai- 
suuteen pyrkivien erillisryhmien piirissä. Siksi vastaavien tarinoiden 
esiinnousuun vaadittaisiin uuden valtion muodostuminen tai kuolin- 
kamppailu. Tämä herättää kysymyksen, voisiko nykyajassa vallita mo- 
tiiveja etnisten erityisryhmien tai vähemmistöjen omien valtioiden 
perustamiseen. Esimerkiksi Euroopan lähialueilla on viimeksi kulunei- 
na vuosina syntynyt useita uusia kansallisvaltioita vanhojen liittovalti- 
oiden pohjalle: merkeiksi kansakuntien poliittisen itsemäärämisoikeu- 
den tärkeydestä. 

Myös meidän aikanamme on olemassa kansakuntia, jotka etsivät 
valtiollista muotoa. Esimerkiksi seksuaalivähemnistöille Internet on 
tarjonnut eräänlaisen kohtaamispaikan, maaperän ja heterovaltioiden 
rajoista piittaamattoman kansallisen olemassaolon. Siinä, missä 
heavybändit ovat hehkuttaneet ”metallivaltion? puolesta, lisäänkin 
löylyä tupaan vetoamalla kansainvälisen homovaltion perustamiseksi. 
Aluksi se voisi olla tietoverkoissa tapahtuvaan yhteydenpitoon ja 
viestintään perustuva utopia, mutta tietyille paikkakunnille tapahtu- 
van muuttoliikkeen seurauksena se voisi julistautua myös itsenäiseksi 

ajallis-paikalliseksi valtioksi, joka käyttää alueellaan suvereenia po- 
liittista valtaa. 

Perusteluni homovaltion olemassaololle ovat pääpiirteissään samat 
kun Hegelin ja Snellmanin: ihmisyksilön identiteetti voi kehittyä 
täydelliseksi vain sellaisessa vertaisryhmässä, jonka arvomaailma ja 
symbolimaailma ovat tärkeimmiltä osiltaan samanlaisia. Sen sijaan 
oikeuksia kerjäämään tottuneen seksuaalivähemmistöliikkeen epä- 
onnistumisen voi kiteyttää siihen yksinkertaiseen havaintoon, että 
homoseksuaalisia rakkaudenilmauksia ei uskalleta edelleenkään 
näyttää kaduilla eikä kujilla, mutta työ- ja viranomaissyrjintä on 
avointa ja hirveää. Homovastaiset ryhmittymät onnistuivatkin omassa 
pyrkimyksessään pysäyttää seksuaalivähemmistöjen kansalaisoikeus- 
taistelut pienistä pykälistä kiistelemiseen, eli 1960-luvun oikeuttamis- 
politiikalle ominaiseen puolustuksellisuuteen. Jos siis joku pitää ta- 
paani kytkeä yksilöiden identiteetti valtion olemassaoloon perimmäl- 
tään nationalistisena tai ”chauvinistisina”, hän saattaa olla oikeassa. 
Moraalisessa mielessä vähemmistönationalismi on kuitenkin enem- 
mistönationalismin vastakohta. Ajatukseni homovaltiosta ei ole vain 
poliittinen, vaan se ulottuu käsitykseen filosofian omasta luonteesta: 
kyseessä on nimenomaan filosofisille perusteille rakentuva yhteisö. 

Entäpä sitten, jos filosofi tekisi radikaalin siirron ja esittäisi, että 
filosofinen praksis toteutuu parhaiten homoseksuaalisena elämänkäy- 
täntönä johtuen samaa sukupuolta olevien yhteisestä kokemukselli- 
sesta merkityskonstituutiosta — tai että homoseksuaalisuus on 
filosofista elämää käytännössä, kuten olen nähnyt kirjoituksissani? 
Tuskin menisi kauankaan, kun joku hetero ilmoittaisi kieltäytyvänsä 
puoltamasta hänen dosentuurihakemustaan ”ottaen huomioon Hanka- 
mäen filosofian poliittisen luonteen.”!! Miksi kirjoittaja ei voinut sanoa, 
että hän ei halunnut ymmärtää koko ajatustani saati että hän olisi 
suostunut näkemään filosofian ja homoseksuaalisuuden osana käytän- 
nöllistä ja teoreettista elämää, kuten olen painottanut filosofiassani? 
Kenties patavanhoillinen jako teoriaan ja käytäntöön onkin nimen- 
omaan kristillis-kartesiolaiseen ajatteluun ja ontologiseen jumalaku- 
vaan perustuvan tieteen ominaisuus, joka juontaa juurensa heteromie- 
hen oidipuskompleksista. Juuri siitä syntyy ontologinen jumalahypo- 
teesi ja sen mukainen dualistinen alkuasetelma, joka vaikuttaa ideo- 
logisena ennakkoehtona tieteen historiassa. 

Snellmanin tärkeimpiä opetuksia minulle edustaa hänen käsityk- 
sensä, että parhaimmillaan filosofia ei vain kuvaa todellisuutta vaan 
muodostaa keskustelukentän, jossa ajatukset voivat tulla osaksi to- 
dellisuutta ja muovata sitä. Minkälaiseen valoon tältä pohjalta joutuu- 
kaan se jo Esa Saarista lytättäessä tutuksi tullut sanonta, että 
filosofian ja muun yhteiskunnallisen toiminnan yhteyksiä korostavat 
ajatukset eivät muka lainkaan kuuluisi filosofian alaan vaan ”journa- 
listiikan ja yhteiskunnallisen keskustelun piiriin. ”!? Sellainen filosofia- 

käsitys, joka erottaa filosofian kaikesta muusta julkisesta järjen- 
käytöstä, on nähdäkseni vaarallinen. Omasta mielestäni filosofi onnis- 
tuu tehtävissään parhaiten, kun hän ei ensinkään antaudu minkään- 
laisen ”asiantuntijan” asemaan, vaan päätyy henkilöksi, jonka asia 
tunnetaan. 

Jari Sarasvuo, joka juonsi Hullu Suomi -ohjelmaa televisiossa, 
kiteytti Stiller ja Hytönen -showssa, että tässä maassa asuu ilkeä 
kansa. Esa Saarinen puolestaan katsoi tummasävyisessä ”kansallis- 
filosofisessa puheenvuorossaan” Erektio Albertinkadulla (1988) että 
suomalaista sielunmaisemaa leimaa pahanilkinen metafysiikka. Jouko 
Turkka taas ymmärsi asiat niin, että suomalaiset ovat tulleet pahoiksi, 
koska Suomessa kaikki on ollut niin vaikeaa, jopa paskalla käynti, kun 
kylmään lautamajaan on joutunut hiihtämään pihan poikki susien 
ulvoessa kuutamolla. Tästä eloonjäämistaistelusta seuraava defensiivi- 
nen turvallisuusajattelu ja siihen yhdistyvä estoisuus kaikkine seu- 
rausilmiöineen ja ongelmineen lienevät syypäitä tosiasiaan, että Suo- 
messa on maailman terveimmät lapset mutta sairaimmat aikuiset. 
Myös yliopistoissa ja muissa viranomaisissa ihmisiä kiusataan liikaa. 

Toiminkin nyt muodissa olevan tunneteoreettisen koulukunnan 
edustajana ja sommittelen pienen kartan siitä, minkälainen on tyy- 
pillisen akateemisen virkamiehen tunnekenttä: se muodostuu häpeän, 
ujouden, estoisuuden, kateuden, ylpeyden ja nolouden elämyksistä. 
Häpeällähän tarkoitetaan yleisesti sitä, että ihminen peittelee itses- 
sään sellaisia ominaisuuksia, joita hän pitää kielteisinä. Ujous puo- 
lestaan syntyy ihmisen pyrkimyksestä peitellä itsessään olevia myön- 
teistä ominaisuuksia. Kun ihminen ehdollistetaan häpeämään kieltei- 
siä ominaisuuksia, hän tulee peitelleeksi myös myönteisiä ominai- 
suuksiaan, ja hänestä tulee estoinen. Akateeminen filosofi on estoinen, 
sillä hänet ehdollistetaan häpeämään kielteisiä ominaisuuksiaan no- 
laamalla häntä proseminaareissa, ja sitä kautta hänestä tulee myös 
ujo. Nolous puolestaan syntyy siitä, että ihminen on aiheellisesti ylpeä 
jostakin myönteisestä ominaisuudesta, mutta epäonnistuu sen julki 
tuomisessa. Jos taas ihminen on aiheettomasti ylpeä jostain kielteisestä 
ominaisuudesta, syntyy röyhkeys. Röyhkeydessä epäonnistumisen pi- 
täisi puolestaan tuottaa häpeää, mutta yleensä niin ei käy, sillä kiel- 
teisellä piirteellä kerskailussa epäonnistuva henkilö ei kyseistä asian- 
tilaa tunne. 

Häpeä seuraakin usein vain siitä, kun fiksua ihmistä nolataan eli 
arvostellaan tämän hyvissä aikeissa epäonnistumisesta. Akateeminen 
filosofi on siis erityisen altis häpeälle, ujoudelle ja noloudelle, ja nämä 
tunteet sisäistettyään myös hänestä itsestään tulee ennen pitkää 
häpäisijä ja nolaaja. Lopulta hänestä tulee se Erich Fromminkin teok- 
sissaan kuvailema persoonallisuustyyppi, joka nauttii saadessaan kiel- 
tää toisilta jotain. Tämä johtuu tietenkin siitä, ettei kiusattu virkamies 
katso voivansa olla perustellusti ylpeä mistään, vaan hänestä tulee 

ylpeän vastakohta eli kateellinen. Kateus puolestaan syntyy tunte- 
muksesta, että jollain toisella on jotain sellaista tavoittelemisen ar- 
voista, jota itsellä ei ole. Jos kateus muodostuu pysyväksi, eli ihminen 
menettää mahdollisuutensa tavoitella ylpeyden aiheita, syntyy katke- 
ruus. Ylpeyden pitämisestä mahdollisena puolestaan seuraisi toiveik- 
kuus, joka yleensä osoittautuu aiheettomaksi, ja häpeä, nolous ja kat- 
keruus voittavat. Ajatelkaa, millainen paratiisi yliopistomaailma on- 
kaan kaikille tuhoisille tunteille! 


Vain kuolleet kalat uivat myötävirtaan 


Mutta palatkaamme Runebergiin ja Snellmaniin. Heidän toimintaansa 
luonnehti omaehtoisuus, rohkeus, vilpittömyys ja ennakkoehdoton 
suunnittelemattomuus. Tämä käy ilmi heidän teoksistaan, joista suuri 
osa oli vain tilapäisesti ja tempaisten tehtyjä. Se, mikä tarttuu aikaan 
ja elää hetken väkevästi, elää ikuisesti. Huomion kiinnittäminen 
ajankohtiin ja niiden ”henkeen” saattaa olla valaisevaa myös siksi, että 
samalla, kun oma itse vanhenee, mennyt aika suhteellisesti lähenee. 
Nuorena oli helppo ajatella, että 1800-luvun päättymisestä oli kauan, 
kun oma ikä alitti viidesosan sen jälkeen kuluneesta ajasta. Keski- 
iässä huomaa, että oma elämänkaari muodostaa jo lähes puolet 
Nietzschen kuolemasta alkaneesta aikajänteestä! Snellmanilaisittain 
ajatellen historia on siis eräänlainen elämysmatka ja aikakone, jonka 
toiminnan ymmärtämisestä syntyy sivistys. Eduksi on, jos ”objektiivi- 
sesti” kuluva (eli yhteisöllinen) aika onnistutaan liittämään tulkinnois- 
sa omaan subjektiiviseen aikakokemukseen, kuten eksistenssifilosofit ja 
hermeneuttiset historian tutkijat ovat painottaneet. 

Runebergia ja Snellmania kohotti omana aikanaan se, että he vaa- 
tivat ajattelultaan yhdistymistä osaksi laajempaa toimintaa ja politiik- 
kaa. Ja kuinka tylsä todellisuus olisikaan, jos historiassa ei olisi tapah- 
tunut mitään — myöskään mitään sopimatonta? Tai mitä olisi filosofia, 
jos Runeberg ja Snellman olisivat tehneet vain sen, mitä ”virkamiehen 
täytyy”? Toisaalta nämä Johan-etunimellä varustetut herrasmiehet 
eivät olleet mitään kapinallisia proletaarikirjailijoita eivätkä heidän 
edeltäjiään. Tietty kaupunkilainen porvarillisuus näkyi muun muassa 
siinä, ettei yliopiston mukana Helsinkiin muuttanut kansallisrunoilija 
kirjoittanut selviytymisen metafysiikkaa heijastelevaa värssyään Saa- 
rijärven Paavosta suinkaan Saarijärvellä vaan eräässä piharakennuk- 
sessa, joka sijaitsi pääkaupunkimme tuonaikaisella laita-alueella, syr- 
jäisellä Isolla Roobertinkadulla. 

Lähellä Erottajaa sijaitsee nyt myös Tullihallituksen mahtava uus- 
renessanssihenkinen rakennus, jonka kyljessä on niin ikään kyltti. 
Siihen puolestaan on kirjoitettu seuraavat sanat, jotka kertovat Rune- 
bergin avioituneen ja muuttaneen piharakennuksesta osaksi pääpytin- 

kiä: ”Suomen kansallisrunoilija Johan Ludvig Runeberg sekä hänen 
vaimonsa Fredrika Runeberg asuivat tällä paikalla sijainneen 
Laguksen talon siipirakennuksessa syksyn 1831. Täällä Runeberg kir- 
joitti runonsa Hauta Perhossa ja muokkasi uudelleen runonsa Hirven- 
hiihtäjät.” Kirjailijaa pidetään nähtävästi pyhimyksenä, kun pelkkää 
tekstin uudelleen muokkaamista pidetään muistolaatan arvoisena asi- 
ana; tällöin on kuitenkin muistettava, että akateeminen kaltoin koh- 
telu ja käytännöllinen karkottaminen kymnaasin lehtoriksi Porvooseen 
vuonna 1837 olivat vielä edessäpäin, ja juuri nämä seikat kirkastivat 
Runebergin sädekehän. 

Tehdessäni jokakesäisen pyöräretkeni suvisesta suloisuudesta naut- 
tivaan Porvooseen poikkean silloin tällöin Aleksanterinkadulla sijaitse- 
vassa Runeberg-museossa. Kun viisikymmentä kilometriä pitkän mat- 
kan taittaa edestakaisin lihasvoimalla, saa kansallisrunoilijalle pysty- 
tettyjen patsaiden henkisistä koordinaateista selvemmän kuvan. Por- 
voon keskustassa sijaitseva hahmo on samanlainen kuin Esplanadin 
puistossa, mutta ilman jalustaa ja pienempi. Ennen tuo matka tehtiin 
hitaalla junalla tai laivalla, ja se kesti monta tuntia, joten Snellmanin 
siirtymistä yläalkeiskoulun rehtoriksi Kuopioon Läran om staten 
-teoksen ilmestymisvuonna 1842 voidaan pitää kokonaisia maailmoja 
erottavana etäisyytenä. ”Joka syyttä suuttuu, se lahjatta leppyy” -tyyp- 
pisen savolaishuumorin keskellä eläminen osoittautuikin vakavamieli- 
selle Snellmanille lopulta piinalliseksi, toisin kuin Töäbingenissä ja 
Tukholmassa vietetyt edeltävät vuodet, ja montakohan savolaista 
filosofia maailma tänäkään päivänä tuntee? 

Runebergin asuessa Porvoossa hän puolestaan oli vanhoilla päivil- 
lään niin huonossa kunnossa, että hän saattoi tähystää talonsa ikku- 
nasta alapuolellaan olevalle jalkakäytävälle vain erityisen peilin 
avulla. Sen kautta hän näki, kuinka miehet talon kohdalle tullessaan 
ottivat hatun päästään ja naiset niiasivat kohteliaasti. Kun nyt itse 
katson pieneltä parvekkeeltani Runebergin entisten asuinsijojen suun- 
taan, ihmiset kävelykadun terasseilla tupakoivat huolettomasti, lu- 
kuun ottamatta muutamaa tuttua tyttöä ja poikaa, jotka ovat mat- 
kalla gay-ravintola DTM:ään. Tytöt ottavat silloin koppalakin päästään 
ja pojat niiaavat tyylikkäästi, ja kaikki vilkuttavat iloisesti. Sellaiseksi 
on maailma mennyt, eikä mikään ole enää radikaalia. 

He söivät isien ruumiin 


Mihin filosofian historioita tarvitaan? 


Sigmund Freud kuvaa teoksessaan Toteemi ja tabu, kuinka alkuyhteis- 
kunnan pojat lyöttäytyivät yhteen, surmasivat lauman isän ja — niin 
kuin pujopartainen psykiatri itse toteaa — söivät hänen ruumiinsa saa- 
dakseen hänen voimansa. Tämä primitiivinen kannibalismi toteutuu 
nykyään filosofien kirjoittaessa historiaa. Niinpä antaudun suomimaan 
suomalaisen filosofian itsetilityksiä. Arvioin seuraavassa Svante Nor- 
dinin filosofian historiaa ja jakelen läimäytyksiä kotimaisen kulttuuri- 
elämän järjestyspoliiseille. Erityisesti pohdin, miksi monikulttuuri- 
suutta on vain kulttuurin ulkopuolella ja miksi ulkopuolisuus on filo- 
sofisen ajattelun ehto. 


Omasta mielestäni historia koostuu syiden ja seurausten ketjuista, 
joiden yhteentörmäykset ovat puhtaasti sattumanvaraisia. Historian- 
kirjoitus taas on konflikti, jonka tulkinnasta on päästy sopimukseen. 
Vain vallanhaluinen sielu harjoittaa filosofiaa, lausui puolestaan Fried- 
rich Nietzsche. Sama pätee myös historiankirjoittajiin. Historioitsi- 
joiden valta on erityisen suuri, sillä juuri he ottavat tehtäväkseen 
viimeisen sanan sanomisen siitä, miten asiat oikein olivat. Siksi ei ole 
ihme, että filosofiamme kenties ahkerin kronikoitsija, Georg Henrik 
von Wright, kehui tilannetta näin: ”Filosofian historia on ala, jota 
meillä perinteisesti on harrastettu suhteellisen paljon.”! 

Oletko ”kiinnostunut filosofian psykologisista vai sen loogisista 
ulottuvuuksista?”, kysyi Eino Kaila sukulaispojaltaan tämän aloitta- 
essa opintojaan Helsingin yliopistossa.? Samalla valettiin kestävä 
perusta kotimaisen filosofian dualistisuudelle, jota Markku Eskelinen 
ja Jyrki Lehtola yrittivät hoitaa lobotomialeikkauksella 1980-luvun 
lopulla — tuloksetta. Kun ensin harrastaa noin 30-50 vuotta analyyt- 
tista systeemifilosofiaa, päätyy lopultakin asemaan, josta on hyvä 
mestaroida filosofien istumis- ja nokkimisjärjestystä kotimaisen yli- 
opistofilosofian orrella. Svante Nordinin äskettäin suomennetussa 
filosofian historiassa on Ilkka Niiniluodon katsaus filosofiaan Suomes- 
sa. Kun Vuosisatamme filosofia -teoksessa puhui vielä G. H. von 
Wright, saa tätä kroonista kronikkaa lukea nyt Niiniluodon versiona. 
Koska mikään ei ole niin epämuodikasta kuin päivänkohtaisuus, seu- 
raan itsekin aikaamme ja aloitan hieman etäämmältä. 

Miksi maksamme veroja? 


Armeija on laitos, jonka joukko-osastoissa vietetään silloin tällöin 
lippujuhlaa, perinnepäivää, veteraanien muistokarkeloa tai jotain 
muuta arkaistis-makaaberia huonon omantunnon rituaalia. Prikaatin 
komentaja puhuu. Mutta mistä hän puhuu? Oikein: hän puhuu histori- 
asta, tarkemmin sanoen sotahistoriasta. Yliopistofilosofia on saman- 
laista. Ero on vain siinä, että filosofiprikaatin komentaja puhuu filo- 
sofian historiasta. Hän lepyttää vainajien haamut, legitimoi totemisti- 
sen arvouniversumin ja tyydyttää tykinruoaksi lähetetyn keskiverto- 
kansalaisen motivaatiorakenteen. 

Mutta ei kuria eikä järjestystä ilman asianmukaisia oikoteitä. Jos 
menettelymuodot ovat jäykkiä, on aina tapa tehdä helpommin. Jokai- 
sesta varuskunnasta löytyy nuori oma-aloitteinen luutnantti. Hän il- 
moittautuu vapaaehtoiseksi ja kirjoittaa everstille ”Prikaatin histo- 
rian”, joka painetaan kirjaksi. Näin tuotettu totuus kestää, ja luut- 
nantti ylenee majuriksi. 

Filosofia ei poikkea tästä. Kun Mikko Salmela vuonna 1998 väitteli 
tohtoriksi aiheenaan ”Suomalaisen kulttuurifilosofian vuosisata” (mi- 
ten mahtipontista), häntä paijattiin Helsingin Sanomissa. Ilkka Niini- 
luoto (itsenäisyyspäivän komentajakorulla palkittu) toimi hänen toi- 
sena vastaväittäjänään, ja väittelijä toimitettiin pikavauhtia dosentiksi 
ilman mainittavia muita julkaisuja. Työ sinänsä koostui kuudesta suh- 
teellisen erillisestä tutkielmasta, joissa käsiteltiin suomalaisten filo- 
sofianprofessorien karriäärinluontia yliopistolaitoksessa. Kyseessä ei 
ollut kalendaarinen vuosisata vaan sata vuotta. Missään ei pohdittu 
filosofian historian omaa filosofista luonnetta. Missään ei tulkittu 
myöskään käytyjen kiistojen merkityksiä eri filosofiakäsityksille. Eikä 
missään tilitetty, mitä tästä kaikesta seurasi. Akateemikko von Wright 
vain sai suitsutusta, ja viime vuosikymmenten kenties merkittävin 
kulttuuripamfletti Sianhoito-opas, jossa jo tehtiin lopullinen ruumiin- 
avaus pystyyn kuolleelle kotimaiselle poliisifilosofialle, jätettiin koko- 
naan huomiotta. Tärkeintä on, että grillivarras tuli tyhjäksi: he söivät 
Isien ruumiin. 


His story 


Esa Saarinen totesi vuonna 1985, että ”Suomessa kirjoitetaan filosofian 
historia kerran neljännesvuosisadassa.”4 En tiedä, miksi sitä ei voisi 
kirjoittaa vaikka joka päivä. Saarisen filosofian historiasta on kulunut 
parikymmentä vuotta. Uusi kotimainen saa ilmestyä vasta vuonna 
2010. Kustannusyhtiö Pohjoinen tarttui sitä odoteltaessa tilaisuuteen 
ja julkaisi Nordinin teoksen suomeksi. Ikävä kyllä, teos on yhtä pitkä- 

piimäistä ja aatehistoriallista luettavaa kuin muinainen Gunnar Aspe- 
linin Ajatuksen tiet. Lisäksi teoksen luettavuutta on vaikeutettu puhu- 
malla sekaisin esimerkiksi Descartes'ta ja Cartesiuksesta. Se ei 
houkuttele itsenäiseen ajatteluun niin kuin Saarisen teos, ja siitä 
puuttuu omakohtainen subjektiivinen näkemys, johon nähden lukija 
voisi muodostaa omia kantojaan. 

Vakavaa on, ettei teoksesta voi löytää yhtään selvää virhettä! Muu- 
toin tarkan käännöksen mukaan Henri Bergson tosin kuoli samana 
vuonna, jona hän syntyi.5 Lisäksi teokseen on muistettu mukaan tuo 
kovan onnen ”Turinin” kaupunki, joka toimi Friedrich Nietzschen 
hermoromahduksen näyttämönä ja joka esiintyi myös Saarisen kir- 
jassa.6 Torinon nimittämistä Turiniksi ei voida toisaalta pitää Nordinin 
erehdyksenä, sillä ”Torino” kirjoitetaan myös ruotsiksi ”Turin”, ja 
”hermoromahduksen” voisi nykyään saada vaikka Tornion kaduilla. 

Nordinin teos ei ole kriittinen eikä poleeminen filosofian historia. 
Objektiivisuuteen pyrkivät totunnaistulkinnat toistavat valmiiksi 
valittua esittämisen järjestystä, eikä totuus koskaan tule kovissa 
kansissa. Yritystä kirjoittaa yleiskatsauksellista filosofian historiaa 
voitaisiin pitää jo sinänsä eräänlaisena ”virheenä”. Kun Nordin kutsuu 
historiaansa tästä poiketen kertomukseksi,? on selvää, ettei sen ala- 
otsikon ”Länsimaisen järjen seikkailut Thaleesta postmodernismiin” 
valossa viimeksi mainittu ole voinut tulla kovin oivaltavasti ymmär- 
retyksi. Paremmin kuin narratiivista käsitystä historiasta, ajatus 
kertomuksellisuudesta tukeekin nyt ”jostain” Gaarderilta periytyvää 
käsitystä Sofian maailmasta, jossa kaikki muuttuu varietee-muotoi- 
seksi Pippi Längstrumpaksi. Ja minä puolestani en voi mitään sille, 
että karsastan Pohjola-Nordenille ominaista leikkisyyttä ja nukkekoti- 
maisuutta, joka niin helposti kuolettaa kaiken argumentaation saaden 
filosofian näyttämään pelkältä revyyltä Lasse Märtensonin, Muumi- 
mamman tai Monica Asplundin tapaan. Siihen verrattuna Vaahtera- 
mäen Eemelin toimintafilosofiakin näyttää vielä radikaalilta (hänestä 
tosin tuli aikuisena kunnanvaltuuston puheenjohtaja). 

Merkillepantavaa on esittämistapa, jonka mukaisesti Nordin on 
asettanut järjestykseen 1900-luvun suuntaukset. Kehityskertomuksen 
huippua edustaa tietysti analyyttinen filosofia, joka ollessaan viimei- 
nen saa tulevaisuutta ajatellen olla myös ensimmäinen. Alkupään esi- 
sokraattista osaa käsittelevät luvut puolestaan ovat tietoainekseltaan 
siinä määrin konservatiivisia, että ne ovat jo sinänsä historiaa. 


Perinteen vankina 
Kukaan ei mielellään kirjoita kronikkaa nykyfilosofiasta, paitsi tietysti 


Niiniluoto ja von Wright, joita ainakaan postmodernismin turbiini-imu 
ei ole pystynyt liiemmin häiritsemään. Tehdessään tiliä nykyfilosofi- 


150 


asta filosofit eivät kirjoita koskaan vain nykyfilosofiasta vaan aikai- 
semman filosofian historiallisista alkuehdoista. Kirjoittaessaan filo- 
sofisten valtakulttuurien alle he samalla tulevat kirjoittaneiksi niiden 
päälle. 

Toisaalta tämän luulisi helpottavan tilintekoa nykyfilosofiasta. Uusi 
ja pilaantumaton erottuvat uusiksi juuri sen kautta, että ne repivät 
itsensä irti traditioista. Jos historiankirjoittajia on uskominen, mikään 
ei ole koskaan onnistunut erottumaan entisestä, vaan uusi on ra- 
kentunut aina jollakin tavoin edeltäneiden kehitystrendien päälle. 
Todiste siitä on historian itsensä olemassaolo. Miksi siis nykyfilosofian 
kirjoittaminen poikkeaisi olennaisesti historian arviointitehtävästä? 
Nordin vastaa kysymykseen seuraavasti: 


Filosofia, jonka historiaa tässä teoksessa tarkastellaan, voidaan 
ymmärtää jatkuvaksi traditioksi. [...] Myös modernissa katsan- 
nossa on mahdollista säilyttää tiettyyn pisteeseen asti saman- 
tapainen näkemys. Filosofia käsitetään silloin traditioksi, jossa 
myöhemmät ajattelijat ovat olleet tietoisia edeltäjistään, mutta si- 
sällyttäneet  kysymyksenasetteluihinsa ja vastausyrityksiinsä 
muuntamisen, traditioon kuuluvien ajatusten uudelleenmuotoilun 
momentin. [...] Viittauksilla edeltäjiin on yhä suuri merkitys jopa 
kaikkein radikaaleimmille filosofian uudistajille ja kuvainkaata- 
jille.8 


Jos asiat ovat näin, on jokainen nykyaika — mennyt, nykyinen ja tuleva 
nykyaika — filosofisen perinteen leimaamaa. Sitaatin sisältö korostaa 
sitä, että mikä tahansa historian ilmiö ja ajattelun sikermä on uusi 
vain sen vuoksi, että on olemassa jotakin vanhaa. Nykyaika tunnis- 
tetaan uudeksi ja erottuvaksi, poikkeavaksi ja tuoreeksi sen kautta, 
että on jotain vakiintunutta ja vallitsevaa. 

Kun historian tulkinta ja totuus ovat sidoksissa traditioon, myös 
nykyfilosofian arvioimisen pitäisi olla yhtä helppoa ja vaivatonta kuin 
historian kirjoittamisen yleensä. Kirjoitetaanhan klassisen filosofian 
historiaakin yhä entisenlaisena vuodesta toiseen, vaikka tulkitsemisen 
tilanne nykyajassa muuttuisi. Johdonmukaisesti ajatellen (ja analyytti- 
nen filosofihan on johdonmukainen) ei nykyajan arvioiminen ole ongel- 
mallisempaa. Myös nykyaika voi kirjoittaa historiaa itsestään, jos se 
sopivalla tavalla myöntää olevansa perinteensä vanki. Kun nykyisyys 
ja tulevaisuus lukitaan yllä kuvatulla tavalla perinteeseen, voidaan 
ymmärtää pohjoismaisten filosofien innokkuutta niin nykyajan kuin 
tulevaisuudenkin määrittelyyn. Niinpä meillä ovat aina kukoistaneet 
erilaiset ”Tulevaisuus”-juhlakirjat ja ”Filosofian tila ja tulevaisuus” 
-antologiat, ja gadamerilainen teesi tradition auktoriteettiasemasta on 
tullut sarkastisella tavalla hyväksytyksi myös analyyttisen filosofian 
piirissä: kaikki ovat viimeinkin ruodussa. 

Itseään elättävyys ja toistopakko 


Yhdistettäessä tulkinta ja totuus yllä kuvatulla tavalla traditioon 
sorrutaan kuitenkin pahimmanlaatuiseen fatalismiin. Sen ensimmäi- 
nen seuraus on, että sen enempää historiasta kuin nykyajastakaan 
kirjoittava filosofi ei paradoksaalisesti koskaan kirjoita nykyajasta 
vaan kauan sitten menetetystä perinteestä. Lisäksi hän ei omine tul- 
kintoineen edusta nykyajan filosofiaa. Toisaalta hän ei pysty varmasti 
erottamaan, missä filosofian kultajyvä ja ajattelun helmi historiamme 
käänteissä kulloinkin piilee. 

Kukaan tunnettu historianfilosofi ei ole pystynyt esittämään apriori- 
sia tai käsitteellisesti välttämättömiä perusteita sille, miksi esi- 
merkiksi uuden ajan filosofian oli oltava omana aikanaan jotain uutta. 
Lisäksi Nordin, sen enempää kuin monet muutkaan filosofianhistori- 
oitsijat, ei uhraa liioin sivutilaa ajattelijoiden filosofisen motivaation, 
eri epookkeihin eli ajanhetkiin liittyneiden identiteettirakenteiden tai 
tiettyjen suuntien esiinnousua kannustaneiden sosiodynaamisten teki- 
joiden selvittämiselle. Silti olisi mielenkiintoista tietää, miksi esi- 
merkiksi Spinoza ja Leibniz omana aikanaan ajattelivat juuri niin kuin 
ajattelivat. Jos filosofian historiaa tulkitaan kehityskertomuksen kal- 
taiseksi jatkumoksi, on vaara, että kokonaistulkinnan kunnianhimo 
nielaisee yhtä hyvin historian melskeissä selvittämättä jääneet 
jännitteet kuin yksittäiset vastahakoiset ajattelijapersoonallisuudet- 
kin. 

Selvää on, että esimerkiksi Descartes'n filosofia saattoi olla ku- 
mouksellista lähinnä sen kautta, että oli olemassa valtaa, jonka se 
omana aikanaan kumosi. Mutta ei ole välttämätöntä eikä edes erityi- 
sen oletettavaa, ettei esimerkiksi cogito-oivallusta olisi ehtinyt keksiä 
monikin yksityisajattelija ihmisen koko lajihistorian monituhatvuoti- 
sen elinkaaren aikana. On jopa mahdollista, että kartesiolaisuutena 
tuntemamme rationalismi kehittyi kukkeimpaan kukoistukseensa noin 
vuonna 835 jälkeen ajanlaskumme alun Klaukkalan hylkeenpyyntihei- 
mon keskuudessa, ja vasta tuhatvuotisen maannouseman myötä, 
ranskalaisen muotituulahduksen mukana, saivat keisarillisen Aleksan- 
terin-Yliopiston opiskelijat tietää uudesta virtauksesta jotain. 

Asian voi sanoa myös niin, että se, mikä filosofian historiassa tema- 
tisoidaan uuden ajan tai aikakauden ilmiöksi, ei välttämättä ole histo- 
rian itsensä ominaisuus. Ja koska historiankirjoittamisen perinteettö- 
myys on illuusio, voi poikkeuksellista omaperäisyyttä tavoittelematta 
epäillä, mitä mahdollista vallankäyttöä historian kirjoittaminen pitää- 
kään sisällään, kun vallitsevat valtavirtaukset harventavat ajattelun 
oksia ja karsivat tieltään haaroja ja risuja. Ei ole suurta varmuutta 
siitäkään, onko niin sanottu historiallinen totuus olennaisesti enempää 
kuin ironinen totuus historiankirjoituksesta itsestään, sen itseään 

elättävyydestä ja toistopakosta. Nordinin ja Aspelinin sen enempää 
kuin Salomaankaan historiateokset eivät perustu primääritutkimuk- 
siin vaan edeltäneisiin kokonaisesityksiin. Tämä voi olla historian ym- 
märtämiselle hyväksi niin kuin Aleksandrian kirjaston palo. 


Historian Kuhn-astelua 


Koska modernina aikakautena ei ole mitään modernia muutoin kuin 
sen kautta, että se on jo leimattu entiseen nähden moderniksi, voi mikä 
tahansa olla modernia. Niinpä ei ole epäilystä, etteikö juuri moder- 
nismi olisi ilmiöistä pysyvin. Sekä nykyajan filosofia että totuudet siitä 
ovat jo erittäin voimakkaasti filosofian historiaa, aivan kuten esi- 
merkiksi postmodernismi jo on. Näin ollen jokaisesta kirkasvetisestä 
purosta tulee nopeasti osa sameaa valtavirtaa, joka soljuu eteenpäin 
väsyneenä ja töhryisenä. Muutamat historiankirjoittajat, kuten Saari- 
nen, näyttävät olleen tietoisia tästä jännitteestä, ja hän onkin pohtinut 
modernin muuttumista klassiseksi artikkelissaan ”Modernismin tule- 
vaisuus”.? 

Yksi syy historiankirjoituksen epäajanmukaisuuteen niin suhteessa 
nykyaikaan kuin menneeseenkin aikaan on pyrkimys objektivisuuteen, 
toisin sanoen se, että historian esitysten ei sallittaisi olevan kirjoitta- 
jansa persoonan ilmaisuja. Jos ne ovat sitä, ne mielletään enemmänkin 
nykyajan filosofian eksponenteiksi kuin historiallisiksi totuuksiksi 
menneestä. Subjektiivisena pitämisen leima väistyy vasta, kun ”mo- 
derni” nykyaika muuttuu kirjoittajansa kuoleman myötä ”klassiseksi”. 
Toisaalta objektiiviseen historialliseen totuuteen tähtäämistä ei voida 
pitää filosofian ihanteena, sillä se merkitsee eksistentiaalisessa mi- 
nuudessa toteutuvan filosofian tappiota objektivoivalle ja ulkokohtai- 
selle tieteelle. Historian kirjoittamisen suhde filosofiaan on siis perim- 
mältään samanlainen kuin filosofiaan kohdistuvan tutkimuksen ja 
filosofian itsensä suhde: filosofian tutkiminen voisi olla filosofiaa, 
mutta kommentaattoriksi antautuessaan se harvoin onnistuu olemaan 
sitä. Tämä näkyy tiedepolitiikassa ja tieteen sosiaalisissa suhteissa: on 
erikseen filosofia ja filosofian tutkimus. 

Samalla, kun uuden filosofian voima kasvaa, sen traditionaalinen 
alkuehto heikkenee. Valtavirta ei kuitenkaan yleensä väisty, vaan se 
onnistuu ahmaisemaan uuden itseensä oman perinteensä jatkoksi, 
aivan niin kuin opettaja oppilaan millä tahansa filosofian laitoksella. 
Silloin, kun jostakin uudesta jo puhutaan, se on menettänyt relatio- 
naalisen jännitesuhteensa vanhaan ja on osa perinnettä, aivan kuten 
niin sanottu nykyajan filosofia. Entä mitä merkitystä tällä kaikella voi 
olla? 

Tarinankerrontaan perustuva historiantulkinta nojaa historiallisen 
totuuden suhdeominaisuuksille mutta pyrkii oman menetelmänsä 

kautta kiistämään ne. Jokaisena aikakautena uuden näkemyksen vai- 
kutusvalta on ulottunut siihen viimeiseen voimassaolopäivään, johon 
saakka se on perinteeseen nähden alakynnessä. Selvittyään eräpäi- 
västä ja päästyään voitolle se esineellistyy osaksi valtakulttuuria, jossa 
traditio vaikuttaa kuolettavasti ja pilaantuminen on jo päässyt pit- 
källe. Hämmästyttävää onkin, mistä johtuu filosofianprofessoreiden 
intohimo jakaa ylistystä juuri kilpailuissa voittaneille ja, mikäli 
mahdollista, myös itse identifioitua heihin. Syynä siihen lienee ihmisen 
ahdistus omasta olemassaolostaan ja huoli tieteelle uhratun elämän 
jatkumisesta aikojen yli, aivan niin kuin Jacgues Derrida asian näki. 

Juuri tämän toimintatavan itseään tuhoavuudesta alkaa filosofian 
dekadenssitila, jossa voittajiksi paljastuvatkin aikaa myöten hävin- 
neet. Tämä ei johtune vain väistymisen ja vetäytymisen taipumuksesta 
herättää uteliaisuutta tai puolustelun ja tyrkytyksen johtamisesta 
vastalauseisiin. Voittaminen ei ole filosofialle itselleen hyväksi, sillä 
voittajien asenteesta alkavat juhliminen ja pinnallisuus, kun taas 
tappiossa on totuuden siemen. Voitto johtaa ihmisiä hilpeyteen, opti- 
mismiin ja narsismiin ja sitä kautta epätotuudellisuuteen. Häviäminen 
puolestaan ohjaa ihmisiä synkkyyteen ja pessimismiin ja sitä kautta 
syvällisyyteen ja totuuteen. Lopulta voitonriemuun liittyvä epätotuu- 
dellisuus ajaa myös voittajat kurjuuteen ja häviöön, kun taas asioita 
sivusta katselleiden pessimismi ja epätoivo vaihtuvat nautinnolliseen 
iloon. Vain filosofista vararikkoa toivova henkilö voisi olla kiitollinen 
objektiivisuuteen ja kiistattomuuteen pyrkivästä filosofian historiasta, 
joka jo sinänsä näyttäytyy eräänlaisena voittona ja palkintona perin- 
teen muotoilemisesta kirjoittajansa mielipiteiden mukaiseen kuosiin. 

Nordininkaan historiassa tietoisuus tulkintatyön taustaedellytyk- 
sistä ei ole johtanut omaperäisiin tai teoreettisesti erottuviin johto- 
päätöksiin työn menetelmissä, painotuksissa ja näkemyksissä. ”Filo- 
sofian historian suuri merkitys kuvainkaatajille” vain ikään kuin 
glorifioi historiaa itseään oikeuttaen mahdollisimman sovinnaisen ja 
autenttisuuteen pyrkivän esitystyylin. Ihmisten ajattelutottumuksia 
järkyttäneet filosofit eivät ole kuitenkaan juuri koskaan olleet valta- 
kulttuurien edustajia tai edes niiden tunnustettuja opponentteja. 
Mutta sitäkin useammin he ovat olleet pysyvästi ulkopuolisia, äänettö- 
myyteen tuomittuja, kaikkien yhteisöjen torjumia yhteiskunnan kierto- 
laisia ja hylkiöitä, jotka erittäin yleisesti on uhattu jopa tappaa 
(Sokrates, Sartre...). Nykyään moni ammattifilosofi varmaan suoras- 
taan toivoisi tulevansa murhatuksi, kuten Moritz Schlick, vain kohot- 
taakseen mainettaan ja saadakseen nimensä historiaan. 

Historian kirjoittaminen on paitsi subjektiivisuuden ja objektiivi- 
suuden, myös eksistentialismin ja essentialismin välinen ongelma. 
Siitä oppineina aidot eksistenssifilosofit eivät yleensä suostu kirjoitta- 
maan historiaa, paitsi itsensä kautta. Mutta kyseessä on myös filo- 
sofisten perinteiden sisä- ja ulkopuolisuutta koskeva rajankäynti. Pu- 

heella historian luonteesta ei olisi mitään arvoa, jos se ei paljastasi 
jotain filosofian itsensä luonteesta. Ja juuri tämä on filosofian luonne: 
se ei voi perustua muuhun kuin ulkopuolisuuteen. Ei ole väärin 
olettaa, että filosofiaa on juuri siellä, missä sitä vähiten luullaan 
olevan, ja että filosofia yleensäkin on kiintoisampaa aina siihen asti, 
missä se purkaa, rikkoo, repii ja lanaa maan tasalle, kuin siihen, missä 
se luo. Filosofia, joka hyväksytään luontevaksi osaksi kulttuurielämää, 
kesätapahtumia ja solkikenkäisten tätien filosofipäiviä, ei voi sisältää 
muuta ainesta kuin sitä, joka kiertyy jo vauhdikkaasti kohti lika- 
viemärin nielua. 


Aivovalkuaisen formatointi 


Vertauskuvallista tai ei, mutta Nordinin teos on myös valintakoe- 
kirja.!0 Sen, mitä Kant, Hegel tai Locke sanoivat, voi lukea suoraan 
heidän teksteistään. Miksi siis kirjoittaa objektiivista arviota heistä? 
Nämäkin filosofit ovat hengissä vain sikäli kuin he ovat pystyneet 
pysyvästi ja toistuvasti herättämään nykyajassa jotain uutta. Pitääkö 
siis yliopistoon virtaavat aivot formatoida ennen käyttöönottoa? 

Toimintateoreettisen oppimiskäsityksen mukaan jokainen ihminen 
tavallaan itse tuottaa sen tiedon, jonka hän saa. Perehdyttäessä 
filosofian historian kurssimonisteeseen opiskelija-asuntolan huoneis- 
tossa, on valaisimena Lival Zoomi ja kunkin yksilön kokemus historian 
klassisista filosofeista ennen kokematon, ainutlaatuinen ja uusi. Sen, 
joka jo kyllästymiseen asti tietää kaiken tarpeellisen, on kenties vaikea 
muistaa, kuinka ekstaattishehkuinen tällainen elämys voi olla. Filo- 
sofit ovat aina pyrkineet puhuttelemaan lukijaa juuri lukijan itsensä 
kautta, ja niinpä puhe jokaisesta vastaantulevasta filosofista on sa- 
malla puhetta lukijasta itsestään silloinkin kun se on puhetta ihmi- 
sestä yleisesti. 

Tässä mielessä paikkaansa puoltaa esimerkiksi Pekka Himasen CD- 
ROM-muotoinen filosofian historia (1998), jota todella voi lukea aidon 
seikkailun tavoin hypertekstinä. Ainoa riski tällaisessa subjektikeskei- 
syydessä on toteemiaterialle yhtymisestä johtuva ruoansulatusvaiva, 
kun isien opit alkavat nousta ylös ruokatorvea pitkin. 


He halusivat patsaalleen jalustan 


Historiallisen kokonaisesityksen kirjoittaminen on käsitteellis-intel- 
lektuaalinen kannanotto ihmisen ajallisuuteen ja Angstiin. Filosofi ha- 
luaa tavoittaa oman nykyisyytensä autenttisen tulkinnan ja siirtää 
tulkintansa tulevaisuuteen koskemaan jokaista tulevaa nykyhetkeä. 
Toisaalta myös Nordinin viittaaman Francis Fukuyaman tulkinta his- 

torian täydellisestä lopusta on sekin omalla tavallaan oireellinen.!! 
Tällainen filosofi haluaa päälleen turvallisen alustan, hän haluaa 
nukahtaa tietoisena siitä, että ihmiskunta on lopultakin purjehtinut 
onnensa satamaan. Vastaava näkemys historian ja filosofian luon- 
teesta voi olla kuohitseva, nurkkakuntainen ja väärä. Historian päätty- 
neeksi julistaminen on paradoksi, aivan kuten historiallisen kehitys- 
kertomuksen kirjoittaminen, subjektin kuoriminen tai lopullinen nyky- 
hetki. On siis filosofialle hyväksi, ettei historia tule ”valmiiks?”. 

Kysymys: ”Mitä filosofi tekee kun hän kirjoittaa historiaa?” Vastaus: 
”Hän haluaa patsaalleen jalustan.” Entä mitä hän saa? Hän saa osak- 
seen päänsäryn ja pitkän nenän, sillä kukaan ei voi mitään sille, mitä 
toiseus hänelle lopulta tekee. Kuka sanoikaan, että filosofi on henkilö, 
joka yritti tulla kansallissankariksi mutta epäonnistui ja päätyi his- 
torioitsijaksi? 

Entä mihin filosofian historioita loppujen lopuksi tarvitaan? Fakto- 
jen pinoaminen on filosofian tutkimista, ei filosofian tekemistä. Syy 
historiankirjoittamisen suosioon lienee yritys välttää turhaa omaperäi- 
syyttä. Kun Jyrki Lehtola palasi Armageddon-elokuvan rohkaisemana 
vuonna 1998 asiaan, hän kysyi Ilkka Niiniluodolta Image-lehdessä, 
”mitä filosofi tekisi, jos maahamme putoaisi asteroidi?” Ja filosofi 
vastasi: ”Noudattaisin viranomaisten määräyksiä ja vetäytyisin per- 
heeni kanssa väestösuojaan mukanani mahdollisimman paljon kult- 
tuuriesineitä.” — Itse jäisin ulos ottamaan aurinkoa. 


Rajoista ja rikkomisesta 


Mutta Nordinin kansien välistä löytyy hauskaa ja viihteenomaistakin 
luettavaa. En voi alleviivata suomalaisen viranomaisfilosofian kaksi- 
naismoralismia enempää kuin arvoisa professori Niiniluoto itse, kun 
hän kirjoittaa teoksen loppuun lisätyssä artikkelissa ”Filosofia Suo- 
messa”: 


1900-luvun viimeisinä vuosikymmeninä monet aiemmin ajan- 
kohtaiset koulukuntaerot filosofiassa ovat menettäneet merkitys- 
tään. Uudeksi rintamalinjaksi on kuitenkin ollut kohoamassa 
yhdysvaltalaisen Richard Rortyn mainostama vastakohta syste- 
maattisen filosofian ja ”edifioivan” (ylösrakentavan) filosofian vä- 
lillä. [...] Suomessa vastakohta systemaattisen ja edifioivan filo- 
sofian välillä ei ole ollut erityisen merkittävä, koska johtavat ana- 
lyyttiset filosofit ovat olleet myös aktiivisia kulttuurivaikuttajia.!? 


Tätä ”johtajien” ja ”johdettavien” välistä vispilänkauppaa vasten onkin 


valaisevaa palauttaa mieleen, mitä analyyttisen filosofianm kummi- 
poika Sami Pihlström lausuu suomalaisen filosofian riidoista ja rajoista 

Niin & Näin -lehdessä: 


Toisaalta julkisuudessa esiintyvät filosofit pyrkivät tavallisesti 
rikkomaan siteensä analyyttiseen filosofiaan ja esiintymään pel- 
kästään akateemisen maailman sisään jäävän järjenkäytön krii- 
tikkoina. Filosofian soveltaminen on kuitenkin mahdollista vain 
olennaisesti analyyttisen filosofian mukaisen tieteellisen filosofia- 
käsityksen pohjalta — ei ole soveltavaa filosofiaa, ellei ole sovellus- 
kelpoista ”perustutkimusta”.13 


Tätä te perustutkijat olette takoneet kuin rautaa, ja itse olette kek- 
sineet soveltavan filosofian käsitteenkin, joka on kaikkea ajattelua 
välineellistävä. Ja mitä rikkomiseen tulee, kyllä asiat ovat sittenkin 
niin päin, että analyyttiset systeemifilosofit itse pyrkivät katkaisemaan 
muiden filosofien toimintaresurssit tutkimustukea jakavissa toimi- 
kunnissa ja säätiöissä! Jos filosofi ei siinä vaiheessa kävele ulos teidän 
omaksenne määrittelemältä filosofian laitokselta, tulee virastovahti- 
mestari ja poistaa. 

Mutta sikäli Pihlströmin toteamus on paljastava, että se osoittaa 
jatkuvasti jatkuvan konfliktin luonteen. Näin hän ajattelee: ”Yliopisto- 
filosofia on per definitionem analyyttista systeemifilosofiaa. Eksis- 
tenssifilosofit, fenomenologit ja kaikki muut ovat toisia, vieraita. He 
pyrkivät rikkomaan välinsä meihin, jotka jo olemme täällä. Tämä 
kaikki on meidän.” 

Koska systeemifilosofialle omistautuminen ei yleensä salli sen 
enempää makua, mielikuvitusta kuin ironian- tai suhteellisuuden- 
tajuakaan, selvennettäköön, että yllä oleva kertoo vain esimerkin siitä, 
miten analyyttisen järjen mukainen kahden bitin ymmärryskyky tuot- 
taa näitä pragmaattisia ongelmatilanteita. Kiintoisampaa on, miten se 
oikaisee niihin liittyviä kiperiä mutkia. Kuunnellanpa, mitä ensim- 
mäinen filosofi itse sanoo eräässä kirjoituksessaan noin vuonna 13 
jälkeen Eskelisen ja Lehtolan poliisifilosofitulkinnan: 


Tällaisia arvo- ja normikonflikteja ratkaisemaan on kehitetty 
erilaisia mekanismeja, jotka eivät edellytä osapuolten arvojen 
muuttumista. Niihin kuuluvat suostuttelut, sovittelevat neuvot- 
telut, peliteoria, demokraattiset päätöksentekojärjestelmät, pelot- 
teet, uhkat, pakottaminen, järjestysvoimat (poliisi, armeijat) ja 
oikeuslaitos.!* 


Ote on lehtiartikkelista, jonka lopusta löytyvä toimituksen täydennys 
on epäilemättä tarpeellinen: ”Kirjoittaja on Helsingin yliopiston teo- 
reettisen filosofian professori.”!5 

Kiistoja voitaneen ymmärtää myöntämällä, että niissä on vähintään 
kaksi periaatteellisesti eri mieltä olevaa osapuolta. Toteamalla nyky- 

filosofian fragmentoituneen analyyttinen filosofi kuitenkin vain kuvai- 
lee oman synteesi-ihanteensa hajonneen kappaleiksi. Entä jos eräs 
Friedrich N. oivalsi tämän jo noin 120 vuotta sitten? 

Kun systeemifilosofi kieltää kaikkivaltiaan asiantuntijuuden yleis- 
filosofisissa kysymyksissä, hän todistaa hylkäämänsä filosofiakäsityk- 
sen toimintakyvyttömyyden. Kuitenkin hän toistaa entistä universa- 
lismiaan epäsuorasti varoittaessaan ketään sanomasta ”tieteelliseksi” 
määrittelemänsä asiantuntemuksen puuttuessa mitään, kuten Pihl- 
ström. Ja taktiikka toimii. En muista suomalaisessa filosofiassa min- 
kään muuttuneen kahteenkymmeneen vuoteen. Eskelinen ja Lehtola 
kirjoittivat aikoinaan näin: 


Analytic training -filosofien omasta mielestään vakavin syytös ns. 
uusia filosofeja vastaan — ”nämä kehittelevät vain sisäisesti risti- 
riitaisia järjestemiä” — on ollutkin: olet hylännyt kahleesi, mutta 
katso: minä, joka olen edelleenkin — after all these years — kah- 
leissa, voin syyttää sinua omien kahleittesi repimisestä.16 


Kuinka ajankohtaisilta nämä sanat kuulostavatkaan tänään? Myös 
niin sanottu soveltava filosofia on systeemifilosofian oma tuote. Koros- 
tamalla, kuinka filosofia kommunikoituu laajasti ja vaikutusvaltaisesti 
yhteiskunnassa, tuotetaan ja ylläpidetään yliopistofilosofian ja kaiken 
muun elämän erottelua. Aina kun laupiaasti ja hyväntahtoisesti tois- 
tetaan filosofian kuuluvan lapsiperheillekin, työttömillekin, vanhuk- 
sillekin ja hoivavaltiomme ihan joka ikiselle idiootillekin, samalla jo 
rajataan ajatteleminen tieteelliseen filosofiaan, jota harjoitetaan ni- 
menomaan yliopistoissa ja jonka tuotteita sitten oman asiantuntija- 
vallan puitteessa jaetaan kaikille toisillekin. Myös itsetehostuksella 
paisutettu mediafilosofia, sen pinnallisuus ja dekadentti julmuus, 
sikiävät juuri systeemifilosofian sisään rakennetusta hbipolaarisuu- 
desta. 

Parhaimmillaan filosofia voisi olla sellaista, jolle esimerkiksi Martin 
Heidegger on viitoittanut tietä ja joka sekä sisältönsä että toteutumis- 
yhteytensä osalta muodostaa vastakohdan niin teknis-laskennalliselle 
systeemiteorialle kuin trenditietoisuutta tavoittelevalle virtuaalifilo- 
sofiallekin. 


Kun maailma ei riitä 


Pulahdamme takaisin ankkalampeen. Ketä voi kiinnostaa ”Filosofia 
Suomessa” -artikkelin kouluainemainen toteamus, että ”Snellmania on 
perinteisesti kunnioitettu Suomen 'kansallisfilosofina', jonka patsas 
Helsingissä on sijoitettu Suomen Pankin eteen”?! Kirjoittaja ei sen- 
tään mainitse, että patsas sijaitsee vastapäätä Säätytaloa. Toivonkin, 

että jos jollekin suomalaiselle filosofille pystytetään tulevaisuudessa 
patsas, sen sijoituspaikka tulisi jonkin työvoimatoimiston eteen, sillä 
siinä se muistuttaisi nykyfilosofien toimintamahdollisuuksista — tai 
niiden puuttumisesta. Sen sijaan moniakin varmaan kiinnostaa Niini- 
luodon ylöskirjaama kotimaisen filosofian sisäsiittoisuus: ”Nämä aiheet 
liittyvät sosiaalisten instituutioiden olemassaoloa koskeviin ontologi- 
siin kysymyksiin, joita väitöskirjassaan 1989 tutki Eerik Lagerspetz (s. 
1956), Erik Ahlmanin tyttärenpoika, josta tuli Jyväskylän yliopiston 
filosofian professori 1996.”18 Näin valistettu viisaus on niin mummeli- 
maista, että tekstin kirjoittajalta voisi kysyä kuin Punahilkka sudelta: 
”Isöäiti, miksi sinun purukalustosi on kuin Andy McCoylla?” 

En kuitenkaan jää pidemmäksi ajaksi todistelemaan, miten klisee 
kiertää kiihtyvästi kehää, vaan menen excelsior: eteenpäin, ylöspäin, 
korkeammalle. Myös tutkimusaiheiden paisuttaminen on ollut osa sa- 
maa kuumailmapalloilua, joka on kuljettanut sanojen ”filosofia”, ”kult- 
tuuri” ja ”henkisyys” merkitykset kauas taivaan tuuliin. Varsinkin 
pääkaupungissa, jossa poliittisen vallan läsnäolo on aina heijastunut 
syvälle yliopistoon, filosofeille lankeaa poliittista järjestystä legitimoiva 
rooli. Filosofiasta tehdään warrantti (tae, perustelu tai näennäisoikeu- 
tus) poliittisten ja taloudellisten päämäärien edistämiseen. Niinpä 
saamme tietää, että ”[slyvimpänä lamavuonna 1993 pääministeri Esko 
Aho kutsui Ilkka Niiniluodon johtaman ?filosofityöryhmän' pohtimaan 
maan henkistä tilaa ja tulevaisuutta.”!? 

Kirjoittaja, joka puhuu itsestään nyt jo kolmannessa persoonassa, 
on sama mies, jonka johtama ryhmä julkaisi sittemmin teokset Suomen 
henkinen tila ja tulevaisuus (1994) ja Euroopan henkinen tila ja 
tulevaisuus (1996). Ehdin hetken odotella, koska ilmestyisi ”Maailman 
henkinen tila” -raportti, kunnes sattui poikkeuksellinen tapaus, ja 
Kanava-lehti naulitsi minut paikoilleni käyskennellessäni rahatto- 
mana Akateemisessa Kirjakaupassa. Tässä se on, totesin: ”Onko 
globaali etiikka mahdollinen?” Artikkelissa sanotaan näin: 


Koska eettinen argumentointi on avointa maailmanlaajuisesti, 
yksimielistä rationaalista sitoutumista eettisiin periaatteisiin voi- 
daan etsiä globaalilla tasolla tuomalla mukaan yhä laajempia osia 
ihmiskunnasta...?0 


Tekstissä kiteytyy länsimaisen systeemifilosofian maailmankuva ja 
filosofiakäsitys, jossa semanttisen universalismin ihanne yhdistyy val- 
koisen miehen lähetystehtävään. Sen eettisyys jää noin valovuoden 
päähän esimerkiksi Emmanuel Levinasin filosofiasta, jonka kulmakivi 
on toisen ihmisen kohtaaminen merkitysten yksikäsitteiselle määritte- 
lylle antautumattomana arvoituksena. 

Kun filosofit harvoin pääsevät yhteisymmärrykseen edes toistensa 
tarkoituksista, luulisi että seuraava olisi jo vähintäänkin parodiaa: 


159 


”Pyrkimys mahdollisimman globaaliin yksimielisyyteen voi osaltaan 
edesauttaa eettisen yhdenvertaisuuden vaatimuksen toteutumista.”?! 

Tuskin on suorempaa tietä kolonialismiin, siirtomaavaltaan ja glo- 
baaliin kulttuuri-imperialismiin kuin on kytkeä yhdenvertaisuus yksi- 
mielisyyteen. Saman voi sanoa myös niin, että tuskin on mitään yhtä 
yksiaineksistavaa, tasalaatuistavaa ja sovinnaisuudessaan yhtä oma- 
leimaisuutta riistävää kuin juuri monikulttuurisuuden arvo. Tämän 
logiikan mukaan voi käydä niin, että elämme pian suvaitsevassa ja 
rauhaa rakastavassa Euroopassa, jossa mikään ei ole yhtä valvottua, 
sanktioitua ja poliisihallinnollisesti varmistettua kuin juuri yksimieli- 
syyteen perustuva yhdenvertaisuus. Ja sama sanottuna vielä niin, että 
analyyttinen filosofikin ymmärtää: suvaitsevuuden, moniarvoisuuden 
ja yhdenvertaisuuden käsitteet ovat jo käsitteellisten ominaisuuk- 
siensa vuoksi niin latautuneita ja kompleksisia, että hallintodiskurs- 
sissa sopivasti viljeltyinä ne sisältävät kaikki ainekset nimeämänsä 
asiaintilan kumoutumiseen ja muuttumiseen mitä häikäilemättömim- 
miksi tarkkailu-, kontrolli- ja standardisoimismekanismeiksi. 

Valtakulttuurien näkökulmasta piirretty yksimielisyyden vaatimus, 
joka tällä tavoin ”vastustaa fundamentalistista kiihkoilua ja suvaitsee 
ihmisten ajattelun vapautta ja erilaisuutta”,?? ei kaiken sanakohinansa 
keskellä merkitse muuta kuin filosofian ja diversiteettien toden- 
näköistä tuhoa, eikä mikään ole nolompaa kuin olla suvaittu. Tämän 
arkirealismiksi naamioidun taivaiden tavoittelun jälkeen jää enää yksi 
keino paeta todellisuutta. Se on kiiruhtaa kohti Kino Maximia, jossa 
pyörii uusin James Bond: ”Kun maailma ei riitä.” 


Filosofian pienentämisestä 


Varsinkin helsinkiläisessä filosofiassa on tullut tavaksi suosia töitä, 
joissa sivuja on viisisataa ja lähteitä tuhat, ikään kuin emme muuten 
ymmärtäisi, että maailmassa on niin paljon kirjoja. Ajattelun eko- 
nomisuudesta viis, vaikka juuri se osoittaisi kriittisyyttä. ”Vuosi- 
satamme filosofiat” ja ”maailmojen tilat” käyvät esimerkeiksi. ”Filo- 
sofia Suomessa” on analyyttisen filosofian lelulaatikko. Se on todellinen 
monoarvoisuuden mainos. Jo väliotsikointi kertoo, mistä on kyse: 
Snellmanin perillisten jälkeen tulevat ”Looginen empirismi”, ”Wienin 
piiri”, ”Kaila todellisuudesta ja tiedosta”, ”Muotokuva: Eino Kaila”, 
”Kailan oppilaat: logiikan nousu”, ”Analyyttinen filosofia laajenee” ja 
niin edelleen. Fenomenologia ja eksistenssifilosofiat on piilotettu ir- 
rallisina mainintoina ”kulttuurifilosofian” tittelin alle, ja esimerkiksi 
Krohnille ja Rauhalalle on annettu lähinnä täydentävä tai viitteellinen 
rooli. 

”Filosofia Suomessa” -esseen mukaan Suomen Fenomenologista 
Instituuttia ja Eurooppalaisen Filosofian Seuraa ei ole olemassa (niitä 

ei mainita). Analyyttisen filosofian ohella harjoitetaan hieman ”osal- 
listuvaa filosofiaa”, joka on logiikan jatkokurssilla opitun soveltamista 
käytännön kysymyksiin. Mukana on sopivasti feminismiä (etteivät 
naiset suutu), ja käytännöllisessä filosofiassa harjoitettavaa reilun 
pelin puntarointia, joka koostuu lähinnä utilitarismin ja liberalismin 
itse itselleen tuottamista ongelmista. 

”Filosofia Suomessa” antaa tendenssimäisen kuvan siitä, mitä filo- 
sofia voi olla. Se herättää kysymyksen, kuka kirjoittaisi nimitys- 
voittoihin keskittyvien uraesittelyjen rinnalle antihistorian, jossa filo- 
sofien ystävällisen maineen ei tarvitsisi jatkuvasti hävitä nepotismin ja 
kilpailuideologian keinoin paisutetulle kunnianhimolle.23 

Myrkkymaljan pohjanhuuhtojaiset 


Filosofia ammattikäytännöksi 


Kun kansa kysyi Kekkoselta, mitä tämä tekisi, jos hän ei olisi tasa- 
vallan presidentti, kaljupään kynäniekan kerrotaan vastanneen: ”Siinä 
tapauksessa olisin varmaankin yliopiston professori.”! Nämä virkaurat 
muistuttavat toisiaan. ”Arvaa oma tilasi, anna arvo toisillekin”, oli Kek- 
kosen slogan. Filosofit ovat jo antaneet arvoa Toisille, varsinkin erityis- 
tieteilijöille. Nyt olisi aika arvata myös oma tilamme. Kun presidentiksi 
pyrkivältä Elisabeth Rehniltä kysyttiin taannoin televisiossa, mitä tämä 
tekisi, jos hän joutuisi työttömäksi, haastateltava totesi vihaisesti: ”Läh- 
tisin metsään risuja keräämään!”? Minä olen ollut siellä ja toin tuli- 
aisiksi muutamia risuja. Seuraavassa tulee tekstiä, joiden johdosta ohi- 
kulkija heittää filosofeille lantin ja kerjäläinenkin tarjoaa mahorkkaa... 


Tässä artikkelissa pureudun siihen monia filosofeja askarruttaneeseen 
kysymykseen, mitä heidän pitäisi elämällään tehdä. Tekstini on tulos 
parikymmentä vuotta kestäneestä pohdinnasta. Se, että esitän kir- 
joituksessani selkeitä mielipiteitä, johtuu vain tosiasiasta, että olen 
edennyt ajattelussani johtopäätöksin. Niinpä kenenkään ei pidä menet- 
tää kannanottojeni vuoksi hermojaan eikä yöuniaan. 

Kaikilla teksteillä on viittauskohteensa ja edeltäjänsä, niin myös 
tällä. Professori Jaakko Hintikka julkaisi vuonna 1967 Ajatus-vuosikir- 
jassa artikkelin, jonka nimi oli ”Suomen filosofisen tutkimuksen tila ja 
tavoitteet”.3 Lukija voi vertailun vuoksi perehtyä ensin siihen. Nyt pi- 
täisi paneutua akateemisen filosofian ohella myös filosofikunnan roo- 
liin kulttuurivaikuttajana ja laittaa kuntoon filosofian yhteiskunta- 
suhteet. 

Filosofeille on langetettu nyky-yhteiskunnassamme narrin tehtävä. 
He pitävät itseään tarkkanäköisinä kriitikkoina, joiden terävältä kat- 
seelta ei jää piiloon kiperinkään yhteiskunnallinen ongelma. Filosofit 
ovat sanavalmiita ja pyyteettömiä, aina valmiita ja valppaita. Filosofit 
oivaltavat nopeasti, kenen kengässä kivi on, mutta kuka kertoisi heille 
itselleen, missä he elävät? Suurin osa filosofisen koulutuksen saaneista 
on tuomittu lainsuojattoman asemaan yhteiskunnassa. Filosofeilta on 
kiistetty se määräosuus yliopistollisista tutkimusresursseista, joka 
meille kuuluisi. Filosofian kouluopetus on pappien käsissä. Filosofiaa 
ei ole onnistuttu organisoimaan ammattikäytännöksi, vaikka monet 
lähitieteet, kuten psykologia, on. 

Filosofian kurja tila johtunee poliittisesta ja taloudellisesta vallan- 
käytöstä. Siihen valtaan pitää varoa samastumasta. Filosofia on kriit- 
tistä ajattelua, ja sen paikka on puolueettomalla maaperällä. Niinpä 
myöskään tämä teksti ei pyri tiedepoliittisesta luonteestaan huoli- 
matta sitoutumaan mihinkään poliittiseen tai hallinnolliseen tendens- 
siin. Mutta asioita pitää korjata jatkuvasti myös akateemisten laitos- 
ten ja julkisen sivistystoimen piirissä. Filosofien keskuudessa on kym- 
meniä tohtoreita, jotka ovat käytännöllisesti katsoen työttöminä. Mei- 
dät on jo nyt pakotettu kerjäämään oikeuksia, jotka alittavat sen, mikä 
meille yliopistojen resurssienjaossa kuuluisi. Pahiten tilanne koettelee 
filosofeja, jotka eivät identifioidu tieteellisiin valtavirtoihin. 

Tässä puheenvuorossani en nojaudu analyyttiselle systeemifilosofi- 
alle läheiseen käsitykseen filosofian ”käytännöllisyydestä” (practical 
philosophy) tai ”soveltamiskelpoisuudesta” (applied philosophy). Niitä 
vastaavat käsityskannat ovat usein perustuneet tieteen ja kansalais- 
yhteiskunnan erottamiseen, näkemykseen, että on erikseen filosofia, 
tiede ja perustutkimus, joita sitten sovelletaan akateemisen tiedon- 
muodostuksen ulkopuolelle rajattuun maailmaan. Tämä on johtanut 
sekä filosofian että tutkimusaiheiden välineellistymiseen. Sen sijaan 
tässä kirjoituksessa filosofia ymmärretään jo alun perin eläväksi osaksi 
julkista järjen käyttöä ja kriittistä keskustelua, joihin liittyvien toi- 
mintaedellytysten kiistäminen merkitsisi yhteiskunnan oman kulttuu- 
risen pohjarakenteen murenemista. 

Näenkin filosofian tehtävän samoin kuin se nähtiin eräiden antii- 
kin ajan filosofien, valistuksen esiairuiden ja eksistenssifilosofien pii- 
rustuksissa. Kriittisestä ajattelusta riittää jälleen pulaa. Nykyfilosofit 
eivät ole kenties vielä oivaltaneet, mitä oikeuksia, velvollisuuksia ja 
vastuita meille yhteiskunnassa kuuluu. Niinpä pyrin pohtimaan filo- 
sofian käytännöllisyyttä ja toimintaehtoja konkreettisesti: filosofin 
mahdollisen työnkuvan ja toiminnan kannalta. Olisiko filosofia organi- 
soitavissa tosiasiallisesti ja vaikuttavasti ammattikäytännöksi, vai pi- 
tääkö filosofian olla ikään kuin automaattisesti ulkopuolisen asemaan 
tuomittua? Pyrin osoittamaan filosofiselle asiantuntemukselle amma- 
tillisia toteutumisyhteyksiä ja aloitan eräästä historiallisesti ja sisäl- 
löllisesti yhteenkuuluvasta aiheesta eli filosofian ja psykologian suh- 
teesta. 


Filosofiaa vai psykologiaa? 


Dosentti Matti Luoma tähdensi usein opetuksessaan, että filosofia ei 
ole ammatti. Myöhemmin hän on tarkentanut toteamustaan pitäen 
tohtori Antti Mattilan lanseeraamaa filosofin ammattikuvaa esimerkil- 
lisenä.5 Mattila on psykiatriasta ja filosofiasta väitellyt lääkäri, joka 
päätyi perustamaan filosofisiin kysymyksiin erikoistuneen praktiikan. 

Filosofiaa onkin usein pidetty eräänlaisena terapiatoimintana ja 
vaihtoehtona kallonkutistajille. Varsinkin fenomenologiselle filosofialle 
on ollut ominaista psykologismin vastaisuus. Fenomenologinen filo- 
sofiaperinne on alusta asti kieltäytynyt pitämästä ihmisen mentaalisia 
tapahtumia pelkkinä psyyken ilmiöinä. Pragmatistit ja wittgensteini- 
laiset kielifilosofit puolestaan ovat tähdentäneet oikeiden elämänrat- 
kaisujen ja valintojen merkitystä. Sitä on omalla tavallaan korostanut 
myös marxilaislähtöinen toiminnan psykologia. Filosofian terapeutti- 
nen luonne ei kuitenkaan tyhjene pelkkiin valintoja tai käytäntöjä kos- 
keviin periaatteisiin. Eksistenssifilosofit ovat pystyneet keskustele- 
maan elämänkysymyksistä sisällöllisesti merkityksellisellä tavalla, 
jolloin tähtäimessä ovat olleet ihmisen olemassaoloon alkuperäisesti 
kuuluvat olemisen suhteet, esimerkiksi rakkaus, ahdistus, kuolevai- 
suus ja syyllisyys. Osa filosofeista onkin löytänyt itselleen ammatin 
alalta, jonka psykologit ovat pyrkineet määrittelemään vain itselleen 
kuuluvaksi: erilaisten terapiakäytäntöjen tai elämäntaidollisten toi- 
mintojen piiristä. Suuntaa on näyttänyt muiden muassa Matti Luoma 
Itse. 

Ongelmana on, että ihmissuhteiden konsultaatiotoiminta on ny- 
kyään luovutettu vain psykologisen ammattitutkinnon suorittaneiden 
haltuun. Psykologien oikeuksia valvoo Suomen Psykologiliitto ry, joka 
puolustaa etujaan raivokkaasti. Ay-retorisen taistelun keinoin se on 
vaatinut itselleen julkisesti rahoitetut virat, joihin muilta kuin psyko- 
logeilta on pääsy kielletty. Sama kireäpipoisuus pätee psykoanalyytik- 
koja edustavaan Therapeia-säätiöön, joka on suhtautunut torjuvasti 
muun muassa eksistentiaaliseen Dasein-analyysiin ja lähes kaikkeen 
muuhun paitsi niin sanottuun analyyttiseen psykoanalyysiin. Filosofi- 
an kannalta katsoen koulukuntakiistoilla ei tulisi kuitenkaan olla tie- 
teellistä mielenkiintoa eikä näkökulmia rajoittavaa merkitystä. 

Kun psykologit eivät ole päässeet selvyyteen eri terapiamuotojen ja 
ihmisen lähestymistapojen kelpoisuudesta, meidän filosofien pitäisi va- 
roa laittamasta päätämme kyseiseen muurahaiskekoon. Parhaaseen 
tulokseen filosofit pääsisivät pysyttelemällä sen ammattikäytännön 
ulkopuolella, joka on määritelty kapea-alaisesti vain psykologiseksi, 
ihmistä pelkkänä ”mielen” ilmiönä tarkastelevaksi tutkimukseksi. 
Vain harvoin psykologit ovat rohjenneet käsitellä kirjoituksissaan ja 
käytännöissään metafyysisiä, ontologisia tai uskonnollisia teemoja. 
Myönteisiä poikkeuksia ovat Luoman ja Mattilan lisäksi olleet Aki- 
Mauri Huhtinen, Lauri Rauhala ja Martti Siirala. Olen myös itse 
käsitellyt teoksessani Dialoginen filosofia (2003) ihmisen kohtaamiseen 
liittyviä metodologisia ja käytännöllisiä kysymyksiä. 

Friedrich Nietzsche lausui Iloisen tieteensä esipuheessa suuntaa 
antavasti, että ”psykologi tuntee vain vähän yhtä viehättäviä kysy- 
myksiä kuin se, joka koskee terveyden ja filosofian kesken vallitsevaa 
suhdetta...”6 Myöhempinä vuosina paremman elämän filosofiset ai- 

nekset on mielletty vaaralliseksi normeista poikkeamiseksi, kun aka- 
teeminenkin psykologia on pyrkinyt vaikenemaan periaatteista ja ideo- 
logioista ja niiden kriittisestä tarkastelusta. Eräänä osoituksena var- 
haisen positivistisen filosofiaihanteen kummittelusta ihmistutkimuk- 
sen kentillä psykologiatiede keskittyy edelleenkin tilastotutkimukseen 
ja testiteorioihin. Käytännöllisimmilläänkin se rajoittuu usein vain 
maailmaa koskevien kysymysten sulkeistamiseen opettaen survival- 
strategista selviytymistä kiperissä tilanteissa: miten alistaa tai olla 
alistumatta! Ihmisen näkeminen vuorovaikutuksellisesti reagoivana 
olentona stimuluksen ja responsin välisessä kaavassa on luonnollisesti 
opettanut sosiaalisille toimijoille myös ”toisin reagoimisen? mahdolli- 
suutta, ja siten se on edistänyt filosofiallekin tärkeän ajattelutilan luo- 
mista. Mutta käytännössä myös sosiaalipsykologiset vuorovaikutus- 
teoriat on otettu käyttöön kaupallisina tai hyötymistoimintaan tähtää- 
vinä malleina erilaisissa ”syö tai tule syödyksi” -tyyppisissä yritys- ja 
työyhteisökonsultaatioissa. Elämän merkitysten pohtijat ja filosofit 
tuon kaltainen ”tieteellinen” psykologia sekä jo alun perin näennäis- 
tieteellinen business management ovat pyrkineet leimaamaan epäluo- 
tettaviksi tai jopa hulluiksi. 

Tosiasiassa filosofinen lähestymistapa on pystynyt osoittamaan tie- 
teen teorioissa vallitsevia aukkoja ja korjaamaan käytännön ihmis- 
työhön sisältyviä asenteita sekä metodologisia lähtökohtia. Esimerk- 
keinä ovat Lauri Rauhalan analyysit ihmisen kerroksellisuudesta? 
sekä Aki-Mauri Huhtisen pohdinnat eksistentiaalisen psykoanalyysin 
mahdollisuuksista.8 Filosofien ei tulisikaan anella asemaansa psyko- 
logeilta. Psykologia on filosofian aladisipliini, ja se on irtautunut filo- 
sofian piiristä metodologisen operationaalistamisen kautta. 

Psykologisen ihmistutkimuksen perusoletukset ihmisestä ovat olleet 
erittäin ongelmallisia, aivan kuten kognitiotieteen piirissä saavutetut 
tulokset ja kognitiotieteen itsensä kohtaama kritiikki monipuolisesti 
osoittavat. Jo klassisten fenomenologien esittämä psykologismin arvos- 
telu sisälsi vastalauseen tavalle, jonka mukaisesti psykologiset temati- 
saatiot kavensivat tutkimusotetta vain tieteellisten piiriontologioiden 
mukaisiin puitteisiin.) Ammattikäytäntöjen kautta psykologiset ja 
sosiaalipsykologiset lähestymistavat vaativat sitoutumista metodologi- 
siin paradigmoihin. Tämä merkitsee, että filosofien suhde ihmistyön 
käytäntöihin ei voisi olla reflektoimaton ja suora, olemassa olevaan 
ammattirakenteeseen asettumisen tai sopeutumisen suhde. Sen sijaan 
filosofien tulisi tavoitella ammattiasemansa legitimointia nimenomaan 
filosofeina. Muun muassa tätä merkitsisi useissa kirjoissani edusta- 
mani fenomenologisen ajatteluperinteen uusi radikalisoiminen.10 

Välskäri arvoltaan 


Suomessa on yksi filosofian tohtori noin sataa tuhatta asukasta kohti. 
Yksi kappale filosofian professoria löytyy puolta miljoonaa asukasta 
kohden. Yksi pätevä lääkäri puolestaan on jokaista 250 ihmisen jonoa 
kohti. Tämä ohjaa ajattelemaan, että Suomessa on vähintään neljä- 
sataa kertaa enemmän kipeitä ihmisiä kuin viisautta rakastavia ihmi- 
siä. Nämä ilmiöt saattavat myös riippua toisistaan. Uskon, että suo- 
malaiset ovat sairasta kansaa. Ehdotankin, että filosofien edustusta 
valtion ja kuntien toimielimissä lisättäisiin. 

Terveyskeskuksiin perustettiin taannoin omalääkärijärjestelmä, 
jonka puitteissa potilas tapasi aina saman välskärin. Tästä innostu- 
neena poliisihallinto ehti jo ehdottaa ”omapoliisia” jokaiselle suomalai- 
selle, kunnes hanke pysähtyi resurssipulaan. Tilanteesta on vielä pitkä 
matka siihen, että jokaiselle suomalaiselle määrättäisiin ”omafilosofi”, 
joka ohjaisi häntä oikeaan. Ammattitaitoista filosofia voitaisiin pitää 
yhdistelmänä huippujuristista ja huippupsykologista. Juristin ominai- 
suuksia hänessä vastaisi argumentaatiohalukkuus ja psykologin omi- 
naisuuksia hänen ihmistuntemuksensa. Tosiasiassa tuollainen yhdis- 
telmä olisi paitsi mahdoton, myös pelottava. Kyseinen ajatusleikki voi 
kuitenkin havainnollistaa filosofian tarpeellisuutta, kun filosofi ratkai- 
sisi esimerkiksi kielen solmut. Kielen perkaaminen kuuluu filosofian 
toimialaan, mutta filosofin pitäisi myös varoa kytkemästä itseään nor- 
matiivisiin diskursseihin tai kielellisen siisteyden ihanteisiin. Siitä 
varoitti jo Herbert Marcuse yksiulotteisen ihmisen kritiikeissään.!! 

Monet pitävät lääkäreitä nykyään sellaisina jumalina, että heidän 
vertaamisensa filosofeihin on kerta kaikkiaan kohtuutonta. Onkin 
hyvä muistaa, että antiikin Kreikassa ja Roomassa lääkärit hoitivat 
tehtäviään parturin ammatin ohella. Myös nykyisin ihmiset maksavat 
suuria summia saadakseen lääkäreiltään hoitoa. Erona parturin am- 
mattiin on lähinnä se, että lääkäriltä voi saada kuitin. Kun suurin osa 
kansanterveydellisesti merkittävistä sairauksista, joita ovat sydän- ja 
verenkiertoelimistön sairaudet, tuki- ja liikuntaelimistön sairaudet ja 
mielisairaudet, johtuvat vain väärästä tahdonvoiman ja elämänener- 
gian käyttämisestä (esimerkkeinä tupakointi, juopottelu, avio-ongelma, 
luonteen heikkous tai sen puute), filosofialla olisi suurenmoinen mah- 
dollisuus ohjata ihmisiä käyttämään vapauksiaan konstruktiivisesti. 

Jo Elias Lönnrot totesi väitöskirjassaan Afhandling om finnarnes 
magiska medicin (1832), että lääketiede on keskittynyt liiaksi pelkkien 
somaattisten tautien hoitamiseen. Se, ettei filosofian mahdollisuuksia 
ole aiemmin tunnustettu, ilmentää tosiasiaa, että filosofian omasta 
piiristä pyrittiin aikoinaan rajaamaan pois niin metafyysisten, uskon- 
nollisten kuin arvo-ongelmienkin käsittely. Kun eräät vaikutusval- 
taiset filosofit eivät tunnustaneet näiden kysymysten merkitystä, on 

turha ihmetellä, ettei niiden ympärille luotu filosofisia ammattikäy- 
täntöjä. 

Psykologian ja lääketieteen aukkoja täydentävä filosofin ammatti 
voisi sijoittua lähes kaikkiin ihmisen henkisestä hyvinvoinnista huo- 
lehtiviin instituutioihin. Filosofin viran sijoituspaikkoja olisivat edellä 
mainittujen lääkäriasemien, terveyskeskusten ja akateemisten oppilai- 
tosten lisäksi koulut, tutkimuslaitokset, työterveysasemat ja yritykset. 
Filosofi voitaisiin sijoittaa useimpiin sellaisiin organisaatioihin, joissa 
nykyään toimii psykologi. Voitaisiin perustaa myös filosofikeskuksia 
lääkärikeskusten tapaan. Filosofi voisi toimia yksityisenä filosofina. 
Uusi filosofinen hoitotakuu merkitsisi sitä, että jokaiseen terveyskes- 
kukseen perustettaisiin filosofin virka. Filosofin toimenkuva olisi 
samantapainen kuin psykologin, mutta filosofi voisi keskittyä ihmisen 
aatteellisten, henkisten, elämänkatsomuksellisten sekä elämäntapaan 
ja valintoihin liittyvien kysymysten pohtimiseen. Filosofi voisi keskit- 
tyä myös filosofiaan itseensä psykologin toimenkuvaa leimaavan tes- 
taamisen ja mittaamisen asemasta. 

Ideologisten sitoumusten välttämiseksi filosofin virkojen pitäisi si- 
joittua suurimmaksi osaksi julkisen rahoituksen piiriin, ja filosofin 
puolueeton asema tulisi turvata vannottamalla filosofeilla lääkärin- 
valaa vastaava filosofinvala. Sen mukaisesti filosofi suostuisi noudatta- 
maan toiminnassaan vain järkeä, oikeutta ja totuutta sekä edistämään 
humaania hyvää. Filosofin virkojen rahoitus pitäisi järjestää samoin 
kuin lääkäreiden ja psykologienkin rahoitus. Keskeistä on filosofisten 
terapiamuotojen korvattavuus. Filosofiset konsultaatiot pitäisi saattaa 
Kela-korvauksen piiriin aivan kuten psykologiset, fysioterapeuttiset ja 
lääketieteellisetkin hoitomuodot. Filosofina voisi toimia vain henkilö, 
joka on suorittanut yliopistollisen tutkinnon filosofiassa. 

Filosofian toimiala vaatii harjoittajiltaan korkeita henkisiä ja per- 
soonallisia resursseja toisin kuin pelkkien tautien hoitoon keskittyvä 
lääkärintoimi, ja niinpä filosofin muodollisten pätevyysvaatimusten tu- 
lisi olla suhteellisen korkeat. Ammattifilosofin pätevyyden myöntämi- 
sen tulisi olla kohtuullisessa määrin valvottua, mikä rajaisi pois 
väärinkäytön mahdollisuuden. Ammatissa toimimiseen liittyvän kont- 
rollin pitäisi rajoittua lähinnä selvien väärinkäytösten, kuten talou- 
dellisen puliveivauksen eliminointiin, mutta muutoin filosofien toi- 
mintaedellytysten tulisi olla mahdollisimman vapaat — vaihtelevathan 
myös filosofien käsitykset moraalisesta hyvästä varsin paljon, ja juuri 
tästä erimielisyydestä syntyy filosofian kiehtova olemus. Lääkäreitä 
mukaillen voitaisiin ajatella spesialisoitumista ”yleisfilosofian erikois- 
filosofeiksi”. Ehdotankin filosofien, psykologien ja lääkärikunnan vä- 
lille seuraavaa työnjakoa. Filosofien alue: hyvä elämä. Psykologien työ: 
ongelmien ehkäisy. Lääkäreiden osa: kun mitään ei ole tehtävissä. 

Uusi Diili 


Toimiessani taannoin syrjäytymistä ja eriarvoisuutta käsittelevässä 
projektissa jouduin toteamaan, että ulkomaalaisten maahanmuuttajien 
yleisin ammatti Suomessa on yksityisyrittäjä. Marginalisoitujen vä- 
hemmistöjen asema muistuttaa filosofien asemaa työmarkkinoilla. Jul- 
kisen vallan ja yksityisen edun välinen konflikti leimaa myös filosofien 
henkiinjäämistaistelua. Jos yhteiskunta kiistää ammatilliset mahdolli- 
suutemme, jäljelle jää oma-aloitteinen toiminta. 

Vanha vitsi kysyy: ”Mitä eroa on teoreettisella filosofilla ja käy- 
tännöllisellä filosofilla?” Ja vastaa: ”Käytännöllinen filosofi ei saa käy- 
tännössä mistään työtä — teoreettinen filosofi ei saa työtä edes 
teoriassa.” Osa filosofeista toimii jo nyt yksityisinä ammatinhar- 
joittajina, esimerkiksi työnohjaajina. Merkittävä osa filosofeista on 
jatkanut kirjoittajanuraansa toimittajana. Nämä ammattikäytännöt 
ovat kuitenkin merkinneet liukumista kauemmaksi filosofian ytimestä. 
Toimittajalta odotetaan kriittisyyttä, mutta hänenkin sananvapau- 
tensa rajoittuu toimituksellisiin direktiiveihin. Yrityskonsultti puoles- 
taan sitoutuu usein vain liiketaloudellisten arvojen edistämiseen. 
Yritysfilosofi saattaa joutua jopa pelkän retorisen warrantin asemaan, 
kun hänen latelemistaan viisauksista tehdään näennäisoikeutus työ- 
olojen heikennyksille. Työyhteisökouluttajina toimivat filosofit ja filo- 
sofeina esiintyvät työyhteisökouluttajat ovatkin ammattiryhmä, joka 
ansaitsee muutaman kommentin. 

Työelämän ongelmat ovat loppumattomia, ja siksi erilaisten kon- 
sulttienkin kysyntä on ehtymätöntä. Tehokkuuden ja tuottavuuden 
varaan vannovia business-filosofeja on jalkautunut ympäri yhteiskun- 
taa, aivan kuin he olisivat valtaamassa Puolaa. Julkisessa sanassa 
esitetyn arvostelun perusteella heidän kanssaan osaa jo Punahilkkakin 
olla varovainen, mutta tätä nykyä myös filosofeja itseään voi varottaa 
suden suuhun kävelemisestä. Liike-elämään identifioituva filosofi ei 
voi olla varma, mihin hän yritysten kanssa toimiessaan sitoutuu, kun 
filosofi ostetaan puhumaan mukavia. Filosofi saatetaan hänen itsensä 
tietämättä tilata firmaan syventämään äänenpainoja esimerkiksi 
silloin, kun on kyse pelättyjen yt-neuvottelujen toteuttamisesta. Niillä 
puolestaan viitataan niin sanotun yhteistoimintalain alaan sisältyviin 
järjestelyihin, joiden kautta on tarkoitus sopia irtisanomisista tai 
lomautuksista myöhemmin. Kieroa on, että kyseisen käsitteen valossa 
koko yhteistoiminnan ajatus värittyy konfliktin kautta, kun yhteis- 
toimintaa pidetään mahdollisena vasta kiistaan ajautumisen tulok- 
sena. Talouden ja työelämän mielipidevankeudessa filosofiastakin 
tulee helposti vaseliinia, jolla eri osapuolia voidellaan vastaanottavai- 
siksi juonitteluille. 

Kuten jo teoksessani Työttömän kuolema (2005) huomautin, työ- 
peräiset sairaudet ovat yleensä työyhteisöjen sisätauteja, joita hoita- 
maan sopisi parhaiten filosofi tai sosiologi.?? Mutta heidänkin tulisi 
varoa liiallista konstruktiivisuutta: sitoutumista kehittämiseen, raken- 
tamiseen, myönteisyyteen tai positiiviseen ajatteluun. Juuri niiden 
kautta filosofia on useimmin kytketty vieraan tahdon alaisuuteen ja 
ihmistä ja organisaatioita itseään vahvempiin taloudellisiin ehtoihin. 

Tuloksena on ollut välineellisyyttä, joka on koettu työelämän kur- 
jistumisena ja lopulta myös arvotuotannon laskuna. Sen sijaan aidon 
työelämäfilosofian tehtäväksi sopisi pohtia, miten yksilöt voisivat 
parhaiten toteuttaa omaa tahtoaan työelämän kautta ja kokea on- 
nellisuutta itselleen asettamiensa päämäärien saavuttamisesta. 

Tämäntapainen ajattelu olisi omalla tavallaan myös poliittista toi- 
mintaa. Sen kautta työelämän toimijat voisivat jälleen löytää toisensa 
ja alkaa taistella sekä työpaikkojensa, työnantajiensa että koko yhteis- 
kunnan hyväksi. Vapaan filosofoimisen tuloksena voitaisiin päästä 
eroon myös siitä yleisestä valheellisuudesta ja teennäisyyden ihannoi- 
misesta, joka leimaa vahvasti koko työyhteiskuntaa ja joka on arvo- 
tuotantorakenteidemme ongelma numero yksi. 

Mikäli filosofit ymmärtävät asemansa työyhteisökouluttajina edellä 
mainitulla tavalla, luotan filosofian mahdollisuuksiin myös yritysten 
piirissä. Tällainen toiminta edellyttää kuitenkin harjoittajaltaan vah- 
vaa identiteettiä ja artikulaatioasemaa. Filosofin pitää voida laukoa 
totuuksia. Ajoissa sanotulla totuudella on harvoin kielteistä vaikutusta 
sen enempää ihmissuhteiden kuin taloudenkaan moraalille (paitsi juo- 
nittelun ja keinottelun kannalta). 

Toisaalta en näe filosofian käytännöllisiä toteutumisyhteyksiä vain 
edellä kuvatulla tavoin kansallisena terapiana tai työyhteisökonsul- 
taationa. Filosofien tärkeimpiä tehtäviä olisivat myös yhteiskunta- 
kriitikkona toimiminen ja yleinen opetus- ja kansansivistystoimi, vaik- 
ka teknisesti motivoitunut tiedehallinto pyrkiikin leimaamaan ne usein 
pelkäksi folkloristiikaksi. Tosiasiassa varsinkin yhteiskuntakriitikoi- 
den harvalukuisuus näyttää nykyään huolestuttavalta. Tiedotusväli- 
neissä toimii useita kirjallisuus-, taide- ja TV-kriitikoita, mutta kuka 
rohkenisi kritisoida sitä todellisuutta itseään, jonka vaillinaista kuvaa 
kirjallisuus ja taiteet ovat: vallitsevaa yhteiskuntaa? 

Filosofit voisivat esimerkiksi arvostella eduskunnan säätämän jo- 
kaisen lain ja pohtia, tuliko säädetyksi hyvä vai peräti huono laki. Lait 
ovatkin tässä valossa vain kirjallisia painotuotteita, joten myös niiden 
kritisoiminen on kuin arvostelisi runoteoksen. Kriittisten äänenpai- 
nojen esittämisellä saattaa olla ihmisten käyttäytymiselle tärkeä mer- 
kitys, koska siten kaikki saavat tietää, mitä me asioista ajattelemme. 
Mikäli filosofi ei voi olla myötävirran kiiski, hän voi olla kaikkia ilah- 
duttava vastarannan lohi. 

Ay, hombres! — Ay, ay! 


Ammatillisten etujen valvominen on erityistieteiden piirissä julkilau- 
suttua. Erityistieteistä valmistuneilla korkeakoulutetuilla on voimak- 
kaat etujärjestöt, jotka puolustavat jäsentensä asemaa häikäilemättö- 
mästi, joskus jopa röyhkeästi. Niin sanottujen avainalojen työntekijät 
käyttävät kiskomisensa välineenä lakkoasetta ja muita painostuskei- 
noja, eikä niihin turvautumista hillitse mikään akateeminen sivistys. 
Rahasta riitelevät avoimesti niin lääkärit kuin lennonjohtajatkin. Esi- 
kuvanaan heillä lienee paperityöläisten ja ahtaajien aatelisto, jonka 
lompakko levenee 4 000—5 000 euron kuukausipalkalla. Tieteellisen 
vaatimattomuusihanteen vallassa filosofeja ja muita tieteenharjoittajia 
ohjataan nyky-Suomessa kiistämään itse oma oikeutuksensa, ja filo- 
sofiaan liittyvää nöyryysihannetta käytetään filosofeja vastaan tie- 
teellisessä rahanjaossa. 

Mikäli asioita katsotaan kapealla kauppiaan järjellä, voidaan aja- 
tella, että kaikki elämä perustuu vaihtoon: ihmiset vaihtavat suori- 
tuksensa vapaasti työ- ja muilla markkinoilla. On kuitenkin toimintaa, 
jota ei voida yksiselitteisesti esineellistää kauppatavaraksi. Niinpä 
tämäntyyppistä arvotuotantoa ei voida myöskään organisoida työksi, 
jonka tulokset olisivat omistamis- tai vaihtokelpoisia. Esimerkiksi 
taideobjektiin liittyvän esteettisen ja taloudellisen arvon määrittele- 
minen on usein vaikeaa, ja ongelmia seuraa, jos kauppatavarana on 
vaikkapa ekokatastrofista varoittava yhteiskuntakritiikki. Tämä ei 
kuitenkaan merkitse, ettei edellä esitetyillä asioilla olisi arvoa. 

Tavallisimpana huomautuksena filosofeja vastaan esitetään epä- 
intellektualisoiva toteamus, että ”filosofit eivät tuota mitään konk- 
reettista”. Totuus on, että filosofit vastaavat koko siitä arvokonsti- 
tuutiosta, jolle kaikki toiminta yhteiskunnassa legitimoituu. Siinä, 
missä hitsari rakentaa jäänmurtajan, filosofi tutkii ja tuottaa henkisiä 
arvoja, joiden valossa määrittyvät yhtä hyvin konkreettisten arte- 
faktien kuin koko elämisenkin merkitykset. Sekin, ettei filosofi (aina- 
kaan näennäisesti) tee mitään vaan keskittyy esittämään kritiikkiä, 
voi olla hyvin rakentavaa. Yhteiskunnan kokonaisedun kannalta on 
näet välttämätöntä, että on olemassa ihmisiä, jotka eivät osallistu 
tuotantoelämään eivätkä sitoudu ideologiseen valtaan. Näin voidaan 
pohtia muun muassa sitä, ”mitä hyötyä on hyötymisestä”. Kriittisyyttä 
ja sananvapautta ei tulisikaan kahlita kaakinpuuhun, vaan niitä tulisi 
tukea luovuttamalla filosofeille asiaankuuluvat resurssit. 

Filosofeilla ei ole syytä taipua ay-retorisen propagandan edessä. 
Eurooppalaisen Filosofian Seuran ja Suomen Filosofisen Yhdistyksen 
tulisi koota voimansa filosofien oman etujärjestön perustamiseksi, 
vaikka filosofien sisäiset mielipide-erot huomioon ottaen se ei ole 
helppoa. Filosofien pitäisi perustaa Suomen Filosofiliitto ry, jonka 

tavoitteena olisi 1) filosofian ammattikäytäntöjen luominen ja legiti- 
moiminen, 2) filosofian kouluopetuksen edistäminen sekä 3) toiminta 
yliopistofilosofien etujen edistäjänä ja kaikkien filosofien yhteisenä 
edunvalvojana, toimintafoorumina ja ammattijärjestönä. Akateemisten 
alojen keskusjärjestön, Akavan, tulisi ottaa huolekseen käytännön 
aloitusjärjestelyt. Filosofien toiminnalle tarvitaan julkinen tuki, koska 
liike-elämän etuihin sitoutumisesta tieteellä ja tutkimuksella on huo- 
noja kokemuksia. 


Filosofian kouluopetuksesta 


Filosofian kouluopetus saatiin aikoinaan kuosiin 1980-luvulla käyn- 
nistyneen filosofiaboomin tuloksena. Syyt kouluopetuksen laiminlyömi- 
seen olivat pääpiirteissään samat kuin ne, jotka olivat johtaneet filo- 
sofian kieltämiseen Venäjän keisarikunnan yliopistolaitoksessa vuosi- 
na 1852—1856. Filosofia nähtiin paheen pesänä, jota kansoittivat anar- 
kistit, idealistit, taiteilijat, kirjailijat ja muu kristillistä siveyslakia 
uhkaava roskaväki. Filosofian oli ensin tultava salonkikelpoiseksi. 
Vasta nyt, kun filosofiaakin myydään tisseillä, on kouluopetuksen aika. 

Poliittisten tekijöiden ohella eräs syy filosofian kouluopetuksen 
laiminlyömiseen oli tavassa, jonka mukaisesti filosofia vaatii muutta- 
maan muiden aineiden tieto- ja totuuskäsityksiä. Historia ei näyttäydy 
entisessä valossa oppilaalle, joka on selvillä hermeneutiikasta ja 
totuuden relatiivisuudesta. Fysiikan teorioiden ymmärtämisessä puo- 
lestaan auttaa, jos oppilas tietää, mitä on esimerkiksi totuuden teoria- 
riippuvuus, ja hän pystyy erottamaan todellisuuden, ilmiön ja niitä 
koskevat tieteelliset selitykset toisistaan. Filosofian haaste onkin koh- 
distunut nimenomaan muiden aineiden opetusoppiin, kun opettajakun- 
nan tiedot ovat paljastuneet vajavaisiksi. Esimerkiksi kielten opettajaa 
voisi nykyään kohdata filosofisesti perusteltu reaktio, kun niin sanottu 
hiljainen oppilas löisi skeittilautansa pöytään ja kanavoisi kapinalli- 
suutensa toteamukseen: ”Perkele, pitääkö meidän nieleskellä vieras- 
kielisten sanojen merkitysvastineita pohtimatta, mihin elämäntapa- 
malleihin käännöstehtävienne kehyskertomukset ohjaavat meitä? — 
Pitäkää tyttökoulunne!” 

Myöskään Sokrateen jälkeläiset eivät tuoneet maailmaan rauhaa 
vaan miekan. Keskeisin konflikti on revennyt filosofian ja uskontojen 
välille. Se ei ole ollut pelkästään käytännöllinen vaan johtuu ideo- 
logiasta, jonka kautta filosofian ja uskonnon opettaminen kytkettiin 
taannoin yhteen. Akateemikko G. H. von Wright totesi aikoinaan 
paremmaksi sen, että filosofiaa ei opeteta lainkaan kuin että sitä opet- 
tavat papit. Toteamus on osoittautunut aikaa kestäväksi. Onkin kysyt- 
tävä, olisivatko esimerkiksi von Wright ja Oiva Ketonen voineet toimia 
omalla arvovallallaan niin, että myös filosofian kouluopetus olisi saatu 

parempaan tilaan. Kohtaan silloin tällöin nuoria, jotka sanovat, että he 
eivät saaneet lukion filosofianopetuksesta irti mitään. Pahimmassa 
tapauksessa he ovat yhdistäneet filosofian jonkinlaiseen magiaan tai 
okkultismiin. Tämä on seurausta siitä, että teologit kaappasivat filo- 
sofian opetuksen haltuunsa. Uskonnonopettajien oli helppo haalia 
filosofian tunnit itselleen, sillä heillä oli jo kuukausipalkkainen virka, 
jonka alaan sisältyi uskonnon ja psykologian opetus. Filosofia vain 
kilautti lisälantin jumaluusoppineiden kolehtihaaviin. Muodollinen 
pätevyys filosofian opettamiseen oli saavutettavissa iltapäiväpuhteena 
tai etäisopiskeluna suorittamalla filosofian aineopinnot jonkin yli- 
opiston täydennyskoulutuskeskuksessa. Filosofiyhteisö ja filosofian 
kriittinen olemus jäivät tulevalle opettajalle vieraiksi. 

Myönteistä viime aikojen tapahtumissa on filosofian muodollinen 
paluu lukioiden opetusohjelmaan. Sen sijaan opetuksen käytännöllinen 
järjestely on osoittautunut katastrofiksi sekä oppilaille että filosofi- 
kunnalle. Oppiaineen arvostus on yhteydessä opettajan persoonaan ja 
hänen asemaansa kouluyhteisössä. Usein valitetaan, että lukioihin ei 
pystytä löytämään päteviä tuntiopettajia, jotka kävisivät hoitamassa 
opetuksen koulun ulkopuolelta. Tuntiopetus on aina tilapäisratkaisu. 
Se marginalisoi sekä opettajaa että oppiainetta niin lukioissa kuin yli- 
opistoissakin. Filosofian opettajalla voi olla vaikka professorin päte- 
vyys, mutta hänet pakotetaan anelemaan asemaansa lukioiden tunti- 
opetusjärjestelyissä. Ne, jotka pitävät tuntityötä ”joustavana” ja filo- 
sofian henkeen sopivasti ”sitoutumattomana”, ovat tuskin ajatelleet, 
miksi juuri filosofian pitäisi hävitä muille aineille tai lokeroitua 
oppilaidenkin mielestä minimalistiseen nynnyilyyn. Ne, jotka kieltäy- 
tyvät tuntityöstä pitäen sitä filosofian pilkkana, tekevät oikein. Filosofi 
tarvitsee ja ansaitsee mandaatin, joka sekä lukioissa että yliopistoissa 
takaa sen, ettei filosofia syytetä muiden reviirille tunkeutumisesta ja 
ettei hänen omia kulkusiaan poljeta. 

Jos opettajan asema on kehno, heikentyy myös oppiaineen arvostus. 
Tämä näkyy opetustuloksessa. Tuntiopettajalla ei ole läsnäoloa, hän ei 
ole tavattavissa muiden opettajien tapaan, eikä häntä ”ole olemassa” 
koulun käytävillä. Filosofian yhdistäminen vakituisiin uskonnon leh- 
torin virkoihin on ollut tuntiopetusjärjestelyäkin huonompi vaihtoehto. 
Teologi, joka paasaa filosofiasta, ei ole filosofi. Hänellä ei ole filosofin 
ammattipätevyyttä, eikä hän samastu filosofikuntaan. Filosofian ratio- 
naalinen ja kriittinen idea ei voi välittyä uskonnonopettajien kautta, 
koska heidät on sidottu kirkolliseen tunnustukseen. Siirtyminen tun- 
nustuksettomaan uskonnonopetukseen ei tuo asiaan korjausta, koska 
virkarakenne pysyy ennallaan vielä kymmeniä vuosia. 

Uskonnonopettajien joukossa on tietenkin myös filosofian kannalta 
myönteisiä poikkeuksia, mutta käytännössä jo edellä mainitut seikat 
riittävät argumenteiksi sitä vastaan, että teologi voisi toimia filosofian 
edustajana. Uskonto ja filosofia jäävät vellomaan oppilaiden tajun- 

nassa. Filosofian ja uskonnon periaatteellinen ristiriitaisuus voi johtaa 
lähinnä sen käsittämättömän yhtälön eteen, kuinka teologi, joka juuri 
äsken tunnusti kristillistä uskontoa opetuksessaan, voikin jo seuraa- 
valla tunnilla esiintyä kriittisen ja rationaalisen filosofian edustajana. 
Viisaampi on joutunut väistymään. 


Filosofian opettamisen pääongelmat ovat: 


1) Kouluissa ei ole koulutettuja filosofeja. Kun ei ole filosofeja, ei 
voi olla filosofian opetustakaan. 


2) Pätevillä filosofeilla on heikko ammattiasema pelkkinä tunti- 
opettajina, mistä seuraa useita kerrannaisongelmia, kuten oppi- 
aineen arvostuksen ja identiteetin vaarantumista. 


3) Filosofia on kytketty uskonnonopetuksen kylkeen toisarvoiseksi 
liitännäisaineeksi, jolloin oppilaiden on vaikea ymmärtää filo- 
sofian sisältöjä ja itse kehittyä filosofisesti ajatteleviksi yksi- 
löiksi. 


Nämä ongelmat näkyvät vihdoin yliopistoissa ja korkeakouluissa, 
joiden opiskelijoilta puuttuu selvä käsitys siitä, mitä filosofia, tiede ja 
kriittinen ajattelu ovat. Opetushallituksen ja -ministeriön virkamiehet 
kiusaavat filosofeja huomauttamalla, että filosofisen tutkinnon suo- 
rittaneilla ei ole useinkaan aineenopettajan pätevyyttä. Seikka johtuu 
siitä, että filosofiaa ei ole vakiinnutettu kunnollisiksi opettajankoulu- 
tusohjelmiksi yliopistoissa. Noidankehän alkupää on tosiasiassa, että 
lukioissa ei ole liioin filosofian lehtorin virkoja. 

Kasvatustieteellisten opintojen vaatiminen on osa tieteenalojen vä- 
listä taistelua. Opetushallinto, joka on täytetty kasvatustieteilijöillä, 
puolustaa omaa disipliiniään. Toisaalta heillä itsellään ei ole näh- 
däkseni sellaisia tietoja tai taitoja, joita filosofeillakin ei yleensä olisi. 
On mahdotonta lähteä ajatuksesta, että ainakaan lukioasteella pelkkä 
kasvatusopillinen pätevyys ohittaisi tärkeysjärjestyksessä sisällöllisen 
asiantuntemuksen. Filosofian opettajia valittaessa tulisikin nimittää 
ensisijaisesti se, joka on hakijoista filosofisesti pätevin eikä sitä, joka 
täyttää vain muodolliset kasvatustieteelliset vaatimukset, kuten aine- 
opintotasoisten ”opettajan kasvatustieteellisten opintojen” suorittami- 
sen. Niiden puuttumiseen viitaten filosofeja on kuitenkin sivuutettu 
virantäytössä, vaikka filosofi olisi julkaissut kokonaisia teoksia tai 
osallistunut filosofisten oppikirjojen tekoon. En voi torjua epäilystäni, 
ovatko opetushallinnon virkamiehet tehneet kaikkea mahdollista sen 
eteen, että filosofian opetusjärjestelyt olisivat sekä oppilaiden että 
opettajakunnan etujen mukaiset. 

Sen sijaan Nuorten valtakunnallisesta filosofiatapahtumasta on tul- 
lut kerta kaikkiaan hienot ”intellektuellien missikisat”, joihin poliiti- 

kotkin jonottavat päästäkseen loistamaan filosofian mannekiineina.!? 
Filosofian kautta artikuloituvat viisaus, oikeudenmukaisuus, eettisyys, 
persoona, puolueettomuus ja kuolemattomuus. Niinpä riitojen, köy- 
hyyden ja ahdistuksen täyttämä tieteenalamme onkin siirappia ja 
hunajaa paitsi ihanteiden täyttämille nuorille, erityisesti julkisuus- 
kuvastaan tietoisille poliitikoille. Filosofian vetovoima on houkutellut 
tilaisuuden pitopaikalle Helsingin Paasitorniin jopa ministereitä tasa- 
vallan presidentistä puhumattakaan. On hienoa, että filosofiapöydän 
antimet kelpaavat kaikille, mutta tuoko tämä korkeatasoisuus mitään 
filosofialle itselleen? 


”Rahasta se paraskin pappi saarnaa” 


En näe didaktista enkä kognitiivista estettä sille, että filosofiaa 
opetettaisiin jo peruskoulusta lähtien — opetetaanhan uskontoakin 
peruskoulun ensimmäiseltä luokalta asti. Sitä voitaisiin toteuttaa 
esimerkiksi Sokratesta käsittelevien kertomusten avulla. Filosofian 
kouluopetus pitäisikin organisoida juuriaan myöten uudestaan. Filo- 
sofia ei saa olla myöskään lukioiden kuokkavieras. Filosofian toiminta- 
edellytyksiä on heikentänyt se, että filosofiaa lähellä olevat psykologia 
ja elämänkatsomustieto on yhdistetty uskontojen opettamiseen. Filo- 
sofian kouluopetuksen tyydyttävään järjestämiseen ei ole nähdäkseni 
muuta hyväksyttävää ratkaisua kuin se, että filosofia ja psykologia 
erotetaan uskonnonopetuksesta. Uskonto ei ole maailmankatsomus 
eikä kriittisin perustein tarkasteltavissa oleva tiede vaan yksityisen 
järjestön harjoittama ideologia, jonka edustajalla on tavallisesti virka 
uskonnollisen yhdyskunnan piirissä. 

Niin sanottujen katsomusaineiden opetus pitäisi järjestää aine- 
yhdistelmän ”filosofia, psykologia ja elämänkatsomustieto” ympärille. 
Lukioihin pitäisi perustaa filosofian, psykologian ja elämänkatsomus- 
tiedon lehtorin virkoja, joihin valittavilta edellytettäisiin tutkintoa 
filosofian koulutusohjelmassa. Lisäksi elämänkatsomustiedon asema 
olisi syytä arvioida uudestaan. ”Katsomukset?” kun ovat usein myös 
ideologioita, ja niiden kriittinen tarkastelu sisältyy jo filosofian omaan 
alaan. 

Elämänkatsomustieto oli alun perin vaihtoehto tunnustukselliselle 
uskonnonopetukselle, ja filosofian paluun myötä siitä voitaisiin vaikka 
luopua. Myös muista aineista voitaisiin lohkaista tunteja filosofian 
hyväksi. Varsinkin historian aate- ja oppihistorialliset sisällöt tulisi 
siirtää filosofian kehykseen. Ainekirjoitus on nimenomaan filosofisen 
argumentaation toteutumisyhteys ja kuuluisi selvästi filosofian piiriin; 
lähinnä kielioppisäännöt yhdistävät ainekirjoitusta äidinkielen opetuk- 
seen, ja napanuora on yhtä löysä tai kireä kuin muidenkin aineiden 
välillä. 

Filosofian opettajakuntaa rekrytoitaessa kasvatustieteellisistä muo- 
tovaatimuksista pitäisi joustaa pätevien opettajien saamiseksi luki- 
oihin. Filosofiaan itseensä kuuluu myös pedagogisia sisältöjä. Uskon- 
non opettaminen puolestaan tulisi järjestää uskontokuntien jäsenille 
niin, että uskontoa kävisi opettamassa kunkin uskontokunnan lä- 
hettämä ulkopuolinen tuntiopettaja. Näin uskonnosta välittyisi oikea 
kuva, kun sitä opettaisi kyseessä olevan uskonnollisen järjestön edus- 
taja. Tämä olisi oikeudenmukaista myös uskonnonvapauslain kan- 
nalta. Uskonto profiloituisi sinne, minne se kuuluukin, eli seura- 
kuntien ja uskonnollisten yhteisöjen omaan piiriin. Lainsäädännöllinen 
yleislinja on muissakin kysymyksissä ollut se, että ihmisten yleiset 
oikeudet ja velvollisuudet kytketään irti uskonnollisiin yhdyskuntiin 
kuulumisesta tai kuulumattomuudesta. 

Epärehellistä on, että uskonnonopettajien palkat maksatetaan nyt 
kuntien tai valtion varoista. Suomessa evankelis-luterilaisella kirkolla 
on verotusoikeus jäseniään kohtaan. Kirkko on kuitenkin maksattanut 
uskonnonopetuksensa tähän asti kokonaan kunnilla tai valtiolla, kun 
uskonnonopettajien palkat kuitataan koulujen budjeteista. Asia ei 
ratkenne ennen kuin valtio ja kirkko pääsevät eroon toisistaan 
Ranskan ja Ruotsin mallin mukaisesti. Filosofian kouluopetus on ikui- 
nen ongelma siksi, että jo sen käsitteessä kohtaavat kaksi eri maail- 
maa. Filosofiaan' liittyvät vapaus ja kriittisyys, kun taas 'opetusta' 
leimaavat ideologisuus ja normatiivisuus. Kun asiaan yhdistetään vielä 
uskontoa, on tuloksena dilemmaa kylliksi, eikä lopputulos tonkimalla 
parane. 

Philosophy is guestions which may never be answered — religion is 
answers which may never be guestioned. Yliopistoissa filosofiaa ja 
teologiaa pidetään lähitieteinä ja naapuruksina. Näennäinen sopuisuus 
voi kuitenkin antaa harhaanjohtavan kuvan filosofian ja teologian 
suhteista. Teologeilla on hallussaan kolme tiedekuntaa (Helsingin yli- 
opisto, Joensuun yliopisto ja Äbo akademi), kun taas filosofia on sur- 
kastettu muutamaan pienehköön laitokseen. Filosofit ja teologit toimi- 
vat osittain samalla alalla. He ovat myös keskinäisiä kilpailijoita. Filo- 
sofian laitosten pienuus ja resurssien niukkuus ovat merkkejä siitä, 
että niin sanotut henkiset kysymykset ja merkityskysymykset on 
uskonnollistettu kristillisessä kulttuurissa. Sitten ne on siirretty 
teologien haltuun. 

Henkisten kysymysten turhasta teologisoimisesta voidaan epäillä 
juuri niitä filosofeja, jotka ovat torjuneet niin elämää, kuolemaa kuin 
olevaisen olemassaoloakin koskevat tarkastelut filosofian omassa 
piirissä: he ovat antaneet niiden liukua jumaluusoppineiden reviiriin. 
Mutta ristiriita on ollut myös tiedehallinnollinen. Teologinen tutkimus 
syö resursseja, jotka paremmin kuuluisivat filosofialle. 

Yliopistot ovat valtion opetus- ja tutkimuslaitoksia. Teologiset tiede- 
kunnat perustettiin kirkon virkatutkintoja ja pappien koulutusta 

varten. On outoa, että kirkko maksattaa myös työntekijöidensä koulu- 
tuksen ja oppinsa vaalimisen valtiolla. Kirkon tulisikin ottaa itse vas- 
tuu pappien koulutuksesta. Teologia ei voine olla kriittistä teologian 
tutkimista niin kauan kuin se on sidoksissa kristilliseen tai johonkin 
muuhun uskonnolliseen tunnustukseen. Uskontojen tieteellisestä tutki- 
misesta on vastannut lähinnä uskontotiede, joka on vain osittain 
sijoitettu teologiseen tiedekuntaan. Teologian paradigmamonopoli hen- 
kisten kysymysten alueella ei murru ennen kuin kirkko erotetaan 
hallinnollisesti valtiosta. Tämä olisi sekä valtion että uskontojen us- 
kottavuuden mukaista, kun armeijoidenkaan ei tarvitsisi siunauttaa 
kanuunoitaan kirkolla. 


Filosofian ja erityistieteiden vispilänkaupasta 


Teologien ohella myös muut erityistieteilijät pyrkivät lisäämään vai- 
kutusvaltaansa toimimalla filosofisissa yhdistyksissä ja osallistumalla 
ahkerasti filosofisiin kollokvioihin. Kyseenalaista on kiinnostuksen 
aitous. Miten voi erottaa filosofiasta todella kiinnostuneen erityistietei- 
sofiaa vain parannellakseen asemiaan oman tieteenalansa piirissä? 
Filosofit ovat olleet opetustensa jakamisessa avokätisiä, mutta erityis- 
on tullut aika päättää määrärahojen jakamisesta. Esimerkiksi Suomen 
Akatemian toimikunnassa filosofeille on jäänyt kakusta viime aikoina 
pelkkiä murusia. 

Erityistiede syntyy, kun erityistieteilijä keksii uuden sanan (esim. 
”hyvinvointiyhteiskunta”, ”sosiaalinen pääoma”, ”elämäntapa”, ”elä- 
mänpolitiikka” tai ”elämänkulku”) ja perustaa sen ympärille disi- 
pliinin. Uusi tieteenala tarvitaan, jotta filosofisesti epäpäteväkin voisi 
saada itselleen viran. Erityistiede ei olekaan useimmiten filosofian 
yhteistyökumppani vaan kilpailija. Monissa erityistieteissä laatuvaati- 
mukset ovat huomattavasti löysemmät kuin kuningastiede filosofiassa. 
Erityistieteen väitöskirjaopiskelija aloittaa jatko-opintonsa samalta ta- 
solta, jolta filosofian pääaineopiskelija aloittaa aineopintonsa. Filo- 
sofiasta valmistunut maisteri on usein tieteellisestä ajattelusta parem- 
min perillä kuin erityistieteen professori. 

Entä kumpi on tieteen hierarkiassa korkeammalla, sekö, joka 
etenee alamaailman huipulle, vai se, joka on ylämaailman pohjalla? 
Kilpailevien tieteenalojen edustajat ovat antaneet filosofeille myös 
tilapäistä vierihoitoa. He ovat olleet sivuun syöstyille filosofeille yhtä 
ymmärtäväisiä kuin puolueettomat valtiot sotaan joutuneille naapu- 
rilleen. Erityistieteilijät ovat olleet myös kelpo asemassa arvioimaan 
filosofien paremmuutta, ja he ovat voineet valita. Filosofeja onkin etsiy- 
tynyt kognitiotieteen, kasvatustieteen, taiteiden ja sosiaalitieteiden 

piiriin, mikä on ollut omalla tavallaan kieroa. Ensinnäkin siitä on 
seurannut filosofian fragmentoitumista ja lokeroitumista. Erityistieteet 
ovat alun perin syntyneet tämän aivovuodon seurauksena. Toiseksi, 
rahoituksen suuntaaminen erityistieteiden kautta on merkinnyt filo- 
sofien omien resurssien vähenemistä ja kilpailun kiristymistä filosofian 
sisällä. Lopputuloksena filosofit ovat ajautuneet entistä pahemmin 
toisiaan vastaan. Rahoitusta vaille on jäänyt filosofeja, jotka eivät ken- 
ties sijoitu kärkeen filosofian sisäpuolella mutta ovat valovuosia niiden 

työ koituu siis myös taloudellisissa suhteissa filosofien omaksi haitaksi. 

Erityistieteilijät pyrkivät yhteistyöhön filosofien kanssa, koska he 
toivovat löytävänsä filosofiasta lisäarvoa omille ambitioilleen. Filo- 
sofien kanssa hengaamalla voi mainostaa itseään erityistieteen filo- 
sofisten perusteiden asiantuntijana, ja se puolestaan on vahvaa valuut- 
taa, kun pyritään erityistieteen professorin virkaan. Filosofeille tämä 
yhteistyö ei yleensä tuo muuta kuin sinänsä kyseenalaista tunnon 
kohennusta. Kun pitää päättää tutkimusvarojen jaosta yliopistoissa, 
säätiöissä ja toimikunnissa, erityistieteilijät eivät piittaakaan filosofi- 
asta mitään vaan konfiskoivat rahat oman tieteenalansa edustajille 
vedoten oman tieteenalansa tuottamaan lakisääteiseen erityispäte- 
vyyteen, ja filosofien ohi ajetaan räsy- ja ruohokauppiaiden oravan- 
pyörävetoisilla vankkureilla, jotka on lastattu täyteen projektitutki- 
joiden suunnitelmia. Vastaväitteitä ajatuksiani kohtaan voi muodostaa 
epäilemällä, mikä on tieteen viimekätinen tehtävä: onko päämääränä 
tukea yksittäisiä tieteenharjoittajia, ja eikö jokaisen yksilönkin tar- 
koituksena ole vain palvella ”tieteen ja tutkimuksen kokonaisetua”? 

Vastaan, että tieteen ja tutkimuksen kokonaisetu olisi edellä maini- 
tulla tavalla ajateltaessa samaa kuin yksilöiden likvidointi, ja ”kollek- 
tiivisen edun” mukaista olisi pätevien yksilöiden sivuuttaminen viran- 
täytössä. Tosiasiassa yhteisön etu muodostuu aina yksilöiden eduista, 
eikä filosofian laitostenkaan pitäisi olla sellaisia puoluetoimistoja, kuin 
ne nykyisin ovat. Moniarvoisuuden varmistamiseksi niiden pitäisi olla 
parlamentteja, joissa on edustettuina erilaisia filosofeja. 


Suomi, filosofian suurvalta 


Suomea moititaan usein takaperoiseksi reunavaltioksi ja Euroopan 
umpisuoleksi. Olisi kuitenkin kliseenomaista syyttää omaa maata omi- 
naisuuksista, jotka löytyvät kaikkialta. Suomalaiset muodostavat siitä 
erikoisen kansakunnan, että väestöstämme noin kaksi kolmasosaa 
osallistuu tekstinvalmistukseen joko ammatikseen tai harrastusmai- 
sesti. Tekstintekotiheys on ainutlaatuinen. Digitaaliseen julkaisemi- 
seen sopiva tietokone löytyy lähes joka tuvan nurkasta. Väestöön suh- 

teutettuna suomen kielellä julkaistaan enemmän filosofista kirjalli- 
suutta kuin millään muulla kielellä. Lisäksi julkaisemisen kokonais- 
volyymi on valtava. Ja filosofiaa ahmitaan. Eräs maailman suurim- 
mista sanomalehdistä, Helsingin Sanomat, otsikoi Tampereen filosofia- 
tapahtumaa käsittelevän juttunsa sanoin: ”Kansa kylpi viisauksien 
virrassa. ”1f Suomi onkin filosofian Intia: olot ovat kituliaat mutta 
pohdiskeluille omistautuminen laajaa. 

Suomesta on ollut malliksi myös muulle maailmalle. Suomalaisen 
filosofian vienti on vetänyt hyvin, jos tuote on valmistettu anglo- 
amerikkalaisella lisenssillä. Ongelmana on, että tällainen filosofia ei 
ole ollut kovin omaperäistä. Ainoa, mikä estää suomalaista filosofiaa 
kilpailemasta kuuluisuudessa autourheilun kanssa, on omaleimainen 
kielemme, johon anglosaksinen filosofiyhteisö suhtautuu lähes rasisti- 
sesti. Suomalaiset filosofit puolestaan huolestuvat heti, jos joku roh- 
kenee esittää kritiikkiä kansainvälisyyden vaatimuksia kohtaan ja 
tukeutuu filosofiassaan kansalliseen kivijalkaamme, omaan kieleen. 
Tästä ei kannata olla huolissaan. Valtakulttuurien paineessa todellista 
nationalismia onkin tapa, jolla kansainvälinen tiedeyhteisö on pakot- 
tanut meitä luopumaan omasta kotikielestämme ja omaksumaan 
englannin kielen filosofiamme välineeksi. 

Internatsistinen kieli-imperialismi on oudoksuttavaa aikana, jolloin 
Euroopan unionikin vakuuttaa tukevansa vähemmistökieliä. Merkityk- 
set syntyvät usein marginaaleissa, kun taas filosofian alistaminen 
yksinomaan kansainväliselle arvioinnille kuolettaa pois omia olojamme 
koskevan yhteiskunta- ja kulttuurikritiikin. Ajatus vahvistaa myös 150 
vuotta vanhan lauseen kestävyyden: ”On korvaamaton onnettomuus, 
ettei 10 vuotta sitten säädetty, että kaikkien maassa syntyneitten, 
jotka hakevat opettajanpaikkaa yliopistossa, täytyy osoittaa omaa- 
vansa jotain taitoa suomen kielessä.”15 

Filosofiemme ei tarvitsisikaan liehakoida kansainvälisiä suuruuk- 
sia, joiden kuuluisuus ei ole paljon panttina. Suurten kielialueiden 
filosofit ovat tyytyväisiä saadessaan tietää opetustensa olevan niin 
suosittuja, ettei suomalainenkaan filosofi voi sanoa mitään sitee- 
raamatta heitä. Itse olen lopettanut. Onko epäitsenäisempää filosofia 
kuin sellainen, joka sopertelee ja jäljentelee kansainvälisten kuului- 
suuksien ajatuksia saavuttaakseen edes jonkinlaista arvostusta kolle- 
gojensa järjestämissä seminaareissa? Hän sanoo, että ”Wilson on tätä 
mieltä”, ”Dennett toteaa” ja ”Butlerin mukaan”. Totuus on useimmiten 
se, että kirjoittaja ei ole näitä heppuja koskaan tavannutkaan eikä 
heihin viitatessaan aina tiedä, mihin hän itse asiassa sitoutuu. 

Ritualisoituun referoimiseen turvautuva pako filosofi-idolien selän 
taakse tuottaa henkisen surkastuneisuuden leiman ja kertoo hämmen- 
nyksestä. Oman ajattelun asemasta filosofi pakenee jalustalle nostet- 
tujen maailmankuuluisuuksien taakse, vaikka heidän palvotussa 
filosofiassaan ei olisi sen enempää tolkkua kuin posetiivareitten tai 

puistotätien haja-ajatuksissa. 

Jos identifioidumme niin sanottuun monikulttuurisuuteen tai glo- 
baaliin maailmanyhteisöön, emme samastu mihinkään. Merkitykset 
ovat paikallisia ja ryhmäkohtaisia. Sitä, miksi näin on, ei nähdäkseni 
tarvitse perustella sadomasokistiseen mielihyvärakenteeseen perustu- 
van analyyttisen ”hifistelyn” kautta eli kielitieteelliseen tai merkitys- 
opilliseen saivarteluun vedoten, vaan yleisfilosofiset havainnot kulttuu- 
rien ja kielten eroista riittävät tämän johtopäätöksen tekemiseen. 
Tiedämme ilman Sapirin-Whorfin hypoteesiakin, että ajattelu nou- 
dattelee sitä rakennetta ja rytmiä, jolla kieltä puhutaan. 

Esimerkkinä ajattelun sitoutumisesta äidinkieleen on se, että lähes 
kaikki maailman kirjailijat ja runoilijat kirjoittavat omalla kotikie- 
lellään. Haluaisinkin herätä päivään, jolloin amerikkalaisissa, englan- 
tilaisissa, ranskalaisissa ja saksalaisissa lehdissä kirjoitettaisiin suo- 
malaisen filosofian historiasta ja menestyksestä, esimerkiksi Ahl- 
manista, Krohnista tai Rauhalasta. Tutkijat siteeraisivat laajasti hei- 
dän ajatteluaan. He selittäisivät suomalaisten filosofien käyttämiä 
käsitteitä: ”Filosofiansa käännekohdassa S. lanseerasi kukoistuksen 
käsitteen, jolla hän viittasi glamouriin ja loistoon intersubjektiivisissa 
suhteissa. Etymologisesti käsite johdetaan suomen kielen sanasta 
*kukko”, joka tarkoittaa urospuolista kanalintua, esimerkiksi lauseessa 
filosofinen mies nousee tunkiosta kuin kukko'.” — Kuinka eksoottista! 

Suomalaisista filosofeista kirjoitettaisiin tutkielmia ja tutkimuksia. 
Kansainvälinen tiedeyhteisö olisi innoissaan. Kiinnostuneet katseet 
fokusoitaisiin suoraan Suomeen. Painotettaisiin, että kansainvälisen 
filosofian painopiste on nyt (kuten aina) marginaalisissa erityiskulttuu- 
reissa, joissa on säilynyt rikkaan ja omaleimaisen ajattelun alku- 
peräisiä osia... 

Tämä olisi todellista kansainvälisyyttä ja monikulttuurisuutta: suo- 
malaisen filosofian kuuluisuutta ulkomailla. Engelsmannia hämmen- 
täisi taattua kotimaista valmistetta oleva jenkkakahvan käsite, kunnes 
saksalainen neuvoisi hänelle, että ”kyseessä on traditionaalinen suo- 
malainen vatsamakkara, johon tarttumisella on spesifinen merkitys 
suomalais-ugrilaisessa soidinrituaalissa”. Tällaista filosofiaa me tarvit- 
semme! 


Mitä on tehtävä? 


Maamme henkinen johtaja Arvi Lind muistutti filosofian professoreja 
sikäli, että hänkin vain lukaisi uutiset mutta ei ottanut mitään vas- 
tuuta uutistapahtumista. Samaan tapaan professorit puhuvat nykyään 
vuolaasti vastuusta mutta kieltäytyvät ottamasta mitään vastuuta 
doktorandiensa tutkimusmäärärahahakemuksista. Olisi hauska tietää, 
kuinka tieteen korkeat virkamiehet kuvittelevat tutkijakuntansa 

pysyvän hengissä saati vastaavan itse enää mistään ilman tuloja ja 
palkkaa. 

Jos filosofi ehdottaa itselleen koulutustaan vastaavaa virka-asemaa, 
ajatus herättää taivastelua yliopistojen hallintoelimissä. Jos taas 
kognitiotieteilijä, biologi tai psykologi on vaatinut omaa tiedekuntaa, 
sitä on heti pidetty oikeutettuna ja realistisena mahdollisuutena; 
tapahtuuhan laajentuminen muodikkaan kehitysaallon harjalla ja suu- 
renmoisia tuloksia lupaavan turbiini-imun voimalla. Niinpä Helsingin 
yliopiston filosofinen tiedekunta mureni ensin historiallis-kielitie- 
teelliseen, kasvatustieteelliseen ja matemaattis-luonnontieteelliseen 
osastoon, joista muodostettiin sittemmin itsenäisiä tiedekuntia. Huma- 
nistisen tiedekunnan paloiksi jauhamisen aloittivat minätietoiset psy- 
kologit ja kognitiotieteilijät. Behavioristien riemuksi perustettiin uusi 
käyttäytymistieteellinen tiedekunta, jota täydennettiin muun muassa 

Itse ehdotan, että filosofinen tiedekunta perustettaisiin uudestaan. 
Latinisti Teivas Oksala totesi aikoinaan, että oikea paikka filosofeille 
olisi itsenäinen filosofikoulu Platonin Akatemian ja Aristoteleen Ly- 
keionin tapaan. Erillisen filosofikoulun idea on kannatettava varsinkin 
siksi, että itsenäisessä korkeakoulussa filosofien pätevyyttä ja opin- 
näytteitä ei pakotettaisi arvioimaan vain tieteellisin kriteerein, kuten 
tiedeyliopistoissa, eikä taiteellisin kriteerein, kuten taidekorkeakou- 
luissa, vaan arviointi tapahtuisi yksinomaan filosofisin kriteerein, niin 
kuin asiaan kuuluu. Mutta dekadentissa nyky-yliopistossa oma tiede- 
kuntakin voisi riittää. 

Suurin osa yliopistojemme tiedekunnista on ammattitiedekuntia: 
niistä valmistuu muun muassa lääkäreitä, insinöörejä, fyysikoita ja 
kemistejä. Heidän työmarkkinansa ovat valtaosin yliopistolaitoksen 
ulkopuolella myös silloin, kun tehtävät liittyvät tutkimukseen.16 
Melkeinpä kaikkien muiden tieteenalojen paitsi filosofian edustajilla 
on yhteiskunnassa ja yliopistossa runsaasti toimintaresursseja. Voi- 
daan tehdä ylpeitä ”sijoittumisselvityksiä”. Piirretään pylväsdiagram- 
meja siitä, kuinka leveästi palkkahaitari venyy tulevaisuuteen. Olen 
tässä vetoomuksessa ehdottanut filosofian ammattitehtävien laajenta- 
mista yhteiskunnan eri sektoreille. Kuitenkin valtaosa filosofien toi- 
mintamahdollisuuksista liittyy tulevaisuudessakin nimenomaan aka- 
teemiseen tutkimukseen. Julkisen vallan pitäisikin ottaa suurempi 
vastuu siitä, että ainakin filosofiasta väitelleille taattaisiin mahdolli- 
suus harjoittaa toimeaan yliopistolaitoksessa, kun muita työmarkki- 
noita ei toistaiseksi ole. 

Pahinta on, että yhteiskunta itse on tekemässä korkeimmin koulu- 
tetuista jäsenistään kerjäläisiä. Suuri osa tutkijakunnasta onkin jo 
omassa itseymmärryksessään pelkkiä onnenonkijoita ja armopalojen 
pupettajia, joiden pankkitili huutaa hoosiannaa. Jos yhteiskunta kiis- 
tää suoritettujen tutkintojen arvon omassa piirissään, se kiistää 

samalla itsensä. 

Ehdotan, että Suomen yliopistoihin ja korkeakouluihin perustettai- 
siin 50 uutta filosofian dosentin ja professorin virkaa. Filosofian 
yhteyteen pitäisi perustaa lisäksi noin 150 tutkijan ja opettajan virkaa. 
Yliopistoihimme olisi luotava filosofisia tiedekuntia, jotka muodostet- 
taisiin jo olemassa olevista filosofian laitoksista niitä laajentamalla ja 
täydentämällä. Vastaväitteet, joiden mukaan ”se ei ole mitenkään 
mahdollista”, osoittavat vain yhteiskunnallista valistumattomuutta. 
Syvimpänä lamavuonna 1994 Suomen hallitus teki päätöksen, jolla 
työvoimatoimistoihin perustettiin 200 uutta neuvontapsykologin toin- 
ta. Tarkoituksena oli suostutella ihmispoloisia ajattelemaan, ettei 
kurja työllisyystilanne olekaan ensisijaisesti taloudellinen ilmiö vaan 
jokin psyykkinen painajainen. Miksi asioita hoitamaan ei olisi voinut 
nimittää yhtä hyvin filosofeja? Vastaavia virkoja kaivattaisiin nyt 
akateemisen filosofian piiriin. Niiden ainoita oikeita sijoittamispaik- 
koja olisivat filosofian laitokset, sillä filosofian alkujuuri on yli- 
opistossa, kun taas muiden alojen toteutumisyhteys on käytännön 
ammateissa: lakitieteen tuomioistuimissa, sosiaalitieteen sosiaalitoi- 
mistoissa ja kasvitieteen pelloilla ja puutarhoissa. Filosofia on erittäin 
pahoin aliedustettuna yliopistoissa. 

Ehdotukseni filosofien toimintaedellytysten laajentamisesta on koh- 
tuullinen. Erityistieteellisiä tiedekuntia syntyy koko ajan. Yliopistot 
rakentavat kiinteistöjä kymmenillä miljoonilla euroilla. Kaksisataa 
uutta filosofin virkaa maksaisi valtiolle vain noin 10 miljoonaa euroa 
vuodessa. Se on alle 0,03 prosenttia Suomen valtion budjetista ja puo- 
len moottoritiekilometrin hinta. Filosofien virkavääristymää pitäisi 
korjata opetusministeriön ja yliopistojen yhteistyöllä niin, että pro- 
fessorinvirat saataisiin — paitsi nyt ylivoimaisesti edustettuja logiikan, 
tietoteorian ja tieteenfilosofian alueita varten — yhä enemmän myös 
metafysiikan, etiikan, uskonnonfilosofian, seksuaalisuuden filosofian, 
yhteiskuntafilosofian, nykyajan filosofian, politiikan filosofian, filosofi- 
an historian, kulttuurifilosofian ja ympäristöfilosofian tutkimusta ja 
opetusta varten. 

Uusien filosofisten tiedekuntien ja virkojen perustaminen saattaisi 
yliopistomme vastaamaan korkeakoulujen organisaatioita myös kan- 
sainvälisesti. Useimmissa ulkomaisissa yliopistoissa filosofinen tiede- 
kunta muodostaa kokonaan oman kerroksensa, ja sieltä löytyy pro- 
fessorin virka lähes jokaiselta filosofian alalta. Ehdottamallani ratkai- 
sulla lievitettäisiin sitä yleistä vääryyttä, jonka mukaisesti tutkimus- 
resurssimme ja toimeentulomme on jätetty täysin heitteille. Esittäisin 
filosofian hyväksi vielä lisääkin parannusehdotuksia, ellen olisi varma 
kollegojeni nimittämisestä virkoihin ohitseni. 

Money-pula vs. money-Fest — Kuinka sokraattinen 
lainsuojattomuus lopetetaan? 


Tavoistani suuresti poiketen en ole tässä kirjoituksessa esittänyt mer- 
kittäviä filosofisia sisältöargumentteja. Sen sijaan olen laatinut tiede- 
poliittisen manifestin, jolla tähtään filosofien aseman korjaamiseen 
yliopistoissa ja yhteiskunnassa. — Nyt prikaateissamme alkaa uusi 
aika! Esitän, että filosofian professorikunta ryhtyisi tämän tekstin 
ilmestymispäivänä toimenpiteisiin filosofiasta valmistuneiden aseman 
korjaamiseksi eikä lepää ennen kuin tulokset ovat käsillä. 

Toinen vaihtoehto on, että olemassa olevat resurssit jaetaan tasan 
muuttamalla kaikki tutkimus-, opetus- ja professorinvirat määräaikai- 
siksi ja määrittelemällä kunkin kynnelle kykenevän hoito-osuudeksi 
yksi vuosi. Filosofian laitosten olisi kieltäydyttävä ottamasta uusia 
opiskelijoita, kunnes jonossa olevien tohtorien tutkimusrahoitusta kos- 
keva ongelma on oikeudenmukaisesti ratkaistu. Opiskelijavalinnoista 
kieltäytyminen olisi myös opiskelijoiden oman edun mukaista. Neuvo, 
jonka tahdon uudelle filosofian opiskelijalle antaa, on seuraava. Vii- 
sauden rakkaudessasi sinä et sen syvällisyyttä vielä pitkään aikaan 
käsitä: Ota pääsi pois giljotiinin terän alta, kun vielä voit — filosofiaa 
opiskelemalla sinä kaivat itsellesi hautaa!!? 

SEKSIT 
JA 
POLITIIKKA 


Alkibiades, Eros ja 
itsestä huolehtimisen taito 


Filosofia minuuden rakentamisena 


Friedrich Nietzsche kirjoitti vuonna 1886 Iloisen tieteensä esipuheessa 
seuraavasti: ”Itsensä säilyttämisen tahto ilmaisee hätätilaa, rajoitusta 
varsinaisessa elämän perusvietissä, joka tähtää vallan avartamiseen ja 
tätä tahtoessaan useinkin tekee kyseenalaiseksi ja uhraa itsesäilytyk- 
sen.”! Niinpä myös itsen kehittämiseen ja minuuden rakentamiseen 
tähtäävä subjektilähtöinen filosofia on usein mielletty epäilyttäväksi 
egoismiksi. Mutta ihmisen itsesäilytys on voinut olla muutakin kuin 
vain tuota modernille ajattelulle ominaista taistelua eloonjäämisen tai 
itsensä uhraamisen puolesta. Se voi olla myös itsestä ja toisista ihmi- 
sistä huolehtimista. 


Kun Michel Foucault avasi College de Francen luentosarjansa vuonna 
1981, hänen mielessään olivat platonisen mieskulttuurin suuntaviivat: 
”Tutkittaessa itsestä huolehtimista on luonteva lähtökohta Platonin 
dialogi Alkibiades. Siinä nousee esiin kolme kysymystä: itsestä huo- 
lehtimisen suhde politiikkaan, pedagogiaan ja itsen tuntemiseen.”? 
Tärkeimpänä Foucault'n mainitsemista suhteista voidaan pitää itsen 
tuntemista, joka oli pohjana myös Sokrateen opetuksissa nuorelle Alki- 
biadeelle: ”Rakas ystävä, usko minua ja usko Delfoin temppelin ot- 
sikkokirjoitusta: Tunne itsesi.”3 Suhteessaan Sokrateehen Alkibiades 
nähdään perimmältään samassa tehtävässä kuin Platonille läheinen 
Dion. Alkibiadeen tavoin myös hän oli opettajansa miespuolinen rakas- 
tettu, tosin rakastajan ja rakastetun roolien vaihtelu on ollut kiistan- 
alaista jo dialogien kirjoittamisesta asti. 

Vaikka Platon-korpuksen mukana kulkeneet Alkibiades-dialogit 
ovat epäperäisiä ja jälkimmäinen ajoittuu todennäköisesti Platonin jäl- 
keiseen aikaan 300-luvulle eaa, ne kuvastavat hyvin sitä henkeä, jonka 
mukaisesti filosofiaa harjoitettiin Platonin Akatemiassa. Itsen tuntemi- 
nen loi perustan sekä poliittiselle toiminnalle että kasvatukselle. Kos- 
ka nämä olivat tärkeitä filosofian toteutumisyhteyksiä, kreikkalaiset 
arvostivat niitä yhtä paljon kuin filosofiaakin. 

Alkibiades-dialogit on voitu laatia lähinnä harjoituskappaleiksi 
Akatemiaan pyrkiville oppilaille, ja sellaisina ne toistavat Platonin 
oppien peruspiirteitä. Mutta niiden kautta näkyvät myös Sokrateen ja 
Platonin jälkeiseen kauteen liittyvä filosofisen mielenlaadun uudel- 
leenetsintä sekä filosofian menetelmien ja motiivien pohdinta. Dia- 


189 


logeista varhaisempi on nähtävästi ensimmäinen antiikin ajan teksti, 
jossa hahmoteltiin nimenomaista itsestä huolehtimisen teemaa.t Fou- 
cault'n vertaillessa Sokrateen opetuksia eräisiin myöhempiin stoa- 
laista moraalia koskeviin teksteihin hänen johtopäätöksensä olivat 
perustavia tuolloin työn alla olleille Seksuaalisuuden historian jatko- 
osille.5 Siirryttäessä platonisesta filosofiasta stoalaisuuteen oli ajat- 
telussa tapahtunut filosofin vastuuta ja kasvatuksen tärkeyttä koros- 
tava muutos, kun ”Alkibiades tajusi, että hänen täytyi huolehtia itses- 
tään siinä määrin, kuin hän halusi kantaa huolta muista. Vasta 
myöhemmin keskeiseksi nousi itsestä huolehtiminen oman itsen 
vuoksi. ”6 

Foucault'n käyttöön ottama ”itsestä huolehtimisen” uudistermi le 
souci de soi ei siis viittaa mihinkään yksilöfilosofiseen tai hyötyajatte- 
lua tähdentävään aatesisältöön. Se tarkoittaa koko yhteisön hyvään 
tähtääviä viisauden rakastamisen menetelmiä, joiden kautta filosofian 
opettajat saattoivat ohjata nuoria oppilaitaan itsetuntemuksen ja 
muiden hyveiden kautta kelvollisiksi poliittiseen toimintaan ja valtion 
hallitsemiseen. Nämä olivat myös nuoren Alkibiadeen päämääriä. 


Valtiomies ja filosofi 


Ateenassa poikien kasvattaminen filosofeiksi aloitettiin ajoissa eli 
iässä, jolloin pojalle ei vielä kasvanut kova parta. Kun Alkibiades noin 
vuonna 435 eaa tuli Sokrateen piiriin, hän oli kuudentoista vuoden 
vanha.? Alkibiades oli varttunut Perikleen kodissa, ja syntyperänsä 
vuoksi hän edusti Ateenan yläluokkaa. Siksi ei ollut epäilystäkään 
siitä, etteikö tämä komeasta ulkonäöstään, verrattomasta lahjak- 
kuudestaan ja suurenmoisesta kunnianhimostaan tunnettu nuori mies 
olisi kuulunut parhaiten juuri Sokrateen kaltaisen filosofin oppiin. 
Monen todistajan mukaan Alkibiades on historiallinen henkilö, ja 
hänestä kehittyi merkittävä poliitikko ja sotapäällikkö 400-luvun 
lopulla.8 Sokrateen keskusteluissa hänen asemansa on kuitenkin ensi- 
sijassa havainnollistava ja esimerkinomainen. 

Sokrateenkin ylistämien? kauneuden ja älykkyyden ohella loistava- 
lahjaista Alkibiadesta vaivasi yksi merkittävä heikkous: hän oli vailla 
minkäänlaista moraalia. Alkibiadeen luontainen avomielisyys ja 
ennakkoluulottomuus olivat tehneet hänestä jo nuorena äärimmäis- 
demokraattien johtajan. Jouduttuaan epäsuosioon Ateenassa hän teki 
tilanteesta omat taktiset arvionsa ja hakeutui Ateenan valtion vihol- 
listen puolelle toimien ensin spartalaisten ja myöhemmin persialaisten 
neuvonantajana.!0 

Relativistinen ja laskelmoiva ajattelu ei ollut suosiossa sen enempää 
Sokrateen piirissä kuin Ateenassa yleensäkään. Niinpä Alkibiades ei 
voinut välttyä häneen ja eräisiin sofisteihin kohdistetuilta syytöksiltä. 

Häntä käytettiin muun muassa todistusaineistona siitä, kuinka arve- 
luttavaa väkeä Sokrateen piiriin oli kuulunut.!! Alkibiadeen epäilyttä- 
vää mainetta ilmentää sekin, että erästä Platonin ”Pitojen” kohtaa, 
jossa Alkibiades ylistää Sokrateen loistokkuutta mutta joka on Alki- 
biadeelle itselleen kielteinen, on voitu tulkita Platonin tietoisesti 
laatimaksi puolustukseksi, jonka tehtävä oli vain ”puhdistaa” Sokra- 
teen mainetta.!? 

Myöhemmät poliittiset panoksensa Alkibiadeen onnistui antaa 
Ateenan kansanvallan ja imperialismin hyväksi, ja poliittisten seikkai- 
lujensa jälkeen hän johti menestyksekkäästi Ateenan merivoimia 410- 
ja 400-luvuilla.!3 Alkibiadeen impulsiivista luonnetta ilmentää paitsi 
”Pidoissa” pidetyn puheen tietty vulgaarius, myös se, että vuonna 415 
hänet pantiin syytteeseen Eleusiin mysteerien häpäisemisestä ja 
Hermes-patsaiden särkemisestä.!*! Vahingonteko olikin merkittävää, 
sillä Hermes tunnettiin paitsi jumalten sanansaattajana, myös ateena- 
laisten suojelijana. Hedelmällisyyttä symboloiden hänen patsaassaan 
oli kuvattuna valtavan kokoinen fallos. 

Oli siis ilmeistä, ettei Sokrateella ollut muuta mainittavaa syytä ra- 
kastaa tätä nuorta korskeaa miestä kuin hänen katoava ulkoinen 
kauneutensa ja suuntaa vailla oleva älyllinen uteliaisuutensa. Koska 
hyveellisyys voi kuitenkin kasvaa vain ideoiden sisäisestä tuntemi- 
sesta, Alkibiades mitä soveliaimmin sulkeutui Sokrateen itsetuntemus- 
teeman ja laajemmin ottaen itsestä huolehtimisen ihanteen piiriin. 
Olihan hallitsijan kyettävä huolehtimaan itsestään, jotta hän voi huo- 
lehtia muista. Jos hallitsijat edustavat valtion sielua ja itsestä huoleh- 
timinen on sielusta huolehtimista, kuten Sokrates osoittaa, niin 
itsestään huolta pitävä filosofi ja valtiomies parhaiten turvaa koko 
valtion oikeudenmukaisuuden. 

Itsestä huolehtimisen ja sielun hoitamisen teemoihin liittyen Alki- 
biades-dialogit toistavat miniatyyrimuotoisesti Platonin keskeisiä 
oppeja sielun olemassaolosta,16 hänen ideaoppinsa ja valtiofilosofiansa 
keskeiset piirteet sekä valtioruumisanalogian!” mutta erityisesti myös 
sen, ettei Alkibiades ”tiennyt mitään”. Niinpä myöhäisempi Alkibiades- 
keskustelu päättyykin tilanteeseen, jossa jumalia rukoilemaan mat- 
kalla ollut Alkibiades seppelöi jumalien asemasta Sokrateen,!8 kun 
taas varhaisempi kirjoitus etenee sanoihin, joissa Sokrates ilmaisee 
pelkonsa, että Alkibiadeesta tulee ”kansan rakastaja” ja hän ajautuu 
viimein turmioon.!? Tämäkin dialogi koskee nuorta Alkibiadesta, mutta 
se on laadittu vasta Sokrateen kuoleman aikoihin, ja siten ei ole 
yllättävää, että dialogi päättyy pessimistiseen tulevaisuudenkuvaan, 
jossa valtion voima osoittautuu lopulta sekä Sokratesta että Alkibia- 
desta vahvemmaksi. Merkille pantavaa on Platonin epäluottamus 
demokratiaa kohtaan. Kansan suosion tavoittelemisen hän katsoi 
johtavan pelkkään kosiskeluun ja filosofisista hallitsemisihanteista 
tinkimiseen. Kenties juuri tätä tiedossa ollutta taustaa vasten Sokrates 

kehottaa viisauden tiellään harhailevaa Alkibiadesta olemaan varovai- 
nen, jottei hän vahingossa ”rukoile itselleen suuria onnettomuuksia 
kun luulee rukoilevansa jotain hyvää”,2! ja muistuttaa häntä vaikeu- 
desta, ”yvoimmeko koskaan tietää, mikä taito tekee meidät itsemme 
paremmiksi, ellemme tiedä, mitä me itse olemme”? Filosofikunin- 
kaalla pitää siis olla vahva itsetuntemus ja itsetunto. 

Lisäksi varhaisempi dialogi sisältää sekä alkuperäistekstiin kuulu- 
vana että osittain myöhempänä lisäyksenään filosofista rakkaussuh- 
detta havainnollistavan vertauksen. Samaan tapaan kuin rakastajan 
silmä näkee rakastetun silmässä oman silmänsä peilikuvan tai oma 
silmämme peiliin katsoessaan tämän silmän itsensä, niin sielukin 
näkee sielua kohti kääntyessään sielun itsensä. Ja aivan kuten peilit 
usein ovat kirkkaampia ja puhtaampia kuin katsojansa, niin ovat sekä 
rakastetun herättämä kaipauksen tunne että sielun paras osa olemuk- 
seltaan jumalallista alkuperää.23 


Itseen tai toiseuteen identifioituminen 


Kreikkalaisen antiikin filosofiaan sisältyvällä itsestä huolehtimisen 
teemalla oli neljä tärkeää ulottuvuutta. Ensinnäkin se ohjasi filosofia 
huolehtimaan fyysisestä ja henkisestä kunnostaan sekä ruumiin että 
mielen harjoitusten avulla. Filosofin piti olla ulkomuodoiltaan sopu- 
suhtainen ja kaunis, sillä ulkoista kauneutta ja huoliteltua ulkoasua 
pidettiin sisältä päin syntyvinä piirteinä ihmisen olemuksessa. Ne 
kertoivat ihmisen itsensä hallitsemisen taidoista ja hänen ajattelus- 
taan. Sen sijaan spartalaiset ja barbaarit olivat ateenalaisten mielestä 
juuri sellaisia, jollaisina myös antiikkia ihaillut Nietzsche heitä 
myöhemmin piti: ”Tyypillinen rikollinen on ruma.”24 

Toiseksi itsestä huolehtimisen kautta valottuu periaate, että voi- 
dakseen kantaa vastuuta muista ihmisistä ihmisen on kyettävä 
vastaamaan itsestään. Käsitys, että ”voidakseen rakastaa toista ih- 
mistä ihmisen on rakastettava ensin itseään” muodostaa eräänlaisen 
vastakohdan apostoli Paavalin saarnaamalle itsestä luopumiselle. 
Kristillisissä länsimaissa pyrkimykset huolehtia omasta minästä onkin 
usein leimattu pelkäksi ”narsismiksi” ja arvotettu kielteisesti. Sen 
sijaan platonisen filosofian taustalla vaikutti käsitys, että pyrki- 
mysten parantaa maailmaa pitäisi alkaa itsestä. Tämäntapaisen rak- 
kauden olemuksen voi kiteyttää niin, että ”se, joka ei voi Platonin 
filosofiaa rakastaa, ei voi liioin itseäänkään rakastaa!” 

Kolmanneksi, myös Alkibiadeen henkilökohtaiset elämänkäänteet 
valottavat itsestä huolehtimisen teemaa: ihmisen on luontevampaa 
asettaa poliittiset kysymyksensä minässä ja pohtia esimerkiksi sitä, 
mikä hänen sielulleen on hyväksi. Muussa tapauksessa seurauksena 
saattoi olla ajautuminen tuuliajolle, kansan mielipiteen johdatelta- 

vaksi. Omaa mielipidettä muodostamatonta ja siitä kiinni pitämätöntä 
poliitikkoa ateenalaiset katsoivat karsaasti. Juuri tästä seurasi itsestä 
huolehtimisen neljäs ominaisuus: ihmisen oli tunnettava itsensä, 
päämääränsä ja taipumuksensa. 

Edellä mainituista käytännön piirteistä syntyi antiikin ihmisihan- 
teelle ominainen minuuden rakentamisen ihanne. Sitä voidaan ku- 
vailla myös itseen identifioitumisen eli samastumisen suhteeksi, vaikka 
identiteetin käsitteellä ei tarkoitettukaan tuolloin ”itsetuntoa”, kuten 
modernilla ajalla. Sen sijaan Aristoteleelta peräisin oleva identiteetin 
käsite viittasi samuuteen eli ”itsensä kanssa sinut olemiseen”. Tee- 
massa voidaan nähdä myös aineksia subliimista homoerotiikasta. 

Homoseksuaalista rakkautta voidaankin nyt kuvailla eräänlaiseksi 
itseen identifioitumisen suhteeksi ja heteroseksuaalista rakkautta toi- 
seuteen identifioitumiseksi. Itseen identifioitumisen ja toiseuteen iden- 
tifioitumisen ero on pohjimmiltaan sama, joka vallitsee siinä, kun 
asetamme filosofiset kysymyksemme joko minässä eli ensimmäisen 
persoonan kysymyksinä tai minästä eli itsestämme kohteeksi nähtynä. 

Ensin mainittu edustaa homoseksuaaliselle identiteettirakenteelle 
ominaista asennoitumista ja jälkimmäinen heteronomista eli toi- 
seudenvaraista ja siinä mielessä heteroseksuaalista asennoitumista. 
Seksuaaliseen suuntautumiseen liittyvät erot ovat siis persoonallisissa 
elämänasenteissa vaikuttavia eroja, mikä tekee niistä myös ihmisten 
symboli- ja arvomaailmoihin ulottuvia eroavuuksia ihmisten koko 
maailmankuvassa. Kuten olen todistellut jo minuuden rakentumista 
käsittelevissä teoksissani, viimeksi mainittu reflektiivinen asennoitu- 
minen johtaa helposti kehäpäätelmiin ja inhimillisen minän hajoami- 
seen tarkastelijaksi ja kohteeksi (tai subjektiksi ja objektiksi), jotka 
näin ollen osoittautuvat minän asemasta omaksutun peruslähtökohdan 
tuotteiksi.25 Edellä viitatussa valossa voidaan myös väittää, että 
samalla, kun ensimmäisen persoonan filosofiat muodostavat homo- 
identiteetin ympärille rakentuvan varsinaisen filosofian, osoittautuvat 
toiseudenvaraiseen heijasteluun perustuvat tieteelliset ajattelutavat 
puolestaan eräänlaiseksi ”heterotieteeksi”. 

Filosofisesti katsoen kysymys toiseen ihmiseen samastumisesta oli 
antiikin ajattelulle vieras, ja hyveellisyyden toteuttaminen nähtiin ni- 
menomaan vahvan minuuden rakentamisessa. Mutta kokonaan toi- 
seuden merkitystä ei tuolloinkaan unohdettu, sillä minuuden rakenta- 
mista edisti filosofinen rakkaus tietoon. Viisautta puolestaan saattoi 
saavuttaa lähinnä dialogisen toiminnan kautta. Niinpä hyveen avulla 
tapahtuva sielun hoitaminen saattoi toteutua parhaiten kiinteässä 
ystävyyssuhteessa, jossa rakastajien sielut voivat yhtyä ja kosketella 
toisiaan vapaina aineellissimmanenteista kahleista. Koska sielut ovat 
samaa jumalallista alkuperää, ovat itsestä huolehtiminen ja toisista 
huolehtiminen perimmältään samoja asioita ja koituvat niin rakas- 
tettujen kuin rakastajienkin yhteiseksi iloksi. 

Eettinen kasvatus 


Itsestä huolehtimisella oli kreikkalaisessa filosofiassa myös eettinen 
ulottuvuutensa. Jos itsestä voidaan pitää huolta vain filosofian keinoin 
ja mikäli filosofian harjoittaminen käy päinsä vain suhteessa toisiin 
ihmisiin, myös itsestä tunnettava vastuu palautuu tapaan, jolla pi- 
dämme huolta toisista ihmisistä. Itsen ja toisen ihmisen ymmärtä- 
misellä samaa alkuperää oleviksi asioiksi ei ollut antiikin kreikka- 
laisessa filosofiassa ainoastaan metafyysinen eli sielujen ykseyttä 
koskeva perustelu. Perustelut olivat myös yhteiskuntafilosofisia. Yksi- 
löiden välille ei ensinkään piirretty sellaista terävää rajaa kuin mo- 
dernina aikana. Toisaalta antiikin kreikkalaisessa ajattelussa ei vallin- 
nut myöskään selkeää jakoa yksilöön ja yhteiskuntaan, ja niinpä filo- 
sofiakin oli olennaisesti sosiaalista toimintaa. Sen keskeinen motivoija 
oli jumalhahmo Eros. Erotiikalla tosin tarkoitettiin pitkälti eri asiaa 
kuin nykyajan länsimaissa, joissa erotiikka ja etiikka on vastakohtais- 
tettu ja ajateltu, että ruumiin nautinnot ovat synneistä syvimpiä. 

Antiikin Kreikassa Eroksen toiminta miellettiin eettiseksi. Taus- 
talla vaikutti ajatus, että erotiikkakin on pohjimmiltaan huolenpitoa. 
Näin itsestä huolehtiminen ja toisista huolehtiminen lankesivat yh- 
teen. Entä mitä merkitystä Eroksella oli eettisen yhteiselämän kan- 
nalta? 

Samalla tavoin kuin on mahdotonta kuvitella Platonin dialogeja 
ilman filosofisen poikarakkauden merkityksiä, on vaikeaa ajatella 
Alkibiadeen ja Sokrateen suhdetta ilman Eros-jumalan vehkeilyjä. 
Alkibiadeen ja Sokrateen kesken vallitsi rakkaussuhde, mutta suhteen 
luonnetta on varjostanut Sokrateen harjoittama ironia ja se perään- 
antamaton kiusanteko, jonka mukaisesti hän vältteli vaihtamasta 
Alkibiadeen tarjoamaa rakkauden vaskea filosofin jalostamaan kul- 
taan.?6 Olennaista on, ettei tämän kiduttavan rakkaussuhteen aloit- 
teentekijä ollut missään tapauksessa Sokrates itse vaan aina vain Alki- 
biades, jonka asema oli ulkopuolisenkin havainnoitsijan silmin näh- 
tynä huomiota herättävän kivulias. 

Sokrates näyttää olleen tietoinen siitä, että tehokkaimpia keinoja 
rakastetun mielenkiinnon vangitsemiseen ja tilan valtaamiseen rakas- 
tetun sydämessä on vetäytyminen kanssakäymisestä. Tuskin mikään 
houkuttelee Eros-jumalaa paikalle herkemmin kuin pidättäytyminen 
kommunikaatiosta. Niinpä Sokrates selittää itsehillintänsä ja erään 
pitkällisen vaitiolonsa syitä viittaamalla filosofisen välittäjän asemaan, 
jonka jumalat olivat suoneet hänelle. Hän toteaa ”Alkibiades TI” 
-dialogissa muun muassa näin: 


Taidatpa ihmetellä, Kleiniaan poika, että minä, joka ensimmäi- 
senä rakastuin sinuun, olen nyt ainoana jäljellä, kun muut ovat jo 

jättäneet sinut, ja että muut ikävystymiseen asti vaivasivat sinua 
keskusteluillaan, mutta minä en ole puhunut sinulle vuosikausiin. 
Syy siihen ei ole ollut inhimillinen, vaan eräänlainen jumalallinen 
esto, jonka voimasta saat kuulla myöhemmin.?” 


Sokrates viittaa lauseessaan eräänlaiseen filosofinkutsumukseen, joka 
on estänyt häntä osallistumasta huvituksiin ja lemmenleikkeihin siinä 
mitassa, kuin niille olisi ollut tilaisuuksia. Hän näyttääkin asettaneen 
muut päämäärät edelle sekä omassa että sosiaalisessa elämässään ja 
ohjanneen tällä tavoin myös viinistä, tanssista ja kauniista musiikista 
pitäviä nuoria henkilökohtaiseen vastuunottoon. 

Sokrateen kuvailemissa ”jumalallisissa estoissa” lienee ollut kyse 
samanlaisesta kääntymisestä sisäisen daimonin puoleen kuin Platonin 
”Pidoista” tunnetussa kohdassa, jossa Sokrates juuttui pihamaalle pai- 
niskelemaan sisäisen äänensä kanssa.?8 Vaikka kuvauksessa voi nähdä 
pakkomielteenomaisiakin = piirteitä, Sokrateen käyttäytyminen ei 
ilmaise niinkään kompulsiivisuutta kuin määrätietoista keskittynei- 
syyttä ja innostusta odotettavissa olevien filosofisten nautintojen joh- 
dosta. 

Antiikin Kreikassa vallinneen käsityksen mukaan pojalle oli häpe- 
äksi, jos hän ei nuoruusvuosinaan kelvannut jonkun miespuolisen 
rakastajan koulutettavaksi. Kauniin ulkonäkönsä vuoksi Alkibiades 
soveltui tähän tehtävään vaikeuksitta. Luonteenpiirteidensä osalta hä- 
nen voi väittää joutuneen havainnollistamaan myös filosofin tehtävien 
haasteellisuutta. Tärkein dialogi tältä kannalta on juuri ”Pidot”, jossa 
Alkibiades kuvataan eräänlaiseksi välitilan eksistentiksi eli mieheksi, 
jota eivät pidätelleet maalliset estot mutta jonka viisauden jano ei 
myöskään hävinnyt Sokrateen Diotimalta ammentamalle filosofisen 
rakkauden kaipaukselle. Tässä mielessä Alkibiades ja Eros lyöttäy- 
tyivät Sokrateen selän takana yhteen. 

Alkibiadeen tappiosta Sokrateen edessä kertoo puolestaan Alkibia- 
deen oma todistus, jonka mukaan Sokrates torjui rakkauden pistok- 
sesta humaltuneen Alkibiadeen lähentely-yritykset niin voimistelu- 
salilla ja aterian jälkeen kuin rakastajien maatessa valon jo sammut- 
tua vuoteella. Ja vaikka Sokrateen onnistui töin ja tuskin välttää 
nämä Eros-jumalan kaikkein puoleensa vetävimmät houkutukset, hän 
ei tehnyt sitä minkään muun vuoksi kuin siksi, että tällä tavoin hän 
saattoi kutsua esiin Eros-daimoninsa yhä uudestaan ja todistaa kaiken 
kieltäymyksensä olevan sekä oppilaidensa että hänen itsensä par- 
haaksi. 

Sokrateen antama esimerkki johdattaa kysymään, oliko itsestä huo- 
lehtimisen ihanteen tarkoituksena toimia jonkinlaisen itsehillinnän 
esikuvana. Kreikkalaiselle antiikille ominaisella sofrosynen käsitteel- 
lähän on yleensä tarkoitettu ”oikean mitan”, ”kohtuullisuuden” ja siten 
myös oman itsensä hillitsemisen periaatteita. Platonin opetuksissa 

itsestä huolehtimisen ja sofrosynen välille ei kuitenkaan voitaisi piirtää 
yhtäläisyysmerkkejä. Myöskään Aristoteleen suosittelema kultaisen 
keskitien periaate ei viitannut mihinkään yksittäistekoon vaan elämän 
kokonaismittaan. Itsestä huolehtiminen ei ollut siis perimmältään 
oman itsen rajoittamista tai pidättäytymistä aisti-iloista. Sitä vastoin 
eroottisen viehätysvoiman katsottiin tarjoavan houkutuksen myös 
itsestä huolehtimiseen. Kun erotiikka miellettiin perimmältään myön- 
teiseksi asiaksi — toisin kuin synnintuntoa potevana kristillisenä 
aikana — itsestä huolehtiminen saattoi tapahtua lihallisin ja seksu- 
aalisin keinoin. 

Niinpä Sokrateenkaan harjoittaman itsehillinnän motiivi ei ollut 
rakastelusta kieltäytymisessä vaan siinä eettis-pedagogisessa ja 
eroottisessa jännitteessä, jonka vallitessa Sokrateen oppilaat näyttivät 
entistäkin kiihottavammilta ja kannustivat jo lähes helisemässä olevaa 
Sokratesta yhä yltiöpäisempää lujaluonteisuutta vaativiin suorituksiin. 
Tällä tavoin filosofin kasvatustehtävää oli edelleen mahdollista to- 
teuttaa. 


Eroksen asema 


Pidättyvyys, jota Sokrates osoitti miesten ja poikien välisiä lemmen- 
leikkejä kohtaan, on ollut monien ihmettelyjen ja ihmeellisten tulkin- 
tojen aihe. Vaikka Platon todistaakin Sokrateen edustaneen suurta 
pidättyvyyttä suhteessa toisen miesten ja poikien tekemiin rakkauden- 
aloitteisiin, näiden rajoitusten tehtävä oli sama kuin kaikkien seksu- 
aalisuutta koskevien kieltojen ja ehtojen: ne entisestään kiihottivat 
osapuolten seksuaalista intohimoa ja kiihdyttivät täyteen kattoonsa 
filosofian hullun kiihkon, aivan niin kuin Alkibiades todistaa.39 

Ne vakavat esteet ja ennakkoehdot, joihin viittaamalla Platon värit- 
tää Sokrateen suhdetta oppilaittensa houkutuksiin, olivat siis Ateenan 
häikäisevimmän ja mielikuvitusta kiehtovimman filosofin taitava juo- 
ni, jolla viisauden rakastajien välille voitiin virittää keskustelujen vaa- 
tima eettis-eroottinen jännite. Tässä mielessä myös ”filosofian hullulla 
kiihkolla” oli yksinomaan myönteinen ja filosofisiin suorituksiin innos- 
tava merkitys. 

Homoeroottisen kanssakäymisen vertauskuvaksi kohotettua plato- 
nista rakkautta on kuitenkin jatkuvasti tulkittu pelkästään henkiseksi 
ja aisti-ilot ulkopuolelleen sulkevaksi rakkaussuhteeksi. Vaikka mies- 
ten välisen rakkauden pääosa tuleekin omistaa filosofialle, platoninen 
rakkaus ei merkitse seksuaalikielteistä asennoitumista. Homoseksu- 
aalista seurustelua koskevalla varautuneisuudella oli Platonin filo- 
sofiassa lähinnä yksi tehtävä: hän esitti rajoituksia miesten ja poikien 
väliselle seksille vain siltä varalta, ettei rakkaussuhteen filosofinen 
tarkoitus vääristy ja etteivät pojat, jotka ovat kauneudeltaan yli- 

vertaisia, voisi käyttää miehiä hyväkseen. Niinpä Platon päätyi suosit- 
tamaan filosofista itsekuria rakastajien välisissä suhteissa. Koska 
tämän varautuneisuuden motiivi oli yksinomaan pragmaattinen ja 
rakkauden riskitekijöitä eliminoimaan pyrkivä, sen sisällössä ei ollut 
ilmaistuna mitään kielteistä homoseksuaalisuutta sinänsä kohtaan. 

Siksi poikarakkauden aistillis-eroottinen toteuttaminen on platoni- 
sessa perinteessä täysin suositeltavaa, jos se ei merkitse tinkimistä 
viisauden, kauneuden ja hyveiden intellektuaalisesta rakastamisesta. 
Kuten platonisen perinteen kirvoittama rakkausrunous monipuolisesti 
osoittaa, filosofian aistillinen ja intellektuaalinen rakastaminen ovat 
sama asia. 

Toisaalta varmaa on, että Platon kieltäytyi antamasta pelkän 
eroottisen intohimon vallassa tehdyille teoille mitään erityistä arvoa. 
Mutta sikäli kuin aistillisella rakkaudella saattoi olla myös filosofista 
merkitystä, rakkauden toteutumisyhteyden piti olla nimenomaan 
homoseksuaalinen. Myöhempien tulkintojen valossa syykin tähän on 
selvä. Vain samaa sukupuolta olevien rakastajien merkityskonstituutio 
on kokemuksellisesti sillä tavoin samanlainen, että ymmärtäminen, 
kaikki intellektuaaliset hyveet ja intersubjektiivisuus ovat mahdollisia 
toteuttaa. Vaikka homoeroottinen seurustelu ei yksin riitä eettis- 
pedagogisen suhteen toteuttamiseksi, miesten ja poikien välinen rak- 
kaus on ideoiden rakastamisen välttämätön ehto, jota ilman viisauden 
harjoittaminen ei käy päinsä. 

Mutta sama ei pätenyt miesten ja naisten väliseen seurusteluun, 
jolla katsottiin olevan vain lajinsäilytykseen tai omistamiseen liittyvä 
tehtävänsä ja josta kreikan kielessä käytettiin samaa nimitystä kuin 
eläinten parittelusta (coitus). Lisäksi Platonin mainitsemat seksuaali- 
suuden näennäisrajoitukset pätevät todestakin otettuina vähintään 
yhtä vaikuttavasti heteroeroottiseen kuin homoseksuaaliseenkin seu- 
rusteluun. Mainitaanhan miehen ja naisen välinen suhde ensisijassa 
aineellis-immanentteja päämääriä tavoittelevaksi yhteenliittymäksi, 
jota motivoivat vain käytännölliset arvot. Niitä Platon ei kuitenkaan 
pitänyt sinänsä arvokkaina. 

Eroksen merkityksestä yleensä voi sanoa sen, että Platonin kir- 
joituksia on miltei mahdotonta ymmärtää ilman eroottisen rakkauden 
tunnustamista. On vain harvoja dialogeja, joissa eroottinen rakkaus 
loistaa poissaolollaan. Eräs esimerkki on ”Parmenides”, joka on omis- 
tettu pelkästään tieto-opillisille järkeilyille.3! Dialogin tietty hermeetti- 
syys ja aporianomaisuus lienevätkin syitä siihen, miksi eräät myö- 
hemmät lukijat ovat päätyneet pitämään sitä filosofisena pilana.3? Joka 
tapauksessa selvää on, ettei Platonin värikylläistä ja tulkinnoille 
avointa draamatekstiä voida lukea samalla tavoin kuin lakikirjaa tai 
Kabbalaa. 

Ystävyys 


Syytä siihen, miksi Platonin ja kreikkalaisen antiikin filosofiaihanne, 
poikarakkaus ja sukupuolen sisäisen kulttuuriperinnön vaaliminen 
peittyivät heteroseksuaalisen arvouniversumin pyörteisiin, voidaan 
etsiä juutalais-kristillisestä ajatteluperinteestä. Oman sulkeutuneen 
asemansa vuoksi se on ollut läpikotaisin lajinsäilytysstrategisten pää- 
määrien ohjelmoimaa. Kristilliseen kulttuuriin liittyivät henkisen elä- 
män käytännölliset päämäärät, individualismi, hyötyajattelu ja kan- 
sainvälinen kapitalisoitumiskehitys. Michel Foucault tuskin on vää- 
rässä väittäessään, että filosofian homoeroottisen perinteen katkea- 
minen liittyi luonnollisten ystävyyssuhteiden harvinaistumiseen ja 
epäluottamuksen leviämiseen modernisoituvassa yhteiskunnassa. Hän 
tulkitsee tilannetta näin: 


Vuosisatojen ajan, antiikista lähtien, ystävyys on ollut hyvin 
tärkeä yhteiskunnallinen suhde, jonka suojissa miehillä oli tietty 
vapaus, eräänlainen valinta. Se oli samanaikaisesti myös hyvin 
voimakas tunneperäinen suhde. Uskon, että 1500- ja 1600-luvuilla 
tällainen ystävyys katosi, ainakin maskuliinisessa yhteiskun- 
nassa. Eräs olettamukseni on, että homoseksuaalisuus, seksi mies- 
ten kesken, tuli ongelmaksi 1700-luvulla. [...] Uskoakseni syynä 
sen yhteiskunnalliseen ongelmallisuuteen oli, että ystävyys oli 
kadonnut. Niin kauan kuin ystävyys oli tärkeätä ja yhteiskun- 
nallisesti hyväksyttyä, kukaan ei piitannut siitä, että miehet 
rakastelivat keskenään. Ei ollut merkitystä, rakastelivatko he vai 
eivät. Mutta kun ystävyys katosi kulttuurisesti hyväksyttynä suh- 
teena, syntyi ongelma: ”Mitähän miehet puuhaavat keskenään?” 
Olen varma, että ystävyyden katoaminen yhteiskunnallisena 
suhteena ja homoseksuaalisuuden julistaminen yhteiskunnalli- 
seksi, poliittiseksi ja lääketieteelliseksi ongelmaksi ovat yhtä ja 
samaa prosessia.33 


Kreikkalaisen antiikin filosofiassa itsestä huolehtimisen ajatus liittyi 
läheisesti ystävyyteen. Nykyisenä aikana, jolloin toiseen ihmiseen 
luottamista pidetään merkkinä vain lapsellisuudesta tai itsepetok- 
sesta, ystävyyssuhteitakin nimitetään ”sosiaaliseksi pääomaksi”. Juuri 
pääoman käsitteessä kiteytyvät esineellisyys, hyötyajattelu ja tuntei- 
den rationalisoiminen. Tosiasiassa ystävyyskään ei ole vain ”tunne”, 
jollaiseksi se on nähty kontrastien ja analyysien kautta: erotuksena 
järjestä. Antiikin kreikkalaisessa filosofiassa ystävyys oli samantapai- 
nen elämänkäytäntö kuin rakkaus tai huolenpito, eikä sitä pitäisi 
nykyäänkään typistää psykologiseksi ominaisuudeksi tai biokemiaksi. 
Filosofian kutistuminen akateemisiksi riiteiksi ja valtasuhteiksi 

nykyaikana johtuu filosofian elävän ytimen eli ystävyyden ja poika- 
rakkauden laiminlyömisestä tieteellisissä käytännöissä. Oma käsityk- 
seni on, että maamme opetusviranomaiset pitivät myös filosofian 
kouluopetusta pitkään kiellettynä lähinnä sen vuoksi, että näin väl- 
teltiin kertomasta heteronormistoon manipuloitaville nuorille sitä, 
kuinka kiinteästi viisauden, hyveen ja tiedon harjoittaminen liittyi 
nimenomaan homoeroottiseen elämäntapaan ja sen mukaiseen sym- 
boliuniversumiin ja arvomaailmaan. Koska aisti-iloiset antiikin filo- 
sofiat ovat kulttuuripiirimme keskeisainesta, kyse oli kristillisen ja 
klassisen perinteen kilpajuoksusta, joka Keski-Euroopan katolisissa 
maissa oli jo ratkaistu uskonnon eduksi perustelemalla filosofian 
opetus vain kristillisen perinteen tärkeydellä. 

Toisaalta ei ole epäilystä, etteikö Foucault'n maalailemasta tilan- 
teesta ole edetty monien vaihtoehtofilosofioitten, vähemmistötutki- 
musten ja erilaisten genealogioitten kautta johonkin uuteen — eli pa- 
lattu sopivalla tavalla vanhaan. Selvää kuitenkin on, ettei tieteen- 
historiallisen rekonstruktiotyön keinoin ole voitu päästä edes lähelle 
sitä filosofista kokonaismerkitysyhteyttä, jossa spirituaalinen rakkaus- 
seikkailu oli mahdollista elää todeksi, vaan nämä yritykset ovat 
jääneet pelkiksi harjoitelmiksi. 

Tämä johtuu siitä, että eettis-pedagoginen perinne, jossa viisaus 
siirtyi suoraan oppineelta oppilaalle, on elämisen hallinnollistuessa 
katkennut. Itsestä ja toisista huolehtimisen ideaalin kannalta asian voi 
sanoa myös niin, että on harvinaista, jos yhteisömme aikuiset ovat 
aidosti kiinnostuneita nuorten ihmisten elämästä ja kokemusmaail- 
masta — siis muutoinkin kuin vain siinä teknis-sosiaalisessa tai 
hallinnallisessa tarkoituksessa, josta heterokoulujen ammattikasvat- 
tajat ja urheiluvalmentajat ovat antaneet huonoja esimerkkejä. 

Sen sijaan Sokrates oli filosofi, joka asetti itsensä alttiiksi pohti- 
essaan nuorten elämänkysymyksiä niissä yhteyksissä, joissa ne ensi 
kertaa tulivat hänen oppilaitaan vastaan. Tältä kannalta on selvää, 
ettei myöskään erotiikan ja seksuaalisuuden merkityksiä ollut syytä 
välttää. Kun Sokrates ohjasi oppilaikseen hakeutuneita nuoria oivalta- 
maan jotain uutta ja avartavaa heidän oman elämänsä luonteesta, hän 
voitti heidän luottamuksensa ikuisiksi ajoiksi. Nykyajan tekstejä ja 
tulkintoja osuvammin ja optimistisemmin tätä Eros-jumalan herättä- 
mää itsestä ja toisista huolehtimisen ajatusta kuvaavat Sokrateen 
sanat nuorelle Alkibiadeelle: ”Minun rakkautenihan on kuin haikara. 
Se on ensin hautonut sinussa siivilleen nousevan rakkauden, ja nyt se 
on vuorostaan sinun rakkautesi hoivattavana.”34 

Platon ja poikarakkaus 


Idealismi aistinautintona 


Sukupuolieron filosofiaa on tehty ja tutkittu hämmästyttävän harvoin 
miesten näkökulmasta. Useimmiten yritykset ovat menneet myttyyn, 
sillä platonisen mieskulttuurin aitoja jälkeläisiä vaikuttaa ammattifilo- 
sofien keskuudessa vähän. Tässä artikkelissa koetan osoittaa, kuinka 
sukupuolisuuden filosofioista voidaan sanoa lähes kaikki tarpeellinen 
tutkimalla Platonin ajattelua. Toiminkin seuraavassa miesten välisen 
rakkauskäsityksen asianajajana ja homoseksuaalien salaliiton todis- 
teena, valmennan platonista identiteettiä ja pohdin, miksi feminismi, 
naturalismi ja pragmatismi ovat seksuaalipoliittisesti oikeaoppisen tie- 
teen kotijumalia. 


Kuvataiteiden, musiikin ja kirjallisuuden lisäksi ei tarvitse tuntea 
montakaan niin sanotun henkisen kulttuurin harjoittajaa voidakseen 
kysyä, mitä filosofiakin olisi ilman homoseksuaaleja. Samaa suku- 
puolta olevien ihmisten yhteisestä merkityskonstituutiosta nähtävästi 
johtuu, että esteettisen ja älyllisen elämän projektit toteutuvat par- 
haiten saman sukupuolen sisällä. Siksi ei ole ihme, että hyveen, tiedon 
ja viisauden rakastajat ovat aikojen alusta asti valinneet myös käytän- 
nöllisen elämänsä toteutumisyhteydeksi nimenomaan homoseksuaali- 
sen rakkaussuhteen. 

Meidän aikakautemme filosofisina poikarakastajina on tunnettu 
parhaiten Ludwig Wittgenstein, Michel Foucault, Roland Barthes ja 
Giorgio Agamben, joista viimeksi mainittu on yhdistellyt ajattelussaan 
sekä homoseksuaalisia että uskonnollisia teemoja. Mallin ja ansaitun 
esikuvan tälle filosofisen rakkauselämän muodolle on antanut kuiten- 
kin Platon. Miesten välinen rakkaus on ollut siinä määrin suosittua 
aisti-iloisesta antiikista uudelle ajalle asti, että sen valossa voi ahke- 
rasti siteerattu maininta filosofian historiasta ”pelkkinä alaviittauk- 
sina Platoniin” tuntua jälleen hyvin punnitulta. Platonin filosofia on 
tulvillaan maailman kauneimpia homoseksuaalisen rakkauselämän 
kuvauksia. Miesten välinen rakkaus tihkuu hänen estetiikkansa, etiik- 
kansa ja yliaistillisen tieto-oppinsa läpi niin, että platonisen filosofian 
voidaan väittää olevan ymmärrettävissä vain, jos sen huomataan pe- 
rustuvan homoseksuaaliselle arvo-, merkitys- ja symboliuniversunille. 
Tätä filosofiassa luontaisesti kukoistavaa miesten välistä rakkautta 
onkin eräiden myöhempien tieteenharjoittajien toimesta nimitetty filo- 
sofisen perinteen ”homoloogisuudeksi” (hom/m/ologue))! mihin on aina- 

kin mieskulttuurin näkökulmasta syytä suhtautua yksinomaan kiitok- 
sella. 

Vaikka kunnia tieteellisen ja filosofisen perinteemme patriarkaali- 
suudesta kuuluu ainakin osittain juuri Platonille, joskus joutuu häm- 
mästymään, kuinka erilaisen vertailukohdan Platonin oma filosofia 
muodostaa nykyajan filosofioille ja tavoille ymmärtää häntä itseään. 
Eräällä tavalla tämä johtuu kulttuurien eroavuuksista. Platonin ajatte- 
lussa kasvatus perustettiin pederastiaan eli poikien ja heitä vanhem- 
pien miesten rakkauteen. Miesten välinen seurustelu ja sukupuolinen 
kanssakäyminen loivat pohjan koko valtiolliselle elämälle: yhteiskun- 
nallinen järjestys, kauneusarvot, politiikka ja seuraelämä olivat homo- 
seksuaalisen arvomaailman mukaisia. Sen vuoksi on kiintoisaa kysyä, 
miten tämä sokraattisen rakkauselämän muoto elää ja voi keskuudes- 
samme nykyisin. Kuinka platonisen rakkauden esikuva ymmärretään 
yhteiskunnassa ja yliopistossa? Mitä merkitystä Platonin filosofialla 
voi olla pohdittaessa nykyaikaisten sukupuolisuuden filosofioitten aset- 
tamia haasteita ja johtopäätöksiä? 


Ideaoppi homoseksuaalisen merkityskonstituution kuvana 


Platon tunnetaan parhaiten niin sanotusta ideaopistaan, joka edusti 
hänen kannanottoaan olevaisen luonnetta koskeviin pohdintoihin. 
Koska ideat edustavat samalla myös käsitteellistä todellisuutta, hänen 
idealismiaan voidaan pitää eräänlaisena merkityksenteoriana, luon- 
noksena siitä, minkälaisia kielen merkitykset ovat ja miten ne synty- 
vät. Platon esitti ajatuksensa Sokrateen keskustelujen pohjalta ylös 
kirjaamissaan dialogeissa, ja Sokrates puolestaan rohkeni esittää 
kantansa erilaisten hengetärten, kuten Diotima-nimisen papittaren 
suulla,? joten yksiselitteisiä sen enempää Platonin kuin Sokrateen- 
kaan näkemykset eivät ole. Mutta Platonin dialogeja lukemalla voi 
päästä hänen ajatustensa jäljille. 

Varhaisfilosofiassaan Platon jakoi todellisuuden kahtia: toisaalta 
ideoiden maailmaan, jota koskee varsinainen tieto, ja toisaalta aisti- 
maailmaan, josta ei voida saada varmaa tietoa vaan jota koskee aino- 
astaan doksa (öo&oa) eli luulot, arvaukset ja epämääräiset kuvitelmat. 
Syynä tähän jakoon olivat Sokrateen päätelmät olevaisen luonteesta. 
Voimme kuvailla havaintojamme monin eri attribuutein, eli voimme 
kertoa, minkälaisia ne mielestämme ovat — tai voimme nimittää ha- 
vaintojemme kohteita esimerkiksi tuoleiksi tai pöydiksi. Mutta voidak- 
semme määritellä sen, mitä tuoli ja pöytä sinänsä ovat, meidän olisi 
ensin tunnettava tuota oliota vastaava idea (ziöoc, iö8a), jonka perus- 
teella kyseinen esine on tunnistettavissa siksi itsekseen. Näin ollen 
tarvitsemme kyseistä objektia vastaavan idean. Sen on edellettävä 
havaintojamme, sillä Platonin mukaan nimeäminen on mahdollista 

vasta idean tuntemisen jälkeen. Koska nimeämisessä on kyse kielelli- 
sestä toimituksesta, idea on usein samastettu käsitteeseen. Nimeä- 
misessä käsite yhdistetään sitä vastaavaan objektiin tai asiaan. Tämä 
on johdattanut monia myöhempiä kielifilosofeja ajattelemaan merki- 
tyksenteorioista idealistisesti ja katsomaan, että kieliteoreettisen idea- 
lismin pitää olla kokemuksellisen aineksen poissulkevaa: käsitteen on 
edellettävä havaintoa, ja vasta käsitteellisen analyysin tuloksena koke- 
muksemme ja havaintomme voivat saada merkityksen. Usein nämä 
filosofit ajattelevat, että olevaisen olemassaoloa koskeva kannanotto 
voidaan kokonaan sulkea pois ja keskittyä pelkkään kieliteoriaan. 
Tämä käsityskanta lukitsee merkitykset pelkän käsitteellisen ajatte- 
lun alueelle ja on omiaan pitämään yllä todellisuuden kahtiajakoa, joka 
on myöhemmin tunnettu kartesiolaisena dualismina. 

Myös Platonin todistukset sielun olemassaolosta noudattivat hänen 
varhaiskauden ideaoppinsa piirteitä: koska emme ole voineet saada 
yleisiä ideoita aistitodellisuudesta, jossa vallitsee vain sattumanvarais- 
ten ja keskenään erilaisten objektien tai tapahtumien virta, on yleisten 
ideoiden pitänyt juontua mieleemme ideoiden todellisuudesta. Niinpä 
kykymme ja kaipauksemme ideoiden valtakuntaan on todiste sielun 
olemassaolon jatkumisesta ajallisen olemisen yli.3 Tässä metafyysi- 
sessä ajattelutavassa ei ole sinänsä mitään arvostelemista, ja Platonin 
transsendentalismi sopiikin yhteen hänen vanhemmalla iällä omaksu- 
mansa ykseysajattelun kanssa. 

Keskikauden filosofiassaan kohtaamiensa ideaopin vastaväitteiden 
tuloksena Platon päätyi ajattelemaan, että voidakseen liittyä aistilli- 
seen todellisuuteen ideoiden on oltava ”eläviä”, toisin sanoen ideoiden 
ja aistimaailman on vastattava toisiaan. Esimerkiksi tuolin ja pöydän 
ideaa pitää yhdistää huonekalun idea. Huonekalun ja muiden objektien 
idean ja yhtäpitävyyden puolestaan selittää niitä korkeampitasoinen 
esineen idea, ja ideoiden yleisyyden kasvaessa tavoitetaan hierark- 
kisesti korkeimmalla tasolla kaikista ideoista yleispätevin, eli Hyvän 
idea. Ongelmaksi jäi, miten selittää yhdenmukaisuuden toteamisen 
mahdollistama samanlaisuuden idea. 

Jotta ideoiden ja aistimaailman välinen yhteys voitaisiin selittää, 
Platon päätyi ajattelemaan, että koko todellisuus muodostuu perim- 
mältään yhdestä ja ainoasta Hyvän ideasta ja että juuri Hyvän idea 
luovuttaa koko todellisuudelle olemassaolon emanaatiossa, jota on 
myös kuvailtu hyvän idean ylitsevuotavuudeksi.*t Hieman samalla 
tavoin Anselm Canterburyläinen (1033-1109) ajatteli ontologisessa 
jumalatodistuksessaan, että ollessaan täydellinen Jumala on omassa 
olemassaolossaankin täydellinen ja siksi vahvasti olemassa. Jumalan 
olemassaolosta saa olemassaolonsa myös maailma, joka Jumalan oli 
luotava, sillä täydelliseen olentoon sisältyy luomisen potentiaali, eikä 
hyvä Jumala voi olla luomatta. Sekä Platonin että Anselmin ajatukset 
ovat syvästi metafyysisiä, ja on vaikea sanoa, miksi täydellinen olento 

ei olisi voinut toteuttaa kaikkivaltiuttaan niin, että hän olisi yksinker- 
taisesti kieltäytynyt luomasta tätä ”mahdollisimman monia ristiriitai- 
sia asiaintiloja yhteen sovittavaa” maailmaa. 

Vaikka Platon joutui peräytymään alkuperäisestä idealismistaan ja 
dualismistaan Aristoteleen esittämän kritiikin vuoksi, hänen meta- 
fyysinen ideaoppinsa jäi voimaan aistikokemukselle myönnytyksiä 
tekevänä muunnelmana. Esimerkiksi kauneuden ideasta Platon päätyi 
ajattelemaan, että kauneuden idea saa ilmaisunsa kauniiden nuorten 
miesten vartaloissa. Platonin idealismi on usein tullut tulkituksi homo- 
erotiikan sublimaatioksi, mutta pelkän sublimaatioteorian ei voi sanoa 
valaisevan kovinkaan syvällisesti sitä, mikä merkitys homoseksuaali- 
suudella loppujen lopuksi oli Platonin ajattelun osana ja kuinka se 
motivoi Platonin systemaattisia pyrkimyksiä. 

Kuten jo edellä totesin, Platonin myöhäisfilosofia altistui myös aisti- 
kokemuksen haasteille hänen joutuessaan tinkimään varhaisfilo- 
sofiansa dualistisesta ehdottomuudesta. Mikä siis oli hänen idealis- 
minsa merkityksenteoreettinen asema, ja miten Platonin oppi ideoista 
ja niitä vastaavista merkityksistä suhteutuu hänen käsityksiinsä 
miesten välisestä seksistä ja poikarakkaudesta? 

Tulkitsen Platonia niin, että samaa sukupuolta olevien ihmisten 
rakkaudella ja kanssakäymisellä oli Platonin ideaopissa tärkeä asema 
ja että mitään Platonin ajattelun puolta ei voida ymmärtää ottamatta 
huomioon sitä elämänyhteyttä, jossa hän halusi ideoiden tavoittelua eli 
filosofiaa harjoitettavan. Tässä mielessä hänen ajatuksiaan voidaan 
valaista edellä mainitulla homoloogisuuden käsitteellä. Kyseessä on 
ranskan kielen sanoista homme (ihminen, mies), homo (sama) ja homo- 
logue (yhtäpitävä, vastaava) johdettu sana, jossa samaa sukupuolta 
olevien ihmisten yhteinen merkityskonstituutio, homoseksuaalisuus ja 
järki vetävät yhtä köyttä. Sillä viitataan sukupuolen sisäiseen merki- 
tyskonstituutioon eli tapaan, jolla merkitykset valikoituvat keskenään 
samoiksi samaa sukupuolta olevien ihmisten välillä. Onkin usein sa- 
nottu, että filosofiaa, tiedettä ja taiteita leimaa teoreettinen intressi, 
joka on ominainen samaa sukupuolta olevien ihmisten tietoon ja sivis- 
tykseen tähtääville hankkeille. 

Kyseisen Platon-tulkinnan voi tiivistää niin, että samaa sukupuolta 
olevat ihmiset voivat ymmärtää toisiaan paremmin kuin eri suku- 
puolta olevat, sillä samaa sukupuolta olevien ihmisten merkitykset 
ovat tulleet opituiksi samoiksi samanlaisten kokemusten kautta. Tiede 
ja filosofia puolestaan ovat merkitysten projekteja, joiden piirissä 
tavoitellaan tuota yleispätevää ja teoreettista tietoa. Niinpä tiedettä ja 
filosofiaa leimaavat vahvasti homoerotiikka ja homoseksuaalisuus, 
vaikka pelkkään idealismiin pitäytyvät merkityksenteoriat ja kielifilo- 
sofiat ovatkin pyrkineet kieltämään sen omista ideologisista ja kris- 
tillisen dualismin ylläpitoon keskittyvistä syistään. Tuloksena on ollut 
”heterotiedettä”. 


205 


Oman tulkintani mukaisesti ajateltaessa merkityksenteoreettista 
arkeologiaa harjoitetaan purkamalla merkitysten pyramidia sen kivi- 
jalasta päin, eli kokemuksesta, mutta kyseinen Platon-tulkinta ei silti 
merkitse hyvästijättöä Platonin alkuperäiselle idealismille. Sen sijaan 
kyseinen tulkintatyö merkitsee yhden hänen arvoituksensa ratkaise- 
mista. Esittämäni Platon-tulkinta on tietenkin yhtä antelias tyttöjen 
väliselle rakkaudelle kuin poikarakkaudellekin. Sen vuoksi ei ole ihme, 
että edustamaani ajattelua on vahvistettu myös radikaalin feminismin 
taholta, jonka piirissä on pyritty kartoittamaan tieteen ja filosofian 
patriarkaalisia ja matriarkaalisia perinteitä. Jos siis Platonilla oli oma 
unelmavaltionsa, jollaisena toimi homomiesten filosofinen yhteisö, oli 
myös lesboilla oleva oma Lesboksensa eli paratiisisaarensa, jossa 
filosofiaa saattoi harjoittaa vapaana heteroseksuaalisen elämäntavan 
käytännöllisistä kahleista. 

Teoreettisella intressillä ja sen mukaisella elämällä onkin ollut 
vahva asema länsimaisen tieteen ja filosofian ihanteena, mutta tämän 
ihanteen toteuttaminen on usein jätetty puolitiehen. Filosofian luon- 
teenomaisin toteutumisyhteys olisi poikien ja heitä viisaampien mies- 
ten rakkaudessa, mutta kulttuurimme on edellä mainitun käytän- 
nöllisperäisen motivaatiorakenteensa vuoksi arvottanut sen synniksi ja 
asettanut kieltojensa vartijaksi kristillisen moraalinormiston. 

Tämän ideologisen kieltokulttuurin ja sen tuottaman kulttuurifilo- 
sofisen estoisuuden myöhempiä toteuttajia on ollut pelkkään kielen 
analysoimiseen keskittyvä idealistinen filosofiaperinne, joka on sul- 
kenut silmänsä Platonin ajatteluun sisältyvältä erotiikalta ja hänen 
homoseksuaalisilta ihanteiltaan. Entä millaista homoeroottisesti moti- 
voitunut filosofia antiikin Kreikassa oli, ja millaista se voisi edelleen 
olla? Minkälaisia olivat Platonin ajatukset poikarakkaudesta, ja millai- 
nen filosofiakäsitys niiden kautta ilmaistiin? 


Platonin Eros on seksuaalinen 


Platonin teoksia tutkittaessa on Eroksen (”Epwc) innoittama aistillinen 
rakkaus usein pyritty erottamaan henkisempänä pidetystä agapöe- 
rakkaudesta (äyänn). Eräiksi esimerkeiksi homoeroottisen rakkauden 
kieltely-yrityksistä kelpaavat ruotsalaisen Andreas Nygrenin esittämät 
tulkinnat, joiden mukaan Jeesuksen rakkaus opetuslapsiinsa oli vält- 
tämättä epäseksuaalista,5 sekä suomalaisen Juhani Pietarisen Platon- 
kannat, joiden mukaan ”homoseksuaaliselle seurustelulle asetetaan 
rajoituksia”6 ja joissa platoniselle rakkaudelle annetaan korostetun 
heteroseksistinen tulkinta.? Yrittämällä irrottaa aistillista rakkautta 
agape-rakkaudesta Nygren halusi kiistää Uuden testamentin teks- 
teissä esiintyneet viittaukset Jeesuksen homoseksuaalisuuteen. Yli 
700-sivuisen teoksen puolustuksellisuus onkin tässä suhteessa edelleen 

hämmästyttävää, ja siksi on perusteltua kumota muutama väärin- 
käsitys. 

Homoseksuaalisuuden käsitteen käyttäminen on sekä Jeesuksen 
että Platonin elämästä puhuttaessa tietenkin epähistoriallista, sillä 
antiikin aikoina käsitettä ”homoseksuaalisuus' ei tunnettu lainkaan. 
Oikeudenmukaisempaa olisi puhua ainoastaan rakkaudesta tai Michel 
Foucault'n tavoin ruumiin nautinnoista.8 Mutta Platonin dialogien 
moniselitteisyyttä ja alttiutta erilaisille tulkinnoille on koetettu myös 
käyttää hyväksi yrittämällä kiistää Platonin filosofiasta miesten vä- 
listen suhteiden seksuaalisuus ja haluamalla tehdä hänestä erään- 
lainen homojen vastaisen rintaman keulahahmo. Kuvaa tästä antaa se, 
että platonisen rakkauden nimeä on käytetty kuvaamaan nimenomaan 
epäseksuaalista rakastumista. Toisaalta puhetta Platonin poikarak- 
kaudesta on vaikeuttanut myös se, että kyseiseen termiin on käsitteen 
sisällön vastaisesti kytketty ajatus pedofiliasta, jota platonisen poika- 
rakkauden ihanne ei ole. Kyseisen vääristelyn kautta onkin pyritty 
kyseenalaistamaan Platonin filosofian moraali ja hänen yleinen homo- 
erotiikkansa, kun homoseksuaalisuuden periaatteellisille vastustajille 
on tarjoutunut retorinen argumentti koko homoseksuaalisen elämän- 
tavan ja arvomaailman kompromettoimiseen. 

Esimerkin tutkimuseettisesti välinpitämättömästä suhtautumisesta 
tarjoaa jo heteroseksuaalisuuden ja homoseksuaalisuuden käsitteiden 
reflektoimaton käyttö. Ei voida sanoa, kuten Pietarinen, että Platon 
olisi suhtautunut ”kielteisesti homoseksuaalisuuteen”, sillä Platon ei 
puhunut sen enempää homo- kuin heteroseksuaalisuudestakaan. 
Kumpikin käsite on itse asiassa 1860-luvulta periytyvä kreikkalais- 
latinalainen johdos, jossa kreikan kielen sana homoios (öuowc, 'sama”) 
tai heteros (&tepoc, *eri) yhdistettiin latinan kielen sukupuolta” tar- 
koittavaan sanaan sexus. Kun Platonin Erosta on myöhemmin jaettu 
heteroseksuaaliseen, homoseksuaaliseen ja homoeroottiseen käyttäyty- 
iseen, on samalla luokiteltu Platonin rakkauskonseptiota tavalla, joka 
antaa harhaanjohtavan kuvan siitä, miten Platon ja hänen aikalai- 
sensa ajattelivat. 

Vakavampi ongelma näiden käsitteiden käyttämisessä on, että ne 
ylikorostavat seksuaalisuutta asiassa, joka kattaa ihmisen koko per- 
soonallisuuden. Toisaalta myös homoseksuaalisuudesta puhuminen on 
nykyaikana perusteltua, sillä kyseistä käsitettä tarvitaan Platonin 
filosofian vaietun ja pois selitetyn puolen selkeään esille saattamiseen. 
Mikäli siis näitä modernilta ajalta peräisin olevia käsitteitä käytetään, 
niiden kuvaileva luonne on selvitettävä, kuten edellä. Lisäksi on 
huomattava, että Platonin ajan homoerotiikkaan liittyi myönteinen 
arvovaraus. Lähes kaikki Platon-tutkijat ja kreikkalaisen antiikin 
tuntijat todistavat, että seksuaalinen kontakti sisältyi sekä miesten 
väliseen rakkauteen että miesten ja heitä nuorempien poikien väliseen 
suhteeseen.? Miesten seksuaalisuus poikarakkaus mukaan lukien ei 

edustanut sellaista vaihtoehto- tai vastakulttuuria, jollaiseksi se arvo- 
tetaan nykyajan yhteiskunnissa, vaan se nousi yhteisön kannattamien 
perusarvojen pohjalta ja tuki niitä. 

Nykyajan näkökulmasta homoseksuaalisuuden käsite sopiikin sen 
kuvailemiseen, kuinka seksuaalisia miesten väliset ystävyyssuhteet 
olivat. Sen sijaan papit ja piispat ovat usein sokeroineet sanansa pai- 
nottamalla näennäisen vapaamielisesti ja epäsovinnaisesti Eroksen 
eroottisuutta, mutta jo seuraavassa lauseessa he ovat toimineet niin 
kuin kristilliset kansanedustajat ja kiistäneet kaiken kuin laupiaat 
lampaat. Myös Juhani Pietarinen kirjoittaa Platon-teoksessaan, että 
”miesten keskinäinen seurustelu edustaa vain yhtä, joskin tärkeää 
eroksen tapaa ilmentää voimaansa — kuitenkin niin, että seksuaalinen 
kanssakäyminen suljetaan silloin pois.” 

Kirjoittaja, joka osoittaa kaiken tyylitietoisen eleganssinsa sulke- 
malla jotakin tällä tavoin ”pois”, ei varmaan ole tullut ajatelleeksi, 
mitä eroottisuudesta jää jäljelle, jos siitä noin vain ”poistetaan” suku- 
puolinen kanssakäyminen. Sama naulitseva linja jatkuu todistelulla, 
jossa Pietarinen on etsinyt tukea Platonin jo sinänsä konservatiivisena 
pidetystä vanhuudentekstistä ”Valtiosta”. Kohtaan 403b viitaten hän 
yltyy väittämään, että juuri tässä nimenomaisessa kohdassa ”miesten 
keskinäisen seksuaalisuuden sulkeminen rakkauden ulkopuolelle”!! 
jollakin tavoin muka ”sanotaan suoraan”. 

Totuus lienee se, ettei Platon sano dialogeissaan mitään Pietarisen 
kuvailemalla tavalla ”suoraan”. Oikeudenmukainen tapa tulkita Pla- 
tonia olisi myöntää hänen tekstiensä moniselitteisyys tai moniaineksi- 
suus ja ymmärtää hänen yksittäiset tekstikohtansa eri tyylikeinoin 
tehostettuina ja draamallisin jännittein kerrottuina kirjoittajan inten- 
tioina hermeneuttisesti: osana koko kulttuurille ja tekstikorpukselle 
ominaista perusnäkemystä. Ne eräät varaukset, joita Platon liitti mies- 
ten seksuaaliseen kanssakäymiseen, lähinnä vain todistavat, kuinka 
kiinteästi homoseksuaalisuus kuului miesten yhteiselämään ja miten 
intohimoisia nämä suhteet omasta voimastaan olivat. 

Kuten Dover ja Lilja toteavat, tämä ei koske vain miesten rakkaus- 
suhteita, vaan myös poikien keskinäiset ystävyyssuhteet olivat usein 
erittäin kiihkeitä seksuaalisuhteita.!3 Tunnetuin esimerkki siveästä 
pidättyvyydestä on tietenkin Sokrates, joka nukkui saman peiton alla 
rakastettunsa Alkibiadeen kanssa mutta ei reagoinut tämän seksuaali- 
siin houkutusyrityksiin.!* Alkibiadeen hämmästys puolestaan antaa 
ymmärtää, että normaalitapauksessa näin ei olisi ollut.15 

Platon suhtautuikin suosittavasti sekä pederastisiin että miesten 
välisiin seksuaalisuhteisiin, mutta hän kehotti noudattamaan niiden 
suhteen kohtuutta. Kohtuullisuus (sofrosyne [omppoodvn]) puolestaan oli 
eräs kreikkalaisen kulttuurin perushyveistä. Tässä valossa seksuaali- 
suutta koskevat ”kiellot ja rajoitukset” ovat ymmärrettävissä näennäis- 
rajoituksiksi, joiden asettaminen todisti päinvastaisen asiaintilan 

olleen yleinen normi. Myös retorisiksi ja kirjallisiksi keinoiksi ymmär- 
rettyinä niiden tehtävä oli sama kuin kaikkien seksuaalisuutta koske- 
vien ehtojen ja varausten: ne vain lisäsivät osapuolten kiinnostusta ja 
innostivat heitä filosofisiin suorituksiin. Platonin huolta kohtuulli- 
suuden noudattamisesta kuvaakin argumentti, että pojat eivät voisi 
käyttää heidän kauneudestaan lumoutuneita miehiä hyväkseen.!6 Jos 
eettis-pedagogisen tehtävän toteuttamisessa onnistuttiin, oli Platonin 
mielestä oikein, että osapuolet saivat palkinnoksi myös seksuaalisen 
tyydytyksen: 


Kun sitten sellainen pari löytyy, missä kummallakin on oikea 
asenne ja missä rakastaja on valmis tekemään rakastettunsa 
puolesta mitä tahansa, jos tämä vain hyväksyy hänet, ja poika 
puolestaan halukas palvelemaan millä tahansa hyväksyttävällä 
tavalla sellaista miestä, joka tekee hänet viisaaksi ja hyväksi, ja 
kun toinen kykenee opastamaan järkevyyteen ja muuhun hy- 
veellisyyteen ja toinen puolestaan tuntee opin ja viisauden tar- 
vetta, silloin ja vain silloin, kun kaksi tällaista ihmistä yhdistää 
asenteensa, käy mahdolliseksi se, että rakastetun on kaunista ja 
oikein suostua rakastajan tahtoon.1” 


Näin perustetulle sukupuolisuhteelle antoi arvon ja merkityksen se, 
että rakkaus oli suunnattu palvelemaan ihmisen henkisiä päämääriä. 
Siten homoseksuaalinen kanssakäyminen muodosti filosofian aidoim- 
man ja kokonaisvaltaisimman toteutumisyhteyden. Modernilta kan- 
nalta katsoen homoseksuaalinen yhteenkuuluvuuden tunne ilmentää 
edellä viitattua saman sukupuolen yhteistä kehollista merkityskonsti- 
tuutiota, vaikka eräät nykyaikaiset merkityksenteoriat ovat kaikin 
keinoin pyrkineet kiistämään kokemusperäisen merkitysten muodostu- 
misen. Tällaisella defensiivisyydellä on syynsä yrityksessä peitellä tie- 
teen ja filosofian olemukseen sisältyvää homososiaalisuutta, homo- 
eroottisuutta, homoseksuaalisuutta ja merkitysten projektiemme kai- 
kenkattavaa homoloogisuutta. 

Rakkauden eri päämäärien eroihin viitaten Platon kuvailee homo- 
seksuaalisen ja heteroseksuaalisen rakkauden eroa taivaallisen ja 
tavallisen rakkauden käsitteillä.!8 Taivaallinen rakkaus on homoseksu- 
aalista, sillä siihen liittyvät teoreettiset ja henkiset motiivit, joille 
seksuaalinen kanssakäyminen on alistettua. Tavallinen rakkaus puo- 
lestaan on miehen ja naisen välistä, ja siihen kuuluu teoreettisten 
päämäärien alistaminen käytännöllisille. Valinnanvaraa filosofisen ja 
tavanomaisen elämän välillä kuvaa se, etteivät erot Platonin ”tai- 
vaalliseksi? arvottaman homoseksuaalisen rakkauden ja ”tavallisen” 
rakkaussuhteen välillä olleet sellaisia olemuseroja, joiden kautta nyky- 
ajan naturalisoiva ihmiskuva lähestyy sukupuolikäyttäytymistä. Jo se, 
miten eri tavoin kuin nykyään Platonin ajan ihmiset tekivät suku- 

puoliset valintansa, osoittaa, kuinka normatiivinen sukupuolisen käyt- 
täytymisen perusta lopultakin on. 

Tällöin seksuaalisen intressiperustan valitsemisella ei tarkoiteta 
sitä, että ihminen ei olisi alun perin homo tai hetero, vaan sitä, että 
toteuttaakseen itseään homona tai heterona ihmisen on joka tapauk- 
sessa valittava, kuinka hän elää todeksi seksuaalista olemustaan ja 
kuinka hän valintojensa kautta luo itsensä ja koko persoonansa. 
Ihminenhän voi olla seksuaalinen vasta hyväksyttyään itsensä ja luo- 
dessaan omaa persoonaansa tekojensa kautta. Tässä mielessä homo- 
seksuaalinen elämäntapa oli ja on edelleen ihmisen persoonallisen 
vapauden ja filosofisuuden legitimoiva arvovalinta sekä yhteiskunta- 
poliittinen kannanotto. 


Seksit selviksi: oliko filosofien kuningas piilohetero? 


Me tutkimme Platonia kolmannella vuosituhannella. Tässä postmoder- 
nissa identiteettien hyrskeessä on jännittävää katsoa, millainen asema 
sukupuolisuudelle lankesi Platonin oman ajan todellisuudessa. Platon 
ei sulkenut yhteiskunnallisesti hyväksytyn seksuaalisuuden piiristä 
pois mitään vaihtoehtoa, mutta totuus on, että myös klassisen kauden 
Kreikassa kaikkea seksuaalisuutta lähestyttiin sekä myönteisin että 
kielteisin termein. Toisaalta se oli jumalallista ja hyvää kiihottunei- 
suutta (afrodisia [Appodioa], ja toisaalta siihen liitettiin myös häpeän 
tunteita (aiskhrologia [aioxpdioyia]), eivätkä kulttuurimme eroa toisis- 
taan tässä suhteessa kovin paljon. Ihmisen katsottiin voivan rakastua 
kumpaan sukupuoleen tahansa, eikä platonisessa ajatusmallissa ero- 
tettu homo-, hetero- tai bi-identiteetillä varustettuja yksilöitä. 

Platonin ajan Kreikassa miesten välinen rakkaus ja seksuaalisuus 
olivat ensi sijassa eettisiä ja pedagogisia ilmiöitä, ja niinpä homoseksu- 
aalisten tunteiden julkista osoittamista suvaittiin itse asiassa parem- 
min kuin miehen ja naisen näyttäytymistä keskenään yleisellä 
paikalla.!? Tämä ei tietenkään johtunut pelkästään homoseksuaali- 
suuden filosofisesta arvosta, vaan myös siitä tosiasiasta, että suku- 
puolet oli kreikkalaisessa käytännössä erotettu pitkälti omiin elämän- 
piireihinsä. Miesten toimintakenttää edusti polis (Mc) eli valtio, kun 
taas naisten valtapiirinä toimi oikos (oikoc), kotitalous.?? Eikä Platon 
miehen ja naisen suhteitakaan kieltänyt, mutta heteroseksuaalisuuden 
ilmaukset olivat sallittuja yksinomaan suljetuissa sisätiloissa, kuten 
kotona, ja sukupuoliyhdyntään eri sukupuolta olevien kesken tuli 
vaivautua vain valtion säätämässä lajinsäilytystarkoituksessa. 

Kuten Platon itse todistaa,?! miehen ja naisen välisellä seksillä ei 
ollut tämän lisäksi mitään erityistä arvoa. Se vastasi lähinnä pölyn- 
imurointia tai television katselua, kun taas homoseksuaalinen kanssa- 
käyminen arvotettiin ihanteeksi, jonka ympärille koko yhteiskunta ja 

ihmisten sosiaalinen arvostus rakentuivat. Tämä liittyy myös siihen, 
että antiikin Kreikassa ei tunnettu homoseksuaalisuuden käsitettä: 
elämä oli kerta kaikkiaan niin homoseksuaalista, että se ei yksin- 
kertaisesti erottunut homoseksuaaliseksi, kun sille ei voitu tunnistaa 
kilpailukykyisiä vaihtoehtoja. Toisaalta homoseksuaalisuus ei koskaan 
ollut pelkkää homoseksuaalisuutta, koska homoseksuaalisuudesta sai 
voimansa myös kaikki muu, mikä yhteiskunnassa oli homoseksu- 
aalista. 

Homoseksuaalisuus koetaan jo niin kiinteäksi osaksi omaakin kult- 
tuuriamme, että raivokkaimmat homojen vastustajat katsovat par- 
haakseen paeta tai siirtää idiosynkrasioitaan muiden yhteisöjen piiriin 
löytääkseen edes joitain sellaisia homovastaisuuden aineksia, joita he 
pitävät ”kehittymättömiksi” arvottamilleen kulttuureille ominaisina. 
Tätä häiriökäyttäytymistä ovat harjoittaneet niin kristityt kuin monet 
psykologitkin, minkä seurauksena Platonin nimeä on käytetty paljon 
väärin. Platonisen rakkauden epäerotisoiminen on lähtöisin juuri psy- 
koanalyyttisten myytintutkijoiden kynästä. Heille yltiöpäinen hetero- 
seksismi on ollut agraarisen vihan väline ja paperille jäänyt jälki 
alkeellista itseterapiaa. He ovat koettaneet kääntää asiaa niin päin, 
että heidän mielestään heterosuhteista tutut mustasukkaisuus ja 
omistamisen halu olivatkin muka miesten välisen rakkauden pää- 
asiallisia motiiveja. 

Esimerkiksi kelpaa vaikkapa seuraava Juhani Pietarisen Platon- 
teoksesta poimittu lause, josta voin uskoa vain sen ensimmäiset sanat: 
”Homoseksuaalinen suhde toi rakastajalle kunniaa mutta merkitsi 
nöyryytystä toiselle osapuolelle, koska mies joutuu siinä 'naisen 
asemaan” sekä sukupuoliaktissa että seurustelussa ymmärrettynä 
laajemminkin.”?? Tuontapaiset näkemykset ilmentänevät heteromies- 
ten tyypillisiä käsityksiä omista heterosuhteistaan. ”Naisen asema” 
sinänsä ymmärretään ikään kuin automaattisesti alistetuksi, ja mies 
hyväksytään tuon repression lähteeksi. Samalla myös homoseksuaalis- 
ten suhteiden olemus halutaan kyseenalaistaa yhdistämällä hetero- 
seksuaalisen valtakulttuurin mukainen roolijako koskemaan homosuh- 
teita. Tosiasiassa heteroiden keskinäisillä hierarkioilla ei ole vastaa- 
vuutta homojen eikä lesbojen elämänkäytännöissä, ja nainenhan on 
aina ”naisen asemassa”. 

Ajateltaessa edellä kuvattujen stereotypioiden mukaisesti onkin 
syyllistytty eräänlaiseen luulotautisuuteen, sillä sen mukaan homo- 
seksuaalisuuteen liitettiin ”naisellisia ominaisuuksia”. Jos saman 
menisi sanomaan jollekin Tomin miehelle, saattaisi mielipiteen lausuja 
olla vaarassa! Näkemys homojen feminiinisyydestä ja homoseksuaali- 
sen suuntautumisen kohdistumisesta ”naisellisiin” piirteisiin lähinnä 
paljastaa, kuinka ulalla siten ajatteleva henkilö on (ula = uutta 
loogista ajattelua). Kyllä asiat ovat niin, että homoseksuaalinen suhde 
on jo pelkkänä käsitteellisenä suhteenakin mahdollinen vain, kun 

sukupuolinen kiinnostus viittaa samaan sukupuoleen. Sukupuolisten 
ominaisuuksien sekoittamiseen perustuva ajattelutapa on siis yhtä 
epäjohdonmukaista kuin sukupuolieron kiistävä postmodernistinen 
filosofia. Eräiden sukupuolieron kiistävien nykyfilosofioiden vastaisesti 
voidaan sanoa, että myös seksiä voi olla olemassa vain, kun on 
olemassa kiinteä fenotyyppinen sukupuoli, johon sukupuoliset koke- 
mukset viittaavat. Ilman jakoa miehiin ja naisiin ei olisi sen enempää 
hetero- kuin homoseksiäkään, ja myös Platonille kaksiarvoinen suku- 
puolijako oli sukupuolielämän edellytys ja ontologinen tosiasia. 

Totta on, että sukupuolten tasa-arvo ei kiinnostanut kovin paljon 
Platonia eikä sapfisen rakkauden edustajia,23 eikä myöskään modernin 
feministin tulisi pitää vihollisenaan hänen parjaamaansa ”miestä” 
vaan heteroseksuaalista valtakulttuuria, jonka ideologia on onnistunut 
hautaamaan alleen filosofian ja homoerotiikan välisen spiritualiteetin. 

Kun filosofiassa lausutaan ”olen nainen”, olisi siis muistettava, että 
nykyisen naisemansipaation pyrkimykset ovat tarpeellisia lähinnä 
heteroseksuaalisen valtakulttuurin sisällä, jossa joudutaan harjoitta- 
maan sukupuolten yhteensovittamista. Sen sijaan homojen ja lesbojen 
elämässä harvoin esiintyy sellaisia ristiriitoja, joiden tuloksena kodin, 
työelämän tai vapaa-ajan aktiviteetit olisi jouduttu järjestelemään 
sukupuolen perusteella: joko vain naisille tyypitellyksi hellan vieressä 
heilumiseksi tai miehille ominaiseksi auton korjaamiseksi. Myös gay- 
emansipaatio on aina vaatinut ihmisten tasa-arvoa, koska emme halua 
olla muita parempia. — Emmekä väitä olevamme filosofeja siksi, että 
olemme homoseksuaaleja, mutta homoja olemme, koska haluamme 
harjoittaa oikeata filosofiaa. 


Homoseksi arvotettiin maskuliiniseksi 


Vaikka Platonin ajattelusta voidaan löytää aineksia myös sukupuoli- 
roolien rikkomiseen, jako kahteen sukupuoleen oli hänen filosofiansa 
keskeinen edellytys. ”Faidon”-dialogissa Platon selittää, miksi ihmiset 
ovat sukupuoliselta suuntautumiseltaan erilaisia. Episodi vahvistaa 
ensinnäkin sen, että miesten välinen seksuaalisuus arvotettiin masku- 
liiniseksi; ovathan rakastajat samaa miehistä alkuperää. Toiseksi, 
naisellisuus ja androgyynisyys liitettiin lähinnä heteroseksuaaliseen 
kanssakäymiseen. Kolmanneksi, valtiollinen järjestys rakentui homo- 
seksuaalisille arvoille. Neljänneksi, heteroseksuaalisuutta suvaittiin ja 
siihen jouduttiin kehottamaan vain lajinsäilytystarkoituksessa, ja 
aivan viimeistä riviä myöten sitaatissa on lausuttu kirkas totuus: 


Jokainen meistä on siis vain ihmisen puolikas ja olemme yhdestä 


kahdeksi halkaistuja kuin kampelat ja kukin etsii alinomaa toista 
puoltaan. Ne miehet, jotka on lohkaistu siitä kokonaisuudesta, 

jota ennen sanottiin miesnaiseksi, rakastavat naisia, ja monet 
avionrikkojat kuuluvat siihen lajiin. Tällaiset naiset puolestaan 
ovat miehiinmeneviä ja uskottomia. Ne naiset taas jotka ovat 
olleet osa naista, eivät niinkään välitä miehistä, vaan enem- 
mänkin toisista naisista. Juuri tästä lajista ovat naisia rakastavat 
naiset peräisin. Miespuolisista kokonaisuuksista lohkaistut vii- 
mein hakeutuvat miesten luo, ja koska he ovat osia miehestä, he jo 
poikaiässä rakastavat miehiä ja makaavat mielellään näiden 
kanssa ja pitävät siitä, että miehet syleilevät heitä. Tällaiset ovat 
poikien ja nuorukaisten parhaita, koska heissä on eniten miestä. 
[...] Parhaiten tämä näkyy siinä, että vain tällaiset nuoret siirtyvät 
vartuttuaan valtiolliseen elämään. Miehiksi kasvettuaan he ra- 
kastavat poikia ja heiltä puuttuu luontainen kiinnostus avioliittoa 
ja lasten siittämistä kohtaan. He suostuvat tähän vain siksi, että 
laki sitä vaatii. Heille riittäisi saada elää naimattomina yhdessä 
niiden kanssa, joita he rakastavat.?* 


Kiintoisaa on, että tällaisessa suhteessa kasvatetut pojat siirtyivät 
aikuisiksi vartuttuaan nimenomaan valtiolliseen elämään, joka arvo- 
tettiin korkeimmanasteiseksi statukseksi yhteiskunnallisessa hierar- 
kiassa. Heistä oli tuleva todellisia filosofikuninkaita toisin kuin tässä 
nykyisessä työelämäksi kutsuttavassa alistusrakenteessa, jossa meidät 
pakotetaan palvelemaan heteroseksuaalista tarpeentyydytystä. Natu- 
ralistisille heteroarvoille rakennetun yhteiskunnan panttivangeiksi 
jouduttuaan monet homot luovuttavat ja hakeutuvat nykyisin suoritta- 
viin ammatteihin, kuten partureiksi, puotipuksuiksi, köksäapulaisiksi 
tai lakimiehiksi, joiden tehtävien hoitamisessa ei tarvita aivoja. 

Mutta Platonin aikana kaikki oli toisin. Miehisen rakastajan 
(erastes [&paotiic]) tavoite oli rakastettujen (erömenos |&pduevocl) kas- 
vattaminen poliksen täysivaltaisiksi jäseniksi (ag0g€ [äymyh|) ja heidän 
henkisen hyveellisyytensä (aretö [äpeti]) maksimointi. On todisteita 
siitä, että miehisen rakkauden ulkopuolelle jääminen arvotettiin sosi- 
aalisen häpeän aiheeksi. Homoseksuaalisuus ei siis ollut ainoastaan 
hyväksyttyä sellaisella kerjuun kautta aikaansaadulla tavalla, jota se 
on nykyisin, vaan miesten välinen seksuaalisuus oli kaikissa muodois- 
saan suositeltava osa sosiaalista elämää. Se sai oikeutuksensa siitä, 
että jumalatkin sitä harjoittivat. Tämä osoittaa, kuinka olemusajatte- 
lusta vapaata sukupuolinen käyttäytyminen lopultakin on. 


Miesten välinen rakkaus on yliaistillista 
Sen lisäksi, että miesten välinen rakkaus muodosti filosofian kannalta 


suositeltavan poikkeuksen luonnon järjestyksestä ja oli jo siinä mie- 
lessä ”yliluonnollista”, tämä rakkauden laji oli supernaturalistista 

myös yliaistillisten päämääriensä vuoksi. Vaikka homoseksuaalisuus 
on tietenkin aina myös aistillista, merkityksenteoreettisen ykseyskoke- 
muksen kautta siihen liittyi transsendentaalisten ehtojen eli aisti- 
kyvyn ylittämistä. Juuri tämä liittää Platonin rakkausfilosofiaa hänen 
ideaoppiinsa, ja kyse on tällöin transsendenttien ideoiden näkemisestä. 

Tärkeimmän kuvauksensa Eros-jumalan luonteesta Platon antoi jo 
Sokrateen ”Pidoissa” esittämässään Diotima-puheessa. Toisen valai- 
sevan kuvauksen miesten välisen rakkauden luonteesta Platon on kir- 
jannut Sokrateen puheeseen Faidrokselle. Tarkalleen ottaen kyseessä 
on taaskin Sokrateen siteeraama puhe, jonka hän on lainannut — tällä 
kertaa eräältä kauniilta pojalta. Puheensa alun Sokrates omistaa 
tuttuun tapaansa ideoiden maailman kuvaamiselle. Selvitettyään 
tapaa, jonka mukaisesti sielun olemus toteutuu ideoiden eräänlaisena 
kantajana ajallisuuden ja iäisyyden välillä Sokrates luettelee rak- 
kauden tunteen herättämiä ”hulluuden” lajeja. Tällöin kyse ei ole 
kuitenkaan pelkkää outoa käyttäytymistä vaarallisemmista hulluuden 
lajeista, ja Sokrates toteaakin, että ”I...] suurin hyvä tulee meidän 
osaksemme juuri hulluuden välityksellä, sellaisen hulluuden joka on 
jumalten lahja.”26 Sokrateen tarkoittama hulluus oli nimenomaan ju- 
malten virittämää innostusta eli maniaa (uöviä)?” ja sen mukaista 
lahjakkuutta kutsutaan Sokrateen mukaan ”maaniseksi taidoksi”.28 

”Faidros”-dialogissa Sokrates vertaa ideoiden tavoittelua siivekkään 
parivaljakon ja ajomiehen yhdistettyyn voimaan. Ajomies eli sielun 
järkevä osa ohjaa tällöin hevosia, joista toinen on hyvä ja kunnollinen 
ja toinen sen vastakohta. Tämä kuvastaa ajomiehen vaikeaa tehtävää 
ja rakkauden eri intressien ristiriitaisuutta. Ihmisen sielu joutuu 
maailmassa ollessaan seikkailemaan eräänlaisessa taivaan ja maan 
välisessä jumalallisessa näytelmässä, jossa hän joutuu kohtaamaan 
niin oman ruumiillisuutensa kuin demonienkin eteen tuomia oikkuja. 
Platonin kosmologinen näkemys maailman olemuksesta ja synnystä 
muistuttaa läheisesti hindulaisuuteen liittyvää jälleensyntymisen ja 
ikuisen kiertokulun ajatusta, ja ilmeisesti Platonin näkemykset ovat 
myös jonkin verran velkaa idästä säteilleelle valolle. Maailmaan syn- 
nyttyään ihmisellä on edessään ohdakkeinen tie, jonka päätepisteessä 
on jälleensyntymisen lakkaaminen ja sielun pääseminen takaisin 
jumalalliseen alkuyhteyteen. Platon lausuu asian näin: 


Sielu ei kymmeneentuhanteen vuoteen palaa sinne mistä se on 
lähtöisin; sillä noin kauan aikaa kuluu, ennen kuin se saa siivet, 
poikkeuksena ne jotka ovat vilpittömästi harrastaneet filosofiaa 
tai filosofisesti harrastaneet nuorukaisia. Nämä saavat siivet kol- 
mannessa tuhatvuotiskierrossa, jos ovat kolme kertaa peräkkäin 
valinneet saman elämän, ja pääsevät pois kolmantenatuhantena 
vuotena. Muut joutuvat tuomiolle päätettyään ensimmäisen elä- 
mänsä. Tuomituista toiset joutuvat maanalaisiin rangaistuspaik- 

koihin kärsimään rangaistustaan, toiset taas muutetaan oikeuden 
päätöksellä niin kevyiksi että he nousevat taivaaseen, johonkin 
missä he elävät elämää jonka ovat ihmisen hahmossa eläessään 
ansainneet.?? 


Tässä ”Faidroksen” kohdassa on lausuttuna sama ajatus kuin Platonin 
myöhäisteoksessa ”Valtiossa”, ja oletettavasti myös ”maan ympäri ja 
maan alla”30 vaeltavat hahmot ovat samoja kuin ”Valtion” seitse- 
männen kirjan luolavertauksessa mainitut vangit. Sen sijaan luolasta 
pois tuleminen ja auringonvalon näkeminen edellyttävät rakkauden 
harjoittamista oppineesti. Aivan niin kuin homoseksuaaliset yksilöt 
eivät synnytä eivätkä siitä jälkeläisiäkään, kyseisten ihmisten ei 
tarvitse enää reinkarnoitua maailmaan, vaan he ovat ikään kuin 
vaelluksensa loppusuoralla, josta avautuu portti iäisyyteen. Ideoiden 
katseleminen edellyttää homoseksuaalisen rakkauden toteuttamista 
filosofisella tavalla. Kasvattaakseen siivet sielun olisi siis rakastettava 
kauneutta itseään eikä sen vaillinaisia kuvajaisia. Niidenkin kanssa on 
luonnollisesti tultava toimeen, mutta etusija on annettava kauneuden 
ideaan kohdistuvalle eli teoreettisen intressin mukaiselle rakkaudelle. 
Vasta se voi antaa merkityksen maailmassa havaittavalle kauneudelle. 
Sen sijaan epäfilosofinen rakastaja ei rakasta toisessa ihmisessä 
kauneutta itseään vaan ainoastaan katoavaa ulkoista kauneutta, ja 
pahimnillaan hän ”yrittää himonsa vallassa astua ja siittää kuin neli- 
jalkainen eläin”.3! 

Sen sijaan filosofinen rakastaja pyrkii löytämään rakkautensa koh- 
teesta kauneuden idean itsensä. Lisäksi hän etsii toisesta ihmisestä 
myös oman kiinnostuksensa filosofisia kohteita.3? Näin ihmiset pon- 
nistelevat tavoittaakseen oman jumalansa itsestään, ja rakkautensa 
kohteesta he tekevät ”niin paljon jumalansa kaltaisen kuin mah- 
dollista”.33 Sokrates kuvaa rakkauden heräämistä hampaiden puhkea- 
misesta johtuvaksi kivuksi, joka muistuttaa myös enkeleille kasvavien 
siipien tuottamaa ärsytystä. Rakastajan asema on tällöin vaikeampi 
kuin rakastetun: 


Kun kauneus silmien kautta virtaa häneen, hän lämpiää ja siipi- 
sulkien juuret kostuvat, ja sulkien tyvestä sulaa kovettuma joka 
pitkään oli estänyt niitä kasvamasta. Ravinnon nyt virratessa 
paisuvat siipien aiheet pyrkien peittämään sielun koko pinnan; 
alun alkujaan sielu oli näet sulkapukuinen kaikkialta. Tänä ai- 
kana koko sielu kuohuu ja sykkii; kuten hampaiden puhkeaminen 
aiheuttaa ärsytystä ja kutinaa ikenissä, siten sieluakin vihloo, 
ärsyttää ja kutittaa kun siivet alkavat kasvaa. Kun sielu saa kat- 
soa nuorukaisen kauneutta, josta osia virtaa ja kaivautuu (tästä 
sana ”kaipaus”) sieluun, tämä kostuu ja lämpenee, pääsee tus- 
kastaan ja riemuitsee.34 

Platon selventää ajatustaan toteamalla, että ”[tlätä sieluntilaa, sinä 
kaunis poika jolle minä puhun, nimittävät ihmiset rakkaudeksi.”35 Jos 
rakkaus jää pelkäksi kaukorakastumiseksi tai filosofiseksi rakkau- 
deksi, tuloksena on kyyhkyläisten kujertelua, eivätkä rakkauden ravi- 
hevoset pääse laukkaamaan. Mutta tilanne muuttuu, kun toisiinsa 
rakastuneet miehet makaavat vuoteella keskenään. Sielun nautinnon- 
haluisen puolen pitää tällöin saada palkkaa vaivoistaan,36 toteaa 
Sokrates ja lähestyy tilannetta parivaljakkometaforallaan. Hevosista 
parempi on ”suoraryhtinen ja jäntevä, korkeakaula ja kyömyturpa, 
vaaleakarvainen ja tummasilmäinen, kunnianhimoinen mutta samalla 
itsensä hillitsevä ja vaatimaton, totuuden ja hyvän maineen ystävä, 
joka tarvitsematta piiskaa tottelee pelkkää kehotusta ja sanaa. Toinen 
taas on notkoselkä, lihava ja muodoton, jäykkäniska ja pystyturpa, sen 
karva on tumma ja silmät harmaat, verestävät, se on omavaltainen ja 
niskoitteleva, kovakarvainen ja kuuro, tottelee tuskin piiskaa ja 
piikkiä.”37 

Sokrateen esittämän kuvauksen perusteella on mahdollista ajatella, 
että hän arvottaisi aistillisen rakkauden tuoksi ”kunnottoman orin” 
intohimojen toteuttamiseksi, mutta johdonmukaisempi tapa tulkita 
tilannetta olisi seuraava. Hevosista parempiluonteinen edustaa rak- 
kauden suuntaamista filosofisiin ja teoreettisiin päämääriin, kun taas 
huonotapaisen hevosen rakkaus on pelkkää rakkauden kohdistamista 
maallisiin ja käytännöllisiin tarkoituksiin. Aistillista rakastamista ei 
siis tässäkään kiistetä, vaan parivaljakon molemmilla hevosilla on 
oikeus nautintoihinsa, mutta ajomiehenä toimivan järjen ohjastamina, 
jolloin aistillisen rakastamisen on oltava alisteista filosofialle. Tällöin 
kyseessä on filosofinen ja homoseksuaalinen rakkaus, sillä Platonhan 
ajatteli, että naisen ja miehen välinen suhde on jäävä pelkästään 
aistilliselle tasolle. Sen sijaan homoseksuaalisessa suhteessa rakkau- 
den molemmat aspektit ovat tasapainossa, ja opittuaan hallitsemaan 
ajokkiaan sielun järkevä osa suo mahdollisuuden myös aistilliselle 
nautinnolle. Tällöin rakastetulla pojalla on oikeus suostua miehisen 
rakkauden kohteeksi ja ottaa vastaan aistirakkautta: 


[...] ajan oloon johtavat hänen nuoruutensa ja itse kohtalo siihen, 
että hän hyväksyy rakastajan seuran; sillä niin kerta kaikkiaan on 
kohtalo määrännyt, ettei paha ihminen voi ystävystyä pahan 
ihmisen kanssa eikä hyvä ihminen voi olla ystävystymättä hyvän 
ihmisen kanssa.38 


Sokrateen myönteistä kantaa homoseksuaaliseen rakastamiseen ilmai- 
see sekin, että myös jumalat harjoittivat sitä. Hän toteaa, että rak- 
kauden jatkuttua jonkin aikaa rakastettu saa kosketella rakkauden 
kohdettaan urheilukentillä ja muissa kohtauspaikoissa, jolloin myös 
sen virran vesi, ”jota Zeus ollessaan rakastunut Ganymedeehen, nimit- 

ti kaipaukseksi, runsaana virrata rakastajaan”.39 Näin ajatellessaan 
Sokrates lisää, että 


[jos nyt se mikä sielussa on parasta saa yliotteen ja johtaa jär- 
jestyneeseen elämänmenoon ja viisauden rakastamiseen, elävät he 
täällä onnellista ja tasapainoista elämää, he hallitsevat itsensä ja 
ovat maltillisia, alistavat orjaksi sen josta sielun pahuus tulee 
mutta vapauttavat sen josta hyve on lähtöisin. Kun kuolema tulee, 
heillä on siivet ja he ovat kevyitä, he ovat voittaneet yhden kerran 
kolmesta tässä todella olympialaisessa kilpailussa, ja suurempaa 
kunniaa ei ihmiselle voi tuoda sen enempää inhimillinen järkevyys 
kuin jumalainen hulluuskaan.%0 


Lopuksi Sokrates korostaa homoseksuaalisen rakkauden ylivertai- 
suutta toteamalla, että ”l[aljattele poika, kaiken tämän jumalaisen 
antaa sinulle rakastavan miehen ystävyys [...]”,*! ja tällä kertaa hän 
on myös täysin tyytyväinen pitämäänsä puheeseen. Sen voidaan siis 
sanoa edustavan filosofin lopullista kantaa. 

Tekstin kukkea vertauskuvallisuus ja ilmeinen jumalallisuus ovat 
kestäneet ajasta aikaan ja puhutelleet niin heteroita kuin homojakin. 
Dialogien metaforallisuus johdattaa edelleen kysymään, mitä mer- 
kitystä Platonin ajattelulla voi olla. Kysymykseen voidaan vastata 
seuraavasti. Monet filosofit ovat nähneet vaivaa kiistääkseen sen, että 
filosofia on luonnehdittavissa samaa sukupuolta olevien ihmisten yh- 
teiseen kokemukselliseen merkityskonstituutioon perustuvaksi rak- 
kaudeksi. Nämä homovastaiset filosofit ovat pyrkineet epäseksualisoi- 
maan Platonin ajattelua peittääkseen sen, kuinka juuri filosofia si- 
nänsä muodostaa homoseksuaalisen rakkauden toteuttamismuodon. 

Juuri heiltä ovat siis hevoset karanneet käsistä, sitten ne ovat vaih- 
taneet suuntaa, ja lopulta ne hirnuvat, purevat ja potkaisevat heitä. 
Viimein ne alkavat puhua: Myyttisillä esityksillään Platon tahtoo 
osoittaa, että miesten välisen rakkauden alkuperä on transsenden- 
taalinen silloinkin, kun taivaallinen rakkaus muuttuu aika ajoin 
maalliseksi. Platon ei kiellä keneltäkään sitä, mitä ”rahvas pitää suu- 
rimpana autuutena”,? mutta osoittaa kylläkin sen, että miesten väli- 
nen seksi on pohjimmiltaan yliaistillisen rakkauden kuvaa. Platonin 
tarkka lukeminen paljastaa, että viisauden rakastamisessa edisty- 
neiden filosofien ei tarvitse jatkuvasti keskittyä pelkkään ideoiden 
mietiskelyyn, vaan he voivat paneutua myös lihallisiin nautintoihin. 


Oliko alibi? 
Yhteiskunnan modernisoituminen on asettanut seksuaalisuuden to- 


teuttamiselle uudenlaisia haasteita. Antiikin Kreikassa ihmisen tekoja 
arvioitiin siltä kannalta, mitä yhteiskunnallista arvoa niillä on, mutta 


217 


1800-luvulta lähtien ihmisen käyttäytyminen alettiin mieltää entistä 
selvemmin yksityisasiaksi. Myös sukupuolielämää tarkasteltiin antii- 
kin Kreikassa lähinnä julkisen edun näkökulmasta. Julkiseen etuun 
puolestaan liitettiin filosofian harjoittamista, mutta filosofian itsensä 
tuli olla hyötymisnäkökohdista vapaata. Koska filosofia samastettiin 
miesten sukupuoliseen kanssakäymiseen, rakkauteen ei yhdistetty 
hyödyn tavoittelemista. Niinpä heteroseksuaalista kanssakäymistä ei 
pidetty alun alkaenkaan varsinaisen rakkauden muotona, sillä sitä 
luonnehtivat lajinsäilytyspyrkimys sekä miehen suhdetta naiseen 
leimaava valloituksenhalu. Siksi siinä nähtiin pelkkää intohimojen 
tyydyttämistä. Sen sijaan Platonin käsitys poikarakkaudesta lähestyy 
mystiikkaa, jolle on ominaista tahdosta luopuminen. Rakkauteen voi 
liittyä tiettyä päättäväisyyttä, mutta siihen ei katsottu liittyvän vallan 
tavoittelua. Myös 1800-luvulta asti suosittu näkemys seksuaalisuu- 
desta sadomasokistisena aktina ja toisen ihmisen hallintana saattaa 
heijastella jonkun heteromiehen pyrintöjä, joiden avulla todellisuus 
”valloitetaan”, niin kuin nainen valloitetaan. Kyse on siis eräänlaisesta 
vieraantumisesta. 

Myös esteettisiä arvoja ja hyötymisnäkökohtia arvioitiin antiikissa 
toisin kuin modernina aikana. Platonin filosofiassa, kuten antiikin 
estetiikassa yleensä, kauneutta palvottiin nimenomaan alastomien poi- 
kien vartaloissa, joiden ihailijat olivat tietenkin toisia miehiä. Miehen 
yhtymisellä naiseen oli kauneuden uusintamisessa pelkkä lajinsäily- 
tyksellinen merkitys, mutta siihen ei liitetty sen enempää myönteistä 
kuin kielteistäkään esteettistä arvoa. Lisäksi heteroseksuaalisen yh- 
dynnän välttämättömyyttä ei pidetty luonnollisena taipumuksena vaan 
sosiaalisena normina. Tästä kertoo sekin, että antiikin Kreikassa 
miehiä jouduttiin erityisesti taivuttelemaan makuulle naisten kanssa, 
mikä tapahtui luovuttamalla heteroseksuaalinen yhdyntä palkinnoksi 
sotasankareille.t?8 Heteroseksuaalisen yhdynnän näkeminen erityis- 
oikeutena osoittaa, että miehen yhtyminen naiseen poikkesi siitä, mitä 
ihmiset yleisesti tekivät ja halusivat. Tämäntapaiset ”palkinnot” lie- 
nevät myös sukupuolimoraalia osoittavalta todistusvoimaltaan saman- 
laista tingeltangelia kuin kaikki muukin sotilaspropaganda. Poikkea- 
mista yleisestä käytännöstä osoittaa lisäksi se, että heteroparittelua 
varten tarvittiin sosiaalipoliittisesti hyväksytty alibi. Lajinsäilytys- 
strategian militarisoiminen olikin ominaista enimmäkseen Spartan 
kaltaisille agraarivaltioille, ja Platon selittää kaksinaismoralismin 
syitä poliittisesti uskottavalla tavalla: miesten välisestä ystävyydestä 
syntyy niin lujia ystävyysliittoja, että ne ovat voimakkaampia kuin 
mikään paha, ja sen vuoksi hallitsijat ovat kieltäneet miesten väliset 
rakkaussuhteet eräissä barbaarisissa maissa.4* 

Homoseksuaalisuus kuuluu luontoon 


Mystiseksi Platonin filosofiassa jää muun muassa se, paljonko miesten 
pitäisi naida, jotta homoeroottinen suhde olisi todella seksuaalinen. 
Hän ei pitänyt seksisuhteista lukua tai kirjaa, hän ei tehnyt niistä 
tarkkaa definitiota, ei piirtänyt rakkaudelle rajoja. Homoseksuaalista 
nautinnon tavoittelua ei alistettu sen enempää edellä mainituille sosi- 
aalisille tai esteettisille hyötymisnäkökohdille kuin millekään luonnon 
kirjaan kirjoitetuille normeille, jotka olisivat arvottaneet miesten väli- 
sen seksin ”luonnonvastaiseks?”. 

Totuus on, että Platonin filosofiassa miesten vetovoimaa toisiaan 
kohtaan ja nuoria poikia kohtaan pidettiin nimenomaan luonnon (fysis 
[pvoic]) sanelemana. Lisäksi ei pidä paikkaansa, että Platon olisi 
arvottanut miesten välisen seksin ”luonnonvastaiseksi” sillä perustella, 
että urospuolisten yhdyntää ei esiintyisi luonnossa. Platon ei ollut 
naturalisti, joka olisi käsittänyt luonnon sellaisella heteroseksististä 
symboliikkaa ilmentävällä tavalla, jolla moderni luonnontiede lähestyy 
luonnonilmiöitä. Rakkauden katsottiin sisältyvän kaikkine muotoineen 
olevaiseen itseensä, eikä olevaisessa (eli luonnossa) voi esiintyä mitään 
luonnotonta. Paradoksaalista on, että viitatessaan ”luonnollisuuteen” 
moderni luonnontieteellinen ajattelu vetoaa itse asiassa luonnonlain- 
omaiseen normiin, joka onkin jo ihmisen oman kulttuurin tuote. Sen 
sijaan ominaisuudet, joita esiintyy luonnossa itsessään, eivät voi olla 
alkuperäisesti ”luonnonvastaisia”. Fysiksellä tarkoitettiin antiikin ajan 
Kreikassa luonnollisia asioita.. 

Yksiselitteistä ei ole myöskään se, pitääkö luonnon lakien (mikäli 
niitä löydetään) olla inhimillisen toiminnan normeja. Platon viittaa 
luonnollisuuteen sekä ruumiin nautintoja oikeuttavin että niistä va- 
roittavin argumentein, eikä yleiskreikkalainen kohtuullisuuden peri- 
aatekaan ilmaissut sukupuolinormistoa sinänsä. Se liittyi ihmisen ja 
luonnon suhteeseen, joka on ollut yleisinhimillisesti rasitteellinen. 
Asian voi sanoa niin, että koska miehen ja naisen välinen liitos koettiin 
juuri tällaiseksi vaivojen kyllästämäksi seurausten sietämiseksi, mies- 
ten keskinäisiä suhteita ei haluttu leimata naturalistisin käsityksin. 
Miesten sukupuolisuhteet koettiin myös arvokkaammiksi päämäärien 
filosofisuuden vuoksi, mistä kuvaa antaa se, että miehen ja naisen 
yhdynnästä käytettiin samaa sanaa kuin eläinten parittelusta, kun 
taas urospuolisten sukupuolisuhteille oli kokonaan oma termino- 
logiansa. 

Esimerkiksi ”Faidroksessa?” miesten välisen rakkauden muodot 
erotettiin kokonaan heteroseksuaalisen parittelun motiiveista. Kertoja 
ensinnäkin arvottaa intohimon vallassa suoritetun seksin varoittavilla 
varauksilla ja toiseksi välttää siirtämästä heteroseksististä yhdyntä- 
käsitystä sellaisenaan homoseksuaaliseen kontekstiin: seurauksena 

kun olisi vain rakkaussuhteen ryvettyminen, ajautuminen kurjuuteen 
ja kuraan. Tekstin kokonaiskontekstin huomioon ottaen Platonin aja- 
tuksia voi tulkita niin, etteivät myöskään dialogien näennäisesti seksu- 
aalikielteiset arvotukset kohdistuneet sen enempää homo- kuin hetero- 
seksuaaliseen rakasteluun sinänsä vaan kaikkeen sellaiseen sukupuoli- 
suuteen, josta puuttuu filosofinen merkitys. 

Viime aikoina on tullut tavaksi etsiä sukupuolisen käyttäytymisen 
perustaa myös ihmisen biologisesta rakenteesta, kuten hormonitoi- 
minnasta tai geeneistä. Tällaiset naturalistiset selitykset ovat kui- 
tenkin vähintään yhtä spekulatiivisia, metafyysisiä ja kiistanalaisia 
kuin Platonin oma idealismi. Kausaaliketju geenin ja käyttäytymisomi- 
naisuuden välillä on poikki monesta kohdasta, eikä käyttäytymis- 
ilmiötä pitäisi pyrkiä selittämään sitä vastaamattomalla biologisella 
tarkastelutasolla vaan lähinnä käyttäytymistieteen omilla menetel- 
millä. Tässä mielessä Platonin ajattelu vastaa ilmiötä paremmin, sillä 
se selittää ihmisten kanssakäymistä heidän välillään vaikuttavilla 
jumalhahmaoilla, joilla sentään oli inhimillisiä ominaisuuksia. 

Mutta myös ajatusta geeneistä voidaan pitää antiikin filosofien 
inspiroimana, aivan kuten nykyaikaista näkemystä olevaisen pienem- 
mistä yksiköistä eli atomeistakin. Jo antiikin materialistit Demokritos 
ja Leukippos ajattelivat, että todellisuuden on koostuttava jaottomista 
osasista, atomeista, ja heiltä on peräisin myös näkemys sukusoluista, 
jotka määräävät, mitä kustakin yksilöstä pitää tulla. Vaikka ajatus on 
sittemmin osoitettu myös empiirisesti todeksi, geeneissä itsessään ei 
ole sitä vastaavaa käyttäytymisominaisuutta, vaan esimerkiksi homo- 
geenin ”löytyminen” on aina perustunut pelkkään tilastolliseen vastaa- 
vuuteen biologisen rakenteen ja sitä vastaavan käyttäytymisominai- 
suuden välillä. Tällöin yhteys on ollut tutkijan ilmiölle olettamaa ja 
todistelu todennäköisyyksiin perustuvaa. Tuloksena on ollut muun mu- 
assa sosiobiologi Edward O. Wilsonin kehittelemiä orjuuttavia selityk- 
siä, joiden mukaan homot ovat muurahaisyhteiskunnan kuhnureita, 
joiden tehtävänä on palvella heteroyhteiskuntaa ja käydä sotaa... 

Vaikka tiede ei ole onnistunut löytämään sen enempää homo- kuin 
heterogeeniäkään, voidaan naturalismille suopeasti ajatella, että he- 
teroseksuaalisuus on biologinen käyttäytymispiirre, sillä se liittyy 
ihmisen tehtävään biologisen luonnon osana, toisin sanoen lisääntymi- 
seen. Vastaavasti voidaan ajatella, että homoseksuaalinen käyttäyty- 
minen on kulttuurisesti määräytynyt piirre, joka on antanut ihmiselle 
valintaetua. Poikien ja miesten kanssakäyminen on tukenut yhteisön 
selviytymistä, ja miehet puolestaan ovat saaneet yhteisön nuoremmilta 
jäseniltä suojelua vihollisia ja luonnon voimia vastaan. Homoseksu- 
aalisuus ja homososiaalisuus ovat tällöin voineet siirtyä lamarkistisen 
ajattelun mukaisesti hankitusta ja ihmisen intellektuaaliseen kykyyn 
perustuvasta ominaisuudesta sisäiseksi geneettiseksi ominaisuudeksi. 
Tai sitten kyky saman sukupuolen rakastamiseen vaikuttaa sosiaali- 

sena kategoriana ja normina sukupolvien yli — eräänlaisen kollek- 
tiivisen muistin tai kollektiivisen alitajunnan tavoin, aivan kuin tuttu 
hahmo piilokuvassa. 


Mieskulttuurin kunnia: filosofian ja poikarakkauden avioliitto 


Platonin käsityksen mukaan miesten välinen seksuaalisuus on aivan 
yhtä luonnollista kuin oma lähtökohtansa eli filosofiakin, katsoipa 
asiaa miltä kannalta tahansa. Harhaan johtavat tulkinnat platonisen 
rakkauden eteerisyydestä ja seksuaalikammosta johtuvat ideologisesta 
vieraantuneisuudesta, jota hyödyntäen kristilliset survival-tendenssit 
ovat pyrkineet kuolettamaan Platonin ajattelusta miesten välisen 
rakkauden ja filosofian välisen yhteyden. Homoseksuaalisuuden mu- 
kana on onnistuttu kukistamaan myös olennaisin osa Platonin tekstien 
kaikkea eroottisuutta. Tämä ei ole ollut pelkkä seksuaalipoliittinen 
kannanotto, vaan tarkoituksena on ollut tappaa miesten itsenäinen 
subjektinmuodostus, sukupuolinen vapaus sekä kukoistava kulttuuri 
ja alistaa sukupuolisuus pelkästään käytännöllisille intresseille. Sa- 
malla on riistetty platonisen mieskulttuurin ymmärtämiseltä viimei- 
setkin rahkeet. Filosofia sinänsä olisi ylivoimaisesti seksikkäin tiede. 
Sen keskeisaineistoa ovat älyn ja aistillisuuden yhteydet, yleinen elä- 
myksellisyys, elämän värikylläisyys ja dolce vita. Tätä tosin ei aka- 
teemisten filosofien myyrälaumasta enää erota. 

Filosofiassa käy usein niin, että mitä konkreettisemmasta asiasta 
puhutaan, sitä käsittämättömämpää on asian abstrahointi. Platon itse 
oli hyvin konkreettinen. Selitettäessä hänen tekstejään subliimeiksi 
myyteiksi kadotetaan niiden tosiasiallinen todellisuudentajuisuus. 
Nykyaikana, jolloin filosofit vain harvoin onnistuvat puhumaan tär- 
keistä asioista selkeästi, tarvitaankin mieleen palauttamista. Minkä- 
laista miesten sukupuolielämä oli, ja kuinka se liittyi filosofian ihan- 
teisiin? Platonin ajattelu on edelleen niin esimerkillistä, edistyk- 
sellistä, kirkasta ja läpivalaisevaa, että hänen filosofiansa tutkimista 
voidaan pitää riemukkaana paluuna erääseen kauan sitten mene- 
tettyyn tulevaisuuteen. 

Filosofian ja homoseksuaalisuuden pyhä avioliitto sisältää neljä 
kulmakiveä: 1) merkitysten oppiminen on kokemuksellista, 2) ymmär- 
täminen toteutuu parhaiten saman sukupuolen sisällä, sillä merki- 
tykset opitaan yhtäläisen kehollisen kokemusmaailman välityksellä, 3) 
merkitykset ovat sukupuolisidonnaisia ja 4) niinpä merkityksen pro- 
jektit, kuten filosofia, tiede ja taide ovat ylevöitettyä homoseksuaali- 
suutta. Platonin filosofiassa oli siis kyseessä nimenomaan homoseksu- 
aalisen kulttuurin kukoistus ja kunnia. Sen mukaisesti sosiaalisen 
elämän tärkeimmäksi tehtäväksi arvotettiin sukupuolen yhteisessä 
merkityskonstituutiossa kiteytyvän miesenergian uusintaminen. 

Tästä antaa kuvaa pedagogiikka: kasvatus samoin kuin koko 
älyllinen todellisuuskin oli kiinnitetty homoseksuaalisen rakkauden 
ympärille. Myös kreikan kielen sana paideia (naisia), joka tarkoittaa 
kasvatusta”, perustui poikarakkauden ideaan juontaen juurensa 
poikaa tarkoittavasta sanasta pais (moic). Poikarakkautta leimasi 
roolijako, mutta se ei ollut alistava eikä keinotekoinen. Sen sijaan suh- 
teen tuli olla viriili ja samalla pastoraali intellektuaalinen suhde, joka 
tähtäsi osapuolten hyvään ja jossa saavutettu asema ei perustunut 
olemukseen vaan saavutettuihin ansioihin. Kasvattajina toimivat vain 
henkisen ja ruumiillisen suorituskykyisyytensä osoittaneet miehet. 
Platon katsookin, että pederastinen suhde oli kiinteämpi ja läheisempi 
kuin miehen ja naisen välinen avioliitto, koska siihen liittyi sivistyk- 
sellinen tavoite, joka miehen ja naisen suhteesta puuttui.%6 Kasvatus- 
suhteen tehtäväjakoon liittyi, että rakastajan oli oltava rakastettua 
vanhempi; yleensä parinkin vuoden ikäero oli riittävä. Hänen oli oltava 
omassa toimessaan eettinen, esimerkillinen ja filosofiseen asenteeseen 
kannustava, kun taas rakastetun osana oli huolehtia riittävän moti- 
vaation ylläpidosta ja haasteen tarjoamisesta kasvattajalle. Platonin 
ajatusta kuvastaa myös tietty gay village -idean ennakointi. Sen 
mukaan kaupunkivaltiota olisi helpompi hallita, jos asukkaina olisi 
vain pederastisessa suhteessa eläviä miehiä.” Platonin teoriat pölik- 
sesta sisälsivät siis selkeän manifestin homoseksuaalisen valtion ja 
elämäntavan puolesta, mutta hänen utopioidensa seksuaalipoliittinen 
sisältö on jäänyt myöhempien valtioviisaiden sisälukutaidolta näky- 
mättömiin. Tämä platonisen homoyhteisön mahdollisuus on tullut aika 
ajoin esiin eräissä suljetuissa yhteisöissä, kuten luostarilaitoksen 
piirissä ja 1800-luvun lopun sekä 1900-luvun alun saksalaisessa mies- 
liikkeessä, jossa ne tosin saivat romanttis-dekadentin tulkinnan. 


Pederastia on etiikkaa 


Miehen elämänkaareen kuului olla ensin rakastettuna ja sitten rakas- 
tajana. Tätä kuvastavat parhaiten Sokrateen ja hänen ystäviensä suh- 
teet. Pederastista alkuperää oleva liitos kesti koko iän, ja sama mies 
saattoi olla yhtä aikaa sekä itseään nuoremman rakastajan aktiivinen 
rakastaja että oman mentorinsa rakastettu. Pelkän passiivisen roolin 
jatkumista aikuisiälle pidettiin filosofisen suhteen latistumisena. 
Pederastiaa edistävänä ympäristönä toimi varsinkin koulu, gymnasion 
(yvuvaoov), jonka liepeillä miehet saattoivat tavata poikia ja hakea 
heidän joukostaan rakastettua. Nuorten miesten suosion tavoittelemi- 
sesta käytettiin jopa metsästämiseen liittyviä metaforia, heitä suoras- 
taan jahdattiin, ja heitä houkuteltiin lahjoilla. Aivan kuten teologi 
Martti Nissinen todistaa, he olivat usein niin kiimoissaan, että poikia 
saattamassa piti olla miesorja, paidagögös (Taödöaymyöc), jonka tehtä- 

vänä oli varjella heitä hyväksikäytöltä ja epämääräiseltä seuralta.48 
Kaiken kohtuuden huomioon ottaen tämä olikin paikallaan. Urheilu- 
kentillä, joissa ruumiinharjoituksia suoritettiin alastomina, jouduttiin 
aikuisten sisäänpääsyä suorastaan rajoittamaan, eikä ollut puhetta- 
kaan, että kilpailut olisivat olleet avoimia naiskatsojille. Jo sana 
”gymnasion” merkitsi kreikan kielessä paikkaa, jossa ollaan alasti. 
Täsmällisesti ottaen antiikin filosofinen poikarakkaus ei ollut 
pederastiaa vaan efebofiliaa, eli nuorukaisiin kohdistuvaa rakkautta. 
Myös pederastia on usein virheellisesti sekoitettu pedofiliaan. Pedo- 
fiilin kiinnostus ei kohdistu sukukypsään nuorukaiseen vaan kehitty- 
mättömään. Tosiasiassa myös Platon halveksi lapsiin kohdistuvaa kiin- 
nostusta, ja hänen ”Valtiossa” ilmaisema ihanteensa oli se, että lapset 
kasvatettaisiin naisten hallitsemien kotitalouksien piirissä varhaisnuo- 
ruuteen asti. Vasta, kun nuorukaiselle alkaa kasvaa parta, hän voi 
siirtyä miesten koulutettavaksi julkisen elämän piiriin. Vaikka Platon 
ei nähnyt lasten synnyttämisessä eikä siittämisessä myöskään suurta 
itseisarvoa ja perhe oli hänelle vain valtion säätämä välttämätön paha, 
hänen ajatuksiaan ei voida tulkita kielteisiksi lapsia sinänsä kohtaan. 
Myös Sokrateella oli omia lapsia ja Ksanthippe-niminen vaimo, joka 
tunnetaan siitä, että hän miehensä filosofoimiseen kyllästyttyään 
tyhjensi hänen päähänsä täysinäisen yöastian. Niinpä Platonin filo- 
sofian pohjalta esitetyn nykyisenkään yhteiskuntakritiikin pohjana ei 
ole lapsi sinänsä vaan lapsen hankintaan liittyvä ideologia: perhe, 
lajinsäilytys sekä kilpailu ja niistä muodostuva naturalistinen kamp- 
pailu. Nykyinen filosofia onkin kurjaa juuri siksi, että se on organisoitu 
yksipuolisesti heteroseksuaalisen elämäntavan ja perheen ympärille, 
eikä aidolle poikarakkaudelle ole toteutumisen mahdollisuutta. 
Antiikin aikoina lasten seksuaalisuus ei ollut sellainen tabu kuin 
nykyisin. Synnyttihän neitsyt Mariakin Jeesuksen ollessaan vain 
neljätoistavuotias (mikä on toisaalta saattanut edistää neitseestä sikiä- 
misen myyttiä). Myös Platonin ajan yhteiskunnassa lasten ja nuorten 
seksuaalisuuteen suhtauduttiin avoimen luontevasti. Rakastettu saat- 
toi olla joskus hyvinkin nuori teini-ikäinen poika, mutta kyseisissä 
suhteissa ei nähty kielteisiä merkityksiä eikä tahdonvastaisuutta. 
Tällainen nuori oli tosin ikänsä puolesta jo aikuisuuden kynnyksellä 
muistuttaen yhtä hyvin pulmusen puhtoista Nathanin roolihahmoa 
televisiosarjasta Rueer as Folk kuin kukoistavimpaan kukkeuteensa 
puhjennutta adonista Oscar Wilden romaanista Teleny. Pidämmepä 
tästä tosiasiasta tai emme, joka tapauksessa Platonin aikalaiset to- 
distavat suhteiden olleen myös intohimoisia seksuaalisia suhteita. 
Muiden muassa Kharmides kertoo, mikä kohu syntyi, kun erityisen 
kaunis poika ilmestyi paikalle, jossa oli paljon miehiä koolla.50 
Homojen arvostelemista ei pidetä enää kovin muodikkaana, mutta 
uutisotsikoita valtaavassa namusetäjahdissa lienee edelleen kyse 
primitiivisen homokammon siirtämisestä perheen ulkopuolisiksi koet- 

tuihin tahoihin. Vihantäyteinen mieli etsiikin nyt homojen asemasta 
kohteekseen ”pedofiilin”. Huomionarvoista nykyajan pedofiiliskandaa- 
leissa on aikuisten oma asenne, jossa kanavoituu heteroperheiden 
sisäinen ahdistuneisuus ja insestisten yllykkeiden torjunta, kun isät 
rakastuvat tyttäriinsä ja äidit roikkuvat poikiensa munissa kiinni. 
Tämän kaiken keskellä kukaan ei kysy, minkälaista väkivaltaa homo- 
nuorille tehdään virallisen kasvatuskoneiston piirissä, kun heitä 
yritetään taivutella heteroseksuaalisen elämäntavan mukaisiin arvoi- 
hin ja käytäntöihin niin kouluopetuksessa kuin takapihojen akatemi- 
oissakin. Mutta platonisen mieskulttuurin suloisessa sylissä nuoret 
miehentaimet olivat turvassa ämmämafian vahingollisilta vaikutuk- 
silta. Suosittu poika oli monen rakastajan piirittämä ja saattoi valita 
useammasta kilpailijasta. Seksisuhteisiinkaan ei siis liitetty mitään 
halveksintaa, kunhan ne liittyivät ”hyvämaineisiin poikiin” (kaloi 
k'agathoi [kahdoi K'ayadoi]). Nämä suhteet olivat pitkäaikaisia, ja ne 
legitimoivat miesten toveruutta myös aikuisuudessa. Platonin Krei- 
kassa miesten seksillä oli osapuolten integraatiota edistävä merkitys, 
toisin kuin tässä nykyajan dekadentissa kulttuurissa, jossa miehet 
urheilevat ja saunovatkin vain järjestääkseen kiduttavia löylykilpai- 
luja, tuottaakseen toisilleen pahaa oloa ja todistellakseen, ettei heillä 
ole toisiaan kohtaan seksuaalisia intohimoja. Ponnistusten kohdistu- 
essa homososiaalisen identiteetin torjumiseen ei ole ihme, miksi 
nykyajan heteroseksualisoitu mies kuvataan tutkimustenkin taholla 
eräänlaiseksi puolipultsariksi ja surkioksi, ja miksi perheenisien 
haavoja renttuuden representaatioilla jatkuvasti suolataan. 

Sen sijaan Platonin Kreikassa filosofian näkeminen ”kilpailuksi” tai 
”peliksi” koettiin mielivallan (hyöris [0PBpicl) ilmaisuksi. Jos mies kävi 
filosofialla kauppaa, häntä kohtasi sama halveksunta kuin puhetaidon- 
opettajia, jotka ottivat opetuksistaan maksun. Yhtä lailla asennoi- 
duttiin prostituutiota harjoittaviin ”rattopoikiin” (pornoi [Töpvoi]). Teh- 
dessään rakkaudella kauppaa mies samastettiin ”naiseen, orjaan tai 
ulkomaalaiseen”, ja muiden muassa Aiskhines kertoo, miten tämän- 
tapainen peliteoreetikko menetti heti oikeutensa toimia julkisissa 
viroissa, ja häntä rangaistiin pikaisesti kuolemalla!51 


Panemisen filosofiaa 


Filosofit ovat uhranneet paljon aikaa ja vaivojaan kehollisuuden, 
lihallisuuden ja ruumiillisuuden selvittelyille, kun taas panemisen 
filosofiaa on tutkittu huomiota herättävän vähän. Panemisessahan 
kaksi tai useampia kehoja yhtyy, ja ihmiset tulevat, niin kuin Raama- 
tussakin kauniisti sanotaan, yhdeksi lihaksi. Panemisen myötä lähes- 
tytään kehollisen kanssakäymisen ydintä. Näin on, ajatellaanpa asiaa 
sitten homo- tai heteroseksuaalisen yhdynnän kannalta. 

Antiikin Kreikassa panemisen merkitykset olivat vähemmän yksi- 
löllisiä kuin aisti-iloisella 1800-luvulla, jonka kuluessa kyky, halu ja 
oikeus sukupuoliaktiin alettiin yhdistää yksilön eriytymiseen, subjek- 
tiksi tulemiseen, täysivaltaistumiseen sekä emansipaatioon säädyistä 
ja kirkosta. Kyseessä oli ihmisen omaa yksilöllisyyttä vahvistava akti. 
Eräin edellytyksin samaa voidaan sanoa kaikesta miesten välisestä 
seksistä aikakaudesta riippumatta, mutta Platonin Kreikassa miesten 
seksiin liittyi merkityksiä, jotka olivat myös päinvastaisella tavalla 
initiaatiomaisia. Vapautuminen tapahtui usein varta vasten järjeste- 
tyissä juhlissa, eikä niiden päämääränä ollut niinkään yksilöksi 
eriyttäminen kuin miehisen identiteetin vahvistaminen osaksi jo integ- 
roitunutta ryhmää. Seksuaali-identiteetti oli omalla tavallaan kollek- 
tiivinen, mistä antaa kuvaa sukupuolinautintojen toimeenpano. 

Muiden muassa Bethe, Cartledge ja Vanggaard kertovat kokonai- 
sista seksiorgioista, joilla oli tarkkaan säädelty merkitys sukupuoleen 
vihkimisen rituaaleina. Näissä miehuuskuntoisuuden pääsykokeissa 
hyveet ja sankaruus (arete [äpeti]), joiden uskottiin asuvan siemen- 
nesteessä, siirrettiin anaaliyhdynnän välityksellä aikuisuuden kynnyk- 
sellä oleviin miehiin.5? Näin heistä saatiin seksuaalisesti entistä suo- 
rituskykyisempiä, ja he olivat valmiita jatkamaan vanhemmilta mie- 
hiltä saamaansa filosofista kutsumustehtävää. Tapahtuman masku- 
liinisuutta kuvaa sekin, ettei rituaalin ihannepoika ei ollut hento ja 
tyttömäinen H&M-poika vaan hevossoria muistuttava atleettityyppi.5 
Samaa ilmentää myös Platonin oma nimi, joka sekin tarkoittaa viriiliä, 
leveäharteista miestä. 

Miesten seksi oli ja on anatomisten seikkojen vuoksi selvästi penis- 
keskeisempää kuin naisen ja miehen välinen seksi, ja siihen liittyy 
kaikkea, mitä miehet voivat tehdä, kuten runkata, naida ja ottaa 
poskeen. Esimerkiksi Martti Nissinen kertoo, että varsin suosittuja 
olivat niin sanottu reisiyhdyntä ja peniksen kiihottaminen käsin yhdis- 
tettynä molemminpuoliseen suuseksiin.54 Heterot, jotka ovat tulkin- 
neet tilannetta omasta lähetyssaarnaajanäkökulmastaan, ovat kenties 
luoneet miesten välisestä seksistä liian panokeskeisen kuvan. Olles- 
saan monipuolisempaa miesten seksi ei ollut suinkaan vähemmän 
fantastista, hekumallista tai heikommin innostavaa kuin heteroseksi. 

Miesten välisen seksin ensisijainen ja ainoa tarkoitus oli kruunata 
edistys filosofisen opinkäynnin tiellä, mutta sivuseurauksenaan se 
saattoi tuottaa mielihyvää myös heteromiehen tai -naisen rooleja 
varten. Nekin miehet, joiden elämänkaaressa heteroseksuaalisuus 
näytteli jotain osaa, olivat oppineet, miten miehen saattoi kokea omana 
rakastajanaan. Onkin sanottava, ettei naisen kanssa puuhailussa voi 
oikein onnistua, jos ei ole ensin maannut toisen miehen kanssa 
selvittääkseen, miltä miehen kanssa oleminen tuntuu. Toisaalta monet 
heteronaiset tunnustavat, että he mielellään panisivat omia avio- 
miehiään, jos heillä vain olisi, millä tehdä se. 

Miesten seksi oli symbolista interaktiota parhaimmillaan, kun eleet, 
vuorovaikutus ja kieli voitiin koodata yhteiseen kokemusmaailmaan. 
Se oli oman itsen löytämistä, sukupuoleen samastumista ja itsetunte- 
muksen haaste. Tässä kaikessa ruumiin kokemuksilla oli tärkeä osa, 
kun koulutettava oppi sanojen ”nautinto”, ”taivaallisuus”, ”intohimo” ja 
”täyttymys” merkityksen. Sukupuolen sisällä voidaan puhua erään- 
laisesta ”kieliuniversalismista”. 

Vaikka miesten välisen rakkauden pontimena olivat muita kiinty- 
myksen muotoja enemmän juuri kauneuden yleispätevät ideat, plato- 
ninen rakkaus ei ollut ”epäpersoonallista”.55 Sukupuolinen rakkaus sai 
voimansa hyveen, viisauden ja kauneuden ideoista, mutta todellistu- 
akseen tämänpuoleisuudessa rakkaudella piti olla lihallinen kohde. On 
vaikea ajatella, että esimerkiksi Sokrateen rakkaus oppilaitaan koh- 
taan olisi ollut jollakin tavoin ”persoonan kieltävää”. Sen sijaan 
rakkauden yleispätevästä luonteesta seurasi, ettei rakkaus koskaan 
voinut kohdistua vain yhteen nuorukaiseen vaan mahdollisimman 
moneen, joskus suorastaan kaikkiin, mikä oivallisella tavalla valaisee 
myös homoseksuaalisen rakkauden olemusta. 

Platonille ideat olivat tuonpuoleisia, mutta transsendentti oli hä- 
nelle transparentti, eli ”läpivalaiseva” tai ”läpinäkyvä”. Kauneus sai 
ilmaisunsa kauniiden poikien vartaloissa, joissa näkyvän kauneuden 
aistiminen ohjasi aste asteelta materiaalisen maailman objekteista 
kohti kauneuden itsensä ymmärtämistä. Taivaallisella tiellä etenemi- 
nen oli tietenkin mahdollista vain filosofian osoittaessa suuntaa. 
Induktiivisen tai deduktiivisen päättelyn asemasta Platonin menetel- 
mänä voidaankin pitää abduktiota, jossa kontemplatiivinen viisaus ja 
aistien kautta hankittu varmuus vahvistivat toisiaan. Niinpä myös 
ymmärtäminen oli aina kokemuksellista, ja näin sanoessani en puhu 
vain teoreettiselta vaan myös käytännöllisen elämän kannalta. 

Olen itse ja omakohtaisesti toteuttanut aistillisen ja ideaalisen 
yhdistävää platonista rakkautta, mikä Platonin termein ilmaistuna on 
”perehtymistä rakkauden suuriin mysteereihin”. Olen saanut mysti- 
sessä yhtymyksessä katsella, tuntea ja maistaa ideoiden puhtaita 
muotoja. Olen silmittömän kiihkon vallassa syleillyt ja hekumoinut 
kauneuden sulaa täyteläisyyttä. Olen ratsastanut parivaljakolla ja 
nauttinut rakkauden ambrosiaa ja nektaria kuin jumalten seurassa 
konsanaan. Olen antanut intohimon lähteiden pulputa ja suitsuttaa 
elämän raikasta eliksiiriä. Olen kohonnut kerubien ja serafien lah- 
joittamin siivin, ja rakkauden jäntevällä aseella olen astunut into- 
himon syvyyksiin: aina nautinnon perimmäisille äärirajoille ja äärim- 
mäisille perukoille asti. Mutta täydellisen tyydytyksen on minulle 
suonut vasta filosofinen yhtyminen kauneuden ideaan itseensä sekä 
siitä seurannut jatkuvan kyltymättömyyden tunne. Eikä mikään 
näistä enkelten lahjoittamista nautinnoista olisi toteutunut tai käynyt 
päinsä ilman rakastavien miesten ystävyyttä. 

Mitä filosofia on? 


Edellä esitetyn pohjalta voidaan esittää kysymys, mitä platonisen 
rakkauden inspiroima filosofia minun mielestäni on? Vastaan kysy- 
mykseen seuraavasti: filosofia on samaa sukupuolta olevien ihmisten 
yhteiseen kokemukselliseen merkityskonstituutioon perustuvaa yhteis- 
ymmärrystä ja pyrkimystä käsitteelliseen selkeyteen sekä ideoiden 
oivaltamiseen. Parhaimmillaan se on Platonin kuvailemaa kontemp- 
laatiota ja eräänlaista mystisen hartauselämän harjoittamista. Filo- 
sofian muodoksi sopii luontevimmin sokraattinen dialogi, sillä mono- 
logimaisella filosofian opettamisella on ollut lähinnä kielteinen vaiku- 
tus filosofian olemukseen. Filosofian koulukuntaistuminen paradig- 
maattiseksi ja disipliininomaiseksi tieteeksi onkin seurausta juuri 
siitä, että filosofiaa on opetettu oppiaineena yliopistoissa. Kun aka- 
teemisen filosofian piirissä on korostettu filosofian oppisisältöjä, se on 
esineistynyt järjestelmäkeskeiseksi asennemuokkaukseksi ja julis- 
tusmaiseksi kilpailuksi kannattajista, mikä vastaa myös heteroseksu- 
aalisen arvomaailman suorituspainotteista ja naturalistista asennetta. 
Tieteellisissä tarkasteluissa Platonin filosofian henki on ymmär- 
retty usein väärin, ja hänen tutkimisessaan on keskitytty joko sys- 
teemiteoriaan tai hänen sanojensa yksityiskohtaiseen selittämiseen. 
Vaikuttavinta, mitä nykyaikainen sukupuolisuuden tutkimus on saa- 
nut aikaan, on se, että nykyään myös sukupuoliasioista osataan 
keskustella ”asiallisesti”. Ennen oli tapana, että papit, piispat ja muu 
lukeneisto varasivat epäasialliset keinot yksinomaan itselleen. Tästä 
johtuvan koston pelossa seksuaalivähemmistöt taivuteltiin vaatimaan 
asiallista argumentaatiota sekä itseltään että toisilta. Samalla ne 
pakotettiin jo etukäteen luopumaan samoista retorisista keinoista, 
jotka ennen olivat ominaisia homojen vastaisille liikkeille. Tilalle ovat 
astuneet filologiset ja teologiset sananselittäjät, jotka ovat kiskoneet 
antiikin jättiläisiltä ja heidän oppilailtaan hampaat suusta. 
Keskustelun melskeisiin uitettu asiallisuusvaatimus on osoittautu- 
nut salakavalasti myös argumentaatioresurssien rajoittamiseksi ja 
niiden mahdollisuuksien kaventamiseksi, joilla totuus saadaan julki. 
Tehokasta on, että seksuaalivähemmistöt eivät nykyään ainoastaan 
tyydy asiallisen keskustelun puitteisiin, vaan ne on suorastaan ehdol- 
listettu vaatimaan asiallisuutta opettamalla, että asiallisuus on 
jokaisen ihmisen oma etu! Tämä kiitetty kehitys on merkinnyt semant- 
tisten voimavarojen pienentämistä, kielen ja kulttuurin köyhtymistä, 
yleistä merkityspulaa ja eri elämäntapoihin liittyvien erojen epäterä- 
vöitymistä, kun ketään ei saa selvästi kehua, eikä ketään saa haukkua 
lyttyyn. Onneksi Platonin filosofia on niin kirkasta ja kukoistavaa, niin 
pohjattomasti uusiutuvaa ja tyylipuhtaasti puskuroitua, ettei sen 
viisaus koskaan tyhjene tähän. Platonista riittää luettavaa vielä kauan 

sen jälkeen, kun sekä hänen kriitikkonsa että puolustajansa, niin 
vastustajat kuin taustatuenkin etsijät, ovat haihtuneet taivaan tuuliin. 

Suhtautuminen homoerotiikkaan ilmentää filosofian avoimuutta ja 
keskustelukykyisyyttä. Ei ole tavatonta, että nykyaikainen filosofi rat- 
sastaa julkisuuden valokeilaan homoesteettisen pukeutumisen kautta 
poikarakkaudesta laulaen. Ei ole harvinaista, että vanhemmat tiedus- 
televat jälkeläisiltään: ”Poikani, ovatko ne filosofit siellä yliopistolla 
varmasti naimisissa?” 

Homoesteettistä spiritualitettia vastaan on tätä nykyä hyökkäilty 
lähinnä kahdelta suunnalta. Toisaalta asialla ovat olleet niin sanotut 
näennäistranssendentalistit, jotka ovat noudattaneet opetuksissaan 
viisauden rakkauden ja aistillisen rakkauden erottelua ja joiden kau- 
pittelema ideologia yhdistyy kristillisten eheytysliikkeiden maailman- 
kuvaan. Toiselta puolen ovat oppositioasemassa olleet naturalistit ja 
pragmatistit, joiden harjoittama valtafilosofia on samastunut hetero- 
seksuaalisen massakulttuurin arvoihin riistäen filosofialta miesten 
välisen rakkauden ja henkisten päämäärien yhteenkuuluvuuden. 
Naturalismi ja pragmatismi näyttäytyvätkin lähinnä heteroideologi- 
oina, joiden kautta heteroseksuaalisen merkitysuniversumin sovinnais- 
arvot yhdistetään käytännön kysymyksiin. Kaj Kalin on sanonut 
sattuvasti, että ”jos virallista arvostusta nauttiva heteroseksuaalisuus 
on empirismiä, on siihen vertautuva homoseksuaalisuus fenomeno- 
logiaa.”57 Tiedeyhteisöä hallitsevien perinteiden seksistisyys on kirjoi- 
tettu filosofisten asenteiden sisään. 

Tämä näkyy myös Platonin filosofian tutkimisessa. Platonia on 
elättänyt juuri hänen kiistanalaisuutensa ja se, mitä hänen tutkimi- 
sensa kautta oikeastaan artikuloituu. Hänen kiinnostavuutensa motii- 
vit ovat meille yhtä ilmeiset kuin ne ovat hänen tutkijoilleen piilo- 
tajuiset. Käytännöllisille arvoille elämänsä perustava filosofi on tyy- 
pillinen välitilan eksistentti. Heteroseksuaalisen tutkijan intressit ovat 
filosofiset, mutta hänen lihansa vetää kohti maallista, materia(a) ja 
naista, eikä hän koskaan pysty tavoittamaan filosofisissa pyrkimyk- 
sissään sellaista myytinomaista täydellisyyttä, joka oli muiden muassa 
Platonille tyypillinen. Rakentamalla myyttisen kertomuksen päälle 
oppirakennelmia heterofilosofi ei myöskään pysty kuvailemaan rak- 
kauden universaalia olemusta sellaisella tavalla, joka oli ominainen 
esimerkiksi Marsilio Ficinolle. 

Rakkauden filosofiaa 
Pontus Wiknerin tapaan 


Kristuksen kirkastuminen elämässä 


Ruotsalainen Carl Pontus Wikner oli platonistinen mystikko, filosofi ja 
kirjailija, jolla oli laaja vaikutus Pohjoismaiden kulttuuriin viime 
vuosisadan lopulla. Hän oli hegeliläisen metafysiikan kriitikko ja suo- 
sittu luennoitsija, joka tuli tunnetuksi omaperäisenä rakkauden filo- 
sofina. Wiknerin kirjoittama tunnustuskirja uskonnollisen rakkauden 
merkityksistä kilpailee nykyään tasavertaisesti Augustinuksen Tunnus- 
tusten kanssa. 


Sinetöidessään Psykologiset tunnustuksensa viideksikymmeneksi vuo- 
deksi Uppsalan yliopiston arkistoon filosofian dosentti Pontus Wikner 
halusi varmistaa, että hänen pohdintansa homoerotiikan, uskonnon ja 
filosofian suhteista säilyisivät pahimpien vainojen yli ja saisivat 
asianmukaisen käsittelyn parempien aikojen koittaessa. ”Armollinen 
Luoja, anna nopeammin siivet niille vuosituhansille, jotka erottavat 
tämän päivän siitä päivästä!”, kirjoittaa hän muistiinpanoissaan. Oli 
vuosi 1887. Kun Wiknerin tunnustuskirja vuonna 1971 julkaistiin, siitä 
tuli ruotsalaisen gay-liikkeen piirissä lähes yhtä suosittu ja laajasti 
viitattu lukemisto kuin hänen filosofiset tutkielmansa olivat olleet 
yliopiston piirissä. Wikner tuskin saattoi aavistaa, että hänen kirjoi- 
tuksensa julkaistaisiin joskus myös Internet-muotoisena verkkoversi- 
ona. Eero Balkin hiljattain ilmestynyt suomennos perustuu ruotsin- 
kieliseen alkutekstiin Psykologiska självbekännelser. Meidän aikamme 
näkökulmasta hieman oudoksuttavaa on, että Wikner puhui homo- 
seksuaalisuudesta psykologisena ja teologisena kysymyksenä, vaikka 
ihmisen seksuaalisuus ei ole luonnehdittavissa niinkään psykologiseksi 
”mielen ilmiöksi” vaan pikemminkin ihmisten väliseksi merkitys- 
suhteeksi, jonka kautta välittyy erilaisia elämäntapoja ja arvovalintoja. 

Wikner kertoo rakastuneensa useita kertoja toisiin miehiin ja poi- 
kiin aina teini-ikäisestä asti. Koska ympäröivä yhteiskunta teki hänen 
elämästään piinallista ja vaikeaa, hänen liikkuva älynsä joutui ratko- 
maan filosofisen poikarakkauden ja kristinuskon ristiriitoja kaikin 
käytettävissä olevin keinoin. Wikner oli syntynyt vuonna 1837. Hän 
kouluttautui huolellisesti Platonin ja Plotinoksen oppeihin sekä oman 
opettajansa, C. J. Boströmin, idealistiseen metafysiikkaan, joka oli su- 
kua Hegelin maailmanjärjestykselle. Wiknerin kirjoitukset käsittelivät 
paitsi tieto-opillisia ongelmia, erityisesti Kristus-rakkauden luonnetta. 

Hänen tärkeimpiä teoksiaan ovat Om egenskapen och närgränsande 
tankeföremäl (1880), Platon (1867), Tankar och frägor inför Mennis- 
kones son (1872) ja Tidsexistens apologi (1888). Wikner tunnettiin 
rakkauden rajoja koettelevista elämäntavoistaan, eikä Uppsalan umpi- 
pömpöösi akatemia-aateli suostunut koskaan nimittämään Wikneriä 
vakituiseen virkaan. Pysyvän nimityksen hän sai myöhemmin Kristi- 
anian yliopistosta, Oslosta. Muutamaa vuotta ennen vuonna 1888 
tapahtunutta kuolemaansa Wikneristä tuli filosofian professori, joten 
kaikki oli tältä osin kunnossa. 

Pontus Wiknerin kauaskatseinen huoli maailman hitaasta muut- 
tumisesta saattaa herättää ansaittua sympatiaa, mutta huolestuttavaa 
hänen pohdinnoissaan on edelleenkin se kulttuuriympäristön määrää- 
mä itsesensuuri, jonka mukaisesti Wikner muotoili ajatuksensa teo- 
logian ja psykologian, noiden kristillistä heterojärjestystä legitimoivien 
tieteiden, tunnustukselliseen kaapuun. Muistiinpanojen nimi oli siis 
enemmänkin ajankuvaa heijasteleva kuin osuva. 


Kristus-rakkauden luonne 


Uskonnon ja erotiikan suhde on vuosisatojen kuluessa heijastellut 
kyseisten aiheiden yhteenkuuluvuutta mutta myös ristiriitaisuutta. 
Niiden välisestä jännitteestä on syntynyt kaunista runoutta ja filo- 
sofisia klassikoita. Toisaalta ne ovat hyödyntäneet ja sisältäneet myös 
huomattavaa sublimaatiota. Moni homo ja lesbo on Wiknerin tavoin 
liisteröinyt itsensä kristilliseen kinasteluun siitä, onko rakkauksia yksi 
vai monta. Opillisen dogmatiikan pimeydessä vaihtoehdot ovatkin 
olleet vähissä. Tarkemmin sanottuna niitä oli alun perin vain kaksi, 
mikä saattaa houkutella ajattelemaan, että kyse oli eri sukupuoliin 
kohdistuvasta rakkaudesta. Kristillisen käsityksen mukaan korkeinta 
rakkautta oli kuitenkin Jeesus-rakkaus, joka oli pelkästään henkistä ja 
eteeristä ja jonka tuli olla kaikkea intohimoa vailla, kun taas aistillisen 
rakkauden toteutumisyhteydeksi asetettiin lihallinen yhtyminen nai- 
seen. Millekään homoseksuaalisuudelle ei tässä kuviossa ollut tilaa. 
Kiintoisaa Wiknerin ajatuksissa on edelleen se, että hänen mieles- 
tään filosofiassa ja uskonnossa, näissä henkisen elämän toteutumis- 
yhteyksissä itsessään, on jotain homoerotiikalle ominaista ja nimen- 
omaan homoseksuaalisuuden olemukseen liittyvää. Wiknerin kannalta 
kristilliseen oppiin sisältyvä Jeesus-rakkaus ei mitään muuta ollut- 
kaan kuin ylevöitettyä homoseksuaalisuutta. Omasta puolestani olen 
pitkään ollut sitä mieltä, että kristillinen ajatteluperinne, tiede, filo- 
sofia ynnä muu hymistely ”filosofisesta heräämisestä” ja ”henkisyy- 
destä” ovat perimmältään sublimoitua homoseksuaalista rakkautta, 
joka perustuu samaa sukupuolta olevien ihmisten kokemukselliseen 
yhteenkuuluvuuteen ja merkitysten yhtäpitävyyteen. Tässä mielessä 

uskovaisten ja pappien puheet ovat paljastavia, mutta annetaanpa 
filosofi-Wiknerin lausua asia omalta kannaltaan. Hänen ajattelussaan 
rakkaus Kristukseen sai myös konkreettisen sisällön: 


Minun on puolestani sanottava, että jos Kristus olisi ollut nainen, 
en olisi koskaan voinut rakastaa häntä. Uskolleni hän oli syntien 
sovittaja, mutta tunteelleni hän oli nuori kaunis mies, jonka syliin 
haluaisin sulkeutua: hänen ehtoollisensa oli meidän ruumiit- 
temme yhtyminen. Luoja tietää, että siinä ei ollut mitään epä- 
siveää: muuten minun olisi tunnustettava, että jotain epäsiveää on 
kaikessa siinä tunteessa, joka ei ole pelkästään antaumuksellista 
uskollisuutta, vaan todellista rakkautta.! 


Vaikka Wiknerin tekstit ovat kristillisten rakkausrepresentaatioiden 
leimaamia, hänen mystisen yhtymyksensä todellinen luonne tulee 
selvästi osoitetuksi. Nähdäkseni vain homoerotiikan valossa voidaan 
ymmärtää Wiknerin mystiikalle ominaista idealismin yhdistymistä 
naturalismiin teoksissa Naturens förbannelse (1866) ja Undersökningar 
angäende den materialistiska verldsäskädningen (1870). Tätä kautta 
voitaneen ymmärtää myös Wiknerin irtautumista varhaisen opetta- 
jansa idealistisesta filosofiasta. Kristus-rakkauden materialisoiminen 
oli homoseksuaalisen rakkauden lihallista toteuttamista. Voidaan vain 
kuvitella, minkälainen maailma olisi, jos Wiknerin fantasioima hur- 
moksellis-transsendentaalinen suukko-Jeesus olisi aikoinaan kävellyt 
myös homofobioistaan tunnettua apostoli Paavalia vastaan. Juuri 
Paavalin homokielteisyyteen viitaten on kristillisen kirkon piirissä 
myöhemmin tehty tarkka raja seksuaalisen rakkauden ja niin sanotun 
lähimmäisenrakkauden välille. Sen mukaisesti Jeesuksen rakkaus 
oppilaisiinsa on mielletty pelkäksi seksuaalisia intohimoja vailla ole- 
vaksi agape-rakkaudeksi erotuksena lihallisemmasta eros-rakkau- 
desta. Tosiasiassa tämä jaottelu on veteen piirretty viiva ja heijastelee 
rakkauskäsityksissä vallitsevaa hajaannusta, jonka mukaisesti seksu- 
aalisen rakkauden ja henkisemmän rakkauden yhteys on kielletty elä- 
män arkikäytäntöjen piiristä. Tämän torjunnan taustalla vaikutti yri- 
tys kiistää homoseksuaaliseen elämäntapaan liittyvä arvojärjestys, 
jossa filosofiset päämäärät hallitsevat käytännöllistä elämää. 
Kristillisten kirkkojen peittely-yrityksistä huolimatta homoseksu- 
aalisuus on esitetty Jeesuksen persoonan yhteydessä useasti myöhem- 
minkin. Homo-Jeesuksen olemme nähneet esimerkiksi Elisabeth 
Ohlsonin Kristus-valokuvissa, joissa hänet esitetään seksuaalivähem- 
mistöliikkeen aktivistina. Ikävää on, että kirkollisen propagandan vai- 
kutuksesta on miesten välisestä rakkaudesta jäänyt jäljelle vain typis- 
tetty henkinen osa samalla, kun homoseksuaalinen arvo- ja merkitys- 
universumi antiikin perinteen mukaisena kokonaisuutena on uitettu 
syrjään. Filosofian perustumista poikarakkaudelle ei voi huomata enää 

mistään. Juuri tämä lienee avannut menestymisen mahdollisuuden 
heteroseksuaalisesti motivoituneelle filosofialle niin, ettei mainitusta 
henkisyydestäkään ole jäljellä muuta kuin kilpailevien heterotieteen- 
harjoittajien keskinäinen vallanahneus ja lapsiperheiden keittiö- 
keskustelua muistuttava valittelu naisen asemasta tieteessä. Myös 
homojen edunvalvojaksi ilmoittautunut feminismi on vain vahvistanut 
heteroseksuaalista arvouniversumia silloin, kun se on kiistänyt suku- 
puolieron — tai kun se naisten asialle omistautuessaan on kääntänyt 
kylkensä miesten tieteen homoseksuaaliselle luonteelle. Tämä on va- 
hinko sikäli, että mitäpä muuta naistenkaan vimmaisuus ilmentäisi 
kuin sukupuolieron tosiasiallista vaikuttavuutta ja ”naisten tieteen” 
lesbolaista luonnetta. 


Aidosti sokraattinen 


Wiknerin ajatukset ovat vuosien saatossa osoittautuneet paljon radi- 
kaalimmiksi kuin Suomessa paljon tutkitun ja oman aikansa ”kult- 
tuuriradikaalina” pidetyn Rolf Lagerborgin näkemykset, jotka keskit- 
tyivät esimerkiksi avioliittoinstituution kyseenalaistamiseen. Nyky- 
aikana Lagerborgin ajatuksia on syytä pitää varsin kesyinä ja sovin- 
naisina; ne kun liittyivät lähinnä heteroseksuaalisen parisuhteen 
kysymyksiin ja käsittelivät asioita vain heteroseksuaalisen arvomaail- 
man sisällä. Sen sijaan Wikneriä voi suositella koko sille suurelle 
tiedeyleisölle, joka ymmällään ja ymmärrystä vailla pähkäilee trendi- 
filosofien muotoileman Sokrates-kitschin merkitystä. Wikner oli aidosti 
sokraattinen filosofi sikäli, etteivät hänen puheensa poikarakkaudesta 
jääneet kliseiden tasolle, vaan hän vei alkuperäiset ajatuksensa perille 
asti. Seuraava tunnustuksellinen katkelma lähestyy jo kirkkoisä 
Augustinuksen nimenomaisia Tunnustuksia — sortumatta pitämään 
filosofialle voimaa antaneita kokemuksia paheellisina: 


Ollessani 31:n vanha jouduin Tukholmassa hotellissa samaan huo- 
neeseen 16-vuotiaan pojan kanssa, luonnollisesti ennestään tutun. 
Olimme jo käyneet nukkumaan vuoteisiimme, kun hän nousi ylös 
ja suuteli otsaani seisten vuoteeni päässä. Sitten hän istuutui 
sängynreunalle, ja lopuksi kävi niin, että hän ryömi viereeni 
peitteen alle ja syleili minua intohimoisesti. Molemminpuolinen 
kosketus kävi vihdoin mahdollisimman läheiseksi: keskeytin sen 
ennen kuin odotettavissa oleva teko oli tehty. Kolme kuukautta 
myöhemmin teko kuitenkin vietiin loppuun Uppsalassa. Jouduin 
sitten ahdistuksen valtaan — puoleltani mukana ei ollut todellista 
rakkautta — ja vannotin poikaa, ettei tällaista enää tapahtuisi. 
Itsekin vannoin samanlaisen valan. Tämä vala ei kuitenkaan 
pitänyt kauan. Se rikottiin, ja pitkän aikaa sukupuolisuhteemme 

uudistui kerta toisensa jälkeen, pitemmin tai lyhyemmin välein. 
Tämä poika rakastui minuun kovasti, ei kuitenkaan niin, että 
olisin antanut hänelle korkeimman rakkauteni: se kuului silloin 
toiselle pojalle ja myöhemmin eräälle opiskelijalle.? 


En voi väittää vastaan. Wiknerin esittelemä live-Platon tyydyttäisi 
siveydellään myös kreikkalaiselle antiikille ominaisen poikarakkauden 
parhaat ihanteet. Mutta Wikner oli sikäli omituinen yliopistohomo, 
että hän oli samalla mitä uskomattomin naistenmies. Niinpä Wikner 
solmi avioliiton 36-vuotiaana naiden erään entisen ystävänsä, jota hän 
ei koskaan rakastanut, vaan jota hän kertoo kosineensa pelkästä koh- 
teliaisuudesta. Sanojaan säästämättä hän kuvailee tapahtumia näin: 


[Klun ensikertaa astuin huoneeseen, jossa vaimoni jo makasi 
aviovuoteella, koin suunnilleen samaa kuin jos näkisin oman 
kuolinvuoteeni. Ja vaikka olenkin hänen kanssaan useita kertoja 
tyydyttänyt puhtaasti ruumiillisen sukuviettini, ei siihen liittynyt 
minkäänlaista hellyydentunnetta. Hänen läheisyyteensä aviovuo- 
teessa vaikutti hermostoonikin niin luotaantyöntävästi, että ma- 
kasin valveilla öisin ja kuuntelin jotenkin epämiellyttävän pelok- 
kaana hänen hengitystään suunnilleen kuin vieressäni oli maan- 
nut hirviö [...].3 


Wiknerin toteamus on peittelemättömän lohduton kuvaus eräänlai- 
sesta pakkoavioliitosta, jonka keskellä hän päätyi elämään, mutta tuon 
ajan olot huomioon ottaen se on kenties ymmärrettävä ja rehellisyy- 
dessään uskottava. Avioliitto olikin Wiknerin kannalta onneton, mutta 
hänen puolisonsa mukaan aivan tavallisen onnellinen. Tämä puo- 
lestaan herättää kysymyksen, kuinka epärehellinen tai olojaan tie- 
dostamaton naimisiin naitettu avio-orja saa olla. Liitto ei siis ollut 
hyväksi kummallekaan osapuolelle. Wiknerin makaaberit ”tunnus- 
tukset” muuttuivatkin tosikkomaisuudessaan jopa hersyviksi ja ete- 
nivät vakavuuden ja lennokkuuden rajamaille niin, että vertailu- 
kohdan hänen kilvoittelukuvauksilleen tarjoaa enää mielikirjailijani 
William S. Burroughs. 


Triseksuaali 


Vaikka Wiknerin avioliitossa olivat kaikki helvetin ainekset, ei hänen 
seksuaalisuutensa dekadenssitilaa tarvitse demonisoida sen enempää 
kuin Kaj Kalin tekee verkkokirjassaan Sivuikkuna. Hän sanoo näin: 
”Jospa kohtalokas 1860-luvun nimeämisprosessi repi Eros-jumalalta 
irti hänen kaksi siipeään, homo- ja heteroseksuaalisen? Siivetön bii, 
Eroksen lempilapsi, etsii siipiä ja sovittelee yhtä kerrallaan. Lentoon 

hän ei pääse, mutta karkuun hän kipittää nopeasti. Takaa-ajajina 
hetsku ja gay, sulassa sovussa, yhteisen kohtalonsa yhdistäminä.”4 
Maallisen ja taivaallisen rakkauden kahtiajaossa lieneekin kyse 
tietystä bipolaarisen seksuaalisuuden esittämistavasta. Mutta nyky- 
aikana siitä erottuu myös tiedepoliittinen puolensa. Se johdattaa 
kysymään, mitä muuta edellä sanottu olisi kuin kuvaa modernista 
normaalitieteenharjoittajasta filosofisten puuhiensa parista yllätet- 
tynä. Rakkauksia on siis edelleenkin eroksen ja agapen tavoin kaksi, 
mutta niiden nimet ja kohteet ovat jotakin muuta kuin kristillinen 
perinne on opettanut. Platonin ajattelua seuraten ihmisellä on valitta- 
vanaan maallinen eli heteroseksuaalinen ja taivaallinen eli homoseksu- 
aalinen rakkaus, ja niihin liittyen hän voi viettää joko pragmaattista 
tai filosofista elämää. 

Aivan samalla tavoin kuin Platon oli kieltäytynyt luovuttamasta 
käytännöllisten päämäärien sanelemalle elämälle suurta arvoa, 
Wikner päätyi suorastaan vastustamaan rakkauden maallistunutta 
luonnetta. Hän piti miehen ja naisen rakkaussuhdetta siinä määrin 
synnin ja saastaisuuden turmelemana, että avioliittokin oli suotu 
ihmisille välttämättömänä myönnytyksenä ”heidän sydämensä kovuu- 
den vuoksi”. Hän siis näki heteroseksuaalisessa suhteessa lähinnä 
filosofisen elämän vastakohdan tai epäarvon, ja avioliitossa eläviä 
kristittyjä hän piti niin paheellisina, että heidän sydämensä täytyi olla 
kuin piitä: kylmettyneitä ja kyvyttömiä ottamaan vastaan aitoa 
Kristus-rakkautta! Vaikka heteroseksuaalisista ihmisistä ei voinut 
tulla Kristuksen todellisia seuraajia, heille oli suotava lievityksenä 
avioliitto, jossa he voisivat jäljitellä Jeesuksen ja hänen miesoppilai- 
densa rakkautta ja omistautua Kristuksen palvelemiselle omassa, 
sinänsä vaillinaisessa elämäntavassaan. 

Wiknerin esittämien rakkauspohdintojen valossa mielenkiintoista 
on se, olisivatko myös Kierkegaard ja Nietzsche voineet paljastua 
selvemmin homoseksuaalisiksi ajattelijoiksi, jos hekin olisivat tarttu- 
neet avioliiton tarjolla olleeseen koukkuun. Itse en pidäkään heidän 
päätöstään jättäytyä avioliiton ulkopuolelle ainoastaan sellaisena 
”epäonnistumisena” kuin usein on väitetty, vaan kenties siinä näkyy 
myös tietoinen kieltäytyminen heteroseksuaalisesta elämäntavasta, 
mikä tuotti heidän kynästään merkittävää eksistenssifilosofiaa. 

Varmaa sen sijaan on, että nykyaikana on vaikea saavuttaa edes 
keskikukoistavaa filosofiajulkisuutta ilman viittauksia homosensua- 
listiseen Sokrates-meininkiin. Iloksemme Pontus Wikner löytää tai- 
vaallisten demoniensa keskeltä myös jotain hyvää. Hän päättää 
tekstinsä näin: 


Se, ettei Jeesuksella koskaan ollut morsianta, mutta sen sijaan 


rakastaja nuorukaisten joukossa, on kristinuskon ainoa piirre, 
joka vastaa luonnollista rakkaudentunnettani, samoin kuin 


257 


juutalaisuudessa ainoa vastaava piirre on, että Daavid saattoi 
laulaa Joonatanista: ”Rakkautesi oli minulle ihmeellisempi kuin 
naisen rakkaus.” Näistä piirteistä olen kiittänyt Jumalaa ja kiitän 
vieläkin. 5 


Jeesus Kristus homoseksuaali 


Wikneriä inspiroi voimakkaasti Jeesuksen persoonallisuus. Hänen voi- 
daan sanoa myös samastuneen Jeesus Nasaretilaisen elämänkohta- 
loon, mihin luultavasti vaikuttivat hänen omat kokemuksensa. Kris- 
tuksen kärsimyshistoria onkin ollut myös monien homoseksuaalisten 
taiteilijoiden aiheena. Varsinaisesta Kristus-kompleksista Wiknerin 
kohdalla ei voida kuitenkaan puhua. Merkittävästä omakohtaisuu- 
desta huolimatta hän säilytti teksteissään ja tulkinnoissaan tietyn 
etäisyyden aiheeseensa ja pyrki lähestymään kysymyksiä objektiivi- 
sesti ulkoa päin. Tämä koskee erityisesti hänen kykyään nähdä kristin- 
uskon yli: sen omiin motiiveihin. 

Wikner lienee kaikkien aikojen ensimmäisiä filosofeja, joka tulkitsi 
Jeesuksen persoonaa homoseksuaaliseksi kaikissa niissä yhteyksissä, 
joissa Jeesus oli totuttu aiemmin näkemään: uskonnonperustajana, 
julistajana ja kansalaisaktivistina. Tämä ei tietenkään alentanut Jee- 
suksen arvoa myöskään pelastajana tai vapahtajana Wiknerin omissa 
silmissä. Hänen tulkintansa tekivät Jeesuksesta entistäkin merkityk- 
sellisemmän sankarihahmon. Vaikka Wiknerin myötävaikutuksesta 
suuri osa yliluonnollista karismaa varisikin pois Jeesus Nasaretilaisen 
yltä, Jeesuksen elämänhistoriaan jäi paljon sellaista kiehtovaa ainesta, 
joka on myös syvemmän analyysin aihe. Mitä merkitystä Wiknerin 
esittämillä tulkinnoilla voi olla nykypäivänä? 

Viittauksia Jeesuksen homoseksuaalisuuteen saattaa löytää Wik- 
nerin tekstien lisäksi myös Uuden testamentin ulkopuolelle jätetystä 
Tuomaan evankeliumista yhtä hyvin kuin Pier Paolo Pasolinin elo- 
kuvasta Matteuksen evankeliumi (1964), joka hyödynsi lisäksi Raama- 
tun tekstikokonaisuuden ulkopuolelle jätettyjä apokryfikirjoja. Niiden 
valossa Jeesuksen marttyyrinkuolema onkin paljastunut historian 
kauaskantoisimmaksi homomurhaksi Sokrateen kuoleman ohella. 
Myös Pasolinin elokuva esittää Jeesuksen maallisena kansanjohtajana, 
joka iskee opetuslapsikseen nuoria kauniita miehiä. Ylösnousemuksen 
ja taivasten valtakunnan teema on konkretisoitunut myöhempinä 
vuosikymmeninä melkein kaikissa niissä yhteyksissä, joissa Jeesus on 
esitetty syrjittyjen vähemmistöjen puolestapuhujana. 

Mutta Jeesuksen hahmolla ja elämändraamalla on ollut myös 
psykodynaaminen vastineensa. Jeesuksen asema voidaan nähdä osana 
toteemiuhrin funktiota: kohtalokkaana poikkeuksena heteroseksuaali- 
sen valtakulttuurin normeista. Tässä valossa hän osoittautuu lähes 

pyhimyksen kaltaiseksi poikkeushenkilöksi: eräänlaiseksi isänvallan 
voittamisesta syntyneeksi tabuhahmoksi, joka rituaalisesti uhrattiin 
sovitukseksi kollektiivisesta syyllisyydestä. Ihmiskunnan synnintunto 
oli pyrittävä sovittamaan projisoimalla syyllisyydenkokemukset yhteen 
yhteisön jäseneen, joka uhrattiin isänvaltaa edustaneelle ja maallisista 
yhteyksistään loitontuneelle metafyysiselle Jumalalle. Ja kuka olisi- 
kaan sopinut paremmin uhrattavaksi kuin homoseksuaalinen, ulko- 
puolinen ja veljeslaumojen naisteniskuun osallistumaton Jeesus? Myös 
meidän aikamme kristityt pitävät tapanaan kokoontua toteemiaterialle 
pyhällä ehtoollisella, ja tämäkin toimitus on perimmältään vertaus- 
kuvallinen. Kristuksen kaksitahoiseen rooliin ”surmattuna jumalana” 
ja ”syntien sovittajana” kytkeytyvät sitten niin heteroseksuaalisen 
valtakulttuurin normit kuin homoseksuaalien asema yhtenä torjuttuna 
poikkeuksena. 

Psykoanalyyttisen teorian mukaan totemismi ja tabusäännöt ovat 
syntyisin heteroseksuaalisista ryhmäilmiöistä aivan niin kuin kristin- 
uskolle tyypillinen ontologinen jumalakäsityskin. Sen valossa ei voida 
pitää ihmeenä, miksi kristinusko on voitu kokea nimenomaan ”pelas- 
tusta” tarjoavana uskontona. Kun isänmurhaan syyllistyneet veljes- 
laumat sopivat keskenään siitä, ettei kukaan veljistä asettuisi 
kukistetun isän paikalle, isänvallan symbolinen vastine etääntyi 
maalliseen vallankäyttöön liittyvältä tasoltaan metafyysiselle tasolle. 
Tätä kautta on syntynyt oletus ontologisesta Jumalasta, joka voidaan 
nähdä maallisten valtasuhteiden esineellistyneenä muotona. Kun 
patriarkaalisesta vallasta vapautuminen sovitetaan uhraamalla yksi 
lauman jäsen isien hengille, voi heteroseksuaalinen elämä jatkua tasa- 
painoisesti klaaneihin ja tabusääntöihin jakautuneen heteroyhteisön 
keskuudessa. Kristuksen ruumis ja veri pitävät siis yllä kauhun tasa- 
painoa. 

Mutta psykoanalyyttinen teoria ei pystynyt eikä pyrkinyt vastaa- 
maan siihen, mikä asema homoseksuaalisuudelle olisi annettava 
teorian kokonaisuudessa; Freudhan pyrki pikemminkin kieltämään 
homoseksuaalisuuden merkityksen tai selittämään sen pelkäksi 
seksuaalisuuden kieroutumaksi. Myös Kristuksen persoona on jättänyt 
teoriaperinteeseen miehen kokoisen aukon. Uskonkin kysymysten 
täydentävän toisiaan — sen verran selvästi homoseksuaalin rooli uhrina 
ja tabuhenkilönä selittää sekä Jeesuksen henkilökohtaisia ominai- 
suuksia, hänelle luovutettua marttyyrin asemaa että yleistä suhtautu- 
mista homoseksuaalisuuteen kristillisessä kulttuurissa. Sen lisäksi, 
että Jeesuksen näkeminen tyypiteltynä homona valaisee hänen omaa 
rooliaan kristillisessä pelastusnäytelmässä, se tekee ymmärrettäväksi 
myös homoseksuaalisuuteen kohdistettua irrationaalista fobiaa. 

Pyhän Kolminaisuuden toteutuminen 


Psykoanalyyttinen teoria itse on kuin kristillinen legenda: se kaipaa 
selitystä ja tulkintaa. Yhtä mieltä voidaan olla siitä, että Jeesuksen 
ristiinnaulitseminen oli laumahengen lietsoma isänmurha, suureen 
liideriin kohdistettu kollektiivinen surmatyö. Siihen sisältyvää syylli- 
syydentunnetta lievitettiin ajatuksella Jeesuksen ylösnousemuksesta 
ja pikaisesta takaisintulosta, joka sovittaisi ihmiskunnan synnit. 
Mutta ilmiö, johon Freud ei pelastushistoriaa uudelleen kirjoittaessaan 
kiinnittänyt paljoakaan huomiota, oli Jeesuksen persoonan homo- 
erotiikka. Siksi Freudin teoriassa saattoi olla paikka myös homo- 
seksuaalisuudelle, ja käsitykseni mukaan tuo paikka oli pelastushisto- 
rian keskiössä: kristinuskon kolmiyhteinen Jumala oli olennaisesti 
homo. 

Homoseksuaali on ryhmän ulkopuoliseksi mielletty itseensä identifi- 
oituja, jolla ei ole pätevyyttä heteronomisessa eli toiseuden varaan 
vannovassa ryhmäkuntaisuudessa. Homo on vapaa heteroseksuaalisen 
rakkauskäsityksen ja yhteiskunnallisen vallankäytön riippuvuussuh- 
teista, aivan niin kuin Sokrates omana aikanaan. Siksi homo on pit- 
kään ollut kristinuskon kielletty hahmo, sen omiin piirustuksiin ja 
vallankäyttöön soveltumaton henkilö. Mutta samalla homo on myös 
kristillisen ajatteluperinteen välttämätön elinehto. Kristinusko onkin 
läpikotaisin homoseksuaalisuutta hyödyntävä uskonto — jopa niin, että 
sen voidaan väittää perustuvan homoseksuaalisuuteen. Kristinuskon 
koko jumalakäsitys on homoseksuaalisen persoonallisuuden kuvaa. 

Homo, jonka olemuksessa ovat läsnä yhtä aikaa niin vapahtajan, 
yhteiskunnallisesti vapaan toimijan kuin kärsivän ihmisen ominai- 
suudet, sulkee sisäänsä sekä armollisen jumalhahmon, Pyhän Hengen 
välittäjäntehtävän että ristille naulitun pelastajan. Nämä Kristukselle 
määritetyt olemuspiirteet ovat lähellä tyypitellyn homoseksuaalin 
identiteettirakennetta, eli tapaa ymmärtää itseään. Tosin ne eivät 
välttämättä kuvasta kenenkään homon omaa minuutta tai tapoja olla 
sinut itsensä kanssa. Sen sijaan nuo homoseksuaaleille luovutetut 
yhteiskunnalliset roolit ovat heijastusta ympäristön opettamista asen- 
teista: seurausta ryhmän suosittamaan asemaan samastumisesta. Ne 
ovat olleet seurauksia kristilliseen yhteisökäsitykseen perustuvasta 
vallan heteronomisuudesta, eli toiseudenvaraisuudesta. Ne koostuvat 
vain siitä, miten hyväksymme toisten ihmisten odotukset ja asenteet 
määräämään omaa itseämme. 

Homoseksuaalien identiteetti vallasta ja viiteryhmistä vapaina yksi- 
löinä ei olekaan koskaan päässyt toteutumaan tyylipuhtaana elämän- 
käytäntönä, saati että se olisi organisoitunut valtioksi. Kristillinen 
uskonto on aina vastustanut vapaan ihmisen toteutumista, ja tämän 
ajattelutavan erityisenä todisteena kristilliset kirkot ovat pyrkineet 

jarruttamaan myös seksuaalivähemmistöjen vapautumispyrkimyksiä. 
Vapauden asemasta kristilliset kirkot ovat suosittaneet sitoutumista 
omiin kahleisiinsa, ja tästä seikasta johtunee myös kristinuskon anka- 
ran kielteinen suhtautuminen homoseksuaalisuuteen. 

Kristittyjen pappien on varottava oman uskontonsa takana piilevän 
tunnedynamiikan paljastumista, sillä juuri se saattaisi katkaista 
kristinuskon kannatukselta terän. Kun juutalais-kristilliset uskonnot 
ovat perustuneet pitkälti homoseksuaalisuuden torjumiseen ja siitä 
seuranneeseen aggressioon, noiden piilotajuisten motiivien esiintulo 
voisi nopeasti kuihduttaa koko uskonnon, kun ihmiset alkaisivatkin 
toteuttaa homoseksuaalisuuttaan avoimesti; seksuaalivähemmistöthän 
eivät ole koskaan kieltäneet papeilta mitään. Vapaan ihmisen idean 
vastaisesti kristinusko on pyrkinyt tukahduttamaan ihmisessä kaiken 
sen, mikä hänessä on itseä, varsinaista minuutta ja itseen identifi- 
oitumista. Kristinusko on nähnyt ihmisen omana itsenään olemisessa 
vain itsekkyyden ja ahneuden lähteen. Sen sijaan kreikkalaisen antii- 
kin voitokas filosofia näki homoseksuaalisessa itseensä identifioitu- 
jassa eräänlaisen yli-ihmisyyden ihanteen, joka sai ilmaisunsa itsestä 
huolehtimisen ideassa. 


Taivaan Valtakunta maan päällä 


Nykyajan kristillisyydessä riemastuttaa nyt vain heteroseksuaalisen 
valtakulttuurin oma ryömiminen homoseksuaalien edessä, kun ulko- 
puolisuuteen, kärsimykseen ja vaivaan kahlehdittu pyhä mies olikin 
olennaisesti homo. Hän nousi kuolleista ja vapautti myös heterot 
synnin ja syyllisyyden kahleista tuomitsemalla ja sovittamalla heidän 
törkeytensä. Juuri tästä syystä moni homo on nyt ”ortodoksi”. Ylös- 
nousemusta ja pelastusta juhlistava pääsiäinen on homojen suosiossa 
niin, että homot kautta maailman osallistuvat ahkerasti muun muassa 
pääsiäisyön vigilioihin. Monikaan heistä tuskin tiedostaa oman 
toimintansa alkuperää tai motiiveita, vaikka heillä itsellään lienee 
siitä aavistuksenomainen käsitys: ylösnoussut Kristus on aivan niin 
kuin he itse — juuri kaapista tulleena. Homojen omat tulkinnat Jee- 
suksen elämänhistoriasta vahvistavat, kuinka vaikuttava homoseksu- 
aalinen tunnelataus kristinuskossa on vallinnut. Homojen vapautu- 
misen kautta on tullut päivänvaloon sekin, kuinka myös teologiset 
tiedekunnat ovat aina olleet homojen kansoittamia, niin kuin luostarit 
aikoinaan. Uskonto ja erotiikka kuuluvat siis tässäkin asiassa yhteen. 
Mutta heteroiden kannalta homojen vapautumisprosessi ei ole ollut 
yhtä riemullista. Homot ovat kieltämättä vapautuneet uskontojen vai- 
kutusvallan heikentyessä, ja samalla on luotu perusta myös kristit- 
tyjen vapautumiselle ideologisista kahleista. Homot ovat olleet syys- 
täkin iloisia, mutta miksi kristinuskon ilosanoma ei ole riittänyt 

kääntämään myös heteroiden ja pappien suupieliä evankeliseen iloon? 

Heille Jeesuksen ylösnousemuksen kautta ovat näyttäytyneet vain 
heteroseksuaalisen valtakulttuurin alemmuudentunto ja ikiaikainen 
syyllisyyden kokemus. He koettivat muun muassa kieltää sateenkaari- 
Jeesuksen esillepanon Euroopan unionin näyttelytiloissa, kuten eräs- 
kin suomalainen europarlamentaarikko. Kenties he ovat oivaltaneet, 
että Kristuksen uusien ylistysmuotojen takana saattaakin piillä nykyi- 
sen homoliikkeen kostonhalu, joka on seuraus paitsi Jeesuksen ristiin- 
naulitsemisesta, myös siitä piikistä, joka lyötiin homojen lihaan, kun 
heitä kidutettiin, mestattiin ja poltettiin rovioilla halki vuosisatojen. 

Riippumattoman ja vapaan totuudenpuhujan roolinsa vuoksi homo- 
seksuaalinen vähemmistö on mielletty juutalaisten tavoin ”valituksi 
kansaksi”, ja homojen on ajateltu elävän lähellä Jumalan valtakuntaa. 
Tästä johtuu, että heteroiden asenteita on leimannut sama viha ja 
kateus, jota on kohdistettu myös juutalaisiin. Homo on kuin äänettö- 
myyteen tuomittu Kristus, jonka koko olemus korostetusta ja valitta- 
vasta puheen tyylistä alkaen on kuin luotu ilmentämään kärsivää 
Jeesusta, ihmistä joka epäonnistuu elämässä mutta lopulta kuitenkin 
voittaa. Homo on kuin raivostuttavan optimistinen pikkuveli, jonka 
onnistuu kiertää oma kohtalonsa ja joka luovuttamattoman ja myytti- 
sen tabuasemansa johdosta joutuu pelastamaan myös isot veljensä 
tuottaen heille nöyryytystä ja häpeää. Tämä uskonnollinen näytelmä 
saa ilmaisunsa sekä ylösnousemuskertomuksessa että legendassa 
Kristuksen paluun odotuksesta, toisesta tulemisesta, viimeisestä tuo- 
miosta ja Jumalan valtakunnasta maan päällä. 

Onko homoseksuaalisuudessa sitten jotain todella transsendentaa- 
lista niin, että kristinuskoa ei voitaisikaan pitää pelkkänä homoseksu- 
aalisuuden symbolisena esityksenä? Liittyykö homoseksuaalisuuteen 
jotain kristinuskon sanomaa ilmentävää? Tämän mukaan kristinusko 
ei olisi vain homoseksuaalisen rakkauden vertauskuvaa, vaan homo- 
seksuaalisuus sinänsä olisi vihjaus Jumalan valtakunnasta maan 
päällä, jolloin sitä voitaisiin pitää Jumalan aidon rakastamisen toteu- 
tumisyhteytenä. 

Itse uskon homoseksuaaliseen jumalanrakastamiseen. Homous ja 
Jumala ovat toistensa attribuutteja, niin kuin Spinozan Jumala ja 
Luonto. Tosin kirkko on pitänyt tehtävänään langettaa homoille tuomi- 
oita ja kirota heidät alimpaan Helvettiin samalla, kun piispojen mieltä 
on kaivellut aavistus Kristuksen todellisesta takaisintulosta: Jumalan 
valtakunnasta homoyhteisön muodossa. Kenties homoseksuaalisuus ja 
kristinuskon myyttinen kertomus ovatkin toinen toisensa vertaus- 
kuvia. Myös homoyhteisö on eräänlainen Civitas Dei. Kristuksen 
kirkastuessa homojen elämässä kysymys on pyhän kolminaisuuden 
myötävaikutuksesta: taivaan valtakunnasta maan päällä.$ 

Tyttöjen kanssa saunan lauteilla 


Tirkistysreikiä sukupuolierolla politikoivaan filosofiaan 


Sukupuolella ja seksuaalisuudella on ollut kulttuurissamme 1800-lu- 
vun puolivälin jälkeen erityisasema. Modernin yhteiskunnan motivaa- 
tiorakenteita seuraillen seksit on sektoroitu. Niihin on liitetty lajinsäily- 
tyksellisiä sekä työvoiman uusintamiseen liittyviä intressejä, ja suku- 
puolinen käyttäytyminen on jaettu homo- ja heteroseksuaaliseen. Psyko- 
analyytikot väittivät 1900-luvun alussa, että kaikki inhimillinen toi- 
minta perustuu seksuaalisuuteen, ja sukupuolisuutta alettiin hyödyn- 
tää kulttuurin eri alueilla, esimerkiksi mainonnassa. Viime vuosisadan 
lopulla monet filosofit päätyivät kiistämään koko sukupuolieron, mutta 
miksi? — Naisille ja pyörremyrskyille sanotaan olevan yhteistä sen, että 
molemmat ovat tullessaan kuumia ja kosteita ja molemmat vievät 
mennessään talot ja autot. Jos edellä käsitelty ruotsalainen Pontus 
Wikner olikin eräänlainen oman aikansa ”Hurri-Kaani”, seuraavassa 
luon katsauksen sukupuolisuuden filosofiaan Suomessa. 


Ollessani nuori opiskelijapoika minulla oli tapana saunoa tyttöjen 
kanssa. Kokemukseni olivat tärkeä osa opintoja. Ne opettivat minulle 
sukupuolisuuden filosofiaa. Vietimme iltaa opiskelijajuhlissa, ja tytöt 
laittoivat saunan lämpiämään. Olimme ensin pukuhuoneessa ja rii- 
suimme vaatteet; lopuksi sujautimme pois Calvin Kleinit (nimi sopii 
nimettömille; ei niissä paljoa tilaa ollutkaan). Sitten saunoimme, sau- 
noimme ja saunoimme. Välillä kävimme pukuhuoneessa vilvoittele- 
massa, mutta emme käyttäneet pyyhkeitä. Kosteus kuivui ihollemme, 
ja tytöt ottivat kaljaa. Itse en nauttinut lainkaan. Jäin vain haja- 
mielisesti tähyilemään maisemaa, joka avautui näköalasaunan pano- 
raamaikkunasta Tammerkosken suvantoon. Sen jälkeen palasimme 
saunan lämpimään. 

Akateemisissa yhteyksissä sukupuolisuutta on tarkasteltu yleensä 
vähemmän lihallisesti. Tieteellinen kirjallisuutemme on viime vuosina 
rikastunut muun muassa väitöskirjatutkimuksilla, joissa käsitellään 
sukupuolisuuden filosofiaa ja sosiologiaa. Filosofian piirissä tunne- 
tuimpia ovat Sara Heinämaan Ele, tyyli ja sukupuoli (1996), Tuija 
Pulkkisen Postmodern Political Agency (suom. Postmoderni politiikan 
filosofia, 1998) ja Petri Sipilän Sukupuolitettu ihminen — Kokonainen 
etiikka (1998). Postmoderniin ajatteluun kytkeytyvät kirjallisuustie- 
teessä väitelleen Lasse Kekin From Gay to Oueer (2003) ja sosiologi Jan 
Wickmanin Transgender Politcs (2001). Sosiaalipolitiikassa työnsä 
tehneen Tuula Juvosen Varjoelämää ja julkisia salaisuuksia (2003) 

sekä sosiologian piirissä useita julkaisuja toimittaneen Jukka Lehtosen 
Sukupuoli ja seksuaalisuus koulussa (2003) eivät ole ensisijaisesti 
teoreettisia tutkimuksia, vaan niiden motivaatio on käytännöllisempi. 
Samoin on laita Olli Stälströmin jo legendaarisen maineen saavutta- 
neessa teoksessa Homoseksuaalisuuden sairausleiman loppu (1997), 
jossa arvioidaan kriittisesti myös historian eri vaiheiden teoreettisia 
sitoumuksia. Tosin tämänkin teoksen näkökulmanasettelussa painotu- 
taan sosiaalisen konstruktionismin ja postmodernismin suuntaan.! 
Seksiväitöskirjojen tulva todistaa, että vaietuista aiheista joudutaan 
lopulta käymään perinpohjainen keskustelu. Vaikka edellä mainituista 
tutkimuksista on puhuttu julkisessa sanassa jo niiden ilmestyessä var- 
sin paljon, nyt on hyvä hetki pysähtyä pohtimaan, millaista tutkimus 
on ollut ja minne sukupuolisuuden ja seksuaalisuuden tutkimisessa 
ollaan matkalla. Tässä artikkelissa tarkastellaan Suomessa tuotettua 
sukupuolisuuden ja seksuaalisuuden filosofiaa viimeksi kuluneen vuo- 
sikymmenen pituisella aikajänteellä. Mukana on sekä uudempia että 
vanhempia teoksia vertailujen tekemiseksi ja kokonaisarvioiden laati- 
miseksi. Tarkoitukseni on lähestyä aihetta selvittämällä ensisijaisesti 
sitä, minkälaista tutkimus sinänsä on ollut ja puuttumalla vasta tois- 
sijaisesti tutkimuksen aiheisiin, kuten sukupuoleen, sukupuoliseen 
käyttäytymiseen ja seksuaalivähemmistöjen asemaan tai olemukseen. 
Kyseessä on aikalaisanalyysi sukupuolisuuden filosofiasta Suomessa. 


Piilotettu liha 


Usein ajatellaan, että ihminen on aidoimmillaan sukupuolisissa, lihal- 
lisissa tai kehollisissa toteutumisyhteyksissä. Sen sijaan nykyiselle 
sukupuolta koskevalle keskustelulle on käynyt niin, että se on ha- 
jonnut useisiin koulukuntiin ja tematisoinut eli asettanut aiheensa tut- 
kittavaksi tavoilla, joiden kautta sukupuolisuudesta ovat korostuneet 
lähinnä eleet, tyylit ja vaatetus — puheenparret ja sosiaaliset normit. 
Kun ihmiset keskustelevat asioista vaatteet päällä, kuten akateemi- 
sissa yhteyksissä on tapana, sukupuoli todellakin katoaa, ja huomio 
kiinnittyy esimerkiksi pukeutumiseen. Tutkimusta, jossa sukupuoli- 
suuden tieteellisiä lähestymistapoja tulkittaisiin kriittisesti ulkoa päin, 
on tehty melko säästeliäästi, mikä saattaa heijastella tehtävän haas- 
teellisuutta. Monien tutkijoiden on ollut vaikea nousta teoreettisten 
jättiläistensä harteille kirjoittamaan sukupuolisuuden ja seksuaali- 
suuden tutkimuksen omaa historiaa, vaikka historiaa onkin tutkittu 
strukturalismin ja postmodernismin vuosista lähtien runsaasti. 
Metatason tutkimuksen ja itsereflektion vähyys onkin johdattanut 
sukupuolisuuden tieteellisiä tarkastelutapoja tiettyyn yksipuolisuuteen 
antamalla tutkimukselle näennäisesti vapaat kädet. Sukupuolen ja 
sukupuolisen käyttäytymisen tieteellinen kohtaaminen on myös kai- 

vannut tällaista vapautumisprosessia, mutta sukupuolieron kiistäväksi 
relativismiksi tai nihilismiksi muututtuaan on alun perin liberaalina 
näyttäytynyt ajattelu ollut omiaan myös vähentämään itsekriittisyyttä. 
Postmodernististen suuntausten kukoistuskaudella sukupuolen ja 
sukupuolisen käyttäytymisen selitykset kokivat eräänlaisen ”ruumiista 
irtautumisen prosessin”. Esimerkiksi Michel Foucault'n pyrkimykset 
kohdistuivat sen kysymyksen auki purkamiseen, miten puheen tyylit ja 
tavat ovat tuottaneet sukupuolen ja seksuaalisen käyttäytymisen il- 
miöt, mutta kyseinen tutkimusote on myös vahvistanut näkemystä 
sukupuolisuudesta pelkkänä diskurssina.? Sukupuolisuuden tieteelli- 
set tematisaatiot näyttävät leijuvan nyt korkealla kehojemme ja ruu- 
miidemme yläpuolella, diskurssiavaruuksien kerroksissa. Samalla kun 
sukupuoli on pyritty redusoimaan eli palauttamaan vaatteisiin, eleisiin 
tai tyyleihin, ruuniillinen, kehollinen ja lihallinen sukupuoli on kadon- 
nut tutkijoiden näköpiiristä. Sukupuolen sosiaalisen rakentumisen ko- 
rostaminen on pyrkinyt määrittämään sukupuolen kehollisten toteu- 
tumisyhteyksien tutkimiselle paikan tieteellisten valtavirtojen ulko- 
puolelta. Viime vuosikymmenien muotiparadigmat ovatkin lihallisuu- 
den merkitystä laiminlyödessään eräällä tavalla ”piilottaneet lihaa”. 


Eksistenssifilosofian uusi tilaus 


Poliittiset päämäärät ja tarkoitukset ovat liittyneet sukupuolen, suku- 
puolisen käyttäytymisen ja seksuaalivähemmistöjen tieteellisiin tar- 
kasteluihin aina ”kriittiseksi” sanotun tutkimusperinteen ensivaiheista 
asti. Poliittisessa lähetystyössä ei olekaan välttämättä vikaa, sillä sen 
kautta on toteutettu tieteen emansipatorista eli ihmisten vapautta- 
miseen tähtäävää tehtävää. Toisaalta siihen liittyvä vallan käyttö on 
ollut paitsi myönteistä, myös kielteistä. Tutkimuksiin liitetyt tendens- 
sit ovat olleet omiaan vähentämään tieteen uskottavuutta, ja aavis- 
tukset tarkoituksellisesta manipulaatiosta ovat lietsoneet vastarintaa, 
jota ei muuten esiintyisi. Poliittisluonteisella tutkimuksella onkin oma 
historiansa, joka voidaan jälkikäteen jakaa selvästi tunnistettaviin 
kausiin. 

Sukupuolisuuden tieteelliset lähestymistavat ovat liittyneet yhteis- 
kunnallisiin konflikteihin ja heijastelleet niitä. Ideologiakriittinen ja 
asenteellisesti ”nykyaikaiseksi” tunnistettava tutkimus nousi esiin 
1960-luvulla erilaisten yhteiskunnallisten vapautusliikkeiden myötä. 
Tuolta ajalta tunnetaan muun muassa niin sanottu normalisointi- 
tutkimus, jonka kautta vähemmistöjen olemassaoloa voitiin todistella 
normaaliksi.3 Kyse oli sopeuttamaan pyrkivästä politiikasta. Sosiaalis- 
ten toimijoiden kannalta se merkitsi kuitenkin ehdollistumista puolus- 
tukselliseen, itseä oikeuttavaan ja sitä kautta alistuvaan asenteeseen. 
Tämän vaiheen jälkeen koettiin välttämättömäksi irtautua sen tapai- 

sesta olemusajattelusta, johon normalisointitutkimus sitoi sekä seksu- 
aalisia toimijoita että tutkijakuntaa itseään. 

Normaaliksi todistelemisesta irtauduttiin postmodernistisen ajatte- 
lun ja jälkistrukturalismin tuella. Ne puolestaan korostivat suku- 
puolen paikantumista yhteiskunnallisiin rakenteisiin ihmiselle ole- 
tettujen sukupuoliominaisuuksien sijasta. Enää ei ollut tarpeellista 
olla mies tai nainen, homo tai lesbo. Postmodernistiset ja poststruk- 
turalistiset toimijat kävivät samanaikaista yhteiskunnallista kamppai- 
lua myös muiden kuin sukupuolisten rakenteiden ylivaltaa vastaan.* 
Yhtä kaikki, kyseisessä tutkimusotteessa ihminen redusoitiin sosiaali- 
sesti konstruoituvaksi olennoksi. Tätä kautta seksuaalisuuden tarkas- 
telutavat kiinnitettiin yliyksilöllisiin sosiaalisiin rakenteisiin, vaikka- 
kin konservatiivisimpina pidetyistä normeista ja niiden mukaisista ra- 
kenteista, kuten heteroseksuaalisesta olettamuksesta, oli päästy jo 
eroon. Näkökulma ihmisen sukupuolisuuteen ja seksuaalisuuteen oli 
joka tapauksessa yhteiskunnallinen ja tieteellisen tematisaation ihmis- 
kuva sen mukainen. 

Postmoderniin ajatteluun on kytkeytynyt myös osa niin sanotusta 
analyyttisesta kielifilosofiasta ja pragmatismista. Tämä selittyy niiden 
yhteisellä kiinnostuksella kielen asemaan sukupuolisten käytäntöjen 
muovaajana. Analyyttisen kielifilosofian piirissä ajateltiin, että todelli- 
suuden kielellinen jäsentäminen on kokemuksia ja havaintoja tärke- 
ämpää, vaikka kokemukset ja havainnot väistämättä edeltävätkin 
todellisuuden käsitteellistä jäsentämistä. Sukupuolta ja seksuaalista 
käyttäytymistä koskevien kysymysten yhteydessä kielifilosofinen lä- 
hestymistapa tuli toistaneeksi kartesiolaista ajattelutapaa, jonka 
mukaan ontologisista seikoista voitiin varmistua vasta kielellisen tai 
kognitiivisen prosessin kautta. Vastustaessaan siihen liittyvää yli- 
intellektualisoitumista ja puolustaessaan ruumiilliseen aistitodelli- 
suuteen liittyvää välittömyyttä postmodernistinen ajattelu tuli kytke- 
neeksi itsensä analyyttisen filosofian ongelmiin yhtäältä osoittamansa 
vastarinnan ja toisaalta aatteellisen yhteenkuuluvuuden kautta: myös 
postmodernismille oli ominaista sukupuolisten representaatioiden ja 
mielikuvien pitäminen aistikokemuksia tärkeämpänä ja todellisuus- 
käsityksiämme hallitsevana. Alettuaan rimpuilla tätä näkemystä vas- 
taan myöhemmästä gueer-teoriasta puolestaan tuli sukupuolista ole- 
musajattelua kritisoivan nihilismin äärimuoto. 

Sen sijaan meidän aikanamme myös sukupuolisuuden lihallisia to- 
teutumisyhteyksiä tarkastelevalle eksistenssifilosofialle voisi olla jäl- 
leen tilaa. Käsitykseni mukaan sukupuoli on laajasta kyseenalaista- 
misesta huolimatta edelleenkin ensisijaisesti lihallinen ja kehollinen 
ominaisuus ja sukupuolijako sen mukaisesti kaksiarvoinen tosiasia. 
Filosofia, joka on pitänyt lähtökohtanaan binaarista sukupuolieroa, on 
ollut ontologisesti uskottavampaa ja lähempänä varsinaista eksis- 
tenssifenomenologiaa kuin ne ”eksistenssifilosofisina” pidetyt post- 

modernismin muodot, jotka ovat kiistäneet tiedon, totuuden, arvojen ja 
muiden nimettömien lisäksi lähes kaiken, myös sukupuolen. 

Monet viime aikoina julkaistut ja laadullisin menetelmin tehdyt 
haastattelututkimukset ovat sisältäneet paljon havainnollista ja arki- 
päivän tiedonmuodostuksen kannalta tärkeää ainesta. Siten ne ovat 
päässeet — ehkä paradoksaalisesti — lähemmäksi eksistenssifilosofisen 
ihmiskuvan ihanteita. Kehon ääriviivoilla liikkuva pinnallisuus voi siis 
olla myös syvällistä. Tieteellinen työ, joka suostuu hyväksymään kaksi- 
arvoiseen sukupuolijakoon liittyvät lihalliset (keholliset ja ruumiilliset) 
lähtökohdat, on mielestäni edistänyt seksuaalivähemmistöjen oikeuk- 
sien kehittymistä paremmin kuin pelkkä uppoutuminen kyseenalaista- 
misen tai teorioimisen syövereihin. Väiteaineistoltaan kestävimmiksi 
ovat osoittautuneet ne filosofiset tarkastelutavat, joiden abstraktioaste 
on ollut alhaisin. 


Sosiaalisen ja lihallisen sukupuolen ero 


Eräs tieteellisten teorioiden arviointikriteeri on se, miten uskottavia ne 
ovat, kun taas informaatioteorioiden kannalta tutkimus on informa- 
tiivinen, jos sen tulos on yllättävä, heikosti ennustettava tai ennalta 
arvaamaton. Tätä seikkaa hyödyntäen tieteissä on voitu tuottaa näen- 
näisesti informatiivisia tutkimustuloksia, jotka kiistävät koko suku- 
puolieron ja väittävät, että sukupuolia on ”vähintään viisi”. Tosiasiassa 
viisainta olisi erottaa sukupuoli, seksuaalinen käyttäytyminen ja 
sosiaaliset vaatekerrat toisistaan sekä myöntää sukupuolieron kaksi- 
arvoisuus. Vaikka sukupuolieron kiistäminen näyttääkin houkuttele- 
valta kiertotieltä tasa-arvoon, myös tasa-arvopolitiikan kannalta olisi 
johdonmukaisempaa myöntää sukupuolten lihaan piirretty dualismi. 
Kaksiarvoisen sukupuolieron kiistäviin feministeihin ja naistutki- 
joihin on liittynyt myöhemmin osa seksuaalivähemmistötutkijoista. 
Niin sanottu gueer-teoria on painottanut, että ”ihminen paikantuu vain 
hetkellisesti johonkin sukupuoleen”. Kuitenkaan sukupuolten tasa- 
arvoa ei voi olla, jos ei ole sukupuoltakaan. Perusongelma on, että tasa- 
arvopolitiikkaa on yritetty tehdä ihmisten samanlaisiksi tulkitsemisen 
kautta. Mikäli ihmisten kehoon piirretty erilaisuus kiistetään, katoaa 
peruste, miksi tasa-arvon olisi vallittava. Tuo peruste on erilaisuus. 
Tärkeää on myös seuraava tosiasia: jos ei ole olemassa kiinteää suku- 
puolta eikä kaksiarvoista sukupuolieroa, ei voi olla myöskään homo- 
eikä heteroseksiä. Seksuaaliset intohimot ja teot edellyttävät, että 
toiveemme ja tarpeemme viittaavat tiettyyn sukupuoleen. 
Angloamerikkalaisessa ajattelussa on vallinnut 1980-luvulta mei- 
dän päiviimme asti tyytymättömyys niin biologisperäiseen olemusajat- 
teluun kuin sosiaaliseen konstruktionismiinkin. Kirjoittajat ovat kart- 
taneet varhaisemmalle feminismille ominaista sukupuolen jakamista 

biologiseen sukupuoleen (sex) ja niin sanottuun sosiaaliseen suku- 
puoleen (gender). Arkiajattelun näkökulmasta saattaa olla vaikea 
ymmärtää, mitä ”sosiaalisesti konstruoituva” sukupuoli ylipäänsä tar- 
koittaisi; käännettynähän käsite merkitsee lähinnä ”sosiaalisesti ra- 
kentuvaa sukupuolta”. Oppisanastoon vihkiytymättömien mielessä 
ajatus on herättänyt ihmetystä: miten niinkin kokemuksellinen tai 
fyysinen asia kuin sukupuoli voisi ”rakentua yhteiskunnallisesti”? 

Myös useiden seksuaalivähemmistöihin kuuluvien ihmisten omasta 
mielestä yhtä hyvin heteroseksuaalinen kuin homoseksuaalinenkin 
käyttäytyminen edellyttävät sukupuolen, johon intentiomme voivat 
viitata. Lisäksi monet transseksuaalisuuden muodot hyödyntävät 
sukupuolieron kaksiarvoisuutta ja osoittavat, kuinka tärkeäksi 
kaksiarvoinen sukupuoliero koetaan. Käytännössä jaottelu alkaa uima- 
halli- ja wc-kulttuurista ja jatkuu Internetin deittisaitteihin ja chatti- 
huoneisiin. Konservatiiviksi leimaamisen uhallakin katson, että sex- 
gender-jako on edelleen selitysvoimainen ja tutkimuseettisesti perus- 
teltu, kunhan sen gender-puoli asetetaan oikeaan yhteyteensä, pukeu- 
tumisen ja muotien piiriin, ja pidetään erillään varsinaista seksuaa- 
lista käyttäytymistä ja sukupuolta koskevien tarkastelujen yhteydestä. 
Sukupuolta koskevan keskustelun pysähdyttyä sukupuolieron kiistä- 
vään postmodernismiin oma ajatteluni voi osoittautua paljon uudistus- 
mielisemmäksi kuin se ensi katsomalta näyttää. 


Sosiaalinen sukupuoli Suomessa 


Maailmalla koetut kehitysvaiheet ovat heijastuneet suomalaiseen 
tiedeyhteisöön noin kahdenkymmenen vuoden viiveellä. Sara Heinä- 
maa koetti aikoinaan lieventää sex-gender-erottelua tukeutumalla 
Simone de Beauvoirin varhaiseen feminismiin ja Maurice Merleau- 
Pontyn havainnonfilosofiaan. Toisaalta hänkin näyttää painottaneen 
sukupuolen ensisijaisena toteutumisyhteytenä sen yhteiskunnallista 
perustaa, genderia. Ongelmana sukupuolisuuden filosofiassa on ollut 
se, että filosofiset teoreetikot on valittu kymmenien vuosien takaa. 
Tämä näkyi jo Heinämaan työssä vuodelta 1996. Merleau-Ponty ja 
de Beauvoir ovat luoneet filosofiansa kokonaan erilaisessa asenneken- 
tässä, kuin pari viimeksi kulunutta vuosikymmentä edustavat.” Myös- 
kään eksistenssifenomenologinen ajattelu ei välity kovin edustavasti 
Merleau-Pontyn kautta, ja pidänkin häntä enemmän marxilaisena ha- 
vainnonpsykologina kuin fenomenologina. Näyttöä tästä antaa se, ettei 
Merleau-Ponty (1945) käsitellyt juuri lainkaan todellisuuden olemassa- 
oloa koskevaa ontologista ongelmaa vaan keskittyi luonnostelemaan 
teoriaa siitä, kuinka havainnot rakentuvat tietoisuuden ja ulkomaail- 
man välisessä suhteessa. Sukupuolieron tahattomaan kiistämiseen 
johtanutta lopputulosta voidaankin pitää seurauksena tästä teoreettis- 

luonteisesta lähtökohdasta, jossa ontologiset näkökohdat oli rajattu 
pois toisin kuin esimerkiksi Martin Heideggerin varsinaisessa eksis- 
tenssifenomenologiassa. 

Tuija Pulkkinen puolestaan tukeutui vuonna 1998 julkaistussa 
teoksessaan Michel Foucault'n ja Judith Butlerin ajatteluun, joista 
ensin mainittu edustaa poststrukturalismia ja konstruktionismia, kun 
taas jälkimmäinen tunnetaan gueer-teoreettisen paradigman perus- 
tajahahmona. Petri Sipilä on tehnyt sukupuolella filosofoimisesta myös 
viihteellistä performanssia perustamansa Plastic Pony -ryhmän 
kanssa. Kyseessä on muovi- ja kumiasuja hyödyntävä pukeutumis- 
trendi, jossa filosofisesti kiinnostavaa on se, mitä muovipukujen ja 
-kupujen alta lopulta löytyy. Heinämaa, Pulkkinen ja Sipilä onnis- 
tuivat käsittelemään aiheitaan sofistikoituneesti ja kiertämään suuren 
osan sukupuolisen olemusajattelun, sosiaalisen konstruktionismin ja 
uudemman gueer-teorian ongelmista. Silti väitän, että ratkaisut olivat 
suureksi osaksi retorisia. Ne eivät tarjonneet mitään sellaista, joka 
ylittäisi sukupuolta ja seksuaalista kanssakäymistä koskevan arki- 
ajattelun. Esimerkin sinänsä ketterästä linjanvedosta voi löytää Tuija 
Pulkkisen teoksesta Postmoderni politiikan filosofia. Hän sanoo näin: 


Olen sosiaalisen konstruktionismin kannalla perusolemuksen olet- 
tavan essentialismin ja sosiaalisen konstruktionismin kiistassa. 
Ihmisillä ei ole sellaista synnynnäistä ruumiin tai mielen ominai- 
suutta, joka saisi heidät eroamaan ”normaalista” seksuaalisuu- 
desta. Mielestäni alkuperäinen ruumiillinen tai henkinen eroa- 
vuus ei ole syy ihmisen erilaiselle seksuaaliselle identiteetille. 
Samanaikaisesti kuitenkin puolustan identiteetin kategoriaa 
homo- ja lesbopolitiikassa. Identiteetti on merkityksellinen poliitti- 
nen väline, eikä identiteetti ole myöskään sattumanvarainen vaan 
syvästi merkityksellinen seikka henkilön elämässä, jotakin jota ei 
voi erottaa persoonallisuudesta. 

Tämä merkitsee, että en hyväksy sen enempää ajatusta, että 
identiteetti on pysyvä ominaisuus kuin että se olisi valittu.6 


Kirjoittaja hylkäsi biologisen olemusajattelun ja naturalistisen reduk- 
tionismin, jotka kiistivät valintojen merkityksen kokonaan ja sijoittivat 
seksuaalisuuden kulttuurin ulkopuolelle: luonnon tosiasiaksi. Toisaalta 
hän kritisoi sosiaalista konstruktionismia ja gueer-teoriaa. Kirjoittaja 
selviytyi elegantisti myös identiteetin käsitteen aatehistoriasta. Moder- 
nina aikana sukupuolta koskevat käsitykset olikin valettu hegeliläis- 
ten tai marxilaisten, kulttuurisesti valmiina ja muuttumattomina 
pidettyjen seksuaali-identiteettien varaan. Niiden vangeiksi yksilöt 
aina uudelleen syntyivät. Liberalismin aikakaudella ihmisten ajateltiin 
olevan yksilöllisesti vapaita valitsijoita. Vasta postmodernistisen filo- 
sofian vaikutuksesta identiteettejä alettiin pitää poliittisina muodos- 

telmina, ja niitä koskeva väittely on korvattu puheella identiteetti- 
politiikasta. 

Pulkkisen tavoin myös itse kannatan identiteetin käsitettä. Itse- 
reflektion kehämäisyyteen liittyvine heikkouksineenkin se on edelleen 
hermeneuttisesti käyttökelpoinen, kun arvioidaan ihmisten itsetuntoa 
ja vapauden asteita. Politiikan käsite puolestaan viitoittaa tietä moniin 
herkullisiin taisteluihin. 

Postmodernistisen ajattelun ongelmat painavat kuitenkin enemmän 
kuin emansipaatiopolitiikan hedelmät. Olemusajattelun ja konstruktio- 
nismin välistä tietä on luikerreltu eteenpäin lähinnä sillä verukkeella, 
että seksuaalisen käyttäytymisen käyttäytymisluonne muka vaatii 
kiistämään myös sukupuolta koskevan olemusajattelun. Postmoder- 
nistien lähtökohtanaan pitämä ajatuskulku näyttää olevan seuraava: 
(1) Jos sukupuolinen käyttäytyminen hahmottuu vain normatiiviseksi 
ja vailla olemusta olevaksi toiminnaksi, niin myöskään jaon homo- ja 
heteroseksuaaliseen käyttäytymiseen ei saisi antaa leimata tapojamme 
ymmärtää sukupuolta (eli jakaa seksin osapuolia naisiin ja miehiin). 
Toisaalta (2) postmodernistit ovat ajatelleet niin, että (a) kiellettäessä 
sukupuolieron kaksiarvoisuus olisi kiellettävä myös homo- ja hetero- 
seksuaalisuus, kun taas (b) kannatettaessa kaksiarvoista sukupuoli- 
jakoa sitouduttaisiin automaattisesti jakamaan myös sukupuolinen 
käyttäytyminen tiukasti kahtia homojen ja heteroiden rajaviivaa 
pitkin. Edellä mainitut postmodernisteille ominaiset päättelykulut ovat 
nähdäkseni kestämättömiä. Sukupuolieron kaksiarvoisuus ei merkitse 
sen enempää homojen kuin heteroidenkaan kieltämistä, eikä siitä 
seuraa seksuaalikäyttäytymistä koskevan dualismin myöntämistä. 

Pääongelma on, että sukupuolista käyttäytymistä koskeva argumen- 
taatio on sekoitettu sukupuolta koskevaan argumentaatioon. Esimer- 
kin antaa Pulkkisen teoksesta poimittu lainaus: 


Sukupuolen käsite on normaalille ja normaalin rajoja luovalle ja 
vartioivalle tieteelle syvästi heteroseksuaalisen hbinaarilogiikan 
ehdollistama. Se noudattaa säännönmukaisesti yhteiskunnallisia 
sukupuolihierarkioita, ja uusintaa olemassa olevia sukupuolikäy- 
täntöjä.” 


Sukupuolta ja sukupuolista käyttäytymistä ei ole nähdäkseni kytketty 
yhteen niinkään ”heteroseksuaalisessa binaarilogiikassa” vaan yllä 
mainitussa sitaatissa. Väitän, että kyseistä asiantilaa objektiivisena 
kuvauksena pitävä postmodernismi on itse aivan yhtä syypää suku- 
puolen johtelemiseen sukupuolisesta käyttäytymisestä kuin kaikki 
muukin virheellinen ajattelu. Logiikkaa onkin vaikeaa löytää käsityk- 
sestä, että sukupuolta leimaisi heteroseksismi. Ihmisethän voivat 
toimia esimerkiksi heteroseksuaalisesti tai homoseksuaalisesti, kun 
taas sukupuoli on kiinteä ominaisuus, joka ei riipu eikä muutu sen 

perusteella, miten käyttäydymme. Sukupuoli kylläkin tekee mahdolli- 
seksi sen, että voimme pitää käyttäytymistämme sitten hetero-, homo- 
tai biseksuaalisena. Yllä mainittu näennäisongelma ratkeaa siis 
helposti, kun miehenä tai naisena olemista koskeva argumentaatio 
erotetaan homo- tai heteroseksuaalisuutta koskevasta argumentaati- 
osta. Tätä Pulkkinen ei kuitenkaan tee. 

Sukupuolta ja sukupuolista käyttäytymistä koskevien mielipiteiden 
sekoittuminen käy ilmi myös Postmodernin politiikan filosofian seuraa- 
vasta toteamuksesta: ”Samat henkilöt, jotka 'vähät välittävät suku- 
puolesta” eivät välttämättä ole avoimesti ei-heteroseksuaaleja per- 
heissään.”8 Velvoittaisiko siis sukupuolesta vähät välittävä asenne 
olemaan myös ”ei-heteroseksuaali”? Miksi sukupuolta koskeva kannan- 
otto yhdistetään jälleen sukupuoliseen käyttäytymiseen? Entä kään- 
täen: pitäisikö minunkin kiistää sukupuoleni voidakseni olla homo- 
seksuaali? Pelkään pahoin, että nämä asia-alueet on sekoitettu nimen- 
omaan sukupuolta koskevissa tutkimuksissa. 

Niiden poliittisesti vapauttamaan pyrkiviä tendenssejä on perus- 
teltu puuttumalla seuraavaan sinänsä virheelliseen ajatuskulkuun, 
joka on useimpien postmodernististen filosofioiden lähtökohtana ja kri- 
tiikin kohteena: (3) 'Jos hyväksytään sukupuolta koskeva olemus- 
ajattelu, niin pitää hyväksyä olemusajattelu myös tarkasteltaessa 
sukupuolista käyttäytymistä. Tätä ajatusta postmoderni feminismi on 
sitten pyrkinyt vastustamaan. Taistelut on kuitenkin käyty tuuli- 
myllyjä vastaan, kun pälkähästä olisi päästy viittaamalla sukupuolen 
fenotyyppiseen lihallisuuteen ja erottamalla sukupuolta koskeva mieli- 
piteenmuodostus käyttäytymisilmiöistä. Itse kannatankin sukupuolta 
koskevaa olemusajattelua mutta kritisoin sellaista olemusajattelua, 
joka pyrkii tekemään myös sukupuolisesta käyttäytymisestä kiveen 
kirjoitettua. Postmodernistisen ajattelun ongelmat johtuvat sukupuoli- 
eron ontologisen tarkastelun laiminlyömisestä. 


Paperitiikerin pilkut 


Taidehistorioitsija Leena-Maija Rossi julkaisi hiljattain teoksen Hetero- 
tehdas — Televisiomainonta sukupuolituotantona (2003), joka on kir- 
joitettu Suomen Akatemian post doc -tuotantona. Anoin myös itse 
samasta lähteestä tutkimustukea seksuaalisuutta käsittelevää han- 
kettani varten, mutta hakemus diarioitiin tyhjin toimin.? Koska ai- 
heesta on nyt olemassa tämä tutkimus, kiteytän omat teesini kahteen 
argumenttiin. Ensimmäinen koskee aiheeseen liittyvän sosiodynamii- 
kan taustoittamista ja toinen käsitteellistä suuripiirteisyyttä, jonka 
mukaisesti sukupuolinen käyttäytyminen ja sukupuoli on kytketty 
yhteen tässäkin teoksessa jo nimeä myöten. 

Teoksen havainnot visuaalisen kulttuurin ilmiöistä ovat tarkka- 

näköisiä, mutta kirjoittaja tyytyy lähinnä kuvaamaan niitä. Hän ei 
analysoi riittävästi sitä, mistä voi johtua, että sukupuolisuutta koske- 
vien normien muutokset ovat tapahtuneet nimenomaan mainonnan ja 
muun populaarikulttuurin johdolla. Käyttäytymisvariaatioiden tuot- 
teistaminen näyttelyesineiksi saattaa kertoa esimerkiksi siitä, että 
erilaisuutta ei koeta vieläkään kovin luontevaksi osaksi elämää vaan 
enemmänkin teennäisrooliksi, jolla tavoitellaan huomiota. Mutta arvo- 
asenteissa on saattanut tapahtua myös aitoa muutosta, kun homoja, 
lesboja ja transseksuaaleja ei arvoteta enää yksiselitteisen kielteisesti 
vaan pidetään vain mielenkiintoisina friikkeinä. Trendihurmion pärs- 
keissä olisi voinut pohtia enemmän sitä, kuinka ideologista oma 
”edistyksellisenä” pidetty aikamme on. Kontekstualisoidessaan itsensä 
nykyaikaan tekijä olisi voinut myös etäännyttää itseään siitä näh- 
däkseen, että muodikkaina pidetyt sukupuolisuuden nykytarkastelut 
ovatkin aivan yhtä ”moderneja” kuin lipevän vauhdikkaina pidetyt 
Kotilieden mainokset, joissa tiedusteltiin 1950-luvun henkeen sopi- 
vasti, ”joko teillä on se priimuskeitin”. 

Sukupuolen etsiminen liikkeen, vauhdin ja mediamaailman pyör- 
teistä edustaa retrospektiivisyyttä hyödyntävää tapaa tehdä tutki- 
musta. Ajan kuluminen saattaa muuttaa myös sen itsensä helposti 
pelkäksi ironian parodiaksi, kun huomataan, että 2000-luvullakin 
homoseksuaalisuutta etsittiin ketsuppipojan hymykuopista. 

Toinen huomautus koskee sukupuolen ja sukupuolisen käyttäyty- 
misen teemaa. Myös Heterotehdas koettaa vastata kysymykseen, mikä 
tai mitä on sukupuoli: 


Sukupuoli muotoutuu esityksistä, kuvista, mallisuorituksista ja 
niiden jäljittelevästä tavoittelemisesta, siteeraamisesta ja ruu- 
miillisista tyyleistä. [...] Sukupuoli on ideologiaa, sopimuksia, neu- 
vottelua ja uusintamista. Se on myös konflikteja, politiikkaa ja 
joskus vallankumouksellisiakin suorituksia. Sukupuoli muuttuu 
ajassa ja paikassa; se on historiallinen ja kontekstisidonnainen ra- 
kennelma.10 


Edellä lausutun mukaan sukupuoli voi riippua melkein mistä tahansa 
paitsi siitä, mihin se on kiinnitetty. Sukupuoleen liittyy ilman muuta 
konflikteja ja politiikkaa, mutta nehän eivät ole sukupuoli. Lauselma, 
jonka mukaan sukupuoli ”muuttuv” ja on ”rakennelma”, tuskin on ko- 
vinkaan tosi. Käsitys, että sukupuoli on ”neuvottelua”, muuttaa suku- 
puolen lopullisesti pelkäksi paperitiikeriksi, ja lähes huvittava on 
ajatus, että sukupuoli voi olla myös ”siteeraamista”. Mainittakoon, että 
yllä olevasta sitaatista on kastroitu vain sisäviite, jossa kiitollisuuden- 
velka ajatusten alkuperästä oli palautettu telaketjufeministi Judith 
Butlerilta lainattuihin lauseisiin. 

Hänen mukaansa sukupuoli on muotoutunut ”pakottavan toiston 

seurauksena”, mutta vähintään yhtä suggeroivaa on postmodernistien 
oma toistopakko, jossa seksuaalivähemmistöjen emansipaatio tehdään 
riippuvaiseksi sukupuolijaon kiistävästä ajattelusta. Kas näin: 


Sukupuolella ei Butlerin mukaan ole varsinaisesti alkuperää, eikä 
sukupuolittunut oleminen ilmaise mitään subjektin sisimmästä 
kumpuavaa ydinsukupuolta. Sama pätee seksuaalisuuteen: hetero- 
seksuaalisuus ei tästä näkökulmasta edustakaan ainoaa luonnol- 
lista perusseksuaalisuutta vaan ainoastaan yhtä seksuaalisuuden 
muotoa, jota tuotetaan, ylläpidetään ja normalisoidaan valtavin 
kulttuurisin satsauksin.!! 


Olen myös omasta puolestani arvostellut heteroseksismiä valtavin 
kulttuurisin uhrauksin. Yhtä paljon olen sijoittanut siihen, että Suo- 
men Akatemia, tutkijakoulut ja muut hautomot saataisiin ymmärtä- 
mään sukupuolen ja sukupuolisen käyttäytymisen ero. Koen jo dosto- 
jevskilaista sääliä niitä heteroveljiäni kohtaan, jotka ovat heteroutensa 
vuoksi joutuneet myös sukupuoltaan koskevien hyökkäysten uhreiksi. 
Heteronormatiivisuuteen kohdistuvan arvostelun siivellä on koetettu 
kieltää myös mies. Sukupuolta ja maskuliinisena miehenä olemista 
vastaan kamppaileminen on ollut yhtä ideologista kuin pelkkä hetero- 
normatiivisuus itse. Eikö esimerkiksi homo saisi olla Mies, jos on? 

Sen sijaan kansainvälisien kuuluisuuksien referoiminen näyttää 
olevan aina turvallista. Jos sukupuoli on pelkkä diskursiivinen muo- 
doste, on sukupuolisista kokemuksistakin vaarassa tulla pelkkää lahja- 
tonta logosentrismiä. 


Sukupuoli Kristiina-instituutissa ja Karoliinisessa Instituutissa 


Rueer-teorian asiaa on ajanut myös taidehistorioitsija Annamari 
”Ansku” Vänskä, joka on toiminut ”Pornoakatemiaksi” nimetyn pro- 
jektin rahoittamana tutkijana. Väitöskirjassaan Vikuroivia vilkaisuja 
(2006) hän pohtii muun muassa sitä, ”miten pornoksi leimatuilla 
visuaalisilla esityksillä tuotetaan tietoa haluttavista ja ei-haluttavista 
ruumiista, sukupuolista ja seksuaalisuuksista.”!? Hänelle voisi vastata 
naistutkimusta kritisoimaan antautuneiden Jussi K. Niemelän ja 
Osmo Tammisalon sanoin, että kuulehan sie Vänskä, pornoksi lei- 
mattua materiaalia tuotetaan siksi, että se ”kiihottaa ja myy”.!3 
Leimallista Vänskän teoksen nimessä on sen viittaus ”katsomiseen”, 
johon feministien mukaan sisältyy fallista vallankäyttöä ja jota vas- 
taan sohiminen kertoo puolestaan eräänlaisesta symbolisen kastraatio- 
uhkauksen esittämisestä — aivan niin kuin myös kirjan ilmeisenä 
esikuvana ollut Donna Harawayn teos Primate Visions (1989). Se, että 
Harawayta on pidetty metatason analyysia tekevänä postfeministinä ja 

postgenderistina, tuntuukin hänen omat sitoumuksensa huomioon 
ottaen ennenaikaiselta. 

Minulla ei ole paljoa lisättävää Niemelän ja Tammisalon julkai- 
semaan pamflettiin Keisarinnan uudet (v)aatteet (2006), jossa nais- 
tutkimuksen poliittisuus ja puolueellisuus julkisesti osoitettiin — paitsi 
että sukupuolieron kaksiarvoisuuden myöntävään tulokseen olisi voi- 
nut päätyä myös ei-biologisin argumentein: viittaamalla siihen, että 
sukupuoli on arkisessa ja fenomenologisesti avautuvassa havainto- 
maailmassa ilmenevä lihallinen ominaisuus. En myöskään pidä Nie- 
objektiivisen totuuden saavuttamattomuuden vuoksi sukupuolta ja 
seksuaalista käyttäytymistä koskevissa asioissa ei voida tavoittaa 
sellaista ehdotonta tai oikeaa tietoa, jota induktioon ja empiriaan 
perustuvat luonnontieteet vaativat. Subjektivismi ja relativismi, tiedon 
tulkinnanvaraisuus ja totuuden teoriariippuvuus on hyväksyttävä 
ihmis- ja yhteiskuntatieteiden perustaksi. 

Tästä huolimatta yhdyn Niemelän ja Tammisalon analyysiin siitä, 
millaista monien naistutkijoiden harjoittama tiedepolitiikka on ollut. 
Se on perustunut neljään metodiseen harha-askeleeseen, joita jo 
Daphne Patai ja Noretta Koertge käsittelivät teoksessaan Professing 
Feminism (”Feminismin julistaminen” 1994). Naistutkijoitten harjoitta- 
ma täyshylkäys on sisältänyt syytöksen tieteen patriarkaalisuudesta ja 
miesten yksiselitteisen tuomitsemisen. Sanamagia puolestaan on ollut 
genderin pitämistä biologista sukupuolta todellisempana. Se on hyö- 
dyntänyt oletusta, että lausumalla taikasanat ”sosiaalinen konstruktio- 
nismi” saadaan sukupuoli ja siihen liittyvät luonnolliset varusteet 
katoamaan. Ideologinen valvonta puolestaan on merkinnyt poliittisen 
mission asettamista tosiseikkojen edelle, ja biokielto on ollut aivojen 
pitämistä ainoana sukupuolielimenä. Siihen on usein liitetty marxilais- 
peräinen oletus, että tajunta on vain heijastusta yhteiskunnallisesta 
todellisuudesta. Vakuuttavimman näytön tämän valvontakoneiston toi- 
minnasta antoi muuan minulle tuntematon Anita Seppä, joka kirjoi- 
tustemme johdosta antautui leimaamaan minut, Niemelän ja Tammi- 
salon ”äärioikeistolaisiksi” omissa vastakritiikin muotoon laadituissa 
sitruunaisissa sepityksissään.!* 

Yllä mainittu tuomio riittänee kurtistamaan kokoon karvaisim- 
matkin kivekset, eikä Pate Mustajärven mainintaa ”kersantti Karo- 
liinasta” enää tarvita.!5 Yliopistossa, jossa demarikin on ”oikeisto- 
lainen”, näyttää kriitikolta jääneen huomaamatta, ettei myöskään 
hänen oma ilmeinen vasemmistolaisuutensa ole tieteen eikä filosofian 
arvo. Se, että Niemelän ja Tammisalon teos ilmestyi nimenomaan 
pamfletin muodossa, kertonee tosiasiasta, että naistutkimus on niin 
pahasti omien paradigmojensa ja diskurssiensa vanki, että tieteellisen 
kritiikin on ilmestyttävä ”pamflettina”, jollaiseksi se helposti myös 
leimataan tullessaan akatemian rahoituksella perustettujen turva- 

muurien ulkopuolelta. Vaikka Niemelän ja Tammisalon teosta voidaan 
pitää naturalistien sarkastisena ilkeilynä kaikkea vähänkin epäi- 
lyttävää ajattelua vastaan, se antaa terveellisen muistutuksen siitä, 
kuinka eri tavoin sukupuolta tutkitaan Helsingin yliopiston Kristiina- 
instituutissa kuin Tukholman Karoliinisessa Instituutissa. Siksi myös 
naistutkimukseen liittyvän kuplan puhkaisemisesta alkanut kohu on 
analyysin arvoinen. 


Succes feminins 


Aikana, jolloin julkaisu- ja rahoituspäätökset tehdään kustantamoiden 
ja lehtien Martta-kerhoissa, on eriävien mielipiteiden esittäminen 
suotavaa. Esimerkiksi Gaudeamus ei ole julkaissut vuosikausiin muita 
sukupuolisuutta käsitteleviä teoksia kuin postmodernistista ja gueer- 
teoreettista lorua toistelevia kirjoja. Esimerkin julkaisupolitiikan yksi- 
puolistumisesta tarjoaa Taina Kinnusen ja Anne Puurosen toimittama 
Seksuaalinen ruumis (2006), jossa sukupuolieron biologinen ja feno- 
menologinen kaksiarvoisuus ylimalkaan kiistetään. Kokoelmateoksen 
artikkeleissa puhutaan paljon ”biseksuaalisuudesta” ja ”lesboidenti- 
teetistä”, mutta kirjasta puuttuu tavallisten homo- ja heteromiesten 
näkökulma. ”Sosiaalista sukupuolta” pidetään taaskin todellista suku- 
puolta tärkeämpänä, vaikka gender ei ole sukupuoli. Teoksessa käsi- 
tellään sujuvasti esimerkiksi silikoni-implanttien seksuaalisuutta mut- 
ta unohdetaan, että butch-femme-tyyppinen ristiin pukeutuminen ei 
tee naista mieheksi — eikä miestä naiseksi. 

Sen sijaan kokoelman artikkelit täyttyvät jargonista, joka perustuu 
Judith Butlerin ja Michel Foucault'n kritiikittömään referoimiseen ja 
siteeraamiseen. Kirjoittajien ponnistukset keskittyvät kieltämään 
eksistenssifilosofisesti olemassa olevan sukupuolen, ja tämä onkin 
aihe, jota teoksessa kierretään kuin kissa kuumaa puuroa. ”Ruuniiilli- 
suuden” teema osoittaa koko ajan sukupuoleen ja seksuaalisuuteen, 
mutta käytännössä teos antaa näytön siitä, kuinka asioiden filosofiset 
tarkastelut onnistutaan laiminlyömään linkoamalla aihe gueer-teo- 
reettiseen sanamagiaan, joka elää omalla kiertoradallaan. Asialla ovat 
olleet muiden muassa Pia Livia Hekanahon tapaiset biokiellon ja täys- 
hylkäyksen kannattajat, jotka leimaavat kaiken omasta diskurssistaan 
poikkeavan ajattelun ”epätieteelliseksi? mutta joita itseään ei saisi 
kyseenalaistaa, sillä heillä on uskonto. 

Ja sitten ikävä totuus: kyseisen kirjan toimittajat tilasivat myös mi- 
nulta artikkelin kokoelmaansa varten, ja kirjoitinkin sellaisen, mutta 
havaittuaan, että edustan kriittistä näkökantaa sukupuolieron kiistä- 
vään gueer-teoriaan, toimittajat rajasivat kirjoitukseni tylysti pois 
kokoelmasta. Tämä antanee riittävän näytön Niemelän ja Tammisalon 
kritisoimasta ”ideologisesta valvonnasta”. Toisen huonon esimerkin 


256 


siitä, kuinka julkaisupolitiikkaa tehdään feministien ehdoilla, tarjoaa 
Anna Mäkelän, Liina Puustisen ja Iiris Ruohon toimittama Suku- 
puolishow (2006), joka väittää olevansa ”ensimmäinen perusteos femi- 
nistisestä mediatutkimuksesta”. Todellisuudessa kyseessä on jo vähin- 
tään viidestoista Gaudeamuksen julkaisema feministis-poliittinen 
kirja, joista yhtenä esimerkkinä voi mainita myös Johanna Oksalan ja 
Laura Wernerin toimittaman teoksen Feministinen filosofia (2005). 
Naistutkimus sinänsä voinee olla jollakin tavoin tutkimusta, mutta 
feminismi on tiedepoliittinen ideologia, joka pyrkii sivuuttamaan 
tieteen apodiktisen eli ennakkoehdottomuuteen pyrkivän ihanteen. 

Kurjaa on, että niin kirjoittajat kuin kustantajakin pyrkivät esiinty- 
mään koko seksuaalivähemmistöliikkeen nimissä, vaikka heidän 
mielipiteitään eivät kannattaisi sen enempää tavalliset homomiehet 
kuin -karhutkaan. Sukupuolishown väite siitä, että julkisuus tapahtuu 
muka miesten ehdoilla ja miesten hallitsemassa mediassa, on surku- 
hupaisa aikana, jolloin televisiostakin tulee vain monikulttuurista 
ohjelmaa. Huolestuttavan merkin sananvapauden kaventumisesta 
antaa myös Seta ry:n julkaiseman Z-lehden nykyinen umpikuja ja 
lopettamisuhka, johon ajauduttiin miesten tultua syrjäytetyiksi lehden 
tekemisestä lähes kokonaan. 

Paradigmaan sitomisella on ollut tiedepoliittinen tehtävänsä osana 
naisemansipaatiota, mutta mihin feministit ovat kyseisen kollekti- 
vismin kautta vapautuneet ja mistä? Patriarkaatin tilalle on asettunut 
matriarkaatti, kun sukupuolijärjestelmien tutkimusta nimitetään nyt 
vain ”naistutkimukseksi”. Sukupuolieron sosiologisperäinen kiistämi- 
nen viitannee eräänlaiseen kompensaatioon, jonka kautta maskulii- 
nista terää yritetään katkoa sanan säilällä. Vertauskuvallisen näytön 
siitä antaa Taina Kinnunen vihaisessa kirjoituksessaan ”Tammisalon 
kritiikin kärki hukassa”. Tieteessä tapahtuu -lehdessä (2/2006) julkais- 
tun jutun otsikosta on tässä yhteydessä korostettu sana ”kärki” (jonka 
symbolinen merkitys korostuu tietysti jo muutenkin). Samantyyppi- 
seen katseiden kastroimiseen syyllistyi myös Kristina Rolin. Hän 
puolestaan lausui kuten entinenkin likka, joka rukkaset sai, että 
”Näyttö naistutkimuksen epätieteellisyydestä jäi esittämättä”.!6 Tyy- 
pillisen esimerkin naiivin symboliikan viljelemisestä tarjosivat lisäksi 
Hekanaho ja Tuhkanen, jotka päättivät erään omaa artikkeliani kriti- 
soivan kirjoituksensa sanaan ”jokeri”.1? Sekin lienee ”halun kohteen”, 
peniksen, vertauskuva, jonka tiedostamaton käyttäminen menettää 
kuitenkin metaforallisen tehonsa. ”Sokeisiin pisteisiin”!8 viittaaminen 
puolestaan edustanee heidän esityksessään kastraatiouhkausta, ja tar- 
kalle lukijalle kyseinen teksti irvistää riviensä väleistä. 

Ainakaan fenomenologian kanssa feministien ajattelulla ei voi olla 
paljoa tekemistä, sillä niin Merleau-Pontylle kuin Sartrellekin näke- 
miseen perustuva havaintojen teko oli mitä loistavinta filosofiaa, ja 
Sartre tähdensi suorastaan ajattelevansa silmillään.!? Ikääntymisestä 

johtuva sokeutuminen koituikin lopulta hänen kohtalokseen. Sikäli 
kuin katseella tapahtuva maailman hahmottaminen paljastaa ympä- 
ristöstämme myös paljon kaunista ja katsominen sinänsä voidaan 
kokea mitä lempeimmäksi sympatian osoittamiseksi, on mielestäni 
outoa, että feministit itse liittävät näkemiseen ja katsomiseen paljon 
epäluuloja ja oletuksia ihmisten pahoista aikomuksista. Eivätkö he koe 
olevansa tarpeeksi katsottuja tai katseiden kohteiksi objektivoituja 
voidakseen kokea olevansa myös ”halun” kohteita ja päästäkseen 
säätelemään heteroseksuaalisten miesten tarpeentyydytystä? Jostain 
tällaisesta kyseisessä silmien puhkomisessa lienee kysymys. 

Vaikka miehet ovatkin feministien mielestä pahoja ja tarpeettomia, 
minusta olisi kiintoisaa tietää, mitä sanottavaa naistutkijoilla on 
tieteellisistä asiakysymyksistä sen sijaan, että he nyt keskittyvät per- 
formoimaan vain omaa asemaansa. Feministinen teoria on kiinnittynyt 
liiaksi itseään puskuroivaan klitorisen orgasmin vaiheeseen, kun sen 
kannattaisi pyrkiä ”zu den Sachen selbst”: varsinaiseen vaginalliseen 
orgasmiin. 

Mikäli sukupuolieron kaksiarvoisuutta kannattavat näkemykset 
joutuvat jatkuvan kuohitsemisen ja sensuuriuhan kohteiksi kustanta- 
moissa, se osoittaa, että kriittisillä äänenpainoilla voi olla kansain- 
välisestikin kumouksellista merkitystä. Sitä ei suinkaan vähennä, 
vaikka joku löisi teoksiamme kerran tunnissa kirveellä ja huutaisi 
kadulla, ettei kirjoittajilla muka ole ”tieteellistä pätevyyttä” (kuten 
Anita Seppä, joka arvioi, ettei kriittisiä kirjoituksiani julkaisisi Niin & 
Näin -lehden lisäksi mikään muu tieteellinen lehti).20 Mikäli asiat 
olisivat niin, se vain osoittaisi, kuinka pahasti julkaisufoorumit ovat 
ajautuneet feministisen agenda- ja tendessijournalismin valtaan ja 
millaista ideologista sensuuria ”tieteellisiksi” itseään väittävissä leh- 
dissä harjoitetaan. Sepän kaltaisten sepittelijöiden argumentaatiossa 
asia onkin pyritty esittämään niin, ettei esimerkiksi Niemelällä ja 
Tammisalolla olisi tieteellistä pätevyyttä, koska kumpikaan heistä ei 
ole tohtori. Kyseiseen ad hominem -argumenttiin voidaan lisätä, ettei 
tieteellisten argumenttien esittäminen edellytäkään muodollista ase- 
maa, vaan niitä voidaan esittää tutkinnoista ja virka-asemista riippu- 
matta. Tilannetta voidaan tulkita myös niin, että naistutkimukseen 
liittyvät ongelmat ovat ilmeisiä, koska aivan tavalliset rivitutkijatkin 
voivat havaita ne. Myöskään vaatimus julkaista kirjoituksia kansain- 
välisissä aikakauskirjoissa ei merkitse, että se edistäisi totuuden esille- 
tuloa, sillä juuri kansainväliset aikakausjulkaisut ovat paradigmaatti- 
sen pelin pahimpia kyntöpeltoja, eikä edellä viitattua Sepän kirjoitusta 
julkaisisi varmasti mikään tieteellinen aikakauskirja. 

Akateemisen sananvapauden ei pidä olla vain julkaisijoiden oikeut- 
ta valita, mitä painetaan. Se on ennen kaikkea kirjoittajien oikeutta 
lausua näkemyksensä ja yleisöjen oikeutta tietää. Artikulaatioresurs- 
seista käytävien kiistojen rajuus kertonee heteroseksuaalisen valta- 

kulttuurin sisäisistä ristiriidoista ja eräänlaisesta sukupuolten yhteen- 
sopimattomuudesta, eikä domina-rooliin laittautuneiden naistutkijoi- 
den asenne taida olla hyväksi myöskään mies-nais-suhteille yhteis- 
kunnassa. Niin feministien kuin naturalistienkin kannattaisi vältellä 
kolhimasta toisiaan enempää kuin heidän asemansa edellyttää. Niinpä 
myös feministit voisivat löytää ”sisäisen Hankamäen” omasta itses- 
tään, kun taas naturalistit voisivat etsiä henkistä Animaansa minäs- 
tään. Minulle feministien ja sosiobiologien sanasodasta on välittynyt — 
ei kovin kaunis eikä intellektuaalinen — vaan hieman surullinen kuva 
omaa itseään ymmärtämättömistä osapuolista, joilla on toisiaankin 
pahempi vihollinen: pinnallisuus. 

Eräänä syynä siihen, miksi tutkijanaiset ovat arvostelleet miehiä 
varsin pidäkkeettömästi, lienee se heteroseksuaaliseen viestintänorma- 
tiiviin liittyvä piirre, että puhuessaan naiset luottavat vastuun olevan 
vain mieskuulijoillaan, ja uusherrasmiesten oletetaan olevan imarrel- 
tuja siitä. Kyseessä lienee eräänlainen peniskateuden kompensaatio, 
jossa maskuliinista terää koetetaan katkoa käymällä kärpäslätkäsotaa 
miehiä vastaan. Naisten aggressiivisuus tieteissä ei olekaan vihamieli- 
syyden ilmausta vaan suosion ja tunnustuksen tavoittelua. Sen vuoksi 
minusta olisi ihanaa nähdä, että feministitkin pystyisivät nauttimaan 
jostain ja sanomaan jotain sisällöllistä. Monet naistutkijat tunnustavat 
nyt omaksuneensa vain poliittisen lähetystehtävän, jota he kutsuvat 
”pervouttamisen ideologiaksi”. Esimerkin tarjoaa Pia Livia Hekanaho 
väitöskirjassaan Yhden äänen muotokuvia (2006), jossa hän luonnehtii 
pyrkimyksiään juuri näillä termeillä.?! Oman mission tiedostaminen ja 
mainitseminen eivät kuitenkaan pelasta kirjoittajaa syytökseltä, joka 
koskee tieteen uhraamista politiikan teolle. 


Postmodernismin jälkisanat 


Edellä esittämäni kritiikin jatkoksi etenen seuraavaksi tarkastele- 
maan, millä tavoin sukupuolen ja sukupuolisen käyttäytymisen tutki- 
minen on suhteutunut aistimellisuuden tutkimiseen ja esteettisiin yh- 
teyksiin. Onko muodikkaaksi koettu liikkeen, massakulttuurin ja arki- 
estetiikan yhteyksissä nähty sukupuolen ja seksuaalisuuden tutkimi- 
nen ollut mitään muuta kuin vanhan taiteilijamyytin siivellä ratsasta- 
mista? Asiasta voidaan piirtää seuraava aikajana. 

Sukupuolisen ruumiin taiteelliselle esittämiselle oli 1970- ja 1980- 
luvuilla tyypillistä se, että sukupuoleen liittyviä merkityksiä etsittiin 
raa'an ja väkivaltaisen esillepanon kautta. Verellä ja ulosteilla 
mässäilyä harrastivat Jean Genet'n pohjustamassa hengessä muiden 
muassa Rainer Werner Fassbinder ja Peter Greenaway. Nykyajan 
näkökulmasta heidän hankkeensa muistuttavat eräänlaisesta vie- 
raantuneisuudesta. Myös seksuaalivähemmistöt olivat tuohon aikaan 

niin etäällä seksuaalisuutensa adekvaatista toteuttamisesta, että ne 
koettivat etsiä omaa seksuaalista olemassaoloaan rajatilojen tavoit- 
telun kautta. Näin myös seksuaaliset kapinamuodot leimautuivat sen 
saman kristillisen sääntökulttuurin kautta, jota niillä yritettiin vas- 
tustaa. Tuloksena oli sadomasokistista rimpuilua. Ilmaisuvoiman et- 
sintä törkytaiteen keinoista merkitsi ajautumista efekteillä ja ärsyk- 
keillä leikittelyn vangiksi, mutta vereen, väkivaltaan ja karkeuksiin 
vetoaminen oli epäonnistunutta myös identiteettipoliittisesti. Se, että 
vähemmistöt haudattiin taiteellisissakin representaatioissa kaulaansa 
myöten kuraan, oli suora seuraus siitä yhteiskunnallisesta tosiasiasta, 
että heteroseksuaalinen valtakulttuuri oli pitkäksi ajaksi kieltänyt 
homo- ja biseksuaalisten ihmisten elämästä aidon hellyyden ja rak- 
kauden ilmaukset. 

Jean Baudrillard kuvasi tilannetta osuvasti kysymällä, mistä tuo- 
hon ajankohtaan liittyvä sukupuolieron kiistämishalukkuus juonsi 
juurensa ja mistä se saattoi kertoa. Kun seksuaalisen vapautumisen 
aika oli ohi 1980-luvulla, ei haluttu etsiä enää vain seksiä, vaan 
alettiin pohtia sitä, mitä on sukupuoli. 1970-lukua leimanneiden orgi- 
oiden jälkeen ei tasapainoiltu halun ja tyydytyksen välillä vaan oman 
sukupuolisen identiteetin ympärillä. Tavallaan tämä oli johdonmu- 
kaista. Kun on saavuttanut vapauden, on pakko alkaa kysellä itsel- 
tään, kuka oikeastaan on: Mitä sukupuolta olen? Olenko seksuaalinen, 
tai mihin sukupuoliero perustuu??? Subliimiin seksin kieltämiseen 
saattoi vaikuttaa aids-ilmiö, joka riisti ihmisiltä vapaan seksin. Toi- 
saalta myös pidättäytyminen seksistä voitiin nähdä seksuaalisen 
vapauden ilmaisuna, eräänlaisena seksuaalisten yllykkeiden ”pakotta- 
vuudesta” luopumisena. 

Tässä mielessä postmodernistit katsoivat taistelevansa vapauden 
haaveen hyväksi. Baudrillardin kannalta postmodernismi voidaan näh- 
dä itsen havainnoimisessa tapahtuneena muutoksena, historian vai- 
heena, jonka tarkoitus oli todistella seksuaalisuudelle annetun etusijan 
häviämistä. Postmodernistithan pyrkivät murhaamaan myös ukko- 
Freudin, jonka mukaan kaikki, mitä teemme, viittaa seksiin. Post- 
modernistien käsityksen mukaan seksuaalisuudelle kuuluisi toisarvoi- 
nen asema, joka sillä katsotaan olleen modernia yhteiskuntaa edeltä- 
neissä yhteiskunnissa. Heidän toiveensa oli, että seksuaalisuus pois- 
tuisi muiden, kenties vaikuttavampien kysymysten paikalta, joita oli- 
vat esimerkiksi syntymä, maine ja kuolema. Ajatus oli, että maskuliini- 
suus ja feminiinisyys hajoaisivat viimein kokonaan, ja jäljelle jäisi vain 
lajitelma yksilöllisiä ja itseensä viittaavia sukupuolia.?5 Tämä tuskin 
kuitenkaan voi vastata sukupuolen olemusta kovinkaan hyvin, koska 
silloin sukupuoli kadottaisi toisiin ihmisiin viittaavan luonteensa koko- 
naan. Miesten ja naisten yhteinen uhanalaisuus syntyykin nyt mie- 
henä olemisen tai naisena olemisen kieltämisestä. 

Tämän päivän yhteiskunnassa postmodernistien projektit on valjas- 
tettu normatiivisten piilofunktioidensa toteuttamiseen, kun sukupuo- 
len kieltämisvimma on korvannut entisille ajoille tyypillisen seksu- 
aalisuuskielteisyyden. Siinä, missä viktoriaaniset tädit ärsyttivät sek- 
siä janoavia ihmisiä omilla normeillaan, postmodernistiset sukupuoli- 
eron kieltäjät toteuttavat nyt samaa sadistista nautinnonhaluaan 
kieltämällä seksin keskeisen välineen, sukupuolen. Sukupuolen kieltä- 
minen on seksin kieltämistä. Se ilmaisee rukoilijasirkkojen ja säde- 
kehänunnien aggressiota ja kohdistuu voimakkaimmin nimenomaan 
miehiin. Kyse on perimmältään samasta ahdistelusta kuin 1800-luvun 
yhteiskunnassa. Sen mukaan esimerkiksi akateemista tutkimustukea 
ei myönnetä, jos tutkija ei ole sukupuolieron kiistävälle tiedepolitiikalle 
tottelevainen. Moinen politikointi on kuitenkin paitsi teoreettisesti 
himmeää, myös tiedepoliittisesti moraalitonta, täysin moraalitonta. 

”Tieteelliseksi” naamioitu seksuaalisuuden tutkiminen onkin nyt 
mahdollista vain sukupuolieron kieltämisen varjossa. Tutkimustukea 
saa, jos seksistä puhuessaan ei mainitse lainkaan sanaa ”seksi”. 
Ehdotettuani teoksessani Dialoginen filosofia, että Helsingin yliopis- 
toon perustettaisiin miestutkimukseen keskittyvä Tom of Finland 
-instituutti?* muutamat gueer-tutkijat onnistuivat perustamaan 
Kristiina-instituutin yhteyteen ”Pervoakatemiaksi” nimeämänsä pro- 
jektin. Näyttöä sen toiminnasta antaa tosiasia, että projektin johtajan 
tutkimussuunnitelmassa homoseksuaalisuudesta puhuttiin mainitse- 
matta sanaa ”homoseksuaalisuus”. Tätä pidetään näköjään sellaisena 
ihanteena, josta kansainvälisten asiantuntijoiden raati palkitsee tut- 
kijanpaikalla. Myös Suomen Akatemia rahoittaa kaksiarvoisen suku- 
puolieron kieltävien henkilöiden toimintaa, jotta he voisivat jatkaa 
politikointiaan yliopistoissa. Tosiasiassa tiedeyhteisöllä ei ole oikeutta 
aiheuttaa muille jäsenilleen sen kaltaista vahinkoa, jota postmoder- 
nistien kansainvälisesti organisoitunut puolueellisuus tuottaa kiistä- 
mällä tutkimustuet meiltä toista mieltä olevilta. 

Sukupuolen näkeminen ei-kaksiarvoisessa tai ”desentralisoidussa” 
(hajautetussa) viitekehyksessä ei olekaan merkinnyt vapautumista 
vaan vapauden rajoittamista. Vaikka myös Jean Baudrillardia on syytä 
pitää postmodernistina, häneltä löytyi kykyä irtautua roolistaan 
omaan perinteeseensä liittyvien itsearvioiden tekemiseksi. Baudril- 
lardia hyödyntäen voisi sanoa, että postmodernismin keinoilla ”vapau- 
tunut” on kuin äänestäjä, joka muuttaa mielipidettään mielipidetiedus- 
telun eikä omantuntonsa mukaan — vain nähdäkseen vallassa jonkin 
edustamansa symbolimuodostelman, jota hän kannattaa siihen liitty- 
vän tunnelman eikä tosiasioiden vuoksi. Hän siis vaihtaa sukupuolta, 
vaatteita ja tapoja muodin eikä kokemuksensa perusteella. 

Postmodernistisen ajattelun vaikutuksesta filosofiassa ja populaari- 
kulttuurissa on vallinnut eräänlainen syvällisyyden kielto. Sen mukaan 
mikään ei ole totta eikä epätotta, eikä mikään ole oikein tai väärin, 

saati että yksilön kokemuksilla tunnustettaisiin olevan merkitystä. 
Samalla, kun postmodernismi on kiistänyt syvällisyyden, se on pyr- 
kinyt kieltämään henkisen elämän merkityksen väittämällä, että 
syvyys on pinnassa, kyvyssä sulautua massaan, kokea näennäistä iloa 
sekä nauttia ilman huolta ja varsinaista tyydytystäkään. Siinä mie- 
lessä postmodernismi on velkaa hilpeänä tunnetulle 1920-luvun moder- 
nismille. 

Omituista on, että maassamme julkaistuissa estetiikan ja taide- 
historian alaan kuuluvissa tutkimuksissa juuri kukaan ei ole vaivau- 
tunut pohtimaan, millä tavoin nämä ”ruuniillisuudesta”, ”aistimelli- 
suudesta” ja ”lihallisuudesta” laveasti puhuvat työt myös toistavat sitä 
1930-luvulle ominaista materialismia, joka johti totalitaariseen ihmis- 
kuvaan ja sitä kautta suursotiin ja väkivaltaan. Myös modernismissa 
ja sen post-ilmiössä saattoi olla kyse eräänlaisesta nekrofiilisen des- 
truktiivisuuden muodosta, joka huipentui dekonstruktiossa. 

Tämä herättää epäilyn, kunpa kyse ei olisi akateemisen yhteisön 
omasta vapauden kammosta ja rakastumisesta tuhon voimiin eli sa- 
masta asiasta, jota Erich Fromm kuvasi tutkimuksissaan. Soveltaen 
lausuttuna ajatus on, että pako yksilöllistymisen haasteisiin liittyvästä 
vapaudesta tieteen kollektiiveihin tuotti tutkijakunnalle ahdistusta, 
jota se pyrki lievittämään katoamalla kirjastojen kellareihin tai lyö- 
mällä säpäleiksi lautasia. Tällaisessa vasaralla tiskaamisessa ei ollut 
kuitenkaan kyse Nietzschen harjoittamasta vasaroinnista,?6 joka tar- 
koitti alun perin pelkkää ääniraudalla pimputtelua: uskontojen ja 
filosofioiden tarkastelua sekä kokeilua, kuinka ne soivat. 


Ollako outo? 


Sex / gender-erottelu leimasi 1980-lukua ja sen kritisointi 1990-luvun 
alkua. Oueer-teoria, joka tuli muotiin 1990-luvun puolivälissä, oli 
postmodernistisen ajattelun äärimuoto. Se julisti olevansa aikaansa 
edellä kiistämällä vähemmistöt, enemmistöt ja kiinteät identiteetit. 
Niinpä sille ei ole olemassa homoja, lesboja, naisia eikä miehiä vaan 
”outoja” (engl. gueer) ihmisiä. Sana gueer on kerännyt epäileviä kat- 
seita myös seksuaalivähemmistöliikkeen omalta taholta. On kysytty, 
merkitsikö siirtyminen vahvoja seksuaali-identiteettejä juhlivasta gay- 
kulttuurista gueer-ajatteluun muuta kuin päätymistä ojasta allikkoon, 
takaisin 1950-luvun rämeeseen, jossa outona olemista pidettiin vielä 
outona. Oueer-sanan kääntämistä suomen kielen sanaksi ”pervo” pi- 
dettiin alun perin huonona asiaan liittyvän kielteisen arvovarauksen 
vuoksi. Sana ”pervo” ei kuvaa gueer-teoriaa kovin hyvin siksikään, että 
genderiin keskittyessään se on omalla leikkisyydellään tappanut 
seksuaalisuuden yhteydestä kaiken, mikä seksissä sinänsä on into- 
himoista ja kiihottavaa. Myöskään ranskan kielen käsitteellinen vasti- 

ne sanalle ”outo” (bizarre) ei ole saanut kovin laajaa kannatusta 
seksuaalivähemmistöjen keskuudessa. Kun seksistä puhutaan väl- 
tellen tai vieraalla kielellä, se kertoo lähinnä omasta vieraantunei- 
suudesta. Sama pätee tieteeseen, jossa vierasperäisten sanojen käyttö 
näyttää joskus koomiselta ja kertoo asioita koskevasta hämmen- 
nyksestä ja huonosta itsetunnosta. Oueer-teorioille ominaiset yritykset 
irtautua kiinteiden identiteettien käsitteistä eivät välttämättä mer- 
kitse oikeuttamispolitiikasta luopumista. Ne saattavat kuvastaa myös 
tutkijoiden oman identiteetin epäselvyyttä. 

Outouden käsitteeseen liittyvä negatiivinen varaus on vuosien 
myötä hälvennyt, mutta yksipuolinen sitoutuminen englannin kielen 
merkitysten sopimuksenvaraisuuteen ja kontekstiriippuvuuteen uhkaa 
tehdä gueer-teoriasta itsestään erään ideologisen ajattelun muodon. 
Miksi samasta sukupuolesta pitävä olisi ”iloinen” (gay), ja miksi hetero 
olisi muka ”suora” (straight)? Monet homot ovat olleet aivan ”suoria” 
heteroita, kun taas moni hetero on pintaa raaputettaessa paljastunut 
hyvinkin kieroksi kaappitapaukseksi. Angloamerikkalaisessa meta- 
fysiikassa ”esineet” ovat ”hyviä” (g00ds) ja sana ”järki” (reason) merkit- 
see samaa kuin ”syy”. Viktoriaanisessa yhteiskunnassa utilitaristinen 
ajattelu tuottikin platonista joutilaisuutta ja viisautta vastustavan 
vaatimuksen: ”Selitä heti seksisi syy!” Niinpä seksuaalinen nautinto 
alettiin yhdistää vain lisääntymiseen ja lajinsäilytykseen. Tämä on 
tavallaan vastaus siihen, miksi tärkeistä asioista ei kannata kirjoittaa 
itselleen vieraalla ja läpikotaisin ideologisella englannin kielellä. 

Sitoutuminen angloamerikkalaiseen teoriaperinteeseen on toteu- 
tunut turkulaisten Lasse Kekin ja Jan Wickmanin töissä. Wickmanin 
teos Transgender Politics keskittyy aiheensa puolesta suomalaisen 
transseksuaalisen liikkeen historiaan, mutta teos on itsekin ”histori- 
allinen”, kahdesta syystä. Se on ensimmäinen transvestiittien ja trans- 
seksuaalien asemaa käsittelevä teos Suomessa. Englanniksi julkaise- 
malla kirjoittaja lienee pyrkinyt täyttämään tieteen muotovaatimuk- 
sia, tai hän etsii kansainvälisestä yhteisöstä enemmän ymmärtämystä 
aiheelleen. Toiseksi, teos kertoo erään sukupuolivähemmistön nouse- 
misesta maan alta. Wickmanin teos sitoutuu vielä huomiota herättä- 
vän paljon järjestödiskurssiin, kuten myös tutkimusaihe. Seta onkin 
nyt entistä enemmän transsujen hallussa. Homojen ja lesbojen liitty- 
mistä ”keiden tahansa” kansalaisten kerhoon kuvastaa se, että opis- 
kelijat päättivät lopettaa lähes kolmenkymmenen vuoden ikään ehti- 
neen järjestönsä OHO:n keväällä 2002 pitäen sitä tarpeettomana ko- 
kousputkana. Puotinsa suljettuaan he lähtivät DTM:ään bailaamaan. 
Mutta omituista on, miksi myös transsuliike on kääntynyt vastusta- 
maan kaksiarvoista sukupuolijakoa. Juuri pyrkimyksen vaihtaa suku- 
puolta olettaisi parhaiten todistavan sukupuolieron puolesta. 

Suomen ensimmäisenä gueer-teoreettisena väitöskirjana pidetty 
Lasse Kekin teos From Gay to Oueer on perinteinen lähinnä siksi, että 

tutkimus keskittyy vain prosaisti David Leavittin tuotantoon ja Tony 
Tämä aiheenvalintaan liittyvä rajautuminen tuottaa tietyn epäsuhdan 
gueer-teorian omaan liikkuvuuteen verrattuna. Toisaalta teoksesta 
purkautuu yli 400-sivuinen analyysi intertekstuaalisuudesta. Pidättäy- 
dyn itse arvioimasta tätä nimenomaista tutkimusta, koska en tunne 
sanataiteita enkä kirjallisuuden teoriaa... 

Rueer-teoreetikot pitävät omaa ajatteluaan niin kameleonttimai- 
sena, että he kieltävät sen mitään teoriaa muodostavankaan. Siten 
siihen voi kohdistaa samoja epäilyksiä kuin uskontoon, joka kieltää 
olevansa uskontoa. Oueer-teoreetikot ovat esiintyneet äänekkäästi kai- 
kenlaista yksiarvoisuutta vastaan, mutta samalla he ovat pyrkineet 
järjestäytymään tieteellistä tutkimusverkostoa muistuttavaksi puolu- 
eeksi. Kun teoria itse välttelee määritelmiä ja kieltää sitoutuvansa mi- 
hinkään, sekin alkaa vaikuttaa oudolla tavalla oudolta. Tulkitsen koko- 
naistilannetta niin, että kiinnostus gueer-teorioihin kertoi kiistämis- 
innokkuuden ylikuumenemisesta, kun sublimaation lumivyöry pääsi 
vapaasti pyörimään ja mielikuvituksen haaveet lähtivät lentoon. 


Sukupuolisuuden kehollinen rakentuminen 


Vaihtoehtona edellä kritisoimilleni ajatussuunnille pyrin seuraavassa 
avaamaan sukupuolen ja seksuaalisuuden filosofiaan eksistenssifeno- 
menologisen näkökulman. Postmodernistisia ajatussuuntia leimasi se, 
että niissä tehtiin sukupuolisuutta koskeva perusratkaisu ontologisella 
tasolla, mutta ratkaisun luonne jätettiin analysoimatta. Tässä suh- 
teessa professori Lauri Rauhalan luonnostelema jako ihmisen keholli- 
seen, tajunnalliseen ja situationaaliseen eksistenssitasoon voi olla 
valaiseva. Lauri Rauhala on suomalaisen filosofian ja psykologian 
uranuurtaja, jonka teokset ovat yliopistofilosofian keskeislukemistoa.?” 
Rauhala tunnetaan eksistenssifenomenologisena kehollisuuden filo- 
sofina, ja siksi hänen käsityksensä ihmisen kerroksellisuudesta sopivat 
sukupuolen ja sukupuolisen käyttäytymisen tarkastelemiseen erin- 
omaisesti. 

Rauhalan muotoilema käsitys inhimillisen olemisen kerrokselli- 
suudesta perustuu Edmund Husserlin ja Martin Heideggerin tieteen- 
filosofiaan. Rauhala käyttää sanaa ”ihmiskuva” sellaisesta tarkaste- 
lusta, jonka filosofisia ja ontologisia alkuehtoja ei ole pohdittu, kun 
taas tieteellisten ennakko-oletusten analyysista tuloksena on perustel- 
lumpi ihmiskäsitys. Rauhalan mukaan ilmiöitä pitäisi tutkia samalla 
tasolla, jolla havaittavat ilmiöt itsekin esiintyvät. Aiheeseemme yh- 
distettynä tämä merkitsee, että sukupuolta pitäisi tutkia kehollisella 
tasolla, kun taas sukupuolisen käyttäytymisen ilmiöitä on luontevinta 
lähestyä tajunnan intentioita analysoivalla tajunnallisella tasolla — tai 

situationaalisella, ihmissuhteet huomioon ottavalla tasolla. Ihmisen 
todellistumisen tasot ovat Rauhalan mukaan kehollinen, tajunnallinen 
ja situationaalinen taso.?8 

Eksistenssifenomenologia ei salli yhden ilmiötason redusoimista 
toiselle, mutta se ei myöskään tue kartesiolaista jakoa aistimaailman 
ja tietoisuuden sfääreihin. Sukupuoliselle kokemiselle on keskeistä 
juuri kokemusten ei- tai esipredikoitavuus: tyhjentymättömyys pelk- 
kään ”tietoon” tai käsitteellisiin merkityksiin. Sukupuoliseen kokemi- 
seen liittyvän ehdottomuuden kautta paljastuu, että kieli ei suinkaan 
edellä kokemusta, toisin kuin analyyttiset filosofit ja pragmatistit ovat 
vakuutelleet. Heidän ajattelunsa onkin edustanut sentyyppistä järjen 
ja tunteiden erottamista, joka on muodostanut vastakohdan esimer- 
kiksi platoniselle tunteiden ja järjen harmonialle. Platonisessa rakkau- 
dessahan samaa sukupuolta olevien ihmisten yhteinen kokemus- 
maailma luo osapuolten välille myös yhteisiä kokemuksellisia merki- 
tyksiä mahdollistaen samalla keskinäisen ymmärtämisen ja todellisen 
filosofian. 

Kun merkitykset ymmärretään ei-käsitteellisiksi ja kokemukselli- 
siksi, voidaan ihmisestä piirtää kokonaisvaltainen kuva. Sen sijaan 
sukupuolieron kiistäviä filosofioita on leimannut kielifilosofinen asenne 
ja kartesiolainen ideologia, joka on kiinnittynyt niiden kylkeen joko 
myötäilemisen tai vastarinnan kautta. Sosiaalisen konstruktionismin 
käsitys ”sukupuolesta diskurssina” on tunnustanut sukulaisuutta kieli- 
filosofialle, kun taas postmodernistiset suunnat ovat kamppailleet 
(ainakin näennäisesti) kielifilosofiaa vastaan. Yhtä kaikki, ne ovat 
pyrkineet kieltämään inhimillisen kokemuksen ei- ja esipredikatiiviset 
merkitykset. Kukaan ihminen tuskin on kuitenkaan kokemustensa 
tasolla sen enempää tai vähempää homo tai hetero riippuen vain siitä, 
onko hänellä käytössään kokemistapaansa vastaava käsite vai ei. 
Näkemys, että homoseksuaalisuus ”keksittiin” vasta silloin, kun sitä 
vastaava käsitekin keksittiin 1860-luvulla, on nähdäkseni pelkkä 
hämäystemppu, jolla valtakulttuurit ovat puolustelleet tapaansa sul- 
kea silmänsä koko asialta ennen tuota aikaa. 

Sovellan nyt Lauri Rauhalan analyysia ihmisen eksistenssitasoista 
sukupuolisuuden filosofiaan. Kehollista todellistumistasoa vastaa täl- 
löin lihallinen eksistenssitaso, tajunnallista tasoa intohimojen, halujen 
ja tarpeiden taso ja situationaalista tasoa seksuaalisen kanssakäymisen 
ja normien taso. Sukupuolen adekvaatti toteutumis- ja tarkastelu- 
yhteys on tällöin lihallinen eksistenssitaso, kun taas sukupuolinen 
käyttäytyminen ilmenee tajunnallisella ja situationaalisella tasolla, 
joilla sitä voidaan luontevimmin myös tutkia. Sukupuolisella käyttäy- 
tymisellä on siis sekä tajunnallinen että situationaalinen toteutumis- 
yhteytensä. Tajunnallisella tasolla esiintyvät ihmisen vulgaarit into- 
himot ja halut sekä tietoisuuden osittain muokkaamat tarpeet ja mer- 
kitykset. Toisaalta sukupuolista käyttäytymistä voidaan tutkia luonte- 

vasti situationaalisella tasolla, koska seksuaalisen käyttäytymisen oma 
luonne on olennaisesti relationaalinen: se on suhde. Sukupuolisuhde on 
mahdollinen vain, jos intentioilla tai kanssakäymisellä on kohde, suku- 
puoli. Sukupuolta on kuitenkin tarkasteltava vain kehollisella eksis- 
tenssitasolla, koska sukupuoli ei voi olla olemassa pelkkänä ”intentio- 
naalisena objektina” eli noemana (esimerkiksi abstraktina merkkinä 
tai merkityksenä), eikä se ole myöskään käyttäytymisilmiö vaan lihal- 
linen (kehollinen tai ruuniillinen) ominaisuus. 

Niinpä eksistenssifenomenologisessa sukupuolisuuden filosofiassa ei 
ole kyse angloamerikkalaiselle ajattelulle ominaisesta jaosta biologi- 
seen tai yhteiskunnalliseen sukupuoleen. Sukupuolen tarkastelemi- 
seen soveltuvan kehollisen eksistenssitason nimeäminen ”lihalliseksi” 
ansaitseekin jatkossa hieman pitemmän perustelun. Fenomenologiseen 
analyysiin liittyvien käsitteiden sijoittuminen ihmisen kolmen eksis- 
tenssitason malliin käy ilmi seuraavasta kaaviosta: 


I Kehollinen eksistenssitaso. 


Tutkimuksen kohde: Sukupuoli. 
Sukupuolen tematisaatio: Lihallinen (kehollinen ja ruumiillinen). 


Lihallisuuden alaan sisältyy fenotyyppinen, ruuniiillisesti ja ke- 
hollisesti ilmenevä sukupuoli. Lihallinen sukupuolen tematisoi- 
minen muodostaa vaihtoehdon sekä naturalismin edustamalle bio- 
logiselle tarkastelutavalle että postmodernistien harjoittamalle 
sukupuolen redusoimiselle normeihin, diskursseihin ja tyyleihin. 
Eksistenssifenomenologian kannalta viimeksi mainituilla ei pitäisi 
olla relevanssia sukupuolta koskevissa tarkasteluissa. 


II Tajunnallinen eksistenssitaso. 


Tutkimuksen kohde: Sukupuoliset intentiot sekä sukupuolinen 
käyttäytyminen ja toiminta. 


Sukupuolisen käyttäytymisen tematisaatio: Intohimot, halut ja 
tarpeet. 


Tajunnallinen tutkimustaso valottaa sukupuolisen käyttäytymi- 
sen ilmiöistä sen intentionaalisen eli toisiin ihmisiin ja ympä- 
ristöön suuntautuvan luonteen. Tarkastelujen paino on tällöin 
yksilön tajunnan sisällöissä, jotka voivat olla kokonaan tai osittain 
tiedostamattomia, kuten intohimot ja halut, tai tietoisia, kuten 
tarpeet, joita tietoisuutemme tunnistaa ja valikoi. 

III Situationaalinen eksistenssitaso. 


Tutkimuksen kohde: Sukupuolinen käyttäytyminen ja toiminta. 


Sukupuolisen käyttäytymisen tematisaatio: Seksuaalinen kanssa- 
käyminen ja normit. 


Situationaalinen tutkimustaso valottaa sukupuolisen käyttäytymi- 
sen ilmiöistä sen sosiaalisen olemuksen. Homo- ja heteroseksuaali- 
suutta onkin parasta lähestyä juuri tällä ja edellä mainitulla tut- 
kimustasolla, jolloin myös sukupuoliseen käyttäytymiseen liittyvät 
konfliktit voidaan ymmärtää normeista riippuviksi. Homo- tai he- 
teroseksuaalisuutta ei tällöin erehdytä pitämään sen enempää 
lihallisina kuin biologisinakaan ominaisuuksina vaan sukupuoli- 
sen käyttäytymisen tai toiminnan muotoina. 


Sanan ”kohde” käyttäminen saattaa tässä yhteydessä vaikuttaa ob- 
jektivoivalta. Käytänkin kyseistä käsitettä vain välttääkseni demon- 
stratiivista moniselitteisyyttä, joka saattaisi hämärtää puheena olevan 
idean esittämistä. Sana ”käyttäytyminen” puolestaan viittaa vulgaariin 
ja reflektoimattomaan seksuaalisuuteen, kun taas ”toiminnalla” viita- 
taan tietoisempaan käyttäytymiseen. Keskeistä on, että voidakseen 
edetä intentionaaliselta tasolta II seksuaalisuuden toteuttamiseen 
ihmissuhteissa (tasolle III), myös sukupuolen ja sukupuolijaon on 
oltava voimassa (tasolla I). Käyttäytyminen ja toiminta näet edel- 
lyttävät sukupuolen, johon ne voivat viitata. Tämä puolestaan tekee 
kaksiarvoisen sukupuolijaon tasolla I välttämättömäksi. 


Sukupuoli on lihassa 


Edellä esittämäni malli antaa selväpiirteisen, toimivan ja selitysvoi- 
maisen lähtökohdan sukupuolen ja seksuaalisen käyttäytymisen filo- 
sofiseen tarkastelemiseen. Esimerkiksi solubiologia ei ole pystynyt löy- 
tämään perusteita sille, miksi homo- ja heteroseksuaalisuus olisivat 
biologisia tai geeneihin kirjoitettuja ominaisuuksia.?? Siksi näiden 
useasti ”ominaisuuksina” pidettyjen käyttäytymismuotojen tarkastelu 
sopii parhaiten juuri tajunnalliselle ja situationaaliselle tasolle II ja III, 
joilla niiden intentionaalinen ja normatiivinen olemus tulevat sel- 
vimmin esille. 

Myös transsukupuolisuuteen liittyvät ongelmat puoltavat ontologi- 
sen analyysin tarpeellisuutta. Transsukupuoliset ja -seksuaalit ovat 
usein käyttäneet sukupuolen vaihtamisesta termiä ”sukupuolen kor- 
jaaminen”. He haluavat siis saattaa oman sukupuolensa vastaamaan 

itse kokemaansa sukupuolta. Biologian kannalta kyseessä ei ole kui- 
tenkaan sukupuolen vaihtaminen eikä korjaaminen vaan pelkkä 
ulkonäön muutos, sillä ihmisen kromosomisto säilyy joka tapauksessa 
entisenlaisena. Fenomenologiset filosofit eivät yritä väittää tätä bio- 
logista tosiasiaa vastaan, kuten postmodernistit. Sen sijaan fenomeno- 
logit ratkaisevat asian kiinnittämällä huomion kokevalle subjektille 
ilmenevään eli fenotyyppiseen sukupuoleen. Niinpä myöskään edellä 
esittämäni argumentaatio, jonka mukaisesti olen kritisoinut post- 
modernistisia suuntia ja perustellut kaksiarvoisen sukupuolijaon tär- 
keyttä, ei nojaudu biologisen sukupuolen käsitteeseen eikä natura- 
lismiin. Ne edustavatkin useimmiten erityistieteiden tematisaatioita 
ilmiölle nimeltä sukupuoli. Tässä mielessä myöskään kaksiarvoisen 
sukupuolieron kannattaminen ei ole Michel Foucault'n arvostelemaa 
”biopolitiikkaa”, sillä ruumiillisuus ja kehollisuus, joihin sukupuolten 
jakoa kannatettaessa sitoudutaan, eivät ole biologian käsitteitä vaan 
filosofian käsitteitä. 

Fenomenologisille filosofeille sukupuolen kaksiarvoisuus ei ole ensi- 
sijaisesti biologinen, geeneistä, hormoneista tai kromosomeista riippu- 
va fakta, vaan lihallisesti ja kokemuksellisesti ilmenevä tosiasia. Kysy- 
mykseen sukupuolen merkityksestä voidaan vastata johtopäätösmäi- 
sesti näin: Inhimillisen kokemisen kannalta merkityksellinen sukupuoli 
on se, joka ilmenee fenotyyppisesti ihmisen kehossa eli hänen lihas- 
saan.30 

Fenomenologisen filosofian ratkaisuehdotus biologisen sukupuolen 
ja sosiaalisen sukupuolen välillä käytyyn sananvaihtoon on: Liha. 
Lihan käsite sopii sukupuolen fenotyyppiseen tematisoimiseen erityi- 
sen hyvin, koska sen kautta hahmottuu, että sukupuolista kokemista 
leimaa (i) ruumiillisen ja henkisen kokemisen kokonaisvaltaisuus, (ii) 
sukupuolielinten keskeinen rooli seksuaalisessa kokemisessa ja (iii) 
kokemiseen liittyvien merkitysten juontuminen suoraan ei-predika- 
tiiviselta sekä keholliselta eksistenssitasolta. Myös fenomenologiselle 
filosofialle itselleen tyypillinen kuvaus tajunnan intentionaalisesta ra- 
kenteesta voi havainnollistaa tapaa, jonka mukaisesti ihmisen koko 
keho nähdään yhtenä suurena sukupuolielimenä; esimerkiksi suun- 
tautumisen ideaa sinänsä voidaan pitää fallossymbolisena. Tämä liha 
on siis samaa, jonka tunnemme Eppu Normaalin laulusta: ”Sano mi- 
nulle huhuu, se on liha joka puhuu, ja se meidät yhdistää!”31 

Fenomenologisen ajattelun keinoin voitaisiin nähdäkseni ratkaista 
myös useita transsukupuolisuuteen liittyviä ongelmia paremmin kuin 
sitoutumalla postmodernismiin tai gueer-teoriaan, joiden kautta on 
ajauduttu turhaan sukupuolijaon kiistämiseen.3? Samasta näkökul- 
masta voidaan ottaa kantaa 1980-luvun feministien luoman sex/ 
gender-jaottelun oikeutukseen. Pidän jopa sitä paremmin perusteltuna 
kuin eräiden nykyisten feministien yritystä kieltää käsiteparista toi- 
nen (sex) ja kytkeä tämän englannin kielen sanan kaksoismerkitys 

*sukupuoli ja ”'sukupuolinen käyttäytyminen yhteen. Itse katson, että 
käsiteparista olisi karsittava gender, säilytettävä sex ja analysoitava se 
osiinsa. Tätä kautta ihmisen seksuaalisuudesta voitaisiin hahmottaa 
erikseen sukupuoli ja sukupuolinen käyttäytyminen, kun taas gender 
on pelkkä viikunanlehti, jolla ei ole tekemistä sen enempää sukupuolen 
kuin sukupuolisen käyttäytymisenkään vaan lähinnä vaatetussuunnit- 
telun ja muotitaiteen kanssa. 

Käsitykseni mukaan sukupuolella ei ole olemassaoloa lihallisen 
tason ulkopuolella. Myös sukupuolen kautta koetut merkitykset liitty- 
vät läheisesti ihmisen keholliseen eksistenssitasoon. Omalla tavallaan 
asian puolesta todistavat ne filosofit ja sosiologit, jotka eivät ole ky- 
enneet löytämään sukupuolelle mitään olemusta tai olinpaikkaa 
vaatteiden, muotien tai pukeutumistrendien maailmasta. Sukupuoleen 
liitettyjä käyttäytymis- ja näyttäytymisodotuksia sekä niiden arvotuk- 
sia, kuten maskuliinisuutta tai feminiinisyyttä, tulisikin käsitellä 
sukupuolesta riippumattomina asia-alueinaan. Itse asiassa vasta näin 
voitaisiin irrottautua myös sukupuolta leimanneista ideologioista, kun 
maskuliinisuuden tai feminiinisyyden hyödyntäminen olisi mahdollista 
(esimerkiksi pukeutumisessa) sukupuolesta huolimatta.33 

Loppuratkaisuksi jää, että sukupuoli on lihallinen ominaisuus, jon- 
ka tärkein toteutumisyhteys on fenotyyppinen sukupuoli: se, mitä 
ilmenee jalkojen välissä. Tämä tarkoittaa, että ihmisen sukupuoli on 
hänen kehonsa ja sukupuolielimiensä ominaisuus. Tältä pohjalta voi- 
taisiin tehdä myös uskottavinta seksuaalivähemmistöpolitiikkaa. Ek- 
sistenssifenomenologinen sukupuolisuuden ontologia ei siis merkitse 
nojautumista diskursseihin eikä käsitteisiin eikä niiden kautta 
tematisoituun olemusajatteluun. Eksistenssiajattelun lähtökohtana on 
niinkin konkreettinen asia kuin liha, jonka merkitys ei voi koskaan 
paljastua asiaa koskevassa sanankäytössä vaan ensisijaisesti koke- 
muksen ja ei-käsitteellisen tiedonmuodostuksen piirissä. 

Asia voidaan lausua myös niin, että kieltäessään ei- ja esi- 
predikatiiviset merkitykset analyyttinen filosofia, postmodernismi ja 
pragmatismi ovat pyrkineet kiistämään samaa sukupuolta olevien 
ihmisten yhteiseen kokemusmaailmaan perustuvan merkityskonsti- 
tuution. Siten ne ovat pyrkineet toimimaan ymmärtämisen edellytyk- 
siä, samaa sukupuolta olevien ihmisten rakkautta ja aitoa filosofiaa 
vastaan. 


Homohyvää tutkimusta? 
Vähemnistöpoliittisesti motivoituneessa tutkimuksessa huomiota on 
herättänyt suunnaton yksimielisyys sosiaalisen konstruktionismin ja 


gueer-teorian verrattomuudesta. Eriävät mielipiteet on pyritty vaienta- 
maan, ja ainakaan niiden esittäjiä ei ole rahoitettu. ”Kriittiseksi” it- 

seään nimittävä nais- ja miestutkimus ei olekaan postmodernismiin 
ihastuttuaan osoittanut kovin merkittävää itsekriittisyyttä, mikä on 
tehnyt siitä suorastaan epäkriittistä. Kaikissa vähemmistöissä ja 
tiedeyhteisöissä esiintyy painetta yksimielisyyteen. Yksimielisyyttä 
tarvittaneen poliittisten päämäärien tavoittelemiseen. Avoimuudesta 
ja vapautuneisuudesta kertoisi se, minkä verran yhteisö sallii kes- 
kuudessaan antiajattelua.35 

Aavistan syyn myös siihen, miksi kiistanhalustaan kuuluisa 
Jacgues Derrida tunnetaan meillä täällä Suomessa ”Ranskan Jukka 
Hankamäkenä”. Hänelle solidaarisesti totean, että erimielisyydestä 
pitäisi palkita. Kriittinen vasta-ajattelija esittää näkemyksensä oman 
toimeentulonsa kustannuksella, ja juuri siksi kyseenalaistamisen pi- 
täisi olla kannustettavampaa kuin pelkän valtavirtaan yhdistyvän 
hymistelyn. Pelkäksi ”kritiikiksi” nimittämisen sijasta rohkenenkin 
luonnehtia edellä muotoilemaani Lihan Filosofiaa seksuaalisuuden 
filosofian ”kopernikaaniseksi kumoukseksi”. Se on käänteentekevä osa 
sitä murrosta, joka nyt on meneillään sukupuolisuuden filosofiassa. 

Samalla kun innostus postmodernismia ja gueer-teoriaa kohtaan on 
laantunut, ollaan taas matkalla kohti arkirealistisia aiheita ja suku- 
puolisuuden käsittämistapoja. Tuula Juvosen ja Jukka Lehtosen haas- 
tattelututkimukset ovat kelpo esimerkkejä siitä, kuinka seksuaali- 
vähemmistöistä voidaan puhua yleistajuisesti tieteellisyyden kärsi- 
mättä. Tosin näissäkin väitöskirjoissa teoreettisiin selkänojiin tukeutu- 
minen on vielä suhteellisen varomatonta. Foucault ja Butler saavat 
taaskin lähes pyhimyksen roolin. Mielipidejohtajien laakeroiminen on 
ymmärrettävää, koska he edustavat vähemmistötutkimuksen omia 
saavutuksia, mutta asiaan liittyvä reflektoimattomuus saattaa ilmen- 
tää myös tarpeetonta häviömielialaa suhteessa heidän oman ajatte- 
lunsa itsenäisyyteen. Siten se voi vaarantaa heidän antamansa tie- 
teellisen esimerkin, jolloin viittaaminenkin muuttuu helposti vain 
rituaaliseksi. Esimerkiksi monet naistutkijat ovat suhtautuneet Judith 
Butlerin ajatteluun lähes palvovasti ja pitäneet häntä yhtenä maail- 
man älykkäimmistä henkilöistä, mitä seikkaa on tosin vaikea osoittaa 
saati tutkia. Samaan tapaan myös Mao Tse-Tungia ja Kim Il-Sungia on 
kunnioitettu juuri tuosta samasta ominaisuudesta. Mutta vain harvoin 
esimerkiksi Butlerin ajattelu on kontekstualisoitu hänen ashkenazi- 
juutalaisuuteensa tai lesbofeminismiinsä, vaikka esimerkiksi Em- 
manue!l Levinasin esittämä tiedekritiikki on usein pyritty relativoi- 
maan pitämällä sitä vain heijastuksena hänen uskonnollis-etnisestä 
taustastaan. Tällä toteamuksella en tietenkään yritä arvostella juuta- 
laisuutta, mutta kritisoimani suhtautumistapa kertoo Butlerin ajatte- 
luun kohdistetun suosion hurmoksellisuudesta. 

Juvosen ja Lehtosen teoksissa postmodernistinen ja poststruktu- 
ralistinen ote toimii kuitenkin kohtalaisen hyvin. Juvonen ja Lehtonen 
eivät pohdi vain homoseksuaalisuuden (tai ”ei-heteroseksuaalisuuden”) 

ilmenemistapoja erilaisissa henkisissä tiloissa ja kulttuurin kerrok- 
sissa, vaan he analysoivat myös sukupuolen paikkaa ja seksuaali- 
suuden toteutumista konkreettisissa fyysisissä tiloissa ja arkkitehto- 
nisissa suhteissa. 

Tuula Juvosen Varjoelämää ja julkisia salaisuuksia sijoittuu 
Tampereelle, kuten tekijänsäkin. Tätä on tervehdittävä iloiten, sillä 
homo- ja lesbohistorioiden kirjoittaminen on ollut tarpeettoman pää- 
kaupunkikeskeistä. Teoksessa valaistaan, millaista homojen ja lesbojen 
elämä oli viime vuosisadalla Pohjoismaiden suurimmassa sisämaa- 
kaupungissa, Pohjolan pikku-Pariisissa, leveäharteisessa Mansessa. 
Elävän kerronnan kautta välittyy kuva tukahdutetuista tunteista, jot- 
ka saattavat vaikuttaa nykyisyyden näkökulmasta ahdistavilta. Niihin 
ovat liittyneet salaiset tapaamispaikat sekä puisto- ja käymäläkult- 
tuuri, jossa yksityinen oli vääristyneellä tavalla julkista. Homojen 
elämää leimasivat porno, sota ja teatteri — niin kaksoiselämän teen- 
näisyyteen kuin taiteilijamyytin varassa piileskelemiseenkin viittaa- 
vassa merkityksessä. 

Juvosen aineistona ovat haastattelujen lisäksi oikeuksien pöytä- 
kirjat. Seikka muistuttaa edelleen siitä, kuinka keskitysleirimäistä 
homoihin ja lesboihin suhtautuminen on ollut. Myös Olli Stälströmin 
väitöskirjaa vastaan nostettiin syyte tamperelaisessa käräjäoikeu- 
dessa, ja niinpä synkkyydeltä ei välty suomalaisen homoliikkeen lähi- 
historiakaan. Stälströmin ja Juvosen työt osuvat yksiin siinä, että 
molemmat kirjoittavat historiaa. 

Kun Stälströmin Homoseksuaalisuuden sairausleiman loppu tuli 
aikoinaan painosta, A-studion toimittaja kysyi raportissaan, ”leima- 
taanko homot taas sairaiksi”.36 Foucault'lta periytyvä historian vaali- 
minen saattaakin toistaa vanhoja käsityksiä tarpeettomasti. Huomiota 
ansaitsisi myös nykyajan oletettu ”edistyksellisyys”. Meillähän ei ole 
vielä edes omaa kansallisvaltiota, vaikka identiteetin ja kansakunnan 
käsitteet liittyvät liikkeissämme yhteen lippua myöten. Legitiimi 
Suomi on monen homon ja lesbon kannalta edelleen vain muutaman 
neliökilometrin kokoinen, kun pöndellä, provinssissa ja periferiassa 
eletään yhä Juvosen kuvailemaa aikaa. Myös Jan Löfström teki 1990- 
luvulla Essexin yliopistossa tarkastetun väitöskirjan suomalaisesta 
homohistoriasta, mutta kielensä ja kansainvälisen julkaisuyhteytensä 
vuoksi se on jäänyt Juvosen teosta vähemmälle huomiolle.37 Eniten 
epäilyksiä Juvosen teoksessa herättää turhankin helposti tunnis- 
tettava teesi, että homoseksuaalisuutta ei ole olemassa jossakin ”val- 
miina”, vaan se toistuu kussakin tilanteessa omansalaisena.38 

Jukka Lehtosen väitöskirja Seksuaalisuus ja sukupuoli koulussa 
keskittyy yläasteiden ja sen jälkeisten oppilaitosten (lähinnä lukioiden) 
ihmissuhteisiin, tiloihin ja normeihin. Lehtonen kieltää tekevänsä vä- 
hemmistötutkimusta ja keskittyy kuvaamaan, minkälaisia valta- 
kulttuurit ovat olleet. Näköalojen luominen seksuaalivähemmistöihin 

niitä ympäröivien peilipintojen kautta on kiinnostavaa mutta ongel- 
mallista siksi, että keskustelut käydään valtakulttuurien ehdoilla. 
Tämä saattaa tuottaa vaikutelman, ettei meillä ole mitään omaa. 

Lehtonen on käyttänyt aineistonaan ei-heteroseksuaalisten oppilai- 
den kanssa käymiään teemahaastatteluja. Näkökulmaa pyritään luo- 
maan lisäksi opettajakunnan suunnalta, kun nuoret arvioivat heidän 
asenteitaan ja mielipiteitään. Lehtosen aiheina ovat muun muassa 
aavistukset ja avoimuus, seksuaaliset kokemukset, kaveruus ja seu- 
rustelu, paikka ystävien keskuudessa ja lauman ulkopuolella sekä 
liikuntatunteihin liittyvä monimielisyys, joka koostuu pukeutumis- 
tiloihin liittyvän kiinnostuksen ja välttelyn ristiriitaisista tunteista. 
Juuri lihallisissa yhteyksissä, kuten liikuntatunneilla, tulee näkyviin, 
että homojen ja heteroiden asenteet ovat aivan eri galakseilta, vaikka 
sukupuoli onkin sama. Sukupuoli ja sukupuolinen käyttäytyminen ovat 
siis eri asioita. Homojen ja heteroiden eroja ei selittäne pelkkä ”hetero- 
normatiivisuus” vaan myös yksilön alkuperäinen eksistenssinsä koke- 
mistapa. 

Osa Lehtosen aineistosta on ennestään tuttua, ja hän onkin 
niittänyt mainetta ”heterokoulun” arvostelijana niin, että Z-lehden 
entinen päätoimittaja Pauli Löija ehti jo kehua Lehtosta ”melkoisen 
tuotteliaaksi tutkimusten suoltajaksi”.39 Mutta itse pidän Lehtosen 
analyyttisesta ja sarkastisesti suihkivasta kynästä, jolla hän hellii 
haastattelemiaan kyyhkyläisiä. Poiminnat vekkuleiden vesseleiden 
kertomuksista ovat paikoin varsin nautittavia. Teos tarjoaa myös 
moraalisia pähkinöitä tuomalla päivänvaloon sen, kuinka oppilaat ja 
opettajat ovat kiusanneet toisiaan sekä omien ryhmiensä sisällä että 
ryhmien välillä. Erityisen ansiokasta tutkimuksessa on, että siinä 
kerrotaan, miten tehty työ muutti osapuolten itseymmärrystä, ja että 
kirjassa raportoidaan myös odotusten vastaiset ja sitä kautta tietoa 
lisäävät tulokset. Lehtosen teosta voi suositella jokaiselle, joka haluaa 
tietää, mitä kouluissa tapahtuu — ja kuinka koulujen heteronorma- 
tiivisuudesta voidaan päästä eroon. 


Mansikkahilloa, olkaa hyvä! 


Entä mihin olen itse pyrkinyt edellä esittämilläni analyyseilla? Halu- 
anko sinkkufeministien nuuskakerholta Black Widow -rajauksen sil- 
määni? Toivonko Drag-Kalkkunan huitaisevan minua Mustanaamion 
irtonumerolla? Odotanko, että Suomen Akatemia lahjoittaisi minulle 
ämpärillisen mansikkahilloa? Itsekritiikin vaatimuksiin vastaan taval- 
la, joka lienee kaikille foucault'laisille kallonporaamoille tyypillinen: 
”Onko täällä enää muita järkeviä kuin minä?” 

Kaikilla mainitsemillani tutkimuksilla on pysyviä ja muhkeita ansi- 
oita, kuten niiden tekijöilläkin. Tosiasiassa nämä julkisuudessa kiitetyt 

tutkimukset eivät ole kuitenkaan kovin tarkasti ajateltuja. Olenkin 
pyrkinyt kyseenalaistamaan niiden teoreettisiin sitoumuksiin liittyvän 
postmodernin kyklooppimaisuuden ja avaamaan asioihin eksistenssi- 
fenomenologisen näkökulman, joka perustuu sukupuolen ja suku- 
puolisen käyttäytymisen ontologiseen analyysiin. 

Sosiologian sukupuoli -nimisen uudehkon teoksen mukaan sosio- 
logia-tieteenalallakin on sukupuoli. Enää ei pitäisikään arvostella 
vain yhteiskunnallisten käytäntöjen ideologisuutta, vaan tieteenhar- 
joittajat voisivat keskittyä arvioimaan myös sitä, kuinka tehty tut- 
kimus on saattanut olla yksipuolista. Esimerkiksi Jukka Lehtonen 
toteaa huolelliseen tapaansa, että hän pelkäsi työnsä jossain vaiheessa 
itse ”jäävänsä kiinni” heteronormatiivisuudesta.?? Minua kiinnostaa, 
miten tutkijakunta voisi saada itsensä kiinni turhasta sukupuolieron 
kiistämisestä. 

Erään ongelman muodostaa se, mitä on tuo usein mainittu hetero- 
normatiivisuus. Nimityksen taustalla vaikuttaa käsitys, että heterot 
muodostavat elämäntavaltaan ja arvoiltaan yhtenäisen ryhmän, jolle 
on ominaista niin sanotun ydinperheen perustaminen. Sellaisena 
heteronormatiivisuus haittaa tietenkin sekä homojen että heteroiden 
omaa elämää. Postmodernistisen tutkimuksen eräänlaista konserva- 
tiivisuutta osoittaa se, että hokiessaan kulttuurin heteronormatiivi- 
suutta se saattaa itse vahvistaa tuota heteronormatiivisuutta. Hetero- 
normatiivisuutena ei voitane pitää vain käsitystä, että ”lapset eivät 
kuulu homoparisuhteisiin”. Heteronormatiivisuutta ilmentää myös se 
varsinkin lesboväestölle ominainen vaatimus, että lasten täytyy 
ehdottomasti kuulua myös heidän parisuhteisiinsa! Kerjätessään 
”heteroseksistisenä” pitämäänsä elämäntapaa postmoderni hetero- 
normatiivisuuden vastustaminen saattaa itse olla erittäin ”hetero- 
normatiivista”. Siihen liittyen voidaankin kysyä, pitäisikö kaikenlaiset 
perhemuodot ilman muuta hyväksyä myös sillä uhalla, että niiden 
legitimoimisesta voi olla perheenjäsenille itselleen haittaa ja vaikka 
niiden olemassaolo ei vielä luhistaisi koko yhteiskuntaa. Esimerkiksi 
”itsellisiksi naisiksi” organisoituneen ryhmittymän vaatimukset hedel- 
möityshoitojen sallimiseksi myös sinkkunaisille herättävät pohtimaan, 
onko kyseessä mikään muu kuin pyrkimys polkea miesten oikeuksia 
tai onko ”itsellinen nainen” loppujen lopuksi muuta kuin poliittisesti 
korrekti nimi entiselle ”huoraäidille”. 

Tehostamisen varaa on ajatuskulujen ohjaamisessa loogisiin loppu- 
tuloksiinsa. Myös tutkimusten yhteiskunnallista vaikuttavuutta voisi 
edelleen terävöittää. Monet tieteenharjoittajat näyttävät ajattelevan, 
että kun jokin ilmiö on tarpeeksi hyvin selitetty, se lakkaa olemasta 
voimassa. Oletus voi olla esimerkiksi seuraava: kun on tieteellisesti 
osoitettu, että homojen syrjiminen työelämässä on ”vain sosiaalinen 
normi”, se selitettynä lakkaa vaikuttamasta. Usko pelkkään tiedon voi- 
maan johtaa usein taikurimaiseen ajatteluun, jossa pelkän filosofoi- 

misen tai sosiologisoimisen uskotaan jo muuttavan yhteiskuntaa. Kyllä 
siihen vaaditaan jatkuvasti työtä.43 

Myönteistä edellä mainituissa tutkimuksissa on se, että ne eivät 
tukeudu sen enempää biologismiin kuin analyyttiseen kielifilosofiaan- 
kaan. Naturalistien äänet ovat muuttuneet vähemmistöistä puhutta- 
essa usein pelkäksi köhinäksi, kun homoseksuaalisuutta ei ole voitu 
”sovittaa” naturalistiseen lajinsäilytysideologiaan. Analyyttisilla kieli- 
filosofeilla puolestaan ei ole ollut seksuaalisuuden eri muodoista juuri 
mitään sanottavaa, ja niinpä analyyttisen systeemifilosofian lähes- 
tymis- ja etääntymistavat ovatkin yleensä typistyneet pelkäksi karte- 
siolaista dualismia hyödyntäväksi ”tunneteoriaksi”. 


Kartesiolainen heteroseksismi 


Keskeisen kysymyksen sukupuolen ontologista olemassaoloa ajatellen 
muodostaa se, onko sukupuolta olemassa reaalisessa todellisuudessa, 
vai pitääkö sukupuoli nähdä jo alun perin havaitsijan omista sub- 
jektiivisista kyvyistä riippuvaksi idealisaatioksi, eli puhtaasti käsit- 
teelliseksi tai kuvitteelliseksi illuusioksi, jota voidaan manipuloida ja 
muokata tajunnallisella tasolla mielivaltaisesti. Postmodernistit ja 
gueer-teoreetikot ovat kutsuneet sukupuolta milloin ”performanssiksi”, 
milloin ”representaatioksi”. Vaikka myös fenomenologian kannalta voi- 
daan ajatella, että sukupuoli riippuu havaitsijan omista elämyksistä, ei 
fenomenologisen tieteenfilosofian tehtävänä ole korostaa sukupuolen 
tulkinnanvaraisuutta. Sen sijaan tavoitteena on paljastaa, millä tavoin 
sukupuoli on tematisoitu eli asetettu tarkastelun kohteeksi eri tieteen- 
alojen piirissä ja sen jälkeen sulkea tutkimusaiheeseen liitetyt intressit 
ja ideologiat pois. Vasta näin voidaan päästä lähemmäksi totuutta ja 
todellisuutta: asioita itseään. 

Tässä analyysissani olen paljolti sivuuttanut tietoteoreettisen kysy- 
myksen, joka koskee tajunnan sisäisen ja ulkopuolisen maailman eroa 
ja ohittanut myös siitä seuraavat visaiset kysymykset, kuten solip- 
sismin ongelman. Sen sijaan olen valinnut ilmiöiden tarkasteluun arki- 
kokemuksen ontologiaa painottavan tien. Mikäli esimerkiksi rautatie- 
asemalla tai uimahallissa liikkujilta kysyttäisiin, kuinka monta suku- 
puolta on kaiken kaikkiaan olemassa, olisi vastaus todennäköisesti 
”kaksi”. Arkikokemukseen perustuva realismi ja terve järki riittävät 
tietoteoreettiseksi ja tieteenfilosofiseksi perustaksi käsiteltäessä suku- 
puolen olemassaoloa, sillä kyseessä on kokemuksellinen ja havainnolli- 
nen asia, jonka adekvaatti tarkasteluyhteys on arkikokemus. Sen 
sijaan kartesiolaista asennetta toistavan tieteen näkökulmasta voidaan 
luonnollisesti kyseenalaistaa paitsi sukupuolen, myös koko maailman 
olemassaolo ja pitää sukupuolta pelkästään oman ajattelun tuotteena — 
aivan niin kuin Descartes piti sekä itsensä että maailman olemassaoloa 


214 


vain omasta järkeilystään riippuvana. Sen sijaan tässä kirjoituksessa 
olen katsonut, että ihmisenä olemisen kokonaisuutta ei ole syytä 
hajottaa sielun ja ruumiin sfääreihin. Dualismia paremman lähtö- 
kohdan tutkimukselle tarjoaa ihmisen ymmärtäminen kerrokselliseksi 
kokonaisuudeksi. 

Entä miten keho ja ruumis sinänsä on ymmärretty edellä edus- 
tamassani ajattelussa? En ole pitänyt kokemuksellisten ilmiöiden 
käsitteellistä enkä kielellistä lähestymistä kovin luontevana, ja mie- 
luummin olen viitannut kokemusten ei- ja esipredikatiiviseen olemuk- 
seen. En ole pitänyt myöskään tarpeellisena toistaa saksalaisperäistä 
jakoa ”eläväksi käsitetyn ihmiskehon” (der Leib) ja aineellisemmaksi 
ymmärretyn ruumiin (der Körper) kesken. Niiden asemasta olen puhu- 
nut ”lihasta”, mikä vastaa paremmin myös eksistenssifenomenologian 
kokonaisvaltaista ihmiskäsitystä. 

Terävärajainen jako ruumiiseen ja sieluun onkin ollut pohjimmil- 
taan ideologinen, ja se on nojautunut tieteellisen perinteen kristillisiin 
alkuehtoihin. Kyseinen dualismi saattaa ilmentää myös eräänlaista 
heteroseksismiä. Jako ruumiiseen ja sieluun (tai kokemukseen ja 
järkeen) voi kuvastaa heteroseksuaalisen miehen oidipaalista tunne- 
dynamiikkaa, jonka seurauksina ovat syntyneet totemistiset uskon- 
nollisen ajattelun muodot ja ontologinen jumalaoletus: ajatus olemassa 
olevasta Jumalasta. Tämä dualismi maan ja taivaan välillä on sit- 
temmin heijastunut myös ihmiskuvaan. Jakoa hengen ja aineen (tai 
sielun ja ruumiin) kesken voidaan siis pitää pohjimmiltaan keinotekoi- 
sena ja heteroseksistisenä. Se onkin ollut leimallinen tietyille homo- 
kauhua poteville uskonnoille, kuten kristinuskolle ja islamille. Perim- 
mältään se on voinut johtua niille ominaisista naturalistisista, lajin- 
säilytysstrategisista ja keskinäiseen kilpailuun liittyvistä motiiveista. 
Sen sijaan useissa Kaukoidän uskonnoissa, aivan kuten antiikin 
Kreikan filosofioissakin, ihmisen sukupuolisesta olemassaolosta on 
voitu ajatella monipuolisemmin ja tasapainoisemmin, mikä näkyy esi- 
merkiksi platonisessa kehollisen kauneuden ja itsestä huolehtimisen 
ihanteessa. 


Feminismin kritiikkiä, sil vous plait! 


Tämän analyysin lopuksi pyrin luomaan kokonaiskuvan sukupuolen ja 
sukupuolisen käyttäytymisen tutkimiseen liittyvistä ongelmista. Suu- 
rin osa postmodernistisesta ja gueer-teoreettisesta tutkimuksesta on 
järjestynyt naistutkimuksena esiintyvän paradigman piiriin. Nais- 
tutkimuksen ongelmallisuus on jo sen eristäytyneisyydessä ja disi- 
pliinimäisyydessä sekä siinä, että se on organisoitunut poliittiseksi 
feminismiksi. Sen nimessä ei mainita molempia sukupuolia eikä myös- 

kään seksuaalivähemmistöjä, vaikka naistutkimuksen piirissä harjoi- 
tetaan sekä sukupuolijärjestelmien että vähemmistöjen tutkimusta. 

Edellä on käynyt ilmi, että postmodernistisen ajattelun perilliset, 
kuten gueer-teoreetikot, ovat muodostaneet eräänlaisen tiedepoliittisen 
puolueen, jonka kautta he pyrkivät käyttämään joukkovoimaa ja 
luomaan kuvitelman suuresta tieteellisestä vaikutusvallasta. Omalla 
historialliseen ajanjaksoon viittaavalla nimellään postmodernismi on 
pyrkinyt uskottelemaan, että se on edustanut kaikkea modernin ajan 
jälkeistä filosofiaa, vaikka tosiasiassa postmodernismi oli vain eräs 
yliopistomarxismin muoto. Kyseinen paradigma onkin ajautunut 
selvään murtumispisteeseen, mistä merkkeinä ovat viimeaikaisten 
pamflettien ja muiden kritiikkiteosten ilmestymiset. 

Kun feministisen paradigman murrosta enteilevä Wotan on työn ja 
tuskan tuloksena päässyt vapaaksi, on henkeä vaikea laittaa takaisin 
pulloon, ja edessä on muutosten aika. Minkälaiseen tulevaisuuteen 
tästä avautuu tie? Entä mitä tieteenfilosofisia ja tieteentutkimuk- 
sellisia johtopäätöksiä edellä esitetyn pohjalta voidaan tehdä? Seu- 
raavassa luettelossa kiteytän, mikä naistutkimuksessa ja sen valta- 
virrassa eli gueer-teoriassa on ollut pielessä. 


Naistutkimuksen ongelmat 


1) Sukupuolieron kaksiarvoisuuden kiistäminen. Rueer-teoreetikot 
ovat kiistäneet miehenä ja naisena olemisen ja kaksiarvoisen suku- 
puolieron. Kuitenkin ihminen voi olla homo tai hetero vain, jos hänen 
intentionsa voivat viitata kiinteästi olemassa olevaan sukupuoleen: 
mieheen tai naiseen. Sukupuolinen käyttäytyminen on suhde ja edel- 
lyttää referenssin eli kohteen. Kaksiarvoinen sukupuoliero on siis pe- 
rusteltu paitsi ontologisesti myös pragmaattisesti, toisin kun gueer- 
teoreetikot väittävät. Sukupuolieron kaksiarvoisuutta tukevat lisäksi 
arkikokemuksen havainnot ja käytännöt, joiden mukaisesti sukupuoli 
jäsennetään kaksiarvoiseksi ilmiöksi yhteiskunnassa. 

2) Sukupuolta ja sukupuolista käyttäytymistä koskevan argumen- 
taation sekoittaminen. Rueer-teoreetikot ovat laiminlyöneet kehollisia 
ominaisuuksia koskevan selitystason ja käyttäytymiseen liittyvän se- 
litystason eron, aivan niin kuin reduktionismia kannattavat biologitkin 
— tosin eri merkityksessä. Kritisoidessaan 1980-luvun sex/gender- 
jaottelua gueer-teoreetikot hylkäsivät biologisen sukupuolen kokonaan 
ja alkoivat pitää ”sosiaaliseksi konstruktioksi” näkemäänsä sukupuolta 
todellisena. Tämä perustui angloamerikkalaisesta diskurssista omak- 
suttuun käsitteelliseen sekaannukseen eli käsitteen 'sex* kaksois- 
merkitykseen sekä sukupuolta että sukupuolista käyttäytymistä tar- 
koittavana sanana. Kyseisen käsitteen monimerkityksisyyden kiistä- 
minen ei kuitenkaan onnistu keskittymällä pelkkään genderiin eli 

”yhteiskunnalliseen sukupuoleen”. Jos ihmisellä ei ole sukupuolta (sex), 
ei voi olla sukupuolista käyttäytymistäkään (sanan ”sex” toiminnalli- 
sessa merkityksessä). Ongelmana on sekin, että gueer-teoria tulkitsee 
kaikkea seksuaalisuutta transsukupuolisuuden ilmiöksi, vaikka kysei- 
nen vähemmistö muodostaa vain pienen vähemmistön niin hetero- 
seksuaalisen väestön kuin seksuaalivähemmistöjenkin sisällä. 

3) Tasa-arvoon pyrkiminen sukupuolieroa kiistämällä. Feministien 
pyrkimys tasa-arvoon ei voi toteutua sukupuolieron kieltämisen kaut- 
ta. Tasa-arvoon pyrkimiseksi sukupuolieron merkitys pitäisi myöntää. 
Kieltely-yritys oli eräänlainen kiertotie, jonka kautta koetettiin kiistää 
se tosiasia, että sukupuolten välillä on todellisia eroja. Niiden mukai- 
sesti muutamille ammattialoille ja tiettyihin tehtäviin sopivat parem- 
min joko miehet tai naiset. 

4) Feministien pyrkimys naisten suosimiseen. Feministiset naistutki- 
jat eivät pyri tasa-arvoon vaan naisten suosimiseen. Naisten yliedustus 
näkyy yliopistossa jo nyt, kun Helsingin yliopiston tiedekunnista enää 
vain yhdessä miesten osuus opiskelijoista on naisten osuutta suurempi. 
Kun lukioidenkin oppilaista kaksi kolmasosaa on tyttöjä, ei naisten 
suosimista pidä enää edistää keinotekoisin konstein. Suosimalla ei 
voida tuottaa tasa-arvoa vaan epäoikeudenmukaisuutta, joten se on 
myös poliittisesti epäviisasta. Ongelma juontaa juurensa koulutus- 
järjestelmän muuttumisesta naisellisia työ- ja oppimistapoja suosivaksi 
ja siitä, että opettajankoulutuksen mieskiintiöt vähin äänin poistettiin. 

5) Tiedepolitiikan asettaminen tieteen sisältöjen edelle. Tieteenfilo- 
sofisesti kiinnostavaa on, miten sukupuolijaon merkitys vaikuttaa 
tieteen sisältöihin, sillä sukupuolisuuteen liittyy arvo- ja symbolimaail- 
maa koskevia eroja. Mutta kaiken tieteen alkuehtoja ei voida johdella 
vain niistä. Sen sijaan naistutkimus on pyrkinyt palauttamaan lähes 
kaikki tieteen sisältökysymykset vain sukupuolikysymyksestä riippu- 
viksi tai johdellut sisältöargumenttinsa sukupuolta koskevista muo- 
dollisista seikoista, mikä selvästi ylittää johdonmukaisuuden ja kriitti- 
sen ajattelun rajat. 

6) Ihmisyksilöiden tulkitseminen ryhmäkohtaisesti sukupuolensa tai 
ryhmänsä edustajana. Feministit ovat syyllistyneet eräänlaiseen kään- 
teiseen rasismiin tulkitessaan tieteen toimijoita ryhmäkuntaisesti hei- 
dän sukupuolensa mukaan ja sivuuttamalla yksilöiden väliset erot. 
Koska tiede on altis kollektivismille ja ryhmäkuntaistumiselle, he ovat 
onnistuneet pitämään ryhmien välisiä eroja merkittävämpinä kuin 
yksilöiden välisiä eroja. Tosiasiassa yksilöiden väliset erot ovat useim- 
missa suhteissa tärkeämpiä ja ratkaisevampia kuin sukupuolen tai 
rodun perusteella määrittyvät erot. Niinpä akateeminen feminismi on 
ollut eräänlainen poliittisesti korrektin rasismin muoto: ihmistä ei 
tulkita eikä ymmärretä yksilönä vaan hänen sukupuolensa mukaan. 

7) Järjestyminen tiedepoliittisiksi ja metodologisiksi paradigmoiksi. 
Feministit, naistutkijat ja gueer-teoreetikot ovat järjestyneet tiede- 

poliittisiksi verkostoiksi, joilla on käytössään salaisia sähköpostilistoja 
ja joihin kuuluvat tukevat toinen toisiaan tutkimusrahoitusta saa- 
dakseen. Esimerkiksi Suomen Akatemian käytännöissä feministit 
tilaavat lausunnot samoin ajattelevien puoluetoimistoilta ulkomailta. 
Ikävää on, että naistutkijat pyrkivät ymmärtämään oman feminis- 
minsä jonkinlaiseksi laatusanaksi, jolla he kehuvat avoimesti tutki- 
muksiaan, vaikka kyseessä ei ole sen parempi ilmiö kuin heidän par- 
jaamansa sovinismikaan. He pitävät poliittista feminismiään takeena 
tutkimuksen laadusta, vaikka tosiasiassa tiedon politisoituminen on 
tieteen ongelma. 

8) Naistutkimuksen epäitsenäisyys ja opinnäytteenomaisuus. Nais- 
tutkimuksen muodollisena ongelmana on se, että suuri osa nais- 
tutkijoiden julkaisuista on ollut nippuväitöskirjoja tai kokoelmateoksia 
sekä samaa mieltä olevien professorien ohjauksessa tehtyjä ja tar- 
kastettuja opinnäytetöitä, jotka eivät voi antaa kuvaa siitä, millaista 
olisi itsenäinen ja varsinaista oppineisuutta osoittava tutkimus. 

Feministien ja naistutkijoiden harjoittama panssaroituminen aikai- 
semmin esitettyihin väitteisiin ja tiettyjen idolihahmojen taakse omien 
ajatusten kehittelemisen sijasta osoittaa, että kyseessä on ollut erään- 
lainen ritualisoituneen toiston muoto. Siihen on liittynyt myös halua 
sulkeutua omiin verkostoihin. Viitteiden ripusteleminen ja tiheäntäy- 
dellisten lähdeluetteloiden kasaaminen tutkimusten loppuun ei kuiten- 
kaan kerro sellaisesta itsenäisyydestä, jolla todistettaisiin kyvystä poi- 
keta paradigmaattisesta ajattelusta. Todellisuuden kieltäminen näkyy 
halussa häivyttää sukupuoliero pelkän kynäilyn kurveihin ja luoda 
rituaalinen valhemaailma, joka kiistää sukupuolieron ja perustuu to- 
dellisuuden neuroottisluonteiseen kieltämiseen. Tutkimus ei tule tie- 
teellisemmäksi vain lisäämällä säntillisyyttä, jos lähtökohdat ovat 
virheelliset. Pedanttius lieneekin naisellinen ominaispiirre. 

9) Yritys vierittää todistelutaakka. Sosiaaliset konstruktionistit ovat 
pyrkineet kääntämään todistelutaakan nurin ja suostuttelemaan mui- 
ta tieteenharjoittajia osoittamaan, että sukupuoli ei ole sosiaalinen 
konstruktio. Tosiasiassa mikään ei ole ilmeisempää kuin sukupuoli- 
eron kaksiarvoisuus ja sukupuolieron johtuminen kehollisista, lihalli- 
sista ja ruumiillisista seikoista. Siksi sosiaaliset konstruktionistit oli- 
sivat itse velvollisia perustelemaan omat näkemyksensä. Todistelu- 
taakan vieritysyritys onkin ollut osa sosiaalisten konstruktionistien ja 
postmodernistien harjoittamaa poliittista retoriikkaa. 

10) Sosiaalisuuden, yhteistyön, verkostoitumisen ja myötämieli- 
syyden vaatiminen. Naistutkijat, postmodernistit, feministit ja gueer- 
teoreetikot katsovat olevansa muita huumorintajuisempaa ja hauskuu- 
den rajat määrittelemään kykenevää väkeä. He asettavat ”tieteellisen” 
hyväksymisen ehdoksi sen, että muut ovat heidän kanssaan samaa 
mieltä ja että heidän kanssaan tehdään yhteistyötä. Käytännössä tämä 
on merkinnyt vaatimusta joko osallistua gueer-teoreettiseen toimin- 

taan tai pysyä poissa sen piiristä, jos on eri mieltä. 

Postmodernistit ja gueer-teoreetikot ovat vaatineet omien töidensä 
ja diskurssinsa ymmärtämiseksi huomattavaa myötämielisyyden osoit- 
tamista sekä halua ymmärtää heidän huumoriaan. Mutta he itse eivät 
ole olleet yhtä valmiita ymmärtämään eri tavoin ajattelevien filosofien 
tutkimuksia vaan ovat käyttäneet hyväkseen esseistiseen kirjoittami- 
seen liittyvää riskinalaisuutta: tulkinnan avainten jäämistä lukijoiden 
käsiin. Niinpä he ovat pyrkineet tulkitsemaan jopa itseironian siihen 
uskaltautuneiden vahingoksi. Tyylillisesti katsoen he eivät siis ole 
myöntyneet siihen ”suopeana eleganssina” pitämäänsä tulkinnalliseen 
vapauteen, jonka he ovat sallineet itselleen. Siten heidän asenteensa 
muistuttaa yhteiskunnalliselle pohjakerrokselle tyypillistä pietismiä, 
jonka piirissä hyväntahtoinen suuripiirteisyys on tuntematonta, ja sen 
he ovat korvanneet vasemmistolaisperäisellä pyyteellisyydellään. Silti 
heidän omat näkemyksensä eivät kestä yhtään kunnon argumenttia, 
vaan heidän tutkimuksensa ovat voimassa vain tiedeyhteisön lau- 
peuden ja hyväntahtoisuuden varassa, mikä saattaa heidän toimin- 
tansa kokonaisluonnetta koskevan tilanteen tyylillisesti dekadenttiin 
epätasapainoon. 


Naistutkimukseen liittyvien ongelmien taustat ja syyt 


Edellä selitettyihin ongelmiin ovat johtaneet useat syyt, jotka voidaan 
jakaa yhtäältä subjektiivisiin eli henkilökohtaisesta elämästä ja 
asenteista johtuviin syihin ja toisaalta kulttuurisiin eli tieteellisen 
toiminnan sosiodynaamisesta luonteesta johtuviin ideologisiin syihin. 
Viimeksi mainitun syyryhmän perusteet palautuvat viime kädessä 
heteroseksuaalisen valtakulttuurin olemuksesta johtuviksi. 

1) Henkilökohtaisessa elämässä koetut vaikeudet. Monien feminis- 
tisten naistutkijoiden osoittaman aggressiivisuuden taustalla on 
henkilökohtaisia ja subjektiivisia kokemuksia perhe-elämässä tai pari- 
suhteessa epäonnistumisesta sekä syrjityksi tulemisesta. Ongelmat 
saattavat heijastella myös heidän omassa sukupuolielämässään koke- 
miaan vaikeuksia. Näiden seikkojen pohjalta avautuu näköala lähinnä 
kolmeen tulkintaan. 

— Sukupuolieron kiistämispyrkimys on seurannut heteroiden omas- 
sa seksuaalisuudessaan kohtaamista ongelmista ja eräänlaisesta suku- 
puolten yhteensopimattomuudesta, jonka vuoksi he ovat pyrkineet häi- 
vyttämään sukupuolieron merkityksen ja ajatelleet, että myös seksu- 
aalisessa kanssakäymisessä heidän tietoisuutensa omasta sukupuo- 
lestaan ”katoaa”. Niinpä ajatus sukupuolen häviämisestä on pohjim- 
miltaan heteroseksistisesti motivoitu ja suureksi osaksi heterofemi- 
nistien keksintöä. Sukupuolen kiistämisyritykseen liittyy myös lesbo- 
väestön defensiivinen halu kieltää falloksen hallitsevaksi väitetty rooli 

kulttuurissa. Penikseen liittyvän valtasymboliikan mahdollistamasta 
suvereenista asenteesta johtuu, että monet tieteen merkkimiehet ovat 
joviaaleja, suuripiirteisiä ja liberaaleja persoonia, mutta naiset eivät. 

— Toiseksi, sosiaalinen konstruktionismi, postmodernistinen femi- 
nismi ja gueer-teoria ovat heteroseksualisoidun tieteen muotoja. Ne 
perustuvat kysymyksensä minästä maailmaan asettavan (eli direktiivi- 
sen ja projektiivisen) asenteen kiistämiseen ja suosittavat tilalle reflek- 
tiivistä asennetta, joka on symboliarvoltaan heteroseksistinen ja femi- 
niininen. 

— Kolmas ja tärkein perustelu sille, miksi kyseiset ajattelutavat 
pönkittävät heterotiedettä, on merkityksenteoreettinen. Kieltäessään 
ei- ja esipredikatiiviset merkitykset analyyttinen filosofia, postmoder- 
nismi ja pragmatismi ovat pyrkineet kiistämään samaa sukupuolta 
olevien ihmisten yhteiseen kokemusmaailmaan perustuvan merkitys- 
konstituution. Siten ne ovat kieltäneet samaa sukupuolta olevien 
ihmisten rakkauden filosofiset perusteet ja filosofian perustumisen 
homoseksuaalisuuteen. Mainitut ajatussuunnat ovat käytännössä 
toimineet ihmisten välisen kohtaamisen edellytyksiä vastaan, ja siksi 
niihin tukeutuminen on syventänyt henkilökohtaisessa elämässä mah- 
dollisesti koettuja vaikeuksia. 

2) Naisten väitetty huono asema. Henkilökohtaisten vaikeuksien on 
sanottu johtuvan kulttuurisista syistä ja naisten alistamisesta. Ny- 
kyään, kun naiset ovat laajasti edustettuina tieteen organisaatioissa ja 
heidän asemaansa pyritään myös helpottamaan suosimisen ja erikois- 
järjestelyjen kautta, feministien aggressiivisuutta ei voida selittää 
pelkällä kulttuurisella tai tiedehallinnollisella ”alisteisuudella”. Miehet 
ovat olleet henkilökohtaisten vastoinkäymisten kohteena paljon naisia 
useammin tuomatta asiaa tiedepolitiikan verukkeeksi. Naisilla on 
kautta aikojen ollut omat selviytymisstrategiansa kriisitilanteiden va- 
ralta, kun taas yhteiskunnallisten ongelmien, kuten laman tai sotien, 
kohdatessa ovat alttiiksi joutuneet vastuunkantajina pidetyt (ja tästä 
piirteestään aiheettomasti moititut) miehet. Heteronaisten kannattaisi 
muistaa, että synnyttämään tuomittuina heidän pitää joka tapauk- 
sessa valita joko perheenäitiyden tai työuran välillä, sillä kaikki ihmi- 
set eivät voi poimia kaikista asioista vain mieleisiään puolia ja valita 
yhtä aikaa kaikkia vaihtoehtoja. Samalla, kun naiset vaativat ”äitiys- 
lomalta paluun helpottamista”, ei ole muistettu, että kaikki yliopistojen 
sankarivainajataulussa mainitut nimet kuuluvat miehille. 

3) Akateemisen nais-mies-kiistan heijastuminen heteroseksuaali- 
sesta perheestä. Naisten ja miesten kiistely tiedeyhteisössä heijastelee 
pohjimmiltaan heteroseksuaalisen valtakulttuurin sisäisiä ristiriitoja. 
Se muistuttaa heteroperheen keittiökeskustelua ja on kyllästetty 
naturalistisella ja lajinsäilytysstrategisella (eli selviytymistä ja eloon- 
jäämistä koskevalla) argumentaatiolla. Naturalistien kanta on tällöin 
edustanut keskivertoheteromiehen arvo- ja symbolimaailmaa ja post- 

modernististen feministien kanta puolestaan tyypillisen heteroseksu- 
aalisen naistutkijan näkökantaa. 

4) Seksuaalivähemmistöjen feministeille antama tuki. Identiteetil- 
tään heikot homomiehet ovat menneet feministien hameenhelmojen 
alle, etulinjassaan villatakkinuttuiset gueer-teoreetikot. Homomiesten 
ratkaisut ovat olleet tältä osin epäadekvaatteja ja epäjohdonmukaisia, 
sillä feministit ovat vaatineet heitä kiistämään oman sukupuolensa ja 
sitä kautta myös seksuaalisen luonteensa. 

5) Heteroseksuaalisten kommunikaatiomuotojen välittyminen tiede- 
yhteisöön. Naiset ovat pitäneet oikeutenaan läimäytellä miehiä melko 
vapaasti, mutta samalla he ovat edellyttäneet, ettei naisia itseään saisi 
arvostella. Tämä toistaa heteroseksuaalisen valtakulttuurin normia 
siitä, mitä mies ja nainen saavat tehdä: nainen absolutisoi itsensä, ja 
miehen oletetaan mielistelevän naista, mikä ei ainakaan homoseksu- 
aalisten yksilöiden kohdalla toimi. Se onkin osa heteroseksuaalista 
kommunikaatiorakennetta ja hyödyntää heteroseksuaalisen valtakult- 
tuurin naisille suomaa näennäisoikeutta tekeytyä juuri sen saman 
oletetun intohimon kohteeksi, jonka toteuttamisen he yrittävät kieltää 
miehiltään. Heteromiesten seksuaalista tyydytystä säätelemällä naiset 
pyrkivät kompensoimaan miesten ylpeyttä peniksestään ja kostamaan 
heidän itsensä kokeman peniskateuden. Heteromiehet, joita on tiede- 
yhteisössä enemmän kuin homomiehiä, ovat sallineet erillisten nais- 
tutkimusyksiköiden perustamisen, sillä he ovat pelänneet naisten 
seksilakkoa. Yksiköittämällä heteromiehet ovat mahdollistaneet nais- 
ten sulkemisen omalle saarelleen häiritsemästä heteromiesten tiedettä. 

Myös naturalisteina esiintyvien heteromiesten aggressio feminismiä 
kohtaan kertoo heidän ehdollistumisestaan naiselliselle vallalle ja sen 
seurauksesta, eli epätoivosta ja oidipaalisesta kompleksista, joka val- 
litsee tieteessä koetun melankolian ja acedian (eli turhautumisen) 
taustalla. Ongelmien takana on siis heteroseksuaalinen valtakulttuuri 
kokonaisuudessaan, ja mieluiten myös heteromiehet toteuttaisivat 
älyllisiä intressejään miesten välisissä suhteissa, homoeroottisesti. 
Heidän oma misogyniansa kuitenkin estää heitä — paitsi kanssakäymi- 
sestä naisiin nähden — myös luhistamasta omaa heteroseksuaaliseksi 
luomaansa minäkuvaa. Sen vuoksi homososiaalinen kanssakäyminen 
samaa sukupuolta olevien ihmisten eli toisten miesten kanssa muo- 
dostaa heille uhan. On muistettava, että feminismi voi olla merkityk- 
sellistä lähinnä heteroiden seksuaalisessa vaihdossa ja heterotie- 
teessä, jossa joudutaan harjoittamaan sukupuolten keinotekoista 
yhteensovittamista. Tästä johtuu, että akateeminen filosofia ja tiede 
ovat nykyään pelkkää vauvanhoitoa eivätkä intellektuaalista ajattelua. 

6) Estoisuus ja seksikielteisyys. Sukupuolieron kiistäminen on ollut 
miehille ominaisen seksuaalisuuden kieltämistä ja symbolisten kast- 
raatiouhkausten esittämistä. Kiellettyään sukupuolieron feministit 
ovat ummistaneet silmänsä siltä tosiasialta, että naisten ja miesten 

sukupuoliset ominaisuudet ja käyttäytyminen eroavat toisistaan huo- 
mattavasti. Kenties sukupuolen kieltämisen varjolla tapahtuva seksin 
kieltäminen onkin juuri naisille ominainen tapa asennoitua suku- 
puoleen ja seksiin. He eivät näytä ymmärtävän, mitä kaikkea seuraa 
siitä, että miehellä on penis ja pallit. Myös suuri osa akateemisen 
filosofian munattomuudesta johtuu nykyään siitä, että filosofian laitok- 
sia hallitsevat joko analyyttiset systeemifilosofit tai fenomenologeina 
esiintymään pyrkivät feministit. Tosiasiassa he eivät ole fenomeno- 
logeja eivätkä eksistenssifilosofejakaan, sillä he kiistävät sukupuolen 
ontologisen tarkastelun ja lihallisen olemuksen. 

7) Avuttomaksi laittautuminen. Peniksen puuttumiseen liittyy myös 
halua tekeytyä avuttomaksi ja syrjityksi. Kyseessä on tyyliseikka. 
Feministien väite syrjittynä olemisesta ei sisällä sankaruutta eikä 
gloriaa, ja heidän jatkuva valittelunsa vain elättää mahdollista dis- 
kriminaatiota. Psykologien suosima ”kverulatorisen skitsofrenian” 
käsite kuvaa tällaista länkyttelyä nykyään vielä paremmin kuin en- 
nen, sillä valittamiseen ei pitäisi olla enää todellista syytä. Leimallista 
feministien argumentaatiolle onkin ollut täydellinen defensiivisyys ja 
torjunta, joka mukaisesti he ovat pyrkineet kiistämään kaiken kri- 
tiikin. Tosiasiassa se, joka kiistää kaiken, myöntää kaiken. Puolus- 
telemalla feministit ovat tulleet puhuneiksi itseään vastaan. 

8) Filosofisten peruskysymysten sivuuttaminen. Postmodernistit, 
feministit, naistutkijat ja gueer-teoreetikot ovat sivuuttaneet tieteen- 
filosofiset, ontologiset, tutkimuseettiset ja metodologiset peruskysy- 
mykset, ja suuri osa heistä onkin taiteiden tutkijoita ja kirjallisuustie- 
teilijöitä, jotka ovat tottuneet korvaamaan johdonmukaisen ajattelun 
pelkällä eleganssin tavoittelulla. Usein he ovat helpottaneet työtään 
myös tyytymällä varsin epämääräiseen ja viittauksenomaiseen käsit- 
telyyn sekä ajatusleikkeihin ja viihdyttävyyteen. Niiden oikeutus on 
yritetty perustaa sen käsityksen varaan, että ollessaan osa tieteelli- 
seksi paradigmaksi hyväksyttyä postmodernistista ideologiaa myös 
väitteet tulisivat perustelluiksi paradigman yleisellä kannatuksella. 

Rueer-teoriaan usein yhdistetyt sinänsä sympaattiset esitykset, 
kuten televisiosarja Rueer as Folk, ovat kuitenkin viihdettä, eikä niihin 
liittyvien mielihyvän tuntemusten perusteella tule arvioida samalla 
nimellä kutsuttua teoriaryhmää. Ongelmat johtuvat perimältään siitä, 
että vain harvat sukupuolikysymystä käsitelleet tutkijat ovat filosofeja 
ja heistäkin vain harvoilla on asian käsittelyyn vaadittava filosofinen 
asenne. Sukupuolikysymyksen koulukuntaistuminen heijastelee myös 
sitä, että gueer-teorian edustajat ovat yleensä sosiaalitieteilijöitä ja 
esteetikkoja, joiden omaan tieteenalaan liittyy motiivi nähdä sukupuoli 
”sosiaalisena konstruktiona” tai ”performanssina”. Sen sijaan gueer- 
teoriaa eivät juuri kannata kasvatustieteilijät, psykologit eivätkä 
psykiatrit, jotka tuntevat yksilön psykodynaamisen olemuksen, eivätkä 
filosofit, jotka ovat selvillä erityistieteiden omista intresseistä sekä 

halusta painottaa tutkimistaan ilmiöistä vain tiettyjä puolia. 

9) Neuvottomuus. Edellä mainituista syistä uudet opiskelijasuku- 
polvet saavat huonoa ja ideologista opetusta. Kun opetushenkilökunta 
ei tiedä, mitä tekee, eikä tieteellä ole tarjottavanaan muuta kuin 
pelkkää valitusta, on tulevaisuudenvisio pimeä. Uudistusten pitäisi 
alkaa naistutkimusyksiköiden korvaamisella sukupuolijärjestelmien 
tutkimusyksiköillä, joissa miestutkimus ja seksuaalivähemmistötutki- 
mus otettaisiin huomioon. 

10) Kartesiolaisuuteen ja ontologiseen jumalaoletukseen perustuva 
tiedepoliittinen rakenne. Feministien ja sosiobiologien kiista toistaa 
ideologista kuilua, joka vallitsee joko materiaalisiin argumentteihin tai 
henkis-sosiaalisiin näkökohtiin vannovien selitysperusteiden välillä. 
Jako materiaan ja henkeen on paitsi kartesiolainen, myös kristillinen 
ja laajemmin ottaen uskonnollinen. Uskontomuotona sen voidaan sa- 
noa juontavan juurensa heteromiehen oidipaalisesta kompleksista (tai 
heteronaisen Elektra-kompleksista). Oidipaalinen kompleksi ilmentää 
alkuyhteiskuntaan liittynyttä isänmurhaa sekä syyllisyyden ja vapau- 
tumisen ambivalenssista syntynyttä totemismia ja eksogamiaa sekä 
niiden varaan rakentunutta dualistista, kaikkien aikojen ensimmäistä 
yhteiskuntajärjestystä. Sen mukaisesti on olemassa ontologinen Juma- 
la, joka toimii tiedon, lain, järjestyksen ja oikeuden selitysperusteena. 
Toisaalta on olemassa ihmisten kokemuksellinen elämä, joka on kon- 
tingenttia ja sattumanvaraista. 

Tämä jako toistuu halki historian saaden erilaisia muotoja, ja ny- 
kyään sen voidaan sanoa esiintyvän kognitiotieteessä, joka operoi näyt- 
tävästi ajattelun ja kokemuksen erolla. Samoin se näkyy naturalistien 
tukeutumisessa materialismiin ja sosiaalisten konstruktionistien no- 
jautumisessa väitteeseen, että olemassa on vain performansseina ja 
representaatioina ilmenevä sukupuoli. Kumpikin näkökanta toistaa ja 
elättää vanhaa ideologista asetelmaa materialistisen ja idealistisen se- 
litysperusteen välillä. Siksi myös postmodernistit ja gueer-teoreetikot 
ovat omassa näennäisessä kriittisyydessään vain erään metafyysisen 
ideologian vankeja. Valaistusta asiaan olen koettanut tuoda omalla 
ideologiakriittisyydelläni. Tärkeää olisi huomata, millä tavoin suku- 
puoli ja sukupuolinen käyttäytyminen tematisoidaan jo aiheen lähes- 
tymistavoissa. Vain siten tiede voisi olla itsereflektiivistä ja omat alku- 
ehtonsa tunnistavaa, kun taas epäfilosofisten tarkastelutapojen tulok- 
sena saadaan pelkkää ideologiaa tai sen vastaideologiaa. 


Naistutkimus - Tiedettä, filosofiaa vai poliittinen ideologia? 
Friedrich Nietzsche totesi romantiikan aikakaudella, ettei naisessa ole 


lainkaan hänen kaipaamaansa syvyyttä vaan pelkkää pintaa ja ettei 
naisesta tahdo saada oikein mitään otetta; naiselta ikään kuin puuttuu 

se jokin. Teoksessaan Epäjumalten hämärä hän totesi asiasta muun 
muassa näin: ”Naista pidetään syvänä — miksi? Koska naisen pohjaa ei 
koskaan tavoiteta. Nainen ei ole edes lattea.”*t Ja näin lausuessaan 
viiksekäs filosofi ei tarkoittanut suinkaan maitokahvia. Vaikka 
Nietzsche arvosti naisia jonkinlaisina kepeyden luojina, hänen näke- 
myksensä naisista filosofeina, johtajina ja varsinkin perheenjäseninä ja 
kasvattajina oli lohduton. Sen sijaan Epäjumalten hämärä -teoksen 
pääasiallinen motiivi oli tiedekriittinen. Nietzschen käsittelyssä varsi- 
naiseksi epäjumalaksi osoitettiin totuus ja pyrkiminen siihen, siis tiede 
kokonaisuudessaan ja yksinkertaisuudessaan. Niinpä tieteen ja tie- 
teellisyyden arvostelu sopi kuin luonnostaan Nietzschen ilmaisemaan 
yleisasenteeseen, jossa kyseenalaistetuiksi olivat joutuneet naisten- 
palvonta, porvarilliset arvot, perhe, uskonto, sovinnaisuus ja myönty- 
väisyys sekä poliittinen korrektius. 

Myös tämän tarkastelun lopuksi on syytä puuttua argumentaation 
keskiöön nousseeseen tieteellisyyden ihanteeseen. Sekä postmoder- 
nistiset feministit että naturalistit ovat vedonneet ”tieteellisyyteen” 
omaa näkökantaansa edustaessaan ja toinen toisiaan arvostellessaan. 
Molemmat näyttävät unohtaneen tosiasian, että tieteellisyys on varsin 
suhteellinen ja tieteenharjoittajan omista näkemyksistä riippuvainen 
asia, eikä sukupuolisuutta koskeviin kysymyksiin voida välttämättä 
löytää objektiivisia vastauksia, tietoa eikä totuutta. Esimerkiksi Nie- 
melä ja Tammisalo ovat arvostelleet tieteen politisoitumista ylipäänsä. 
Tällöin he ovat unohtaneet tieteen olemuksen. Politiikkahan ei ole vain 
puoluepolitiikkaa vaan vallan käyttöä yleensä. Tieteenharjoittajat ja 
organisaatiot puolestaan käyttävät paljon valtaa. Niinpä tiede on vali- 
tettavasti politiikkaakin. Kenties niin ei pitäisi olla, mutta tämä on 
seuraus aidon viisauden rakastamisen institutionalisoitumisesta ja 
jäsentymisestä heteroseksuaalisen arvo- ja symboliuniversumin muo- 
toihin. 

Omasta mielestäni tieteen arvosidonnaisuutta ei tulisi kiistää, eikä 
ihmistieteissä pitäisi pyrkiä objektiivisuuteen. Sen sijaan arvosidonnai- 
suuden merkitys tulisi minimoida. Fenomenologisen tieteenfilosofian 
mukaan tämä tapahtuu tunnustamalla tieteen arvosidonnaisuus avoi- 
mesti ja käymällä keskustelua tältä pohjalta. Kun objektivismin perus- 
teet kiistetään, ei tarvitse käydä kamppailua tutkimuksen tieteelli- 
syydestä. Tieteen pitäminen objektiivisena voi olla tieteelle itselleen 
haitaksi, sillä avoimen ja vapaan keskustelun tilalle muodostuu silloin 
juuri niitä paradigmoja, joita postmodernistinen gueer-teoria ja natu- 
ralistinen biologismi edustavat. Kummankaan kannattajat eivät ole 
ymmärtäneet tieteen olemusta filosofisesti. 

En siis väitä, ettei naistutkimus olisi tieteellistä, mutta ollessaan 
tieteellistä se ei ole ollut sitä kovin filosofisella tavalla. Sitä paitsi on 
paljon sellaista toimintaa, joka epäilemättä on ”tieteellistä”, kuten 
tieteellinen sosialismi, mutta joka ei nauti luottamusta missään muus- 

sa yhteydessä kuin oman tarkastelutapansa piirissä. Tieteellisyyden 
arvonimi ei ole myöskään aina hyväksi filosofialle. Tieteen pyrkimys 
johdatella yksilöt kollektiivien mielipiteistä riippuvaisiksi voi vaikut- 
taa filosofiaan kielteisesti, joten tieteen yhteisöllisyyttä ja toiseuden- 
varaisuutta sinänsä voidaan pitää paradigmoja lietsovana epäarvona. 

Tieteelliseksi mielletäänkin nykyään kaikki sellainen, mikä esite- 
tään tieteen piirissä ja millä on kannatusta. Tämä ei ole välttämättä 
yksilöiden täydellistä itseohjautuvuutta parempi asia vaan usein 
huonompi tilanne, sillä omaperäisyyttä voidaan pitää arvona sinänsä, 
kun taas sopeutumisen tuloksena ainoastaan kloonataan tutkijoita ja 
heidän ajatuksiaan. Varsinkin kaikkein tieteellisimpinä pidetyt foo- 
rumit, kuten kansainväliset aikakausjulkaisut, ovat todellisia paradig- 
maattisen ja tiedepoliittisen pelin kilpakenttiä, minkä ne myöntävät 
myös kirjoittajille suunnatuissa ohjeissaan. Nykyisenä relativismin 
aikana tieteellisyys ei olekaan tosiasiassa muuta kuin tieteellisen 
normin mukaisuutta. 

Sen enempää feministien kuin naturalistienkaan ei pitäisi vaatia 
sillä tieteellisyys ei ole sen suositeltavampi ihanne kuin pseudo- 
tieteellisyyskään. Tavallaan ne ovat toistensa käsitteellisiä ennakko- 
ehtoja ja tuottavat myös ilmiöinä toisensa. Keskeinen kysymys on, 
millaista tiedettä postmodernistinen naistutkimus, feminismi ja gueer- 
teoria ovat olleet, ja oma vastaukseni on, etteivät kyseiset tieteen lajit 
ole edustaneet kovin hyvää, kriittistä, itsekriittistä eivätkä perusteltua 
saati filosofista suhtautumistapaa, vaan ne ovat antaneet näyttöä 
uppoutumisesta koulukuntien vangeiksi. 

Sosiaalisuuden ja verkostoitumisen vaatiminen on kytköksiin aset- 
tamista ja ihmisen oman yksilöllisen mielipiteenmuodostuksen tukah- 
duttamista. Koska tiede on erittäin altis kollektiiviselle ajattelulle ja 
laumahenkisyydelle, ovat postmodernistien, feministien ja gueer-teo- 
reetikoiden pyrkimykset olleet sopusoinnussa tieteellisen kommunis- 
min ihanteiden kanssa, ja siten ne ovat pohjustaneet mahdollisuuksia 
rahoituksen ja virkojen keruulle kansainväliseltä tiedeyhteisöltä. 

Tässä harmonisessa symbioottisuudessa näkyykin tieteellisen ajat- 
telun ja yksilöiden persoonaa riistävän kommunistisen ideologian 
kytköksellisyys. Sen vaikutusvalta puolestaan johtuu tutkijoiden itse- 
ymmärryksen ja tieteen luonnetta koskevien käsitysten kieroutumi- 
sesta. Tosiasiassa ainakaan filosofian ei pitäisi perustua kollektiiviseen 
vaan yksilölliseen ja persoonalliseen ajatteluun ja tukea sitä. 

Entä miksi kirjoitin tämän laajahkon esityksen sukupuolta ja suku- 
puolista käyttäytymistä koskevan tutkimuksen tilasta? Motiivini ovat 
kolmenlaisia. Tieteen kokonaisetu on kaivannut käsitteellistä selven- 
nystä ja analyysia. Vastakulttuuria edustavana ”aktivistina” olen toi- 
minut pyyteettömästi ja uhrautuvasti myös naisten oman edun vuoksi: 
jotta hekin voisivat vapautua sukupuolieron kiistämisestä ja todelli- 

suuden kieltämisestään. Lisäksi olen pyrkinyt kohottamaan keskus- 
telun tasoa. 

Vaikka olenkin seksuaalivähemmistön jäsen, en ole myöntänyt sek- 
suaalivähemmistöjen intresseistä tai lähtökohdista tehdylle tutkimuk- 
selle mitään erikoisoikeuksia tai -asemaa tässä kirjoituksessa. Kriitti- 
syyteni on ollut vastausta siihen yksipuoliseen totalitaarisuuteen, 
jonka mukaisesti lähes kaikki seksuaalivähemmistöjä koskeva tutki- 
mus on nykyään kytketty osaksi naistutkimusta tai alistettu gueer- 
teorialle. Mitä hyväntahtoisuuteen sinänsä tulee, esimerkiksi nuorille 
henkilöille pitää käsitykseni mukaan olla suvaitseva ja tukeutua vaik- 
kapa monikulttuurisuuden edistämiseen heidän identiteettinsä vahvis- 
tamiseksi. Mutta tieteellisten toimijoiden on voitava rakentaa näke- 
myksensä vain johdonmukaisen ajattelun velvoittavuudelle poliittis- 
pragmaattisista seikoista riippumatta. 

Johtopäätöksenäni totean, että naistutkimuksesta on tullut muuta- 
maa poikkeusta lukuun ottamatta pelkkä tiedepoliittinen tendenssi — 
ja samoin on käynyt myös suurelle osalle seksuaalivähemmistöjä kos- 
kevasta tutkimuksesta. Tämän joudun toteamaan seksuaalivähem- 
mistön edustajana, pelkästään älyllisiin velvollisuuksiini liittyvistä 
syistä. Poliittinen lähetystehtävä ei ole hyväksi millekään tutkimuk- 
selle, sillä se vähentää tutkimuksen uskottavuutta ja on omiaan he- 
rättämään vastarintaa pelkistä psykodynaamisista syistä. 

Mikäli keskeiset näkemykseni eivät ole tulleet tämän esityksen 
myötä lukijoille selviksi, ei lisälukeminen edistä asioiden selviämistä, 
vaan lukija ilmeisesti kieltäytyy hyväksymästä tutkimukseni metodo- 
logisia ja ontologisia perusteita vain omien intressiensä vuoksi. Siten 
se antaa kuvaa umpikujasta, jossa gueer-teoreettinen toiminta on jo 
pitkään ollut ja josta pois tuleminen edellyttäisi kyseisten henkilöiden 
koko tiedekäsityksen saattamista filosofisesti paremmin perustelluksi. 

Tunnetko tunneteoriaa? 


Kartesiolainen kahtiajako ja filosofinen homoerotiikka 


Pelle Miljoona lausui laulussaan ”Katsoin ajan peiliin” seuraavasti: 
”Herran täytyy pohtia ensin päänsä puhki ennen kuin on valmis mitään 
todellista kokemaan!”! Lause sopii kuvamaan yliopistofilosofin suhtau- 
tumista itseensä ja työhönsä. Ajattelun ja kokemisen välille revennyt 
railo on ollut filosofian keskeinen tutkimusaihe mutta myös sen eräs 
ominaisuus. Kartesiolaiseksi kahtiajaoksi sanottu dualismi esiintyy 
jaotteluna sieluun ja ruumiiseen, mutta se saattaa kuvastaa myös filo- 
soflan jakautumista heteroseksuaaliseen ja homoseksuaaliseen perin- 
teeseen. Suosittuna keinona dualismien lievittämiseen on pidetty tunne- 
teoriaa, jota usein sanotaan myös ”emootioiden tutkimiseksi”. 


Olen esittänyt aiemmissa yhteyksissä kritiikkiä tieteellisen ajattelun 
heteroseksualisoimista kohtaan.? Vaihtoehtoisesti olen koettanut näh- 
dä ihmisen filosofiset aktiviteetit homoseksuaalisen elämäntavan osa- 
na ja ehdottanut myös oman kansallisvaltion perustamista filosofisen 
arvomaailman ympärille.3 Tässä prosessissa identiteetin ja kansakun- 
nan käsitteet ovat tärkeitä, sillä niiden avulla filosofinen ja homo- 
seksuaalinen arvo-, merkitys- ja symboliuniversumi voidaan organisoi- 
da elämänkäytännöksi. 

Homoseksuaalisen utopian rakentamiseen tuskin päästään ilman 
kulttuurimme perususkomusten purkutyötä. Niinpä tarkastelen tässä 
artikkelissani sitä, millä keinoilla modernin ajan tiede on ylläpitänyt 
filosofian kahtiajakoa ja vaikuttanut hajaannuttavasti filosofian ja 
homoseksuaalisen elämäntavan ykseyteen. Keskeinen apuväline dua- 
lismien luomisessa on ollut filosofian tunneteoreettinen koulukunta, 
joka on pohjimmiltaan heteroseksuaalisen vallankäytön ja arvomaail- 
man ilmausta. Se on tehnyt tunteista teoriaa, aivan niin kuin asiaa 
väännetään rautateiden ratakiskoista. Ennen kuin kukaan kaivertaa 
minun tai muidenkaan homoliikkeen founding fathersien kasvokuvia 
Caprin saaren kallioseinään, koetan tuoda julki sen, millä tavoin ana- 
lyyttisen filosofiaperinteen käsitykset kokemuksesta ja kielestä ovat 
olleet heteroseksistisiä ja kuinka tiedepoliittisilla ratkaisuilla on jatku- 
vasti tuettu heteroseksistisesti motivoitunutta filosofiaa. Millaisia ovat 
olleet filosofian päänsisäiset tunteet? 

Tunteet perinteen vankeina 


Tieteiden piirissä tutkimusaiheita ja disipliinejä on tapana oikeuttaa 
joko rajattuihin systeemeihin pitäytyvän tarkasteluotteen tai historian 
tuella. Tunteista puhuttaessa kumpikaan lähestymistapa ei ole luonut 
kysymyksiin kovin paljon valoa. Historiaan viittaaminen ei ole ollut 
omiaan vapauttamaan ideologioiden painolasteista, ja uppoutuminen 
teorioimisen syövereihin on pyrkinyt poistamaan tunteita koskevista 
tarkasteluista sen, kuinka jo esipredikatiivinen kokemus sinänsä tuot- 
taa merkityksiä. Tunneteoreetikoiden ajattelussa tunteiden tarkastele- 
minen onkin kääntynyt lähinnä sen kysymyksen analysoimiseksi, 
missä suhteissa järki ja tunne ovat toisiinsa nähden ja kuinka tunteet 
tuottavat käsitteellistä ymmärrystä tai tietoa. Tunteista filosofoimisen 
keskeisenä aiheena eivät ole olleet ainoastaan tunteet. Selvemmin ja 
avoimemmin ongelman olisi voinut todeta myöntämällä, että tunne- 
teorioiden taustamotiivina on niin sanottu kartesiolainen dualismi ja 
ruumis-sielu-ongelma, jonka pohjalta on pohdittu, minkälaisissa suh- 
teissa kokemukset yleensä ovat ajatteluun tai ymmärrykseen verrat- 
tuina. Systeemifilosofinen tunteista teoriominen onkin ollut eräänlais- 
ta kartesiolaisuuden toistoa, aivan niin kuin historian klassisiin filo- 
sofeihin viittaaminen on merkinnyt vain vallitseviin paradigmoihin 
sitoutumista. 

Aristoteleen jälkeisillä filosofeilla ei ole ollut paljoakaan annettavaa 
tunteiden filosofialle. Vanhalla ja keskiajalla tunteita koskevat kysy- 
mykset olivat lähes kokonaan kiellettyjä uskonnollisista syistä, ja 
filosofisen mielenkiinnon aiheet oli siirretty kokemusten tuolle puolen. 
Länsimaisen filosofian historia on ollut uudelta ajalta asti kristillisen 
ruumis-sielu-dualismin läpäisemää. Se on leimannut filosofien omaa 
ajattelua sekä tapoja tulkita ja ymmärtää heitä. Kristillinen ajattelu- 
perinne on ollut läntisen filosofiatradition alkuehto. Esimerkkinä voi 
mainita Ren6 Descartes'n henkilökohtaisen uskonnollisuuden ja hänen 
epätoivoisen yrityksensä karkottaa mielestään aistitietoa leimaava 
”paha henki”, joka voisi ”harhauttaa” häntä selvän ja varman tiedon 
tavoittelussa.*? Esimerkin tarjoavat myös Immanuel Kantin yritykset 
”hallita sairaalloisia tunteita vakailla päätöksillä”, ja eräiksi esi- 
merkeiksi kokemusten ja ajattelun välillä hoippumisesta kelpaavat 
myös kristillisten teologien Platon-tulkinnat, joiden mukaan Platonin 
ideaopissa on korostettu vain aistimaailman ja ideamaailman kuilua. 
Samalla on suljettu pois tosiasia, että Platon päätyi ideoiden runsastu- 
mista koskevien vasta-argumenttien kautta eräänlaiseen monismiin 
myöhäisfilosofiassaan.6 

Aristoteles ja hänen naturalisminsa ovat puhutelleet useita juma- 
luusoppineita kristillisten vuosisatojen ajan. Tämä on muodostanut 
pohjan myös tunteita ja kokemuksia koskevalle filosofialle. Se on myös 

historiallisesti ymmärrettävää, sillä juutalais-kristillistä ajattelua lei- 
masi survival-strateginen lajinsäilytysideologia, joka oli sukua natura- 
lismille ja joka juonsi juurensa kristillisten seurakuntien vähem- 
mistöasemasta. Tärkeiksi asioiksi kohotettiin lisääntyminen ja tuntei- 
den alistaminen vain käytännöllisille arvopäämäärille, kuten perheelle. 
Kultaista keskitietä kulkevan Aristoteleen naturalismi sopikin maini- 
osti kristillisten seurakuntien arvoihin, ja luultavasti juuri siksi hä- 
nestä tehtiin kirkon keskeinen auktoriteetti ja opettaja. Kristillisiin ar- 
voihin sitoutumista on sittemmin pidetty länsimaisen filosofian piirissä 
nimenomaan aristoteelisen ”rationalismin” ilmaisuna. Aristoteleen 
naturalismia on alettu pitää rationalismin esikuvana sen vuoksi, että 
se on ollut hallitsijoiden suosioon nousseen kristinuskon mukaista. 
Tätä logiikkaa seuraten myös kartesiolaista ruumiin ja sielun erottelua 
on pidetty perimmältään järkeisuskon mallikuvana, vaikka tosiasiassa 
kristillinen järkevyyskäsitys ei ole ollut sen enempää eikä vähempää 
rationaalista kuin platoninen mystiikkakaan. Kyse on ollut perim- 
mältään erilaisista järkevyyskäsityksistä. Ovatpa muutamat filosofit 
pitäneet koko aristoteelisen tai kartesiolaisen järkevyyskäsityksen 
varaan vannovaa rationalismia vain yhtenä institutionalisoituneen us- 
konnon muotona.? 

Juutalais-kristillisen ajatteluperinteen vaikutuksesta ruumiin ja 
sielun, aineen ja hengen sekä kokemisen ja ajattelun dualismit ovat 
leimanneet vahvasti länsimaista filosofiaa. Haastajanroolinsa vuoksi 
kristinusko oli jo alun alkaen naturalistisen ja lajinsäilytysstrategisen 
motivaation läpäisemää. Tämä heteroseksuaalisista arvoista ja nor- 
meista juurensa juontava intressiperusta on ollut ristiriidassa kristin- 
uskon hengellisen luonteen ja sen transsendentaalisen sisällön kanssa. 
Kyseisen ristiriidan on vuosisatojen saatossa sovittanut näennäisesti 
se tosiasia, että kristinuskosta tuli käytännöllisiä eloonjäämisintres- 
sejä palveleva valtionuskonto. Kun kristinuskosta muodostui prag- 
maattinen väline väestöjen hallitsemiseen, sen irrationaalisuus ei ole 
erottunut poliitikkojen omasta irrationaalisuudesta. 

Myös meidän aikanamme kokemuksen ja ajattelun välistä kuilua 
motivoi heteroseksistinen ajattelutapa, joka on johtanut arvojen ja 
merkitysten sekä järjen ja filosofian erottamiseen ihmisen omista 
kokemuksista ja elämänkäytännöistä. Kyseinen tapahtumakulku on 
merkinnyt eräänlaista filosofian rappeutumista ja siihen liittyen filo- 
sofien huonoa asemaa yhteiskunnassa. Käsitykseni on, että nykyaikai- 
nen ”tunneteoria” on yksi tähän kurjistuneeseen historiaan liittyvän 
ripittäytymisen ja syyllisyyden tunnustamisen muoto. Sen sijaan tämä 
kirjoitukseni ei edusta tunneteoreettista näkökulmaa lainkaan. Tässä 
kirjoituksessa pohdin, mitä tunneteoria perimmältään on ja mistä laaja 
kiinnostus tunteiden abstrahointia kohtaan oirehtii länsimaisessa 
filosofianharjoituksessa. Näihin kysymyksiin vastattaessa otetaan 
väistämättä kantaa myös eri filosofiakäsitysten välillä vallitseviin 

kiistoihin. Filosofian omaa olemusta ja ihanteita koskevat tieteelliset 
normit ovat olleet ajattelun ja kokemuksen suhdetta koskevan eri- 
mielisyyden työtä ja kuvaa. Millä tavoin siis tunteista teorioiminen on 
ilmentänyt kartesiolaista dualismia ja heteroseksististä vallankäyttöä 
länsimaisessa filosofiassa ja yliopistolaitoksessa? 


Dualismien tukeminen 


Tunneteoreettista tarkastelutapaa leimaa tekninen ja mekanistinen 
ihmiskuva, joka on ominainen analyyttiselle systeemifilosofialle. Natu- 
ralistinen ajattelutapa on vakiintunut tieteen ihanteeksi, sillä juuri sen 
tuella tiede on katsonut voivansa oikeuttaa itse itseään. Naturalistiset 
filosofit ovat pitäneet omia voittojaan todisteina oman filosofiansa oi- 
keellisuudesta. Naturalistinen ja analyyttinen systeemifilosofia ovat 
pyrkineet legitimoimaan itseään vetoamalla vahvemman oikeuteen, 
aivan niin kuin valtakulttuurit ovat pyrkineet perustelemaan mieli- 
piteitään vallalla, voimalla ja enemmistöpäätöksillä: perhearvoihin, 
lisääntymiseen, markkinavoimiin tai vulgaarinaturalistisista tarpeista 
johdeltuihin näennäisvälttämättömyyksiin vedoten. Tällainen natura- 
listiseen virhepäätelmään perustuva ajattelu johti aikoinaan myös 
noitarovioiden syttymiseen tieteen omista soihduista. 

Meidän aikanamme tunteista filosofoiminen on altistunut mekani- 
soidulle, välineelliselle ja tekniselle ihmiskuvalle. Esimerkkejä tunne- 
teoreettisen tarkastelutavan tilasta ei tarvitse hakea kaukaa. Suoma- 
laisen filosofian piirissä tunneilmaston kylmyys ja analyyttisen sys- 
teemifilosofian tiedepoliittinen suosiminen ovat ikään kuin automaatti- 
sesti perustelleet ja vahvistaneet toisiaan. Tunteilla teorioimisesta on 
tullut osa virallisformaalia valtionrunoutta, jota Suomen Akatemia ja 
yliopistolaitos voimakkaasti tukevat. Niiden lempilapsia ovat olleet 
erityisesti kognitiotieteilijät, joiden edustamalle disipliinille on myön- 
netty viime aikoina runsaasti määrärahoja ja virkoja ja joille natura- 
listinen ja systeemikeskeinen tutkimusote muodostavat suoranaisen 
elinehdon. 

”Emootioiden tutkimisen” käytännöllisiä lähtökohtia voidaan ha- 
vainnollistaa valitsemalla tarkasteltavaksi jokin aihepiiriin liittyvä 
tekstilainaus tai katkelma — aivan niin kuin arkeologi poimii käteensä 
edustavan muinaisjäänteen tai fossiiliin. Oheinen tunteiden filosofian 
kurssikuvaus on poimittu Helsingin yliopiston Käytännöllisen filoso- 
fian laitoksen ilmoitustaululta. Se kuuluu näin: 


Tunteiden filosofia kuuluu nykyisen mielen filosofian dynaamisim- 
min kehittyviin alueisiin. Erityistieteiden, kuten evoluutiopsyko- 
logian, kokeellisen psykologian sekä neurotieteiden piirissä harjoi- 
tettu tunteiden tutkimus on horjuttanut 1970-luvulta lähtien 


294 


paradigmaattiseksi nousutta kognitivistista tunneteoriaa. Kogniti- 
vismin kriitikot ovat väittäneet, etteivät tunteet muodosta yhte- 
näistä luonnollista luokkaa, koska biologisesti ”sisäänrakennetut”, 
refleksinomaiset tunneohjelmat ja vain ihmiselle ominaiset, käsit- 
teellisiä sisältöjä omaavat monimutkaisemmat tunteet eroavat 
toisistaan ratkaisevasti evolutionaarisen taustansa, adaptiivisen 
funktionsa sekä neurofysiologisen perustansa suhteen. Toisaalta 
inhimillisten tunteitten rationaalinen yhteys haluihin, arvoihin ja 
arviointeihin, tähän perustuva tunteiden asianmukaisuuden tai 
jopa totuuden mahdollisuus, kykymme ohjailla tunteita ja sen 
mahdollistama vastuu tunteista sekä tunteiden rooli käytännölli- 
sessä päättelyssä tukevat käsitystä tunteiden representatiivisesta 
ja intentionaalisesta luonteesta, joka on usein katsottu kognitivis- 
min riittäväksi edellytykseksi. Voitaisiinko siis ehkä kognitivismi 
ja sitä kritisoivat näkemykset yhdistää kattavammaksi represen- 
tatiiviseksi teoriaksi, jossa arvostelmasisältöä vailla olevat tun- 
teetkin ymmärrettäisiin jonkinlaisiksi ruumiillistuneiksi arvostel- 
miksi? Seminaarin puitteissa perehdytään kyseisiin aihepiireihin 
liittyvän keskustelun tärkeimpiin ja tuoreimpiin puheenvuoroi- 
hin. 8 


Tekstiä olisi voinut siteerata enemmänkin, mikäli laajempi esitys olisi 
ollut saatavilla. Seminaarissa oli siis tarkoitus perehtyä analyyttisen 
filosofian ”tärkeimpiin ja tuoreimpiin puheenvuoroihin” — ei esi- 
merkiksi Platonin Pitoihin tai Ovidiuksen Ars amatoriaan, joilla saat- 
taa olla vielä jotain sanottavaa. Mitä ovat kirjoittajan kuvailemat 
”biologisesti 'sisäänrakennetut? refleksinomaiset tunneohjelmat”, tai 
”käsitteellisiä sisältöjä omaavat monimutkaisemmat tunteet”? Mistä 
kertoo ”tunteitten rationaalinen yhteys haluihin, arvoihin ja arviointei- 
hin, tähän perustuva tunteiden asianmukaisuuden tai jopa totuuden 
mahdollisuus” ja niin edelleen? Liturgian tarkoitus on epäilemättä 
hyvä: aikomuksena oli ymmärtää tunteet jonkinlaisiksi ”ruumiillistu- 
neiksi arvostelmiksi”. Mutta vastaukset edellä mainittuihin kysymyk- 
siin eivät löydy näihin asiaosa-alueisiin perehtymällä, koska kyseisen 
diskurssin kantamat käsitteet ovat oman ideologiansa vankeja. Se, 
miten vastustetaan, on sen leimaamaa, mitä vastaan yritetään käydä. 
Siteerattu sanakohina ei oman käsitykseni mukaan olekaan yhtään 
mitään. Myös loppuratkaisu tuotetaan totutusti: ”yhdistämällä” irralli- 
sina vellovat ja Järki-Jaakkojen ajatuksia piinaavat ”tunteet” pelastus- 
ta tarjoavan tieto-opin suojiin. 

Tunneteoriassa on kyse heteroseksualisoidusta suhtautumisesta 
elämän kokonaisuuteen. Jo tunneteorian käsite sinänsä on oireellinen. 
Miksi esimerkiksi rakastuminen pitäisi nähdä psykologisoivasti ihmi- 
sen sisäiseksi ”tunteeksi”? Sosiologisesti katsoen kyseessä voisi olla 
esimerkiksi joukkoliike, jossa ihmiset yhdistävät voimansa pahaa 

maailmaa vastaan. Kartesiolainen kahtiajako ei ole siis vallinnut aino- 
astaan järjen ja tunteiden välillä vaan myös ihmisen sisäisen maail- 
man ja ulkopuolisen maailman välillä. Lisäksi se näkyy ideologisena 
jakona ”miehiseen järkeen” ja ”tunteileviin naisiin”, mikä toistaa karte- 
siolaista jakautuneisuutta sukupuolisuuden tasolla. Mikäli rakastu- 
misen ilmiö suostuttaisiin näkemään filosofisesti, voitaisiin myöntää, 
että parhaimmillaan rakkaus on silloin, kun intellektuaalinen hyvän 
elämän kaipaus liittyy samaa sukupuolta olevien ihmisten kokemuk- 
sellisesti yhteiseen merkityskonstituutioon. 

Sen sijaan analyyttisen filosofian tunneteoriassa tunteet eristetään 
kartesiolaista kahtiajakoa seuraten omaksi sektorikseen, millä on 
perustansa heteroseksuaalisen valtakulttuurin halussa torjua filosofi- 
aan itseensä liittyvä homoeroottisuus. Nämä tuntemukset on ankarasti 
torjuttava! Tunneteorian muotoileminen disipliiniksi on heteroseksu- 
alisoidun tieteen työtä ja kuvaa. Kun platonista alkuperää oleva tun- 
teiden ja järjen ykseys on rikottu, voidaan omalle saarelleen eristettyä 
”tunne-elämää” ryhtyä yhdistämään takaisin järkeen. Tällainen filoso- 
fointi on synnytetty maailmaan korvista vetämällä. Se on omien lähtö- 
kohtiensa tulkitsemisessa sokea, minkä vuoksi sille myönnetään myös 
tutkimustukea. 


Fiilikset filosofiassa 


Filosofian heteroseksistisyyden taustalla leijuu kartesiolaisuuden haa- 
mu. Sen mukaan tunteita ja järkeä preparoidaan erillisinä asioina. 
Järki toteutuu kielen, tietoisuuden ja käsitteellisten merkitysten 
alueella, kun taas tunteita järkevyys ei koske, paitsi varta vasten 
yhteen saatettuina. Ei-predikatiivisten merkitysten kiistäminen on osa 
analyyttisen filosofian heteroseksististä ja homovastaista ohjelmaa. 
Tämän ajattelutavan perustajana on pidetty Ludwig Wittgensteinia, 
joka ei tahtonut tulla homoseksuaalisuutensa kanssa toimeen. 

Juuri homoseksuaalinen ja homoeroottinen elämänkäytäntö olisivat 
järjen ja tunteiden filosofisia toteutumisyhteyksiä. Tämä yhdenmukai- 
suus perustuu samaa sukupuolta olevien ihmisten kokemuksellisesti 
yhteiseen merkityskonstituutioon, siihen, että samaa sukupuolta 
olevat ihmiset voivat ymmärtää toisiaan parhaiten. Myös patriarkaali- 
sen ja matriarkaalisen tieteen erottumista toisistaan voidaan pitää 
osoituksena tämän tosiasian vaikuttavuudesta. Irrallaan vellovat järki 
ja tunne ovat nyt heteroseksistisen filosofian ”mies” ja ”nainen”. 

Nyky-yliopisto onkin voimakkaasti polarisoitunut sukupuolten vä- 
listä raja-aitaa myöten. Omaa heteroseksismiään varjeleva analyytti- 
nen filosofia on pyrkinyt kiistämään perustan, jolle tunteiden ja järjen 
yhdistyminen homoseksuaalisessa elämäntavassa pohjautuu. Se on 
kytkenyt järjellisen ajattelun vain kielen alueelle ja määritellyt kielen 

ominaisuudeksi sen, että ”kaikki voivat ymmärtää kaikkia yksikäsittei- 
sesti”. Näin se on kiistänyt kielen ja merkitysten ei-predikatiivisen ja 
kokemuksellisen alkuperän ja samalla merkitysten sukupuolisidonnai- 
suuden. Käsitys kielen ja merkitysten yksikäsitteisyydestä ei ole kui- 
tenkaan kielen välttämätön ominaisuus vaan pelkkä sosiaalisille tilan- 
teille asetettu vaatimus tai normi. Sulkemalla silmät tältä tosiasialta 
analyyttinen systeemifilosofi heikentää kommunikaation mahdolli- 
suuksia, kun hän kieltäytyy näkemästä ja myöntämästä tiede-elämää 
leimaavaa sukupuolittumista. 

Parhaiten samaa sukupuolta olevien ihmisten yhteinen merkitys- 
konstituutio sai ilmaisunsa antiikin Kreikan poikarakkaudessa. Sitä 
onkin pidettävä filosofian loisteliaimpana toteutumisyhteytenä. Nykyi- 
sin filosofia on pahoin ideologisoitunut kristinuskon, naturalismin ja 
niitä yhdistävän kapitalismin vaikutuksesta. Filosofiaa ja ihmisten 
kanssakäymistä leimaa utilitaristinen ja pragmatistinen hyödyn ta- 
voittelu sekä materialistinen lajinsäilytysideologia. Filosofian sisällä 
tämä on merkinnyt jakautumista kahtia, eräänlaista skitsofreniaa. 

Filosofia sinänsä perustuu samaa sukupuolta olevien ihmisten rak- 
kauteen. Sen sijaan heteroseksuaalisessa valtakulttuurissa yhteisym- 
märryksen mahdollisuudet heikkenevät, ja filosofisen kiinnostuksen 
aiheet määrittyvät yksinomaan käytännöllisiksi. Esimerkin filosofisen 
spiritualiteetin hajoamisesta tarjoaa pragmaattisten perhearvojen sekä 
niiden mukaisen pyyteellisyyden ja kiireen levittäytyminen filosofian 
korkeimmaksi arvoksi. Filosofian heteroseksualisoituminen onkin 
eräänlainen varoitusmerkki filosofian dekadanssitilasta: filosofian har- 
joittajaa vetävät puoleensa yhteisymmärryksen ja viisauden päämää- 
rät, mutta toisaalta häntä rajoittavat hänen käytännölliset ja maalliset 
intressinsä. Heteromiehen kiinnostus naiseen ilmentyy nyt hänen 
materialismissaan eli rakkaudessaan materia (lat. ”äitiä” tai sen vasti- 
netta) kohtaan. Vastaavalla tavoin myös tunneteoreetikoiden suosima 
käsite ”emootio saattaa tuoda heidän mieleensä suomen kielen sanan 
”emo” antaen heille lohtua äitiemoksi mielletyn hahmon helmoissa. 
Tällä kahtiajakautuneisuudella on vertauskuvalliset vastineensa myös 
yliopistofilosofian ja alma materin symbolisissa rakenteissa. 

Nykyfilosofit operoivat näyttävästi tunteiden ja järjen dualismeilla. 
He puhuvat ”emootioista” ja ”rationaalisuudesta” sekä niiden ”määri- 
telmistä” tai ”rationaalisuusehtojen” täyttymisestä. Kun järki on lei- 
kattu erilleen adekvaatista toteutumisyhteydestään eli homoseksuaali- 
sesta rakkaudesta, on seurauksena ollut sublimaatiota ja neurooseja, 
joita filosofian ammattikielellä sanotaan ”kartesiolaiseksi idealisaati- 
oksi”. Perimmältään kyse on filosofian homososiaalisen perustan 
kieltämisestä, joka tuottaa sivuvaikutuksenaan teknistä ja analyyttista 
systeemifilosofiaa. Tämä dekadenssitilaan suistuminen on tapahtunut 
juutalais-kristillisen ajatteluperinteen tuella, jolloin uskonto ei ole ollut 
pelkkä syy vaan myös oire. Analyyttisessa systeemifilosofiassa ovat 

yhdistyneet teknis-välineellinen elämänasenne, homoseksuaalisuuden 
sublimaatio, neuroottiset idealisaatiot, pragmatistinen ja käytännölli- 
siä intressejä korostava lajinsäilytysajattelu sekä utilitaristinen hyöty- 
oppi, jotka kaikki yhdessä palvelevat heteroseksuaalista arvomaailmaa 
ja perhekonstituutiota. Tuloksena on saatu suomalaistenkin filosofien 
harjoittamaa ”tunneteorian tutkimusta”, jonka perusta näyttää olevan 
sen harjoittajille itselleen täysin tiedostamaton. Analyyttinen systeemi- 
filosofia kokonaisuudessaan on heteroseksistisen arvomaailman ja val- 
lankäytön ilmausta. 


Analyyttisen filosofian heteroseksismi 


Entä minkälaiseksi muodostuu pragmatismin lähimaastossa vaikutta- 
neen postmodernismin ja sosiaalisen konstruktionismin aatteellinen 
velka analyyttiselle kielifilosofialle? Olen jo aiemmin maininnut näiden 
suuntausten epäsuorasta yhteenkuuluvuudesta. Sukupuolieron kiistä- 
misen taustalla vallitsee kielifilosofinen näkemys, jonka mukaan suku- 
puolta ja seksuaalista kokemistakin pidetään vain ”kielellisinä tai 
kulttuurisina konstruktioina”. Kyseinen ajattelutapa liittyy näkemyk- 
seen, että sukupuoli ja seksuaalinen kokemus ovat ”yhteiskunnallisia 
rakenteita”. Myös näiden ajattelutapojen taustalta löytyy halu palaut- 
taa seksuaalinen kokeminen diskursseihin tai kielipeleihin. 

Tämäntyyppinen kielifilosofinen pragmatismi pyrkii kiistämään esi- 
predikatiivisen eli kieltä edeltävän kokemuksen aseman. Sillä puoles- 
taan on juurensa Ludwig Wittgensteinin kielipeliteoriassa, jossa esi- 
predikatiivisen kokemuksen pois selittäminen kiertyy ironisella tavalla 
kehälle. Wittgensteinin pyrkimys kieltää esipredikatiivinen kokemus 
ja nähdä kokemuksen ilmiöt ”vain kielen kautta” saattoivat ilmentää 
hänen omaa subliimia seksuaalisuuttaan ja oman homoseksuaali- 
suutensa torjuntaa, jonka tuloksena kielestä ”vähennettiin” aistillinen 
kokeminen. Myöhempi naturalismi ja pragmatismi ovat ottaneet tä- 
män ajattelun omakseen, sillä se on sopinut pönkittämään hetero- 
seksuaalisen valtakulttuurin ideologiaa. Yksilöllinen kokeminen on 
kiistetty, sen merkitys on relativoitu, ja ”oikea käytös” on palautettu 
enemmistöjen valtaan. Kielipeliteoriaan sitoutuessaan postmodernis- 
tien ja sosiaalisten konstruktionistien edustama kollektivismi on iden- 
tifioitunut analyyttisen systeemifilosofian ohjelmaan. 

Tämän puolueellistumisen seuraukset eivät ole olleet vain yhteis- 
kuntapoliittisia. Ne ovat koskeneet myös filosofian omaa luonnetta ja 
ilmaisseet erilaisia filosofiakäsityksiä. Kiistämällä esipredikatiivisen 
kokemuksen asema on haluttu kieltää samaa sukupuolta olevien ih- 
misten yhteinen merkityskonstituutio, ja näin on toimittu filosofian 
homoseksuaalista spiritualiteettia vastaan. Tässä valossa myös post- 
modernistien feministien pyrkimykset ovat paljastuneet heteroseksis- 

tisen vallankäytön itseään tiedostamattomiksi liittolaisiksi. Vastoin 
tarkoituksiaan niistä on tullut kielifilosofisen logosentrismin äärim- 
mäisiä ilmauksia. Tiedepolitiikaksi muututtuaan suuri osa feminis- 
mistä on tullut vastustaneeksi sukupuolen sisäisen merkityskonsti- 
tuution varaan rakentuvaa filosofiaa. Muun muassa tämä seikka on 
heikentänyt saman sukupuolen yhteisen merkitysmaailman asemaa ja 
tehnyt filosofiasta ja tieteestä dekadenttia näpertelyä, pragmatiikkaa 
ja käytäntöön ”soveltamista”: toimintaa, jolla on esikuvansa hetero- 
seksuaalisen lapsiperheen aineellistumisessa yhteiskunnalliseksi pans- 
sarivaunuksi. Heteroseksuaalinen valtakulttuuri ja moderni tunne- 
teoria ovatkin eräänlaisia totaliteettifilosofian muotoja. 

Myös monet seksuaalivähemmistöihin kuuluvat filosofit ja tieteen- 
harjoittajat ovat olleet valitettavan epäkriittisiä edellä kuvaillun ”kehi- 
tyksen” keskellä. Onkin omituista, miksi monet tutkijat ovat sitou- 
tuneet kannattamaan tiedehallinnon suosimia teesejä, jotka ovat olleet 
vain heikosti uskottavia. Sitoutumisen ollessa tietoista on eräs syy 
siihen varmasti ollut tieteen rahoitus. Tiedehallinnon suosimilla käsi- 
tyksillä onkin taipumus ”ylitieteellistyä”, kun kamppailu tutkimus- 
määrärahoista kiihtyy. Naturalistisen ajattelun vallitessa ihanteiksi on 
asetettu tulosten mittaaminen, tutkimusten näennäisesti puolueeton 
arviointi ja objektiivisuus. Rahasta kilpailemisen kautta esiin piirtyvät 
tieteenihanteet ovat olleet ”kuin tilauksesta” analyyttisen filosofian ja 
pragmatismin mukaisia. Ne eivät ole tunnustaneet kokemusten esi- 
predikatiivisuutta, merkitysten yksilöllisyyttä eivätkä persoonan mer- 
kitystä filosofialle. 

Kartesiolainen jako tunteisiin ja järkeen sekä homoseksuaalisen 
ykseysfilosofian, elämänkäytännön ja spiritualiteetin hajottaminen ai- 
neellis-simmanentiksi toimeliaisuudeksi ovat tehneet filosofiasta vain 
materialistista ja tiedepoliittista edunvalvontaa. Tämän mukaisesti 
filosofisilta puheenvuoroilta on vaadittu vertailukelpoisuutta ja niiden 
esittäjiltä keskinäistä vaihdettavuutta. Tieteen on pitänyt olla ano- 
nyymia, aivan kuten tieteenharjoittajienkin on täytynyt olla vailla 
persoonaa. Tätä kautta akateemisten käytäntöjen kriteerit ovat yh- 
tyneet massakulttuurin normeihin. Heteroseksuaalisessa valtakult- 
tuurissa vallitsee survival-strateginen ideologia, joka johtaa kilpailuun. 
Kilpailu puolestaan johtaa aggressioon, ja tätä kautta myös hetero- 
seksuaalisen valtakulttuurin olemukseksi on paljastunut aggressiivi- 
suus. 


Baijerilainen Miehen Waruste ja viimeinen homopanda 
”Mä en lähde sen kanssa, jolla on BMW” — Tiedättehän sanonnan? 


”Feminismi lisääntyy, banaanit löystyy” — Tämä toteamus puolestaan 
oli kirjoitettu Helsingin yliopiston opiskelijakirjaston hissiin, kunnes 

joku kävi jynssäämässä sen pois. Ilmeisesti lausetta oli pidetty ”epä- 
asiallisena” tai ”rasistisena”. Sensuroitu mielipide saattoi kertoa 
jonkun henkilön kokemuksista yliopistolaitoksessa — ja sen joutuisa 
poishinkkaaminen puolestaan siitä pienestä kärpäslätkäsodasta, jota 
sukupuolten välillä jatkuvasti käydään. Feminismistä ja sukupuolen 
kieltämisestä onkin tullut akateemista ahdistelua, joka syrjii viimeisiä 
palleistaan kiinni pitäviä miehiä. 

Mistä sitten miesten näkymättömyys ja näennäinen munattomuus 
sukupuolta koskevissa keskusteluissa on johtunut? Feministinen suku- 
puolieron kiistäminen on päässyt muodostumaan valtaideologiaksi, 
koska suuri osa homomiehistä on mennyt järjestöpoliittisista syistä 
naisten selän taakse vastustamaan heteroseksististä vallankäyttöä. 
Tavalliset heteromiehet puolestaan ovat kieltäytyneet arvostelemasta 
feminismiä pelätessään naisten seksilakkoa. He ovat naukkailleet 
itsetunto-ongelmiinsa Viagraa ja mumisseet koko diskurssiin olevan 
”vain akkojen puuhia”. Lopulta he ovat painaneet asian villaisella. 
Vain rehelliset ja hyvällä itsetunnolla varustetut homomiehet ovat 
pystyneet lausumaan asiasta perustellun Miehen näkökulman. Vali- 
tettavasti heille on kostettu katkaisemalla toimintaedellytykset yli- 
opistolaitoksessa ja Suomen Akatemiassa. 

Itse olen filosofialle samaa kuin viimeinen homopanda Maailman 
luonnonsäätiölle: harvinaisuus, mutta ilman rauhoituksen mukanaan 
tuomaa suojaa. Feministien harjoittama sukupuolen kieltäminen ah- 
distaa nyt sellaisia homo- tai heteroseksuaalisia miehiä, jotka ovat 
varmoja sekä sukupuolestaan että seksuaalikäyttäytymistä koskevasta 
identiteetistään. Naisasialiike puolestaan on koettanut kieltää ne puo- 
let ihmisen seksuaalisuudessa, joita se on pitänyt kadehdittavina ja 
tavoittamattomina: sekä myönteisten että kielteisiksi arvottamiensa 
intohimojen kohteina. 

Olemme nähneet, miten kartesiolainen korkeakirkollisuus ilmenee 
tiedepolitiikan piirissä. Entä mitä merkitystä edellä esitetyillä tul- 
kinnoilla voi olla tunneteorian kannalta? Tunneteoreettinen ajattelu on 
operoinut ajattelun ja kokemuksen erolla, joka on pohjimmiltaan 
heteroseksististä alkuperää. Tunneteoreettisessa keskustelussa on 
ollut kyse ajattelun ja kokemuksen ajautumisesta eri teille. Vaikka 
kritisoinkin heteroseksuaalisen ideologianm omaa jakautuneisuutta, 
kannatan silti kehollisiin ja lihallisiin tosiasioihin perustuvia eroja, 
joista ontologisesti alkuperäisin, tärkein ja vaikuttavin on suku- 
puoliero. Kun olen tässä kirjoituksessa tulkinnut ja arvostellut karte- 
siolaisen ideologian taustaehtoja, olenkin vedonnut nimenomaan suku- 
puolieroon pitäessäni merkityskonstituution ei-predikatiivisia ennak- 
koedellytyksiä intersubjektiivisuuden ja ymmärtämisen ehtoina. 

Myös monet feministit ovat hyväksyneet esittämäni teesit myöntäen 
tieteellisen ajattelun hom[m]oloogisen perinteen ja katsoen, että juuri 
se on todiste sukupuolieron vaikutuksesta ihmisten väliseen ymmärtä- 

miseen. Myös he ovat ajatelleet, että sukupuoliero on tärkeä lähtö- 
kohta, jonka nojalla voidaan selittää naisten ja miesten hakeutumista 
eri ryhmiin tieteen ja filosofian piirissä. Hom[mlolooginen eli saman 
sukupuolen merkitysmaailmaan liittyvä tiedonmuodostus selittää siten 
sukupuolieron vaikuttavuutta tieteissä. Sukupuolieron myöntävien 
feministien tapa käyttää sanaa ”difference” on tosin ollut moniselit- 
teistä ja hämärää. Tämä epäselvyys näkyy siinä, että feministit ovat 
puhuneet sukupuolierosta paljon laajemmalla käsittellä ero”, ja puhu- 
essaan erosta he eivät varmasti tarkoita Erosta. Nämä feministit eivät 
olekaan nähneet maailmassa juuri muita eroja kuin pelkän sukupuoli- 
eron, vaikka käsite sinänsä voi viitata yhtä hyvin sukupuolieroon, avio- 
eroon kuin ihmisten väliseen eroon. 

Erään esimerkin siitä, miksi toisen ihmisen tunnistamisen toiseksi 
(ja erilliseksi) ihmiseksi pitää edeltää sukupuolieroa, tarjoaa jo seuraa- 
va tosiasia: ihmisten on ensin ymmärrettävä oma kokemuksellinen 
erillisyytensä voidakseen määritellä, millä erityisellä tavalla he ovat 
erilaisia. Tässä mielessä ihmisten välinen lihallinen ja kokemukselli- 
nen ero on perustavanlaatuisempi kuin sukupuolten välinen ero. Mo- 
lemmat erot ovat tosin tärkeitä, sillä ne seuraavat ihmisten esipredika- 
tiivisesta kokemuksesta ja ilmentävät sen merkitystä)? mutta useim- 
mat feministiset filosofit eivät ole kyenneet näkemään tai tunnusta- 
maan edellä kuvattua moniselitteisyyttä, joka eron käsitteeseen liittyy. 

Kyseisten termien sekoittuminen ei olekaan ollut filosofialle hy- 
väksi. Sen sijaan tässä tekstissä olen luonut katsauksen siihen, millä 
tavoin sukupuolieroa koskeva kokemuksellinen ja lihallinen kahtiajako 
on vaikuttanut kartesiolaisen filosofian taustalla ja leimannut ruumis- 
sielu-dualismin muodossa koko länsimaiselle filosofialle ominaista tun- 
teiden ymmärtämisen tapaa. Lopulta asiasta on tehty ritualisoituneen 
vallankäytön väline. Kyynikko Pelle Miljoona totesi radikaalilla 1980- 
luvulla myös näin: ”Jos aineeksi muuttuisivat viisaat puheet, tämä 
maailma hukkuisi paskaan — Jos teoiksi muuttuisivat ihmisten tun- 
teet, niin hukkuisimme kyynelten virtaan.”!) Pitemmittä puheitta 
totean tunneteoreettisen ajattelutavan olevan pelkkä kupla, joka toi- 
von mukaan nopeasti puhkeaa. 

Sinä ja minä liikennevaloissa 


Miksi sanallistamaton kokemus on tärkeää filosofiassa? 


Inhimillisen kokemuksen ja käsitteellisen ajattelun suhde on filosofian 
keskeisaiheita. Monissa erityistieteissä kokemusten käsitteellistämistä 
kutsutaan ”sanallistamiseksi”. Teorioita, joissa tutkitaan, kuinka ihmi- 
set arvottavat ja kuvailevat kokemuksiaan, sanotaan psykologiassa ja 
sosiologiassa attribuutioteorioiksi. Ne pyrkivät selvittämään esimerkiksi 
sitä, minkälaisilla luonnehdinnoilla ja määreillä ihmiset kertovat on- 
nellisuuden tai hyvinvoinnin kokemuksistaan. Mutta filosofian piirissä 
kokemuksellisuuden ja käsitteellisyyden suhde näyttäytyy vielä paljon 
jännittävämpänä, kun pohditaan, miten kokemuksellinen ja käsitteelli- 
nen maailmanhahmotus eroavat jo oman luonteensa osalta toisistaan: 
kumpi edeltää kumpaa, ja pitääkö ajattelunkaan olla vain käsitteel- 
listä. 


Logiikan piirissä attribuuttien sanaluokka luetaan osaksi predikaattia 
esimerkiksi lauseessa ”on kylmä”. Tämän mukaisesti filosofiassa puhu- 
taan predikatiivisista tai ei-predikatiivisista kokemuksista. Ei-predi- 
katiivisilla kokemuksilla tarkoitetaan kokemuksia, joita ei ole käsit- 
teellistetty eli joista ei ole sanottu, mitä tai minkälaisia ne ovat. Kieltä 
ja kognitioita koskevien ongelmien lisäksi aiheeseen liittyvät myös 
transsendentaalifilosofiset kysymykset aistikykymme rajoista sekä 
tietoisuuden ja todellisuuden välinen realismiongelma. 

Inhimillisen kokemuksen ja käsitteellisen ajattelun suhdetta on 
1800-luvun alusta asti lähestytty kantilaisen filosofian pohjalta. Aisti- 
kykymme muodolliset ehdot, kategoriat ja prinsiipit määräävät sen, 
miten voimme kokea todellisuuden. Kysymykseen sisältyy myös meta- 
fyysisen idealismin tai materialismin sekä solipsismin asemaa koske- 
via kannanottoja. Näiden kysymysten lähestymistavat ovat olleet usein 
pelkästään käsitteellisiä, intellektuaalisia ja teoreettisia. Kokemusten 
ja ajatusten sekä niiden välisen suhteen tutkimisesta on tehty tieto- 
teoriaa. Kantilaisuuden ohella tarkastelutapoja on leimannut kartesio- 
lainen pyrkimys varmaan tietoon sekä ruumiin ja sielun erillisyyttä 
korostava kristillinen perinne. Tämän mukaan ajattelun pitää olla 
selvää ja kirkasta, eivätkä sitä saa koskea kokemuksen tuottamat 
harhat: ruumis on sielun hauta. 

Nykyinen pragmatistinen ja analyyttinen kielifilosofia ovat viime ai- 
koina koettaneet lieventää omana ennakkoehtonaan ollutta kokemisen 
ja ajattelun kuilua. Vuorikiipeilyn ankkuri on kuitenkin isketty kiinni 
nimenomaan kieleen. Ajatellaan, että kokemustemme jäsentämistavat 
ovat kielellisiä. Kokemusten ajatellaan saavan merkityksen vasta kie- 
len kautta. Ajattelun katsotaan olevan kielellistä, ja kokemisenkin 

oletetaan tapahtuvan kielen välityksellä. Kielen käyttötapojen katso- 
taan leimaavan myös kokemusta, kun tiedon tavoittelun sanotaan 
tapahtuvan kielessä, jonka käyttöön liittyvä pragmatiikka määrää to- 
tuuden. Tätä kautta tiedolta vaaditaan yleispätevyyttä. Elämäntapojen 
ja käytäntöjen ajatellaan sulautuvan yhteen universaalin kielen ja 
merkityksiä koskevan yksimielisyyden kanssa. Kun kokemusten ar- 
vottaminen nähdään näin, tämä politiikka tukee ja vahvistaa enem- 
mistöjen valtaa. 

Pragmatistinen ajattelutapa onkin pragmaattisilta seurauksiltaan 
monin tavoin kyseenalaista. Siihen liittyy merkitysopillinen ja arvo- 
teoreettinen universalismi. Se vahvistaa tieteen puhtautta ja puhdas- 
oppisuutta. Arvatenkin sen vuoksi se on itse saavuttanut tieteellisen 
valtakulttuurin aseman. Pragmatistisen filosofian sisäpuolella käsit- 
teellisen ja kokemuksellisen maailmanjäsentämisen ongelmaa on koe- 
tettu lähestyä systeemiteoreettisin välinein. Kokemuksellisuuden ja 
käsitteellisyyden kuilua silloittamaan pyrkivä pragmatismi ei ole pys- 
tynyt tulkitsemaan kartesiolaisen dualismin omaa luonnetta, vaan se 
on pyrkinyt yksiselitteisesti ratkaisemaan teoreettisen ongelman käsit- 
teellisen tiedon eduksi. Ongelmanratkaisukeskeinen tarkastelutapa on 
samalla epäsuorasti hyväksynyt tieto-opillisen idealisaation ja objekti- 
voinut aiheensa. Sen mukaan kokemukset pitää predikoida käsitteelli- 
sesti, jotta niiden voitaisiin todeta olevan olemassa ja jotta niillä olisi 
merkitys. Ei-predikoitavia kokemuksia ei oikeastaan ”ole” — ei myös- 
kään ei-predikoitavia tutkimusongelmia. 

Olemassaolo, josta analyyttisen systeemifilosofian ja pragmatismin 
mukaiset filosofiakäsitykset puhuvat, ei olekaan enää kokemuksellista 
olemassaoloa, vaan se on käsitteellinen luomus. Tämä näkyy jo Ren6 
Descartes'n luonnostelemassa cogito-argumentissa, jonka mukaan ”ole- 
massaolo? tuotetaan intellektuaalisen kyvyn kautta. Kartesiolainen 
olemassaolo on rationaliteetin tuote. Descartes'n Metodin esityksen 
(1637) ideologinen taustaehto olikin pyrkimys saada ”varmaa ja koke- 
muksen harhoista riippumatonta tietoa”.! Kun lopputulos oli lausuttu 
jo menetelmän ennakkoehdoissa, ei ollut epäilystäkään siitä, mihin 
kyseistä ajatuskulkua seuraten voitiin päätyä. Etsivä löytää. 

Saatekirjeessään Mietiskelyhinsä (1641) Descartes kirjoittaa omia 
motiiveitaan paljastavasti muun muassa niin, että ”[...] epäuskoisia ei 
varmaankaan voi saada omaksumaan mitään uskontoa tai juuri mi- 
tään moraalista hyvettäkään, ellei heille ensin todisteta näitä kahta 
asiaa luonnollisella järjellä.”? Länsimainen tiede on jatkanut tiedon 
etsintää Descartes'n kuvailemalla ”luonnollisella valolla” ja kytkenyt 
käsitteellisen ymmärryksen, epäilyksettömän tiedon ja jumaluuden 
ideologisesti yhteen. Tähän samastamiseen on omat psykodynaamiset 
ja seksuaalimoraaliset syynsä, joita on käsitelty jo edellä. Kristillinen 
ajatteluperinne on muodostanut myös pragmatistisen ajattelun esi- 
teoreettisen taustan. Edellä selostetun aatehistorian jatkoksi ei ole- 

kaan yllättävää todeta, että monet pragmatistit tunnustautuivat ja 
tunnustautuvat yhä hurskaiksi kristityiksi.? Tässä artikkelissa pohdi- 
taan, miksi ei-predikatiivinen kokemus on tärkeää filosofiassa ja kuin- 
ka juuri olemassaolon omakohtainen kokeminen muodostaa aidon 
filosofian lähtökohdan. Samalla pohditaan, millä tavoin eksistenssi- 
filosofinen ajattelu luo vasta-argumentin analyyttisen kielifilosofian ja 
pragmatismin mukaiselle tiedekäsitykselle ja yhteiskuntapolitiikalle. 
Pragmatistisen ajattelutavan kritisoiminen voi avartaa myös erityistie- 
teellisiä tieteenihanteita, kun systeemikeskeisyyden ja rajoittuneisuu- 
den vaatimuksia kyseenalaistetaan ja kiistetään. Lähestyn asiaa aluk- 
si esimerkkien avulla. 


Dingon filosofiaa 


Pertti Nieminen ei ole vain suomalainen runoilija vaan myös laulun- 
tekijä ja trubaduuri. Tosin kyse on eri henkilöstä. Jälkimmäinen valitsi 
taiteilijanimekseen ”Neumann” ja esiintyi Dingo-yhtyeen solistina. 
”Sinä ja minä liikennevaloissa” oli tämän yhtyeen ensimmäinen hitti.? 
Yritän seuraavassa hahmotella, miten liikennevalojen tuottama sub- 
jektiivinen kokemussisältö voi määrätä valojen merkityksen ilman, 
että risteyksissä sattuu tavallista enempää kolareita. Koetan selvittää, 
miten kokemusten sisällöt ja niiden merkitykset ovat sosiaalisesti ta- 
voittamattomia, transsendentteja. Pyrin ilmaisemaan kantani myös 
siihen, miksi merkityksenteorioiden kiinnittäminen myöhäiswittgen- 
steinilaiseen pragmatismiin eli ajatukseen kielen ensisijaisuudesta 
saattaa edistää totalitaristisia yhteiskuntaoppeja ja totalitaristista 
filosofianharjoitusta. Lisäksi pohdin, kuinka eksistenssifilosofinen 
ajatus kielen ja merkitysten kokemuksellisuudesta ja ei-predikoita- 
vuudesta luo edellytyksiä moniarvoisuudelle ja yksilön vapauksille. 
Eksistenssifilosofinen ajattelu on suositellut sääntöjen yli kävele- 
mistä ja individualistista elämäntapaa. Analyyttiset kielifilosofit puo- 
lestaan kannattavat ”sääntöjen seuraamista”. Se on heidän ideologinen 
valintansa ja heidän hellimänsä esseenaihe.5 Tosiasiassa kyseessä on 
tiedepoliittinen kannanotto ja asenteen ilmaus, joka seuraa siitä, kun 
filosofit päättävät, asettuako kannattamaan merkitysten sitomista 
kielellisiin sopimuksiin vai inhimilliseen kokemukseen. Molemmat 
valinnat johtavat tiettyihin moraalifilosofisiin lopputuloksiin. 
Lähdemme Neumannin tavoin liikkeelle. Olemme matkalla samaan 
suuntaan ja huomaamme punaisen liikennevalon syttyvän. Tiedämme 
jo ennakolta merkkivalon merkityksen. Se merkitsee ”pakollista pysäh- 
tymistä”. Olemme kulttuurisesti sopineet merkin merkityksen. Tämä 
on selvää. Mutta sitä ennen meidän on ollut ymmärrettävä merkkivalo 
myös punaiseksi. Mitä on siis punaisuus? Väitteeni on, että oma koke- 
mussisältöni liikennevalojen ylimmän lampun loimotuksesta voi olla 
aivan mikä tahansa verrattuna sinun kokemukseesi samasta lam- 

pusta, kunhan se on jokaisessa risteyksessä ja jokaisen samaa valo- 
aallonpituutta säteilevän kohteen kohdalla sama samalle subjektille. 

On siis mahdollista, että sinä aistit liikennevalojen ylimmät lamput 
kokonaan erilaisina kuin minä, mutta meidät on kulttuurissamme ope- 
tettu nimittämään itsellemme keskenään samaa aistimusta tuottavia 
objekteja samalla predikaatilla ”punainen”. Tulemme toimeen valojen 
ja toistemme kanssa, koska meillä on (itsellemme) samanlaisina näyt- 
täytyville aistinsisällöille yhteinen nimi, attribuutti, jonka yhdistämme 
predikaattiin: punaisuus. Siis aina, kun tuo tietty valo syttyy, meidän 
on viisainta pysähtyä, onpa sen aistinsisältö mikä tahansa. 

Keskeistä on, että varsinaiset kokemuksemme eli omat kokemus- 
sisältömme sinänsä, jäävät toinen toisillemme väistämättä salatuiksi. 
Värin vaikutus silmänpohjaan, fysiologisiin aistinelimiin ja ”aisteihin” 
saattaa tuottaa meille kullekin erilaisen elämyksen. Tällöin ei ole 
keskeistä, missä aistimus tarkalleen ottaen syntyy, mutta joka tapauk- 
sessa se syntyy. Keskeistä on ihmiselle itselleen muodostuva havainto, 
elämys ja kokemuksen sisältö. Esimerkiksi jonkun analyyttisen filo- 
sofin mielestä punaisen valon syttyminen voi olla täysin yhdentekevää, 
kun taas eksistenssifilosofiin kyseisen valon hehku saattaa vaikuttaa 
suggeroivasti. Juuri tähän seikkaan liittyen postwittgensteinilainen 
merkityksenteoria on tehnyt johtopäätöksen, että havaittu tosiasia 
vahvistaa ja oikeuttaa kielen ensisijaisuuden merkityksistä päätettä- 
essä: kaaoksen välttämiseksi merkitykset on kiinnitettävä kieleen, ja 
vasta kieli antaa kokemuksille merkityksen. 

Toisaalta kyseinen ajattelutapa on erittäin altis kritiikille. Niiden 
huomautusten perusteella, jotka Ludwig Wittgenstein esitti inhimilli- 
sestä havaitsemisesta ja aistimisesta, voidaankin päätyä täysin päin- 
vastaiseen lopputulokseen kuin mihin hänen seuraajansa ovat valta- 
osin ajautuneet. En voikaan kuin ihmetellä, kuinka päin aivot ovat 
olleet päässä englantilais-itävaltalaisen ajattelijan seuraajilla heidän 
johdellessaan Wittgensteinin filosofiasta pragmatistista ja universa- 
listista kielifilosofiaa, joukko-oppia ja yhteiskuntateoriaa. Itse etenen 
edellä selitetyistä lähtökohdista kokonaan toisenlaisiin johtopäätöksiin 
kuin he. Merkitykset, jotka erotetaan subjektin ei-predikatiivisesta 
kokemuksesta omalle semanttiselle tasolleen, menettävät nimittäin 
kokemuksellisen merkitysluonteensa. Lisäksi ankkuroituminen kielen 
ensisijaisuuteen kytkee merkitykset yksikäsitteisyyden vaatimukseen. 
Pragmatistinen kielifilosofi hyväksyy tämän ja toteaa, että mainittu 
seikkahan on ”kielen idea”. Hänen mukaansa se sisältyy jo kielen mää- 
ritelmään, ja kielen on oltava per definitionem yksikäsitteistä. Tämän 
mukaan käsitteiden ja lauseiden olisi merkittävä eri ihmisille samaa. 
Tosiasiassa kyseessä ei ole kuitenkaan kielen olemus tai idea vaan 
ideaali: toive tai normi, jonka mukaan pragmatistit vaativat kieleltä 
tuota ominaisuutta. Pragmatistin omaksumaan kielinormiin sisältyy 
siis virhepäätelmä, jonka mukaan toivotusta asiantilasta johdetaan 

myös se, miten asiat ovat. 

Oma katsantokantani on kokonaan toisenlainen. Asian todellinen 
laita paljastuu, jos kielen ja kokemuksen suhdetta havainnollistavaksi 
esimerkkitapaukseksi valitaan jokin ravistelevampi kokemus kuin 
pelkkä Sinän ja Minän käyskentely liikennevaloissa. Oletetaan, että 
emme ole enää liikennevaloissa vaan slummitalossa, kuten Dingo niin 
verevästi riimittelee. Sinä keität kahvia ja nojaat kädelläsi vahingossa 
kuumaan lieden levyyn. Ovatko kokemuksesi merkityksellisiä silloin ja 
vain silloin, kun lausut: ”Onpa kuuma hellan levy, taitaapa olla vii- 
sainta ottaa käsi pois levyltä, kun se vielä irtoaa, kas, näyttää tulevan 
kolmannen asteen palovamma.” — En usko. Vain analyyttinen kieli- 
filosofi saattaisi ajatella noin. Hänen mukaansa kokemukset ja niiden 
merkitykset valkenevat ”vasta kielen kautta”. Ehkä myös Descartes, 
joka piti tapanaan mietiskellä leivinuunissa, voisi olla samaa mieltä. 


Kokemus, joka ei valehtele 


Analyyttiselle kielifilosofille ja pragmatistille kielen kautta tematisoitu 
kokemus on olemassa vasta rationaliteetin tuloksena; se on älyllisen 
harkinnan ja puntaroinnin tuote. Sen sijaan kolmas esimerkkimme 
vaatii paljon myös alapäältä. Mennään siis asioissa reilusti eteenpäin, 
tehdään hypoteesi ja oletetaan, että filosofi alkaa harjoittaa seksiä. 
Hän on juuri laukeamaisillaan ja saa sikahyvän orgasmin. Ajatteleeko 
hän silloin: ”Ahaa, nyt multa tulee, onpa hyvä orgasmi, ei tarvitse 
teeskennellä kuten aina ennen, tämä se siis on, onpa hyvä...” En usko 
tähänkään skenaarioon. Tai ajateltakoonpa, että isket talven tullen 
kielesi kiinni kylmään rautaan ja repäiset sen irti. Tarvitsetko käsi- 
tettä '*kipu, oivaltaaksesi, että kyseessä on vahvasti merkityksellinen 
kokemus: kipu. Kokemukset, kuten kuuma tai kylmä, kipu tai nau- 
tinto, orgasmi tai ruokahalu, ovat merkityksellisiä jo pelkän ei-predika- 
tiivisen eli kieltä edeltävän kokemuksen perusteella. Tällöin myös 
merkityksen käsite sinänsä ymmärretään paljon laajemmin kuin siinä 
tapauksessa, että se rajataan ahtaasti vain kielifilosofian alueelle. 
Argumerntissani ei ole kyse vain kokemusten aste-erosta vaan peri- 
aatteellisesta ratkaisusta. Kokemus edeltää kieltä sekä ajallisesti että 
loogisesti. Se on edeltänyt kielen syntymistä lajihistoriallisesti ja 
edeltää kielen oppimista yksilönkehityksessä. Eksistenssifilosofian 
kannalta ihmisen on oltava kokemuksellisesti olemassa ennen kuin 
hän voi esittää kysymyksiä olemassaolosta. Tässä mielessä kokemus- 
ten ensisijaisuus on voimassa muidenkin kuin vain noiden äärim- 
mäisen ravistelevien kokemusten kohdalla. Epäilemättä niitä voidaan 
kuvailla myös käsittein, mutta merkityksellisen kokemuksen syntymi- 
sen kannalta kielen asema on toissijainen. Koska ei-predikatiiviset 
kokemukset eivät ole tyhjentävästi kielen tavoittamattomissa, vaan 


307 


useampia niistä voidaan myöhemmin myös kielellistää, luontevimmin 
niitä voidaan kutsua esipredikatiivisiksi kokemuksiksi. 

Painottamalla esipredikatiivisen kokemuksen asemaa hyväksymme 
käsityksen, jonka mukaan merkityksen käsitettä ei kavenneta vain 
semanttisten merkitysten sektorille. Merkityksen käsitteen omaa mer- 
kitystä ei siis voida supistaa viittaamaan ”vain kielellisiin merki- 
tyksiin” eli semanttisten systeemien sisäpuolelle. Merkityksen käsit- 
teeseen sisältyy aina myös subjektiivisia kokemuksia siitä, mikä on 
arvokasta ja tärkeää. Esipredikatiivisen kokemuksen tunnustaminen 
myöntää kokemusten variaatiot. Meillä ei tarvitse välttämättä olla 
kuumuuden, kylmyyden tai orgasmin kokemuksille mitään käsitettä 
tunnistaaksemme nämä kokemukset. Oletettavasti eläimetkin tunnis- 
tavat ne ilman, että niillä olisi käytössään kieltä. Onko asia niin? — 
Siitä emme tosin voi olla varmoja. 


Persoonalliset propositionaaliset asenteet 


Variaatioiden kieltämisestä tai myöntämisestä alkavat ideologiakri- 
tiikki ja politiikka. Esipredikatiivisen kokemuksen hyväksyminen on 
tärkeää, koska juuri se kytkee yksilöt irti kielellisen universalismin 
määräysvallasta. Seurauksena ei ole kuitenkaan kääntyminen niin 
sanotun yksityiskielen tai solipsismin raiteelle. Ajatus ”yksityiskie- 
lestä” seuraisi universalismin vaatimisesta samaan tapaan kuin 
yksilön käsitekin seuraa yhteisön käsitteestä sen vastakohtana. Ne 
ovat toistensa leimaamia. Paremmin voidaan sanoa, että merkitysten 
yksilökohtaisuus ja sen mukainen relativismi ovat osa ihmisen 
situaatiota pysyvästi. Sen sijaan näennäinen ajautuminen solipsismiin 
olisi merkkinä pakkoneuroottisesta kahden bitin ajattelutavasta, jossa 
semanttisen universalismin mahdottomuudesta johdeltaisiin semantti- 
sen universalismin vastakohta: täydellinen ymmärtämättömyys. Tosi- 
asiassa kielen olemus ei luontevasti antaudu tuon tyyppiselle tarkaste- 
lulle, vaan jo kielen oma luonne on diffuusi: hämärä ja viittauksen- 
omainen. Koska merkitysopillinen yleispätevyys on sula mahdotto- 
muus, ihmisten välinen ymmärtäminenkin hahmottuu raja-arvoksi, 
jonka ihanteita vain lähestytään. Samaa mieltä kanssani voisivat olla 
esimerkiksi Jacgues Derrida, Hans-Georg Gadamer, Martin Heidegger, 
Sven Krohn, Lauri Rauhala, Emmanuel Levinas ja varhainen Ludwig 
Wittgenstein. Eri mieltä voisivat olla niin sanottu myöhäinen Wittgen- 
stein ja eräät suomalaiset ja amerikkalaiset pragmatistit. 

Entä millaiseksi muodostuu älyn ja järjen kohtalo? Merkitseekö 
eksistenssifilosofisesti perusteltu kieliteoria automaattisesti sitä, että 
merkitysopillinen yleispätevyys ei voisi vallita kielen sisällä? Tähän 
kysymykseen on vastattava kieltävästi. Edellä selitetyn jälkeenkin on 
luonnollisesti selvää, että kielen itseensä viittaavuus ja sen ideaalinen 

luonne voivat vallita esipredikatiivisen merkityskonstituution rinnalla. 
On näet olemassa yleiskäsitteitä, kuten hyvän käsite tai Jumalan 
käsite. Ontologisesti niitä voidaan pitää ideaalisina käsitteinä, joiden 
merkityksen oivaltamiseksi ei tarvita mitään kokemusta. Niiden tai 
niitä vastaavien asiaintilojen voidaan katsoa vallitsevan täydellisinä 
esimerkiksi tuonpuoleisessa ideoiden maailmassa, kuten Platon ajatteli 
varhaisfilosofiassaan. Tai ne voivat olla vain nimiä, niin kuin nomi- 
nalistit ajattelivat. Näiden käsitteiden merkityksestä voinee vallita 
yksimielisyys kielen sisällä. Esimerkiksi hyvän käsite voi merkitä 
”jotain erittäin myönteistä”. Jumalan käsite puolestaan voi merkitä 
”yliluonnollista henkiolentoa” tai esimerkiksi ”luojajumalaa”. Meillä ei 
siis tarvitse olla kokemusta hyvästä eikä Jumalasta itsestään ymmär- 
tääksemme hyvän käsitteen tai Jumalan käsitteen merkityksen — tosin 
eriäviäkin mielipiteitä on esitetty. Samaan tapaan esimerkiksi ruoan 
käsite tarkoittaa jotain ”syötäväksi kelpaavaa”, vaikka meillä ei olisi 
syötävää ruokaa. 

Vastaavalla tavoin voidaan määritellä käsitteiden '”hyvä' ja 'sekst' tai 
hyvä ja viini? muodostamat sanaparit. ”Hyvä seks? viittaa myöntei- 
seen sukupuoliseen kokemukseen, ja 'hyvä viini tarkoittaa erästä 
hyvän makuelämyksen tuottavaa elintarviketta. Esipredikatiivisen 
kokemuksen asemaa on usein perusteltu myöntämällä kielen sisällä 
tapahtuvalle merkitysten määrittämiselle poikkeuksia tai lievennyksiä. 
On ajateltu, että jokin poikkeuksellisen voimakas kokemus voi olla 
ihmiselle merkityksellinen myös esipredikatiivisella tasolla. Tällainen 
kokemus voi olla vaikka edellä mainittu seksi. Ja mikäli seksin 
harjoittaminen on alkanut tuntua nuuduttavalta, virkistävän elämyk- 
sen on voinut tarjota esimerkiksi viinin maisteleminen. 

Eksistenssifilosofiselta kannalta kyse ei ole kuitenkaan vain koke- 
muksen jyrkkyyttä koskevista voimakkuuseroista vaan periaatteellisesta 
erosta. Tämä tulee näkyville, kun käsitteitä käytetään persoonallisia 
propositionaalisia asenteita koskevien väitelauseiden osina. Sanojen 
merkityksiä voidaan pitää kielen sisäisinä sopimuksina niin kauan, 
kunnes esitämme jonkin henkilökohtaista arvostelmaa ilmaisevan 
väitelauseen, esimerkiksi ”viini, jota parhaillaan juon, on hyvää.” Siinä 
substantiivi ”viini” yhdistyy predikaattiin ”on hyvää” subjektin henkilö- 
kohtaisessa kokemuksessa. Lauseen merkitys on yleisesti ymmärret- 
tävä: aterioitsija kehuu saamaansa apetta. Mutta johtopäätöksenä 
makuhermojen toiminnasta lauseen merkitys voi vääntyä hyvinkin 
erilaisiin muotoihin. Mitä lausuja oikeastaan tarkoittaa, kun ruoka, 
joka minun mielestäni on esimerkiksi keskinkertaista, onkin hänen 
mielestään hyvää? Sanomalla, että jokin elintarvike, esimerkiksi 
viinimarjamehu, on hyvää, puhuja saattaa itse asiassa tarkoittaa, että 
se ei ole pilaantunutta ja että se on siten vielä syötäväksi kelpaavaa. 
Kun joku toinen ihminen lausuu tuon saman lauseen, hänellä saattaa 
olla mielessään, että kyseinen särvin maistuu hyvältä. 

Monet kielifilosofit ovat sitä mieltä, että edellä mainitussa tapauk- 
sessa kyse on tilanteesta, joka korostaa pragmatistisen lähestymis- 
tavan tärkeyttä: valokeilaan astuu se, miten käytämme kieltä. Merki- 
tykset paljastuvat kielen käyttöyhteyksissä, kuten edellä. Kokemus- 
varilaatioista ei tarvitse välittää. Riittää, että tiedämme mihin toinen 
väitteillään pyrkii. Mutta tätä kautta osoittautuu myös se, että jokin 
yhteys esipredikatiivisen kokemuksen ja sitä kuvaavan kielen välillä on 
oltava. Vaikka lauseet sinänsä voivat olla mielekkäitä myös ilman, että 
niitä vastaisi tietty asiaintila, todellisuutta koskevat väitteet eivät ole. 
Niiden pitää liittyä lausujan subjektiiviseen kokemukseen ja tajuntaan 
ollakseen merkityksellisiä. Juuri tämä tekee välttämättömäksi, että 
merkitykset ovat kokemuksellisia ja esipredikatiivisia, ja tätä kautta 
keskeisiksi nousevat myös realismin ja yhteisymmärryksen ongelmat: 
missä todellisuudessa oikein elämme? 


Maailmassa oleminen edeltää tiedonhankintaa 


Klassisen esimerkin niin sanotusta mielettömästä lauseesta tarjoaa 
toteamus ”Kreivi Dracula asuu Transylvaniassa”, sillä kysymys on 
mielikuvituksellisesta henkilöstä. Mielekkääksi lause voidaan ymmär- 
tää vain tietyssä kontekstissa, esimerkiksi väitteenä, jonka mukaan 
”Kreivi Dracula asuu Transylvaniassa Bram Stokerin kauhukertomuk- 
sessa Dracula”. Esimerkkejä mielekkäistä väitteistä puolestaan 
olisivat lauseet ”Kuu on juustoa” ja ”Leibniz asui Leipzigissa”, sillä 
edellisen voimme osoittaa tieteellisin havainnoin epätodeksi ja jälkim- 
mäisen historiallisesti todeksi. Yhtä kaikki, ymmärrämme molempien 
merkityksen. Niissä on mieltä, kuten lauseessa ”neliö on pyöreä”. 
Lauseen epätotuudesta huolimatta sen merkitys on ymmärrettävä. 
Analyyttisen filosofian edeltäjä, looginen empirismi, pyrkikin ratkaise- 
maan todistettavuuteen liittyvät ongelmat rajaamalla maailmaa koske- 
vat väitelauseet kokonaan filosofian ulkopuolelle. Sen asemasta keski- 
tyttiin analysoimaan kielen sisäisiä totuuksia ja suhteita. Nykyaikai- 
nen pragmatismi ja analyyttinen kielifilosofia ovat yhä suureksi osaksi 
tämän ajattelutavan värittämiä. Myös niissä rajataan esipredika- 
tiivinen kokemus filosofian marginaaliin ja keskitytään analysoimaan 
kieltä ja sen käyttöä. 

Sen sijaan aivan toisenlaisiin päätelmiin tullaan, jos pohditaan 
henkilökohtaisten väitelauseiden eli persoonallisia propositionaalisia 
asenteita kuvaavien kielen ilmausten asemaa. Ollakseen mielekkäitä 
lauseilla on oltava merkityksellinen yhteys ihmisen kokemusmaail- 
maan. 'Hyvä seksf ja 'hyvä viin? merkitsevät eri ihmisille eri asioita, 
kun näitä sanoja käytetään omia kokemuksia kuvailevien lauseiden 
osina. Kyse ei ole taaskaan vain kokemusten vahvuuteen liittyvästä 
aste-erosta vaan siitä periaatteellisesta erosta, joka vallitsee eri ihmis- 

ten kokemusten ja tajunnantilojen välillä. Tajunnan piiriin luetaan 
tällöin sekä tietoinen että piilotajuinen aines. Sen enempää oma kuin 
toistemmekaan tajunta ei voi paljastua meille kokonaisuudessaan, ja 
siksi pelkkä tiedollinen eli kognitiivinen tarkasteluote osoittautuu no- 
peasti kapea-alaiseksi. Myös merkitysten muodostumistavat jäävät 
tietokykyymme nähden tavoittamattomiksi, transsendenteiksi. Niinpä 
merkityksiä ei voida määritellä pelkiksi kulttuurisiksi sopimuksiksi, 
eikä niitä voida tarkastella koettamalla tyhjentää ne yksiselitteisesti 
ihmisten välillä vallitseviksi immanenteiksi tai pragmaattisiksi nor- 
meiksi. 

Eksistenssifilosofit ja fenomenologit ovat nykyisin yksimielisiä siitä, 
että ihmisten subjektiiviset kokemukset ja niiden merkitykset eivät ole 
kuvattavissa tyhjentävästi kielessä. Tämä on hyvä lähtökohta myös 
eksistenssifilosofisen ja pragmatistisen ajattelun vertaamiseen. Kumpi 
hallitsee kumpaa: kieli kokemusta vai kokemusten monenkirjavuus 
kieltä? Kysymyksessä kiteytyy yksilön asemaa ja erityiskulttuureita 
koskeva ideologinen ja poliittinen valinta. Väitteeni on, että merki- 
tysten määrittymisessä kokemus hallitsee kieltä oman ennalta- 
annettuvuutensa vuoksi. Ihmisen ”maailmassa-oleminen” (in-der-Welt- 
sein) edeltää hänen tiedonhankintaansa. Tällainen ajattelutapa 
puoltaa käsitystä, että tieteellisenkin tiedon pitää olla subjektiivisesti 
koettua ja ymmärrettyä, jotta sillä olisi merkitystä. Toinen vaihtoehto 
olisi ankkuroida kokemukset pelkkään kieleen, mistä seuraisi yksi- 
käsitteisyyden vaatimuksia. Juuri tämä jälkimmäinen näkemys hallit- 
see nyt tieteellistä vallankäyttöä, ja sen motiivi on läpinäkyvän selvä: 
tieteellisistä resursseista kilpaileminen on ohjannut tieteen ihanteita 
objektivismiin, universalismiin ja anonyymiyteen, joiden mukaan kaik- 
kien pitää ymmärtää yksiselitteisesti kaikkia. 

Analyyttiselle systeemifilosofialle ja pragmatismille ominaisen kieli- 
käsityksen ja tieteenihanteen vastaisesti asetunkin itse kannattamaan 
eksistenssifilosofista ja fenomenologista kielikäsitystä ja siihen liitty- 
vää subjektivismia, koska ne edustavat paremmin perusteltuja ja filo- 
sofisempia asenteita. Valitseminen edellä mainittujen vaihtoehtojen 
välillä ei ole vain tieto-opillinen johtopäätös tai kielifilosofinen kannan- 
otto, vaan se on aina myös tiedepoliittinen arvovalinta, jolla on tärkeitä 
seurauksia. Pragmatismi on enemmistöjen, kollektiivien ja valtakult- 
tuurien filosofiaa, kun taas eksistenssifilosofiset suunnat vahvistavat 
poliittisina valintoinaan individualismia ja erityiskulttuureita. Kenties 
myös välimuotoja on olemassa, joten filosofinen ”keskustalaisuuskin” 
lienee mahdollista. Voimme ehkä hyväksyä käsityksen, että seman- 
tiikka ei ole perimmältään ”lausumatonta”, mutta se on merkitysten 
transsendenttiuden vuoksi ”tyhjentymätöntä”. Emme saa kielen merki- 
tyksistä lopullista otetta, emme kielen koukuista kiinni. Tämän mu- 
kaan ymmärtäminen mielletään raja-arvoksi, jota vain lähestytään, 
aivan niin kuin eksistenssihermeneutiikassakin ajatellaan. 

Asian voi kiteyttää myös kysymykseen, voidaanko mitään ilmiötä 
ymmärtää, jos sitä ei käsitellä kokemuksella ja tunteella. Esimerkiksi 
maanjäristyksen tai rakastelun herättämää aistinsisältöä on mahdo- 
tonta kuvailla yksinkertaisin atomilausein kielen avulla. Sanojen tuol- 
la puolen on kokemus. Kokemuksen tuolla puolen on totuus. Niiden 
kohdatessa transsendentti yhdistyy sanoin lausumattomaan. 


Analytic philosophy interpreted 


Entä kyteekö analyyttisen systeemifilosofian ja eksistenssifilosofian 
välisen tiedepoliittisen eroavuuden taustalla syvempiä elämänkatso- 
muksellisia kiistoja tai jopa kannattajiensa luonteenpiirteisiin liittyviä 
eroja? Motivaatiorakenteellisesti ja seksuaalidynaamisesti tulkittuina 
pragmatismi ja analyyttinen kielifilosofia ovat nähdäkseni hetero- 
seksuaalisen valtakulttuurin hovifilosofiaa. Sen mukaisesti kielen ide- 
aalisuus kytketään kristilliseen, kartesiolaiseen ja dualistiseen jumala- 
käsitykseen, jonka alkuperä on keskivertoheteromiehen oidipaalisessa 
kompleksissa. Kieli ja merkitykset koetetaan kytkeä yhteen taivaalli- 
sella tasolla. Esimerkkejä siitä antavat yhtä hyvin postwittgensteini- 
lainen kielipeliteoria kuin habermasilainen ideaalisen kommunikaa- 
tion olettamuskin. 

Kielen idealisoiminen ja sitä vastaava metafyysinen aateraken- 
nelma ontologisine jumalakäsityksineen ja kirkkoa vastaavine tiede- 
yhteisöineen on heteroseksistisen kokemistavan ja tunnedynamiikan 
ilmausta. Nuo rakenteet myös pysyttävät valtakulttuurin asemassa 
olevien pragmatististen merkityksenteorioiden asemaa vaatimalla 
yksilöitä sopeutumaan näennäistieteellisiin yksikäsitteisyysihantei- 
siin. Asian voi sanoa niin, että pragmatistisen ajattelutavan pääasialli- 
nen ylläpitäjä on juuri tuo heteroseksuaalinen mieshenkilö, joka pin- 
nistelee freudilaista alkuperää olevan psykodynaamisen ongelmansa 
kanssa kahden maailman kansalaisena. Yhtäältä hän koettaa tavoittaa 
ihanteidensa kohteena olevan yksikäsitteisyyden tason, jota edustavat 
merkitysopillinen universalismi, jumaluus ja tieteen puhtaus. Toi- 
saalta hänen seksuaaliset intohimonsa viittaavat maallisempaan luo- 
mukseen: naiseen. Merkitysten yksikäsitteisyyden voisi kuitenkin saa- 
vuttaa parhaiten samaa sukupuolta olevien ihmisten rakkaudessa, 
sillä samaa sukupuolta olevien ihmisten merkityskonstituutio on 
kehollisen kokemusmaailman yhtäpitävyydestä johtuen samanlainen. 
Niinpä heteromiehen pyrkimys universalistisiin ihanteisiin saattaa 
ilmentää hänen homoeroottisia yllykkeitään, jotka jäävät hänelle 
itselleen piilotajuisiksi ja jotka epäadekvaatisti kohdistettuina johtavat 
hänen filosofiansa dekadenssitilaan. Sen seurauksena syntyy sitten 
tuota paljon palvottua ”tunneteoriaa”, ”kognitiotiedettä” ja acediaa. 
Juuri sille perustalle nojaa edellä kritisoimani ”heterotiede”. 

Olemassaolon kokeminen rajakokemuksena 


Jos esipredikatiivisten kokemusten kiistämisellä ja filosofian homo- 
eroottisen luonteen torjumisella onkin oma yhteenkuuluvuutensa 
tiedepolitiikan piirissä, niin mitä merkitystä henkilökohtaiseen koke- 
mukseen liittyvien merkitysten myöntämisellä voisi olla eri filosofia- 
käsityksille? Analyyttinen systeemifilosofia ja pragmatismi ovat pyrki- 
neet peittämään ihmisen oman eksistenssin eli olemassaolon koke- 
muksen, sillä juuri siihen liittyvä perustavanlaatuisuus toisi esipredi- 
katiivisen kokemustason ja sitä kautta myös filosofian seksuaalidynaa- 
miset motiivit ”liian lähelle”. Pyrkimyksenä on ollut peittää filosofian 
homoeroottinen luonne. Jos filosofian lähtökohdaksi olisi asetettu esi- 
predikativinen kokeminen, olisi tultu askelta lähemmäksi tilannetta, 
jossa olisi jouduttu myöntämään myös filosofisen toimeliaisuuden 
seksuaalidynaaminen motivaatio. Tätä kautta filosofian luonne 
sublimoituna homoseksuaalisuutena olisi tullut peittelemättömästi 
esille. Koska suuri osa keskivertoheteromiehistä vastustaa tuota aja- 
tusta ankarasti, he ilmaisevat myös eksistenssifilosofioita kohtaan 
vastenmielisyyttä. 

Filosofisen intressiperustan homoeroottinen luonne on osa filosofian 
omaa olemusta niin, että filosofia ilman homoseksuaalisuutta on kuin 
homoseksuaalisuus ilman filosofiaa. Näiden seksuaalidynaamisten 
motiivien tunnustaminen olisi kuitenkin monelle filosofianharrasta- 
jalle liiallinen vaatimus. Siksi myös oman olemassaolon kokeminen on 
kiistettävä ja kysymys kehollisista kokemuksista sekä niiden tuotta- 
mista merkityksistä on pyrittävä peittämään ja siirtämään syrjään. 
Tällaista filosofointia leimaavat totaliteetinomaisuus, systeemikeskei- 
syys ja rajoittuneisuus, kun taas niiden vastakohdan, eli persoonallisen 
ja lähellä omaa kokemusta elävän ajattelun, kautta viitoitettaisiin 
tietä kohti moniarvoista, yksilökeskeistä ja luovaa filosofiaa. 

Heteroseksistinen filosofia onkin rajoittunutta ja kaksinaismora- 
listista. Se on merkkinä huonoa omaatuntoa ja ammatti-identiteettiä 
potevien filosofien neurooseista, kuten uskonsa menettäneen papin 
juoppous. Se on halveksittavaa niin kuin luostareihin erakoituneiden 
munkkien skolastinen uppoutuminen elämänkielteisiin ja Jumalan 
luomistekoja muuttamattomiin rituaaleihin. Se on välittömässä esille- 
panossaan luotettavaa kuin uskollisten vanhurskaiden julki tullut 
haureus. Sen sijaan esipredikatiivisten kokemusten asettaminen filo- 
sofian lähtökohdaksi myöntää, että kielen merkitykset voivat olla yhtä 
ainutlaatuisia kuin ihmisten kokemuksetkin. Filosofia voi siis olla 
aivan hyvin esteettistä esittämistä, kirjallisuutta kuin runouttakin, 
jossa sanat sallivat vaihtelevan määrän tulkintoja: liikaa ollakseen 
tarpeettoman laveita, liian vähän ollakseen tarkkuudessaan tyhjiä tai 
sopivasti ollakseen ilmaisuvoimaisia. Filosofian korkea-arvoisin toteu- 

tumisyhteys on kuitenkin platonisen poikarakkauden kaltaisessa yh- 
teenkuuluvuudessa ja ymmärryksen harmoniassa, jota Sokrates oppi- 
laineen toteutti. 


”Sanominen” edeltää ”sanottua” 


Entä mitä merkitystä edellä lausutulla on Sinä-Minä-filosofian kan- 
nalta? Olisitko voinut yhtä hyvin lukea Minttu-kirjaa? Etiikan har- 
joittaminen on kielen rajojen testaamista. Oman eksistenssin eli ole- 
massaolon kokeminen muodostaa rajakokemuksen, joka muistuttaa ih- 
misten erillisyydestä ja varoittaa valamasta yhteiselämän perustaa 
merkitysopillisen yleispätevyyden varaan. Tätä kautta eksistenssifilo- 
sofinen ajattelu vastustaa totaliteettien syntymistä ja antaa aineksia 
myös etiikkaan. Kun kieltä ja sen merkityksiä ei ymmärretä kielifilo- 
sofisiksi vaan ihmisten kokemukselliseen olemassaoloon liittyviksi on- 
tologisiksi kysymyksiksi, pohjustetaan tietä kohti moniarvoisuutta ja 
erilaisuuden hyväksymistä. 

Ranskalainen eksistenssifilosofi Emmanuel Levinas on antanut aja- 
tukselle vakuuttavan muotoilun teoksessaan Autrement gw'ötre ou au- 
delä de lessence (”Olemuksen tuolle puolen”, 1974), jossa hän asettui 
vastustamaan universalismia ja kielen ylivaltaa. Levinas käytti ilmai- 
sua le dire (”sanominen”) kuvaillessaan kielen hiljaisia taustaehtoja. 
Hän katsoi, että ”sanotun” ja puhutun kielen (le dit) takana vallitsee 
sanomisen intentionaalinen pohjavire, jonka kautta se, mitä kielessä 
ilmaisemme, on sidoksissa toiseuden lumoukseen.5 Näitä taustaehtoja 
ei voida paljastaa yleispätevinä kielioppisääntöinä, eikä koko käsitys 
kuulu ensinkään kielifilosofian alaan. Se kuuluu ihmisten kohtaamista 
koskevan filosofian, eli etiikan, ja olemisen arvoitusta tutkivan onto- 
logian alaan. ”Sanominen” yhdistyy oman olemassaolon kokemukseen, 
joka jää erottamaan ihmisiä ja muistuttaa siten kielellisten totali- 
teettien tarpeettomuudesta. 

Le dire on siis kuin taustakuva tai varjo, joka seuraa mukana kai- 
kessa, mitä sanomme ja teemme. Levinas kuvailee ”sanomista” niin, 
että se on kuin simpukan kuoresta kuultava kohina, ja sen ilmituloa 
luonnehtii eräänlainen ”unettomuuden” tila. Emmanuel Levinasille 
ajatteleminen olikin ”unettomuutta”, eräänlaista eettistä tietoisuutta.? 
Mutta onko mahdollista, että ollessani valveilla en olisikaan hereillä? 
Jos vastaan kysymykseen kieltävästi, olenko poikkeuksellisen eettinen 
ihminen? Eksistenssifilosofian kannalta moraalista harkintaa, kuten 
hyötyjen tai haittojen punnitsemista, tärkeämpää on tietty valppaus, 
joka seuraa olemassaolon kokemisesta ja sen haastavuudesta. Keskeis- 
tä on olla moraalisesti vereslihalla ja pysyä herkkänä kielen kanssa, 
sillä tällä tavoin pidetään ovi avoinna sekä kokemuksellisesti rikkaalle 
elämälle että toisen ihmisen kohtaamiselle. 

Wittgensteinin (s)eksistentialismi 


Edellä esitetyt ajatuskulut johdattavat myös sen kysymyksen eteen, 
voidaanko tältä pohjalta piirtää tiedepoliittinen vastakohta-asetelma 
yhtäältä analyyttisen kielifilosofian tai pragmatismin ja toisaalta ek- 
sistenssifenomenologisen ajattelun mukaisen kielikäsityksen, yhteis- 
kuntafilosofian ja etiikan välille? Tämä ei vaikuttaisi kovin luonte- 
valta. Katsoihan myös Ludwig Wittgenstein myöhäisfilosofiassaan, että 
kielipelejä voi olla olemassa useita ja että niiden välillä voi vallita 
relativismi. Hänen ajattelunsa pohjalle valetussa pragmatismissa kie- 
len ja kokemuksen suhde määriteltiin kuitenkin sellaiseksi, että kielen 
pitää hallita kokemusta ja määrätä kokemusten merkitykset. Tässä 
mielessä analyyttisen filosofian ja eksistenssifilosofian vastakkain- 
asettelu on ikävä tosiasia, mutta se perustuu Wittgensteinin ajattelun 
puutteelliseen ymmärtämiseen. Käsitykseni mukaan kyseinen ana- 
lyyttisen kielifilosofian opinkappaleeksi kohotettu tulkinta ei kerro- 
kaan koko totuutta Wittgensteinin omasta ajattelusta. 

Olen jo teoksessani Dialoginen filosofia kiinnittänyt huomiota sii- 
hen, että Wittgensteinin ajatuksia on ymmärretty yksipuolisesti näke- 
mällä hänessä pelkkä analyyttisen kielifilosofian oppimestari ja nyky- 
aikaisen pragmatismin edeltäjä.8 Sen sijaan hänen ajattelustaan valot- 
tuu myös eksistenssifilosofisia ja fenomenologisia aineksia. Esimer- 
kiksi Tractuksessaan (1918) Wittgenstein lausuu näin: ”On todella 
jotakin, mitä ei voi ilmaista. Se ilmenee, se on mystistä.” Tämä merki- 
tysten transsendenttisuutta korostava perusvakaumus ei nähdäkseni 
kumoudu hänen myöhemmissäkään kirjoituksissaan, vaan se jää 
niiden piiriin eräänlaisena epäsuorana asenteena. Oletankin, että 
mikäli Wittgenstein olisi hyväksynyt oman homoseksuaalisuutensa 
paremmin, hän olisi ajatellut myös kokemuksen ja kielen suhteesta 
toisin kuin mihin hänen katsotaan päätyneen myöhäisfilosofiassaan. 
Hänen ajattelunsahan oli puolustuksellista ja torjuvaa juuri koke- 
musten variaatioihin nähden. 

Wittgensteinin syvällinen ymmärtäminen edellyttää hänen ajatte- 
lunsa tulkitsemista osana hänen psykodynaamista rakennettaan. Se 
edellyttää juuri sellaista psykologisointia, jota hän itse vastusti todeten 
psykoanalyysin olevan ”vaarallista oppia”. Edellä sanottuun liittyen 
hän lausui eräässä Norman Malcomille lähettämässään kirjeessä näin: 


Ellei ajattele hyvin selkeästi, psykoanalyysin harjoittaminen on 
vaarallista ja vastenmielistä, & se on tehnyt loputtomasti vahin- 
koa & suhteellisesti kovin vähän hyvää. (Jos ajattelet, että minä 
olen vanhapiika — ajattele uudelleen!) — Kaikki tämä ei tietenkään 
vähennä Freudin verratonta tieteellistä saavutusta.!0 

Tässä kirjoituksessani en koeta yliseksualisoida filosofisen ajattelun 
motiiveja väittämällä, että syvällisimmät filosofiset intohimot palau- 
tuisivat pelkkään seksuaalisuuteen. Mutta väitän, että suuri osa ideali- 
soivasta kieliteoriasta on subliimia sellaisella tavalla, jonka Levinasin 
käsitys kielen ja kokemuksen diffuusista luonteesta paljastaa. Oliko 
siis myös Ludwig Wittgensteinin ajattelu omassa ylevyydessään vain 
kaappiin suljettua homofilosofiaa? 

Vaikka kysymykseen on houkuttelevaa vastata myöntävästi, kielen 
ja kokemuksen suhteen kannalta pääosassa ei ole välttämättä seksu- 
aalinen tai muukaan erityiskokemus, vaikka omalla radikaaliudellaan 
ne pitävätkin ihmistä ”hereillä”. Sen sijaan keskeinen rajankäynti 
tapahtuu suhteessa oman olemassaolon kokemiseen. Kokemus omasta 
olemassaolosta muodostaa juuri sen esipredikatiivisen rajakokemuk- 
sen, joka korostaa myös muiden kokemusten ja ihmisen maailmassa 
olemisen ensisijaisuutta pelkkään kielen ylivaltaan verrattuna. Ana- 
lyyttiselle systeemifilosofialle ja pragmatismille on ollut tärkeää vas- 
tustaa olemassaolon kokemuksen merkityksen myöntämistä, sillä tätä 
kautta sekä filosofian yleinen homoeroottisuus että myös Ludwig 
Wittgensteinin henkilökohtainen homoseksuaalisuus on voitu tehok- 
kaasti peittää. Samalla Wittgensteinista on voitu tehdä yksi hetero- 
seksualisoidun merkityksenteorian näennäiskannattaja. Kuten jo 
edellä viittasin, näitä puolustuksellisia aineksia sisältyi jo hänen 
omaan ajatteluunsa ja elämäntapaansa. Kenties elämä avoimena 
homoseksuaalina olisi ollut Wittgensteinin oman ajan yhteiskunnassa 
vaikeaa. 


”Kieli kalvaa kokevaa ruumista” 


Puhuttaessa kokemuksellisista asioista, kuten seksistä tai uskonnosta, 
liikutaan yksilöllisen kokemuskentän sydämessä ja tehdään mitä sy- 
vällisintä filosofiaa. Kun filosofia perustuu omakohtaiseen kokemuk- 
seen, se tapahtuu merkitysten hermoilla ja valtimoilla. Ja mikäli 
inhimillisesti tärkeitä asioita lähestytään lainatuin lausein, kuten tie- 
teessä ja yliopistolaitoksessa, tehdään helposti triviaalikoulumaista 
filosofiaa. Mitä merkitystä edellä esille nostamillani näkökohdilla voi 
sitten olla arkipäivän filosofian kannalta? En ole pitänyt itsetarkoituk- 
sena viitata Wittgensteiniin, Levinasiin enkä isoon D:hen (ei terrieri). 
En rakenna ajatteluani dekonstruktiolle. En siteeraa de Saussurea 
enkä katoa lacanoitten väliin. En käytä lähtökohtanani ”G. H:ta” 
(Meadia), sillä hänestä olen kirjoittanut jo aiemmissa teoksissani.!! En 
siteeraa liioin heinämaata enkä sipilää, enkä viittaa muihin suu- 
ruuksiin. Heidän asemastaan keskityn lopuksi William S. Bur- 
roughsiin. Paras argumentti, jolla voidaan vastustaa ”language as 
calculus vs. language as universal medium” -yksinkertaistusten dis- 

seminoitunutta sekamelskaa, on Bill-setä Burroughsin essee Language 
is a virus: Kieli on mato, joka kalvaa kokevaa ruunista. 

Kyseisessä artikkelissa Burroughs, jonka isoisän perustama kone- 
paja valmisti muun muassa Burroughs-merkkisiä kirjoituskoneita, otti 
todisteltavakseen kunnianhimoisen väitteen: tosiasiassa ihminen oppi 
kirjoitetun kielen ennen puhuttua kieltä. Hän perustelee näkemystään 
niin, että ihminen väistämättä havaitsee ulkoiset ärsykkeet ennen kuin 
hän voi sanoa niistä mitään. Näin on sekä yksilönkehityksen että lajin 
kehityksen kannalta. Itse asiassa merkin havaitseminenkin on jo koke- 
mus, joten tietyn esipredikatiivisen kokemuksen on vallittava ennen 
kuin voimme antaa merkille semanttisia tai tiedollisia merkityksiä. 
Tämä vastaa myös tapaa, jolla symbolisen interaktionismin perusta- 
jana tunnettu George Herbert Mead asioista ajatteli: sanottu sana on 
reaktio jo ennestään olemassa olevaan ärsykkeeseen, merkkiin. Niinpä 
merkeistä koostuva ärsykkeiden todellisuus edeltää kielellistä murah- 
telua, onpa kyse sitten Kretcshmerin mustetahroista tai karvakolmi- 
oista. 

Vaikka William S. Burroughs on tullut tunnetuksi lähinnä kirjalli- 
sista kokeiluistaan, hänen filosofiset ideansa voivat olla edelleen erit- 
täin valaisevia, ja tietyin osin hänen voi nähdä lähestyneen myös 
symbolisen interaktionismin kielikäsitystä. Ihminen havaitsee munat, 
tissit ja perseet ennen kuin hän ymmärtää ne merkeiksi — toisin 
sanoen ennen kuin hän ehtii lausua niistä mitään. Burroughsia 
puolestaan voidaan moittia enintään alttiudesta niin sanotulle ”an- 
netun myytille” (myth of givenness), mutta moite on myös kumottavissa 
toteamalla, ettei arkitodellisuuden suorassa ja subjektikeskeisessä 
kokemisessa ole mitään hämärää. (”Mystiikka” tarkoittaakin alun 
perin todellisuuden selvää ja kirkasta havaitsemista.) Tässä mielessä 
myös sukupuoli on kaksiarvoinen tosiasia. Seksuaalisuuden merkityk- 
set on kiinnitetty ihmisen kehoon, ja sukupuolinen kokeminen edeltää 
sekä eleitä että sanoja sekä loogisessa että tapahtumien järjestystä 
kuvaavassa mielessä. 

En ole koettanut tässä artikkelissani väittää, ettei kieli olisi käyttö- 
kelpoinen suihkuverho tietoisuuden ja todellisuuden välillä. Mutta 
emme kai me rakastakaan toista ihmistä vain sillä perusteella, mitä 
hänellä on päällään? Samaan tapaan suhdettamme todellisuuteen vie- 
raannuttaa niin sanotun ”sisäisen realismin” ajatus. Sen mukaan 
totuus on kielellisesti konstruoitujen teorioiden sisäistä, eikä kielen 
ulkopuolisesta maailmasta tarvitse välittää mitään. Tosiasia lienee 
kuitenkin seuraavanlainen: vaikka todellisuus sinänsä jää tieto- 
kyvyllemme transsendentiksi myös eksistenssifilosofisesti ajatellen, 
ovat aistihavaintomme ja kokemuksemme todellisuudesta eläviä ja 
todellisia niiden subjektille, ja juuri tämän seikan varaan voidaan 
vannoa esipredikatiivisten kokemusten merkityksellisyys. Edellä seli- 
tetyssä mielessä sana on siis sairaus, ja kieli on eräänlainen häiriötila, 

kuten Jacgues Derrida asian näki.!? Siitä ei vapauta edes kulttuurin 
Internet-pohjainen kuvallistuminen, vaikka kuvaruutujen äärellä ta- 
pahtuvan kuolaamisen ja pornobisneksen vuoksi ollaankin ilmeisesti 
jälleen semioottisen alkutilanteen äärellä. 


On maailmassa paljon persettä, 
on vittua. 


Yllä oleva lause on lähtöisin amerikkalaisen kirjailijan Allen Gins- 
bergin kynästä. Se on runo siinä missä Charles Bukowskin All the 
assholes in the world and mine vuodelta 1966. Modernismin velasta 
tekijälle johtunee se, että jälkimmäistä pidetään korkeakirjallisuutena 
eikä pelkkänä poptaiteen muotona. Vielä William S. Burroughsin 
aikana oli mahdollista sanoa ”Free your mind and your ass will follow”, 
ja sillä sai tyylipisteitä. Nyt asiat ovat vice versa. Se, joka vapauttaa 
ahterinsa, vapauttaa myös aivonsa. Merkityksellisen filosofian tunnis- 
taa nykyään siitä, että se ilmestyy omakustanteena tai haastetaan 
oikeuteen, aivan kuten Charles Baudelairen ja Gustave Flaubertin 
päivinä. 

Erootikkojen ja romantikkojen panos on näkynyt modernina aikana 
vaikuttavimmin siinä, että he ovat vastustaneet sanojen ja merkitysten 
sulkemista systeemifilosofian piiriin. Tälle vastakohtaisesti viktori- 
aanisessa Englannissa tuolienkin jalat verhottiin aikoinaan hameilla, 
jotta ne eivät näyttäisi ”liian eroottisilta”. Myös meidän aikamme 
filosofialle on langennut eräänlaisen hameen rooli. Analyyttinen filo- 
sofia tuli oloihimme porvarillisesta Wienistä ja konservatiivisesta 
Cambridgesta. Niinpä mikä tahansa erotiikalla tulittaminen on voitu 
kokea ”radikaalina”, eikä filosofiassa voi enää tavoitella vaikuttavuutta 
edes surkuttelemalla poeettisuuden kuolemaa. 

Suomalainen tekstintekijä hyväksytään nykyään runoilijaksi ja 
hänen kokoelmansa julkaistaan, jos hän on opiskellut hieman teo- 
reettista filosofiaa. Aivan niin kuin G. H. von Wright oli ylikasvaneiden 
kulmakarvojensa kanssa Augusto Pinochetin näköinen mies, muis- 
tuttaa Arno Kotro partansa kanssa Ilkka Niiniluotoa. Esa Saarisen 
runoilijaystävien, kuten Heidi Liehun ja Rosa Liksomin, debytoimisen 
ajalta puolestaan juontaa juurensa perinne, että kaikkien kynnelle 
kykenevien on täytynyt viettää muutamia vuosia filosofian laitoksilla. 
Teoreettisesta filosofiasta vapautuminen koetaan ilmeisesti niin ko- 
vaksi kouluksi, että siitä on palkittava myönteisellä julkaisupäätök- 
sellä. Toisin sanoen se, joka osaa antaa piupaut filosofialle, on Oppinut. 
Hän on Runoilija vaikka ei muutoin olisi. Esipredikatiivisen kokemuk- 
sen asema ja runon sanan voima on ymmärretty, mutta silloinpa onkin 
ajauduttu tai — kuten yliopistojen sisälle jääneet kateelliset kollegat 
toteavat — ”itse asetuttu” akateemisen filosofian ulkopuolelle. 

Entä tyydynkö vain purkamaan, potkimaan ja hajottamaan? Myös 
minä olen opiskellut teoreettista filosofiaa. Niinpä minustakin voi olla 
runoilijaksi! Olen kuitenkin opiskellut liikaa ja valmistunut. Niinpä 
minusta voi olla enintään pöytälaatikkorunoilijaksi. Kaivan tietokonee- 
ni kovalevyltä seuraavan kansainvälisellä kielellä kirjoittamani runon: 


ON, what a day, 
oh, what a night! 
Nobody knows 
what I feel 

deep inside. 


Jos joku pitää värssyäni poikkeuksellisen huonona kuvauksena esi- 
predikatiivisen kokemuksen asemasta, syyttäköön hän henkisestä 
vararikosta opetuksen antanutta filosofian laitosta! 


Orgasmin merkitys 


Timo Airaksinen lausui taannoin televisiossa, että filosofit tarvitsisivat 
seksuaalista terapiaa. Ajatus ei järkytä uutuudellaan. Jo Esa Saarinen 
ehdotti ”villimpänä ja eroottisempana kuin koskaan”!3 samaa. Tällä 
alalla olisikin tehtävä paljon havainnollistavaa filosofiaa. Pitäisi tehdä 
kokeellista tutkimusta ja ruumiinharjoituksia. Olisi sovellettava ”pane- 
misen ja orgioiden filosofiaa”. 

Orgasmi oli jo esimerkkinäni ei-predikatiivisesta kokemuksesta. 
Saadessamme orgasmin emme suinkaan ajattele, tiedä tai tunne 
saavamme orgasmia, vaan oikeat sanat ovat: ”Älä puhu.” Kyseessä on 
hetki, jolloin olisi oltava hiljaa niin kuin buddhalaisessa meditaatiossa, 
pienten kuolemien kappelissa, hartauden hetkellä, ajattelun kadotessa. 
Juuri seksissä saavutamme satorin, ekstaasin, ja olemisen raukeus 
putoaa päällemme kuin lumi. Voimme harjoittaa zeniä ilman zen-lajia. 
Voimme kirjoittaa kirjoittamatta ja puhua puhumatta, ilman merki- 
tysten karkaamisen tai disseminaation vaaraa. Seksi on ihmisten koh- 
taamisen tavoista aidoin, paljain ja peittelemättömin, ja siksi sitä 
voidaan suositella luottamuksen lisäämiseen myös suurvaltajohtajille. 

”Kielellisesti konstruoidun” orgasmin puolestaan voi kokea vain 
ihminen, joka ei ejakuloi. Niinpä filosofian laitoksille pitäisi rakentaa 
seksilaboratorioita. Pitäisi perustaa tarkoitukseen varustettuja bordel- 
leja, joissa Suomen Akatemian tutkijat voisivat harjoittaa seksiä 
yhteiskunnan laskuun. Tarvittaisiin sähköiskuja, ruoskia ja remmejä. 
Ehkä esipredikatiivisen kokemuksen henkilökohtainen luonne selviäisi 
sitä kautta myös noille ammatikseen viisastelijoille. 

IV 


EPILOGI: 
ANSAITTUJA 
ARVIOITA 


Kolme kärpästä yhdellä iskulla 


Filosofian samittamisesta 


Sami Pihlström on päättänyt ilahduttaa filosofiamme lähihistorian ys- 
täviä kronikkakirjalla, jossa arvioidaan suomalaisen filosofian nyky- 
tilaa. Filosofin käytännöt -teoksen mukaan viime vuosisadan kotimai- 
nen filosofianharjoitus oli perimmältään pragmatismia. Pragmatismi 
asettaa normin ja standardin kaikelle filosofialle; pragmatismiin mei- 
dän ajatteluamme verrataan. Niinpä Pihlström toteaa Sven Krohnin, 
Reijo Wileniuksen ja hänen oppilaidensa olleen ”täysin syrjässä suoma- 
laisesta filosofiyhteisöstä”.! 

Suhteellisuusteorian mukaan maailmankaikkeuden keskipiste voi- 
daan asettaa mihin tahansa. Jos se asetetaan Sami Pihlströmin hou- 
suihin, yllä lausuttu johtopäätös on tietenkin tosi. Oikeammin olisi 
pitänyt kirjoittaa: ”Heidät pakotettiin kulkemaan valtakulttuurien 
ulkopuolella, koska tutkimusresurssit jaettiin yksipuolisesti angloame- 
rikkalaisen filosofiatradition edustajille.” 

Pihlström tekee viitseliäästi töitä identifioituakseen valtavirtaan. Ei 
voida sanoa, että kirjoittaja vääristelisi historiaa tai ettei se, mitä hän 
sanoo, olisi totta. Päinvastoin: se on omassa yksipuolisuudessaan ”liian 
totta”. Pihlström toimii kuin Kalle Päätalo, joka kuvaa täsmällisesti 
sen, miten klapipino koottiin liiterin takana, mutta hän ei kerro mi- 
tään siitä, mitä kaikki muut tekivät samaan aikaan porstuan edessä 
pihalla. 


Filosofista napanöyhtää 


Esa Saarinen on suomalaisen filosofian taustakuva, jonka vaikutus 
ulottuu kaikkialle, missä filosofiasta puhutaan. Tämä tekee monet 
filosofia-alan pienyrittäjät tietenkin hyvin vihaisiksi. Pihlström pyrkii 
näkemään Saarisenkin ”pragmatistina”. Eräällä tavalla tulkinta on 
osuva: sartrelainen vapauden fatalismi voidaan nähdä Jaakko Hinti- 
kan oppilaana omaksutun pinnallisuuden jatkeena. Kun leopardifilo- 
sofi ei kuitenkaan pragmatismin pesuvatiin sovi, kirjoittaja hermoilee 
suomalaisen nykyfilosofian julkisuushakuisuutta. 

Myös julkisuuskritiikki kiertyy Pihlströmin tekstissä filosofian si- 
säisten diskurssisääntöjen kaiveluksi. Tuloksena on suuri määrä erit- 
täin huomionarvoista napanöyhtää. Pihlström käyttää käsitettä ”meta- 
filosofia” kuvaamaan filosofian omien keskustelu- ja julkisuusehtojen 
pohdintaa. Hän ei kuitenkaan kerro, miksi viestinnän ja vuorovaiku- 

tuksen edellytyksiä pitäisi arvioida vain pragmatistisin kriteerein tai 
pragmatistisessa puitteessa. Metafilosofialla tarkoitetaan filosofian 
oman luonteen pohdintaa: filosofiaa eri filosofiakäsityksistä ja siitä, 
mitä filosofia on. Eksistenssifilosofisesti ajatellen metafilosofisen selvi- 
tystyön pitäisi sisältyä jo filosofiaan itseensä. Filosofiaa ei siis tarvitse 
halkaista ajatussolmuja nypläilevään systeemifilosofiaan ja niitä tul- 
kitsevaan esseistiikkaan tavalla, joka on ollut jo Pihlströmin oppi-isille 
tyypillinen. 

Jako kulttuurifilosofiaan ja analyyttiseen systeemifilosofiaan onkin 
täsmällinen toisinto jaosta filosofiaan ja tiedehallintoon. Analyyttinen 
systeemifilosofia on tiedehallintoa, kun taas filosofiaa on kaikki muu. 
Kansainvälisiin kriteereihin nojautuva systeemifilosofia on nähdäkseni 
syntynyt pyrkimyksestä löytää näennäisobjektiivisia arviointiperus- 
teita virantäyttökonfliktien ratkaisemiseen. 

Sen sijaan valistusihanteiden mukainen julkinen järjen käyttö on 
ollut viime vuosina mahdollista lähinnä vapaissa medioissa, joita aka- 
teeminen pieteetti ei rajoita. Pihlströmin kautta saamme tietää, että 
mediafilosofia on filosofista analyysia, jossa media on sekä kohteena 
että välineenä.? Tosiasiassa filosofian viestinnälliset ulottuvuudet eivät 
kuitenkaan tyhjene vain ”julkisuuden” teknisluonteiseen käytäntöön, 
referee-menettelyihin tai tieteen omiin julkaisunormeihin. Haasteelli- 
sinta filosofian kommunikoituvuudessa olisikin erilaisten mediavälit- 
teisten läsnäolojen ja sanomisen (le dire) ei-käsitteellisten ehtojen 
fenomenologia, joka on kiehtonut muiden muassa Jacgues Derridaa ja 
Emmanuel Levinasia. Tämä tarkoittaisi, että filosofiassa pitäisi myön- 
tää ja legitimoida lähtökohtien periaatteellinen eroavuus. 

Esimerkiksi Martin Heideggerin ajattelussa sanalla ”die Öffentlich- 
keit” oli aivan erityinen merkitys. Intellektuaalista kulttuuria ei kohota 
kontrollin lisääminen vaan kahleiden murtaminen. Dialogia ei edistä 
normatiivinen rajoittaminen vaan ajattelun vapauttaminen. Filosofisen 
sanomisen ideahan on nimenomaan se, että jokainen voi edustaa ja 
sanoa juuri sitä mitä haluaa eikä vain sitä, mitä tiedeyhteisö pakottaa 
tai ehdollistaa hänet sanomaan. Ainoastaan tästä lähtökohdasta myös 
aito argumentaatio ja ajatusten kritisoiminen ovat mahdollisia. 


Käytännöllisyys idealisaationa 


Pinnallisuudella on Suomessa pitkät perinteet, jotka ulottuvat Henrik 
Gabriel Porthanin päivistä nykyiseen pragmatismiin. Myös Porthan oli 
naturalisti, joka vastusti muun muassa transsendentaalifilosofina tun- 
nettua Kantia. Pragmatismin metafyysinen ohjelma sopii kieltämättä 
suomalaiseen nyky-yhteiskuntaan. Pihlström huomauttaakin, että 
Suomi on Euroopan amerikkalaisin maa.3 Varhaisten pragmatistien 
huolena oli, miten luoda tiedettä, jonka syleilyssä kristillinen uskon- 

tokin voitaisiin säilyttää. Pragmatismia leimasivat näennäistranssen- 
dentalismi, edistysusko ja liikemiesmoraali. Vastaavaan yhteiskuntaan 
kuuluivat Disneyland, Hollywood, Uncle Sam ja gideonit. 

Uskonnollinen motivaatio voi joskus tuottaa syvällisyyden leiman. 
Mutta jos se paljastuukin vain näennäiseksi, tuloksena on upposukel- 
lus, johon verrattuna mikä tahansa ultrakevyt pintaliito ilmaisee 
huikeasti todellisuudentajuisempaa johtopäätöstä elämisen ja olemisen 
luonteesta. 

Pragmatismia leimasi käytännöllisyyden arvottaminen filosofiseksi. 
Vastaava ajatus toistuu ontologisissa kannanotoissa. Ideologiana prag- 
matismi tukee massakulttuureita siinä missä meedioiden ylivaltakin. 
Pihlström vertaa pragmatismia idealismiin todeten, ettei pragmatisti 
”viihdy idealistien uneksimissa tuonpuoleisissa maailmoissa.”*4 Hän 
toteaa haluavansa takaisin luolaan!5 Kuitenkin myös Pihlströmille 
käytännöllisyyden hokeminen on jatkuvaa idealisaatiota. Muistaako 
hän sitäkään, että filosofia operoi väistämättä merkityksillä, jotka ovat 
ideaalisia ja transsendentteja? Kenties myöskään Platonin luolan 
vangit eivät olleet missään luolassa, vaan he olivat yksinkertaisesti 
Filosofian laitoksella Suomessa. 

Pihlströmin ajattelusta erottuu selvä naturalistinen tendenssi taval- 
la, joka on hänen edustamalleen suuntaukselle tyypillinen. Analyytti- 
sen filosofian kritisoiminen, siinä vähäisessä määrin kuin sitä esiintyy, 
on lähinnä olemassa olevaa kaanonia täydentävää. Filosofisten mieli- 
pide-erojen ja valtasuhteiden kääntäminen ”temperamenttien” eroiksi 
on persoonallisuuspsykologisesti arvioiden alkeellista olemusajattelua. 
Käsitys luonteenlaatujen ratkaisevasta asemasta perustunee analyytti- 
selle filosofialle tyypilliseen objektivistiseen tiedekäsitykseen, jonka 
mukaan ”oikea tiede” koostuu puolueettomista havainnoista, persoo- 
nallisten mielipiteiden kieltämisestä, kiihkomielisyyden poissulke- 
misesta ja virheiden korjaamisesta — ei suinkaan periaatteellisista nä- 
kemyseroista. Paremminkin filosofien eroja voisi kuvailla käsityksillä 
juuttumisesta joko falliseen, oraaliseen tai anaalisen vaiheeseen. En 
pidä Pihlströmin tavasta pyrkiä yhteenvetoon tai kokonaisesitykseen, 
yrityksestä järjestellä, mitä filosofia on ollut tai saa olla. 


Pragmatismi on puhdasta valtaa 


Transsendentalismi, jota Pihlström edustaa teoksessaan Kokemuksen 
käytännölliset ehdot — kantilaisen filosofian uudelleenarviointia (2002) 
ei nimestään huolimatta liity mannereurooppalaiseen transsenden- 
taalifilosofian perinteeseen. Sen sijaan kyseessä on Jaakko Hintikan 
muotoileman kielifilosofian kautta tuotettu transsendentaaliargu- 
mentti, jonka pakonomainen ”naturalisoiminen” on tapahtunut amerik- 
kalaisen edistysuskon siivellä. 

Kokemusten ei-predikatiivista asemaa ei voida käsittääkseni si- 
vuuttaa vain korostamalla, että pragmaattisesti määrittyvä kieli domi- 
noisi merkitysten kokemuksellista konstituutiota. Väite, että kokemuk- 
set ovat merkityksellisiä vasta kielen kautta, olisi itse asiassa ideali- 
saatiota äärimmillään. Pihlströmin esittämä sovitusyritys, ”transsen- 
dentaalifilosofian naturalisoiminen”, antaa etusijan käsitteelliselle ai- 
nekselle ja sisältää kielifilosofisen kannanoton, joka tekee mahdolli- 
seksi kartesiolaisen dualismin ja sen mukaisen ritualistisen tieteen. 
Kytkemällä merkitysten konstituutio olemassa oleviin ”käytäntöihin” 
merkitykset sidotaan helposti vain valtakulttuurien symbolimaail- 
moihin ja elämäntapoihin. Näin pragmatismista tulee osa enemmistö- 
jen ja massojen poliittista filosofiaa. 

Monet analyyttiset filosofit ovat pitäneet filosofian psykologisoi- 
mista arveluttavana, jopa vaarallisena hankkeena. Psykologisointi 
saattaa kuitenkin valaista sitä, mistä ”transsendentaalifilosofian 
naturalisoimisessa” voi olla kyse. Psykoanalyyttisesti ajatellen trans- 
sendentaaliset asiat ja ilmiöthän sisältävät juuri niitä abstrakteja ja 
silmälle näkymättömiä yhteiskunnallisia merkityksiä, jotka kuuluvat 
”isän vallan alueelle”. Niihin samastumalla poika siirtyy äidillisten 
käytäntöjen varjosta yhteiskunnallisen todellisuuden piiriin. Hetero- 
pojan tajunnassa transsendentaalifilosofia edustaakin kenties juuri 
tuota isänvaltaa, joka olisi jollain tavoin kumottava tai sovitettava 
yhteen sen ihanan luontoäidin kanssa, jonka helmoissa päivänsäde 
vielä äsken jokelteli mukaviaan. 

Koska ollaan yliopistossa, ei ”isääkään” sopisi suututtaa. Pohdittu- 
aan asiaa ankarasti nallipyssyikäinen keksii isänmurhan asemasta 
elegantimman ratkaisun, joka silloittaa konfliktin. Hän lahjoittaa 
professorille kirjoitelmansa ja sanoo: ”Katso isä, minäkin ajattelen itse 
ja vieläpä ihan samoja ajatuksia kuin sinä!” Näin syntyy ”trans- 
sendentaalifilosofian naturalisoiminen”. Löysin Pihlströmin kansien 
välistä kaksitoista asiallisenkuivaa artikkelia, mutta missä ovat ne 
esseet, jotka tämänkin kirjan takakannessa luvattiin? Teos on natu- 
ralisoidun transsendentaalifilosofian mausoleumi, samaa tahnaa kuin 
edellisessäkin tuubissa. 

Kokoelmassa Usko, järki ja ihminen (2001) Pihlströmiä kiehtookin 
sitten uskonnollinen problematiikka. Yrittäessään vallata markkinoita 
kaikilla tieteen osa-alueilla Sami Pihlström muistuttaa eräänlaista 
”Samsungia”. Siinä missä eteläkorealainen monialayritys valmistaa 
ihmisten himoitsemia litteitä televisioita, DVD-soittimia ja digitaali- 
kameroita, myös Pihlström hengästyttää tarjonnallaan, ja näin us- 
konnonfilosofian oppituolikin voidaan täyttää. Tosiasiassa Usko, järki 
ja ihminen on tietoteorian alaan kuuluva kirja, jossa pohditaan 
uskonnollisen uskon ”oikeutusta” milloin episteemis-emotionaalisen 
Jumala-kuvan, milloin kognitiivis-fideistisen tunneteorian kannalta. 
Kuvaavaa on, että Pihlström on kehunut Ilkka Pyysiäisen kirjoittaman 

analyyttisen teologian oppikirjan nimeltä Harvat ja valitut (sic!) 
parhaaksi tietoteorian oppikirjaksi Markus Lammenrannan teoksen 
jälkeen. 

Se, että uskonnonfilosofia on teologisen tiedekunnan laitosraken- 
teessa määritelty nimenomaan ”systemaattiseksi teologiaksi”, osoittaa 
analyyttisten filosofien ja teologien puolustuksellisuutta. Varsinkin 
teologien piirissä pelko leimautumisesta ”epätieteelliseksi” tai ”elämän- 
filosofiksi” on huomattavaa, sillä teologian harjoittamisella on ollut 
perinteisesti sidos uskontoon. Niinpä tieteellisen objektiivisuuden ta- 
voittelu leimaa nyt analyyttista uskonnonfilosofiaa. Huoli teologian 
tieteellisyydestä hyödyntää pohjimmiltaan kartesiolaista ja kristillistä 
ideologiaa ja paljastaa oman defensiivisyytensä kautta myös aat- 
teelliset sitoumuksensa. Itse en hämmästyisi lainkaan, jos Pihlström- 
kin toimisi aidon pragmatistin tavoin ja ilmoittaisi jonakin päivänä 
tulleensa uskoon. 

Mutta kuinka te rakkaat kollegat osaatte olla näin tavattoman 
kuivia? Sitä, mitä uskonto ja jumaluus ovat, ei Pihlströminkään teok- 
sessa pohdita. Vertailun vuoksi Matti Luoman monet julkaisut ja 
”Pispalan varapiispa” Antti Eskolan Uskon tunnustuksia — Mitä Juma- 
lasta pitäisi ajatella? (1999) jättävät analyyttisille filosofeille ominaiset 
hiuksenhalkomiset taakseen. Tosin Eskolankin ajattelua leimasi alun 
perin tietynlainen materialismi, jonka eksytyksestä pois etsiytyminen 
näyttäytyy nyt huolena taivasosuudesta, eikä hänkään ole päässyt 
puusta pitkään pyrkimyksessään oikeuttaa uskontoa joko tieteen 
aukoilla tai pragmaattisella jumalahypoteesilla, jonka mukaan ”maail- 
ma Jumalalla varustettuna” on parempi kuin maailma ilman Jumalaa. 
Huoli lienee ymmärrettävää, sillä transsendentin ja aineellisen to- 
dellisuuden yhdistävä Jumala on homo. 

Analyyttisten filosofien ja systeemiteoreettisten tieteenharjoittajien 
ongelma ei ole ensisijaisesti sisällöllinen eikä argumentatiivinen. Se on 
tyylillinen, tekstuaalinen ja asenteellinen. Pragmatistien työtä helpot- 
taisi, jos heillä olisi tietokoneohjelmassaan ennustava tekstinsyöttö. 
Siihen voisi liittyä monivalintatehtävä: miten seuraava lause päättyy? 
”Suomen johtava filosofia on a) eksistenssifilosofiaa, b) fenomenologiaa, 
c) pragmatismia.” 

Rakkautta ja piikkilankaa 


Johdatusta poliittisesti korrektiin paheellisuuteen 


Julkaisin noin vuosikymmen sitten kirjan nimeltä Minän rakentu- 
minen ihmistieteissä (1994). Ei kulunut kauaa, kun professori Timo 
Airaksinen päästi käsistään teoksen Minuuden rakentajat (1999). 
Onnistuin myöhemmin väittelemään tohtoriksi teoksellani Rakkauden 
välittäjä (1997), kun taas Timo iski kirjallaan Rakkauden vangit jo 
vuonna 2001. Näin yhteistä aihepiirimme on: olemme samaa maata. 
Lupaankin nyt käsitellä Airaksista silkkihansikkain. 

Entä mitä kansien välistä löytyy? Airaksinen on kirjoittanut mo- 
raalifilosofiasta (Moraalifilosofia, 1987) ja filosofiaan johdattamisesta 
(Johdatusta filosofiaan, 1994) aivan niin kuin kuka tahansa, joka ei 
löydä tietä ulos labyrintista. Mutta hän on viehättynyt myös sado- 
masokismista (Markiisi de Saden filosofia, 1995) ja aivan viime aikoina 
tekniikan lumouksista (Tekniikan suuret kertomukset, 2003). Jos aiotte 
nauttia lukiessanne kahvia, sen on syytä olla pikakahvia, sillä tämä on 
tiivistetty katsaus Timo Airaksisen filosofiaan. 


Kriitikoiden eloonjäänti 


Kriitikoiden pelastukseksi Airaksinen aloittaa kirjansa Minuuden 
rakentajat määritelmällä. Hänen mukaansa ”I[klielen tärkein sana on 
kieltosana, kuten suomen kielen 'i. Vasta kun osaa sanoa 'ei, on 
ihminen, ja vain ihminen osaa käyttää kieltä.”! Timo Airaksinen sanoi 
dosentuuriaikeilleni ”ei” ja lähti filosofian alkukotiin Australiaan 
fellow-vuodesta nauttimaan.? Lukion psykologian oppikirja puolestaan 
toteaa: kaksivuotiaalla ”ei” on itsenäisyyden ilmaus. Olemme syvillä 
vesillä. Omasta mielestäni ihmisen tekee ihmiseksi hänen kykynsä 
sanoa mitä tahansa, sillä eläimet ja esineet eivät tietääkseni puhu 
mitään. Ihmisen puolestaan tekee filosofian professoriksi hänen lahjo- 
maton kykynsä olla sanomatta paljoista sanoista huolimatta mitään 
erityistä. Vain olento, jolla on sisäistettyjä kieltoja ja estoja, voi olla 
jalo ja humaani ihminen! 

Friedrich Nietzsche totesi filosofin päänvaivana olleista oppilaista 
kerran seuraavasti: 


Sopimattomia opetuslapsia. — Mitä minun pitää tehdä näille kah- 


delle nuorukaiselle! — huusi hermostuneena eräs filosofi, joka 
”turmeli” nuorisoa, niin kuin sitä turmeli aikoinaan Sokrates, — he 

ovat minulle epämieluisia oppilaita. Tämä tässä ei osaa sanoa ”ei”, 
ja tuo sanoo kaikkeen: ”Niin ja näin.”3 


Olen myös itse kirjoittanut kyseiseen julkaisuun. Sokratesta ja hänen 
dialektiikkaansa halveksivalle Nietzschelle itsen rajoittaminen kielto- 
jen avulla oli pahe, aivan kuten itsen surkastaminen pelkäksi toisten 
ajatusten kriitikoksi tai kommentaattoriksi. Juuri sen vuoksi saksa- 
lainen viiksekäs halusi antaa filosofeille luvan sanoa itselleen ”kyllä” 
(Jasagen). Professori Airaksinen sanoo itselleen vahvasti ”kyllä”. Tämä 
ei tee hänestä silti uutta Nietzscheä. Airaksinen purkaa mielipiteitään 
Helsingin viemäriverkostossa ilmestyvään Metro-lehteen, sillä hänen 
kannanottonsa miellyttävät joukkoliikenteellä matkustavia keskiluo- 
kan kansalaisia. Urbaanin massakulttuurin perusidean voikin nyt ki- 
teyttää lauseeseen: ihmisen erottaa eläimestä se, että ihminen lukee 
Metro-uutisia. 


Liberot 


Kun Liberaalisen Kansanpuolueen Anne Sällylä viuhahti aikoinaan 
Tampereen valtuustoon Olavi Borgin äänillä, kylillä kiersi lentävä 
lause, että spagaattiasennossa poseeraava liikunnanohjaaja meni val- 
tuustoon O.B. jalkojensa välissä. Myös Timo Airaksinen on poliittiselta 
katsannoltaan libero. Hän on puhunut lämpimästi jopa homoista, jotka 
hän rinnastaa teoksessaan Minuuden rakentajat alkoholisteihin!t 
Vuonna 2003 hän kirjoitti Niin & Näin -lehteen normalisointikirjoi- 
tuksen, jolla hän lisäsi liberaalia mainettaan. Hän sanoo muun muassa 
näin: 


Mitään kapinaa homouteen ei enää liity, kyseessä on vain elämän- 
tapa, yhtä tylsä ja sidonnainen kuin heterous. Homot ja heterot 
menevät tahollaan avioliittoon, ovat uskollisia toisilleen ja harras- 
tavat avioseksiä. Mitä jos sekaantuu eläimiin, vaikkapa oman 
navetan hiehoihin? Siitä saa kai syytteen eläinrääkkäyksestä ja 
sitten ohjataan hoitoon.” 


Nyt kaikki uskovat, että Timo on oikeudenmukainen. Hän tietää, 
missä raja kulkee. Sen sijaan ”Sade oli pedofiliaan taipuvainen bi- 
seksuaali, joka jaksoi kiinnostua anaaliseksistä elämänsä loppuun 
asti.”6 Jos kaikki on nyt sillä tavoin normaalia, tasalaatuista ja vailla 
erilaisia merkityksiä, kuten Airaksinen kuvaa, niin miksi hänen itsen- 
sä täytyy koko ajan puhua seksuaalisesta erilaisuudesta ”poikkea- 
vuutena”, ”irstailuna” ja ”perversioina”? Miksi hänen täytyy kytkeä 
homot, alkoholistit ja addiktoituneet yhteen samassa lauseessa? Ken- 
ties kirjoittaja jaksaa vielä sillä tavoin pelastaa oman normaaliutensa. 

Helsingin yliopiston Käytännöllisen filosofian laitos järjesti syksyllä 
2003 juhlaseminaarin Timo Airaksisen 20-vuotisen professorinuran 
kunniaksi. Seminaarin nimenä oli ”Järki, tunne ja perversio”. Peh- 
meitä arvoja, henkisyyttä ja humanismin ihanteita haikailevalla 2000- 
luvulla on hieman jälkijättöistä ratsastaa ruoska kädessään, mutta 
teema todistaa, että kenessä tahansa voi asua sadisti. Timo Airaksinen 
lienee nyt Suomen kuuluisin sadistisen filosofian edustaja. S/M:stä hän 
on tosin valinnut lähinnä S:n mutta kannattanee myös M:ää (eikä se 
todellakaan tarkoita suomenmestaruutta). Ikävä vain, että filosofi ei 
tavoita kuvaamiensa ilmiöiden takaa niiden olemusta vaan ainoastaan 
niiden normatiivisen luonteen. 


Sutin filosofiaa 


Arvomaailmaltaan Timo on vakaumuksellinen pohjalainen; hänessä 
kiteytyy rehevä kauppiasmentaliteetti ja Anders Chydeniuksen edus- 
tama vapaakaupan henki. Airaksinen tulee Vaasasta. Hän tulee pitkin 
Turuntietä, sillä hän suoritti opintonsa Turun yliopistossa. Harvinaista 
muuten, että virta vie joskus näinkin päin, pohjoisesta etelään, eikä 
tyydy vain lennättämään professoreja etelästä pohjoiseen. Huhtikuisen 
föhn-tuulen puhaltaessa ja akateemisen iam ver egelidos refert tepores 
(”taas”) -tunnelman vallitessa kevyemmät professorit lentäisivät 
sateenvarjoineen ja hattuineen. 

Sen sijaan vaasalainen veri ei vapise. Myös Timo on Iso Mies. Hän 
on haalinut laitokselleen dosentteja, joista kaksi on kadettiupseereja 
(Matti Häyry ja Aki Huhtinen), ja yksi on amatöörinyrkkeilijä (Martti 
Kuokkanen). Voisiko siis minustakin tulla etiikan dosentti, jos pes- 
tautuisin aliupseerikerhon saunamajuriksi enkä tyytyisi olemaan 
tavallinen käpykaartikenraali? Tiettyjen syiden vuoksi en epäile up- 
seerien pätevyyttä filosofeina enkä filosofien asiantuntemusta soti- 
laina. Informaatiosodankäynti on Airaksisen mukaan ”erityisen mie- 
lenkiintoinen aihe.” 

Timo Airaksisen mukaan Mikko Salmelan luennot ovat legen- 
daarisia. Koska pelkän suullisen esityksen perusteella näyttää synty- 
vän legendoja, laitan asian kirjallisesti tähän. Airaksisen mielestä 
”totuus on se, että huippututkijat ovat meidän oloissamme analyyttisia 
filosofeja”? Mutta mitä hyötyä on olla huippututkija, jos hallinto- 
retoriikan takana lymyilevä filosofia on vihreää kuin retiisi? Näinä 
liberalismin luvattuina aikoina on vaikea kuvitella lohduttomampaa 
todistusta analyyttisen filosofian huipputasosta kuin filosofian profes- 
sorin tiuskaisu minulle kansliassa: ”Jos sinulla on jotain Laitosta 
vastaan, niin se on sitten automaattisesti out/”8 — Kenelläpä ei olisi? 
Mikäli taas huippututkimus määritellään yksiselitteisesti analyytti- 
seksi filosofiaksi, on filosofille kunniaksi kieltäytyä olemasta sellainen 

huippututkija. Suomalaisten soveltavien filosofien liberalismi ei ole- 
kaan ollut liberalismia, vaan eräänlaista perussuomalaisuutta, jossa 
paras todistus ammattifilosofien vaikutusvallasta on ollut itseensä 
osoittava kysymys, ”etkö tiedä kuka minä olen?” 

Entä mitä löytyy sadistisen aggressiivisuuden takaa? Vastaus on 
sama kuin kysymykseen, kuinka kirjoitan kouluaineen aiheesta ”Miten 
minusta tuli filosofi?” — Kas näin se käy: ”Olen kotoisin täysin keski- 
luokkaisista oloista, eikä perheessämme ollut varaa kalliisiin harras- 
tuksiin. Hitler-äitini ja Eva Braun -isäni kielsivät minulta laskettelun, 
ulkomaanmatkat ja stereoiden soiton. Niinpä ryhdyin harrastamaan 
filosofiaa, koska se on niin hiljaista ja halpaa. Lopulta minusta tuli 
analyyttinen rationalisti.” Sen sijaan minä olen Excalibur: olen miekka 
ja historian maailmansisäinen tuomio. Airaksisen lähipiirin mukaan 
Timo on mies, jota ei kannata suututtaa. Siksi meillä onkin paljon 
yhteistä. Olen myös itse kotoisin oikeakielisestä Länsi-Suomesta, Tyr- 
väältä eli muinaisesta Sastamalasta, jossa alettiin julkaista Suomen 
ensimmäistä paikallislehteä vuonna 1894, jossa on ollut asutusta 
rautakaudelta asti, jossa filmattiin Veikko Sinisalon Jokamies-elokuva 
ja jossa on aina osattu käyttää sanaa. 

Epäilemättä on myös asioita, joista minä ja Timo olemme jyrkästi 
samaa mieltä. Tuskin mikään on ollut elämälle suuremmaksi onneksi 
kuin yksilönvapauden kasvu. Näin professorinkin takaa löytyy filosofi. 


Päästöt kuriin 


Timo Airaksinen tietää elämän tarkoituksen. Hänen mielestään on 
tärkeää erottaa tarkoitukset ja merkitykset toisistaan. Elämän tar- 
koitus on elämä itse, sanoi Goethe. Hän tosin ajatteli, että elämän 
tarkoitukseen sisältyvät myös kaikki sen merkitykset silloinkin, kun 
elämän tarkoitus on ”vain elämä itse”. Sen sijaan Airaksisen mielestä 
merkityksiä voi olla monia, mutta elämän tarkoitus on pitää itseään 
yllä. Liberalismi ja utilitarismi ovat naturalismin kanssaideologioita. 
Nekin perustuvat viime kädessä elinkeinovapauteen: ”Saalista joka- 
päiväinen leipäsi.” 

Kirjojen myyntimenestys on taattu, kun kirjoittaa asiasta, jota 
ihmisiltä puuttuu. Niinpä myös Airaksinen liittyi onnellisuudesta 
puhuviin professoreihin teoksellaan Onnellisuuden opas (2006), mikä 
kehottaa anomaan lukijoille kuluttajansuojaa. Teoksensa esipuheessa 
(s.12) hän kirjoittaa näin: ”Kun menen elokuviin katsomaan kuinka 
natsit kiduttivat vankejaan, saan siitä kiksit. Kun ilkeilen kavereil- 
leni, sekin on kivaa. Minkä sille voi, onnen etsinnässä sitä tässä ollaan, 
itse kukin.” — Kauheaa. 

Omasta mielestäni 'onnellisuus'? on yhtä laaja käsite kuin Nietz- 
schelle oli 'vapaus', eikä sitä voida määritellä muulla tavoin kuin 

tautologiana: onnellisuus on onnellisuutta. Onnellisuuden tavoittelu se 
vasta onnettomuuden varmistaa, ja parempi olisi hyväksyä maailmaan 
sisältyvä pieni kurjuus. Tässä on yksi syy siihen, miksi itse kiinnostun 
mieluummin onnettomuudesta, tragediasta ja kohtalosta kirjoitta- 
neista filosofeista. Tosin heidänkin oppositionsa ja antiteesinsä ovat 
seurausta kristillisestä tai zarathustralaisesta hyvän ja pahan, pimeän 
ja valoisan tai yön ja päivän vastakohta-asetelmasta. Minulle onnelli- 
suus on vapautta lausua ajatuksensa akateemisista kahleista riippu- 
matta. Merkitys löytyy siitä, jos on löytyäkseen. 

Mutta miksi filosofit pyrkivät sanomaan paljoilla sanoilla mahdolli- 
simman vähän, kun rikkaan kirjoittamisen idea olisi sanoa vähillä 
sanoilla mahdollisimman paljon? Olen myös itse epäonnistunut. En 
kyennyt käsittelemään Airaksista silkkihansikkain. Nyrkkiraudat oli 
jälleen kaivettava esiin. Mutta ansaitset kelpo hatunnoston: olet ollut 
ahkera! 

Hän esitti kritiikkiä 
Avoin kirje Jukka Hankamäelle 


Tämä on avoin kirje Jukka Hankamäelle. Esa Saarinen totesi taannoin 
halveksivansa tapaa, jonka mukaisesti jokin mielipidekirjoittaja oli 
laatinut City-lehteen ”avoimen kirjeen Esa Saariselle”. Minulle puoles- 
tani on samantekevää, mitä sinä Jukka Hankamäki ajattelet minun 
näkemyksistäni! Luulisi sinun filosofina ymmärtävän sen verran, että 
jos esittää kritiikkiä, joutuu ottamaan sitä myös vastaan. 

Minä tunnen sinut vuosien varrelta paremmin kuin kukaan muu, 
joten älköön kukaan tulko sanomaan, että olen muka väärässä! 


Ensin he kouluttivat hänet 


Olen usein ihmetellyt, miksi sinä läimäyttelet juuri niitä filosofeja, 
joilla voi olla vielä jotain sanottavaa. Miksi et arvostele filosofian laitos- 
ten pikkuprofessoreja, joilla ei ole edes julkisuutta maineesta puhu- 
mattakaan? Arvaan vastauksesi: vaikka edelliset eivät ole yhtä pahoja 
kuin jälkimmäiset, hekin ovat pohjimmiltaan samanlaisia, ja aste vain 
vaihtelee. Valitsemalla vastustajasi tarpeeksi korkealta ja tähtäämällä 
ylös kenellekään ei jää epäilystä, ettette pärjäisi toisillenne. Mutta 
täytyykö sinun kustantaa nautintosi aina muilla, niin kuin nuo apu- 
rahaurpot ovat kustantaneet oman hyvinvointinsa sinulla? 

Olet jukuripää, joka on tehnyt entiset opettajasi hermosairaiksi 
ennen aikojaan niin, että he ovat jo harkinneet kääntymistä elontieltä. 
Omasta mielestäsi olet eläessäsi väärinymmärretty kuin jokin Nietz- 
sche, saati kuolemasi jälkeen, joka kohtaa sinua kenties piankin. 
Käsityksesi mukaan et ole lainkaan pahantahtoinen. Mielipiteesi on 
vain yritetty vaientaa ja sinut itsesi asettaa kommunikaatiosaartoon, 
siinä onnistumatta. Totuus on, että olet persona non grata. Miksi siis 
sovittaa marttyyrinviittaa, miksi himoita pyhimyksen sädekehää, kun 
sen voi tehdä ainoastaan oman uskottavuuden hinnalla? Tuskin ku- 
kaan uhraa ajatustakaan perusteluillesi, joiden mukaan syy on se, että 
kollegojesi filosofia on — anteeksi ystäväni — niin huonoa. Ja tämän 
kaiken lausut muka hyväntahtoisesti, tuntematta ammatillista kans- 
sahäpeää. 

Sinun mielestäsi on oikein kuolla tärkeiden asioiden puolesta. Sil- 
loin ei kuole turhan vuoksi, kuten muut ihmiset. Suosit myös itse- 
ironiaa, jota on tosin vaikea tunnistaa. Kollegoistasi sanot, ettei heidän 
ajattelustaan erotu ironiaa lainkaan, koska sitä ei ole. Ironiaan 

kohdistuva ymmärtämättömyys on tietysti ymmärrettävää, koska tie- 
teessä ironiaa ei pidäkään ymmärtää. — Minä en ymmärrä, Jukka, 
sinun ironiaasi. Ja tämä ei kerro omasta filosofiastani kuin sen, että se 
on tieteellistä niin kuin pitääkin eikä mitään muuta! 


Nyt hän jyrsii heidän puputohvelinsa 


Väittelit tohtoriksi Simone Weilin filosofiasta, mutta siihen nähden 
olet osoittautunut hämmästyttävän pisteliääksi ja kovasanaiseksi. Vai 
oliko hänkin kaltaisesi tuittupää? Olet yhtä lempeä ja rakastava 
ystävillesi kuin olet armoton ja kyyninen vihollisiasi kohtaan. Olet 
puolueellinen mutta kritiikin jakamisessasi tasapuolinen. Filosofian 
opiskelijat ovat mielestäsi pinnallisia ja naiiveja mutta eivät yhtä 
peruuttamattomasti kuin heidän opettajansa. Helsinki on sinun käsi- 
tyksesi mukaan köyhien ja ylpeiden ihmisten suurkaupunki. 

Tampereella ollessasi julkaisit Anti-Eskolan, jolloin paikalliset filo- 
sofit epäilivät sinun olevan oikeistolainen. Nyt, kun olet Helsingissä, 
täkäläiset filosofit sanovat, että olet ”se tamperelainen kommunisti”. 
Etkö voi pysyä paikoillasi, että pääsisimme sanomaan, minkä värinen 
olet? Yliolkaisuutesi taustalla taitaakin olla sitä niin sanottua gay 
prideä. Pidät filosofiaa henkisenä homoiluna. Väität olevasi maailman 
onnellisin mies. Ehkä oletkin vain kateellinen. 

Pilkkaat naturalisteja ja vannot transsendentalismin varaan, mutta 
miten tämä sopii lihaksilla pullisteluusi? Ymmärrän: miesten välinen 
rakkaus on sinulle Taivas ja Paratiisi maan päällä; sen sijaan toiset 
eivät sitä ymmärrä. Filosofialle olet samaa kuin saksalainen viiksekäs 
kristinuskolle. 

Entä sitten niin sanottu vaatetuksesi? Ulkonäöltäsi muistutat Tom 
Cruisea, mutta elämäntavoiltasi olet jotain aivan muuta. Käytät pu- 
kuja ja solmioita, vaikka muutama vuosi sitten olit vielä pahainen 
farkkupoika. Silti et ole henkisesti kuin pelkkä koltiainen. Tätä osoit- 
taa sekin, että viihdyt DTM:ssä toisten samanikäisten seurassa. Näy- 
tätkin korkeintaan 25-vuotiaalta, ja naiset sanovat, että olet kansain- 
välisesti hyvännäköinen. Käsipuolessasi sinulla on prinssi, jonka yrität 
ahmaista suuhusi ja joka yrittää syödä sinut. Voi irstauden ylen- 
määrää! 

Muutamat systeemiteoreettiset filosofit ovat ottaneet sinut niin 
vakavasti, että he eivät pidä sinua sen ”vakavasti otettavampana” 
(termi on heidän) kuin Heideggeria tai Sartrea. Siksi on ihmeellistä, 
että en ole löytänyt kuvaasi mistään aikakaus- tai juorulehdestä. Mitä 
oikeastaan teet työksesi ja millä tulet toimeen? Yliopiston käytävillä 
liikkuu sinusta ristiriitaisia huhuja. Oletko laskenut niitä itse liik- 
keelle hämätäksesi meitä? Professorit uskottelevat sinun tulevan hyvin 
toimeen puolustellakseen raha-anomustesi hylkäämistä ja omia laimin- 

lyöntejään. Vielä minä sanon, että olet häpeäksi sukulaisillesi, jos 
kukaan kehtaa sinua enää sukulaiseksesi tunnustaa. Voisit vaihtaa 
nimesi ennen kuin toiset tekevät sen. Aina kun tarkoitat pahaa, 
varustat kirjeesi vittumaisesti ”ystävällisin terveisin” -toivotuksella. 


Entistäkin ystävällisemmin terveisin, 


Jukka Hankamäki 

Seksin ja vallan visiot 


Derek Jarman ja traagisuuden voittaminen 


e e e 


Arvioitu elokuva: Edward II. Ohjaus Derek Jarman. Käsikirjoitus 
Christopher Marlowe. Pääosissa Stewen Waddington, Andrew Tiernan 
ja Tilda Swinton. Britannia, 1991. 


Joskus sattuu, että elokuvateattereiden tarjonnasta erottuu katsotta- 
vaksi sellainenkin elokuva kuin Derek Jarmanin Edward II. Holly- 
woodin hallitseman elokuvatuotannon kepeys on johtunut viime aikoi- 
seiden näyttelijöiden ympärille, eikä niin päin, että ohjaajat ja käsi- 
kirjoittajat miettisivät, mitä he haluavat sanoa, pukisivat sanoiksi sen 
ja etsisivät näyttelijöikseen rooleja vastaavat tyypit. 

Brittiläinen Derek Jarman kuuluu heihin, jotka ovat yrittäneet ja 
onnistuneet. Vuonna 1991 valmistunut Edward II on elokuva, jossa 
Jarman on siirtänyt valkokankaalle Englantia vuosina 1307—1327 hal- 
linneen kuninkaan, Edward II:n, tarinan. Käsikirjoitus perustuu 
Christopher Marlowen vuonna 1592 kirjoittamaan menestysnäytel- 
mään, jonka sovittamisessa elokuvaksi pääsevät ansioihinsa kuvatai- 
teilijana ja lavastajana aloittaneen Jarmanin kyvyt. Epätavanomainen 
tämä elokuva on, paitsi liukuvan ajoituksensa, ennen muuta sisältönsä 
vuoksi, jossa Jarman on yhdistänyt vallan, väkivallan ja homoseksu- 
aalisen rakkauden teemat sekä esittänyt ne oman visuaalisen näke- 
myksensä läpi. 

Kyseessä ei ole kuitenkaan ensisijaisesti homoseksuaalisuutta vaan 
rakastumiseen liittyvää valtaa ja politiikkaa arvioiva elokuva. Mar- 
lowen onnistui ujuttaa näytelmänsä teatterien ohjelmistoon poikkeuk- 
sellisena vapaamielisyyden aikana, jolloin kansalaiset olivat kiinnostu- 
neita omaisuudesta, rahasta ja kaupankäynnistä vallan perustana iän, 
sukupuun ja jalouden asemasta. Siksi se ei herättänyt suurempaa 
huomiota skandaalinkäryisellä aiheellaan, joka käsitteli kuningashuo- 
netta. Varsinaisen draaman ainekset nousevat kuitenkin siitä, mitä 
tapahtuu, kun Englannin hovia hallitsevat — eivät kuningas ja prin- 
sessa — vaan kaksi toisiinsa rakastunutta miestä. 


Tragedian synty 


Elokuva alkaa, kun 23-vuotiaana kuninkaaksi kruunattu Edward Il 
kutsuu luokseen isänsä maasta karkottaman Gavestonin. Niin kuin 

ajatus merestä herätti ajatuksen merimiehistä, saapui kulissiavio- 
liittoon ajautuneen kuninkaan pelastukseksi köyhä seilori Gaveston. 
Miehet kiintyivät toisiinsa niin, että valtion asiat jäivät hoitamatta. 
Rakastunut Edward II antoi rahvassyntyiselle miehelleen kaiken, 
minkä jokainen haltioitunut aviomies lahjoittaisi puolisolleen. Miesten 
julkea rakkaus, raivokas kosto karkotukseen myötävaikuttaneelle piis- 
palle ja valtion varojen holtiton käyttö saattoivat aateliset suunniltaan. 
Samalla kun pojat pesivät kokemiensa nöyryytysten suolan haavois- 
taan, ylimykset ajautuivat liittoon armeijan komentajan, lordi Morti- 
merin, sekä kuninkaan hylätyn puolison, Isabellan, kanssa. Isabellasta 
tulikin nopeasti Mortimerin jalkavaimo, jonka irtautuminen kulissi- 
avioliitosta esitetään eräänlaisena huoraamisena tai petoksena, kun 
taas miesten osaksi tullut toistensa löytäminen tulkitaan rehellisyyden 
ja luottamuksen osoitukseksi. Vastakkain asettuivat toisaalta aateli- 
set, joita motivoi valta, ja toisaalta vallan rikkomisesta huumaantuneet 
miehet, joita motivoi vain rakkaus. 

Vihan hedelmät eivät kuitenkaan kasvaneet miesten lemmiskelystä 
tai julkisesta irstailusta. Orastavana myrkkynä ei ollut myöskään 
Edwardin epätoivoinen kyvyttömyys virallisen puolisonsa vuoteessa. 
Sen sijaan vihan voima oli aatelisten kateus: ihminen, joka rakastaa, ei 
saa hallita maata! Kuninkaan avoimet rakkaudenosoitukset rakaste- 
tulleen tulkittiin välinpitämättömyyden ja epäsuopeuden osoituksiksi 
hänen mielistelijöilleen. Ylimykset aavistivatkin pian, että tämäntapai- 
nen mies ei olisi johdateltavissa eikä asetettavissa valtapolitiikan kyt- 
köksiin. Edward II:n tavoin jokainen rakastunut ihminen ilmaisee 
rakkaudellaan riippumattomuutta ulkopuolisista ihmisistä. Jos tuo 
rakkaus on kiellettyä, sitä suurempia ovat tietenkin myös riippumatto- 
muus ja vapaus. Juonessa asettuivat vastakkain seksuaalisuus ja valta 
samaan tapaan kuin niiden elokuvallisessa esittämisessä nivoutuivat 
yhteen politiikka ja taide. 


Vihan hedelmät poimitaan 


Osapuolten kärsimyksen syy oli pohjimmiltaan järjetön. Sisäisissä tun- 
teissa eksyileminen tuotti tuskia kaikille. Edward samoin kuin 
Isabella, alkoivat inhota itseään siksi, että he pettivät toisiaan, ja toi- 
siaan he inhosivat siksi, että toinen uskoi. Vallitseva seksuaalinormisto 
piti kuitenkin pintansa kaikesta epäadekvaattiudesta huolimatta, 
tarjosihan se pahansisuisille kilpailijoille syyn syöstä hovia halventa- 
van Edward II:n vallasta. 

Vimmaiset ja yltiöpäiset aateliset keräsivät Isabellaa itselleen havit- 
televan Mortimerin johdolla listan, jolla he taivuttelivat kuningasta 
luopumaan kruunustaan ja ajamaan ”kirottu Gaveston” maasta. Epä- 
onnistuttuaan tässä he alkoivat suunnitella Gavestonin murhaa. 

Selvemmin asiaa tuskin voisi ilmaista: hulluus on normeja luovan mas- 
san päässä. Kun kuningas oli heille liian vahva, he etsivät kohteek- 
seen viattoman Gavestonin, josta he tekivät järjettömyytensä uhrin. 

Gaveston riistettiin rakastetultaan ja surmattiin hämärästi yöllä. 
Jäljelle jäi vain Edward II:n suru, joka ei löytänyt lohduttajaa, sillä 
kuningas jäi veljeään lukuun ottamatta yksin. Aateliset laittoivatkin 
toimeen irstaat juhlat ja suostuttelivat murheen murtaman kuninkaan 
jättämään kruununsa. Vallasta päihtynyt Mortimer halusi vaivoistaan 
palkan ja surmasi myös kuninkaan veljen, jottei vallanperimys pääsisi 
pilaamaan paheellisen Mortimerin etenemistä vallan tiellä. Nyt he 
olivat kahden, Mortimer ja Isabella, ja vaivoina heillä olivat vain 
murskattu Edward II sekä tämän Isabellalle siittämä poika. Kuningas 
teljettiin vankilaan, jossa päivin ja öin jatkuva rummutus piti häntä 
valveilla niin, että häneltä lopulta sumeni järki. 


Kohtalon voittaminen ja Aristoteelinen mythos 
havaintojen virtana 


Entä mitä filosofista merkitystä Jarmanin kuvaanilla tapahtumilla voi 
olla? Homoseksuaalisuus on usein ymmärretty kohtalomaiseksi omi- 
naisuudeksi ihmisessä, ja sen on usein katsottu johtavan myös trage- 
diaan. Tätä ajattelutapaa tukee sekin, että myös Jarmanin laji oli 
tragedia. Hänen tapansa esittää muut ihmiset ja itsensä ikään kuin 
vahvisti homoseksuaalisuuden traagista käsittämistä. Mutta histori- 
allisesti ajatellen koko länsimaisen dramaturgian perinne on ollut 
tragedian vallassa. Se juontanee juurensa Aristoteleen vaikutuksesta 
ja siitä, että hän kirjoitti Runousoppinsa silmälläpitäen lähes yksin- 
omaan tragediaa. Komediasta onkin teorioitu lähinnä Umberto Econ 
Ruusun nimen tapaisten esitysten pohjalta, jossa komediaa käsittele- 

Tragedia ja komedia poikkeavat toisistaan tunnetusti siinä, että 
tragediassa tapahtumat ajautuvat kohtalokkaalla tavalla konfliktiin, 
johon ei ole ratkaisua, ja kerronta perustuu väistämättömyydellä ete- 
nevien tapahtumien kuvaamiseen. Komedioiden lähtökohtana puoles- 
taan on ristiriita, ja juoni rakentuu konfliktista pois johdattamisen 
ympärille. Ensin mainittuun sisältyy determinismi, toiseen ei, ja siksi 
tragedian ja komedian kirjoittajien maailmankatsomusten on oltava 
erilaiset ollakseen uskottavia. Asia liittyy paitsi kysymykseen sattu- 
masta, myös aristoteelisiin mahdollisen ja välttämättömän käsitteisiin 
ja sitä kautta kysymyksiin ihmisen vapaudesta. Aristoteleshan ajatteli 
todennäköisyyden olevan kasautuvaa siten, että jokainen aito mah- 
dollisuus toteutuu äärettömässä ajassa välttämättä. Mahdollisuuden 
toteutumatta jääminen lähinnä osoittaa, ettei kyseessä ole aito mah- 
dollisuus. Sen sijaan nykyään katsotaan, että jokaisena ajan hetkenä 

vallitsee tietty todennäköisyys, jonka mukaisesti mahdollisuus on voi- 
massa, eikä mahdollisuuden olemassaololle ole merkitystä sillä, mitä 
lopulta tapahtuu. Tällöin mahdollisuuden toteutuminen ei ole myös- 
kään kumulatiivista. 

Aristoteleen tapa kytkeä mahdollisuudet niiden toteutumiseen il- 
mentyy tavallaan myös hänen Runousopissaan eli hänen käsityk- 
sissään kohtalosta ja juonesta. Koska Aristoteleen näkemykset noja- 
sivat deterministiseen ihmiskuvaan, oli luonnollista, että hän keskittyi 
draaman teoriassaan nimenomaan tragediaan. Ehkä juuri siksi koko 
akateeminen ja kirjallinen perinteemme onkin ollut niin fataalia: iloa, 
naurua ja hilpeyttä kaihtavaa — onpa tuo nauru ollut sitten hillityn 
sivistynyttä tai vulgaaria hohotusta. Ehkä juuri samasta syytä homo- 
seksuaalinen vähemmistöliike on tehnyt rituaalisen taikatempun ja 
nimennyt homona olemiseen liittyvän kohtalonsa gayksi. Tieteellisesti 
sanottuna se on identifioitunut omiin uhkakuviinsa ja käynyt omia 
pelkojaan kohti välttääkseen tragedioiden toteutumisen. 

Sen sijaan Jarmanin ohjaamassa draamassa homoseksuaalisuus 
nähdään kipupisteenä, josta ihmisen elämän katsotaan seuraavan 
välttämättömyydellä. Edward II on malliesimerkki tragedisesta juonen 
rakentelusta ja esittämisestä. Siinä esittäytyvät kaikki Aristoteleen 
Runousopin kuudennessa luvussa mainitsemat draaman osatekijät 
klassisella tavalla: mythos (juoni), ethe (luonteet), leksis (kielenkäyttö), 
dianoia (ajatus), opsis (näyttämöllepano) ja melopoiia (laulurunous). 
Omasta mielestäni Jarmanin ei olisi tarvinnut jäädä homoseksuaali- 
suuden tulkinnoissaan traagisen ajattelun vangiksi. Hänen elokuvas- 
saan ei ole kyse nietzscheläisestä ”kulttuurimme traagisuuden” tulkit- 
semisesta, joka voisi nousta myös oman kohtalonsa yläpuolelle, vaan 
pikemminkin klassiselle venäläiselle kirjallisuudelle ominaisesta traa- 
gisuudesta tai yksilön omaan elämään liittyvän traagisuuden kuvaami- 
sesta. 

Kenties Aristoteleen käsitystä tragediasta on tulkittu liian suora- 
viivaisesti kääntämällä klassinen mythos yksinomaan ”juoneksi” ja 
katsomalla, että elämän deterministinen juoni rakentuu suoraan 
mythoksesta. Mythoshan ei oikeastaan tarkoittanut etukäteen ole- 
massa olevaksi käsitettyä tai todellisuudessa itsessään vallitsevaa 
juonta eikä toisaalta myöskään kirjailijan rakentamaa juonta. Sitä 
vastaisikin käsite ”juonittelu”. Sen sijaan aristoteelinen mythos liittyi 
havaitsemiseen ja mystiikkaan, joka puolestaan on sukua sanalle 
myien, ”silmät kiinni”. Ajatus ilmaisee sen, että sulkiessamme silmäm- 
me käännymme katsomaan sisäänpäin ja tutkimme asioita ikään kuin 
sisäisellä silmällä. Mythoksen ymmärtäminen ja löytäminen todellisuu- 
desta edellyttävät havaintojen tekemistä, ja siksi ilmiöiden fenomeno- 
loginen havainnoiminen on tärkeässä osassa myös dramaturgisessa 
kirjoittamisessa. 

Jarmanin olisi ollut helppo siirtää tämä metodinen ajatus elo- 

kuvaansa, sillä näköaistiin perustuva esittäminen liittyy elokuva- 
taiteen keskiöön; onhan kyse visuaalisesta taiteesta. Tämä olisi jät- 
tänyt tilaa myös ”nähdä toisin”, sillä näkeminen sallii erilaisia näke- 
myksiä, kun taas musiikin alueella kyse on paljon abstraktimmasta 
teoksesta, ja musiikin katsotaan vaikuttavan aisteihin ja intellektiin 
paljon suoremmin: pelkkänä sävelten suhteista koostuvana järjestel- 
mänä, jota merkkikielensä, ideaalisuutensa ja pelkkiä suhteita ilmai- 
sevan ominaisuutensa vuoksi on usein verrattu myös matematiikkaan. 

Mythoksen ymmärtäminen välittömien havaintojen virraksi olisi 
voinut johdattaa Jarmania näkemään myös kohtalon, juonen ja 
tragedian luonteen toisin. Klassinen kreikkalainen ajatushan on se, 
että mikäli ihminen ei pysty etääntymään itsestään, hän voi jäädä 
kohtalonsa vangiksi, mutta jos hän kykenee oivaltamaan oman 
elämänkulkunsa luonteen, hän vapautuu kohtalosta ja traagisuudesta 
tulkitsemalla asemansa uudestaan. 

Nykyajan filosofiassa mythoksen käsite on usein korvattu englan- 
ninkielisellä sanalla ”flow”, josta on tullut eräänlainen filosofinen 
muotitermi. Sillä viitataan sujuvuuteen, pakottomuuteen ja ”vapaa- 
seen virtaamiseen”, joka jokaisen ihmisen tulisi löytää elämästään. 

Jarmanin elokuvan valossa voisi ajatella, että filosofisen flown 
löytäminen ei ole pelkkää yksilöllisen elämänkohtalon löytymistä, 
siihen sopeutumista tai voittamista, vaan sen tulisi olla myös homo- 
seksuaalien yhteiskunnallista hyväksymistä. Koska sitä puolestaan ei 
ole voitu toteuttaa pelkillä yksilötason ratkaisuilla, on tämänkin elo- 
kuvan täytynyt olla poliittinen. Niinpä kohtalon vastustamiseen liitty- 
nyt hydbris ja siitä seuraava nemesis eivät ole seuranneet homojen 
pyrkimyksistä elää omana itsenään, kuten perinteisesti on ajateltu, 
vaan pahinta mahdollista hybristä on ollut yhteiskunnan halu kieltää 
homojen luonnollinen olemassaolo. Esimerkiksi homoseksuaalisen va- 
pautusliikkeen mythos — sen todellinen elämänjuoni — on ollut koko 
ajan olemassa, vaikka yhteiskunta onkin pyrkinyt juonittelemaan 
homoja vastaan. Asian voi sanoa myös niin, että filosofisen mythoksen 
ja sitä vastaavan flown löytyminen on ollut homoseksuaalisen vähem- 
mistön tunnustamista. 

Tässä mielessä Jarmanin elokuvaa tarvitaan. Se täyttää aristotee- 
lisen mythoksen ihanteen saattaessaan ihmiset näkemään ja havaitse- 
maan todellisuuden paremmin. Elokuvan käytännöllisten ratkaisujen, 
kuten soljuvan ajankäytön ja leikkauksen kautta Jarmanin voi sanoa 
onnistuneen havainnoimaan todellisuutta terävästi sekä siirtämään 
todellisuudessa vallinneen flown ja draamavirran myös filmille. 

Ihmisen liha vastusten välissä 


Mutta palatkaamme teorioimisen syövereistä takaisin juoneen. Rak- 
kauden ja juonittelun sekä aidon ja vilpillisen kanssakäymisen liitto on 
tragedian aineksena niin klassinen ja vahva, että en malta olla sitee- 
raamatta Edward II:n hengenheimolaista, roomalaista runoilijaa, Ca- 
tullusta. Kuunnellaanpa kuinka vihamiehistään laulaa Catullus, tuo 
satiirin ja ironian mestari, joka oli vähällä kokea vastustajiensa toi- 
mesta lähes saman kohtalon kuin Edward II. Näin lohduttomasti hän 
toteaa eräässä värssyssään, jossa hän pilkkaa häntä sortaneita virka- 
miehiä ja poliitikkoja: 


On virkaistuimella konna Nonius 
ja väärin vannoo konsulina Vatinus 
Miks kuolemaasi viivytät Catullus? 


Olemassaolon mieltä kysyvä totuuden hetki on ollut myös Shakes- 
pearen draaman lähtökohtana. Edward II:n kuolemaa eivät puolestaan 
ehtineet viivyttää hän itse eivätkä hänen kiduttajansa, jotka piispan 
sinetöimällä määräyksellä ajoivat hänestä ulos paholaista. Tehtävässä 
epäonnistuttuaan he päättivät panna peliin omat pukinsorkkansa ja 
tekivät Edwardista lopun työntämällä hehkuvan hiilihangon hänen 
peräsuoleensa. Kaiken tämän kauheuden tapahtuessa valtaan olivat 
nousseet häikäilemätön Mortimer ja hänen huorapuolisonsa, jotka 
rietastelivat tyhjäksi jääneellä valtaistuimella. 

Jarmanin kuvaus tuskin sisältää sen syvempää yhteiskunta- 
kritiikkiä, ainakaan, mitä tulee monarkian ja demokratian toimi- 
vuuteen. Mutta sitäkin selvempi on hänen ajallinen viittauksensa 
nykypäivään, jonka hän marssittaa katsojan eteen 1980-luvulta tun- 
nettuina homomellakoina sekä niitä hillitsemään pyrkivinä poliiseina. 
Pier Paolo Pasolinin tavoin hän näytti siis uskovan homojen ikuiseen 
ulkopuolisuuteen. Hänen anarkisminsa oli samaa kuin Kristuksen 
kansalaistottelemattomuus Pasolinin elokuvassa Matteuksen evankeli- 
umi, jossa Vapahtaja iskee seurakseen komeita ja ihanteellisia miehiä. 
Myös Pasolinin elokuvissa filosofinen ajankäyttö ja tapahtumien musi- 
kaalinen virtaaminen on ihailtavaa. Tämä pätee jopa hänen elokuva- 
sovitukseensa Salo — Sodoman 120 päivää, joka perustuu Markiisi de 
Saden käsikirjoitukseen ja jonka Pasolini omisti fasistien murhaamalle 
veljelleen. Sen enempää Jarmanin kuin Pasolininkaan elokuvissa 
homojen oma kansallishenkisyys ja oman valtion kaipuu eivät olleet 
pohjimmiltaan nationalismia, vaan ne olivat suunnatut enemmistöjen 
harjoittamaa vallankäyttöä ja massakulttuuria vastaan. Vähemmistö- 

jen nationalismi ei olekaan koskaan ollut toisia ihmisiä sortavaa vaan 
lähinnä itseään oikeuttavaa, toisin kuin enemmistönationalismi. 

Myös Jarmanin omaa elämää leimasi tietty ulkopuolisuus ja syrji- 
tyksi joutuminen, ja hänen maallinen vaelluksensa päättyi traagisesti 
aidsiin. Tämä herättää luonnollisesti epäilyn, onko sattumaa ja valin- 
nan mahdollisuutta olemassa, vai onko elämä pelkkää kohtalon ja 
”valmiiksi käsitetyn? juonen ivaa. Nykyaikanakin homoseksuaalin 
kohtaloksi on merkittävän usein tullut murhatuksi päätyminen, aivan 
kuten Pasolinin, Gianni Versacen tai hollantilaisen poliitikon ja sosio- 
logian professorin Pim Fortuynin tapauksessa. Pasolinin ja Versacen 
surmateoissa kohtasivat uralleen omistautunut homomies, joka yhteis- 
kunnan sorron takia oli kieltänyt seksuaalisuutensa nuoruudessaan ja 
alkanut myöhemmin käyttää rattopoikia — ja toisaalta seksuaalisesti 
avoin tai syrjitty nuori, joka yhteiskunnan diskriminaation takia oli 
päätynyt myymään itseään kadulle. Hekään eivät siis olleet ”varsi- 
naisia syyllisiä” vaan yhteiskunnallisesti kirjoitetun kohtalonsa tie- 
dostamattomia uhreja. Todellinen syyllinen saattoikin olla hetero- 
seksuaalinen valtakulttuuri, joka on meidän päiviimme asti pakottanut 
ihmiset jakamaan elämänsä kahtia ja joka edelleen ajaa avoimesti 
elävät homoseksuaalit marginaaliin. 


Klassista ja anarkiaa 


Jarman onnistui yhdistämään elokuvissaan fiktiota ja dokumenttia 
sekä mustavalkoista ja väriä. Hän leikkasi musiikin ja tehosteet 
kuvamateriaalin rinnalle tavalla, joka antoi elokuvalle klassisen kau- 
neuden. Uskon, että Jarmanin nerous oli juuri hänen tavassaan yh- 
distellä elokuvassaan yllättävältäkin tuntuvia lainauksia, vihjeitä ja 
juonenkäänteitä, joiden merkitys ei ole ilmeinen ja suora vaan rakentui 
hänen oman elämänsä kokonaisuudessa paljastuen mitä monimut- 
kaisimmissa vaikutusyhteyksissä. 

Erikoismaininnan Jarmanin ideoiden toteuttamisesta ansaitsevat 
näyttelijät, joiden suoritukset on rakennettu odotuksen ja täyttymyk- 
sen dramaturgiaa hyödyntävän jännitteen varaan. Tässä mielessä 
Jarmanin cinema on stage muodostaa elokuvanteolle haasteen, kun 
sisäisten tunteiden etsimistä ei ole voitu korvata saksilla. Varsinkin 
Isabellaa esittävän Tilda Swintonin pidättyvän intohimoinen tulkinta 
vaikuttaa vangitsevuudellaan. Elokuvan puitteista voi panna merkille 
sen, että Jarman on käyttänyt huomattavan paljon elävää tulta, joka 
luo elokuvaan tiiviin ja lämpimän sävyn sekä kohtauksesta toiseen 
viipyvän tunnun: noitarovioiden ritinä sekoittuu tällöin elokuvaprojek- 
torin rätinään... 

Jarmanin ohjaamat näyttelijät ääntävät englantia mallikkaasti. 
Poissa ovat rehevä pubien englanti ja 1800-luvun kaakattava englanti, 

joka tuo mieleen keskiaikaisten käyrätorvikonserttojen honotuksen ja 
jonka puuttuminen on siis varsin tervetullutta. Tilalla on huolellisesti 
artikuloitu Shakespearen ajan englanti. Kun se yhdistyy keski- ja 
uuden ajan englantiin, johon latinan sanasto ja muoto välittyivät suh- 
teellisen puhtaina, saadaan tulos, joka on tehnyt tuon ajan näy- 
telmähenkilöistä kuolemattomia. Juuri Christopher Marlowe tunne- 
taan siitä, että hän vakiinnutti klassisen silosäkeen englannin kielen 
runomittaan. Historiallisesti hänet tunnetaan myös Shakespearen 
draamojen mahdollisena haamukirjoittajana, johon tehtävään on tosin 
tarjottu useita muitakin henkilöitä. Jarmanin tapa yhdistää elokuvaa, 
kirjallisuutta ja teatteria johdattaa etsimään hänelle itselleen paikkaa 
maanmiehensä Peter Greenawayn rinnalta elokuva-alan kokeilijana. 


Kauneuden ja rakkauden visionääri 


Derek Jarmanin Edward II valottaa elokuvan nykytilasta sen, että 
taiteen taustalla on aina oltava joko jokin yleinen arvo tai tekijän 
subjektiivinen arvoarvostelma. Tässä mielessä Jarmanin tuotanto ei 
tue kovin hyvin sitä postmodernistista ajatusta, että ajassamme liik- 
kuvat virtaukset ikään kuin vain leijailisivat päidemme yläpuolella ja 
etsisivät ilmaisuaan — saati että ne pyrkisivät sopeutumaan 
vastaanottajan odotuksiin ja myötäilemään niitä. Juuri sen tyyppinen 
ajattelu olisi mielestäni omiaan estämään ainutlaatuisten kokemusten 
ja persoonallisen näkemyksen välittymisen. 

Jarman järkyttää katsojaa ennen muuta siksi, että hän jättää vies- 
tinsä läpinäkyvän yksisuuntaisiksi ja samalla provosoiviksi. Sen sijaan 
suuri osa nykyisestä taiteenteoriasta on pyrkinyt palauttamaan myös 
luovan toiminnan motiivit pelkäksi puntaroinniksi eri tulkintojen 
välillä. Tämän mukaan teos erottuu taideobjektiksi, kun sen sallimien 
tulkintojen määrä on ”oikea”. Tosiasiassa kyseinen ajattelutapa johtaa 
laadulliseen, eli makuun ja arvostelukykyyn, liittyvään pohdintaan: 
mikä olisi tulkintojen oikea määrä? Juuri tuon ”oikean”, ”kauniin”, 
”arvostelukyvyn” ja ”maun” sisältöjen kyseenalaistamattomuudesta 
johtunee sitten sekin, miksi oma pitkästynyt aikamme suosii vasta- 
vaikutuksenaan jälleen vahvaa ja tietoista tekijää. 

Vaikka Jarmanin oma resepti on yksinkertainen, se toimii yhä. 
Samasta syystä monet kirjailijat ja elokuvantekijät vaativat itseltään 
sitoutumista ja katsovat jopa välttämättömäksi yhdistyä johonkin 
erityisryhmään tai vähemmistöön. Tästä kertovat yhtä hyvin ”Rak- 
kautta ja anarkiaa” -festivaalin suosio kuin laajasti kansoitetut gay- 
elokuvien tapahtumatkin. Jarmanin viitoittamalla tiellä liikkuu siis 
monta samanmielistä kulkijaa. 

Jarmanin jyrkkyydestä huolimatta hänen viestinsä on sovitteleva, 
toiseutta ja ihmisten tasavertaisuutta korostava. Rakkauden herättää 

aina toinen ihminen, Sinä, jonka vuoksi omaisuus, valta ja yhteis- 
kunnallinen asema menettävät merkityksensä. Rakastunut on kuka 
tahansa ihminen, joka voi kokea pääpiirteissään samat elämykset. 

Vaikka jokainen ihminen etsiikin rakastumisesta tavallisuutta ja 
arkea, sen tuloksena on aina merkityssuhde, joka ei ole tavallinen, 
pelokas ja irrallinen. Edward II:n valtaväestö luultavasti vihasi homoja 
sen vuoksi, mitä he olivat. Homopiireissä tunnetaan lause ”on vain 
kahdenlaisia heteroita, niitä, jotka vihaavat meitä avoimesti, ja niitä, 
jotka vihaavat meitä salassa”, ja myös Andr6 Gide totesi aikoinaan, 
että ”parempi olla vihattu sen vuoksi, mitä olemme, kuin olla rakas- 
tettu sen vuoksi, mitä emme ole”. Alleviivaamatta voi sanoa, ettei 
rakkaus ole Jarmanin mukaan mitään sen ihmeellisempää kuin kykyä 
hyväksyä toinen ihminen sellaisena, kuin toinen on. Siten se ei poikkea 
paljonkaan ystävyydestä, viriilistä fellow-feelingistä tai Platonin phi- 
loksesta. 

Loppua lähestyessään Jarmanin elokuva ei jätä myöskään katsojaa 
pulaan. Filmikelan viimeisillä metreillä avautuu toivon näköala. Tule- 
vaisuudenlupauksen tarjoaa se, että vallasta käydyn kamppailun voit- 
taneen Mortimerin ja hänen puolisonsa yhteinen lapsi leikkii elokuvan 
loppukohtauksessa tyypillisillä homoleluilla ja suo siten katsojalle 
lupauksen tulevasta. 


Poltinraudan hehkuva jälkikuva 


Tule kuolema — ja sulje silmäni 
ja jos jään elämään 
salli minun unohtaa itseni. 


Jarman katkaisee elokuvansa tähän Edward II:n repliikkiin, jonka 
hän lausui vankityrmässä kuolemaansa odottaen. Lause viittaa epä- 
todennäköiseen huhuun, jonka mukaan kuninkaan onnistui paeta mur- 
haajiensa kynsistä ja asettua pohjoisitalialaiseen luostariin, jossa hän 
omistautui kirjallisuudelle ja mystiikalle. Mutta lause saa myös symbo- 
lisen merkityksen ohjaajan toiseksi viimeisenä elokuvana ja testa- 
menttina. Derek Jarman kuoli 1994 helmikuun 20. päivänä 52 vuoden 
lässä. 

Jarmanin kokeilevaa rohkeutta selittänee hänen oivalluksensa, ettei 
hänellä ollut alun perin paljoa menetettävää. Jarman eli riittävän kau- 
an kokeakseen omassa elämässään lähes kaikki murhenäytelmät. 
Epäonnistuneen rakkausseikkailun päätteeksi hänessä todettiin hiv- 
infektio vuonna 1986. Sitäkin merkittävämpää ohjaajalle oli, että hä- 
nen elokuvansa joutuivat voimakkaan ja ymmärtämättömän arvoste- 
lun kohteiksi 1980-luvun Britannian kiristyneessä ilmapiirissä, minkä 
tuloksena ohjaaja suunnitteli muuttoa Yhdysvaltoihin. Jarman joutui 

kotimaassaan jatkuvien sortotoimenpiteiden kohteeksi. Hänen apura- 
hansa evättiin, ansionsa kiistettiin ja toimintaedellytyksensä tuhottiin. 
Elokuvat myivät kuitenkin kohtalaisesti, ja Edward II:n antaman 
menestyksen turvin hänen onnistui koota voimansa yhden täysi- 
mittaisen elokuvan, Wittgensteinin, ohjaustyötä varten. Vaikka molem- 
pien elokuvien läpi kuultaa eräänlainen irtautuminen, ne eivät painu 
valittelun eivätkä surkeilun alhoon. Molempien elokuvien lopussa 
avautuu toivon näköala. Jarmanin elämäntyön jatkuvasti muistaen 
otankin oikeudekseni panna tähän loppuun itsensä Vergiliuksen sanat 
(Aeneis, luku 4, 625—629, suom. Päivö Oksala): 


Vielä mun tuhkani synnyttää rajun kostajaurhon 
liekein, miekoin surmaamaan suvun dardanolaisten 
nyt sekä vastedeskin, kun vain ois voimia kyllin. 
Rannat rantoja päin, merten tyrskyt iskevät ristiin, 
lyö ase toistaan, syö viha sammumaton sukukuntaa. 


Ja mitä näenkään? Näen taivaan selkenevän. Sieltä he katsovat pilvien 
päältä maan piiriin: Jarmanin, Vergiliuksen ja Edward II:n hahmot, 
olemuksessaan aimo annos stoalaista ankaruutta, hymyssään häiväh- 
dys epikurolaista pilkallisuutta! 

Wovon das Man nicht sprechen kann? 


Wittgensteinin elämä filminä 


se e] + + e 


Terry Eagleton. Pääosissa Karl Johnson, Michael Gough ja John 
Ouentin. Britannia, 1992. 


Ludwig Wittgenstein tunnetaan vuosisatansa merkittävimpänä filo- 
sofina ja samalla eräänä maailmanhistorian suurimmista kaappi- 
homoista. Kumpikaan seikka ei liene ihme. Mitä selvemmin on haluttu 
peittää Wittgensteinin homoseksuaalisuus, sitä hartaammalla perus- 
teellisuudella on tullut raivatuksi hänen elämänsä ”siveellinen” puoli: 
analyyttis-käsitteellinen kielifilosofia. Mutta kuinkahan moni ana- 
lyyttisen filosofian nykyperillinen haluaisi säädellä filosofiansa perus- 
teet uudestaan huomatessaan, kuinka sarkastiseen valoon eräs hänen 
kuuluisimmista lauseistaan joutuu, kun se nähdään hänen kaksi- 
jakoisen elämänsä valossa: ”Mistä ei voi puhua, on vaiettava.” 

Tämä toteamus perustuu Wittgensteinin raivaamiin kehäpäätel- 
miin ja paradokseihin, kielen solmuihin, jotka määrittävät kielen ja 
maailman rajat. Tuskin kukaan kiistää Wittgensteinin numeroitujen 
”huomautusten” merkitystä logiikalle, mutta Wittgensteinin elämän 
yhteydessä nähtyinä ne muistuttavat pikemminkin siitä, miten neu- 
roottista, ahdistunutta ja rajoittunutta tämän juhlitun filosofin ajat- 
telu oli. Joka tapauksessa vaitiolo Wittgensteinin elämän toisesta 
puolesta on saanut katkon Derek Jarmanin uusimmassa elokuvassa 
Wittgenstein (1992), joka jatkaa saman ohjaajan vuonna 1991 valmis- 
tuneen Edward II:n linjaa. 

Molempien elokuvien taustana ovat todelliset tapahtumat. Sekä 
teatterin että elokuvan keinoja hyödyntäen Jarman on laatinut oman 
tutkielmansa Wittgensteinin elämän tosiasioista ja hallusinaatioista. 
Elokuva on historiallinen ja kronologinen, vaikka ajat ja paikat välillä 
sekoittuvat. Elokuvassa näyttäytyvät lapsi-Wittgenstein, kullalla ko- 
risteltu nuori nero, ja filosofian pilaama aikuis-Wittgenstein, jonka 
mieli vaihtelee tuskan ja tyvenen välillä. Kertojana toimiva nuori 
Wittgenstein on tarinan naivistinen minä, joka ilmestyy kuvaan Witt- 
gensteinin elämän eri vaiheissa. Yleisölle puhuva lapsi-Wittgenstein 
on sulkeutuneen aikuisen vastakohta, ja lapseen liittyvä minimalismi 
tuo esille nerouteen liittyvän viattomuuden. 

Nuori Wittgenstein kertoo perheensä tarinan: lapsuus Wienissä, 
rikkaus, porvarillisuus ja sisarusten tuho, johon liittyvä suisidaalisuus 
näkyi myös Ludwig Wittgensteinin omassa elämässä. Kaiken aikaa 

Wittgenstein kielsi tarmokkaasti itsensä. Sotarintamalle hän janosi 
rikkoakseen ahdistelevien sukulaisten odotukset, opettajaksi hän meni 
epätoivoaan parantelemaan, ja perintönsä hän lahjoitti pois. Miksi 
wieniläinen ajattelu tuottaa aina jotain näin kompleksista? Jälki- 
viisaasti voi kysyä, miksi Wittgenstein, joka halusi olla erilainen ja 
vapaa, ei ollutkaan sitä, vaan teki valintojaan myös omaksi vahingok- 
seen. 


Analyysin alkujuuret 


On vaikea sanoa, millainen suhde Jarmanin Wittgensteinin ja oikean 
Wittgensteinin välillä lopulta on. Toisaalta se olisi tarpeetonta. Jar- 
manin teho on tavassa, jolla hän maallistaa myytin ihmiseksi. Witt- 
gensteinin elämän monia käänteitä tuskin voidaan ymmärtää otta- 
matta huomioon Wittgensteinin homoseksuaalisuutta, jota hän ei 
milloinkaan kyennyt hyväksymään. Niistä yksi oli vetäytyminen 
akateemisesta elämästä Tractatuksen jälkeen, ja toinen oli hänen 
myöhempi ideaansa muuttaa Neuvostoliittoon. Ne johtivat hänet lähes 
käsittämättömään itsesyrjintään. Kysyä voidaan, miksei Sokrates 
muuttanut Wittgensteinin tavoin Norjan vuorille poikia pakoon vaan 
jatkoi hengailuaan Ateenassa. Selitys löytyy tietysti kulttuurien 
eroista, ja onpa Luojan kiitos gay-toleranssissa tapahtunut joitakin 
muutoksia Ludwigin päivien jälkeen! 

Elokuvan draamallisinta antia ovat Wittgensteinin kohtaamiset 
oppilaidensa kanssa. Se, mikä on lapsen viattomuutta, on aikuisen 
miehen pateettisuutta. Kun filosofiseen innostukseen ja varmuuteen 
omasta näkemyksestä liitetään raivo ja epätoivo omien oppilaiden 
edessä, saadaan tulos, jota on lähes sietämätöntä katsoa. Näyttelijät 
tajana toimineen Terry Eagletonin kanssa tarkoittanut tämän tällai- 
seksi. Elokuva herättää tunteita, jotka vaihtelevat säälin ja inhon vä- 
lillä. Hetken uskoin, että edessäni oli oikea Wittgenstein. Juuri tuol- 
lainen hän on varmaan ollut. 

Samalla elokuva paljastaa jotain olennaista Cambridgessa vallin- 
neesta filosofiakäsityksestä. Oppilaita oli vain harvoja. Vaikka katso- 
jille selviää, että filosofia on ollut lähinnä seuraleikin kaltainen huvi, ei 
oppilaiden vähyys selity vain filosofian pitkästyttävyydellä. Paremmin- 
kin filosofian elitistisyys selittyy epäadekvaattiudella, jonka mukai- 
sesti puritaaninen yliopistoyhteisö panssaroi filosofiakäsityksen vain 
sellaisiin kysymyksiin, joissa skeptisyys, loogisuuden vaatimus ja fysi- 
kalistinen maailmankuva oli paisutettu lähes järjettömiin mittoihin. 
Samasta syystä filosofia ei ollut tuolloin mikään erityisen arvostettu 
tieteenala, vaan se miellettiin pikemminkin eräänlaiseksi farmijoukku- 
eeksi, jonne kelpasivat akateemisen yhteisön tarkkailuluokkalaiset. 

tuksesta puutu huumoria. Ehkä koko kuvaus pitäisi katsoa nauraen. 
Joskus tuntuu, että Wittgensteinin filosofia oli aina mauttomuuteen 
asti kykyä eristää maailmasta houkutus ja ekstaasi. Lähes hermo- 
romahduksen partaalle Wittgensteinin ärsyttivät irrationaaliset nai- 
set, jotka ovat elokuvan suhteellisuudentajuisin aines. Uskon, että 
juuri naisten osuus herättää kysymyksen, kuinka myös eräiden mies- 
filosofien meneminen naisten selän taakse nykyisin selittyy vain pyrki- 
myksellä välttää höperöityneen ja rationalismiinsa kuristuneen huru- 
ukkofilosofian lukkiutuneet kiistat. 


Seksuaalisuus ja filosofia 


Wittgensteinin rakastaja Johnny on mestarinsa varjo, esteettinen 
nautiskelija, joka pitää valaistuneen opettajansa jalat maassa. Ehkä 
Jarmanin tarkoitus on ollut esittää, että kiintymyksen luonne oli ensi- 
sijaisesti seksuaalinen. Toisaalta Wittgenstein tunnustaa elokuvassa 
rakastelleensa peräti kolme kertaa. Ottaen huomioon, ettei neitsyys 
lähde kerrasta, olisi hänelle suonut enemmän. Surkuhupaisaa Witt- 
gensteinin elämässä on Jarmanin dokumentoima tosiasia, että ”aina, 
kun hän oli kirjoittanut filosofiaa, hän ei ollut saanut kyrpää, ja kun 
hän oli saanut kyrpää, hän ei ollut kirjoittanut puoleen vuoteen mi- 
tään.” 

Siinä, missä Edward II:ssa kyseenalaistuivat seksuaalisuus ja valta, 
kyseenalaistuvat Jarmanin Wittgensteinissa seksuaalisuus ja filosofia. 
Jos filosofia on seksiä, millaista seksiä se on? Ja jos seksi on filosofiaa, 
millaista filosofiaa saadaan? Rakkauden filosofiaa? Runkkauksen 
filosofiaa? Temaattisesti elokuva esittää kysymyksen, missä määrin 
filosofia on toisiaan rakastavien miesten koulu, jossa yhteisymmärrys 
on halki vuosisatojen rakentunut yhtäläisen kokemusmaailman kautta 
opittuihin merkityksiin. Tässä mielessä Jarmanin esitys Wittgen- 
steinin siirtymisestä kokemuksen kieltävään kielten ja mielten filo- 
sofiaan on modernisoituneen filosofian purevaa ivaa. 

Wittgensteinin siirtyminen kielipeliteorioihin näkyy siis filosofian 
dekadenssina. Kokemuksen asema häipyi kokonaan ja jäljelle jäi pelk- 
kä kieli. Aivan riippumatta tämän järkeilyn perusteluista se osoittaa 
ainakin, miten kokemuksesta vieraantunutta Wittgensteinin myöhäis- 
filosofia oli ja kuinka Wittgensteinia ei voi (eikä nähdäkseni pitäisi) 
yrittää ymmärtää huomaamatta sitä, miten irrallaan hänen oma elä- 
mänsä oli kaikesta, myös seksuaalisesta, kokemuksesta. 

Maan ja jään välille 


Jarmanin elokuvaa ei voi varsinaisesti arvostella mistään. Se on oma 
tulkintansa, jonka ”tekijän intentioita” ei tarvitse järkeillä uudelleen, 
riittää kun katsoo. Ja jos teatterimaisesta näyttämöllepanosta, kerron- 
nan lait rikkovasta cinema on stagesta, ei elokuvassa pidä, olkoon 
katsomatta, sietäköön tai katsokoon jotain muuta. Wittgensteinia 
uransa huipulla esittävän Karl Johnsonin roolityö on brittiläisen 
varmaa, keskittynyttä ja tarkkaa ja korvaa lavastamisen niukkuuden, 
joka Wittgensteinissa on viety vieläkin pitemmälle kuin sitä edeltä- 
neessä Edward II:ssa. Elokuvan sivuroolit ovatkin sitten pellen osia. 
Myös naisiin menevä Bertrand Russell haastaa kuin klovni: narrien 
keskellä askeettinen ajatuksiinsa vaipunut Wittgenstein. Kuvaus hil- 
jentyy lopulla. Kuolinvuode vakavoittaa katsojan, kun filosofi siirtyy 
”lepäämään maan ja jään välille”. 

Niihin, jotka jumaloivat Wittgensteinia ja palvoivat häntä opettaja- 
naan ja esikuvanaan, Jarmanin elokuva vaikuttaa varoittavasti. 
Huolimatta peitellystä halustaan tulla jonkinlaiseksi marttyyrin säde- 
kehän kantajaksi Wittgenstein osoittautui kaikessa puritaanisuudes- 
saan ankaraksi, jopa oudoksuttavan julmaksi sekä toisia ihmisiä että 
itseään kohtaan. Tällainen asenne osoittautui tarpeelliseksi ja oike- 
aksi. Valitettavan monet Wittgensteinin oppilaat ymmärsivät hänen 
ajatuksensa pinnallisesti, takertuivat sanoihin ja unohtivat niiden 
taustalla olevan spiritualiteetin. He nostivat tämän hauraan ihmisen 
hänelle sopimattomalla tavalla koulukuntaisen filosofian jalustalle. 

Jarmanin Wittgenstein ei ole elokuva filosofista eikä filosofiasta. 
Sen sijaan se on kuvausta siitä, miten omille ajatuksilleen uskollinen 
yksilö voi tulla kuuluisaksi ajautumalla sopivasti yhteiskunnan ulko- 
puolelle ja miten tukahdutettu poikkeavuus kääntyy sisäänpäin ja 
tuottaa tarvittavan neron myytin. 

Sekä esteettisesti että eettisesti elokuva arvottaa kahdessa suun- 
nassa. Yhtäältä se osoittaa, että älyllisesti motivoituneet ihmiset eivät 
ole koskaan hävenneet kiduttaa ja rangaista itseään oman kunnian- 
himonsa tyydyttämiseksi, ja sen, kuinka alastomia ja toiseuden eh- 
doilla eläviä kaikki elämänsä tieteelle pyhittäneet lopultakin ovat. 
Toisaalta elokuvan herkät kohtaukset palauttavat katsojan mieleen, 
miten tunteellinen, rakkautta janoava ja yhteyksiä kaipaava kuka 
tahansa maailmaa ja toisia ihmisiä päänsä sisällä kantava ihminen voi 
olla. 

